
[tamsoje) 

Nemuškite. 

Ar girdite? 

Palikite mane ramybėje. 

Ne, ne, įleiskite mane. Obuoliai. Užuodžiu jų kvapą. 

Nepalikite manęs čia, baltame speige. Vėjo adatos į ran- 
kas, veidą, kol nuės nuo kaulų visą mėsą ir paliks tik pliką 
kaukolę. 

Nejau nematote, kad baigiu išnykti? Didesnis abejin- 
gumas turbūt neegzistuoja, ar ne? 

Žemėje raitosi kirmėlės. 

Girdžiu jas. Ir peles. Kaip jos eina iš proto nuo šilumos 
ir drasko viena kitą į skutelius. „Turėtume būti jau 
išdvėsusios, - šnibžda jos, - tačiau tu užkūrei krosnį ir 
suteikei mums šansą išgyventi. Mes tavo vienintelė kom- 
panija. Ne šiaip sau kompanija. Ar apskritai kada nors 
gyvenome, o gal jau mirėme kambaryje, kur nėra nė 
menkiausios erdvės meilei? 

Užsitraukiu drėgną audinį ant lieso kūno, matau ugnį 
židinyje, jaučiu, kaip dūmai sklinda tamsiame urve ir 
išplaukia pas miegančias pušis, egles, samanas, granito 
uolas ir ežerą sukausčiusį ledą. 

Kur šiluma? Tik verdančiame vandenyje. Arbeprabusiu, 
jei dabar užmigsiu? 

Nemuškite. 

Neverskite manęs stovėti sniege. Lauke. 

Aš mėlynuoju. Paskui pabalsiu. Kaip ir viskas aplinkui. 

Čia galiu pabūti vienas. 

Miegu. Sapne žodžiai grįžta: „Nuokruša! Kalės vaikas! 
Tu netikras, tavęs jau nėra!“ 

Bet ką aš padariau? Tik pasakykite: ką aš padariau? Kas 

atsitiko? 

Beje, kur pirmą kartą pajutau obuolių kvapą? Obuoliai 
apvalūs, tačiau trupa ir byra man iš rankų. 

Ant grindų po manimi - sausainių trupiniai. 

Nežinau, kas ji tokia, tačiau virš manęs šmėžuoja nuo- 
gas moters kūnas. „Aš pasirūpinsiu tavim, tu esi sukurtas 
man. Mes - vienas kitam skirti žmonės.“ Staiga ji atsiplėšia 
nuo manęs, urvo stogą nurauna juodo vėjo gūsis, girdžiu, 
kaip lauke kažkas seka iš paskos, ji surinka, tada nutyla. 
Paskui grįžta, bet jau kita. Ta, kurios troškau visą gyvenimą, 
kur ji? Pabėgo? Ar tai ji mane mušė? Kas ji pagaliau? 

Mirksi perpildytas gautų laiškų skyrius. Išsiųstų nėra. 

Aš galiu ištrinti ilgesį. 

Galiu pamiršti, kad reikia kvėpuoti. 

Jei neliks ilgesio ir kvėpavimo, atsiras bendrumo 
pojūtis, ar ne? 

Prabudau. Daugeliu metų pasenęs, tačiau urvas, šaltis, 
žiemos naktis ir miškas liko tie patys. Turiu kažką daryti. 
Jau padariau. Kažkas atsitiko. 

Iš kur kraujas ant mano rankų? 

Ir tie garsai. 

Kas čia darosi? 

Per triukšmą nebesigirdi kirmėlių ir pelių. 

Tavo balsas. Beldimas į sukaltas lentas, kurios yra mano 
urvo durys. Pagaliau pasirodysi tu. Jūs. 

Beldimas. Negerk tiek. 

Tai jūs? Ar negyvėliai? 

Kad ir kas jūs esate, pasakykite, kad ne priešai. Kad 
nešate meilę. 

Pažadėkite man. 

Labai prašau. 

Pažadėkite. 


I 
Pastaroji meilė 

Vasario 2 d., ketvirtadienis 


Meilė ir mirtis yra kaimynės. 

To paties veido. Žmogui nereikia nustoti kvėpavus, kad 
numirtų, ir nebūtina kvėpuoti, kad gyventų. 

Neįmanoma apsidrausti nei nuo mirties, nei nuo 
meilės. 

Du žmonės susitinka. 

Meilė. 

Jie myli. 

Jie vis myli, myli, tačiau vieną dieną meilė baigiasi 
taip pat staiga, kaip kitados įsiplieskė. Šaltinį uždusina 
aplinkybės. Išorinės arba vidinės. 

Arba meilė trunka tol, kol baigiasi laikas. Arba yra 
neįmanoma nuo pat pradžių, bet vis tiek neišvengiama. 

Ar pastaroji ir yra labiausiai varginanti? 

„Būtent“, - galvoja ką tik iš dušo išėjusi į chalatą 
susisupusi Malina Fors. Stovėdama prie kriauklės, viena 
ranka tepa sviestą ant stambaus grūdo duonos, o kita kelia 
prie lūpų stiprios kavos puodelį. 

„Ikea“ pirktas laikrodis ant baltai dažytos sienos rodo 
06.15. Žibintų šviesoje oras už lango atrodo sustingęs 
į ledą. Šaltis gaubia iš pilko akmens suręstas Šventojo 
Lauryno bažnyčios sienas, o baltos klevų šakos atrodo 
seniai pasidavusios: daugiau nė vienos nakties dvidešimties 
laipsnių šaltyje, geriau jau nukirskite ir leiskite kristi 
negyvoms ant žemės. 


Kam gali patikti toks šaltis? 

„Ši diena, - pagalvoja Malina, - nėra sukurta gyvie- 
siems.“ 

Linšiopingas paralyžiuotas, miesto gatvės bejėgiškai 
tyso ant žemės plutos, o langus aptraukęs šerkšnas pavertė 
namus neregiais. 

Vakar vakare žmonės net nesugebėjo nusigauti iki 
„Cloetta Center“ arenos pažiūrėti LHC varžybų. Vos pora 
tūkstančių, kai paprastai tribūnos sausakimšos. 

„Kažin, kaip sekėsi Martinui?“ - pagalvoja Malina apie 
kolegos Zekės sūnų, tikrą grynuolį, puolėją, minantį šalies 
rinktinės ir profesionalo karjeros slenkstį. Pati ji netrykšta 
dideliu susidomėjimu ledo ritulio komandos pasiekimais, 
tačiau gyvenant šiame mieste neįmanoma pabėgti nuo 
peripetijų ant ledo. 

Aplinkui beveik jokio judėjimo. 

Kelionių agentūra Šv. Lauryno ir Uosto gatvių kam- 
pe tyčiojasi viena už kitą egzotiškesnių kelionių afišomis: 
saulė, paplūdimiai ir netikroviškai žydras dangus priklauso 
kitai, gyvenamai planetai. Prie „Ostgėtabanken“ banko 
vieniša mama plūkiasi su dvynukų vežimėliu. Vaikai 
skendi juoduose maišuose, nematomi, apatiški, stiprūs ir 
tuo pat metu be galo pažeidžiami. Mama slidinėja ant po 
sniegu slypinčių ledo lopinėlių, vos laikosi ant kojų, tačiau 
stumiasi pirmyn, tarsi kitaip ir būti negalėtų. 

„Velniai griebtų čionykštes žiemas.“ 

Viduje Malina girdi tėčio žodžius, kuriais jis prieš ke- 
letą metų motyvavo, kodėl įsigijęs trijų kambarių būstą 
vidury pensininkų rajono Tenerifėje, Playa de la Arena, 
kiek šiauriau Playa de las Amėricas. 

„Kaip jūs dabar laikotės?“ - galvoja Malina. 

Kava sušildo pilvą. 

„Tikrai dar miegate, o kai prabusite, bus šilta ir švies 
saulė.“ 

„Čia, - pagalvoja Malina, - viešpatauja speigas“ 

Gal pažadinti Tuvę? Trylikamečiai gali miegoti ilgai, 


nors ir kiaurą parą, jei tik pasitaikys proga, o tokią žiemą 
kaip ši būtų puiku keliems mėnesiams prigulti žiemos 
miego kokioje irštvoje. Nereikėtų niekur eiti, prabustum 
išsiilsėjęs ir pamiršęs mėlyną nuo šalčio termometro 
stulpelį. 

Tegul dar pamiega. Jos išstypusiam kūnui reikia 
poilsio. 

Pirma pamoka - ne anksčiau kaip devintą. Malina jau 
mato, kaip dukra nenorom atsikels pusę devynių, nulin- 
guos į vonią, nusipraus po dušu ir apsirengs. Ji niekada 
nesidažo. Paskui Malina mato, kaip, nepaisydama visų 
paprotinimų, Tuvė atsisako pusryčių. Malina susimąsto, 
kad galbūt reikėtų išbandyti naują taktiką: „Pusryčiai 
tau kenkia, Tuve. Kad ir kas nutiktų, niekada nevalgyk 
pusryčių.“ 

Malina išgeria paskutinį kavos gurkšnį. 

Retais atvejais Tuvė nubunda anksti, bet tik tam, kad 
baigtų skaityti vieną iš knygų, kurias ryja vieną po kitos 
kaip apsėsta. Jos skonis tokiame amžiuje tikrai geras. 
„Džeinė Ostin, - galvoja Malina. - Koks dar trylikametis 
skaito tokias knygas?“ Antra vertus, ji ne visai tokia, kaip 
kiti trylikamečiai, - jai niekada nereikia stengtis, kad būtų 
geriausia klasėje. Gal net išeitų į naudą, jei reikėtų šiek tiek 
pasistengti, jei sulauktų tikro pasipriešinimo? 

Laikas greitai prabėga ir jau metas į darbą - ji nenori 
praleisti pusvalandžio tarp be penkiolikos septynios ir po 
septynių penkiolika, kai beveik visada gali pabūti policijoje 
viena ir niekieno netrukdoma pasiruošti darbo dienai. 

Vonioje nusivelka chalatą. Numeta ant geltonų 
plastikinių grindų. 

Nors veidrodis šiek tiek išlenktas ir atspindys kiek 
suspaustas, atrodo liekna, atletiška, tvirta ir pasiruošusi 
atremti bet kokį mėšlą. Ji su tuo jau susidūrė. Su mėšlu. 
Gerokai jo gavo. Augo ir ėjo pirmyn. 

„Trisdešimt trejų metų moteriai - neblogai“, - pagal- 
voja Malina. Pasitikėjimas savimi irgi čia: nėra nieko, ko 

aš negalėčiau. Ir abejonės, suvokimas: aš niekur nepa- 
sistūmėjau, nė žingsnio, ir dėl to esu pati kalta, tik aš pati. 

Kūnas. 

Sutelkia dėmesį į jį. 

Perbraukia ranka per pilvą, atstato šonkaulius taip, 
kad mažos krūtys išsišauna pirmyn, bet tą pačią akimirką, 
kai ima ryškėti krūtų speneliai, liaujasi. 

Greitai pasilenkia ir pakelia chalatą. Išsidžiovina 
šviesius trumpus plaukus ir šie sugula prie ryškių, tačiau 
švelnių skruostikaulių, uždengia kaktą virš tiesių antakių, 
o tai-ji žino - paryškina mėlynas it rugiagėlės akis. 
Malina papučia lūpas - norėtų didesnių, bet gal jos nekaip 
atrodytų prie trumpos ir kiek riestos nosies? 

Miegamajame užsitempia džinsus, apsivelka baltą 
palaidinę, o ant viršaus - stambaus rašto juodą vilnonį 
megztinį. 

Priešais prieangyje kabantį veidrodį pasitaiso plaukus 
ir pagalvoja, kad raukšlelių ties antakiais visai nesimato. 
Tada įsispiria į „Caterpillar“ batus. 

Juk negali žinoti, kas laukia? 

Gal teks klampoti laukais. Apsivilkusi „Stadium“ 
parduotuvėje viename iš Tornbio rajono prekybos centrų 
už aštuonis šimtus septyniasdešimt penkias kronas pirktą 
netikrais pūkais kimštą storą juodos spalvos striukę, 
pasijunta kaip reumato kamuojama astronautė, kurios 
judesiai lėti ir nelankstūs. 

Ar nieko nepamiršau? 

Mobiliojo ryšio telefonas, piniginė. Pistoletas. Neat- 
skiriama aprangos dalis. Ginklas kabo ant kėdės atlošo 
prie neklotos lovos. 

Ant čiužinio tilptų du kūnai, dar ir tuščios vietos lik- 
tų ramiam miegui bei vienatvei tamsiausiomis nakties 
valandomis, tik kaip rasti žmogų, su kuriuo galėtum būti, 
jei net savęs pačios dažnai negali ištverti? 

Prie lovos laiko Janės nuotrauką. Tikina save, kad tik 
norėdama nudžiuginti Tuvę. 

Nuotraukoje Janė įdegęs ir besišypsantis. Vis dėlto 
šypsosi tik lūpos, o ne melsvai žalios akys. Už nugaros 
mėlynuoja giedras dangus, vėjelyje lengvai svyruoja 
palmė, o tolumoje šmėžuoja džiunglės. Janė dėvi žydrą 
JT taikdario šalmą ir vilki maskuojamosios spalvos palai- 
dinę su gelbėjimo tarnybų simbolika. Atrodo, kad jis nori 
atsigręžti ir įsitikinti, ar iš tankios žalumos neatsėlina koks 
plėšrūnas. 

Ruanda. 

Kigalis. 

Jis pasakojo, kaip šunys ėdė dar gyvus žmones. 


Janė vis keliavo, keliavo... Visą laiką savo noru. Bent jau 
tokia oficialioji versija. 

Į tokias tamsias džiungles, kur, regis, girdi blogio 
širdies dūžius. Į krauju permirkusius užminuotus Balkanų 
kalnų keliukus, kur miltų maišų prikrauti sunkvežimiai 
bilda pro smėlio ir ūglių prastai slepiamas negilias masines 
kapavietes. 

Viskas buvo savo noru nuo pat pradžių. Mūsų atveju. 

Trumpoji versija. 

Septyniolikmetė ir dvidešimtmetis susitinka kuo 
įprasčiausioje kuo įprasčiausio provincijos miesto disko- 
tekoje. Du planų neturintys žmonės, panašūs, bet skirtingi, 
tačiau tokio paties sukirpimo ir sutampančių nuostatų. Po 
dvejų metų nutinka tai, kas neturėjo nutikti. Plona guma 
trūksta ir vaikas pradeda augti. 

„Turime juo atsikratyti.“ 

„Ne, aš to visada troškau.“ 

Kol žodžiai keičia vieni kitus, laikas praeina ir gimsta 
dukra - tikrų tikriausias saulės spindulėlis - ir jie žaidžia 
šeimą. Taip prabėga pora metų, kol kažkas ima strigti, 
darosi ne taip, kaip galvota arba išvis negalvota, ir kūnai 
nebepaklūsta sveikam protui. 

Jokio sprogimo, tik lėtas nuotėkis, nunešantis į bega- 
linius geografinius ir dar didesnius sielos tolius. 

„Meilės baudžiava“, - galvoja Malina. 

Karti ir saldi. Taip galvojo tada, po skyrybų, Janei 
išvykus į Bosniją, kai daiktų prikrauta mašina važiavo į 
policijos mokyklą Stokholme: „Jei kaip niekas kitas gebėsiu 
naikinti blogį, mane aplankys gėris.“ 

Argi negali būti taip paprasta? 

Tada meilė vėl bus įmanoma. Juk taip? 


Išeidama iš buto Malina jaučia prie krūtinės ląstos 
prigludusį pistoletą. Atsargiai pradaro Tuvės miegamojo 
duris. Mato tamsoje skendinčias sienas, knygų eiles 
lentynose, įsivaizduoja paaugliškai neproporcingą Tuvės 
kūną po turkio spalvos antklode. Tuvė miega beveik be 
garso nuo tada, kai buvo vos dvejų. Iki tol miegodavo 
neramiai, prabusdavo kelis kartus per naktį, bet paskui 
tarsi suprato, kad tyla ir ramybė yra būtini dalykai, bent 
jau naktimis. Lyg dvejų metų vaikas būtų žinojęs, kad 
naktis kartais reikia palikti sapnams. 

Malina išeina iš buto. 

Lėtai nusileidžia tris aukštus iki lauko durų. Su kiek- 
vienu žingsniu jaučia artėjantį šaltį. Laiptinėje beveik 
minusinė temperatūra. 

Kad tik mašina užsivestų. Tokiame šaltyje benzinas gali 
beveik sušalti į ledą. 

Prie durų suabejoja. Šalčio migla gaubia gatvių žibintus. 
Ji nori užbėgti laiptais atgal į butą, nusimesti drabužius ir 
vėl įsirangyti į lovą. Tada grįžta policijos nuovados trau- 
ka. Taigi: atlapok duris, bėgte prie mašinos, sugrabaliok 
raktelius, atsirakink dureles, šok į vidų, užvesk variklį ir 
pirmyn! 

Lauke nuo šalčio užgniaužia kvapą, jai atrodo, kad 
girdi kiekvieną kartą įkvepiant sutraškančius plaukelius 
šnervėse, jaučia stingstančius drėkinamuosius akių lašus, 
tačiau virš vienų Šventojo Lauryno bažnyčios vartų vis dėl- 

to įžiūri įrašą: „Palaiminti tyraširdžiai: jie regės Dievą. * 

Kur automobilis? Sidabrinis 2004 metų „Volvo“ mo- 
delis stovi savo vietoje priešais Šventojo Lauryno galeriją. 

Rankos sugrubusios. 

Malina per vargus įkiša vieną į kišenę, kur, jos manymu, 
turėtų būti raktai. Veltui. Tada į kitą ir dar kitą kišenę. 
Velnias. Tikriausiai bus pamiršusi viršuje. Tada atsitokėja: 
jie priekinėje džinsų kišenėje. Grūdant į kišenę sustirusius 
pirštus skauda. Vis dėlto raktai rasti. 

„Atsidarykit, durų išperos!“ Šaltis pasigailėjo rakto 
skylutės ir netrukus Malina sėdi viduje, keikdama šaltį ir 
užkimusį bei neužsivedantį variklį. 

Bando vėl ir vėl. 

Tačiau mašina spyriojasi. 

Malina išlipa. Galvoja: „Reikės važiuoti autobusu, tik 
kur jo stotelė?“ 

Velnias, kaip šalta, prakeikta nusususi mašina, ir staiga - 
telefono skambutis. 

Bejausmė ranka sugriebia piktą plastikinį aparatėlį. Net 
nebežiūri, kas skambina. 

— Malina Fors klauso. 

— Čia Zekė. 

— Mano prakeikta mašina neužsiveda. 

— Nieko tokio, Malina. Nieko tokio. Paklausyk. Nutiko 
velnioniškas dalykėlis. Papasakosiu atvažiavęs. Būsiu po 
dešimties minučių. 

Zekės žodžiai plevena ore. Iš intonacijos Malina 
girdi, kad nutiko kažkas labai rimta, kad rūsčiausia nuo 
neatmenamų laikų žiema tapo dar keliais laipsniais 
rūstesnė, kad šaltis rodo tikrąjį veidą. 


* Mt 5,8. (Čia ir kitos pastabos - vertėjo.) 

Automobilyje griaudėja vokiška chorų muzika, 
o Zacharijas Martinsonas-Zekė tvirtai laiko vairą, 
važiuodamas privačių namų rajono Julbru pakraščiu. Už 
šoninio lango šmėkščioja raudoni ir žali erdvių kotedžų 
frontonai. Dažytos lentos apšarmojusios, o per trisdešimt 
nuo namų pastatymo prabėgusių metų užaugę medžiai 
atrodo iškankinti šalčio ir susitraukę. Vis dėlto rajonas 
palieka stebėtinai šiltos, jaukios ir klestinčios vietos 
įspūdį. 

„Gydytojų getas“, - pagalvoja Zekė. Taip ši vieta va- 
dinama mieste. Be jokios abejonės, labai populiari tarp 
ligoninėje dirbančių gydytojų. Visai priešais, kitoje 
Stureforso kelio pusėje, stovi baltos spalvos neaukšti 
nuomojamų butų namai Ekholme, kur glaudžiasi keli 
tūkstančiai imigrantų ir visuomenės hierarchijos apačioje 
esantys švedai. 

Malinos balsas pasirodė suirzęs, tačiau neapsnūdęs. Gal 
prastai miegojo? Gal reikėtų paklausti, ar nieko nenutiko? 
Nors ne, bala nematė. Paklausta, kaip sekasi, ji paprastai 
tik suirzta. 

Zekė bando vyti mintis nuo to, kur jie važiuoja. 
Nenori nė įsivaizduoti, kaip tai atrodys. Atėjus laikui 
ir taip pamatys, nors patruliai pasirodė tikrai sukrėsti 
ir nesitikėję, kad viskas bus taip blogai. Bėgant metams 
jis gerai išmoko atidėti ir užtęsti velniavos pradžią, nors 
kartais ji užgriūdavo tiesiog ant galvos. 

Juhanelundas. 

Apsnigti futbolo aikštynai prie Stongono upės. Čia 
Martinas žaidė „Saab“ komandoje, kol nusprendė visą 
dėmesį skirti ledo rituliui. „Niekada nebuvau futbolu itin 
besidomintis tėtis, - galvoja Zekė, - o ir dabar, kai vaikinui 
pradėjo tikrai gerai sektis, vos prisiverčiu nueiti į varžybas. 
Vakar vakare tik vargais negalais ištvėriau, nors jie ir 
nugalėjo „Ferjestadą“ 4-3. Kad ir kaip norėčiau, negaliu 

pamėgti to sporto. Jo paiko šiurkštumo.“ 

„Meilė, - mąsto Zakė, - arba yra, arba ne. Kaip štai 
manoji choriniam dainavimui.“ 

Jie repetuoja du sykius per savaitę. „Da Capo“, choras, 
kuriam jis priklauso beveik dešimtmetį, nuo tada, kai vieną 
vakarą sukaupęs drąsą ryžosi nueiti. Koncertai - maždaug 
kartą per mėnesį, kartą per metus - kelionė į kokį nors 
festivalį. 

Zekei patinka neįpareigojantis bendravimas su kitais 
choro nariais. Niekam nerūpi, ką vienas ar kitas veikia kitu 
metu, jie susitinka, pasišnekučiuoja ir tiesiog dainuoja. 
Kartais, kitų choristų apsuptyje, šviesioje bažnyčioje, 
nešamas dainos sparnų, jis pajunta, kad yra įmanoma 
kažkam priklausyti, būti kažko didesnio už nereikšmingą 
jo paties asmenybę dalimi. Tarsi dainavimo paprastume ir 
džiaugsme nebūtų vietos blogiui. 

Nes nuo blogio reikia nenuleisti akių. 

O dabar tiesiai į blogio glėbį. Dėl to jokių abejonių. 

„Folkungavallen“ stadionas. 

Kita kamuolio gainiotojų hierarchijos pakopa. Nušiuręs 
stadionas prašėsi remonto. Moterų futbolo komanda 
„Linkoping“ FF yra viena geriausių šalyje. Į ją sukviestos 
merginos, iš kurių dažna žaidžia ir šalies rinktinėje, 
niekada nenuvylė miesto gyventojų. Tada baseinas. Nauji 
namai prie automobilių aikštelės. Jis įsuka į Uosto gatvę, 
pravažiuoja „Hemkop“ ir „Ahlėns“ parduotuves ir pamato 
prie vartų dantimis kalenančią Maliną. Įdomu, kodėl ji 
laukia ne laiptinėje? 

Nors ir susigūžusi, tačiau daužydama rankomis sau per 
šonus atrodo stipri, tvirtai stovinti ant šalčio sukaustytos 
žemės ir žinanti, kad tai dar vienos dienos pradžia, kai ji 
imsis to, kam yra sukurta. 

Ji, Malina, tikrai tinka dirbti policijoje. „Ko nors 
prisidirbęs tikrai nenorėčiau su ja susidurti, - galvoja Zekė, 
tuo pat metu burbtelėdamas: - Velniai griebtų, Malina, ką 
mums ruošia ši diena?“ 


- 

Chorinė muzika pritildyta iki minimumo. Automobi- 
lyje šnibžda šimtai balsų. 

„Ką pasako žmogaus balsas?“ - galvoja Malina. 

Jo dygumas, prikimimas, gebėjimas tarsi praryti pusiau 
ištartus žodžius? 

Zekės balsas kimus kaip niekieno kito. Kruopščiai 
nušlifuotos gaidelės išnyksta jam dainuojant, tačiau buvo 
puikiai girdimos dabar, jam pasakojant tai, kas nutiko: 

— Vaizdelis, be jokios abejonės, velnioniškas, - ištarė jis, 
o prikimęs balsas suteikė žodžiams dar daugiau aštrumo. — 
Taip ir pasakė iš mašinos paskambinę vaikinai. Nors kada 
būna kitaip? 

— Kas kitaip? 

— Kitoks nei velnioniškas vaizdelis. 

Zekė sėdi šalia, „Volvo“ vairuotojo vietoje. Žvilgsnis 
prikaustytas prie blizgančio kelio. 

Akys. 

Mes jomis pasitikime. Už devyniasdešimt procentų 
įspūdžių, iš kurių susidarome aplinkos vaizdą, galime 
padėkoti akims. Tai, ko nematome, neegzistuoja. Beveik. 
Spintoje galima paslėpti ką tik nori ir mums tai neegzis- 
tuos. Problemos nebėra, štai taip. 

— Niekada, - atsako Malina. 

Zekė linkteli savo švariai nuskusta galva. Ant neįprastai 
ilgo kaklo pūpsanti makaulė nedera prie neaukšto ir gyslo- 
to kūno. Oda tampriai aptempusi skruostikaulius. 

Iš savo vietos Malina nemato jo akių, tačiau pasitiki 
savo atmintimi. 

Pažįsta tas akis. Žino, kad jos pūpso giliose akiduobėse 
ir dažniausiai išlieka ramios. Jų matinėje pilkai žalioje 
spalvoje visada spinduliuoja nupoliruota, beveik amžina 
ugnelė. Rūsti ir švelni vienu metu. 

Būdamas keturiasdešimt penkerių jis yra kupinas 
ramybės, kurią teikia patirtis, nors tuo pat metu bėgant 
metams vis labiau nerimstantis ir nesitaikstantis, arba, 
kaip kartą pats jai pasakė per Kalėdų vakarėlį, truputį 

padauginęs alaus ir degtinės: „Esame mes ir yra jie, Mali- 
na. Kad ir kaip liūdnai tai skambėtų, kartais turime imtis 
jų metodų. Kai kurie vyrukai supranta tik tokią kalbą.“ 

Pasakė tai be kartėlio ir be pasitenkinimo. Tiesiog 
konstatavo. 

Zekės spirgėjimo nesimato, tačiau ji tai jaučia. Ir kaip jis 
ištveria per Martino varžybas? 

„.„velnioniškas vaizdelis.“ 

Zekė privažiavo prie jos namų praėjus nuo skambučio 
vienuolikai minučių. Jai sėdant į mašiną pasakyta trumpa 
reziumė tik padidino šiurpulį, nors tuo pat metu prieš jos 
valią ir kažkaip keistai sužadino. 


Linšiopingas pro automobilio langą. 

Mažas, bet nepasotinamas, padengtas stebėtinai plonu 
istorijos lako sluoksniu. 

Kitados buvęs pramoninis miestas su valstiečių turgumi 
netrukus tapo universitetinis, o daugelis fabrikų užsidarė. 
Gyventojai sugužėjo į mokymo įstaigas - kolegijas bei 
universitetą - ir netrukus lygumoje iškilo pats dabitiš- 
kiausias visoje šalyje miestas su keisčiausiais visoje šalyje 
gyventojais. 

Linšiopingas. 

Miestas, primenantis penktajame dešimtmetyje gimusį 
žmogų ar aukštąjį išsilavinimą įgijusį pilietį, kuris bet 
kokia kaina stengiasi nutylėti savo paprastą kilmę. Žmonės 
čia nori atrodyti gražūs ir šeštadienį, eidami pagurkšnoti 
centre kavutės, puošiasi suknelėmis ir kostiumais. 

Linšiopingas. 

Puiki vieta susirgti. 

Dar puikesnė vieta patirti nudegimą. 

Universitetinė ligoninė turi geriausią visoje šalyje 
nudegimų skyrių. Kartą nuo galvos iki kojų baltai 
apsirengusi Malina lankėsi ten darbo reikalais. Nemie- 
gantys pacientai vaitojo ir dejavo, veikiami anestetikų 

sapnuose troško niekada nenubusti. 

Linšiopingas. 

Pilotų namai. Aviacijos pramonės būstinė. Danguje 
karkiantys plieniniai varnai. Naikintuvai „statinės“, 
„drakonai“, „žaibai“ ir JAS. Visko per kraštus, ir gatvėse 
vis pasirodo naujų turčių, pardavusių savo technologijų 
bendroves Amerikai. 

Ir dar lygumos bei miškai aplinkui. Atgaiva tiems, 
kurių genai nespėja su greitomis permainomis, kurių ko- 
dai atsisako paklusti ir protestuoja. Kai nėra galimybės 
pajusti po kojomis tvirtą pagrindą. 

Jane, ar tu vienas jų“ 

Ar mūsų kodai veikia ne tais pačiais dažniais? 

Tankių girių indėnai. Uknos, Nyšilio ir Ledbergo rajonų 
gyventojai. Šeštadieniais „Ikea“ parduotuvėje galima sutik- 
ti tiek treningais ir klumpėmis pasipuošusius indėnus, tiek 
ir gydytojus, inžinierius bei lakūnus bandytojus. Žmonės 
turi gyventi kaimynystėje. Bet jei kodai nesutampa? Kas, 
jei meilė artimui neįmanoma? Ten, kur susiduria „tada“ ir 
„dabar“, „čia“ ir „ten“, „viduje“ ir „lauke“, kartais gimsta 
vienintelė galimybė - smurtas. 

Jie važiuoja per Šegetorpą. 

Tuščią centrą supa „Milijono“ programos* namai iš bal- 
tų plytų. Nuomojamuose būstuose glaudžiasi iš labai toli 
atvykę Žmonės. Tie, kuriems pažįstamas jausmas, kai 
naktį į duris pasibeldžia uniformuoti kankintojai. Tie, 
kurie girdėjo mačetės švilpesį ore, kai aušra tik žadina 
džiungles. Tie, kurių garbei dar niekada nebuvo surengta 
šventė Migracijos departamente. 

- Važiuojam pro Vretos vienuolyną ar Ledbergo keliu? 

— Čia ne visai mano teritorijos, - atsako Malina. 

— Tu spręsk. Ir kuo greičiau. 

— Gal tiesiai? Beje, kaip praėjo vakarykštės varžybos? 


* „Milijono“ programa - 1965-1975 m. Švedijoje vykdyta programa, 
kurios tikslas buvo per trumpą laiką pastatyti milijoną būstų. 

- Neklausk. Tos raudonos kėdės arenoje - tikra kan- 
kynė mano minkštajai. 

Zekė pravažiuoja posūkį į Ledbergo kelią ir juda 
Vretos vienuolyno link. Rytuose telkšo Rokseno ežeras. 
Sukaustytas ledo, primena ne vietoje atsidūrusį ledyną, 
o kitame krante į kalno šlaitą lipa privatūs visuomenės 
grietinėlės namai. Visai prie pat vasaros su buriuotojais ir 
pinigingus amerikiečius plukdančiais pramoginiais laivais 
laukia Jotos* kanalo šliuzai. 

Laikrodis prietaisų skydelyje. 

07.22. 

Velnioniškas vaizdelis. 

Ji nori pasakyti, kad Zekė smarkiau paspaustų greičio 
pedalą, tačiau nutyli ir užsimerkia. 

Tokiu laiku į nuovadą pradeda rinktis žmonės. Paprastą 
dieną ji dabar sėdėtų prie savo darbo stalo kabinete ir 
labintųsi su kolegomis tyrėjais iš Linšiopingo kriminalinės 
policijos. Stebėtų jų nuotaikas, parinktų būtent tai dienai 
tinkantį toną. Pasakytų arba pagalvotų: 

— Labas rytas, Biorje Sverdai. Žinau, kad atsikėlęs 
ėjai pavedžioti šuns. Tavo meilei vilkšuniams joks šaltis 
nebaisus, ar ne? Matau šunplaukius ant megztinio ir 
striukės, taip pat ir tavo paties vis retesnėje ševeliūroje. 
Šunų lojimas - tau turbūt gražiausia muzika. Sakyk, kaip 
tu ištveri? Koks jausmas matant baisias mylimo Žmogaus 
kančias, kurias tavo žmona kenčia kiekvieną mielą dieną? 

- Labas rytas, Juhanai Jakobsonai. Niekaip negalėjai 
nuvaryti vaikų miegoti? O gal bus apsirgę? Dabar siaučia 
noro virusas. Visą naktį su žmona nesudėjote bluosto, nes 
reikėjo valyti vėmalus? O gal aplankė tyli palaima, kai 
vaikai užmiega anksti ir nesiožiuodami? Šiandien žmona 
nuveš, o tu turėsi pasiimti vaikus? Spėsi, tu visada būni 
laiku, Juhanai, net jei to laiko amžinai trūksta. Tik nerimas, 


* Gėta kanalas - 390 km ilgio kanalas Švedijoje, jungiantis Baltijos jū- 
rą ir Kategato sąsiaurį. 

Juhanai, matau jį tavo akyse ir girdžiu balse, jis niekada 
nedingsta. Puikiai jį pažįstu iš asmeninės patirties. 

- Labas rytas, viršininke. Kaip šiandien laikosi 
komisaras Svenas Šiomanas? Derėtų susirūpinti. Tas pil- 
vukas aiškiai per didelis. Pilvas, kuriame gyvena infarktas, 
kaip pasakytų universitetinės ligoninės gydytojai. Inten- 
syviosios terapijos skyriaus daktarai gerdami kavą prieš 
šuntavimo operaciją šaiposi, kad tokie pilvai paverčia 
moteris našlėmis. Nežiūrėk į mane taip rūsčiai, Svenai, juk 
žinai, kad stengiuosi iš visų jėgų. Saugok save. Man reikia 
visų, kas manimi tiki, nes suabejoti savo jėgomis taip 
paprasta, net jei esi daug stipresnis, nei manaisi. 

O tada jo žodžiai, atsakymas: 

Turi talentą, Malina. Tikrą talentą. Puoselėk jį. Talentų 
pasaulyje kiek tik nori, tik nedaug kas juo pasinaudoja. 
Matyk tai, kas yra priešais tave, tačiau nepasikliauk vien 
akimis. Klausyk vidinio balso, Malina. Pasitikėk juo. 
Tyrimą sudaro daugybė girdimų ir negirdimų balsų. Mūsų 
pačių ir kitų. Reikia išgirsti begarsius balsus, Malina. Juose 
slypi tiesa. 

— Labas rytas, Karimai Akbarai. Turbūt žinai, kad net 
ir pats jauniausias bei dažniausiai žiniasklaidoje šmė- 
žuojantis policijos viršininkas turi gerai sutarti su 
mumis, paprastais darbiniais arkliais? Plauki per kabinetą 
pasipuošęs kruopščiai išlygintu, blizgančiu itališku 
kostiumu ir niekas niekada nepasakys, ko ketini griebtis. 
Tu niekada nepasakoji apie savo Šegetorpą, apie oranži- 
nius namus su skardiniais fasadais Sundsvalio rajone 
Nakstoje, kur gyvenai su mama ir dar šešiais šeimos vaikais 
tuomet, kai atvykote iš Turkijoje esančios Kurdistano 
dalies, o naujoje šalyje vietos nerandantis tėtis iš nusivylimo 
nusižudė. 

— Apie ką taip svajoji, Malina? Atrodai iškeliavusi už 
jūrų marių. 

Šaižūs kaip botagas Zekės žodžiai grąžina Maliną iš 
jos pasisveikinimo žaidimų į automobilį, įvykio vieton 

vedantį kelią, į smurtą susikirtimo vietose ir atgal į rūstų 
žiemos peizažą. 

— Apie nieką, - atsako ji. - Tik pagalvojau, kaip dabar 
šilta ir gera nuovadoje. 

— Šaltis prasismelkė ir į tavo smegenis, Malina. 

— O kaip jo ten neįsileisti? 

— Grūdinkis ir tai praeis. 

— Šaltis? 

— Ne, mintys apie jį. 

Jie pravažiuoja Šioviko vaisių auginimo ūkį. Malina 
mosteli ranka į apšalusius šiltnamius. 

- Ten, - sako ji, - pavasarį galima nusipirkti tulpių. 
Visų įmanomų spalvų. 

— O, velnias, - sudejuoja Zekė, - aš neištversiu... 


Įjungtos patrulių automobilio šviesos atrodo kaip 
laukuose ir danguje mirksinčios spalvotos žvaigždės. 

Jieaartėjaišlėto, mašina vieną po kito ryja šalčio, apsnigto 
lauko, akivaizdaus tos vietos tinkamumo vienatvei metrus. 
Metras po metro, kristalas po kristalo. Jie artėja prie 
tikslo - išlinkimo atmosferoje, įvykio, sukelto kito įvykio, 
kurį sukėlė dar kitas dabar jų dėmesį prikaustęs įvykis. 
Vėjas plakasi į priekinį stiklą. 

„Volvo“ ratai slysta nuvalytu keliu. Maždaug už pen- 
kiasdešimties metrų nuo mirksinčių šviesų ima ryškėti 
blyškus vienišo ąžuolo siluetas horizonte, tarsi baltame 
danguje keliaujantis nuodingas voras su pilkšvomis 
kojomis. Dailus vainikas - atsiminimų ir nuojautų tinklas. 
Stambiausia ąžuolo šaka svyra prie žemės, o šaltis pamažu 
praskleidžia uždangą, kuri iki šiol slėpė sunkų vaizdą nuo 
Zekės ir Malinos akių. 

Siluetas už patrulių automobilio. Pro galinį stiklą matosi 
dvi galvos. Žalias „Saab“ stovi skersas vos už kelių metrų. 

Teritorija aplink medį atitverta beveik iki pat kelio. 

O tada medyje... Negeras vaizdas. 

Kažkas, kuo akys turėtų suabejoti. 
Kažkas, ką turėtų papasakoti balsai. 


3. 


Tam tikra prasme šitaip kaboti visai gera. 

Vaizdai gražūs, o mano sušalęs kūnas maloniai sūpuo- 
jasi vėjyje. 

Galiu nuklysti mintimis kur tik panorėjęs. Čia tvyro 
ramybė, kurios niekada anksčiau neturėjau, apie kurios 
egzistavimą net nenutuokiau. Mano balsas naujas, viską 
matau kitomis akimis. Gal dabar esu žmogus, kuriuo 
niekada neturėjau galimybės tapti? 

Ties horizontu ima švisti, pilkšvai balta Estgioto lyguma 
atrodo begalinė, žvilgsnis užkliūva tik už nedideles sodybas 
supančių medžių. Sniego vandenynas banguoja virš laukų, 
ganyklos maišosi su neapsnigtais plotais, o apačioje, žemai 
po mano tabaluojančiomis kojomis, prie policijos automo- 
bilio stovi pilka uniforma apsivilkęs jaunas vyras. Sune- 
rimęs ir kupinas laukimo, beveik su palengvėjimu žvelgia į 
artėjančią mašiną. Tada vėl atsigręžia į mane, tarsi saugo- 
damas, lyg aš galėčiau pabėgti. 

Kraujas sustingo mano gyslose. 

Sustingo danguje, žvaigždėse, pačiose tolimiausiose 
galaktikose. Vis dėlto aš čia. Tik man nebereikia kvėpuoti, 
o ir nebūtų lengva su ta kilpa ant kaklo. Iš mašinos išlipęs 
vyriškis su raudona striuke - dievai žino, ką jis čia veikė 
tokią ankstybę, - priartėjęs aiktelėjo, tuomet ėmė burbėti po 
nosimi: „Velnias, velnias, velniai griebtų, Dieve mano...“ 

Tada kaip akis išdegęs ėmė kažkam skambinti, o dabar 
sėdi automobilyje vis purtydamas galvą. 

Ak, Dievas, taip... Kartą irgi bandžiau jo šauktis, o ką 
jis? Matau tai visur: žmonės beviltiškai šaukiasi jo pagalbos 
vos susidūrę su tuo, kas, jų manymu, yra tamsa. 

Aš nesu vienišas, aplinkui daugybė tokių kaip aš, tačiau 

mums neankšta, vietos užtenka visiems, net su kaupu, 
mano iki begalybės besiplečiančioje visatoje viskas tuo pat 
metu traukiasi. Viskas tampa aišku, nors tuo pat metu ir 
keistai miglota. 

Aišku, kad skaudėjo. 

Aišku, kad bijojau. 

Aišku, kad bandžiau bėgti. 

Vis dėlto giliai viduje žinojau, kad savo gyvenimą jau 
nugyvenau. Nebuvau patenkintas, bet jaučiausi pavargęs, 
pavargęs sukti ratus aplink tai, kas nebuvo man leista, tačiau 
ko giliai širdyje vis tiek troškau, kur norėjau dalyvauti. 

Žmonių rūpesčiai. 

Aš jų nebeturiu. 

Dėl to ir gera čia suptis nuogam ir negyvam ant vienišo 
ąžuolo šakos, vienoje derlingiausių šalies vietų. Iš tolumos 
artėjančio automobilio šviesos man atrodo gražios. 

Anksčiau nebuvo nieko gražaus. 

Gal grožis egzistuoja tik mums, negyvėliams? 

Gera, kaip gera pabėgti nuo visų gyvųjų rūpesčių. 


Šaltis yra bekvapis. Nuogas kruvinas kūnas virš Malinos 
galvos lėtai supasi pirmyn ir atgal. Nenoromis kartuvėmis 
tapusio ąžuolo girgždesys maišosi su tuščia eiga dirbančio 
variklio burzgimu. Atlupta oda kabo didelėmis skiautėmis 
nuo atsikišusio pilvo ir nugaros, o kruvina sušalusi mėsa 
yra tarsi marga įvairių raudonų atspalvių paletė. Galūnės 
netvarkingai nusėtos giliomis įdubusiomis žaizdomis, tarsi 
kas būtų peiliu išpjovęs mėsos griežinėlius. Genitalijos 
atrodo nepaliestos. Veidas netekęs kontūrų - pamėlusi ir 
pajuodusi sudaužytų audinių masė. Tik išsprogusios krauju 
pasruvusios akys, beveik nustebusios ir alkanos, nors 
tuo pat metu kupinos abejonių ir baimės, išduoda, kad tai 
žmogaus veidas. 

- Turėtų sverti mažiausiai pusantro šimto kilogra- 
mų, - tarsteli Zekė. 

— Mažiausiai, - atsako Malina ir pagalvoja, kadtą žmog- 

žudystės aukos žvilgsnį ji jau yra mačiusi. Kaip mirties 
akivaizdoje kiekvienas grįžta prie ištakų, kai buvo ką tik į 
pasaulį atėjęs žmogus. Išsigandęs ir alkanas, tačiau nuo pat 
pradžių gebantis stebėtis. 

Ji dažnai to griebiasi panašiose situacijose. Negalvoti, 
geriau prisiminti, ką mačiusi ar skaičiusi, pabandyti susieti 
tai, ką mato akys, su tuo, ką kalba teorijos. 

Jo žvilgsnis. 

Labiausiai į akis krenta pyktis ir neviltis. 

Kiti laukia patrulių automobilyje. Zekė liepė unifor- 
muotajam sėsti į mašiną ir laukti viduje. 

— Tau nėra ko čia stypsoti ir šalti. Jis niekur nepabėgs. 

-— Ar neapklausite radusiojo? 

Uniformuotasis mosteli galva per petį. 

— Tai jis aptiko. 

- Leisk mums pirma pasidairyti. 

Išpampęs sušalęs kūnas vienišame ąžuole; gigantiškas 
peraugęs kūdikis, iš kurio kažkas išgujo gyvastį. . 

„Kotuiš manęs nori? - galvoja Malina. - Kodėl atsitem- 
pei mane čia šį Dievo užmirštą rytmetį?“ 

„Ką nori pasakyti?“ 

Mėlynos pėdos su pajuodusiais pirštais tabaluoja 
baltame fone. 

„Akys, - galvoja Malina, - tavo vienatvė. Ji smelkiasi 
per lygumą, į miestą ir dar toliau į mano širdį.“ 


Pirmiausia tai, kas akivaizdu. 

Šaka auga penkių metrų aukštyje, jokių drabužių, jo- 
kio kraujo sniege, jokių pėdsakų negiliame jo sluoksnyje 
aplink medį, išskyrus porą visai šviežių. 

„Tai mašinoje sėdinčio tave radusio vyro pėdsa- 
kai, - pagalvoja Malina. - Dėl vieno galima neabejoti: pats 
ten užlipti negalėjai, tokių žaizdų pasidaryti - taip pat, čia 
bus kažkas kitas prikišęs nagus. Ir greičiausiai buvai suža- 
lotas ne čia, kitaip žemė apačioje būtų permirkusi krauju. 
Ne, tu ilgai šalai kitoje vietoje, kol kraujas sustingo.“ 

— Ar matai žymes ant šakos? - klausia Zekė nenu- 
leisdamas akių nuo kūno. 

— Taip, - atsako Malina. - Tarsi kas būtų nuskutęs žievę. 

— Galiu prisiekti, kad tas, kuris tai padarė, iš pradžių 
užkėlė jį kranu, o tik paskiau užnėrė kilpą. 

— Arba tie, - ištaria Malina. - Galėjo būti keliese. 

— Jokių pėdsakų nuo kelio. 

-— Ne, bet naktis buvo vėjuota ir pėdsakų galėjo nelikti. 
Purus sniegas ir apledėjusi pluta. Sąlygos vis keitėsi. Kiek 
laiko išlieka pėdsakai? Penkiolika minučių. Valandą. Ne 
ilgiau. 

- Vis tiek reikės pasakyti ekspertams, kad prisikastų 
prie dirvos. 

- Jiems prireiks didžiausio visame pasaulyje šildy- 
tuvo, - sako Malina. 

— Galės paieškoti. 

— Kaip manai, kiek laiko jis čia prakabojo? 

— Neįmanoma pasakyti, bet ne ilgiau nei nuo sutemų. 
Dieną kas nors būtų pamatęs. 

— Galėjo būti miręs daug anksčiau, - ištaria Malina. 

— Čia jau klausimas Juhanison. 

— Seksualinio nusikaltimo pėdsakai? 

— Fors, argi tai nėra viso ko priežastis? 

Pavardė. Zekė kreipiasi pavarde, kai juokauja, kai atsako 
į, jo galva, nereikalingą, kvailą arba blogai suformuluotą 
klausimą. 

— Nagi, Zeke. 

- Nemanau, kad tai padaryta iš seksualinių paskatų. 
Nemanau. 

- Gerai, tada mūsų nuomonės sutampa. 

Jie grįžta prie automobilių. 

- Tam, kuris tai padarė, - ištaria Zekė, - būdingas 
velnioniškas užsispyrimas. Nes sakyk ką nori, o atitempti 
tokį kūną ir užkelti į medį tikrai nėra lengva. 

- Turėjo būti labai įnirtęs, - vėliau priduria. 

- Arba labai nusiminęs, - atsako Malina. 

- Persėskit į mūsų mašiną, joje vis dar šilta. 

Uniformuotieji nenoriai ropščiasi iš patrulių automo- 
bilio. 

Ant galinės sėdynės įsitaisęs vidutinio amžiaus vyras 
pažvelgia į Maliną supratingu žvilgsniu ir jau nori kilti. 

— Sėdėkite ten, - pasako ji ir vyras klesteli ant sėdynės, 
tačiau lieka įsitempęs. Jo ploni antakiai trūkčioja. Atrodo, 
visas jo kūnas stengiasi pasakyti: „Kaip, po velnių, man tai 
paaiškinti? Ką čia veikiau tokią ankstybę?“ 

Malina atsisėda šalia jo, Zekė įsitaiso priekinėje 
sėdynėje. 

- Puiku, - sako Zekė, - čia daug geriau nei ten, lauke. 

- Tai ne mano darbas, - ištaria į Maliną atsigręžęs vy- 
ras. Jo mėlynos akys sudrėkusios nuo nerimo. - Reikėjo 
nestoti, velnias, kokia nesąmonė, reikėjo paprasčiausiai 
važiuoti toliau. 

Malina uždeda ant jo rankos savąją. Jos pirštai 
nugrimzta į raudoną kamšalą. 

— Pasielgėte teisingai. 

— Taigi, buvau... 

—- Darom taip, - ištaria atgal atsisukęs  Zekė, - 
nusiraminkit ir iš pradžių pasakykit, koks jūsų vardas ir 
pavardė. 

— Mano? 

— Būtent, - linkteli Malina. 

— Mano meilužė... 

— Kas jūs toks? 

— Lidbergas. Peteris Lidbergas. 

— Ačiū, Peteri. 

— Dabar galit pasakoti. 

— Taigi, buvau pas meilužę Borensberge ir važiavau 
namo šiuo keliu. Gyvenu Maspeliosoje, iš tos pusės čia 
trumpiausias kelias. Neslepiu savo paklydimų, bet su 
šiuo reikalu neturiu nieko bendro. Galite paklausti jos. Ji 
vardu... 

— Paklausime, - sako Zekė. - Vadinasi, traukėt namo 

po meilės nakties? 

— Taip, šiuo keliu, nes nuvalytas. Tada pamačiau 
kažką keisto medyje ir sustojau. Išlipau pažiūrėti, o tada 
prakeikimas, ta velniava, Dieve mano... 

„Kur veda žmonių keliai...- pagalvoja Malina. - 
Automobilių šviesos naktyje, mirksintys taškeliai.“ Tada 
ištaria: 

— Kai atvažiavote, nieko daugiau nebuvo? Ar matėte dar 
ką nors? 

— Tuščia kaip kapinėse. 

— Gal matėte kokią mašiną? 

- Šiame kelyje - ne, tačiau likus maždaug kilometrui 
iki įvažiavimo prasilenkiau su kažkokiu universalu, markės 
nepamenu. 

- O numerį? 

Prikimęs Zekės balsas... 

Peteris Lidbergas purto galvą: 

— Galite paklausti mano meilužės. Ji vardu... 

— Paklausime. 

— Žinote, iš pradžių norėjau važiuoti toliau. Bet paskui... 
Žinau juk, kas teisingiausia tokioje situacijoje... Prisiekiu, 
neturiu su tuo nieko bendro. 

- Ir mes taip manome, - ištaria Malina. - Turiu ome- 
nyje, mažai tikėtina, kad skambintumėt, jei būtumėt prie 
to prikišęs rankas. 

- O kaip mano žmona? Ar jai būtina apie tai žinoti? 

— Apie ką? - klausia Malina. 

— Sakiau jai, kad būsiu darbe. Kepykloje „Karlssons Ba- 
geri, dirbu ten naktimis, bet iš ten važiuojama kitu keliu. 

— Mums nėra reikalo jai ką nors pranešti, - atsako 
Malina, - bet ji vis tiek sužinos. 

- Ką manai pasakyti? 

— Pasakykit, kad jautėtės žvalus ir nutarėt prasukti 
papildomą ratuką. 

- Ji nė už ką nepatikės. Visada grįžtu nusivaręs kaip 
šuo. Ir dar tokiame šaltyje... 

Malina ir Zekė susižvalgo: 

— Gal turite mums dar kokios nors svarbios in- 
formacijos? 

Peteris Lidbergas papurto galvą. 

— Ar galiu važiuoti? 

— Ne, - atsako Malina. - Ekspertai turi apžiūrėti jūsų 
automobilį ir paimti batų atspaudus. Turime patikrinti, ar 
po medžiu palikti tik jūsų pėdsakai. Dar turėsite pasakyti 
mūsų kolegoms savo meilužės vardą, pavardę ir telefono 
numerį. 

- Reikėjo nestoti, - ištaria Peteris Lidbergas. - Būtų 
buvę geriau palikti jį kaboti. Juk anksčiau ar vėliau vis tiek 
kas nors būtų aptikęs. 


Sustiprėjęs vėjas braunasi pro netikrus Malinos striu- 
kės pūkus, smelkiasi kiaurai per odą ir mėsą iki pat 
mažiausių kaulų čiulpų molekulių. Suaktyvėję streso 
hormonai padeda raumenims siųsti skausmo signalus į 
smegenis ir visą kūną apima maudulys. Malina mąsto, koks 
jausmas mirtinai sušalti. Žmogus miršta ne nuo šalčio, o 
nuo streso, negalintis palaikyti reikiamos temperatūros 
organizmas jaučia skausmą, ima dirbti didesnėmis ap- 
sukomis ir taip save apgauna. Kaip reikiant sušalęs 
žmogus pajunta viduje sklindančią šilumą. Tai apgaulė, 
plaučiai nebepajėgia kraujo prisotinti deguonies, žmogus 
vienu metu ima dusti ir užmiega, tačiau jaučia šilumą. 
Išgyvenę šią būseną kalba panašiai kaip skendę - pasakoja 
kritę vis žemyn ir žemyn, paskui kilę aukštyn į debesis, 
jutę švelnumą ir šilumą, matę baltą šviesą, pamiršę visą 
baimę. Malinos manymu, tas švelnumas tėra viso labo 
fiziologinė apgaulė. Mirties kerai, kad mes jai nesi- 
priešintume. 

Tolumoje pasirodo artėjantis automobilis. 

Ekspertai? Taip greitai? 

Vargu. 

Greičiau jau hienos iš laikraščio „Ostgėta Correspon- 

denten“, užuodusios metų nuotraukos titulo vertą vaizdelį. 
„Čia jis?“ - šmėkšteli Malinai prieš pasigirstant grės- 
mingam ąžuolo šakos traškėjimui. Atsisukusi pažvelgia 
į besisupantį kūną ir pagalvoja: „Turbūt nelabai smagu 
ten kyboti. Luktelėk, tuoj padėsime tau nulipti.“ 


4, 


- Malina, Malina, ką turi man šį kartą? 

Atrodo, kad šaltis praryja Danielio Hiogfelto žodžius, 
garso bangos nuslopsta kažkur pusiaukelėje. Vilki pūkinę 
striukę su kailine apykakle, jo judesiai tiesmuki, bet tuo 
pat metu elegantiški, spinduliuojantys pasitikėjimą savo 
pranašumu. 

Žvilgsniai susitinka ir jo akyse Malina mato šypseną, 
šelmišką šypseną, sakančią, kad jis kai ką žino, istoriją, 
kurios ji nė už ką neatskleistų kam nors iš čia esančių. Ir 
išskaičiavimą: aš žinau, tu žinai ir aš tai panaudosiu, kad 
gaučiau tai, ko noriu, čia ir dabar. „Šantažas, - pagalvoja 
Malina. - Manęs tai neveikia. Kada ištrauksi savo kozirį, 
Danieli? Dabar? Kodėl gi ne? Puiki proga. Tik manęs 
neišgąsdinsi. Nors mes vienmečiai, tačiau skirtingi.“ 

— Arjis nužudytas, Malina? Kaip atsidūrė tame medyje? 
PRIVALAI ką nors man pasakyti. 

Staiga Danielis atsiduria visai prie pat, jo nosis beveik 
paliečia jos: 

— Malina? 

— Daugiau nė žingsnio. Aš nieko nepasakosiu. Ir nieko 
NEPRIVALAU. 

Žvilgsnis tampa dar labiau šelmiškas, tačiau Danielis 
nusprendžia atsitraukti. 

Ties juosta aplink medį su kūnu vaikštančios fotografės 
aparatas spragsi be atvangos. 

— Nelįsk taip arti, varna! - suriaumoja Zekė ir Malina 
akies krašteliu mato, kaip prie lėtai aparatą nuleidžiančios 

ir reporterių automobilio link grįžtančios fotografės pasi- 
leidžia du uniformuoti policininkai. 

— Vadinasi, Malina, jis nužudytas, jei taip saugote 
vietą. Gali juk ką nors pasakyti. Jei paklaustum manęs, 
pasakyčiau, kad į savižudybę nepanašu. 

Ji stumteli Danielį į šoną, jaučia jo alkūnę savąja, nori 
grįžti atgal ir tęsti darbą, bet vietoj to girdi, kaip jis šūkteli 
jai, ir tyliai pagalvoja: „Kaip aš galėjau, velniai griebtų? 
Kaip galėjau būti tokia kvaila?“ 

Tada vėl atsisuka į žurnalistą: 

— Nė žingsnio į laukus. Grįžkit į mašiną ir sėdėkite 
ten, o dar geriau - nešdinkitės. Čia tik spengiantis šaltis ir 
nieko daugiau, o kūną jau nufotografavot, ar ne? 

Danielis šypsosi ištreniruota berniokiška šypsena, kuri, 
kitaip nei jo Žodžiai, pjaute pjauna orą: 

- Aš tik dirbu savo darbą, Malina. 

— Tuoj pasirodys ekspertai ir taip pat dirbs savo darbą, 
daugiau nieko. Mes viską iš ten išsivešime. 

— Aš baigiau! - šūkteli fotografė. Malina pagalvoja, 
kad ji vos aštuoneriais ar devyneriais metais vyresnė už 
Tuvę, ir susirūpina, ką dabar jaučia jos pliki pirštai ant 
fotoaparato. 

— Jai šalta, - ištaria Malina. 

— Panašu į tai, - atsako Danielis. Tada neatsigręždamas 
patraukia pro ją į automobilį. 


Kai toptelėjo mintis, kad ji padės man nusileisti, pasi- 
jutau pavargęs nuo kabojimo. Tokia jau mano būsena. 
Supuosi niekur neskubėdamas. Esu vienoje vietoje ir visur 
tuo pat metu. Vis dėlto šiame medyje ramybės nerasiu, gal ji 
apskritai niekada manęs neaplankys. Dar nežinau. 

Visi tie žmonės išsipūtusiais drabužiais. 

Negi nesupranta, kokie jie paiki? 

Gal manosi galintys apsiginti nuo šalčio? 

Gal galėtų dabar jau mane nukelti? 

Man pradeda atsibosti tas kabojimas ir jūsų žaidi- 

mai apačioje po mano kojomis. Nors gal ir smagu žiūrėti, 
kaip pripėduojate sniege pėdsakų. Pramogauju stebėdamas, 
kaip jie pinasi ir išsiskiria, tarsi nepasiekiamuose smegenų 
užkaboriuose klaidžiojančios neramios mintys. 


— Negaliu jo pakęsti, - ištaria Zekė žurnalistų auto- 
mobiliui išnykstant šaltyje. - Jis kaip kokaino prisiuosčiusi 
hiperaktyvi siurbėlė. 

— Dėl to, - atsako Malina, - ir yra toks geras savo srities 
specialistas. 

Amerikietiškos Zekės metaforos išnyra, kai jų tikiesi 
mažiausiai. Malina daug kartų galvojo,iškurjosatsirandajo 
galvoje. Kiek žinanti, Zekė niekada nesižavėjo populiariąja 
amerikietiška kultūra, vargu net ar pasakytų, kas toks yra 
Filipas Marlou“. 

- Jei jau toks protingas, tai ko smirsta regioniniam 
laikraštpalaiky? 

— Galjam čia patinka? 

— Kurgi ne. 

Tada Malina nukreipia žvilgsnį į kūną. 

— Kaip manai, koks jausmas taip kaboti? 

Žodžiai pakimba ore. 

— Tai tik mėsa, - atsako Zekė. - Bejausmis mėsos gaba- 
las. Kad ir kas tas žmogus buvo, jo čia jau nėra. 

- Ir vis dėlto dar gali mums šį tą papasakoti, - ištaria 
Malina. 


Pūkine striuke vilkinti Karin Juhanison, Kriminalis- 
tinės technikos laboratorijos (KTL) analitikė, patologė ir 
tyrinėtoja, puse etato dirbanti nusikaltimo vietos tyrėja 
Linšiopingo policijoje, guviai daužo rankomis sau per 
šonus. Elegantiškas kūnas, atliekantis neelegantiškus jude- 
sius. Smulkūs pūkeliai kyla į orą tarsi keistos formos snai- 
gės. Malina galvoja, kad, sprendžiant iš puikiai prikimštų 


* Philipas Marlow - kino personažas, privatus detektyvas. 

pagalvių, striukė turėjo būti labai brangi. 

Net ir su kailine kepure ir nuo vasario šalčio įraudusiais 
skruostais Karin primena kiek vyresnę Rivjeros princesę, 
tokią kaip vidutinio amžiaus Fransuaza Sagan“, kurios 
gyvenimo džiaugsmo netemdo joks debesėlis. Ir aiškiai per 
graži tokiam darbui. Jos oda vis dar įrudusi po atostogų 
Tailande per paskutines Kalėdas. „Kartais, - pagalvoja 
Malina, - norėčiau gyventi taip, kaip Karin. Būti ištekė- 
jusi už pinigų ir nerūpestingo gyvenimo.“ 

Jos artėja prie kūno atsargiai, kojas statydamos į jau 
esančias pėdas. 

Karin gilinasi į technines detales. Stengiasi nežiūrėti 
į nuogą kūną medyje, riebalus, odą, tai, kas kitados 
buvo veidas. Negalvoja apie išsipūtusio kūno smegenyse 
šmėžavusias mintis, kurios dabar lėtai, tarsi bloga pra- 
našaujantis šnibždesys apgaubia miestą, lygumą ir 
miškus; skundas, kurį galima nutildyti tik vienu būdu - 
atsakius į klausimą: „Kas tai padarė?“ 

„Ką matai, Karin?“ 

„Žinau, - galvoja Malina. - Tu matai objektą, varžtelį 
arba veržlę, aparatą, kurį reikia išanalizuoti ir perskaityti 
jame įrašytą informaciją.“ 

— Vargu ar bus pats ten užsilipęs, - ištaria Karin, 
stovėdama beveik tiesiai po kūnu. Ji ką tik nufotografavo 
aplinkui esančius batų atspaudus, šalia padėjusi liniuotę. 
Net jei tai greičiausiai tik jų pačių ir Peterio Lidbergo 
pėdsakai, vis tiek reikia patikrinti. 

Malina neatsako, tik paklausia: 

— Kaip manai, kiek laiko jis miręs? 

— Neįmanoma pasakyti vien užmetus žvilgsnį. Turiu 
dirbti be išankstinių prielaidų. Atsakymus į visus klausi- 
mus gausime atlikę skrodimą. 

Atsakymas, kurio ir buvo galima tikėtis. Malina 
užsigalvoja apie Karin įdegį, gerai prikimštą striukę ir apie 


* Francoise Sagan - prancūzų rašytoja ir dramaturgė. 

tai, kaip vėjas košia per jos pačios „Stadion“ parduotuvėje 
įsigytą apdarą. 

— Prieš nukeldami turime ištirti dirvą, - ištaria 
Karin. - Reikės paskambinti į Kvarną kariškiams ir 
paprašyti šildytuvo, taip pat turėsime pastatyti palapinę, 
kad ištirptų visas sniegas. 

- Ar viskas nepavirs į košę? - paklausia Malina. 

— Tik jei šildysime per ilgai, - atsako Karin. - Jie galės 
palaikyti agregatą čia porą valandų, jei tik nėra išvežę kur 
nors kitur. 

— Nereikėtų jo ten palikti ilgai kyboti, - sako Malina. 

- Lauke trisdešimt trys laipsniai šalčio, - atšauna 
Karin. - Tokiame speige kūnui nieko neatsitiks. 


Zekė paliko variklį dirbti tuščiomis apsukomis, 
temperatūrų skirtumas viduje ir lauke siekia mažiausiai 
keturiasdešimt laipsnių. Iškvepiamas oras pavirsta kris- 
talais ant šoninių langų. 

Malina atsisėda į keleivio sėdynę. 

- Greičiau uždaryk duris, - sušnypščia Zekė.- Ar 
ponia Juhanison kontroliuoja padėtį? 

— Atsiveš šildytuvą iš Kvarno. 

Atvyko dar du patrulių automobiliai ir pro apšarmojusį 
stiklą Malina mato, kaip Karin diriguoja lauke uniformuo- 
tiems policininkams. 

— Galime jau važiuoti, - ištaria Zekė. 

Malina linkteli. 

Pravažiuojant Šioviko vaisių auginimo ūkį, Malina 
įjungia radiją ir suranda stotį P4. Sena bičiulė Helena 
Aneman veda laidą kasdien nuo septintos iki dešimtos. 

Laikrodis prietaisų skydelyje rodo 08.38. 

Švelnus draugės balsas pasigirsta nutilus dainai „A whi- 
ter shade of pale“. 

—- Skambant paskutinei dainai pasidairiau laikraš- 
čio tinklalapyje. Šiandien Linšiopinge nepaprasta diena, 
mieli klausytojai. Turiu omenyje ne šaltį. Policija rado 

nuogą vyrą lygumoje augančiame ąžuole, važiuojant Vretos 
vienuolyno kryptimi. 

— Greitai apsisuko, - perrėkia radiją Zekė. 

— Toks jau tas Danielis, - ištaria Malina. 

— Danielis? 

— Norite pradėti dieną sukrečiančiais vaizdais? - kal- 
ba aksominis balsas per radiją. - Tuomet apsilankykite 
laikraščio tinklalapyje. Pamatysite kiek neįprastą paukštį 
medyje. 


5. 


Danielis Hiogfeltas atsilošia darbo kėdėje. Paslankus 
atlošas paklusniai linksta atgal. 

Jis supasi pirmyn atgal, visai kaip senelio supamajame 
krėsle trobelėje Vikbulandete, ši sudegė netrukus po to, 
kai močiutė visiems laikams užmerkė akis ligoninėje. 
Iš pradžių Danielis pažvelgia pro langą į Uosto gatvę, 
paskui į redakcijos biurą, virš kompiuterių palinkusius 
kolegas. Daugelis abejingi savo darbui, patenkinti tuo, ką 
turi, ir labai labai pavargę. „Baisiausias Žurnalisto priešas 
yra nuovargis, - pagalvoja Danielis. - Jis viską griauna ir 
gadina. 

„Aš nesu pavargęs.“ 

„Nė kruopelės.“ 

Jis paminėjo Maliną straipsnyje apie vyrą medyje. 

Malina Fors iš Linšiopingo policijos nenori atskleisti 
jokių... 

Pirmyn atgal. 

Visai kaip daugelis jo stebėtų nusikaltimų tyrimų. 

Maigomų klaviatūrų tarškėjimas, žmonių balsai biure 
ir rūgštus kavos kvapas. 

Daugelis jo senųjų kolegų yra produktyvūs, tačiau 
cinikai. Jis ne toks. Stengiasi išlaikyti tam tikrą pagarbą 
žmonėms, iš kurių istorijų ir nelaimių valgo duoną. 

Nuogas vyras medyje. Pakartas. 

Tikras išganymas tam, kuriam reikia kažkuo užpildyti 
laikraščio puslapius ir parduoti. 

Tačiau ir dar kai kas. 

Miestas prabus iš miego. Galima neabejoti. 

„Man gerai sekasi, nes moku žaisti „Žurnalisti- 
nį žaidimą, be to, sugebu išlaikyti atstumą ir vaidinti 
žmogų. 

Ciniška? 

Uosto gatvė žiemos gniaužtuose. 

Sujaukta patalynė Malinos Fors bute. Vos už dviejų 
kvartalų. 


Sveno Šiomano kakta išvagota raukšlių, pilvas atsikišęs, 
o džinsiniai marškiniai sukišti į rudas vilnones kelnes. 
Veidas lygiai tokios pat negyvos pilkos spalvos, kaip ir 
jo švarkas. Ploni žili plaukai lygiai tokio paties baltumo 
kaip lenta, prie kurios jis dabar stovi. Svenas linkęs kviesti 
į susirinkimus nedideles grupeles, o kitus susijusius as- 
menis informuoja vėliau. Jo įsitikinimu, kitose policijos 
nuovadose šaukiami dideli susirinkimai niekada nebus 
tokie produktyvūs. 

Pradeda taip, kaip įprasta tokio pobūdžio susitikimuo- 
se, kai imama tirti nauja svarbi byla. Turi būti gautas 
atsakymas į klausimą „kas?“, o jis yra atsakingas, kad 
viskas pajudėtų iš mirties taško, jis turi nurodyti kryptį, 
padėsiančią rasti atsakymus: „jis“, „ji“, „jie“. 

Susirinkimų salėje tvyro apgaulinga, tarsi užnuodyta 
tyla. Visi penki dalyvaujantys policininkai žino, kad ore 
kabantis klaustukas gali paveikti ir pakeisti viso krašto, 
regiono, šalies ar net viso pasaulio gyvenimą. 

Salė įrengta pirmame aukšte, vienose iš senų kareivinių 
AI rajone. Maždaug prieš dešimtmetį, išformavus pulką, 
kareivinės buvo pertvarkytos į policijos nuovadą. Kareiviai 
išvyko, įsikėlė tvarkos sergėtojai. 

Pro grotuotus langus matosi apsnigta dešimties metrų 

pločio veja, už jos - tuščias ir nykus žaidimų parkas. 
Sūpynės ir lipynės nudažytos ryškiomis spalvomis, tačiau 
šaltis išmargino jas pilkomis dėmėmis. 

Už parko, pro didelį vaikų darželio langą Malina 
mato žaidžiančius, lakstančius ir į savo pasaulio rūpesčius 
pasinėrusius vaikus. 

Tuvė. 

Prabėgo nemažai laiko nuo tada, kai ji irgi ten dūko. 

Malina paskambino jai iš automobilio. Tuvė buvo 
beeinanti pro duris: 

— Tai aišku, kad atsikėliau. 

— Apsirenk šilčiau. 

— Gal manai, kad pati nesusiprotėsiu? 

Zekė: 

- Tokie jau tie paaugliai. Kaip lenktyniniai žirgai 
hipodrome. Niekada nedaro taip, kaip norėtum. 

Kartais, tirdami sunkius smurtinius nusikaltimus 
ir iškabinę susirinkimų salėje nuotraukas, jie užtraukia 
žaliuzes. Tam, kad darželinukai nepamatytų vaizdų, ku- 
riuos, be jokios abejonės, mato kasdien per televizorių, 
kai kambaryje mirksinčiame ekrane iškyla reginiai, pagal 
kuriuos vaikai mokosi tikėti savo akimis. 

Perpjauta gerklė. Ant stulpo pakabintas sudegęs lavonas. 
Išpampęs skenduolis apsemtame mieste. 

Pasigirsta prikimęs Šiomano balsas, tariantis tuos 
pačius kaip visada žodžius: 

- Ir ką gi čia turime? Gal kam nors kyla minčių? Niekas 
nepaskambino ir nepranešė apie dingimą. Jei kas nors būtų 
ko nors pasigedęs, dabar jau apie tai žinotume. Taigi, ką 
manote? 

Stovinčio vyro klausimas prie pailgo stalo sėdintiems 
žmonėms. Pirštas, paspaudęs mygtuką „Play“, žodžiai kaip 
muzika, tarp keturių sienų aidintys trapūs ir šaižūs tonai. 


Kalbėti pradeda Juhanas Jakobsonas. Matosi, kad jis 
laukė galimybės išgirsti savo paties balsą, norėjo pasakyti 

bent ką nors, kad tik pabėgtų nuo savo nuovargio. 

— Akivaizdu, kad tai ritualinė žmogžudystė. 

— Mes tiksliai nežinome, ar jis apskritai buvo nužu- 
dytas, - atsako Svenas Šiomanas. 

— Negalime būti tikri, kol Juhanison nebaigs savo darbo. 
Vis dėlto galime daryti prielaidą, kad jis buvo nužudytas. 
Tas aišku. 

Dėl nieko niekada negali būti tikras, Malina. Kol tiksliai 
neišsiaiškini. Iki to - nežinomybė. 

— Panašu į ritualinę žmogžudystę. 

- Iš pradžių atsiribokime nuo bet kokių prielaidų. 

— Mes nežinome, kas jis toks, - sako Zekė. - Iš pradžių 
būtų neblogai išsiaiškinti jo tapatybę. 

— Gal kas nors paskambins. Nuotraukos jau laikraš- 
tyje, - ištaria Juhanas, o iki tol tylėjęs Biorjė Sverdas atsi- 
dūsta: 

— Tos nuotraukos? Jose nesimato veido. 

— Bet kiek tokių sunkiasvorių gali būti šiose apylinkėse? 
Netrukus kas nors turėtų susidomėti, kur dingo tas 
dručkis. 

— Nebūk toks tikras, Juhanai, - įsiterpia Malina. - 
Mieste pilna žmonių, kurių dingusių niekas nepasigestų. 

- Bet jis ypatingos išvaizdos, jo kūnas... 

- Jei pasiseks, - nutraukia Svenas Juhaną, - kas nors 
paskambins. Iš pradžių palaukime įvykio vietos tyrimo ir 
skrodimo rezultatų. Tada galėsime pasibelsti į kaimynys- 
tėje gyvenančiųjų duris ir paklausinėti, gal kas nors matė 
ar girdėjo ką nors mums įdomaus. Kaip žinote, turime rasti 
atsakymą į vieną klausimą. 

„Svenas Šiomanas..“ - pagalvoja Malina. 

Dar ketveri metai iki šešiasdešimt penkerių, ketveri 
metai infarkto rizikos, ketveri metai viršvalandžių, ketveri 
metai jo Žmonos rūpestingai gaminto gardaus, bet, ak, tokio 
riebaus maisto. Ketveri metai per mažai judant. Moteris 
našlėmis paverčiantis pilvas. Vis dėlto Sveno lūpomis kalba 
išmintis ir patirtis, neįkyri ir neegoistiška tvarka. 

— Malina ir Zekė bus atsakingi už paruošiamąjį ty- 
rimą, - sako Svenas. - Aš pasirūpinsiu, kad gautumėte 
viską, ko tam reikės. Kiti du turės jiems kuo galėdami 
padėti. 

— Aš mielai imčiausi šio darbo, - ištaria Juhanas. 

— Juhanai, yra ir kitos veiklos, - įsiterpia Biorjė. - Deja, 
negalime sau leisti prabangos gilintis tik į vieną bylą. 

- Ar susirinkimas baigtas? - klausia Zekė, tuo pat metu 
kildamas nuo kėdės. 

Vos visiems atsistojus atsidaro durys. 


— Galite vėl atsisėsti. 

Karimo Akbaro žodžiuose skamba visas jo raume- 
ningame trisdešimt septynerių metų kūne glūdintis 
autoritetas. Jis atsistoja greta Sveno Šiomano ir lukteli, kol 
kiti keturi policininkai vėl sukrenta į kėdes. 

— Patys suprantate, koks svarbus šis atvejis, - ištaria 
Karimas, o Malina pagalvoja, kad jis kalba be menkiausio 
akcento, nors į Švediją atvyko būdamas dešimties. Šneka 
kaip tikrų tikriausias švedas. 

— Kaip svarbu, - tęsia toliau, - šitą reikalą ištirti. 

Tarsi būtų kalbama apie pranešimo struktūrizavimą 
prieš ginantis disertaciją. 

Pastangos ir darbas. 

Pradėjęs nuo gilaus minuso ir norėdamas pasiekti 
didelį pliusą, negali pasitikėti atsitiktinumais. Karimas 
yra parašęs šiuo laikotarpiu itin aktualių ir kontroversiškų 
straipsnių į „Svenska Dagbladet“ ir „Dagens Nyheter'. 
Jo pažiūros nepaliko abejingų: imigrantai turi kelti sau 
aukštus reikalavimus, o pašalpų dydis turi būti susietas 
su švedų kalbos žiniomis jau po metų. Norėdamas tapti 
visateisiu visuomenės nariu, turi kaip reikiant paplušėti. 

Jo veidas šmėžavo televizijos debatų laidose. Kelkime 
reikalavimus, išlaisvinkite kiekvieno viduje slypinčią galią. 
Pažvelkite į mane - tai įmanoma. Aš - gyvas pavyzdys. 

„O ką, jei nesi toks ryžtingas?“ - pagalvoja Malina. 

Kai kurie jau gimsta abejodami. 

— Mes žinome, kad būtent tai ir yra mūsų užduotis - 
sutvarkyti tokius reikalus, - tarsteli Zekė ir Malina mato, 
kaip Juhanas su Biorje slapta šypteli, o Svenas nutaiso mi- 
ną, kuri reiškia: „Raminkis, Zeke, leisk jam pabaigti kalbą; 
tai, kad tu neieškai priekabių, dar nereiškia, kad esi jam tik 
įrankis.“ Dėl Dievo meilės, Martinsonai, suauk pagaliau. 

Karimas dėbteli į Zekę, jo žvilgsnis sako: „Parodyk 
man šiek tiek pagarbos ir nekalbėk tokiu tonu.“ Tačiau 
Zekė nė kiek neišsigąsta. Taigi Karimas tęsia: 

— Laikraščiai ir žiniasklaida skirs šiam įvykiui didelį 
dėmesį, o aš turėsiu atsakyti į begalę klausimų. Tyrimas 
turi būti baigtas greitai, privalome parodyti Linšiopingo 
policijos efektyvumą. 

Malina galvoja, kad Karimo žodžiai skamba tarsi 
kalbant su kauke. Paprastai taip niekas nešneka. Prieš 
ją stovintis stiprus žmogus vaidina stiprų Žmogų, kai iš 
tiesų norėtų atsipalaiduoti ir parodyti savo... taip, ką?.. pa- 
žeidžiamumą? 

Tada Karimas atsisuka į Sveną. 

— Kaip paskirstėte jėgas? 

— Pagrindinė atsakomybė tenka Fors ir Martinsonui. 
Suteiksime jiems visas būtinas priemones. Jakobsonas 
ir Sverdas padės kiek galėdami. Andersonas serga, o 
Degerstad išvykusi į mokymus Stokholme. Štai taip. 

Karimas giliai įkvepia ir prieš iškvėpdamas palaiko orą 
savo galinguose plaučiuose. 

— Padarysime taip: parengiamojo tyrimo vadovas ir 
pagrindinis atsakingas asmuo kaip visada esi tu, Svenai, 
o kiti keturi bus komandos nariai. Visa kita palauks. Tai 
prioritetinė byla. 

- Bet... 

— Bus taip, kaip pasakiau, Martinsonai. Neabejoju 
tavimi ir Fors, tačiau dabar turime sutelkti jėgas... 

Sveno pilvas dar labiau išsipučia, o raukšlės kaktoje 
pagilėja. 

- Gal susisiekti su Valstybine kriminalinės policijos 
valdyba? Formaliai dar net nežinome, ar jis apskritai buvo 
nužudytas. 

— Jokių valstybinių valdybų. Susitvarkysime patys. 
Raportuosi man kas tris valandas arba vos tik paaiškės kas 
nors svarbaus. 

Salėje skamba ką tik užtrenktų durų aidas. 

— Girdėjote, ką jis sakė. Pasiskirstykite darbais ir 
raportuokite man. 

Vaikų darželio langas tuščias. Po šachmatinėmis užuo- 
laidomis supasi geltonas Kolderio* mobilis. 

Mėlyna oda su išsitaškiusiais riebalais. 

Sudaužytas ir vienišas lediniame vėjyje. 

„Kas tu buvai?“ - galvoja Malina. 

„Grįžk ir papasakok apie save.“ 

Dabar pastatėte po manimi palapinę. Žalia jos spalva 
vakarėjant pilkėja. Zinau, kad jums ten viduje šilta, tačiau 
šiluma nepasiekia manęs. 

Ar apskritai dar galiu jausti šilumą? Ar kada nors 
galėjau? Gyvenau kažkur kitur, už jūsų pasaulio ribų. Užtat 
kokia laisvė paskui. 

Bet man daugiau nereikia jūsų šilumos, bent jau tokios, 
prie kurios esate pratę. Šiluma yra aplink mane, aš nesu 
vienišas, tiksliau, būtent toks, aš esu vienatvės branduolys. 
Gal toks buvau ir būdamas gyvas? Vidinė vienatvės 
materija, paslaptis, kurią bandome atspėti, cheminė 
reakcija, paprastas, tačiau viską aprėpiantis procesas mūsų 
smegenyse, duodantis impulsą pojūčiams, kurie savo ruožtu 
padeda suvokti mus supančią tikrovę. Šviesos negęsta dieną 


* Alexanderis Calderis - amerikiečių skulptorius, ištobulinęs nesiste- 
mingai judančias kinetines skulptūras - „mobilius“. 

naktį galvas laužančių mokslininkų laboratorijose. Nulaužę 
tą kodą žinosime atsakymus į visus klausimus. Tada 
galėsime atsipūsti. Juoktis ir šaukti iš džiaugsmo. Nebesukti 
galvos. Bet iki to? 

Siekti, dirbti, ieškoti atsakymų į visus įmanomus 
klausimus. 

Manęs nestebina tai, ko ieškote. 

Sniegas tirpsta, varva upeliais, bet jūs nieko nerasite. 
Išmontuokite palapinę, atsivežkite kraną ir nukelkite mane. 
Aš - ne šio medžio vaisius, man čia ne vieta. Pusiausvyra 
pažeista, o ir šaka ima braškėti. Net ir medis protestuoja, 
nejau negirdite? 

Taip, tiesa, jūs juk visi kurti. Tik pamanykite, kaip greitai 
žmogus pamiršta minties galią ir kaip toli ji gali nunešti. 


— Mama, ar nematei mano akių šešėlių? 

Iš vonios sklindantis Tuvės balsas nekantrus, irzlus 
ir pavargęs, nors tuo pat metu kupinas atkaklaus, beveik 
gąsdinančio ryžto. 

Akių šešėliai? Malina negali prisiminti, kada Tuvė 
dažėsi pastarąjį kartą. Tikrai ne vakar. Kažin, kuo šis 
vakaras toks svarbus? 

—- Tau reikia šešėlių? - šūkteli ant sofos įsitaisiusi 
Malina. Ką tik prasidėjo žinios, vyras medyje - trečias 
reportažas, iš karto po ministro pirmininko kalbos ir 
kažkokio mokslininko meteorologo išvedžiojimų, kad 
dabartiniai šalčiai yra galutinis klimato raidos pokyčių 
įrodymas ir artėja naujas ledynmetis, kai visą šalį padengs 
metriniai granito kietumo kristalai. 

— Tai kam tada klausčiau, jei nereikėtų? 

- Eini į pasimatymą? 

Vonios kambaryje įsigali tyla, paskui pasigirsta vienišas 
„velnias!', kai ant grindų su trenksmu nulekia ant spintelės 
stovinti kosmetinė. Tada: 

- Štai kur jie. Radau, mama. 

- Gerai. 

Reporteris iš „Ostnytts“ redakcijos stovi prie tamsoje 
skendinčios nusikaltimo vietos. Prožektorius apšviečia 
toliau esančią palapinę. Medyje beveik galima įžvelgti 
kūną, bet tik tada, jei žinai, kur jis kabo. 

— Esame spengiančio speigo sukaustytuose laukuose už 
poros dešimčių kilometrų nuo Linšiopingo. Policija... 

„Žmonės visoje šalyje mato tą patį vaizdelį, - galvoja 
Malina, - ir nori žinoti tą patį: kas jis toks, kaip ten atsidūrė 
ir kas tai padarė?“ 

„Televizijos žiūrovų akyse aš esu tiesos nešėja, kurios 
užduotis - sukišti blogį už grotų ir po devyniais užraktais. 
Iš manęs tikimasi, kad nerimą paversiu saugumu, bet 
tikrovėje ne viskas taip paprasta. Tikrovė visada yra 
niuansų kupinas neaprėpiamas eskizas, prasmė slypi visur 
ir niekur, laikrodis nenumaldomai skaičiuoja minutes, tik 
tak, tik tak, o laukiantys kažko naujo, aiškesnio ir geresnio 
vis labiau nekantrauja.“ 

— Mama, ar galiu pasiskolinti tavo kvepalus? 

Kvepalus? 

Ji tikrai eina į pasimatymą. Jei taip - į pirmą. Tada: kas, 
kur, kada? Tūkstantis klausimų, nuojautų ir nerimo šešė- 
lių šmėkšteli galvoje per trumpą sekundės dalį. 

— Su kuo susitinki? 

— Su niekuo. Ar galiu pasikvėpinti? 

- Žinoma. 

— „kūnas vis dar kabo. 

Kamera pasukama į šoną, tamsoje matosi virš palapinės 
besisūpuojantis kūnas. Malina nori perjungti kanalą, bet 
tuo pat metu knieti pažiūrėti toliau. Toliau rodomi epizodai 
iš popietinės spaudos konferencijos. Puikiai išlygintu 
kostiumu vilkintis Karimas Akbaras kalba didžiojoje su- 
sirinkimų salėje. Juodi plaukai sušukuoti atgal, veidas 
rimtas, bet akys nesugeba nuslėpti, kaip jam patinka būti 
prožektorių šviesoje, kas, regis, suteikia jam jėgų. 

- Vis dar nežinome, ar jis buvo nužudytas. 

Priekyje matosi TV4 mikrofonai. Iš žurnalistų būrio 

pasigirsta klausimas, ji atpažįsta Danielio Hiogfelto balsą: 

— Kodėl nenuimate kūno? 

Danieli. 

Ką čia dirbi? 

Karimas atsako kaip į savaime suprantamą dalyką: 

— Dėl tyrimui svarbių techninių detalių. Iš tiesų kol 
kas dar nieko nežinome. Dirbame atsiriboję nuo bet kokių 
prielaidų. 

— Mama, gal matei mano raudoną megztuką? - dabar 
Tuvės balsas pasigirsta iš jos pačios kambario. 

— Ar pažiūrėjai komodoje? 

Po kelių mirksnių pasigirsta triumfuojantis balsas: 

- Štai kur jis! 

„Gerai“, - pagalvoja Malina ir susimąsto, ką reiškė 
ir dar reikš atsiribojimas nuo prielaidų. Trijų kilometrų 
spinduliu nuo medžio esančių sodybų apvažiavimas, 
beldimasis į ūkininkų duris, pašnekesiai su važiuojančiais 
pro šalį visuomeniniu transportu, sėdinčių namuose ir 
turinčių nedarbingumo lapelius kalbinimas. 

„A, šit kaip... Ne, aš nieko nemačiau... Tokiu metu mie- 
gu. Spaudžiant tokiam šalčiui sėdžiu namuose. Rūpinuosi 
savo reikalais, o į kitų nekišu nosies, taip geriausia... 

Juhanas, Biorjė, ji, Zekė... Visi liko nieko nepešę - 
niekas nieko nežinojo, tarsi pusantro šimto kilogramų 
sveriantis kūnas būtų pats atskridęs ir įkišęs galvą į kilpą, 
kad sulauktų šiek tiek dėmesio. 

Vėl diktoriaus balsas: 

- Žinoma, mes ir toliau stebėsime tyrimo eigą. 

Po pauzės: 

— Londone... 

Svetainės tarpduryje pasirodo Tuvė: 

— Skaičiau apie tai internete. Čia tavo byla? 

Tačiau Malina negali atsakyti į dukters klausimą. Sėdi 
su atvipusiu iš nuostabos žandikauliu. Šiandien lovelėje 
miegojęs vaikas, vos prieš penkiolika minučių į vonios kam- 
barį nuėjusi mergaitė neatpažįstamai pasikeitė. Pasidažė, 

susikėlė plaukus ir kažkas įvyko. Dukters išvaizdoje 
atsirado kažkas moteriško. 

— Mama, ar girdi mane? 

— Bet ir graži gi tu. 

— Na, einu į kiną. 

- Tai mano byla. 

- Tai gerai, kad rytoj važiuoju pas tėtį. Galėsi padir- 
bėti ilgiau. 

- Tuve, būk gera, nekalbėk taip. 

— Man metas. Grįšiu vienuoliktą. Kai baigsis paskutinis 
seansas. Prieš tai pasėdėsime kavinėje. 

- Su kuo eini? 

— Su Ana. 

— O ką pasakysi, jei aš tuo netikiu? 

Tuvė gūžteli pečiais. 

- Naujausias filmas su Tomu Kruzu, - tada Tuvė pasa- 
ko filmo pavadinimą, kurio Malina niekada nėra girdėjusi. 
Nors skaitomas knygas Tuvė renkasi itin kruopščiai, filmus 
žiūri visus iš eilės. 

— Nieko apie jį negirdėjau. 

— Mama, tu juk nieko apie tai neišmanai... 

Tuvė apsigręžia ir dingsta iš Malinos regos lauko. Girdi 
ją besikuičiančią prieškambaryje. Šūkteli: 

— Gal tau reikia pinigų? 

— Ne. 

Malina netiki ir norėtų ją pasekti, bet žino, kad taip 
elgtis negalima ir nedera. O gal kaip tik derėtų? 

- Iki. 

Nerimas. 

Juhanas Jakobsonas, Biorjė Sverdas, Zekė, visi tėvai jį 
jaučia. 

Lauke šalta. 

- Iki, Tuve. 

Malina lieka bute viena. 

Nuotolinio valdymo pulteliu išjungia televizorių. 

Atsilošia sofoje ir gurkšteli tekilos, kurios įsipylė po 

vakarienės. 

Ji su Zeke važiavo į Borensbergą apklausti Peterio Lid- 
bergo meilužės. Maždaug keturiasdešimties moteris, nei 
graži, nei bjauri, tiesiog viena iš daugelio moterų, trokštan- 
čių gyventi ir kažkuo užpildyti kasdienybę. Pavaišino 
juos kava ir naminėmis bandelėmis. Sakė esanti vieniša ir 
neturinti darbo. Pasakojo, kaip stumianti dienas, ieško- 
dama darbo visur, kur tik įžvelgė bent menkiausią galimybę 
jį gauti. „Sunku, - kalbėjo Peterio Lidbergo meilužė. - Arba 
esu per sena, arba neturiu reikiamo išsilavinimo. Bet galų 
gale viskas turėtų susitvarkyti.“ 

Moteris patvirtino Lidbergo pasakojimą. Tuomet 
palingavo galva: „Gerai, kad važiavo tuo keliu. Kas žino, 
kiek dar kūnas būtų prakabojęs tokiame šaltyje niekieno 
nepastebėtas.“ 

Malinaapžiūrinėjoant palangės sustatytasporcelianines 
figūras. Šuo, katė, dramblys. Moteriai draugiją sudarė 
nedidelis zoologijos sodas. 

- Jūs jį mylite? - paklausė Malina. 

Zekė instinktyviai papurtė galvą. 

Tačiau moteris nė kiek neįsižeidė. 

— Ką, Peterį? Ne, visai ne, - nusijuokė. - Juk žinote, ko 
mums, moterims, reikia. Trupučio draugijos. 

Malina dar giliau susmunka į sofą. Galvoja apie Janę, 
kokiais žodžiais galėtų jį apibūdinti. Kartais jis yra tarsi 
virš jos kabantis sunkus juodas šešėlis. Už lango ji mato 
Šventojo Lauryno bažnyčios bokštą, laukia pasigirstančio 
varpų skambesio, bando įsiklausyti, ar nėra tamsoje 
šnibždančių balsų. 


Jei nebūtumėte kurti, girdėtumėte lūžtančią šaką. 
Išgirstumėte pasiduodančių plaušų traškėjimą ir mano 
mėsos skrodžiamo šalto oro švilpesį. Tu, kuris stovi kaip 
tik ten, kur aš nukrisiu, turėtum mestis į šoną, bet nieko 
panašaus neatsitinka. Mano kilogramai šlumšteli tiesiai 
į palapinę, tarsi degtukus laužydami aliumininius rėmus, 

ir visa ta jūsų konstrukcija eina šuniui ant uodegos. O tu, 
nelaimingas uniformuotas policininke, stovintis kaip tik ten, 
kur aš drimbu, iš pradžių suvoki, kad kažkas į tave pataikė, 
ir tik paskui pajunti mano svorį, kai sušalusi masė prisle- 
gia tave prie žemės. Ir kai kažkas tavo viduje, nežinai dar 
kur, sulūžta. Bet esi gimęs po laiminga žvaigžde, tai viso labo 
vienas rankos kaulas, tikrai ne tai, ko gydytojai negalėtų 
sutvarkyti. Ranka sugis, panašu, kad net ir būdamas miręs 
niekam nekeliu grėsmės. 

Nenukabinote manęs, kad ir kiek prašiau, todėl turėjau 
įkalbėti medį. Tiesą sakant, jis irgi buvo pavargęs laikyti 
mane ant pačios seniausios šakos. Šakelė savo jau vis tiek 
atgyveno, pasakė ąžuolas, taigi prašome kristi. Tėkškis 
žemyn, ant palapinės, ir sukelk ten šiokią tokią suirutę. 

Ir štai guliu čia ant rėkiančio policininko, aplinkui tikra 
balsų, palapinės rėmų ir brezento košė. I ausį riaumoja 
šildytuvas. Aš nejaučiu jo skleidžiamos šilumos, tačiau 
žinau ją čia esant. Po savo rankomis jaučiu nuo šilumos 
sudrėkusią, maloniai šlapią žemę, tarsi būtų kokio gyvo 
padaro viduriai. 


Maliną pažadina Tuvės balsas. 

—- Mama, mama, aš jau grįžau. Gal verčiau eitum į lovą? 

„Kur aš? Laida baigėsi? Tuvė? Buvai išėjusi?“ 

— Ką? 

— Užmigai ant sofos. Aš ką tik grįžau iš kino. 

— A, taip, tikrai. 

Malina iš lėto bunda. Ją apninka abejonės. Pati, 
pridariusi kvailysčių, visada pažadindavo tėtį, norėdama 
parodyti, kad viskas gerai. Abejonėms nespėjus sustiprėti, 
Tuvė paklausia: 

— Mama, tu pasigėrei? 

Malina trinasi akis. 

— Ne, tik gurkštelėjau truputį tekilos. 

Priešais stovi puslitrinis statinėse brandintos tekilos 
butelis, kurį nusipirko grįždama iš nuovados. Trečdalis 

tuščias. 

— Puiku, mama, - tęsia Tuvė, - gal tau padėti nusigauti 
iki lovos? 

Malina purto galvą. 

-— Tuve, taip nutiko tik kartą. Kai turėjai padėti man 
nusikasti iki lovos. TIK KARTĄ. 

— Du. 

Malina linkteli. 

— Du. 

- Tada labanakt, - sako Tuvė. 

— Saldžių sapnų, - atsako Malina. 

Laikrodis ant stalelio rodo be penkiolikos dvylika. Iš 
nugaros Malina pastebi, kad Tuvės plaukai išleisti ir dabar 
ji vėl atrodo kaip maža mergaitė. 

Stiklinėje dar yra šiek tiek tekilos. Butelyje - dar 
daugiau. Gal dar burnelę? Ne. Nėra reikalo. Malina sunkiai 
pakyla ir linguoja į miegamąjį. 

Neturi jėgų nusirengti, krenta į lovą su drabužiais. 

Sapnuoja sapnus, kurie geriau liktų nesusapnuoti. 


7. 


Vasario 3 d., penktadienis 


Džiunglės tankiausios naktį. 

Drėgmė, ropinėjantys padarai, aštrūs spygliai, gyvatės, 
vorai, šimtakojai ir per naktį miegmaišyje atsirandantis 
pelėsis. 

Jie leidžiasi oro uoste. Nesuskaičiuojama daugybė mažų 
žiburėlių, Žvaigždžių nusėtas dangus ant žemės. Rusų 
gamybos lėktuvas „Tupolev“ leidžiasi vertikaliai, kaip 
sraigtasparnis. Vėjas plėšia sparnus, siela plazda ankštoje 
patalpoje, aplinkui stovi vaikai ir mama. Tuvė, tada dar 
mažytė: „Ką čia veiki, tėti? Turėtum būti namuose, su 
manimi. Aš tuoj, tuoj... Jie išsikrauna, veržiasi iš lėktuvo 

vidurių. Maistas, vamzdžiai tualetams, jie artėja tamsoje, 
matosi tik akys, tūkstančiai akių, kuriomis turi pasitikėti, 
alkanų Žmonių išsigandęs murmesys ir automatų salvės, 
atgal, kitaip padarysime tai, ko nepadarė hutai. Žings- 
nis atgal ir šimtakojis jau lipa mano koja, auga pelėsiai, 
Kigalis, Kigalis, Kigalis, visur siekiantys sapno čiuptuvai. 

Nuimkite tą prakeiktą šimtakojį. 

„Jane! - sušunka kažkas. - Tuvė? Malina? Melinda? 
Peras?“ 

Nuimkite... 

Kažkas dar gyvam Žmogui nupjauna koją ir meta į puodą 
su verdančiu vandeniu. Paskiau ėda pirmas, tik vėliau 
likučius leidžia pasidalyti vaikams. Tai niekam nerūpi, bet 
už pieno vagystę iš gyvųjų baudžiama mirtimi. 

„Nešaudykit į jį, - sakau aš, - nešaudykit.“ 

Jis alkanas. Dešimties metų, didelių, geltonai baltų akių. 
Vyzdžiai plečiasi ateinant supratimui, kad viskas baigsis 
čia ir dabar. Tavęs taip pat negaliu išgelbėti. 

Tada jūs šaudote. 

„Šunys, šunys, šunys, hutai, hutai, hutai!“ - aidi jūsų 
riksmai. Dėl jūsų godumo, jūsų prakeikto žmogiškumo 
noriu paskandintijus tualetuose, kuriuos jums ir pastatėme, 
kad šiltinė, cholera ir visa kita velniava neišguldytų jūsų 
visų, ko net hutai nepajėgė padaryti. 

Jane. Tėti. Grįžk namo. 

Prakiuro brezentas? 

Velnioniškai šlapia. Ar bent šimtakojai gali ištverti tą 
lietų? 

Velnias, kaip degina! Prakeikti negrai! 

Nekelk prieš mane tos mačetės, nekirsk, nekirsk, ne, 
ne, ne! Riksmas aidi kambaryje, už sapno ir miego 
karalystės ribų, vienatvės persmelktame miegamajame. 
Patalynė šlapia nuo prakaito. 

Jis atsisėda lovoje. Tarp keturių sienų dar skamba 
riksmo aidas. 

Paliečia ranka medžiagą. 

Kiaurai permirkusi. Kad ir kaip būtų šalta lauke, viduje 
visada taip karšta, kad prakaitas liejasi upeliais. 

Kažkas ropoja koja. 

„Sapno likučiai“, - pagalvoja Janas Erikas Forsas ir 
keliasi pasiimti iš prieškambaryje stovinčios spintos naujos 
patalynės. Toji spinta - palikimas. Vienišą namą miške už 
poros kilometrų nuo Linšiopingo Malmsleto kryptimi 
jiedu su Malina nusipirko iškart, kai gimė Tuvė. 

Einant iš miegamojo, po kojomis girgžda grindų 
lentos. 


Prie Biorjės Sverdo kojų loja šunys. 

Vilkšuniams neegzistuoja rytmečio šaltis net ir penktą 
ryto. Jie tiesiog džiaugiasi jį matydami ir nekantriai laukia, 
kada galės palakstyti sode ir gaudyti tai į vieną, tai į kitą 
pusę metamą pagalį. 

Jų padangės netemdo jokie rūpesčiai. 

Jie nežino apie medžiuose kabančius nukankintus 
nuogus vyrus. Visi pokalbiai su apylinkių gyventojais 
nieko nedavė. Niekas nieko nematė ir negirdėjo. 

Tarsi žmonės nesidžiaugtų jiems  dovanotomis 
juslėmis. 

Vala. 

Penktame ir šeštame dešimtmetyje pastatytas privačių 
namų rajonas. Medines dėžutes primenantys namai su 
ryškiaspalviais priestatais, liudijančiais, kad žmonės ėmė 
gyventivis geriau, geriauir geriau. Dartaislaikais, kai mieste 
gyveno paprasti žmonės ir fabriko darbininkams nerei- 
kėjo universiteto diplomo, kad galėtų valdyti robotus. 

Nors kai kurie dalykai liko nepakitę. 

Dabar jie kaip tik pas ją. Slaugai. Atvažiuoja vėlyvą naktį 
apversti. Prabūna Biorjės ir Anos namuose visą dieną iki 
vėlyvo vakaro. Tapę natūralesne namų dalimi už jų baldus, 
tapetus ir grindis. Nors tuo pat metu visiškai svetimi. 

IS. Išsėtinė sklerozė. Praėjus keleriems metams nuo 
vestuvių, Anai ėmė pintis liežuvis. Tuomet viskas vyko 

greitai. O dabar? Ligos raidą stabdantys vaistai atsirado per 
vėlai. Daugiau neklauso nė vienas raumenėlis ir tik Biorjė 
gali suprasti, ką ji bando pasakyti. 

Brangioji Ana. 

Iš tiesų laikyti tuos šunis yra beprotybė. Tiesiog turi 
būti koks nors gaivaus oro gūsis. Tai, kas priklauso tik tau 
pačiam. Kažkas labai paprasto ir džiuginančio. Švaraus. 
Kaimynai skundėsi šunų voljeru ir lojimu. 

Tegu skundžiasi. 

O vaikai? Mikaelis prieš dešimt metų išvažiavo gyventi 
į Australiją. Karin - į Vokietiją. Norėdami pabėgti? Neabe- 
jotinai taip. Kas gali ištverti, matydamas mamą tokios 
būklės? Iš kur man pačiam atsiranda jėgų? 

Vis dėlto atsiranda. 

Meilė. 

Žinoma, jam sakė: „Galime įkurdinti ją slaugos na- 
muose, kada tik panorėsit.“ 

Kada aš panorėsiu? 

Šunys, pistoletai. Dėmesio sutelkimas į taikinio vidurį. 
Šaudykloje aš apsivalau. 

Ana, tu man ir toliau esi tu. Ir kol esi tokia man, galbūt 
rasi savyje jėgų būti tokia ir sau. 


— Atidarome garažo vartus! 

Šaukštas su košele neranda kelio į metų berniuko 
burną. Akimirką netekęs kantrybės Juhanas Jakobsonas 
palaiko berniuko galvą, šaukštas pataiko į besispyriojančią 
burnytę ir berniukas nuryja. 

Štai taip. 

Jų kotedžas stovi Lingheme. Tiek leido ištekliai. Kalbant 
apie Linšiopingo miegamuosius rajonus, Linghemas yra 
visai geras pasirinkimas. Homogeniška provincijos vidu- 
rinė klasė. Nieko ypatingo, bet akių irgi nebado. 

- Tū tū, atvažiuoja sunkvežimis! 

Jis girdi, kaip vonioje žmona valo dantis trejų dukrelei. 
Girdi, kaip dukra šaukia ir spyriojasi, o žmonos kantrybė 

tuojau baigsis. 

Vakar ji klausė, ar ne jis tiria vyro medyje atvejį. Ką 
reikėjo atsakyti? Meluoti, kad ji nesijaudintų, ar pasakyti 
tiesiai: „Žinoma, kad aš.“ 

— Jis tame medyje atrodė toks vienišas, - pasakė žmona. 
„Vienišas.“ Juhanas nerado savyje jėgų tiems žodžiams 
pakomentuoti. Tai jau taip, vienišesnis sunkiai tapsi. 

- Brum, brum. Atvažiuoja pasatas! 

Tada ji supyko, kad jis nenori kalbėtis. Vaikai buvo 
pavargę ir triukšmingi, bet dar nesuguldyti miegoti. 

Vaikai. 

„Dėl jų jaučiuosi visiškai išsekęs. Visai nusivariau nuo 
kojų per jų nesibaigiančias užgaidas. Tuo pat metu būtent 
dėl jų jaučiu, kad gyvenu ir esu suaugęs. Gyvenimas bėga 
kažkur už šeimos ribų. Tarsi jų tiriami nusikaltimai 
neturėtų nieko bendro su vaikais. Vis dėlto turi. Vaikai yra 
visuomenės, kurioje tie nusikaltimai buvo įvykdyti, dalis.“ 

- Atidarome... 

Fone girdisi rytinė televizijos programa. Pirmosios 
žinios. Byla paminėta labai trumpai. 


„Man trūks šių akimirkų, - galvoja Svenas Šiomanas, 
nutaręs akimirką atsipūsti nuo šlifavimo savo namo 
Hakeforse rūsyje įrengtose dirbtuvėse. - Išėjęs į pensiją 
pasiilgsiu medžio kvapo. Na, kvapą galėsiu jausti ir vėliau, 
bet tai bus ne tas pats, kaip dabar, kai mąstau apie dieną 
laukiantį darbą policijoje. Žinau tai. Matau prasmę, kai 
galiu ką nors pastūmėti į priekį. Gera jausti, kad galiu padėti 
jauniems, dar ne visai susiformavusiems policininkams, 
tokiems kaip Juhanas ir Malina. Ypač Malina yra imli 
mano žodžiams.“ 

Jis mėgsta užsukti į dirbtuves rytais, kol Elizabetė dar 
miega. Pašlifuoti kėdės koją, ką nors nulakuoti. Nedideli ir 
nesudėtingi darbai, padedantys išsijudinti prieš laukiančią 
darbo dieną ir pirmą kavos puodelį. 

Medis yra paprasta ir aiški medžiaga. Įgūdžiai leidžia 

suteikti jam pageidaujamą formą. Kitaip nei likusiai 
tikrovei. 

Vyras medyje. Ant kolegos užvirtęs sudaužytas lavonas. 
Tarsi viskas tik blogėtų: Tarsi smurto riba visą laiką būtų 
perkeliama dar toliau į priekį, o praradę viltį, išsigandę 
ir pikti žmonės galėtų padaryti vieni kitiems absoliučiai bet 
ką. Tarsi vis daugiau žmonių jaustųsi atsidūrę visuomenės 
ir savo pačių užribyje. 

„Lengva netekti ūpo, - galvoja Svenas, - jei tik pradėsi 
gedėti istorijos tamsybėse pradingusio padorumo ir 
garbės. 

Vis dėlto nereikėtų. Geriau jau džiaugtis kiekviena 
nauja diena ir tuo, kad kažkieno solidariomis pastangomis 
blogiausias cinizmas vis dar negali pakelti galvos. 


„Kaukės.“ 

„Kaukės, kurias turiu dėvėti.“ 

Ką tik nusiskutęs Karimas Akbaras stovi prieš veidrodį 
vonios kambaryje. Žmona kaip paprastai išvedė į mokyklą 
jų aštuonerių berniuką. 

„Galiu būti daug kuo, - galvoja Karimas, - nelygu ko 
reikalauja situacija. 

Ima keisti minas. Atrodo supykęs, tada šypsosi, nutaiso 
nustebusią, dėmesingą, laukiančią, smalsią ir budrią 
išraiškas. 

Kuri yra tikroji? 

Tam, kuris kartais manosi galintis būti bet kuo, tik- 
riausiai nėra paprasta susivokti, koks jis yra iš tiesų? 

„Galiu būti rūstus policijos viršininkas, laimingas 
imigrantas, žurnalistų tramdytojas, švelnus tėvas, vyras, 
trokštantis atsidurti žmonos guolyje ir pajusti jos kūno 
šilumą. 

Pajusti meilę. 

Vietoj šalčio. 

Galiu apsimesti, kad storulio medyje niekada nebuvo, 
bet dabar turiu kitą užduotį: užtikrinti jam teisingumą. 

Tegu ir po mirties.“ 


— Ką veiksite? 

Malinos galvoje skamba jos pačios klausimas Janei ir 
Tuvei. 

Kelios minutės po aštuonių. Diena prasidėjo. 

Iš nuovados vis dar jokių žinių, tačiau Malina laukia 
skambučio kiekvieną akimirką. Pirmame „Corres- 
pondenten“ puslapyje aptariamas vakarykštis incidentas 
nusikaltimo vietoje, kur lavonas užkrito ant palapinės. 

„Kažkoks farsas“, - pagalvojo Malina prieš penkiolika 
minučių, permesdama akimis laikraštį ir būdama pernelyg 
pavargusi skaityti ilgą tekstą apačioje. 

Janė stovi prieškambaryje greta Tuvės. Atrodo 
nusikamavęs, aukštas ir raumeningas kūnas tarsi padžiau- 
tas ant išlinkusios pakabos, oda aptempusi išsišovusius 
skruostikaulius. Ar tik nebus netekęs svorio? O ten ties 
smilkiniais ar tik nebus dar padaugėję žilų plaukų tarp 
šiaip tiesiog blizgančių gintarinių sruogų? 

Tuvei laisva diena, skirta savarankiškam pasiruošimui 
pamokoms, todėl važiuoja pas jį ne penktadienio vakarą, 
o nuo pat ryto. Pamainos pasikeitimas. Dėlionė. 

Susikrovusi savo ir Tuvės daiktus bei išsikėlusi į laikiną 
butuką prieš išvykimą į Stokholmą, parašė Janei laišką. 

„Gali pasilikti namą. Jis tau labiau reikalingas. Turėsi 
jame vietos savo automobiliams, juo labiau kad manęs gyve- 
nimas užmiestyje niekada netraukė. Tikiuosi, tau viskas 
gerai ir nereikia matyti visokių baisybių. Saugok save. Visa 
kita sutvarkysime vėliau.“ 

Jis atsakymą atsiuntė ant atviruko. 

„Ačiū. Grįžęs paimsiu paskolą ir išpirksiu tavo dalį. 
Daryk, ką nori. 

Daryk, ką nori? 

„Norėčiau, kad viskas būtų kaip anksčiau. Iš pradžių. 
Kol dar nebuvo tapę kasdienybe. 

Būna įvykių ir dienų, lūžio taškų, kurie gali išskirti 

žmones. Buvome tokie jauni. Laikas, ką apie jį tada 
žinojome, išskyrus tai, kad jis priklausė mums?“ 

Malina galvoja apie jo svajones. Susitikus jis visada 
nori kalbėti apie jas, bet ji niekada nepajėgia klausytis, o 
jis niekada nesugeba aiškiai suformuluoti, kai ji pagaliau 
klausosi. 

Vietoj to pasigirsta Janės balsas: 

- Atrodai pavargusi, Malina. Ar ne, Tuve? 

Tuvė linkteli. 

— Per daug darbo, - atsako Malina. 

— Su tuo iš medžio? 

— Mmm. 

— Vadinasi, savaitgalį nenuobodžiausi. 

— Atvažiavai „Saab? 

— Ne, paėmiau „Volvo“. Jo padangos dygliuotos. Kitoms 
nepakeičiau. 

Vyrai pamišę dėl mašinų. Beveik visi, o Janė ypač. 
Garaže prie namo laiko keturias. Įvairaus supuvimo 
laipsnio, arba, kaip sako jis pats, skirtingų remonto stadijų. 
Ji niekada nesižavėjo mašinomis ir tuo, ką jos įkūnijo. Kas 
tai? Nenoras? Fantazijos trūkumas? Abejingumas? Pri- 
mityvus mąstymas pagal klišes. Meilei reikia ko kito. 

— Ką veiksite? 

— Nežinau, - atsako Janė, - tokiame šaltyje pasirinki- 
mų nedaug. Ką pasakysi, Tuve? Gal išsinuomosime kelis 
filmus, prisipirksime visokių skanėstų ir užsidarysime 
viduje? Ar norėsi skaityti? 

— Filmai puikiai tinka, bet įsidėjau ir kelias knygas. 

— Pabandyk bent trumpam išeiti į lauką, - sako 
Malina. 

— Mama, nespręsk už mus. 

- Galėsime pašokti iki salės, - įsiterpia Janė, - ir 
pažaisti su gaisrininkais salės riedulį. Būtų neblogai, ar ne, 
Tuve? 

Tuvė užverčia akis ir apsimeta, kad nesupranta tėčio 
ironijos: 

— Niekada gyvenime. 

— Ką gi, tada lieka filmai. 

Pavargusi Malina žiūri į rudas Janės akis. Žvilgsniams 
susitikus jis nenudelbia akių. Niekada to nedarydavo. Kai 
išvažiuoja, jo puikus kūnas ir siela traukia ten, kur kažkam 
reikia pagalbos, kurios nesuteikęs jis tiesiog neišgyventų. 

Pagalba. 

Žodis, kurį ištarė, kai bute, name ir apskritai visur 
pasidarė per ankšta. Paskui ir vėl. 

Kai šiandien Janė atvažiavo, Malina jį tvirtai apkabino, 
o jis kaip visada atsakė tuo pačiu. Norėjo pasilikti jį, 
prisitraukti arčiau savęs, paprašyti jo pralaukti šalčius su 
jomis čia, namuose. Pabūti ilgiau. 

Vietoj to susitvardė, rado būdą atsitraukti, dėl ko jis 
susinepatogino, tarsi pats būtų puolęs į glėbį. Būdas kūno 
kalba tyliai paklausti: „Ką tu darai? Mes nebesusituokę ir 
abu puikiai žinome, kad tai neįmanoma.“ 

— O tu gavai kiek pamiegoti? 

Janė linktelėjo, bet Malina įžvelgė slepiamą melą. 

— Tik ir toliau beprotiškai prakaituoju naktimis. 

— Net ir tokiame šaltyje? 

— Net ir tokiame. 

— Ar viską susirinkai, Tuve? 

- Viską. 

— Tada žygiuojam. 

- Iki, mama. 

Jie išeina. Janė atveš ją rytoj, šeštadienį vakare, todėl 
sekmadienį praleisime kartu. 

Ką veikti dabar? 

Laukti skambučio? Skaityti laikraštį? 

Galvoti? 

Ne. Galvojimas per greitai nuneša į tamsius miškus. 


Ct 
CT 

„Jis mirė nuo daugybinių smūgių į kaukolę buku 
daiktu. Panašu, kad įtūžio apimtas užpuolikas daužė į 
galvą ir veidą tol, kol iš fizionomijos teliko mėsos košė, 
ką dabar ir matome. Suduodant smūgius jis buvo gyvas, 
tačiau tikėtina, kad beveik iš karto neteko sąmonės. Gali 
būti, kad nusikaltėlis arba nusikaltėliai naudojo peilį.“ 

Karin Juhanison stovi šalia mėlyno kūno, kuris ilsis ant 
šalto skrodimo stalo plieno. Rankos, kojos ir galva styro 
atsikišusios tarsi stori netaisyklingos formos rąstai. Pilvo 
ertmė atverta, keturios odos ir lašinių skiautės atverstos į 
skirtingas puses, matosi žarnų kamuolys. Kiaušas, kaip ir 
dera, prapjautas pakaušio srityje. 

Malina galvoja, kad viskas atrodo kaip metodiški 
veiksmai ir tuo pat metu primena atsitiktinumą. Tarsi kas 
būtų ilgai planavęs, bet paskui praradęs kantrybę. 

Belaukiant skambučio iš teismo ekspertizės centro, 
rytas spėjo tapti popiete. 

„Jam teko atšilti, tik tada galėjau pradėti, - apibūdino 
situaciją telefonu Karin, - bet kai pradėjau, tai viskas ėjo 
kaip per sviestą.“ 


Zekė stovi šalia Malinos, iš pažiūros nesukrėstas - 
matė mirtį daug kartų ir žino, kokia ji neaprėpiama. 

„Karin dirba su mirtimi, tačiau to nesuvokia. Gal 
to apskritai niekas nesuvokia, - galvoja Malina, - nors 
daugelis bent jau nujaučia, kas glūdi žodyje „mirtis“. Iš 
tiesų Karin nelabai įsivaizduoja, kas vyksta tarp šių keturių 
sienų. Ji čia tėra naudinga ir funkcionali, lygiai kaip jos 
naudojami įrankiai ir pati patalpa.“ 

Pats praktiškiausias mirties portretas. 

Baltos sienos, maži langai palubėje, nerūdijančio 
plieno spinta, ant sienų kabančiose lentynose dalykinė 
literatūra maišosi su visokiomis pakuotėmis, tvarsčiais, 
chirurginėmis pirštinėmis ir kitais niekučiais. Lengvai 

plaunamas, patvarus ir pigus melsvo atspalvio linoleumas. 
Malina niekaip negali priprasti prie šios vietos ir jos 
paskirties bei funkcijos, tačiau vis turi čia grįžti. 

- Jį nužudė ne kilpa, - sako Karin. - Buvo jau negyvas, 
kai tie, kurie tai padarė, pakabino jį medyje. Jei būtų 
pasmaugtas, kraujas nebūtų pasiekęs smegenų, ką matome 
dabar. Paprastai kalbant, pakarto žmogaus kraujagyslės iš 
karto užspaudžiamos, o čia, priešingai, dėl smūgių į gal- 
vą širdis dirbo kaip pašėlusi, iš čia ir tokie kraujo upeliai. 

— Kiek laiko jis buvo miręs? - klausia Malina. 

— Turi omenyje, skaičiuojant nuo dabar? 

— Ne, prieš pakabinant medyje. 

— Manyčiau, bent penkias valandas, gal truputį ilgiau. 
Tai byloja kraujosruvų kojose nebuvimas, nors kūnas ir 
buvo pakartas. 

— Smūgiai į kūną? 

— Ką smūgiai į kūną? 

— Gali ką nors pasakyti apie juos? 

— Neabejotinai skausmingi, jei tik jis turėjo sąmonę, 
tačiau ne mirtini. Nubrozdinimai ant kojų rodo, kad buvo 
tempiamas į kitą vietą, kažkas vilko kūną šlapia žeme. 
Žaizdose yra žemių ir medžiagos dalelių. Sumuštas jis buvo 
nurengtas ir perkeltas į kitą vietą. Aš taip manau. Mirties 
priežastis galėjo būti ir smūgiai peiliu. 

— Dantų atspaudai? - paklausia Zekė. 

—- Neįmanomi, daugelis dantų išdaužyti. 

Karin paliečia lavono riešą. 

— Matote šias Žymes? 

Malina linkteli. 

— Nuo grandinių. Būtent taip jie užkėlė jį į medį. 

— Jie? 

— Nežinau. Bet negi manote, kad tai galėtų padaryti 
vienas Žmogus? Pagalvokite, kokios fizinės jėgos tam 
reikėtų. 

— Tai nėra neįmanoma, - atsako Malina. 

Zekė purto galvą. 


— Kol kas to nežinome. 

Po sniegu nebuvo jokių pėdsakų. 

Karin ir jos kolegos rado vos kelias nuorūkas ir 
popiergalius nuo sausainių bei ledų, kurie kažin ar buvo 
kaip nors susiję su nusikaltimu, nes kas gi valgys ledus 
tokiu metų laiku? Be to, popieriai ir nuorūkos atrodė 
pragulėję ten kelerius metus. Jie, jis arba ji nepaliko žemėje 
jokių pėdsakų. 

— Gal dar ką nors aptikai? 

— Panagėse nieko nėra. Jokių grumtynių pėdsakų. 
Greičiausiai buvo užkluptas netikėtai. Gal jūs sužinojote 
ką nors vertingo? 

— Visiška tyla, - atsako Malina. - Ničnieko. 

— Vadinasi, niekas jo nepasigedo, - ištaria Karin. 

— To dar nežinome, - atsako Zekė. 


Jei vis dar galėčiau kalbėti jūsų kalba, prisikelti ir viską 
papasakoti, išgydyti jūsų kurtumą, pasakyčiau jums liautis 
klausinėjus. 

Ką tie klausimai duoda? 

Dabar viskas yra taip, kaip yra, ir tapo taip, kaip tapo. 
Žinau, kas tai padarė, akies krašteliu spėjau pamatyti vienu 
metu lėtai ir greitai besiartinančią juodą mirtį. 

Vėliau ji, mirtis, tapo balta. 

Balta, kaip ką tik iškritęs sniegas. Balta yra spalva, su 
kuria užgęsta smegenys. Vilties suteikianti, vos akimirką 
šviečianti bengališka ugnelė. Vėliau, kai man grįžo regėjimas, 
aš vėl viską mačiau, buvau laisvas ir tuo pat metu - ne. 

Taigi, ar norite žinoti? 

Ar tikrai norite išgirsti tą istoriją? Nemanau. Ji blogesnė, 
baisesnė, tamsesnė ir žiauresnė, nei galite įsivaizduoti. Jei 
iš čia eisite toliau, pasirinksite takelį, kuris veda tiesiai ten, 
kur gali kvėpuoti ir gyventi kūnas, tačiau ne siela, kur mes 
esame chemija, kodai, vieta, kur nėra žodžio „jausmai“. 

Takelio gale, obuoliais kvepiančioje ir baltus drabužius 
vilkinčioje tamsoje, rasite tokias juodas svajones, kad ši 

žiema pasirodys šilta ir svetinga. Žinau, kad pasirinksite tą 
takelį. Nes jūs - žmonės. Tokie jau esate. 


— Kiek tau reikės laiko jam sutvarkyti? 

— Kaip sutvarkyti? 

— Veidui, - atsako Malina, - kad būtų galima įdėti 
nuotrauką į laikraščius. Gal kas nors pasiges arba bent jau 
atpažins. 

- Supratau. Galiu paskambinti Skuglundui iš laidojimo 
namų. Jis tikrai padės atlikti greitą rekonstrukciją. Bent jau 
atrodys padoriau. 

- Skambink  Skuglundui. Kuo greičiau turėsime 
nuotrauką, tuo geriau. 

—- Mums metas, - ištaria Zekė. Jo prikimusio balso 
intonacija sako Malinai, kad jam jau gana. Lavono, sterilios 
patalpos, bet visų pirma - Karin Juhanison. 

Malina žino, kad, Zekės nuomone, Karin yra išsičiusti- 
jusi keistuolė, galbūt provokuoja ir tai, kad ji neklausinėja 
apie Martiną, ką visi kiti daro tam tinkamu ir netinkamu 
metu. Karin nesidomėjimas jo sūnumi, ledo ritulio 
žvaigžde, Zekei yra susireikšminimo įrodymas. Akivaizdu, 
kad klausimai apie Martiną jį vargina, bet jų nesulaukęs 
lieka nepatenkintas. 

— Naudoji purškiamąjį įdegį? - klausia Zekė Karin 
pakeliui iš skrodimo salės. 

Malina nenoromis prunkšteli. 

— Ne, vaikštau į soliariumą, kad išlaikyčiau įdegį po 
Kalėdų Tailande, - atsako Karin. - Karalienės gatvėje yra 
viena vietelė, kur galima nusipurkšti, bet aš nežinau... 
Man tai atrodo vulgaru. Nors veidui gal ir nieko? 

- Tailande? Per Kalėdas? - stebisi Zekė. - Ar tada ten 
ne pats brangiausias metas? Girdėjau, kad nusimanantys 
žmonės važiuoja kitu laiku. 


9. 


— Malina, ar palaistei gėles? Nelaistytos jos tikrai 
neištvers žiemos. 

Malina galvoja, kad klausimas toks elementarus, jog 
nereikėjo nė klausti. Toliau sekęs teiginys lygiai toks pats 
nereikalingas. Tai vis jo polinkis būti perdėm pedagogiš- 
kam ir į pirmą vietą kelti savo interesus. 

— Kaip tik dėl to dabar važiuoju į jūsų butą. 

— Anksčiau to nepadarei? 

— Po paskutinio mūsų pokalbio - ne. 

Skambutis pasigirdo vos jai palikus nuovadą ir laukiant 
žalio šviesoforo signalo ties kapinių ir senosios gaisrinės 
kampu. Šiandien „Volvo“ susimylėjo užsivesti, nors šaltis 
lygiai toks pat. 

Atrodo, jau iš signalo suprato, kad skambina tėtis. 
Suirzęs, mielas, reikalaujantis, egocentriškas, geras: visas 
dėmesys turi būti skirtas man, nesiliausiu, kol neatsiliepsi, 
bet aš juk netrukdau, tiesa? 


Pagrindinė tyrimo grupės susirinkimo nuovadoje tema 
buvo laukimas. 

Reikėjo laukti vėluojančio Biorjės Sverdo - kažkas 
atsitiko jo Žmonai. 

Reikėjo sulaukti klausimo apie Nysverdo ranką, kurią 
sulaužė iš medžio nukritęs lavonas. 

— Gavo nedarbingumo lapelį dviem su puse savaitės, - 
sako Svenas Šiomanas. - Kai kalbėjomės, buvo gerai 
nusiteikęs, nors vis dar sukrėstas. 

— Makabriška, kai ant tavęs uždrimba pusantro šimto 
sveriantis sustingęs ir pamėlynavęs lavonas, - priduria 
Juhanas Jakobsonas. 

Tuomet laukimas, kol kas nors pasakys tai, ką visi jau 
žinojo. Kad nėra už ko užsikabinti. Reikia sulaukti, kol 
Skuglundas, specialistas iš laidojimo namų, baigs savo 
darbą, lavonas bus nufotografuotas, o nuotrauka visur 

išplatinta. 

Biorjė: 

— O ką aš sakiau? Niekas jo nepažins iš tų nuotraukų. 

Laukimo laukimas, išsunkiantis paskutinius pavargusių 
policininkų jėgų likučius. Jie žino, kad reikia skubėti, 
bet gali tik suploti ore ir pasakyti: „Pamatysite! Kai visi, 
kiekvienas pilietis ir Žurnalistas, trokš tai išgirsti, mes 
galėsime pasakyti, kad žinome, kas nutiko ir kieno tai 
darbas.“ 

Laukti teko net ir Karimo Akbaro, tegu viso labo tik 
prie telefono Lambuhovo rajone esančiuose namuose. 
Iš pradžių reikėjo sulaukti, kol pritils sūnaus kambaryje 
griaudinti muzika, tuomet - kol konferencinio telefono 
garsiakalbyje išnyks paties Karimo balsas. 

— Patys suprantate, kad taip negerai. Svenai, rytoj 
sušauk naują spaudos konferenciją, kur patvirtinsime tai, 
ką žinome. Taip juos šiek tiek nuraminsime. 

„O tau bus šansas dar kartą pasipuikuoti prieš 
kameras, - pagalvoja Malina, bet netrukus mąsto toliau: - 
Vis dėlto tau teks jų klausimai ir agresija, o mes galėsime 
ramiai ir netrukdomi dirbti. Šį tą nuveiksi ir tu. Gerai 
supranti, kaip svarbu, kad komandos nariai turėtų aiškias 
užduotis.“ 

Karimui padėjus ragelį pasigirsta pavargęs Sveno 
balsas: 

— Reikėtų įsitaisyti atstovą ryšiams su visuomene, visai 
kaip Stokholme. 

— Man rodos, būtent tu ir lankei panašius kursus, - 
tarsteli Zekė. - Gal norėtum imtis tų pareigų? 

Salėje nugriaudėja atmosferą praskaidrinantis juokas. 
Svenas: 

- Pensija ranka pasiekiama, o tu nori atiduoti mane 
hienoms, Zeke? Gražu... 


Raudoną pakeičia žalia ir „Volvo“ nenoriai, bet rieda į 
pakalnę Karalienės gatve. 

— Tėti, kaip laikosi mama? Gėlėms viskas gerai, gali 
nesijaudinti. 

- Ji prigulė popietinio miego. Čia dvidešimt penki 
laipsniai šilumos ir šviečia saulė. O pas jus? 

— Geriau nežinok. 

- Sakyk. 

— Nesakysiu, tėti. 

— Kad ir kaip būtų, čia, Tenerifėje, plieskia saulė. Kaip 
sekasi Tuvei? 

- Ji pas Janą Eriką. 

— Dedu ragelį, Malina, kitaip neišsimokėsiu. Nepa- 
miršk gėlių. 

„Gėlės, - galvoja Malina, sustodama prie amžių 
sandūroje statyto ochros spalvos namo Elsos Brendstriom 
gatvėje, kur tėvai turi keturių kambarių butą. - Gėlės 
niekada negali laukti.“ 


Malina vaikšto tėvų bute tarsi vaiduoklis savo pačios 
praeityje. Ji užaugo apsupta šių baldų. 

„Negi aš tokia sena?“ 

Kvapai, spalvos, kontūrai, bet kas iš šių dalykų gali 
pažadinti prisiminimus, kurie nukels į kitus prisi- 
minimus. 

Keturi kambariai. Svetainė, valgomasis, bendras 
kambarys ir miegamasis. Jokių galimybių jų vienintelei 
anūkei rasti vietą pernakvoti. Pasirašė buto sutartį 
prieš trylika metų pardavę namą Stureforse. Tuo metu 
nekilnojamojo turto rinka Linšiopinge buvo kitokia. 
Tvirtai stovėdamas ant kojų ir sugebėdamas mokėti solidžią 
nuomą galėjai rasti normalų butą. Dabar viskas pasikeitė, 
sutartį pasirašysi tik ką nors papirkęs arba turėdamas labai 
gerų ryšių. 

Malina žvelgia pro bendro kambario langą. 

Iš trečio aukšto gerai matosi Infekcinis parkas, taip 
pramintas dėl klinikų, kurios vėliau buvo perstatytos į 
daugiabučius. 

Sofa, ant kurios jai drausdavo sėdėti. 

Ruda oda net ir šiandien blizga kaip nauja. Stalas. 
Tuomet prašmatnus, o dabar - pižoniškas. Lentynoje pilna 
leidyklos „Bra Bėcker“ knygų. Maja Andželou, Larsas 
Jerlestadas, Larsas Vidingas, En Tailer. 

Valgomojo stalas ir kėdės. Čia būdavo vaišinami į 
svečius atėję draugai, vaikai valgydavo virtuvėje. Nieko 
nuostabaus, taip darydavo visi, o ir vaikai netrokšdavo 
sėdėti kartu prie stalo. 

Tėtis buvo suvirintojas, paskui pakeltas į darbų 
vykdytojus, o dar vėliau tapęs ir stogų skardinimo įmonės 
bendraturčiu. Mama - apskrities valdybos sekretorė. 

Senstančių žmonių kvapas. Net jei Malina atidarytų 
langus ir išvėdintų butą, kvapas neišnyktų. „Gal, - pagal- 
voja ji, - bent šaltis galėtų išnaikinti tuos kvapus?“ 

Gėlės pavytusios, bet dar gyvos. Tiek nėra apleistos. 
Ji peržvelgia įrėmintas nuotraukas ant komodos. Nė 
vienoje nėra jos ar Tuvės, tik patys tėvai įvairioje aplinkoje: 
paplūdimyje, mieste, kalnuose, džiunglėse. „Ar laistai?“ 

„Aišku, kad laistau.“ 

„Galite atvažiuoti, kai tik nutaikysite laiką.“ 

„Už kokius pinigus?“ 

Ji atsisėda į prieškambaryje stovintį fotelį. Kūnas iš 
karto prisimena tamprias spyruokles. Ji vėl penkerių, 
tabaluoja basutėmis apautomis kojomis. Toliau priekyje 
matosi vanduo, už nugaros girdi tėčio ir mamos balsus. 
Jie nesibara, bet balsuose aidi tuštuma. Tyloje tarp žodžių 
slypi kažkas labai skaudaus, ką jaučia kėdėje prie vandens 
sėdinti penkiametė, vis dar nežinanti, kaip tai pavadinti. 

Neįmanoma meilė. Kai kurias santuokas apgaubęs 
šaltis. 

Ar tas jausmas kada nors turės pavadinimą? 

Vėliau ji grįžta į dabartį. 

Rankoje laistytuvas. 

Gėlė po gėlės. Metodiškai, kas tikrai patiktų tėčiui, 
darbų vykdytojui. 

„Aš niekada nesiurbiu,- pagalvoja Malina. Ant 
grindų matosi dulkių gumulėliai. Kai, būdama maža, 
siurbdavo, - viena jos pareigų norint gauti šeštadieninių 
dienpinigių, - mama sekiodavo iš paskos ir žiūrėdavo, kad 
nedaužytų siurbliu grindjuosčių ir staktų. O jai baigus 
dar kartą persiurbdavo ten, kur ji buvo praėjusi. Tiesiog 
prieš jos akis, tarsi tai būtų pats natūraliausias dalykas 
pasaulyje. 

Ką vaikas moka? 

Ką vaikas žino? 

Vaikas formuojasi. 

Tiek buvo aišku. 

Visos gėlės palaistytos. Dar truputėlį pagyvens. 

Malina prisėda ant tėvų lovos. 

„Dux“ firmos. Turėjo ją ilgus dešimtmečius. Kažin ar 
būtų toliau ramiai joje miegoję, jei žinotų, kad būtent čia ji 
neteko nekaltybės, o tiksliau - atsikratė jos. 

Ne Janė. 

Kitas. 

Anksčiau. Būdama keturiolikos liko namuose viena, 
kai tėvai išvažiavo į svečius su nakvyne Torsheloje. 

Kad ir kaip būtų, kad ir kas nutiko toje lovoje, ji nėra jos. 
Vaikščiodama po šį butą, nesvarbu, viena ar su kuo nors, 
negali nejausti netekties. Atsistoja iš lovos ir braunasi pro 
storą ilgesio sluoksnį, kuris, regis, kabo ore. Ko trūksta? 

Iš įrėmintų nuotraukų žvelgiantys tėvai. 

Sulankstomose kėdėse prie namo Tenerifėje. Nusipirko jį 
prieš trejus metus, tačiau jos su Tuve ten niekada nebuvo. 

„Juk palaistai?“ 

„Aišku, kad palaistau.“ 

Nors gyveno su šiais žmonėmis, nors iš jų ir atsirado, vis 
dėlto tie asmenys nuotraukose yra svetimi. Ypač mama. 

Ji išpila vandenį iš laistytuvo į virtuvės kriauklę. 

Paslaptys slypi vandens lašuose, žaliose virtuvės spinte- 
lių durelėse ir burzgiančiame šaldytuve su pernykštėmis 
voveraitėmis. 

„Gal pasiimti maišelį?“ 

„Ne.“ 

Paskutinis dalykas, kurį mato prieš uždarydama 
tėvų buto duris, yra stori kilimai ant bendrojo kambario 
grindų. Mato juos pro atviras dvivėres prieškambario 
duris. Vidutinės kokybės. Ne tokie puikūs, kaip visada 
bandydavo pavaizduoti mama. Visas kambarys, visi šie 
namai pilni daiktų, kurie yra ne visai tai, kuo turėtų būti. 
Laku padengtas kitas lako sluoksnis. 

„Toks jausmas, - pagalvoja Malina, - kad čia niekas iki 
galo netinka, niekas nėra išties gerai. Kad mes, kad aš nesu 
gana gera. 

Net ir dabar ji nekaip jaučiasi susidūrusi su prabanga, 
kalbant apie žmones, iš kurių to tikrai galima tikėtis. Ne 
šiaip apie truputį turtingus, kaip Karin Juhanison, bet 
gydytojus, kilmingųjų palikuonis, advokatus ir panašiai. 
Bendraudama su jais jaučia stiprėjančias išankstinės 
nuostatas ir augantį nevisavertiškumo kompleksą. Iš anks- 
to nusprendžia, kad tokie žmonės žvelgia į tokius kaip ji iš 
aukšto, ir užima gynybinę poziciją. 

Kodėl? 

Kad nereikėtų nusivilti? 

Darbe geriau, bet privačiame gyvenime gali būti 
sunku. 

Mintys skrieja Malinos galvoje, kol ji skuba laiptais 
žemyn šį ankstyvą ir bjaurų penktadienio vakarą. 


10. 


Penktadienio vakaras ir šeštadienis, 
vasario 3 ir 4 diena 


„Tikvieną mažą bokalėlį alaus. Aš užsitarnavau. Paliesti 
lūpomis beveik ledukais aprasojusį stiklą. Mašina gali likti 
čia. Pasiimsiu rytoj.“ 


Malina negali pakęsti to balso. Bandydama jį nustelbti 
kartoja sau: „Nėra nieko bjauriau už pagirias.“ 

Taip paprasčiausia. 

Tačiau kartais turi nusileisti. 

Tik vieną, mažą... 

„Noriu išgręžti save kaip kempinę. Alkoholis tam 
puikiai tinka.“ 

„Restoranas „Hamletas“ jau atsidarė. Kiek nuo čia 
iki ten? Velnias, kaip šalta. Trys minutės, jei truputį 
pabėgėsiu.“ 

Malina pradaro baro duris. 

Į veidą tvoskia triukšmo ir kvapų banga. Užuodžia ant 
grotelių kepamą mėsą. Bet labiausiai - pažadėtą ramybę. 


Telefono skambutis. 

O gal ne? 

Gal tai kas kita? Televizorius? Bažnyčios varpai? Vėjas? 
Gelbėkite. Galva. Kažkas spaudžia iš vidaus priekinėje 
dalyje, vėl skambina, burna, su kuria turiu kalbėti, 
perdžiūvusi kaip smėlis, kur aš? 

Aš guliu ne lovoje, tai ne patalynė. Sofoje? Čia ne sofa? 
Tai kas tada? Laikraštis? Ne, ir ne tai. 

Skambutis nutyla. 

Ačiū Dievui. 

Tada pasigirsta iš naujo. 

Dabar jau pakankamai prabudusi mobiliojo telefono 
skambučiui atpažinti. Prieškambario grindys. Kilimas 
iš skiaučių. Kaip aš čia patekau? Striukė po manimi. O 
gal tai šalikas? Plyšys spaudai iš apačios. Striukė. Kišenė. 
Mobilusis. Švitrinį popierių primenanti burna. Pulsas, 
tvinkčiojanti cista, elektrinis gaublys priekinėje galvos 
dalyje. Malinos ranka rausiasi kišenėje. Štai, štai kur 
jis. Kita ranka pasiremia galvą, nežiūrėdama spaudžia 
mygtuką, ragelis prie ausies, balsas vos girdimas: „Fors, 
Malina Fors klauso.“ 

— Čia Šiomanas. Mes žinome, kas jis toks. 

Kas jis toks? Tuvė, Janė. Vyras medyje. Niekieno 
ilgesys. 

— Malina, tu ten? 

Taip, galbūt. Tik nežinau, ar noriu. 

— Tau viskas gerai? 

Ne, negerai. Vakar nusileidau. 

— Aš čia, Svenai, čia. Tik truputį užsimiegojusi. Palauk 
minutėlę. 

Bandydama atsisėsti išgirsta dar kelis žodžius: 

— O, regis, pagirios kaip reikiant... 

Galva pakelta, juodas rūkas užtraukia akis, dingsta ir 
vėl grįžta kaip vibruojantis spaudimas į kaktą. 

— Pagirios? Tik truputį. Taip jau būna žmonėms 
sekmadienio rytą. 

— Šeštadienio, Malina. Mes žinome, kas jis toks. 

— Kiek valandų? 

- Pusė aštuonių. 

- Velnias, Svenai, velnias. Taigi? 

— Vakar nufotografavome. Tas Skuglundas iš laidojimo 
namų gerai padirbėjo. Nusiuntėme nuotraukas į „Corren“ 
ir TT. „Corren“ paskelbė nuotrauką savo tinklalapyje 
apie vienuoliktą ir jau vakar paskambino vienas žmogus, 
o šiandien ryte - ir daug kitų. Visi sako tą patį vardą, tu- 
rėtų būti tas. Bengtas. O pavardė - Andersonas. Bet 
įdomiausia, kad visi nurodė jo pravardę ir tik vienas žinojo 
tikrąjį vardą ir pavardę. 

Galva. Pulsas. Kad ir kas nutiktų, nejunk šviesos. Sutelk 
dėmesį į kieno nors kito skausmą vietoj savojo. Sako, tai 
padeda. Grupinė terapija, ar kaip ten vadinasi? Skausmas 
visada naujas ir nuosavas. Asmeninis? 

- Kamuolys. Visi jį vadino Kamuoliu. Iš to, ką žmonės 
papasakojo iki šiol, galima spręsti, kad jo gyvenimas 
buvo toks pat niūrus, kaip ir mirtis. Ar gali atvažiuoti po 
pusvalandžio? 

— Duok man keturiasdešimt penkias minutes, - ištaria 
Malina. 


Po penkiolikos minučių ką tik iš dušo išėjusi ir 
persirengusi Malina su pilve burbuliuojančiu „Panodil“ 
įsijungia kompiuterį. Žaliuzes palieka užtrauktas, nors 
lauke dar tamsu. Kompiuteris stovi ant rašomojo stalo 
miegamajame.  Klaviatūra skęsta krūvoje nešvarių 
marškinėlių ir apatinių, apmokėtų ir neapmokėtų sąskai- 
tų bei pranešimų apie juokingos algos pervedimą. Ji lukteli, 
surenka kodą, vėl lukteli, paleidžia naršyklę ir suveda 
www.corren.se. 

Ekrano skleidžiama šviesa virsta dundesiu galvoje. 

Danielis Hiogfeltas padarė savo darbą. 

Vyras medyje. Jo veidas puikuojasi matomiausioje vie- 
toje. Visai panašus į žmogų. Nespalvotoje nuotraukoje 
sutinimai ir mėlynės atrodo kaip pilkos dėmės, labiau 
primenančios užmaskuotus išbėrimus nei mirtinų smū- 
gių pėdsakus. Panašu, kad Skuglundas, ar kaip ten jį, 
beveik gali prikelti iš mirusiųjų. Dėl riebalų pertekliaus 
vyro - Bengto Andersono-Kamuolio - veidas beveik netu- 
ri bruožų. Smakras, žandai ir kakta dengia veido kaulus 
kaip didelės minkštos raukšlės, suformuodamos vientisą 
masę. Akys užmerktos, lūpos primena klaustuką, viršutinė 
mėsinga, o apatinė - visai ne. Tik nosis kyšo - didelė, tie- 
si, išraiškinga, vienintelis Kamuolio laimingas bilietas 
genetikos loterijoje. 

„Ar pajėgsiu perskaityti?“ 

Ta Danielio Hiogfelto kalbos maniera... 

Išraiškinga. Skirta ne tiems, kurie kenčia nuo prastos 
savijautos ar galvos skausmo. 

„Jis žino daugiau už mus. Žmonės pirmiausia skambina 
į laikraščius. Vaikosi pinigų. Nori pasijusti išskirtiniai. 
Nors kas aš tokia, kad galėčiau juos peikti?“ 


„Ostgėtta Correspondenten“ jau gali pasakyti, kas buvo 

tas vyras, kuris... 
Raidės sminga į jos smegenis kaip degančios strėlės. 


46 metų Bengtas Andersonas, dar žinomas Kamuolio 
pravarde, gyveno Jungsbru, kur buvo laikomas keistuoliu 
ir atsiskyrėliu. Gyveno vienas savo bute Hernos rajone. 
Kelerius pastaruosius metus gavo socialinę pašalpą, nes bu- 
vo pripažintas netinkamu dirbti dėl psichikos sutrikimų. 
Kamuolio pravardė Bengtui Andersonui prilipo todėl, 
kad per „Ljungsbro“ IF rungtynes jis dažnai stovėdavo už 
stadiono tvoros ir laukdavo, kol kas nors perspirs per ją 
kamuolį. 


„Kamuoliai, - galvoja Malina, - dabar mano galvoje 
ritinėjasi kamuoliai.“ 

Aš galiu, tėti, aš galiu nuspirti kamuolį iki pat obels! 
Mamos balsas: „Jokių kamuolių sode, Malina, dar rožių 
krūmus išlaužysi! 

Tuvė nesidomi futbolu. 


Nepanorusi prisistatyti moteris pasakojo „Correspon- 
denten': „Visi žinojo, kas jis toks, tačiau niekas nebuvo su juo 
pažįstamas. Tokių pasitaiko kiekvienoje bendruomenėje.“ 

Bengtas Andersonas buvo rastas penktadienį... 


Tiesioginės, neperfrazuotos citatos. Danielio maniera 
sukurti įtampą ir dabarties pojūtį. 

Sugrįžimai. Pasikartojimai. 

Kada baigiasi mirtis? 


Malina išeina pro namo vartus. Vėl spaudžia lygiai toks 
pats šaltis. Bažnyčia dabar yra kažkur be galo toli plytintis 
miražas. 

Bet šiandien šaltis yra pageidautinas. Jis atvėsina mintis, 
apgaubia ją slopinančiu šydu. 

Automobilio nėra ten, kur turėtų būti. 

Pavogtas. Pirma mintis. 

Tada staiga prisimena. Tėčio ir mamos butas. 

„Juk palaistai?“ 

„Hamletas.“ 

„Norėčiau dar vieno alaus“ Niekieno nepažįstama. 
Vyresnė publika ir aš. 

„Taksi? Ne, per brangu.“ 

„Jei paskubėsiu, nuovadą pasieksiu per dešimt 
minučių.“ 

Malina pradeda eiti. 

„Pasivaikščiojimas man į naudą, - pagalvoja. Po ko- 
jomis gurgžda ant nuvalyto šaligatvio pabarstytas žvyras. 
Akyse mirga muselės. Žvyras yra vabzdžių armijos invazija, 
kurią ji bando įveikti „Caterpillar“ batais. 

Pagalvoja, kad vyras medyje dabar jau turi vardą. 
Darbas pagaliau įsibėgės, tačiau reikia būti atsargiems. 
Ten, lygumoje, jie susidūrė su ne šiaip smurto atveju. Tai 
kai kas kita. Kažkas, ko galima ir išsigąsti. 

Šaltis gnaibosi aplink akis. 

Aštrus, duriantis. 

„Toks jausmas, kad mano tinklainėje Žiogai 
šokinėja, - pagalvoja. - O gal tai akių lašai sustingo į ledą? 
Visai kaip tavo sustingusiame žvilgsnyje, Kamuoly. Kad ir 
kas tu buvai.“ 

Ką šis pasaulis daro su žmogumi, Tuve? 

Buvau dvidešimties. 

Mes buvome laimingi. Tėtis ir aš. Jauni, laimingi ir 
mylintys vienas kitą. Jaunų žmonių meilė. Tyra ir nesu- 
dėtinga, skaidri ir kūniška. Ir dar tu - skaisčiausias saulės 
spindulėlis. 

Buvome tik mes ir daugiau nieko. 

Gyvenime man rūpėjo viena - mylėti jus. Galėjau 

nekreipti dėmesio į tas mašinas, jo lėtumą, mūsų skirtumus. 
Tuve, man meilė buvo duota, nebuvo jokių abejonių ar 
laukimo, nors visi kiti ir sakė: „Palauk, neskubėk, ne- 
užsidarykite, pagyvenkite iš pradžių.“ Tačiau aš jau buvau 
pajutusi gyvenimo skonį - meilės tau, Janei, mūsų buvimui 
kartu. Troškau to vis daugiau ir, kvaila, aišku, maniau, kad 
tai galės tęstis amžinai. Nes, žinai, Tuve, aš tikėjau meile ir, 
kad ir kaip būtų keista, vis dar tikiu. Tik tada tikėjau pačia 
tyriausia meilės forma, galbūt tai galima pavadinti šeimos 
meile, lizdelio meile, kai kartu gyvenantys žmonės šildo 
vienas kitą. Pirminė meilė. 

Aišku, bardavomės. Aišku, kad apnikdavo ilgesys. 
Aišku, kad nė neįsivaizdavome, kur laikui bėgant visa tai 
nuves. Aišku, kad supratau jį, kai sakė, kad jaučiasi tarsi 
uždarytas rūsyje, tegul ir rojaus. 

Ir štai kartą jis grįžo namo su pranešimu iš Gelbėjimo 
departamento, ten buvo parašyta, kad kitą rytą turi 
prisistatyti į Arlandos oro uostą skristi į Sarajevą. 

Be galo supykau ant jo. Tavo tėčio. Pasakiau, kad jei 
išvažiuos, grįžęs mūsų neberas. Kalbėjau, kad žmonės 
nepalieka savo šeimų kitų labui. 

Noriu tavęs paklausti, Tuve: 

- Ar gali suprasti, kad mudu su tėčiu daugiau 
negalėjome? 

Žinojome vienu metu per daug ir per mažai. 

Šeštadienis, darželyje nė vieno vaiko. 

Tuščios sūpynės. Jokių rogių ar kamuolių. Languose 
nėra šviesos. Šiandien jokių žaidimų. 

— Ar viskas gerai, Malina? Atrodai iškritusi iš veido. 

Nepradėk, Svenai. 

Aš juk dirbu, ar ne? 

Zekė vaiposi iš savo vietos už stalo priešais. Biorjė 

Sverdas ir Juhanas Jakobsonas atrodo per daug patenkinti, 
taip žmonės neturėtų atrodyti atvaryti į darbą šeštadienį, 
vos kelios minutės po aštuntos ryto. 

— Man viskas gerai, tik truputį pašvenčiau vakar. 

— Aš tai švenčiau su kukurūzais, bulvių traškučiais ir 
„Pepės Ilgakojinės“ DVD, - atsako Juhanas. 

Biorjė sėdi tylėdamas. 

- Štai sąrašas, - ištaria Svenas ir pamojuoja ore 
popieriaus lapu. Šiandien nestovi gale stalo, o sėdi kėdėje. - 
Jame visi skambinę ir nurodę Bengto Andersono vardą, 
pavardę arba pravardę. Iš pradžių apklauskime juos. 
Pažiūrėsime, ką apie jį papasakos. Iš viso devyni asmenys, 
visi iš Jungsbru ir jo apylinkių. Biorjė ir Juhanas imsis 
pirmų penkių, Malinai su Zeke teks likę keturi. 

— O butas? Kaip jo butas? 

— Ekspertai jau ten. Pirmas įspūdis - kad jame nieko 
nenutiko. Jie baigs iki popietės. Jei norėsite, galėsite tada 
užsukti, bet ne anksčiau. Kai baigsite dirbti su sąrašu, 
imkitės kaimynų. Jis gyveno iš socialinės pašalpos, tai 
turėtų būti ką nors žinantis socialinis darbuotojas. Tik 
vargu ar jį rasime anksčiau nei pirmadienį. 

— O anksčiau neįmanoma? 

Nekantrus Zekės balsas. 

— Oficialiai Bengtas Andersonas dar nėra paskelbtas 
mirusiu ar identifikuotas, - atsako Svenas. - Todėl kol kas 
mums reikia leidimo, kad galėtume prieiti prie žurnalų, kur 
nurodytos jo gydytojo ir socialinio darbuotojo pavardės. 
Vis dėlto formalumai turėtų būti sutvarkyti pirmadienį. 

— Tada prie darbo, - ištaria Juhanas ir atsistoja. 

„Noriu miego, - pagalvoja Malina, - kristi kaip 
negyva.“ 


Mano kambarys tamsus ir uždaras. Tačiau aš viską 
matau. 

Viduje šalta, bet ne taip, kaip tame medyje lygumoje. 
Nors ką man tas šaltis? Be to, čia nėra vėjo, pūgos ir sniego. 

Galbūt pasiilgsiu vėjo ir sniego, tačiau dabartinės mano 
būklės teikiamas aiškus suvokimas yra geriau. Dabar tiek 
daug žinau, tiek daug moku. Galiu rasti žodžius viskam, ko 
niekada negebėjau anksčiau. 

Argi nesmagu, kaip dabar visiems parūpau? Kaip visi žiū- 
ri į mano veidą ir nori pasirodyti mane pažinoję? Anksčiau, 
prieš tai, man pasirodžius viešumoje visi nusisukdavo, perei- 
davo per gatvę, kad nereikėtų sutikti mano žvilgsnio, 
atsidurti netoli mano kūno, mano, kaip jie manė, purvinų ir 
prakaitu bei šlapimu dvokiančių drabužių. 

Buvau jiems šlykštus ir atstumiantis. 

Ir dar tie ramybės neduodavę vaikigaliai, kurie mane 
kankino, erzino, ujo ir kaip įmanydami išsidirbinėjo. Jų 
mamos ir tėčiai leido sužydėti vaikų blogybėms tūkstančiais 
žiedų. 

Netikau net juokams. Dar gyvas buvau vienas liūdesys. 


„Cloetta“ fabriko kaminai. 

Jų nesimato nuo žiedo ties senutėliu Vretos vienuolynu, 
tik baltesni nei balti dūmai kyla į apsimestinę dangaus 
žydrynę. Žemi rytiniai debesys nuslinko, žiema mėlynuoja, 
o termometro stulpelis dar labiau krenta - tokia šviesos 
kaina. 

— Sukam čia? 

Ženklas rodo Jungsbru į abi puses. 

— Nežinau, - atsako Malina. 

- Sukam, - ištaria Zekė ir ima sukti vairą, - įvažiavę į 
miestą įsijungsime navigaciją. 

Malina ir Zekė pravažiuoja Vretos vienuolyną. Besi- 
ilsinčius šliuzus, tuščius baseinus. Žiemai uždarytus 
barus. Namus su languose šmėžuojančiais žmonėmis. 
Laisvai augančius medžius. „Ica“ parduotuvę. Automobilio 
viduje neskamba muzika. Zekė labai nesispyriojo ir Malina 
džiaugiasi santykine tyla. 

Už autobuso stotelės atsiveria vaizdas į kairėje plytinčius 
pastatus, namai pradingsta kažkur pakalnėje, o dar toliau 

telkšo Rokseno ežeras. Automobilis rieda žemyn pro 
miškelį ir netrukus dešinėje atsiranda laukas, o už kelių 
šimtų metrų dar daugiau namų ropščiasi į statų šlaitą. 

— Visuomenės grietinėlė, - ištaria Zekė, - visokie dak- 
tariūkščiai. 

- Pavydi? 

— Kaip čia pasakius... 

Kitas ženklas su užrašu „Kungsbru“, tada - „Šernorpas“, 
„Jungsbru“. 

Jie nusuka ties raudona spalva nudažytu žirgynu su 
grįstu kiemu, tačiau žirgų nesimato. Tik kelios terminiais 
drabužiais vilkinčios ir sniegbačiais avinčios paauglės neša 
glėbius šieno tarp dviejų šoninių pastatų. 

Jie artėja prie prašmatnių namų. 

Pakyla įkalne ir tada pamato „Cloetta“ kaminus. 

- Žinai, - sako Zekė, - dedu galvą, kad šiandien galima 
užuosti iš fabriko sklindantį šokolado kvapą. 

- Įjungsiu navigaciją, bus lengviau rasti, kur gyvena 
pirmasis iš sąrašo. 


Ji nenorėjo įsileisti vidun. 

Pamela Karlson, trisdešimt šešerių trumpai nusikirpusi 
šviesiaplaukė. Vieniša pardavėja iš „H8.M“ parduotuvės. 
Gyveno nuomojamame bute iš karto už bjaurios baltos 
spalvos parduotuvės „Hemkėp“ halės. Pilkai nudažytame 
mediniame name buvo vos keturi butai. Ji kalbėjo pra- 
dariusi duris tiek, kiek leido grandinėlė. Šalo stovėdama 
vien su apatiniais ir baltais naktiniais, aiškiai pažadinta jų 
skambučio į duris. 

— Ar būtinai turite užeiti? Viduje baisi netvarka. 

— Laiptinėje šalta, - atsakė Malina. Ir pagalvojo: „Buvo 
rastas nužudytas ir medyje pakabintas vyras, o ji rūpinasi 
dėl netvarkos. Kad ir kaip būtų, bent jau paskambino.“ 

— Vakar turėjau vakarėlį. 

— Dar viena... - burbtelėjo Zekė. 

— Kąč 

— Nieko, - atsakė Malina. - Mums netvarka netrukdo. 
Ilgai neužtruksime. 

— Na,jeijau taip... - durys girgždėdamos užsidarė ir vėl 
atsilapojo. - Užeikite. 

Vieno kambario butas. Sofa-lova, staliukas ir virtuvės 
kampas. Baldai iš „Ikea“, tiulinės užuolaidos ir senas 
kaimiškas, tikėtina, paveldėtas, suolas. Dėžės nuo picos, 
alaus skardinės, baltojo vyno pakelis. Ant palangės - iki 
kraštų pilna peleninė. 

Ji pastebėjo Malinos žvilgsnį į peleninę. 

— Paprastai neleidžiu jiems rūkyti viduje, bet vakar juk 
negalėjau išvaryti į lauką. 

- Ko tokių? 

- Draugų. Per vakarėlį naršėm internete ir pamatėm jo 
nuotrauką bei prašymą pranešti. Paskambinau iš karto, na, 
beveik iš karto. 

Ji atsisėdo ant lovos. Nebuvo apkūni, bet po naktiniais 
matėsi kelios nedidelės rinkės. 

Zekė įsitaisė fotelyje. 

— Ką apie jį Žinote? 

— Nedaug, išskyrus tai, kad gyveno šiame miestelyje. Ir 
kaip vadinosi. Daugiau nieko. Ar tai jis? 

— Taip, beveik neabejojame. 

— Velnias, vakar vakarėlyje visi apie tai ir tekalbėjo. 

„Iškraipytos istorijos, - pagalvoja Malina. - Blevyzgų 
tema vakarėlyje tapę prisiminimai apie kažką“ Bet 
palaukite, tik paklausykite, kas nutiko mano draugo 
draugui... 

— Vadinasi, nieko nežinote, kas jis toks buvo? 

— Ne kažin ką. Girdėjau, kad gaudavo ligos pašalpą. Ir 
buvo vadinamas Kamuoliu. Maniau, kad dėl neįtikėtino 
storumo, bet „Corren“ rašė kitaip. 

Palikę Pamelą Karlson su jos netvarka ir galvos 
skausmu, jie nuvyko į Pelėdos Lizdo kelyje stovintį 
įmantrios architektūros keturių aukštų namą, kur iš 
kiekvieno kambario atsivėrė vaizdas į lauką ir toliau 

telkšantį Rokseną. Pabeldus auksine liūto letena, duris 
atvėrė įkritusių akių draudimo agentas Stigas Uningas. 

— Skambino mano sūnus. Galite pasikalbėti. Jis rūsyje. 

Sūnus EFredrikas smaksojo kompiuterinį žaidimą. 
Gal trylikos, liesas, spuoguotas, per dideliais džinsais ir 
oranžiniais marškinėliais. Ekrane krūvomis krito užmušti 
nykštukai ir elfai. 

— Tu mums skambinai? - ištarė Zekė. 

— Taip, - atsakė Fredrikas Uningas nepakeldamas akių 
nuo žaidimo. 

— Kodėl? 

— Nes atpažinau. Pamaniau, gal bus skirta kokia nors 
premija. Ar skirta? 

— Deja, ne, - atsakė Malina. - Už žmogžudystės aukos 
atpažinimą premijos neskiriamos. 

Sprogimas sudrasko antilopę gnu į gabalus, tuo metu 
troliui nutraukiamos rankos ir kojos. 

— Geriau jau būčiau paskambinęs į „Aftonbladet“. 

Pokšt! Lavonas, lavonas, lavonas. 

Fredrikas Uningas pakelia į juos akis. 

- Pažinojai jį? - klausia Malina. 

— Ne. Visai ne. Žinojau tik jo pravardę ir tai, kad smir- 
dėjo myžalais. Daugiau nieko. 

— Nieko, ką mes turėtume žinoti? 

Fredrikas Uningas sudvejoja, ir Malina spėja pamatyti 
akyse šmėkštelint baimės šešėlį, prieš vėl įsistebeilijant į 
ekraną ir karštligiškai imant tampyti valdymo svirtį pir- 
myn atgal. 

— Ne, - atsako Fredrikas Uningas. 

„Tu kažką žinai, - pagalvoja Malina. - Arba supratai, 
kas atsitiko ir kodėl mes čia. 

— Esi tikras, kad daugiau neturi ko papasakoti? 

Fredrikas Uningas purto galvą: 

— Ne, nė menkiausio šūdelio. Ničnieko. 

Raudonas driežas paleidžia didžiulį akmenį Halką 
primenančiam monstrui į galvą. 

Trečias asmuo sąraše - keturiasdešimt septynerių 
sekmininkų bažnyčios pastorius Svenas Garpliovas. Jis 
gyveno naujame tipiškos statybos privačiame name kitame 
Mutalos upės krante, Jungsbru pakraštyje. Baltos plytos, 
baltas medis, balti kampai, balta ant balto, tarsi siekiant 
nubaidyti nuodėmes. Pakeliui jie pravažiavo „Cloetta“ 
fabriką, kurio išraitytas stogas priminė cukrinę gyvatę, 
o kaminai pumpavo į atmosferą savo pažadus apie saldų 
gyvenimą. 

— Ten jie gamina šokoladinius vafliukus, - ištarė Zekė. 

— Aš dėl to negrįžčiau, - atšovė Malina. 

Nors jie ir skubėjo, pastoriaus žmona Ingrida pavaišino 
kava. Visi keturi įsitaisė žaliose odinėse sofose baltai 
išdažytoje svetainėje ir kramsnojo namuose keptus sau- 
sainius, iš viso septynių rūšių. 

Sausainių būta riebių. 

Būtent tai, ko jai reikėjo. 

Pastoriaus žmona sėdėjo tylėdama, kalbėjo jis. 

— Man šiandien pamaldos, tačiau parapijiečiai palauks. 
Tokia rimta nuodėmė yra svarbiau. Laukiančiam maldos 
laukimas niekada neprailgs, ar ne, Ingrida? 

Žmona linktelėjo. Tada mostelėjo galva į lėkštę su 
sausainiais. 

Abu pasiėmė dar po vieną. 

- Jis buvo ramybės nerandanti siela. Tokiais Viešpats 
rūpinasi ypatingai. Kartą su parapijiečiais trumpai šnek- 
telėjome apie jį. Vienas mūsų, nepamenu, kas, paminėjo 
jo vardą. Konstatavome, kad jis labai vienišas. Jam reikėjo 
tokio draugo kaip Jėzus. 

— Ar kada nors su juo kalbėjotės? 

— Atsiprašau? 

— Na, ar kvietėte jį į bažnyčią? 

— Ne, nemanau, kad kam nors dingtelėjo tokia mintis. 
Mūsų durys atviros visiems, nors, reikia pripažinti, kai 
kuriems gal šiek tiek plačiau. 

O dabar jie stovi prie trisdešimt devynerių Konio 
Dyreneso durų. Butas yra „Cloetta“ kelyje, iš karto už 
„Cloettavallen“ stadiono. Paskambinus durys atsidaro vos 
po kelių akimirkų. 

— Girdėjau jūsų žingsnius, - sako vyras. 

Bute visur krūvos žaislų. Ryškių spalvų plastiko. 

— Vaikai, - paaiškina Konis Dyrenesas, - šį savaitgalį 
jie pas motiną. Mes išsituokę. Paprastai vaikai būna su 
manimi. Neįtikėtina, kaip jų gali trūkti. Bandžiau šįryt 
išsimiegoti, tačiau prabudau kaip visada. Tada įlindau į 
internetą. Gal kavos? 

- Ačiū, bet mes jau atsigėrėme, - atsako Malina. - Esat 
įsitikinęs, kad nuotraukoje Bengtas? 

— Be jokių abejonių. 

- Pažinojote jį? - klausia Zekė. 

— Ne, bet jis vis tiek buvo mano gyvenimo dalis. 

Konis Dyrenesas patraukia prie balkono ir pamoja 
jiems prieiti. 

— Matote tvorą ir vartus? Paprastai stovėdavo ten ir lauk- 
davo kamuolių per „Ljungsbro“ IF namų rungtynes. Ir 
nesvarbu, ar pildavo kaip iš kibiro, ar būdavo šalta, ar spir- 
gindavo karštis vasarą. Visada ten būdavo. Kartais 
ateidavo žiemą ir žiūrėdavo į tuščią aikštę. Ilgėdavosi. 
Tarsi būtų radęs sau darbą, vietą, kurią galėtų užimti šioje 
žemėje. Bėgdavo tekinas paskui kamuolį, kai kas nors jį 
perspirdavo per tvorą. Vis bėgdavo ir bėgdavo. Tiksliau, 
dundėdavo. Tada permesdavo kamuolį atgal. O žmonės 
tribūnose kvatodavo. Atrodė, aišku, juokingai, tačiau bent 
jau man juokas įstrigdavo gerklėje. 

Malina žvelgia į pabalusią nuo šalčio tvorą, tribūną su 
stogu ir toliau stūksančią klubo būstinę. 

- Ketinau kada nors pakviesti jį kavos, - sako Konis 
Dyrenesas, - bet dabar jau šaukštai po pietų. 

— Panašu, kad jis buvo labai vienišas. Gaila, kad 
nepakvietėt, - sako Malina. 

Konis Dyrenesas linkteli, nori kažką pasakyti, bet taip 

nieko ir neprataria. 

— Gal dar ką nors apie jį žinote? - paklausia Malina. 

— Nelygu ką. Sklandė visokie gandai. 

— Gandai? 

— Taip. Apie tai, kad jo tėtis buvo išprotėjęs. Kad kitados 
gyveno su juo viename name ir vožė tėvui kirviu per galvą. 

— Kirviu? 

- Taip, ko gero. 

Ir Danielis Hiogfeltas to nesuuodė? 

— Kalbų gali būti kokių tik nori. Praėjo dvidešimt metų, 
o gal ir daugiau. Jis buvo normalus. Jo akys buvo geros. 
Matydavau tai net iš čia. Tiesa, „Corren“ nuotraukose to 
nesimatė, ar ne“ 

Malina stovi už tvoros ir žiūri į futbolo aikštę. Pilkai 
baltas laukas su dar pilkesniu mokyklos pastatu fone. 
Kairėje stūkso klubo būstinė - tradicine raudona spalva 
nudažytas pailgas pastatas su betoniniais laiptais priešais 
žalias duris ir dešrelių kioskas su „Cloetta“ logotipu 
viršuje. 

Įtraukia į plaučius oro, regis, užuodžia lengvą kakavos 
aromatą. 

Už kiosko matyti teniso halė - aukštuomenės sporto 
šventovė. 

Paliečia tvorą rankomis. 

Per juodas „Ihinsulate“ kumštines nejaučia metalo 
šalčio, tik sunkiai apčiuopiamą negyvą vielą. Tvirčiau 
įsikimba į tvorą, užsimerkia ir mato žalią veją, jaučia rie- 
bų ką tik nupjautos žolės kvapą, ore tvyrantį laukimą, kai 
aikštėje pasirodo pagrindinės sudėties žaidėjai, sveikinami 
aštuonmečių, devynmečių, dešimtmečių ir senukų su 
kavos termosais minios. Ir dar tu, Kamuoly, vienišas 
anapus tvoros. 

Kaip tampama tokiu vienišu? 

Kirvis galvoje. 

Reikės paieškoti tavo pavardės archyvuose, turėtų tikrai 
būti. Archyve pluša stropios ir savo darbą išmanančios 
moteriškės. Rasime tave, nepraslysi, gali tuo neabejoti. 

Malina iškelia rankas į orą. Gaudo kamuolį, tuomet 
apsunksta, praranda judrumą ir susvyruoja atgal ir į šoną. 
Pagalvoja: „Jie juokėsi iš tavęs, nors ir ne visi. Iš tavęs ir ta- 
vobeviltiškų bandymų pagauti kamuolį, tapti nereikšmingų 
įvykių, išgyvenimų ir incidentų dalimi, kas ir sudaro tokių 
mažų bendruomenių gyvenimo branduolį. Nelabai supra- 
to, kad dėl tokių kaip tu visuomenė ir yra tokia, kokia yra. 
Tikriausiai buvai neatskiriama jų gyvenimo dalis, regimas 
ir tuo pat metu nematomas, žinomas, bet nepažįstamas, 
vaikščiojantis tragiškas pokštas, pasikartojantis vis iš naujo 
ir taip praskaidrinantis kasdienybę. 

Pavasarį jie tavęs pasiges. Prisimins. Kai kamuolys lėks 
virš tvoros, jie norės, kad grįžtum. Galbūt pajus, ką reiškia, 
kai persmelkia iki pat vidurių. 

Ar įmanoma būti vienišesniam už tave? Pašaipų 
objektas, kol gyvas, nesąmoningai pasigestas miręs.“ 

Kišenėje suskamba telefonas. 

Zekės balsas už nugaros: 

- Neabejotinai Šiomanas. 

Ir tikrai - Šiomanas. 

— Daugiau niekas neskambino, nors tam tikra prasme 
jis buvo vietos įžymybė. Ar ką nors iškapstėte? 

— Sklinda gandai apie kirvį  makaulėje, - atsako 
Malina. 

- Apie ką? 

— Neva užtvojęs tėvui kirviu. Maždaug prieš dvidešimt 
metų. 

- Reikėspatikrinti, - sako Šiomanas. Tuomet priduria: - 
Jei norite, galite važiuoti į butą, ekspertai jau baigė. Įsitikinę, 
kad jis nužudytas ne ten. Po tokio žiauraus smurto būtų 
likę kraujo pėdsakų, bet liuminolio testas nedavė jokių 

rezultatų. Edholmas su dar keliais apklausia kaimynus. 
Hernos kelio 21 b, pirmas aukštas. 


Keturi suraikytos duonos kepalai ant pilkos spalvos 
dėmėto virtuvės stalviršio iš laminato. Liuminescencinės 
lempos šviesoje plastikinė pakuotė atrodo nesveikai 
vandeninga, o turinys - pavojingas gyvybei. 

Malina atidaro šaldytuvą - viduje mažiausiai dvidešimt 
grūdėtos dešros pakuočių, riebus pienas ir keli pakeliai 
nesūdyto sviesto. 

Zekė pažvelgia jai pro petį: 

— Tikras gurmanas. 

— Manai, kad tuo ir maitinosi? 

— Taip, - atsako Zekė, - gali būti. Ta duona - vienas 
cukrus, dešra - riebi. Puikus derinys. Senbernio racionas. 

Malina uždaro šaldytuvą. Už nuleistų žaliuzių, regis, 
mato kelis vaikus, nekreipiančius dėmesio į speigą ir 
bandančius kažką nulipdyti iš šalto sniego. Pastangos 
atrodo beviltiškos, kieta masė nepasiduoda jokiems 
bandymams suteikti formą. Visi vaikai imigrantai. Pailgas 
nuomojamų butų pastatas iš baltai nutinkuoto betono ir 
apsilaupiusios medinės dalies, ko gero, yra pats Jungsbru 
užkampis. 

Iš lauko sklinda prislopintas juokas. Nors tuo pat metu 
ir džiaugsmingas, tarsi šaltį būtų galima įveikti. 

Gal vis dėlto ne toks jau ir užkampis. 

Žmonės gyvena savo gyvenimus. Kartais prasiveržia 
džiaugsmas - šviečiantys magmos židiniai pilkoje kas- 
dienybėje. 

Prie gelsvai rusvais tapetais su margomis dėmėmis 
išklijuotos sienos stovi sofa su aštuntame dešimtmetyje 
populiariais raštais. Žalia medžiaga aptrauktas žaidimų 
stalas, pora kėdžių, įdubusi lova kampe. Oranžinis 
užtiesalas tvarkingai užlenktas iš visų pusių. 

Kuklu, tačiau tvarkinga. Jokių besimėtančių dėžių nuo 
picos, nuorūkų ar šiukšlių kampuose. Tvarkingo vienišo 

žmogaus būstas. 

Viename lange šviečia trys skylutės. Užklijuotos 
lipnia juosta, skrupulingai uždengiant nuo skylučių 
atsišakojančius įtrūkimus. 

- Panašu, kad kažkas mėtė į langą mažus akmenu- 
kus, - ištaria Zekė. 

— Ko gero. 

— Kaip manai, ar tai ką nors reiškia? 

Tokiuose rajonuose pilna visą laiką galvomis einančių 
vaikų. Gal tiesiog per smarkiai švystelėjo žvyro saują? 

— O gal kas nors kvietė į pasimatymą? 

— Kurgi ne, Zeke. Teks paprašyti ekspertų kaip reikiant 
ištirti langą, jei tik jie to dar nepadarė, - sako Malina. - Gal 
galės nustatyti skylučių kilmę. 

— Nustebčiau, jei būtų patys nepasidomėję langu, - 
atsako Zekė, - nors čia greičiausiai darbavosi Juhanison, 
jai galėjo pristigti kantrybės. 

- Jei čia būtų apsilankiusi Karin, langas jau dabar gu- 
lėtų laboratorijoje, - atšauna Malina ir patraukia prie 
drabužių spintos greta lovos. 

Ant pakabų tvarkingai sukabinta visa eilė milžiniškų 
gabardino kelnių. Įvairių tamsių atspalvių, visos išplautos 
ir išlygintos. 

— Nesutampa, - ištaria Zekė.-Ši tvarka, išskalbti 
drabužiai ir tai, kad jis turėjo smirdėti prakaitu ir šlapimu. 

— Sutinku, - atsako Malina, - bet mes juk nežinome, 
kad jis smirdėjo. Gal žmonės paprasčiausiai to iš jo 
tikėjosi? Kažkas taip kam nors pasakė, tas dar kam nors, 
ir visi įtikėjo. „Kamuolys smirda myžalais, Kamuolys 
nesiprausia.“ 

Zekė linkteli. 

— Arba kas nors čia apsilankė po to ir viską sutvarkė. 

- Ekspertai būtų pastebėję. 

— Esi tuo tikra? 

Malina pasitrina kaktą: 

— Nors ne, to galima ir nepastebėti. 

— Kaip kaimynai? Niekas nematė ko nors neįprasto? 

— Ne, bent jau pasak kaimynų apklausai vadovavusio 
Edholmo. 

Išgaruoja paskutiniai galvos skausmo likučiai. Lieka 
tik sutinimo ir nešviežumo jausmas, atsirandantis alkoho- 
liui pasišalinant iš organizmo. 

— Kiek laiko, pasak Juhanison, jis buvo negyvas? Nuo 
šešiolikos iki dvidešimties valandų? Kažkas galėjo čia 
apsilankyti. Arba visos kalbos apie nešvarą tebuvo mitas. 


Ant viryklės čirška indiška keptuvė su vištienos kariu, 
butas persismelkęs česnakų, imbierų ir ciberžolių kvapo. 
Malina jaučia alkį kiekviena kūno ląstele. 

Kapoja, pjausto, smulkina. Kepa ir verda. 

Bokalas sklidinas silpno alaus. Nieko nėra skaniau už 
alų prie kario. 

Ką tik skambino Janė. Be penkiolikos septynios. Jie jau 
pakeliui. Spynoje pasigirsta sukamas raktas ir Malina eina 
į prieškambarį pasitikti. Tuvė kaip niekada užsidegusi, 
tarsi tuoj liptų į sceną: 

— Mama, mama! Per savaitgalį pažiūrėjome penkis 
filmus. Ir visi iki vieno buvo puikūs. 

Prieškambaryje už tarškančios Tuvės stovi Janė. Kaltas, 
tačiau nepraradęs pasitikėjimo savimi. Kai ji pas mane, 
sprendžiu aš. Ir tu tai žinai. Aptarėme tai prieš šimtą metų. 

- Visi buvo Ingmaro Bergmano. 

Toks šiandienos vaidinimas. Vienas iš nedidelių spek- 
takliukų specialiai jai. 

Malina negali susilaikyti nesijuokusi: 

— Šit kaip. 

- Jie puikūs. 

Janė: 

— Gamini karį? Puikiai tinka spaudžiant šalčiui. 

— Neabejoju, Tuve. Tikiu. O rimtai - kokius filmus žiū- 
rėjote“ 

- „Braškių šalis.“ 

— Tuve, tas filmas vadinasi „Žemuogių pievelė“. Ir jūs jo 
nežiūrėjote. 

— Gerai jau. Žiūrėjome „Gyvųjų numirėlių naktį“. 

„Ką? Jane, tu iš protai išsikraustei?“ Vis dėlto susitvar- 
do, tik pagalvoja: „Gyvi numirėliai...“ 

— Dar buvome gaisrinėje. Lavinome raumenis. 

- Lavinote raumenis? 

— Taip, norėjau pabandyti, - sako Tuvė. - Bandžiau 
suprasti, kas tau ten taip patinka, mama. 

- Pašėlusiai skaniai kvepia iš keptuvės. 

Valandos ant bėgimo takelio policijos sporto salėje, 
štangos spaudimas nuo krūtinės. Virš grifo palinkusio 
Juhano Jakobsono balsas: „Nagi, Malina. Susiimk, 
skystablauzde!“ 

Prakaito liejimas. Spaudimas. Aiškūsirtikslūs veiksmai. 
Kai nori pasikrauti energijos, nėra nieko geriau už fizines 
treniruotes. 

— O ką tu nuveikei, mama? 

— Atspėk. Dirbau. 

- Šįvakar irgi dirbsi? 

— Ne, kiek žinau. Ir dar gaminau maistą. 

— Karis. Su vištiena? 

Tuvė negali nuslėpti savo entuziazmo. 

Janės pečiai svyra žemyn. 

- Tai aš jau ir eisiu, - ištaria, - susiskambinsime kitą 
savaitę. 

— Gerai, - atsako Malina. 

Janė atidaro duris. 

Prieš pat jam išeinant Malina priduria: 

— Gal pasiliksi valandėlei ir paragausi kario, Jane? 
Užteks ir tau. 

14. 


Vasario 6 d., pirmadienis 


Malina trina iš akių miego likučius. 

Nori žvaliai pradėti dieną. 

Sausi pusryčiai, vaisiai ir kefyras. Tada kava, kava, 
kava. 

— Iki, mama. 

Apsitūlojusi Tuvė jau prieškambaryje, anksčiau nei 
paprastai. Malina - vėliau. Vakar juodvi visą dieną praleido 
namuose - kepė ir skaitė. Malina nuslopino impulsą nu- 
važiuoti į nuovadą, nors Tuvė ir sakė, kad ji galinti eiti į 
darbą, jei tik norinti. 

- Iki. Ar grįžusi vakare rasiu tave? 

- Gal. 

Durys užsidaro. Ketvirto kanalo orų mergaitė vakar 
kalbėjo: „Iš šiaurės atslenka dar šaltesni, būtent taip, 
dar šaltesni orai nuo Barenco jūros, apgaubsiantys visą 
šalį iki pat Skonės*. Taigi, jei reikės kur nors eiti, šiltai 
apsirenkite.“ 

Reikės eiti? 

Noriu eiti. Noriu kastis toliau. 

Sakyk, Kamuoly, kas iš tiesų tu buvai? 


Telefone skamba Šiomano balsas. Malina viena ranka 
sukioja šaltą vairą. Į darbą skubanti pirmadieninė žmonių 
minia gūžiasi autobuso stotelėje prie Sodų aikštės. Garas 
veržiasi jiems iš burnų ir kyla toliau aplink aikštę supan- 
čius dėmėtus namus. Ketvirtojo dešimtmečio pastatai 
su visų trokštamais butais, šeštojo dešimtmečio namai 
su pirmuose aukštuose įsikūrusiomis parduotuvėmis ir 
įmantriai išpuoštas praėjusio dešimtmečio namas aikštės 
kampe, kur daugybę metų buvo dabar jau užsidariusi 


* Skūne - piečiausia Švedijos provincija. 


plokštelių parduotuvė. 

- Sulaukėme skambučio iš Jungsbru senelių namų, 
pavadinimu „Vretaliden“. Ten gyvenantis devyniasdešimt 
šešerių senukas pripasakojo vienai slaugytojai daugybę 
dalykų apie Kamuolį ir jo šeimą. Kai skaitė jam laikraštį — 
jis prastai mato - senelis ėmė pasakoti. Skyriaus vedėja 
mano, kad bus geriausia, jei patys su juo pasikalbėsime. 
Imkitės to iš karto. 

— O pats senukas ar nori susitikti? 

— Ko gero. 

— Kuo jis vardu? 

— Gotfridas Karlsonas. Slaugytojos = pavardė - 
Hermanson. 

— O vardas? 

- Ji tepasakė esanti seselė Hermanson. Turbūt geriausia 
bus pirma kreiptis į ją. 

— Kaip ta vieta vadinasi? „Vretaliden“? Važiuoju iš 
karto. 

— Zekės nepasiimsi? 

— Ne, pašoksiu viena. 

Malina pristabdo ir apsisuka 180 laipsnių kampu. Kaip 
tik spėja prieš 211 maršruto autobusą į universitetinę 
ligoninę. 

Vairuotojas pypsi ir grūmoja kumščiu. 

„Atsiprašau, - pagalvoja Malina. 

— Ar ką nors rado archyvuose? 

- Jie tik pradėjo, Malina. Kompiuterinėje duomenų ba- 
zėjejo nebuvo, tąjau Žinai. Bet mes ieškome ko nors daugiau, 
šiandien bus matyti. Jei ką nors sužinosi - skambink kuo 
greičiau. 

Dar kelios mandagumo frazės ir automobilyje įsigali 
tyla. Girdėti tik variklio riaumojimas, kai Malina perjungia 
pavarą. 


„Vretaliden. 
Bėgant metams išplėsti bei modernizuoti senelių ir kar- 


86 


tu globos namai. Griežta šeštojo dešimtmečio architektūra 
suplakta su devintojo dešimtmečio postmodernizmu. 
Kompleksas įsikūręs įduboje už kokio šimto metrų nuo 
mokyklos. Įstaigas skiria vos pora mažų gatvelių ir keli 
raudonų plytų namai. Pietuose plyti žemės ūkio bendrovės 
„Wester's“ braškynai, užsibaigiantys ties pora šiltnamių. 

Tačiau dabar viskas balta. 

„Žiema bekvapė“, - pagalvoja Malina, mažais žings- 
neliais bėgdama per stovėjimo aikštelę link įėjimo, kuris 
primena stiklinį narvą su lėtai besisukančiomis durimis. 
Malina sudvejoja. Būdama šešiolikos, likus metams iki 
susitikimo su Jane, ji vieną vasarą dirbo Olerydo senelių 
globos namuose. Jai ten patiko, nors vėliau įtikinėjo 
save buvusi per jauna matyti senų žmonių silpnumą ir 
bejėgiškumą bei per mažai patyrusi jiems slaugyti. Be 
to, netrūko atstumiančių praktinių momentų. Tačiau jai 
patiko kalbėtis su gyventojais. Kai rasdavo laiko - palaikyti 
kompaniją ir išklausyti pasakojimų apie tai, kas buvo jų 
gyvenimas. Buvo daug norinčiųjų pasipasakoti ir pasinerti 
į prisiminimus. Bent jau iš dar galinčių kalbėti. Tereikė- 
davo vieno klausimo ir pasakojimas imdavo lietis, o jam 
palaikyti pakakdavo vienos kitos taiklios replikos. 

Balta registratūra. 

Keli dėdulės fotelius primenančiuose vežimėliuose. 
Insultas? Toli pažengęs Alcheimeris? „Juk palaistai gėles?“ 

— Sveiki, aš iš Linšiopingo policijos, ieškau seselės 
Hermanson. 

Senatvė atsiduoda nearomatizuotų valiklių chemija. 

Jauna riebaus veido darbuotoja švariai išplautais pilkš- 
vai rudos spalvos plaukais pažvelgia į Maliną užjaučiančiu 
žvilgsniu. 

— Trečias skyrius. Važiuokite štai tuo liftu. Ji greičiausiai 
bus seselių poste. 

- Ačiū. 

Laukdama lifto Malina pažvelgia į vežimėliuose sėdin- 
čius senukus. Vienam nuo lūpų kampučio dryksta seilės. 

Visi taip ir toliau sėdės? 

Malina leidžiasi prie vežimėlių. Iš vidinės striukės 
kišenės išsitraukia popierinę servetėlę. Pasilenkia prie 
senolio, nuvalo seiles nuo lūpų kampučio ir smakro. 

Darbuotoja įsmeigia į ją žvilgsnį, tačiau nepiktai. Paskui 
nusišypso. 

Skimbteli atvažiavęs liftas. 

- Štai taip, - šnipšteli Malina senukui į ausį, - dabar 
geriau. 

Jis atsakydamas tyliai sugargaliuoja. 

Ji paliečia ranka jo petį ir nuskuba prie lifto. „Velnias, 
nespėjau. Turėsiu laukti iš naujo.“ 


Trumpi cheminio šukavimo seselės Hermanson plaukai 
gula ant lieso veido kaip vielinės garbanos. Griežtos 
akys žvelgia pro butelio dugno storumo akinius juodais 
rėmeliais. 

Gal penkiasdešimties ar šešiasdešimties. 

Vilkėdama baltu chalatu stovi seselių poste, nedidelėje 
erdvėje tarp dviejų koridorių su salėmis. Plačiai įsispyrusi, 
rankos sukryžiuotos: „Čia mano teritorija“ 

- Moteris, - ištaria Hermanson. - Tikėjausi sulaukti 
vyro. 

- Šiais laikais būna ir moterų policininkių. 

— Maniau, kad daugelis dėvi uniformą. Ar paprastais 
drabužiais vilkintis pareigūnas neturi būti aukštesnio 
laipsnio? 

— Gotfridas Karlsonas? 

- Aš, tiesą sakant, tam nepritariu. Jis labai senas. 
Spaudžiant tokiam šalčiui, skyriuje lengva pasėti nerimą. 
Seniems žmonėms nerimas kenkia. 

— Būtume dėkingi už visokeriopą pagalbą. Regis, jis 
turėjo mums ką papasakoti? 

- Nemanau. Tiesiog šiandien „Corren“ skaičiusi slaugė 
įkalbėjo. 

Hermanson prasispraudžia pro Maliną ir leidžiasi kori- 

doriumi. Malina seka iš paskos, kol Hermanson sustoja prie 
vienų durų. Taip staigiai, kad net „Birkenstock“ basučių 
padai sugirgžda. 

- Čia, 

Tada Hermanson pasibeldžia į duris. 

Pasigirsta silpnas, tačiau skaidrus kaip stiklas balsas: 

— Užeikite. 

Hermanson mosteli į durų pusę: 

- Karlsono valdos. 

— Neužeisite kartu? 

— Ne, mudu su Karlsonu nelabai gerai sutariame. Be to, 
čia jo reikalai. Ne mano. 


15. 


Gera taip gulėti ir laukti, kai nebereikia ilgėtis ir galiu 
tiesiog stebėti slenkantį laiką. Kai galiu pleventi ore, net ir 
būdamas toks sunkus. 

Taigi, skrendu, palieku tą ankštą lavoninės dėžę, patenku 
į kambarį ir skrieju toliau į lauką pro rūsio langą (man 
patinka tas kelias, net jei siena ir nėra kliūtis). 

O kaip kiti? 

Matome vienas kitą, jei tik abu to norime. Taigi, 
dažniausiai esu vienas, bet jaučiu ir kitus, lyg didžiulio 
difuzinio kūno molekules. 

Noriu pamatyti mamą. Nors ji gal dar nežino, kad aš 
jau čia? Noriu pamatyti tėtį. Noriu su abiem pasišnekėti, 
paaiškinti, kad suprantu, jog niekas nėra paprasta, 
papasakoti apie savo kelnes ir butą, koks jis švarus, taip pat 
apie visus melus ir kad aš vis dėlto kažkuo buvau. 

Sesuo? 

Jai užteko savų rūpesčių. Supratau tai tada, suprantu ir 
dabar. 

Taigi, plevenu sau virš laukų, virš Rokseno, pro maudynių 
vietą ir Sandviko kempingą bei virš Šernorpo pilies, kurios 

griuvėsiai kažkaip keistai blizga saulės spinduliuose. 

Skrieju kaip tos vokietės Nikolės daina „Eurovizijoje“: 
„Ein bisschen Frieden, ein bisschen Sonne, das wūnsch' ich 
mir.“ 

Virš miško, tankaus, tamsaus ir pilno pačių baisiausių 
paslapčių. Jūs vis dar su manimi? 

Aš jus įspėjau. Moters kojomis šliaužia gyvatės, jų 
nuodingi dantys iki kraujo sminga į jos lytį. 

Šiltnamis, gėlynas, milžiniška braškių šalis, kur sėdėjau 
susigūžęs kaip mažas šunytis. 

Skrieju žemyn, pro beširdžių vaikėzų namus. Nenoriu 
čia užtrukti. Geriau tiesiai į kampinį Gotfrido Karlsono 
kambarėlį seniausio senelių mamų korpuso trečiame 
aukšte. 

Gotfridas įsitaisęs savo vežimėlyje. Senas ir patenkintas 
nugyventu gyvenimu, kuriame galės praleisti dar kelerius 
metus. 

Kitoje stalo pusėje priešais jį ant kėdės sėdi Malina Fors. 
Atrodo kiek sutrikusi. Nežino, ar priešais sėdinčio dėdulės 
regėjimas leidžia jam matyti jos žvilgsnį. 

Netikėk viskuo, ką kalba Gotfridas. Nors didesnę dalį 
pasakojimo jūsų pasaulyje būtų galima pavadinti „teisybe“. 


Priešais Maliną sėdi vyras. 

Bėgant metams nosis pasidarė plati, didelė ir raudona. 
Žandai pilki ir įkritę, tačiau pilni gyvybės. Iš po smėlio 
spalvos tvirtos medvilnės kelnių styro liesos kojos. Balti 
marškiniai stropiai išlyginti. 

Akys. 

Kažin, kiek jis mato? Aklas. 

Seno Žmogaus instinktas. To išmokyti gali tik gyve- 
nimas. Žiūrint į jį, Malinai grįžta senelių globos namuose 
praleistos vasaros prisiminimai. Kaip kai kurie senoliai 
ramiai suvokdavo, kad didesnė gyvenimo dalis jau 
praeityje, tuo metu kiti nė už ką nenorėdavo priimti fakto, 
kad netrukus viskas bus baigta. 


9() 


— Nesijaudinkite, panele Fors. Juk tiesa - panelė? Skiriu 
tik šviesą nuo tamsos, tad nesivarginkit bandydama pagauti 
mano žvilgsnį. 

„Vienas iš apimtų ramybės“, - pagalvoja Malina. Tada 
pasilenkia į priekį ir aiškiai artikuliuodama garsiai ištaria: 

— Vadinasi, Gortfridas žino, kodėl aš čia? 

— Klausos sutrikimais nesiskundžiu, panele Fors. 

- Atsiprašau. 

— Man skaitė laikraštį, taip sužinojau, koks baisus 
dalykas nutiko Kampinio Kalės berniukui. 

— Kampinio Kalės? 

- Taip, taip vadinosi Bengto Andersono tėvas. Blogas 
kraujastoje šeimoje, blogas kraujas. Berniukas niekuo dėtas, 
bet ką daryti su krauju, su tuo amžinu vietos neradimu? 

— Būtų puiku, jei Gotfridas daugiau papasakotų apie 
Kampinį Kalę. 

— Apie Kalę? Mielai, panele Fors. Dabar tik pasakojimai 
man ir teliko. 

— Tai pirmyn. 

—- Kampinis Kalė buvo vietos legenda. Sakoma, neva 
kilęs iš bastūnų, kurie laikydavosi dykynėje kitame Mu- 
talos krante, ties Jungu, netoli nuo dvaro. Nors tiksliai 
nežinau. Dar kalbėta, kad jis tariamai buvęs brolio ir sesers 
iš Jungo dvaro vaikas. Gal ir taip. Visi žinojo apie tuos du. 
Neva valkatoms buvo mokama už vaiko auginimą, štai taip 
Kampinis Kalė tapo tuo, kuo tapo. 

— Kada tai buvo? 

— Manau, Kalė išvydo šį pasaulį trečiajame dešimtme- 
tyje arba pačioje ketvirtojo pradžioje. Tada apylinkės 
atrodė kitaip. Buvo fabrikas. Ūkiai ir dvaras. Daugiau 
nieko. Kalė nuo pat pradžių išsiskyrė iš kitų. Supranti, jis 
buvo juodžiausias iš juodų, kalbu ne apie odą, o žmogaus 
vidų. Atrodė, jį kankina abejonės, dvejonės virsdavo iš 
proto varančia širdgėla, kurios apimtas kartais beveik 
prarasdavo laiko ir erdvės pojūtį. Sakoma, kad tai jis 
padegė dvaro tvartą, nors niekas tiksliai nežinojo. Sulaukęs 

trylikos nemokėjo nei skaityti, nei rašyti ir buvo išvarytas 
iš Junge veikiančios mokyklos. Tada pirmą sykį įkliuvo 
policijai - vogė kiaušinius iš valstiečio Turemano vištidės. 

— Trylikos? 

— Taip, panele Fors. Buvo alkanas. Gal atsibodo ir 
bastūnams? Gal ponams iš dvaro įgriso mokėti už jo 
auginimą? Nors ką aš Žinau, tais laikais išsiaiškinti tokius 
dalykus nebuvo taip lengva, kaip dabar. 

- Kokius dalykus? 

— Tėvystės ir motinystės. 

— Kas nutiko paskui? 

— Tada Kalė dingo ir nesirodė bala žino kiek metų. 
Sklido gandai apie jūrą, Longholmeno kalėjimą, visokias 
baisybes - žmogžudystes, vaikų prievartavimus. Nors iš 
tiesų nieko tiksliai nežinojome. Jūreivis jis nebuvo, būčiau 
tai pastebėjęs. 

— Kaip? 

— Karo metais tarnavau prekybos laivyne. Moku atskirti 
jūrininkus. Kampinis Kalė tikrai juo nebuvo. 

— Tai kas jis buvo? 

— Visų pirma mergišius. Ir girtuoklis. 

— Kada vėl čia pasirodė? 

— Manau, šeštojo dešimtmečio viduryje. Kurį laiką 
dirbo mechaniku fabriko garaže, tačiau tai netruko ilgai. 
Vėliau padėdavo ūkininkams. Kol negerdavo, dirbdavo už 
du, tai turėjo iš ko. 

— Ką „iš ko“? 

- Suktis aplink merginas ir gerti. Tada buvo nedaug 
Kampinio Kalės nepažinojusių darbininkių, mergų ar ūki- 
ninkių. Jis buvo parke veikusios šokių aikštelės karalius. 
Apžavėdavo visas kaip kipšas. Gaudavo tai, ko panorėjęs. 

— Kaip jis atrodė? 

- Čia ir visa paslaptis, panele Fors. Paslaptis, kodėl 
moterys negalėdavo jam atsispirti. Kažkuo priminė į žmo- 
gaus kūną įspraustą plėšrūną. Nepasotinamas, plačiapetis, 
grubus, skvarbių juodų akių, tarsi iš marmuro iškaltais 


92 


žandikauliais. 

Gotfridas Karlsonas nutyla, tarytum leisdamas jaunajai 
panelei Fors suvirškinti tiesmukiško vyriškumo paveikslą. 

- Tokie vyrai daugiau negaminami, panele Fors. 
Net jei šiose apylinkėse vis dar pasitaiko vienas kitas 
nenupoliruotas individas. 

— Kodėl „Kampinis“? 

Gotfridas padeda savo pigmentinėmis dėmėmis nusėtas 
pavargusias rankas ant vežimėlio atramų. 

— Buvo šeštojo dešimtmečio pabaiga arba septintojo 
pradžia. Tada dirbau meistru „Cloetta“ fabrike. Kalė iš 
kažkur gavo pinigų ir nusipirko sklypą su sena raudonos 
spalvos troba visai šalia „Westers, vos už poros šimtų 
metrų nuo čia, ties kampu prie tunelio po Anderso keliu. 
Tunelio tada nebuvo, o vietoj kelio plytėjo ganyklos. Pats 
parodžiau jam tą vietą, tai gerai Žinau. Tais laikais tai buvo 
dideli pinigai. Panašiu metu Stokholme buvo apiplėštas 
bankas, sklido gandai, kad ir šlamantieji iš ten. Tada jis 
susitiko moterį, Bengto mamą. Elizabetė Teodorson buvo 
drūta moteriškė, atrodė, jai nebaisios jokios negandos ir 
gyvens ji ilgiau už patį pasaulį. Bet išėjo kitaip. 

Senas vyras atsidūsta ir užsimerkia. 

Atrodo, žodžiai baigėsi. 

Gal pavargo kapstytis prisiminimuose? Arba nuo to, 
ką papasakojo? Staiga akys atsimerkia ir šviesa grįžta į 
apsiblaususius vyzdžius. 

— Nusipirkęs namą gavo Kampinio Kalės pravardę. 
Anksčiau visi pažinojo Kalę, dabar turėjo dar ir priedą prie 
vardo. Manau, tas namas buvo jo saulėlydžio pradžia. Jis 
nebuvo sukurtas tam, kas vadinama „sutvarkyta buitimi. 

— Tada gimė Bengtas? 

— Taip, 1961 metais, prisimenu tiksliai. Bet dar prieš 
jam gimstant Kampinis Kalė atsidūrė už grotų. 

Gotfridas Karlsonas vėl užsimerkia. 

- Ar Gotfridas pavargo? 

— Ne, visai ne, panele Fors. Aš dar nebaigiau to, ką 

norėjau papasakoti. 


Išeidama Malina stabteli prie seselių posto. 

Panelė Hermanson sėdi ant pritvirtinto prie sienos 
suoliuko ir mėlynu parkeriu pildo kažkokią diagramą. 

Pakelia akis: 

— Na? 

— Gerai, - atsako Malina, - puikiai pavyko. 

- Jaučiatės protingesnė? 

— Taip pat ir tai. 

- Išėjęs į pensiją Gotfridas išklausė daugybę uni- 
versitetinių kursų. Nuo jų pasidarė keistas. Nesistebėsiu, jei 
gerokai viską sujaukė galvoje. Juk pasakojo apie kursus? 

— Ne, - atsako Malina, - nepasakojo. 

— Tada tyliu, - sako Hermanson ir grįžta prie savo 
diagramos. 

Prie įėjimo nebėra senukų vežimėliuose. 

Malinai einant pro besisukančias duris į veidą tvoskia 
šaltis ir galvoje šmėkšteli paskutiniai Gotfrido Karlsono 
žodžiai, kurie, ji žino, ir vėl grįš. 

Buvo jau beišeinanti, kai jis palietė jos ranką: 

— Būkite atsargi dabar, panele Fors. 

— Atsiprašau? 

— Prisiminkite vieną dalyką, panele Fors: žudo visada 
geismai. 


16. 


Sklypas, kur kitados stovėjo kampinis namas. 

Dabartinė atmosfera? Vidurinės klasės prabanga, 
serijinės statybos nuobodybė. Įdomu, kada galėjo atsirasti 
tas raudonai dažytas medinis namas su gamykliniais 
raižiniais? 1984? 1990? Panašiai tuo laikotarpiu. Namą iš 
Kamuolio nupirkęs žmogus žinojo, ką daro. Pirko neabe- 

jotinai pigiai, pralaukė krizę, nugriovė trobą, pastatė naują 
serijinės statybos namą ir pardavė. 

Nugriovė kažkieno gyvenimą? 

Ne. 

Nes kas gi yra namas, jei ne paprasčiausia nuosavybė, 
reiškianti tik viena - įsipareigojimus? Nuomokis namus 
ir niekada nepirk. Sąmoningųjų ir neturtingųjų piliečių 
maldelė. 

Malina išlipo iš automobilio. Kvėpuoti sunku. Už 
sustingusių beržų karūnų žino esantį pėsčiųjų tunelį po 
Linšiopingo keliu. Juoda skylė, kur šlaitas kitoje pusėje, 
regis, virsta nepereinama siena. 

Priešais esantis namas - šeštajame dešimtmetyje statyta 
vila, kairėje pusėje - taip pat. Kas ten gyvena šiandien? 
Tikrai ne Kampinis Kalė ir ne koks nors girtuoklis. Gal 
mergišius? Keli visų užmiršti storuliai, kurių sieloms 
niekada nebuvo leista išskleisti sparnus? 

Vargu. 

Pardavėjai, gydytojai, architektai ir į juos panašūs. 

Malina vaikštinėja greta automobilio. 

Gotfrido Karlsono balsas: „Kartą Kampinis Kalė parke 
sumušė vieną vyruką. Dažnai įsiveldavo į tokias istorijas. 
Muštynės buvo jo kasdieninė duona. Tik va tas vyrukas 
apako viena akimi. Už tai Kalė gavo šešerius metus.“ 

Malina leidžiasi tunelio ir kelio link. Kyla į šlaitą neva- 
lytu dviračių taku. Iš tolo matosi akvedukas. Tais laikais 
jo nebuvo. Automobiliai tai išnyksta, tai ir vėl pasirodo 
sniego migloje. Malina įsivaizduoja žalumą, vasaros grožį, 
tuo metų laiku kanalais slystančius laivus. Ten prasideda 
pasaulis! Ir jis ne tavo. Ne tavo. Tavo pasaulis amžinai bus 
ši bendruomenė, tavo vienatvė, pašaipus kitų juokas, kai 
bėgsi paskui kamuolį. 

„Elisabetė vertėsi siuvimu. Ji pataisydavo Vasos gatvėje 
įsikūrusių moteriškų ir vyriškų drabužių parduotuvių ga- 
minius. Kiekvieną dieną su Bengtu ant rankų važiuodavo 
autobusu pasiimti užsakymų ir vakare juos pristatydavo 

atgal. Vairuotojas leisdavo jai važiuoti bebilieto. Tada vaikas 
taip ir sustorėjo. Buvo kalbama, kad leisdavusi berniukui 
valgyti cukrų su sviestu, kad tik nemaišytų siūti.“ 

Malina stovi prie turėklų virš pėsčiųjų tunelio. Žvelgia 
žemyn į namą, į kadaise ten stovėjusią raudoną trobelę. 
Tokia nedidelė, bet mažam berniukui turėjusi būti tarsi 
neaprėpiama visata. O žvaigždės nakties danguje primin- 
davo apie būties trapumą. 

„Kai Kalė grįžo, Elisabetė po kelių savaičių pastojo. 
Dabar jis visą laiką gerdavo. Nebeturėjo dantų. Pirma laiko 
pasenęs. Sklido gandai, kad už savo darbelius Stokholme 
buvęs sumuštas cypėje kitų kalinių. Neva kažką įskundęs. 
Tačiau moterys ėjo dėl jo iš proto kaip ir anksčiau, 
šeštadieniais jis vėl traukdavo į parką. Palakstyti paskui 
sijonus ir pasimušti.“ 

Juodos čerpės. Dūmai iš kamino. Garantuotai iš atviro 
židinio. 

„Tada gimė sesuo Lota. Viskas tekėjo sena vaga - Kalė 
gėrė ir mušėsi, lupdavo žmoną, berniuką ir mergaitę, kai 
toji nenorėdavo liautis rėkusi. Vis dėlto kažkaip, kažkaip 
jie gyveno toliau. Kalė dažnai stovėdavo prie konditerijos 
ir burnodavo ant praeivių. Policija nebekreipė dėmesio. Jis 
buvo senas.“ 

Malina grįžta prie namo, akimirką sudvejojusi 
patraukia prie įvažiavimo į garažą. Tolimiausiame sklypo 
kampe auga senutėlis ąžuolas. „Ąžuolas turėjo čia augti ir 
tavo laikais, Kamuoly, ar ne taip?“ 


Jis ten augo ir mano laikais. 

Bėgiodavome su sesute po ąžuolu ir aplink jį. 
Lakstydavome ten nenorėdami painiotis tėčiui po kojomis. 
Siekėme nubaidyti jį savo juoku, klegesiu ir vaikiškais 
riksmais. 

Ir dar valgiau... 

Kol valgydavau, turėdavau viltį, kol būdavo maisto, 
rusendavo ir tikėjimas, kol valgydavau, neegzistuodavo kita 

tikrovė, tik maistas. Kol valgydavau, širdgėla dėl viso to, ko 
niekada neturėsiu, likdavo savo tamsiame urve. 

Bet kuo tas lakstymas ir rijimas padėjo? 

Niekuo. Vietoj to netekome mamos. Iš pradžių vėžys 
pasiglemžė jos kepenis, paskui ir ją pačią. Ji mus paliko 
maždaug per mėnesį, o tuomet... Taip, kas tuomet? Tuomet 
atslinko nesibaigianti naktis. 


„Socialiniai darbuotojai turėjo paimti vaikus jau tada, iš 
karto po Elisabetės mirties, panele Fors, bet nieko negalėjo 
padaryti - Kalė norėjo juos pasilikti ir įstatymas buvo 
jo pusėje. Bengtui buvo gal dvylika, o mergaitei - šešeri. 
Bengtas jau tada buvo beviltiškas. Pažeistas, daugiau 
niekam netinkantis produktas. Jis, kampinis berniokas, 
buvo vienišiausias iš vienišiausių, pabaisa, nuo kurios 
reikia laikytis atokiai. Kaip bendrauti su žmonėmis, kurie 
tave laiko pabaisa? Stebėjau tai iš šalies. Jei ir esu padaręs 
kokią nuodėmę, tai tada, kai praėjau pro šalį, kada jis tam 
tikra prasme dar egzistavo, jei panelė Fors supranta, ką 
turiu omenyje. Kai jam reikėjo manęs ir visuomenės.“ 

O mama? Elisabetė. Kada ateina tas momentas, kai jėgų 
užtenka tik rankai pakelti, norint prisidengti nuo smūgio? 
Kai rankos jau tokios sudaužytos, kad nebegali siūti. 

Malina vaikšto aplink namą. 

Pajunta iš vidaus stebinčias akis. Kaip jos žiūri, galvoja, 
kas ji tokia. Spoksokite, jei norite. Neseniai pasodintos 
obelys, gėlėmis kvepianti idilė. Ar žinote, kaip lengva visa 
tai sunaikinti, kaip greitai viskas amžiams išnyksta? 

„Mama, net jei ir negali, sugrįžk, labai prašau.“ 

Ar taip meldei, Kamuoly? 


Dabar nebegaliu daugiau kalbėti. 

Net ir mums, man egzistuoja ribos. 

Noriu skristi toliau. 

Skristi ir degti. 

Ilgėjausi jos ir bijojau dėl sesutės, turbūt todėl tai ir 

padariau, nežinau, norėjau, kad viskas susitvarkytų. 

Pati dabar apžiūrinėji mus supusius namus. Aš juk 
mačiau, kaip viskas turėtų ir galėtų būti. 

Aš mylėjau savo tėtį, todėl tą vakarą ir pakėliau kirvį. 


Apsisnarglėję ir purvini mažyliai. Išsigandę, visų 
erzinami. Mokyklos nelankantys murziai. Girtuoklių 
vaikai. 

Maža mergaitė, vardu Lota, liaujasi kalbėti. Nuo jos 
trenkia šlapimu ir skurdu, kuriam nėra numatyta vietos 
išpuoselėtuose socialdemokratijos namuose. 

Du „Caterpillar“ batai traškina kietą sniego plutą gali- 
niame svajonių namo kieme. Atsidaro durys ir pasigirsta 
vyriškas balsas: 

- Atsiprašau, ar galiu kuo nors padėti? 

Jauna policininkė įprastu judesiu parodo pažymėjimą: 

— Policija. Tik apžiūrinėju sklypą. Kadaise čia gyveno 
šiuo metu tyrimui svarbūs žmonės. 

— Kada? Mes čia įsikėlėme 99-aisiais. 

— Nesijaudinkite. Tai buvo prieš daug metų, kai dar net 
šis namas nebuvo pastatytas. 

- Ar galiu uždaryti duris? Šaltis eina vidun. 

Kažkoks prekybininkas. Padažytos sruogelės plaukuo- 
se, nors jam mažiausiai keturiasdešimt. 

— Gerai. Aš tuojau baigsiu. 

Vėžys pasiglemžia mamą, tėvas naikina viską, ką tik 
gali pasiekti. Dar ilgai aidėsiantis šių vietų, miškų ir laukų 
istorijos aidas. 

Gotfrido balsas: „Jis paėmė kirvį, panele Fors. Tada 
nebuvo nė penkiolikos. Palaukė namuose iš kažkokių 
išgertuvių grįžtančio Kampinio Kalės, ir kai senis atvėrė 
duris, kirto. Berniokas buvo pagalandęs kirvį, bet smogė 
kiek netaikliai. Ašmenys pataikė į ausį, ji atsiknojo nuo 
kiaušo kaip peiliu nurėžta ir liko kaboti ant plonytės odos 
skiautelės, bent jau taip buvo kalbama. Kalė puolė lauk iš 
trobos, o kraujas upeliais sruvo per kaklą ir visu kūnu. Tą 

naktį visa gyvenvietė skambėjo nuo jo riksmo.“ 

Sniegas baltas, tačiau Malina beveik užuodžia alkoho- 
liu atskiestą Kampinio Kalės kraują. Keturiolikmečio 
Kamuolio nevilties kvapą, matant lovoje sėdinčią 
apsišlapinusią ir išsižiojusią Lotą su baimės kupinomis 
akimis. Baimės, kuri niekada nepraeis. 

„Jis jos nelietė. Net jei apie tai ir buvo kalbama.“ 

„Kas jos nelietė?“ 

„Nei senis, nei Bengtas. Esu tuo tikras, nors tokie 
įtarimai krito abiem.“ 

Krauju paženklinta istorija. 

Mergaitė buvo atiduota įvaikinti. Bengtas gal kokius 
metus praleido globos namuose, paskui grįžo pas Kalę, 
senį su raiščiu ant galvos ir baltu lapeliu, dengiančiu vietoj 
ausies žiojinčią skylę. 

Vieną ankstyvą vasarą senis mirė. Jiedu su Bengtu 
kelerius klaikius metus pragyveno nenuleisdami vienas 
nuo kito akių. Galiausiai neatlaikė širdis. Kai žmonės rado 
Kamuolį, jam dar nebuvo aštuoniolikos. 

„Jis pragyveno su lavonu daugiau nei mėnesį. Panašu, 
kad išeidavo tik nusipirkti duonos.“ 

„O kas toliau?“ 

„Socialinė tarnyba suorganizavo namo pardavimą. 
Namas buvo nugriautas, panele Fors, o Bengtas apgy- 
vendintas bute Hernos rajone. Norėjo, kad jis užsimirštų.“ 

„Iš kur visa tai žinai, Gotfridai?“ 

„Aš žinau ne tiek jau daug, panele Fors. Tai, ką 
papasakojau, anuomet žinojo kiekvienas. Bet daugelis 
dabar jau mirę arba viską pamiršę. Kas nori prisiminti 
blogus dalykus? Pamišėliai? 

Tokie nutikimai ir žmonės daugeliui yra gyvenimo 
užribis, panele Fors. Žinoma, mes juos matome, tačiau 
prisimename labai retai arba niekada.“ 

„O paskui, kai buvo perkeltas į butą?“ 

„Nežinau. Pastaruosius dešimt metų rūpinausi savo 
reikalais. Jis gaudydavo kamuolius. Kai matydavau,atrodydavo 

sveikas ir švarus, ko gero, kas nors juo rūpinosi. 

Malina sėda į mašiną ir pasuka raktelį. 

Galinio vaizdo veidrodėlyje tunelis netrukus tampa vis 
mažėjančia juoda skyle. Ji giliai įkvepia ir iškvepia. 

„Ko gero, kažkas rūpinosi, bet kas?“ 


Užsimerkiu ir jaučiu, kaip šiltos mamos rankos liečia 
mano trejų metų kūnelį. Jaučiu, kaip lengvai žnybteli mano 
šonus ir putlią krūtinę, tada įbeda nosį į mano apvalų pilvelį. 
Man kutena, man šilta, noriu, kad tai niekada nesibaigtų. 

Ieškok toliau, Malina, ieškok toliau. 


17. 


Prie įėjimo į nuovadą sutikto Zekės akys šaltos ir susier- 
zinusios. Visą kelią iki jos darbo stalo burnoja išsijuosęs. 
Juhanas Jakobsonas linkteli iš savo vietos, Biorjės Sverdo 
kėdė tuščia. 

— Malina, tu juk žinai, ką aš manau, kai kur nors 
išvažiuoji viena. Bandžiau prisiskambinti, bet tavo 
mobilusis buvo visą laiką išjungtas. 

— Man atrodė, kad delsti negalima. 

— Klausyk, Malina. Paimti mane užtrunka ne ilgiau nei 
pasigauti kekšę Rėperbano* gatvėje. Kiek būtum sugai- 
šusi? Penkias minutes? Dešimt? 

— Kekšę Rėperbano gatvėje? Zeke, ką apie tai pasakytų 
ponios iš choro? Nebeputok. Geriau sėskis ir klausykis, tau 
patiks. 

— Gerai, klok, ką turi. 


Malinai papasakojus apie Bengto Andersono tėvą 
Kampinį Kalę ir jo sukurtą pasaulį, Zekė palinguoja galva: 
- Žmogus - gražus gyvulys, ar ne? 


* Reeperbahn - gatvė Hamburgo raudonųjų žibintų kvartale. 

— Arjie ką nors aptiko archyvuose? 

— Kol kas ne. Bet dabar bus lengviau. Atsirado datos, 
už kurių bus galima užsikabinti. Jo nusikaltimų registre 
švaru, tačiau tai galima paaiškinti tuo, kad įvykio metu 
tebuvo keturiolikos. Reikia rasti ką nors, kas patvirtintų 
senuko pasakojimą, bet tai netruks ilgai. Be to, šį rytą jis 
buvo paskelbtas mirusiu ir aš gavau Jungsbru socialinės 
darbuotojos pavardę - Rita Santeson. 

— Kalbėjai su ja? 

— Labai trumpai, telefonu. 

— Nenuvažiavai dar ten? Galėjai pasakyti man. Dabar 
reikės vėl grįžti į Jungsbru. 

— Velniai griebtų, Malina, tu gal ir lakioji viena, o aš 
ne. Padarysime tai kartu. O ir į Jungsbru pasivažinėti visai 
smagu. 

— Kaip kiti? 

— Peržiūri iš kaimynų surinktą informaciją ir padeda va- 
gysčių skyriui tirti savaitgalį įvykdytą įsilaužimą į „Saab“ 
direktoriaus namą. Buvo pavogtas kažkoks milijonų vertas 
amerikiečių dailininko paveikslas, Harvolo, regis. 

— Varholo*. Vadinasi, vagystė iš direktoriaus namo yra 
svarbiau už šią bylą? 

- Pati juk viską supranti, Malina. Jis buvo viso labo 
storas ir vienišas pašalpos gavėjas. Ne visai užsienio reikalų 
ministras. 

— O Karimas? 

- Žiniasklaidos dėmesys atslūgo, tai ir jis apsiramino. 
O štai pavogtas Varholas gali patekti į DN puslapius. 

— Tada važiuojam pasišnekėti su Rita Santeson. 


Atrodo, kad Rita Santeson susmuks jų akyse. Nertas 
šviesiai žalios spalvos megztukas kabo ant lieso kūno kaip 
ant pakabos, o kojos styro iš smėlio spalvos velvetinių 
kelnių kaip du pagaliukai. Žandai įkritę, akys vandeningos 


* Andy Warholas - garsus amerikiečių dailininkas. 


nuo dirbtinio apšvietimo, o plaukai praradę bet kokią kada 
nors turėtą spalvą. Ant geltonai nudažytų ir audinio tape- 
tais išklijuotų sienų kabo Bruno Liljeforso* reprodukcijos. 
Stirna sniege, varną puolanti lapė. Žaliuzės užtrauktos, 
tarsi siekiant palikti tikrovę lauke. 

Rita Santeson kosėja, tačiau juodą aplanką su Bengto 
Andersono pavarde ir asmens kodu švysteli jiems ant 
nusidėvėjusio pušinio stalo su stebėtina jėga. 

— Tai viskas, ką jums turiu. 

— Ar galime pasidaryti kopiją? 

— Ne, tačiau galite persirašyti. 

- Ar galime pabūti jūsų kabinete? 

— Manjo reikia darbui su klientais. Galite prisėsti kavos 
kambarėlyje. 

- Paskui mums reikės pasikalbėti ir su jumis. 

— Kalbėkim dabar. Kaip jau minėjau, pasakyti turiu 
nedaug ką. 

Rita Santeson klesteli į minkštą kėdę. Mosteli ranka į 
oranžines plastikines kėdes, aiškiai skirtas lankytojams. 

Kosėja iš pat plaučių gilumos. 

Malina ir Zekė atsisėda. 

— Na, tai ką norite žinoti? 

— Koks jis buvo? - pasidomi Malina. 

— Koks jis buvo? Nežinau. Lankėsi pas mane vos kelis 
kartus ir visą laiką buvo kažkur kitur. Vartojo antide- 
presantus. Kalbėjo nedaug. Atrodė, kad labiausiai 
troško ramybės. Bandėme įkalbėti išeiti į pensiją dėl 
nedarbingumo, bet jis griežtai priešinosi, vis manė, kad 
kur nors atsiras vieta ir jam. Patys žinote - viltis miršta 
paskutinė. 

— Daugiau nieko? Gal turėjo priešų ar su kuo nors 
nesutarė“ 

— Ne, nieko tokio. Jis juk neturėjo nei draugų, nei priešų. 
Kaip sakoma... 


* Bruno Liljeforsas - garsus švedų dailininkas. 

- Tikrai nieko? Gal vis dėlto ką nors prisiminsi- 
te? - neatlyžta Zekė. 

— Tiesa, norėjo ką nors sužinoti apie savo seserį. Bet tai 
ne mūsų sritis, turiu omenyje giminių paiešką. Nemanau, 
kad pats būtų išdrįsęs su ja susisiekti. 

— Kur sesuo gyvena dabar? 

Rita Santeson mosteli į dokumentų aplanką - viskas 
ten. 

Tada atsistoja ir parodo į duris. 

— Po poros minučių turiu klientą. Kavos kambarėlis - 
koridoriaus gale. Jei neturite daugiau klausimų. 

Malina pažvelgia į Zekę. Jis purto galvą. 

- Tada tiek. 

Malina pakyla. 

— Ar esate tikra, kad daugiau nėra nieko, ką turėtume 
žinoti? 

— Nenoriu į tai gilintis. 

Staiga į Ritos Santeson kūną grįžta jėgos. Sergantis 
tigras - narvo valdovas. 

— Nenorite gilintis? - žengteli į priekį Zekė. - Jis buvo 
nužudytas. Pakartas medyje kaip nulinčiuotas negras. O 
jūs tiesiog nenorite į tai gilintis? 

— Paprašysiu nevartoti tokių žodžių. 

Rita Santeson kietai sučiaupia lūpas ir trūkteli pečiais. 
Nuo to judesio sudreba visu kūnu. „Tu nekenti vyrų, ar 
ne?“ - pagalvoja Malina. Tada paklausia: 

— Su kuo jis bendravo Prieš tai? 

— Nežinau, nors gal tai irgi nurodyta dokumentuose, 
šioje kontoroje darbuojamės trise. Ir visi pradėjome pernai. 

— Gal duotumėt mums anksčiau dirbusiųjų telefonus? 

— Paprašykite registratūroje, turėtų būti įmanoma. 


Rūgštus pridegusios kavos ir mikrobangų krosnelėje 
šildomo maisto tvaikas. Elipsės formos stalas su gėlėta 
klijuote. 

Varginantis skaitymas. Jie dalinasi popieriais, pakai- 

tomis skaito ir užsirašinėja. 

Bengtas Andersonas. Gydymas psichiatrijos klinikose, 
depresijos, atsiskyrėlis, įvairūs specialistai. Pereinamoji 
stotelė karjeros laiptais kopiantiems socialiniams dar- 
buotojams. 

Tada kažkas atsitinka 1997 metais. 

Pasikeičia įrašų Žurnale tonas. 

Atsiranda žodžiai „vienišas“, „atstumtas“, „ieškantis 
bendravimo. 

Ta pati socialinių reikalų specialistė visą tą laikotarpį: 
Marija Murval. 

Užrašuose ima atsirasti ir sesuo. Marija Murval rašo: 

Bengtas klausia apie seserį. Paieškojau archyve. Sesuo 
Lota iš pradžių gyveno globos namuose, vėliau buvo įvaikinta 
Jonšiopinge gyvenančios šeimos. Naujas vardas - Rebeka 
Stenlund. 

„Lota pavirto Rebeka, - galvoja Malina, - Anderson 
tapo Stenlund.“ 

Rebeka Stenlund, vardas pakeistas, visai kaip priglau- 
dus buvusiems šeimininkams atsibodusį kačiuką. 

Apie seserį daugiau nieko, išskyrus: Bengtas bijo kon- 
takto su seserimi. Tada ranka paraštėje įrašytas numeris 
ir adresas Jonšiopinge. Ir netikėta frazė: Kodėl aš taip 
stengiuosi? 

Marija Murval. 

Girdėtas vardas. 

Tikrai girdėtas anksčiau. 

- Zeke, Marija Murval - neskamba pažįstamai? 

— Kažkur girdėta. Neabejotinai. 

Nauji žodžiai. 

Geros nuotaikos. Po mano apsilankymų ir įkyraus pri- 
kaišiojimo ėmė rūpintis higiena ir švara. Pavyzdinė tvarka. 

Paskui pabaiga. 

Mariją Murval pakeičia pirma Sofija Svenson, tuomet 
Inga Šilborn ir galiausiai Rita Santeson. 

Visų išvados vienodos. 

Užsidaręs, pavargęs, sunkiai bendraujantis. 
Paskutinis susitikimas - prieš tris mėnesius. Jokių po- 
kyčių. | 


Jie palieka aplanką registratūroje. Išgirdusi prašymą 
gauti su Bengtu Andersonu dirbusių socialinių darbuotojų 
pavardes ir telefono numerius, jauna mergina su aus- 
karu nosyje ir juodais kaip anglis plaukais nusišypso: 
„Žinoma“ 

Penkios pavardės. 

Po dešimties minučių mergina ištiesia sąrašą: 

- Prašom. Tikiuosi, pravers. 

Prieš išeidami Zekė su Marija sagstosi striukes, rišasi 
šalikus ir maukšlinasi kepures bei kumštinės. Malina 
pažvelgia į kabantį ant sienos laikrodį. Įprastą tokiose 
įstaigose, su juodomis rodyklėmis ir pilkšvai baltu fonu. 

15.15. 

Suskamba Zekės telefonas. 

— Taip... taip... taip... taip. 

Tebelaikydamas telefoną rankoje Zekė sako: 

— Šiomanas. Norėjo aptarti situaciją be penkiolikos 
penkios. 

— Kas nors atsitiko? 

— Paskambino kažkoks dėdulė iš Istorijos fakulteto. 
Sakė turįs teoriją, kas galėjo pastūmėti įvykdyti tokią 
žmogžudystę. 


18. 


Svenas Šiomanas giliai įkvepia, tuo pat metu dėbte- 
lėdamas į šalia jo prie baltos lentos posėdžių salėje stovintį 
Karimą Akbarą. 

— Viduržiemio kraujas, - ištaria ir padaro ilgą pauzę. — 
Pasak istorijos profesoriaus Juhaneso Sioderkvisto, kadai- 
se buvo toks ritualas. Žmonės aukodavo dievams gyvulius. 

Auka būdavo pakabinama medyje, o tai aiškiai susiję su 
mūsų atveju. 

- Bet čia juk žmogus, - įsiterpia Juhanas Jakobsonas. 

- Būčiau ir pats paminėjęs. Pasitaikydavo ir žmonių 
aukų. 

— Gali būti, kad susidūrėme su ritualine žmogžudyste, 
įvykdyta kokios nors šiuolaikinės asų* garbintojų grupuo- 
tės, - sako Karimas. - Turime laikyti tai viena iš savo 
teorijų. 

„Viena iš kokių teorijų?“ - pagalvoja Malina ir jau 
įsivaizduoja antraštes. „SEKTANTŲ ĮVYKDYTA ŽMO- 
GŽUDYSTĖ“, „ASŲ GARBINTOJAI - ŠTAI KAIP TAI 
ATRODO“. 

— Sakiau juk, - tarsteli Juhanas, - kad visa tai tiesiog 
ritualas. 

Balse nėra triumfo gaidelės, tik sausas konstatavimas. 

— Ar ką nors Žinome apie tokias sektas? Asų gar- 
bintojai? 

Biorjės Sverdo mestas klausimas visiems dalyvau- 
jantiems. 

Zekė atsilošia. Malina mato, kaip visa jo povyza 
spinduliuoja skepticizmu. 

- Šiuo metu su panašiomis sektomis nesame susidūrę, — 
atsako Svenas, - bet tai nereiškia, kad jų nėra. 

— O jei yra, - įsiterpia Juhanas, - tai tikrai galima rasti 
internete. 

— Bet nueiti taip toli... - suabejoja Biorjė.- Man tai 
atrodo neįtikėtina. 

- Šioje visuomenėje dedasi dalykai, kuriais nė už ką 
nepatikėtum, - atsako Karimas. - Nors kartais pagalvoju, 
kad manęs jau niekas nenustebintų. 

— Juhanai ir Biorje, - ištaria Svenas, - judu paieškokite 
internete informacijos apie aukojimus ir sektas, o Malina 
ir Zekė turės išklausyti profesoriaus Sioderkvisto, šiandien 


* Asai - senovės skandinavų dievai. 

jį galima rasti fakultete. 

- Gerai, - sutinka Juhanas, - pasidomėsiu tuo namuo- 
se jau šįvakar. Manau, internete pavyks nemažai sužinoti. 
Jei tik kas nors apskritai yra. Tik tokiu atveju reikės 
atsitraukti nuo meno kūrinio vagystės bylos. 

— Taip ir padaryk, - sutinka Karimas, - čia kur kas 
svarbiau. 

- Svarbiausia dirbti neturint išankstinių nuostatų, - 
priduria Svenas. 

— Kas dar? 

Beveik komiškai žvalus Karimo balsas. 

- Lango stiklas iš jo buto nusiųstas į laboratoriją 
ištirti, - atsako Malina. - Norėtume sužinoti, jei tik 
įmanoma, tų skylučių kilmę. Pasak Karin Juhanison, 
skylučių kraštų forma galbūt padės gauti atsakymą. 

Karimas linkteli. 

— Gerai. Turime ieškoti po kiekvienu akmeniu. Dar kas 
nors“ 

Malina raportuoja, ką per dieną nuveikė jiedu su Zeke, 
pabaigoje paminėdama, kad pakeliui iš Jungsbru socialinių 
reikalų tarnybos skambinusi trims asmenims iš sąrašo, bet 
nė vienas neatsiliepė. 

- Reikėtų pasišnekėti ir su jo seserimi, kuri dabar 
vadinasi Rebeka Stenlund. 

— Rytoj nuvažiuokite į Jonšiopingą ir pabandykite ją 
susirasti. 

— Tik per daug nesitikėkite, - priduria Svenas, - 
po tokios velnioniškos gyvenimo pradžios galėjo nutikti 
bet kas. 


— Parodyk, ką gali, velniai griebtų! 

Juhanas Jakobsonas stovi už jos, pasiruošęs prilaikyti 
štangą. 

Septyniasdešimt kilogramų. 

Lygiai tiek, kiek sveria ji pati. Nugara įsiremia į suoliuką, 
geležinis strypas slegia žemyn, žemyn, žemyn, ir ji pati tarsi 

išnyksta po tuo svoriu. 

Prakaitas. 

— Spausk, skystablauzde! 

Pati paprašė taip vadinti, pats niekada nebūtų išdrįsęs. 
Malina pastebėjo, kad pirmaisiais kartais jam nesivertė 
liežuvis, bet dabar skamba kuo natūraliausiai. 

— „trys, keturi, penki, spausk, ir šeši, septyni, aštuoni... 

Dar prieš kelias akimirkas jausto jėgų antplūdžio 
nelieka nė kvapo. 

Lubos virš galvos plyšta, viską užlieja balta spalva, 
raumenys nebeklauso. Tik Juhano balsas: 

- Susiimk! 

Ir Malina stumia, tačiau, kad ir kiek plūkiasi, štangos 
grifas leidžiasi žemyn, kaklo link. 

Tada apkrova sumažėja, viršuje pakibusio svorio 
nebelieka ir ji vėl mato žydros spalvos tapetus, geltonas 
lubas, įvairias stakles belangiame rūsyje ir užuodžia pra- 
kaito kvapą. 

Atsistoja. Salėje tuščia. Daugelis kitų policininkų 
treniruojasi mieste. „Ten staklės geresnės.“ 

Juhanas šypteli: 

— Aštuntas kartas lyg užkeiktas... 

— Nereikėjo padėti, - atsako Malina, - būčiau ir pati 
įstengusi. 

— Dar truputį, ir būtum prislėgusi kaklą... 

— Tavo eilė, - sako Malina. 

— Man šiandien jau gana, - atsisako Juhanas ir atplėšia 
nuo krūtinės prakaitu permirkusius nuskalbtus žydros 
spalvos marškinėlius, - vaikai laukia. 

— Radai pasiteisinimą... 

Nueidamas Juhanas juokiasi. 

— Tai tik treniruotė, Malina, ir nieko daugiau. 

Ji lieka salėje viena. 

Eina prie bėgimo takelio. Nustato beveik didžiausią tem- 
pą. Tada bėga, kol akyse vėl pabąla ir pasaulis pradingsta. 

Odą glosto šiltos vandens čiurkšlės. 

Akys užmerktos, aplinkui viskas skęsta tamsoje. 

Prieš kelias valandas vykęs pokalbis su Tuve: 

- Pasišildysi ką nors iš šaldytuvo? Ir kario liko nuo 
savaitgalio. Tėtis visko neįveikė. 

— Viskas bus gerai, mama, ką nors sugalvosiu. 

— Būsi namie, kai grįšiu? 

— Gal eisiu pas Lisą pasimokyti. Ketvirtadienį geogra- 
fijos kontrolinis. 

„Pasimokyti? - pagalvoja Malina. - Nuo kada tau to 
reikia?“ 

- Galiu paklausinėti, jei nori. 

— Nereikia. 

Šampūnas plaukams, muilas odai. Krūtinei, kurios 
seniai niekas nelietė. 

Malina užsuka vandenį, nusišluosto, numeta rankšluos- 
tį į skalbinių krepšį ir išsitraukia iš spintelės drabužius. 
Apsirengia, užsisega Tuvės per Kalėdas dovanotą geltonos 
ir raudonos spalvos „Swatch“ laikrodį. Pusė aštuonių. Zekė 
tikriausiai jau laukia mašinoje. Geriau paskubėti. Apie 
ritualą papasakosiantis profesorius turbūt irgi nenorės 
gaišti visą vakarą. 


19. 


Jie sparčiu žingsniu traukia tarp raudona spalva 
nudažytų skardinių fasadų. Po kojomis girgžda - pilkas 
grindinys stropiai pabarstytas, tačiau vietomis plyti ledo 
lopinėliai. Kelias tarp nebylių pailgos formos pastatų yra 
tarsi ėjimas per vėjo tunelį, kur šaltis gali sukaupti jėgas 
ir įsibėgėjęs blokštis į jų kūnus. Vėjyje svyruoja gatvės 
žibintai. 

Universitetas. 

Keturkampių dėžučių miestas mieste, išsibarstęs tarp 
Valos, golfo aikštyno ir Mjerdervio mokslo parko. 

— Nežinojau, kad mokslas gali būti toks niūrus, - sako 
Zekė. 

— Ne niūrus, - atsako Malina, - tik varginantis. 

Ji dvejus metus neakivaizdžiai studijavo teisę. Su Tuve 
ant rankų ir Jane džiunglėse ar dievai žino kur esančiuose 
užminuotuose keliuose. O kur dar patruliavimas, naktinė 
tarnyba, naktinis darželis... Ir viską viena. Viena su Tuve. 

— Sakei, C korpusas? 

Virš artimiausių vartų šviečia raidė C. Zekės balsas 
kupinas vilties. 

- Atleisk, F... 

- Tebūnie prakeiktas tas šaltis... 

- Jis smirdi. 

— Nors ir bekvapis. 

Antrame F korpuso aukšte šviečia vienišas langas. Kaip 
peraugusi Žvaigždė jos priimti nenorinčiame danguje. 

— Sakė surinkti B3267, tada žadėjo įleisti. 

— Gali nusitraukti kumštines, - sako Zekė. 

Po akimirkos jie jau stovi aukštyn važiuojančiame 
lifte, vos prieš akimirką iš garsiakalbio pasigirdus sunkiai 
suprantamam profesoriaus Juhaneso Sioderkvisto balsui: 

— Policija? 

— Taip, inspektoriai Fors ir Martinsonas. 

Tada „bzzz“ ir pagaliau šiluma. 


„Ką aš tikėjausi išvysti? - galvoja Malina, įsitaisydama 
nepatogioje kėdėje profesoriaus kabinete. - Kretantį dėdulę 
su megztiniu?“ Istorijos profesoriai nėra visuomenės grieti- 
nėlės atstovai, su kuriais ji jaučiasi nejaukiai. Bet kas šitas 
Žmogus“ 

Jaunas, ne daugiau kaip keturiasdešimties ir gerai 
atrodantis. Smakras gal ne itin įspūdingas, bet prie 
dailių skruostikaulių ir žydrų akių neprikibsi. Sveiki, 
profesoriau. 

Sėdi lengvai atsilošęs fotelyje kitoje pedantiškai sutvar- 
kyto, išskyrus nerūpestingai pradarytą sausainių pakelį, 
rašomojo stalo pusėje. Kabinetas maždaug dešimties 
kvadratinių metrų, sienos apstatytos knygų pilnomis 
lentynomis, o už lango, kitoje kelio pusėje, plyti tušti ir 
tylūs golfo laukai. 

Jis šypsosi, bet tik lūpomis ir žandais, ne akimis. 

„Slepiavieną ranką, - pagalvoja Malina, - netą, su kuria 
sveikinosi. Laiko ją po stalu. Kodėl taip darai, profesoriau 
Sioderkvistai?“ 

— Norėjote mums ką nors papasakoti? - paklausia 
Zekė. 

Kambaryje atsiduoda valikliais. 

- Viduržiemio kraujas, - ištaria labiau atsilošdamas 
profesorius, - ar esate ką nors apie tai girdėję? 

— Negausiai, - atsako Malina. 

Zekė papurto galvą ir linkteli profesoriui, kad tęstų. 

— Pagoniškas ritualas. Tie, kuriuos vadinate vikingais, 
vykdydavo jį kartą per metus, panašiu laiku kaip dabar. 
Auka dievams, turėjusi atnešti laimę ir gerovę. Arba suteik- 
ti atleidimą. Išvalyti vidų. Padėti susitaikyti su mirusiai- 
siais. Tiksliai nežinome. Patikimų dokumentų apie ritualą 
beveik nėra, tačiau dėlvieno esame tikri - būdavo aukojami 
tiek žmonės, tiek ir gyvuliai. 

— Žmonės? 

- Taip, žmonės. Auka būdavo pakabinama medyje, 
dažnai atvirose vietose, kad dievai gerai matytų. Bent jau 
mes taip galvojame. 

— Manote, kad tas vyras medyje - šiuolaikinio vidur- 
žiemio kraujo ritualo auka? - klausia Malina. 

— Ne, nemanau. 

Profesorius šypsosi. 

— Bet manau, kad scenarijus neginčytinai panašus. 
Leiskite kai ką papasakoti, šiuo metų laiku įvairiose 
kaimo sodybose ir viešbučiuose organizuojami nekalti 
viduržiemio kraujo renginiai. Jie neturi nieko bendro su 

kruvinomis apeigomis - rengiamos paskaitos apie senovės 
šiaurės kultūrą ir vaišinamasi, jų teigimu, iš tų laikų 
kilusiais patiekalais. Komerciniai renginukai. Bet būna ir 
kitų, kur susidomėjimas ta epocha yra, sakykime, mažiau 
sveikas. 

— Mažiau sveikas susidomėjimas? 

— Man yra tekę keletą kartų su jais susidurti, kai 
skaitydavau pranešimus kaip kviestinis lektorius. Tai tipai, 
kuriems sunku pritapti šių dienų gyvenime, ir jie save 
identifikuoja kituose istoriniuose laikotarpiuose. 

- Gyvena praeityje? 

— Panašiai. 

— Ar turite omenyje asų garbintojus? 

— Nebūčiaulinkęs taip vadinti. Greičiau tai būtų senovės 
šiaurės istorija. 

— Ar žinote, kur tuos žmones galima rasti? 

— Man nėra žinomos kokios nors ypatingos draugijos. 
Tie veikėjai manęs niekada nedomino, bet jie tikrai 
egzistuoja, ir kai kurie tokie priplaukėliai neabejotinai 
klausėsi mano paskaitų. Jūsų vietoje pirmiausia paieškočiau 
internete, šiuolaikinės technologijos jiems ne mažiau 
įdomios už istoriją. 

— Tikrai nė vieno nepažįstate? 

— Negalėčiau ko nors nurodyti. Atvirose paskaitose 
dalyviai niekada nėra registruojami. Kaip kine ar koncerte. 
Žmonės ateina, pasižiūri, pasiklauso ir traukia namo. 

- Bet žinote, kad jie domisi šiuolaikinėmis techno- 
logijomis? 

— O kas šiais laikais tuo nesidomi? 

— Kaip dėl paskaitų universitete? 

- Čia jie niekada nepatenka. O ir viduržiemio kraujo 
ritualas - vos mažytis taškelis didžiulėje visumoje. 

Tada profesorius pakelia po stalu slėptą ranką ir 
perbraukia sau per skruostą. Malina spėja pamatyti gilias 
zigzago formos žaizdas. 

Panašu, kad profesorius susigriebia, ir greitai nuleidžia 

ranką. 

— Susižeidėt? 

— Taip, laikom namuose kates. Prieš kelias dienas 
žaidėme ir viena tiesiog pakvaišo. Nuvežėme ją pas veteri- 
narą. Pasirodo - smegenų auglys. 

— Užjaučiu, - sako Malina. 

- Ačiū. Katės mudviem su Magnusu atstoja vaikus. 


— Kaip manai, jis meluoja dėl rankos? 

Vėjuotame tunelyje tarp namų Malina vos girdi Zekės 
balsą. 

— Nežinau! - sušunka ji. 

— Gal reikėtų jį patikrinti? 

— Paprašysime ko nors greitai pasidomėti. 

Jai dar nebaigus kalbėti kišenėje suskamba telefonas. 

— Prakeikimas. 

— Nekelk. Perskambinsi iš mašinos. 

Važiuojant žiedu pro „McDonald's“, Malina perskam- 
bina Juhanui Jakobsonui, nekreipdama dėmesio, kad žmo- 
na galbūt migdo vaikus ir telefono skambutis gali išblaškyti 
jų miegą. 

- Juhanas Jakobsonas. 

Fone girdisi dūkstantys vaikai. 

- Čia Malina. Važiuojame su Zeke. 

- Gerai, - atsako Juhanas, - neradau jokios konkrečios 
sektos, bet viduržiemio kraujo sąvoka sutinkama keliuose 
tinklalapiuose. Dažniausiai kursus rengiančių sodybų... 

— Tai jau žinome, ar pavyko išsiaiškinti dar ką nors? 

- Tą ir norėjau pasakyti. Be tų sodybų, aptikau kažko- 
kio veikėjo, pasivadinusio seidininku, tinklalapį. Seidas — 
tam tikra senovės šiauriečių šamanizmo forma. Ten 
buvo parašyta, kad pagal seido tradiciją kiekvieną vasarį 
vykdomas viduržiemio kraujo ritualas. 

— Klausau įdėmiai. 

— Tada nuėjau į vieną Yahoo grupę apie seidą. 

— Į ką? 

- Diskusijų forumą internete. 

- Gerai. 

— Dalyvių nebuvo daug, bet grupės lyderis nurodė savo 
adresą. Visai netoli Maspeliosos. 

— Maspeliosos? 

— Būtent, Fors. Vos už dešimties kilometrų nuo žmogžu- 
dystės vietos. 

— Apklausite jį šįvakar? 

— Dėl to, kad turi tinklalapį? Palauks iki rytojaus. 

— Nelabai gudru. 

— Arba gudru, arba ne. Gal patys norite dabar pava- 
žiuoti iki Maspeliosos? 

— Galime palėkti, Juhanai. 

— Tu nesveika, Malina. Grįžk namo pas Tuvę. 

-— Tu teisus, Juhanai. Tas reikalas palauks. Užsiimkite 
tuo rytoj. 


Paliestas ranka virtuvės suolas atrodo šaltas, tačiau net 
ir jis šildo. 

Seidas. 

Senovės šiauriečių šamanizmas. 

Iki šiol neišsiaiškinta skylučių stikle kilmė. 

Ar tie dalykai susiję? 

Asų garbintojai. 

Zekė iš pradžių juokėsi, bet paskui jo veide atsirado 
dvejonės, tarsi būtų supratęs, kad jei žiemos rytą, kai nuo 
šalčio poška tvoros, medyje gali atsirasti nuogas vyras, 
vadinasi, gali būti ir „priplaukėlių, gyvenančių senovės 
skandinavų mitologija. 

Vis dėlto jie privalo tirti įvairias versijas ir pakelti kiek- 
vieną akmenį, po kuriuo gali būti kas nors svarbaus. 
Daugybė policijos tyrimų įstrigo dėl to, kad patys poli- 
cininkai prisirišo prie vienos arba, dar blogiau, įsimylėjo 
savo pačių teoriją. 

Malina suvalgo porą riekelių laužomos duonos su liesu 

sūriu, tada sėda prie rašomojo stalo ir pradeda skambinti 
žmonėms iš Jungsbru socialinėje tarnyboje gauto sąrašo. 
Kompiuterio laikrodis rodo 21.12. Skambinti dar ne per 
vėlu. 
Prieškambaryje Tuvės raštelis: 


Išėjau pas Filipą ruoštis matematikos kontroliniam 
darbui rytoj. Grįšiu iki dešimtos. 


Matematikos? Argi ji nesakė, kad geografijos? Pas 
Filipą? 

Niekas neatsiliepia. Ji palieka žinutes su savo vardu ir 
numeriu, nurodo, kokiu reikalu skambino. Paskambinki- 
te šivakar arba rytoj ryte, kai tik gausite šią žinutę. Iš kur 
toks velnioniškas žmonių užimtumas pirmadienio vakarą? 
Nors kodėl gi ne? 

Teatras, kinas, koncertas, kokios nors pamokos, 
treniruotės. 

Ko tik žmonės nedaro nuoboduliui nuvyti. 

Marija Murval nepasiekiama. Numeris nenaudojamas. 
Informacija neturi duomenų apie jos naują numerį. 

Pusė dešimt. 

Malina jaučia po treniruotės kūne atsiradusį nuovargį, 
kaip raumenų skaidulos protestuoja ir tuo pat metu auga. 
Kaip smegenys yra apsiblaususios po susitikimo uni- 
versitete. 

Gal bus rami naktis? Niekas taip gerai neišbaido 
košmarų, kaip treniruotės ir didelė koncentracija. Vis dėlto 
ji neranda sau vietos, kažkoks nerimas neleidžia sėdėti 
bute, nors lauke ir siautėja speigas. 

Atsistoja, apsivelka striukę, iš įpratimo pasiima ginklą 
ir vėl išeina iš buto. Traukia Uosto gatve Filbyterio aikštės 
link, dar toliau prie pilies ir kapinių, kur apsnigti antkapiai 
saugo savo šeimininkų paslaptis. Malina žvelgia į kapinių 
parką. Kartais nueina iki jo. Apžiūrinėja gėles. Bando 
pajusti mirusiųjų draugiją, išgirsti jų balsus. Įsivaizduoja 

esanti superherojė, turinti stebuklingų galių peržengti pa- 
saulius skiriančias ribas. 

Vėjo šnarėjimas. 

Šalčio atodūsiai. 

Malina stovi nejudėdama kapinių parke. 

Suragojusios ąžuolų šakos svyra žemyn, kaip ore su- 
stingęs juodas lietus. Prie kojų dega kelios žvakutės. Kaip 
pilkas žiedas sniege guli gėlių vainikas. 

Ar jūs čia? 

Aplinkui tyla, tuštuma ir ramybė. 

Aš čia, Malina. 

Kamuolys? 

Vakaras kaip niekada žvarbus ir šaltas. Ji palieka parką, 
eina palei kapinių tvorą, kerta Valavegeno gatvę, traukia 
toliau prie senojo vandens bokšto ir infekcinės ligoninės. 

Praeina tėvų butą. 

„Juk palaistai...“ 

Kažkas ne taip. Viename buto langų dega rausva 
švieselė. Kodėl? | 

„Aš niekada nepamirštu išjungti šviesos.“ 


20. 


Laiptinėje uždega šviesą. 

Išsitraukia mobilųjį ir surenka tėvų numerį. Kad ir kas 
ten viršuje, skambutis tikrai suglumins. Ir tuojau prisi- 
mena, kad tėvai atjungė savo telefono liniją. 

Liftu nevažiuoja. 

Kiek įmanoma tyliau lipa savo „Caterpillar“ batais į 
trečią aukštą. Jaučia, kaip nugara sudrėksta nuo prakaito. 

Durys neišlaužtos, jokių pastebimų įsilaužimo pėd- 
sakų. 

Pro durų akutę sklinda šviesa. 

Malina priglaudžia ausį ir įsiklauso. Nieko. Pasižiūri 
pro angą laiškams, šviesa, regis, sklinda iš virtuvės. 

Nuspaudžia rankeną. 

Gal išsitraukti pistoletą? 

Ne. 

Atidarant duris sugirgžda vyriai. Iš tėvų miegamojo 
sklinda prislopinti balsai. 

Tuomet balsai nutyla. Dabar girdisi tik judantys kūnai. 
Išgirdo? 

Malina ryžtingai žengia per prieškambarį ir įpuola į 
tėvų miegamąjį. 

Atplėšia duris. 

Ant žalio lovos užtiesalo guli Tuvė. Aš pati. Tuvė 
kuičiasi su savo džinsais, bando užsisegti sagas, tačiau 
pirštai neklauso. 

— Mama! 

Šalia lovoje kažkoks liesas ilgaplaukis berniokas bando 
apsivilkti marškinėlius su sunkiojo roko motyvais. Jo oda 
nenatūraliai balta, tarsi niekada gyvenime nebūtų matęs 
saulės. 

— Mama, aš... 

— Nė žodžio, Tuve, nė žodžio. 

— Aš... - lemena berniokas dar nebaigusiu mutuoti 
balsu, - aš... 

— Tu irgi tylėk. Abudu tylėkit. Apsirenkite. 

— Tai kad apsirengę, mama... 

- Tuve, įspėju tave... 

Malina išeina iš miegamojo, užtrenkia paskui save duris 
ir sušunka: 

- Išlįskite, kai apsirengsite! 

Nori šaukte iššaukti daugybę dalykų, bet ką? Juk negali 
išrėkti: „Tuve, tu buvai nelaimingas atsitikimas, plyšęs pre- 
zervatyvas, o dabar nori prisižaisti taip, kaip aš? Gal manai, 
kad paauglystėje auginti vaiką smagu, net jei jį ir myli?“ 

Iš miegamojo girdisi šnabždesys ir kikenimas. 

Po dviejų minučių jie išeina. Malina stovi prieškamba- 
ryje. Parodo į svetainės sofas: 

— Tu, Tuve, sėskis ten. O tu, kas tu toks? 

„Dailus, - pagalvoja Malina, - tik labai išblyškęs. Bet, 
Dieve mano, jam ne daugiau nei keturiolika. O Tuvė? Ji dar 
iš viso maža mergaitė.“ 

— Aš esu Markusas, - sako išblyškėlis ir nubraukia nuo 
kaktos plaukus. 

— Mano vaikinas! - šūkteli Tuvė nuo sofos. 

— Tiek ir pati supratau, - atšauna Malina, - nelaikyk 
manęs kvaile. 

— Lankau Onestado mokyklą, - sako Markusas, - mu- 
du susipažinome vakarėlyje prieš kelias savaites. 

Kokiame dar vakarėlyje? Tuvė buvo vakarėlyje? 

— Ar turi pavardę, Markusai? 

- Stenvinkelis. 

— Gali eiti, Markusai. Gal dar susitiksime. 

— Ar galiu atsisveikinti su Tuve? 

— Pasiimk striukę ir drožk iš čia. 


— Mama, aš, tiesą sakant, esu jį įsimylėjusi. 

Tuvei tai sakant trinkteli uždaromos lauko durys. 

- Čia šis tas rimtesnio. 

Malina atsisėda ant sofos priešais Tuvę. Svetainė skendi 
tamsoje. Užsimerkia, atsidūsta. 

Tada vėl grįžta pyktis. 

- Įsimylėjusi? Tuve, tau trylika. Ką apie tai supranti? 

— Tikrai ne mažiau už tave. 

Pyktis išgaruoja taip pat greitai, kaip ir užplūdęs. 

— Pamokos pas Filipą? Tuve, ar būtinai reikėjo meluoti? 

— Pamaniau, kad supyksi. 

— Dėl ko? Kad nori turėti vaikiną? 

— Ne. Dėl to, kad nieko nesakiau. Ir kad atėjome čia. Ir 
dėl to, kad turiu tai, ko trūksta tau. 

Netikėti paskutiniai Žodžiai užgauna jautrią vietą. 
Malina greitai veja tą mintį šalin ir pradeda pamokslauti: 

— Privalai būti atsargi, Tuve. Tokie nuotykiai gali turėti 
labai rimtų pasekmių. 

- Štai ko aš bijojau, mama, - tu įžiūrėsi tik problemas. 

Manai, pati nesuprantu, kad judviem su tėčiu buvau ne- 
tyčiukė? Koks beprotis gali susilaukti vaikų tokiame am- 
Žiuje? Aš irgi šį tą nuraukiu. 

— Ką tu šneki, Tuve? Tu nebuvai klaida. Kodėl taip 
manai? 

- Žinau tai, mama, bet man trylika, o trylikametės jau 
susitikinėja su vaikinais. 

— Kinas su Sara, pamokos su Filipa... Kvailumui ribų 
nėra. Kiek laiko draugaujate? 

— Greitai bus mėnuo. 

— Mėnuo? 

— Ne taip jau keista, kad nieko nepastebėjai. 

— Kodėl gi? 

— O kaip tu manai, mama? 

— Nežinau, papasakok man, Tuve. 

Tačiau Tuvė neatsako. Vietoj to: 

- Jis yra Stenvinkelis. Markusas Stenvinkelis. 

Tada valandėlę sėdi tamsoje greta nekalbėdamos. 

Už lango įsigali žiemos naktis. 

— Markusas Stenvinkelis, - galiausiai nusijuokia Ma- 
lina. - Bet ir išblyškęs gi. Ar Žinai, kuo verčiasi jo tėvai? 

- Jie gydytojai. 

Aukštuomenė. 

Ta mintis dingteli prieš Malinos valią. 

- Žavinga, - ištaria Malina. 

— Nesijaudink, mama. Beje, aš alkana, - sako Tuvė. 

— Pica, - pasako Malina ir pliaukšteli sau per kelius, - aš 
ir pati suvalgiau vos porą sumuštinukų su laužoma duona. 


Sodų gatvėje įsikūrusiame restorane „Shalom“ yra 
didžiausios picos visame mieste, gardžiausias pomidorų 
padažas ir šlykščiausias interjeras: pigius, sodo nameliui 
labiau tinkančius plastikinius stalus supa ant gipskartonio 
sienų mėgėjiškai nutapytos nimfos. 

Jos pasidalina Calzone. 

- Tėtis apie tai žino? 

- Ne. 

- Gerai. 

— Kodėl? 

Malina gurkšteli „Cuba Colos'. 

Vėl suskamba jos telefonas. 

Ekrane šviečia Danielio Hiogfelto numeris. 

Ji sudvejoja, tada numeta skambutį. 

— O ką tėtis? 

— Man svarbu, kad nepasakojai ne tik man, bet ir jam. 

Tuvė atrodo susimąsčiusi. Pirma atsikanda picos, tada 
ištaria: 

— Keista. 

Joms virš galvų mirksi liuminescencinė lempa. 

„Meilė yra lošimas, Tuve,- pagalvoja Malina. - 
Lošimas, kur gali netekti visko. 


21. 


Vasario 7 d., antradienis 


Kelios minutės po vidurnakčio. 

Danielis Hiogfeltas paspaudžia mygtuką ir „Correspon- 
denten“ durys maniakiškai girgždėdamos atsidaro. Jis 
patenkintas. Gerai padirbėjo. 

Žvelgdamas į Uosto gatvę įtraukia ledinio oro gurkšnį. 

Skambino Malinai. Norėjo paklausti apie bylą, apie... 
Taip, apie ką? 

Nors stora striukė užsagstyta iki pat kaklo, šaltis ją įveikia 
vos per kelis mirksnius ir ima skverbtis pro medžiagą. 

Sparčiu žingsniu patraukia namo į Linėjaus gatvę. 

Prie Šventojo Lauryno bažnyčios pakelia akis į tamsius 
Malinos buto langus, pagalvoja apie jos veidą, akis, apie 
tai, kaip mažai apie ją žino ir kaip pats turėtų jai atro- 
dyti - pašėlusiai užknisantis žurnalistpalaikis, patrauklus 
kiaulė, turintis seksualinio žavesio ir šarmo, kuriam 

sunku atsispirti. Tinkantis kūnas, kai to reikia jos pačios 
organizmui. 

Pasidulkinti. 

Švelniai arba grubiai. 

Bet žmonėms reikia dulkintis. 

Eidamas pro „HRM“ parduotuvę jis galvoja apie tą 
„žmonėms“. Dulkinamės ne tu arba aš, o „žmonės“. Tarsi 
tai būtume ne mes. 

Šiandieninis pokalbis su Stokholmu. 

Saldžialiežuvavimas, malonybės ir pažadai. 

Danielis nenustebo. 

Ar gyvenimas šioje skylėje - jau praeitis? 


Pirmas „Correspondenten“ puslapis pasitinka Maliną 
ant prieškambario grindų, kai ji, ką tik nusipraususi po 
dušu ir apsirengusi, iš ryto dar nelabai lanksčiomis kojomis 
eina į virtuvę. 

Net ir tamsoje įžiūri vakariniam laikraščiui būdingą 
antraštę, su niekuo nesupainiojamą Danielio Hiogfelto 
parašą: 

Policija įtaria ritualinę žmogžudystę. 

„Gavai pirmą puslapį, Danieli. Turėtum būti 
patenkintas.“ 

Iš archyvo paimta rimtą išraišką nutaisiusio Karimo 
Akbaro nuotrauka, vakar vėlai vakare telefonu pasakyti 
žodžiai: Ar šiuo metu tiriame slaptą asų garbintojų tinklą? 
Negaliu nei patvirtinti, nei paneigti. 

Slaptas tinklas? Asų garbintojai? 

Danielis paėmė interviu iš profesoriaus Sioderkvisto, 
kuris paminėjo, kad kiek anksčiau tą pačią dieną sutei- 
kęs informacijos apie ritualą policijos atstovams. Tuomet 
asų garbintojų tinklalapio vaizdas ir Maspeliosoje gyve- 
nančio Rikardo Skugliofo paso nuotrauka. Jis pristatomas 
kaip centrinė asų garbintojų judėjimo figūra. Vėly vakarą 
Rikardas Skugliofas buvo nepasiekiamas, todėl jo komen- 
tary neturime. 

Tada faktai apie viduržiemio kraujo ritualą. 

Ir viskas. 

Malina sulanksto laikraštį ir pasikiša po kavos 
puodeliu. 

Kūnas. Raumenys ir sausgyslės, kaulai ir sąnariai. 
Maudžia viską. 

Apačioje pasigirsta automobilio signalas. 

„Zekė. Jau čia?“ 

Rytoj važiuosime į Jonšiopingą. 

Paskutiniai Zekės žodžiai, prieš išleidžiant ją prie 
namų. 

„Ikea“ laikrodis ant sienos rodo be penkiolikos 
septynias. 

„Tai aš vėluoju. 

Ką šita žiema daro su manimi?“ 


Zekė sėdi prie žalios spalvos „Volvo“ vairo. Pavargę 
pečiai, nukarusios rankos. Salone skamba minorinė vokie- 
čių chorų muzika. Abudu vienodai nusivarę. Greitkelis E4 
bėga per boluojančius laukus ir šalčio persmelktą lygumos 
peizažą. 

Už Mantorpo įsikūręs prekybos centras „Mobilia“ - 
mėgstama Tuvės iškylų vieta ir didžiausias Malinos koš- 
maras. Mjolbis, Grena, Veterno ežeras, tarsi baltos vilties 
ruoželis tolumoje, kur horizonte vieni pilki atspalviai 
susilieja su kitais pilkais atspalviais į vientisą šalčio, tamsos 
ir nesibaigiančio saulės stygiaus visumą. 

Zekės balsas išgelbsti ją nuo tų minčių. Kalba garsiai, 
kad perrėktų muziką: 

— Ką manai apie visas tas senovines magijas“ 

— Tam tikra prasme Karimas pasirodė teigiamai. 

— Ponas Akbaras. Ką tas kabinetinis broileris apskritai 
išmano? 

- Zeke, jis ne toks jau ir blogas. 

- Sutinku. Ponas Akbaras turi sukurti iliuziją, kad 
mes kažkur stumiamės. O skylutės lange? Gal truputį 

pamiegojus atsirado naujų minčių? 

— Neįsivaizduoju. Nors gal tai ir yra kur nors nuve- 
siančios durys? Tik nežinau, kur. 

Malina susimąsto, kad tikriausiai ir dabar, visai kaip 
kitų stambių bylų atveju, akivaizdūs, tačiau nematomi 
faktai pašaipiai slepiasi kažkur visai greta. 

— Kada Karin baigs stiklo analizę? 

- Šiandien arba rytoj. 

— Tik vienas dalykas, - priduria Zekė, - kuo daugiau 
galvoju apie tą Kamuolį medyje, tuo stipresnis jausmas, 
kad tai kažkoks prakeiksmas. 

— Man taip pat,-sutinka Malina.- Vėliau reikės 
išsiaiškinti, su kuo tai susiję - su Valhala ar dar su kuo nors. 


Malina paspaudžia Rebekos Stenlund buto skambutį. 
Jos nuomojamas butas yra ant piečiau Jonšiopingo stūksan- 
čios kalvos pastatyto geltonų plytų namo antrame aukšte. 
Vasarą iš čia turėtų atsiverti puiki panorama į miestą ir nuo 
beržų žaliuojančias apylinkes. Net ir kiek žemiau įrengti 
garažai atrodo patrauklūs, su oranžiniais vartais ir apsupti 
nedidelių, stropiai prižiūrėtų krūmų. 

Rebeka Stenlund įsikūrusi rajone, apie kuriuos sakoma 
„vidutinis“. Ne prašmatnus, tačiau jaukus, vieta, kur galima 
tvarkingai auginti vaikus. 

Ne socialinių ar imigrantams skirtų būstų rajonas, 
o miesto dalis, kur žmonės nepastebimai gyvena savo 
gyvenimus, neatkreipdami kitų dėmesio ir nedaug kieno 
ieškomi, tačiau viskuo patenkinti, šviesus ruožas lūžio 
taške, darna chaose. Patekusi į tokias vietas, Malina 
kiekvieną kartą stebisi, kad jų vis dar yra. Svajonės apie 
laimingus namus išsipildymas. Dvejos su puse sūpynės ir 
viena čiuožykla kiekvienam vaikui. 

Niekas neatidaro. 

Kelios minutės po devynių, galbūt reikėjo iš anksto 
paskambinti ir pranešti apie vizitą, bet ar ji apskritai žino, 
kas nutiko broliui? 

„Tiesiog važiuojam.“ 

Zekės žodžiai. 

— Gali būti, kad turėsime pranešti apie mirtį. 

— Ji nebuvo informuota dar prieš žiniasklaidos pra- 
nešimus? 

— Tada dar niekas nežinojo apie seserį, o laikraščiai se- 
niai nebesigilina, kad reikia suderinti tokias smulkmenas. 

Malina skambina antrą kartą. 

Pasigirsta rakinama kaimynų durų spyna. 

Draugiškai besišypsančios senutės veidas. 

- Ieškote Rebekos? 

- Taip, mes iš Linšiopingo policijos, - prisistato Malina 
su Zeke ir išsitraukia pažymėjimus. 

- Iš policijos? Dievulėliau! - išsigandusi senutė išverčia 
akis. - Tikiuosi, ji neįsivėlė į kokius nors nemalonumus? 
Niekada tuo nepatikėčiau. 

— Tikrai ne, - atsako kuo ramesniu balsu Zekė, - tik 
norėjome pasikalbėti. 

- Ji dirba apačioje, „Ica“ parduotuvėje. Pabandykite 
ten. Ji vadovė. Galiu užtikrinti inspektorius, kad gražesnės 
„Ica“ parduotuvės nesate regėję. Dar jums reikėtų pamatyti 
jos sūnų. Mielesnio berniuko nė su žiburiu nerasite. Kur 
buvęs, kur nebuvęs vis atskuba man į pagalbą. 


Prieš pat įeinant pro automatines „Ica“ duris, suskamba 
Zekės telefonas. Malina stovi greta, girdi, kaip jis kalba, 
mato, kaip rauko kaktą. 

— Taip, taip, vadinasi, tai tiesa. 

Zekė padeda ragelį. 

- Archyvuose buvo rastas įvykis su kirviu, - ištaria 
jis, - senukas kalbėjo tiesą. Lota, tai yra Rebeka, viską 
matė. Tada buvo aštuonerių. 


Tvarkingomis eilėmis surikiuotos daržovės ir vaisiai, 
maisto kvapas, nuo kurio Malina pajunta alkį. Dailiai 
išraityti užrašai, apšviestas kiekvienas kampas byloja: CIA 

ŠVARU. 

„Senolė buvo teisi, - pagalvoja Malina. - Jokio padvi- 
susių maisto produktų kvapo, tik noras praskaidrinti 
žmonių kasdienybę. Kažkas stengiasi dėl kitų truputį 
daugiau. Pastangos turėtų pasiteisinti. Čia kiekvienas 
norės sugrįžti.“ 

Kasoje sėdi vidutinio amžiaus moteris. Stamboka, su 
cheminio šukavimo šviesintais plaukais. Rebeka? 

Pasigirsta Zekės balsas: 

- Atsiprašau, mes ieškome Rebekos Stenlund. 

— Tai viršininkė. Paieškokite mėsos skyriuje, ji žymi 
prekes. 

Mėsos skyriuje priklaupusi dirba liekna moteris. Juodi 
plaukai sušukuoti po tinkliuku, vilki baltą chalatą su 
raudonu „Ica logotipu, apykaklė pakelta. 

„Panašu, kad chalatas jai atstoja apsauginę sieną, - 
pagalvoja Malina. - Lyg kas nors norėtų užpulti iš nuga- 
ros, tarsi visas pasaulis linkėtų jai blogo, todėl nevalia 
prarasti budrumo nė mirksniui.“ 

— Rebeka Stenlund? - ištaria Malina. 

Klumpėmis avinti moteris atsigręžia. Pasirodo malonus 
veidas: švelnūs bruožai, rudos, be galo draugiškos akys, 
sveikata trykštantys saulėje įdegę skruostai. 

Rebeka Stenlund žvelgia į juos. 

Vienas antakis šiek tiek virpteli. Akys atrodo skaidrios 
ir tyros. 

— Laukiau jūsų, - ištaria tada. 


22. 


— Kaip manai, jis mūsų laukia? 

Juhano Jakobsono žodžiai kabo ore jiems įvažiuojant į 
kiemą. 

— Neabejotinai, - atsako Biorjė Sverdas ir taip išplečia 
šnerves, kad rudi ūsai suvirpa. - Žino, kad atvažiuosime. 

Trys pilkos spalvos akmeniniai namai Ostjotasleteno 
lygumoje, vos už kelių kilometrų nuo rytinio snaudulio 
apimtos Maspeliosos. Iki pat mažyčių langų siekiančios 
pusnys, regis, dusina namą, šiaudinį stogą slegia balta 
masė. Kairiau esančiame name dega šviesos. Tarp dviejų 
ąžuolų įsispraudęs naujos statybos garažas su krūmais, 
augančiais iš abiejų pusių. 

„Vienintelis trūkumas: Maspeliosa niekada nenu- 
bunda“, - pagalvoja Juhanas. 

Plačiuose tyruose išsibarsčiusios kelios ūkininkų 
sodybos, šeštojo dešimtmečio vilos ir keli nuomojamų butų 
namai. Viena lygumoje įsikūrusių bendruomenių, kurios, 
regis, nespėja su gyvenimu. 

Jie sustoja, išlipa ir pasibeldžia. 

Priešais stovinčiame pastate girdėti maurojimas. Tada 
kažkas bilsteli į metalą. Biorjė atsigręžia. 

Atsidaro žemos kreivos durys. 

Iš viduje skendinčios tamsos išlenda plaukų kupeta 
apžėlusi galva. 

- Ir kas per velniai esat? 

Sniego žmogaus barzda dengia beveik visą veidą, bet 
žydrų akių žvilgsnis aštrumu nenusileidžia nosiai. 

- Juhanas Jakobsonas ir Biorjė Sverdas iš Linšiopingo 
policijos. Ar galime užeiti? Įtariu, kad pats būsite Rikardas 
Skugliofas. 

Vyras linkteli. 

— Tik pirma pažymėjimus parodykite. 

Jie rausiasi kišenėse, turi nusimauti pirštines ir atsi- 
sagstyti striukes, kad prisikastų prie dokumentų. 

— Dabar patenkintas? - klausia Biorjė. 

Rikardas Skugliofas viena ranka plačiau pradaro duris, 
kita pamoja užeiti. 


- Išskirtinių gebėjimų Žmonės tokie jau gimsta. Tai 
būna įaugę į kraują vos įžengus į šį pasaulį. 
Rikardo Skugliofo balsas skaidrus kaip ledas. 

Juhanas trinasi akis, dairosi ten, kur yra šių namų 
virtuvė. Žemos lubos. Kriauklėje prikrauta neplautų 
lėkščių, styro stirtos tuščių dėžių nuo picos. Ant sienų 
kabo Stounhendžo, senovės skandinavų simbolių ir runų 
akmenų nuotraukos. Ir dar Skugliofo drabužiai: aiškiai 
namų siuvimo kelnės iš juodos spalvos kanvos ir kaftaną 
primenanti dar juodesnė sermėga, kabanti ant riebaus 
pilvo. 

— Gebėjimai? 

Juhanas girdi abejones Biorjės balse. 

— Taip. Galia matyti ir paveikti. 

— Seido burtai? 

Name šalta. 

Sena XVIII amžiaus sodyba, kurią, kaip tvirtino 
Rikardas Skugliofas, jis pats ir suremontavęs: „Atsiėjo 
nebrangiai, bet traukia per visur kaip pragare.“ 

— Seidas yra pavadinimas. Su galiomis reikia būti 
atsargiam. Jos atima tiek pat gyvenimo, kiek ir duoda. 

— O kam tas tinklalapis apie seidą? 

— Apie mano seidavimą. Mūsų kultūroje tikrasis pra- 
das yra prarastas. Tačiau yra draugų. 

Rikardas Skugliofas palenkia galvą ir eina į kitą kambarį. 
Jie seka paskui. 

Nušiurusi sofa prie sienos ir milžiniškas kompiuterio 
monitorius ant blizgančio rašomojo stalo su stiklo plokšte. 
Ant grindų dūzgia du standieji diskai, toliau stovi juoda 
oda aptraukta moderni biuro kėdė. 

— Draugai? - klausia Juhanas. 

- Kai kurie žmonės domisi seidu ir mūsų protėviais. 

— Rengiate susiėjimus? 

- Kelis sykius per metus. Tarp susitikimų bendrauja- 
me diskusijų forume ir elektroniniu paštu. 

- Kiek jūsų? 

Rikardas Skugliofas atsidūsta, atsistoja ir pažvelgia į 
juos: 

- Jei norite sužinoti daugiau, teks eiti kartu į tvartą. 

Turiu pašerti Serimnerį ir kitus. 


Kudakuojančios vištos šmirinėja pirmyn atgal dar šal- 
tesnėje patalpoje su nerūpestingai patinkuotomis sienomis. 
Kampe stovi atremtos naujos lygumų slidės. 

— Mėgstate slidinėti? - paklausia Juhanas. 

— Ne, aš ne. 

— Tai kam jums pora naujų slidžių? 

Nieko neatsakydamas Rikardas Skugliofas traukia prie 
gyvulių. 

— Velnias, čia juk minusinė temperatūra, - pastebi 
Biorjė, - jūsų gyvuliai gali sušalti. 

— Tikrai ne, - atsako Rikardas Skugliofas, barstydamas 
iš kibiro pašarą vištoms. 

Palei sieną įrengti du gardai. 

Viename įsikūrusi išpampusi juoda kiaulė, ki- 
tame - rudmargė karvė. Abi ėda, žieminių obuolių gavusi 
kiaulė iš pasitenkinimo kriuksi. 

— Jei manote, kad nurodysiu susitikimuose dalyvaujan- 
čių draugų pavardes, tai labai klystate. Teks paieškoti 
patiems. Tik jums tai nieko neduos. 

- Iš kur žinote? - klausia Juhanas. 

— Tokiais dalykais domisi tik nekaltas jaunimėlis ir nuo- 
savo gyvenimo nebeturintys vyresni žmonės. 

— Ojjūs kaip? Irgi neturite nuosavo gyvenimo? 

Rikardas Skugliofas mosteli į gyvulius. 

— Sodyba ir šitie bičiuliai suteikia gyvenimui daugiau 
pilnatvės, nei daugelis galėtų pasigirti. 

— Aš ne apie tai. 

— Aš turiu galių, - atsako Rikardas Skugliofas. 

- Ir kokios jūsų galios, Rikardai, jei konkrečiau? 

Biorjė klausiamai žiūri į priešais juos stovintį sermėga 
apsitaisiusį vyrą. 

Rikardas Skugliofas padeda į šoną kibirą su pašaru. 
Pažvelgia į juos paniekos iškreiptu veidu. Tada papras- 
čiausiai numoja ranka. 

— Seidas atima tiek pat gyvenimo, kiek ir duoda, - ištaria 
Juhanas. - Ar todėl ir aukojate? 

Rikardo Skugliofo žvilgsnyje dar daugiau nuovargio. 

— Ak, - tuomet ištaria, - manote, kad tai aš pakabinau 
medyje Bengtą Andersoną? Net prieš jus čia buvęs žur- 
nalistas taip nemanė. 

— Neatsakėte į mano klausimą. 

- Ar aukoju? Taip, aukoju. Tik ne taip, kaip jūs 
manote. 

— O kaip mes manome? 

—- Kad užmušinėju gyvulius. Ir galbūt žmones. 
Svarbiausia juk yra gestas. Noras duoti. Laikas, vaisius. 
Kūnų susivienijimas. 

— Kūnų susivienijimas? 

— Taip, aktas gali būti auka. Jei žmogus atsiveria. 

„Kaip mudu su žmona kas trečią savaitę? - pagalvoja 
Juhanas. - Ar tai turi omenyje?“ Vietoj to paklausia: 

— Ką veikėte naktį iš trečiadienio į ketvirtadienį? 

— Paklauskite mano merginos, - atšauna Rikardas 
Skugliofas. - Dabar kurį laiką gyvuliams bus ramu. 
Truputis šalčio nekenkia. Jie šiek tiek stipresni už kai 
kuriuos. 


Išėję į kiemą mato sniege stovinčią basą jauną moterį su 
kiek pakeltomis rankomis. Atrodo, kad šaltis jos neveikia, - 
apsirengusi tik apatinėmis kelnaitėmis ir naktiniais 
marškiniais. Užsimerkusi, pakėlusi galvą į dangų, juodi 
plaukai kaip ilgas šešėlis krenta ant baltos nugaros. 

— Tai Valkirija, - ištaria Rikardas Skugliofas, - Valki- 
rija Karlson. Rytinė meditacija. 

Juhanas mato, kaip Biorjės nuotaika bjūra. 

— Valkirija! - sušunka jis. - Valkirija, metas baigti tas 
abrakadabras! Mums reikia su jumis pasikalbėti. 

— Biorje, velniai griebtų... 

- Rėk, kiek nori, - ištaria Rikardas Skugliofas, - tai 
nepadeda. Ji baigs po dešimties minučių. Dabar ją trukdyti 

bergždžias reikalas. Galime palaukti virtuvėje. 

Jie praeina pro Valkiriją. 

Rudos akys plačiai atmerktos, tačiau nieko nemato. „Ji 
už milijonų kilometrų“, - pagalvoja Juhanas. Paskui susi- 
mąsto apie aktą ir atsivėrimą kitam bei kitkam. 


Valkirijos Karlson oda įraudusi nuo šalčio, o pirštai 
tarsi krištoliniai. Laiko prieš save karštos arbatos puodelį, 
nosimi traukia jos kvapus. 

Rikardas Skugliofas patenkintas vypso prie stalo. 
Panašu, kad mėgaujasi galėdamas apsunkinti jiems gy- 
venimą. 

— Ką veikėte vakar vakare? - paklausia Biorjė. 

— Buvome kine, - atsako Rikardas Skugliofas. 

Valkirija Karlson nuleidžia arbatos puodelį. 

— Nauji Hario Poterio nuotykiai, - ištaria švelniu bal- 
su. - Smagūs niekalai. 

— Ar kuris nors pažinojote Bengtą Andersoną? 

Valkirija papurto galvą, tuomet pažvelgia į Rikardą. 

— Nieko apie jį negirdėjau, kol nepaskaičiau laikraš- 
čiuose. Aš turiu galių. Ir tiek. 

— O trečiadienį vakare? Ką veikėte tada? 

— Aukojome. 

- Atsivėrėme čia, namuose, - sušnibžda Valkirija, o 
Juhanas spokso į jos krūtis. Sunkios ir lengvos vienu metu, 
sūpuojasi po naktiniais marškiniais nepaklusdamos jo- 
kiems traukos dėsniams. 

- Vadinasi, iš savo pažįstamų nežinote nieko, kas būtų 
galėjęs tai padaryti? - paklausia Biorjė. - Vedamas pago- 
niškų paskatų, taip sakant. 

Rikardas Skugliofas prapliumpa juoktis. 

— Man regis, jums jau metas eiti. 

23, 


Didelis oranžinis šviestuvas nestipriai apšviečia jaukų 
parduotuvės „Ica“ pietų kambarį. Aplinkui tvyro ką tik iš- 
virtos kavos aromatas, o „Toskos“ pyragas maloniai veliasi 
burnoje. Rebeka Stenlund sėdi prieš Maliną ir Zekę kitoje 
stalo su pilkos spalvos laminato stalviršiu pusėje. 

„Tokioje šviesoje ji atrodo vyresnė, - pagalvoja Ma- 
lina, - apšvietimas ir šešėliai paryškina jos amžių ir 
šiaip beveik nesimatančias raukšleles. Nors visi išgyveni- 
mai turėjo kažkur pasidėti. Tokie dalykai nepraeina be 
pėdsakų.“ 

— Parduotuvė ne mano, - ištaria Rebeka, - jei taip pa- 
galvojote. Tačiau savininkas leidžia šeimininkauti taip, 
kaip noriu. Mūsų dydžio parduotuvės yra pelningiausios 
Švedijoje. 

- Retail is detail*, - replikuoja Zekė. 

— Būtent, - sutinka Rebeka, o Malina nuduria žvilgsnį 
į stalą. 

Tada Rebeka kuriam laikui nutyla. 

„Dabar tu kaupiesi, - galvoja Malina. - Giliai įkvepi 
oro, tai padės tau išsipasakoti. 

Tu niekada nepalūžti, Rebeka, ar ne? Kaip tau pavyksta 
visą laiką išlaikyti kursą?“ 

Po kiek laiko Rebeka tęsia: 

— Nusprendžiau viską, kas susiję su mama, tėčiu ir 
broliu Bengtu, palikti praeityje. Nusprendžiau, kad aš esu 
svarbesnė už visus tuos dalykus. Net ir įvairiausiais bū- 
dais nekęsdama tėvo, vieną kartą, iš karto po dvidešimt 
antrojo gimtadienio, supratau, kad jis neturi jokios teisės 
ir paprasčiausiai negali daryti įtakos mano gyvenimui. 
Tuo metu atsidurdavau visų blogų vaikinų glėbyje, gėriau, 
rūkiau, šniaukščiau narkotikus, valgiau per daug ir tuo pat 
metu treniravausi, todėl organizmas tikrai nebūtų ilgai 


* Mažmeninė prekyba - tai pagrindas (angl.). 

atlaikęs. Jei ne tas apsisprendimas, neabejotinai būčiau 
pradėjusi vartoti ir heroiną. Daugiau negalėjau leisti sau 
pykti, bijoti ar gedėti. Tai būtų atėmę iš manęs gyvybę. 

- Vadinasi, tiesiog apsisprendėte? Taip paprastai? 

Malina pati nustemba, kaip jai išsprūsta tokie pykčio ir 
pavydo kupini žodžiai. 

Rebeka net lošteli. 

- Atsiprašau, - sako Malina, - nenorėjau, kad nuskam- 
bėtų agresyviai. 

Prieš tęsdama Rebeka stipriai sukanda dantis. 

- Nemanau, kad yra kokių nors kitų būdų, išskyrus 
tiesiog apsispręsti. Aš apsisprendžiau, Malina. Jei klausiate 
manęs - tai vienintelė galimybė. 

— O kaip įtėviai? - pasiteirauja Zekė. 

— Aš nutraukiau ryšius. Jie buvo praeities dalis. 

„Kad ir kur ši byla mus nuves, - galvoja Malina, - tai 
bus susiję su iškreipta jausmų logika, kurios vedami žmo- 
nės kankina kitus ir iškabina nuogus medžiuose vidury 
žiemos. 

Rebeka vėl sukanda dantis, tuomet veidas atsipa- 
laiduoja. 

- Neteisinga, be abejonės. Žinau. Jie buvo niekuo dėti, 
tačiau reikėjo rinktis tarp gyvenimo ir mirties, todėl tu- 
rėjau eiti toliau. 

„Tiesiog taip, - mąsto Malina. - Kaip ten rašė T. S. Elio- 
tas? 

Not with a bang, but a whimper*“ 

— Ar turite šeimą? 

„Teisingas klausimas, - pagalvoja Malina, - tik paklaus- 
tas dėl neteisingos priežasties.“ 

- Sūnų. Praėjo daug laiko, kol jo susilaukiau. Berniukui 
dabar aštuoneri, dėl jo ir gyvenu. Ar jūs turite vaikų? 

Malina linkteli: 

- Dukterį. 


* Verkšlenimu, bet ne trenksmu (angl.). 

— Tada žinote. Kad ir kas nutiktų, norite išlikti jų labui. 

— O tėtis? 

— Mes išsiskyrę. Kartą jis man sudavė, manau, daugiau 
atsitiktinai, tiesiog ranka nesusivaldė po vėžių valgymo 
vakarėlio, bet to užteko. 

— Ar palaikėte kokius nors ryšius su Bengtu? 

— Su broliu? Ne, jokių. 

— Gal jis bandė su jumis susisiekti? 

- Taip, skambino kartą. Padėjau ragelį, kai supratau, 
kas skambina. Buvo anksčiau ir dabar. Tie dalykai turėjo 
niekada daugiau nesusitikti. Kvaila, ar ne? 

— Nelabai, - atsako Malina. 

— Praėjus maždaug savaitei paskambino kažkokia 
socialinė darbuotoja. Marija, man rodos. Prašė bent jau 
pasikalbėti su Bengtu, jei jau nenoriu susitikti. Papasakojo 
apie jo depresijas ir vienatvę. Žinote, man pasirodė, kad jai 
tikrai rūpėjo. 

— Ir kas tada? 

— Paprašiau daugiau niekada man neskambinti. 

—- Dar vienas, labai nemalonus, klausimas, - ištaria 
Malina. - Ar tėvas arba Bengtas jus išnaudojo seksualiai? 

Rebeka Stenlund išlieka stebėtinai rami. 

— Ne, to niekada nebuvo. Kelis sykius klausiau savęs, ar 
nebūsiu tiesiog užblokavusi tokius prisiminimus, bet ne, 
tikrai ne. 

Tuomet ilgam įsigali tyla. 

— Nors ką aš iš tiesų žinau? 

Zekė įtraukia lūpas. 

— Gal žinote, ar Bengtas turėjo priešų, apie kuriuos 
mums derėtų žinoti? 

Rebeka Stenlund papurto galvą. 

— Mačiau nuotrauką laikraštyje. Jaučiau, kad visa tai 
susiję su manimi, noriu aš to ar ne. Nuo kai kurių dalykų 
neįmanoma pabėgti, ar ne? Daryk ką nori, o nuo praeities 
nepaspruksi, juk taip? Tarsi būtum pririštas grandine prie 
kuolo. Gali judėti, bet niekada neišsivaduosi. 

— Man regis, jūs puikiai susidorojote, - sako Malina. 

- Jis buvo mano brolis. Gaila, kad negirdėjote jo balso, 
kai skambino. Atrodė, kad yra vienišiausias žmogus pasau- 
lyje. O aš atsukau jam nugarą. 

Per garsiakalbį pasigirsta balsas: 

— Rebeka kviečiama į kasą, Rebeka kviečiama į kasą! 

— Ką veikėte trečiadienį vakare? 

— Buvau su sūnumi Egipte. Hurgadoje. 

„Štai iš kur įdegis“, - pagalvoja Malina. 

— Nusipirkau paskutinės minutės kelionę, šaltis varo 
mane iš proto. Grįžome penktadienį. 

Malina pabaigia kavą ir atsistoja. 

— Manau, kad ir viskas, - ištaria. - Tai tiek. 


24. 


Ar atleidau tau, sese? 

Viskas prasidėjo ne nuo tavęs, ne ties tavimi ir baigiasi. 
Tai už ką, tiesą sakant, atleisti? 

Dėliok sau obuolius į eiles, auklėk savo vaiką taip, kaip 
mes niekada nebuvome auklėjami. Dovanok jam meilę. Su 
meile žymėk savo mėsos produktus. 

Negaliu tavęs saugoti, tačiau galiu pleventi ore ir matyti 
tave, kad ir kur bėgtum. 

Mitau Marijos Murval draugiškumu kaip sumuštiniais 
su grūdėta dešra ir nesūdytu sviestu. Prausiausi taip, kaip 
ji sakė, lyginausi kelnes, klausiausi jos žodžių ir tikėjau jos 
vertybių teorijomis. Tik štai kokioms vertybėms priskirti tai, 
kas nutiko miške? 

Kur švara? 

Kur tyrumas? 

Turėtum pleventi kartu su manimi, Marija, užuot sėdė- 
jusi ten, kur sėdi. 

Argi ne taip? 

Ar neturėtume visi pleventi, slysti į priekį taip, kaip tas 

žalias „Volvo“ autostradoje? 


Husgąvarna. 

Žoliapjovės ir graižtviniai šautuvai briedžiams, šratiniai 
šautuvai visų rūšių medžioklei ir į Veterno ežerą žvelgian- 
tis degtukinis trolis*. Tame ežere paskendo Jonas Baueris**, 
kai nelaimė ištiko jį plukdantį laivą. Ir joks trolis nepadė- 
jo. Kur jis dabar? Gal ilsisi vienoje iš savo tankių girių? 

Salone negroja muzika. Malina užprotestavo. Klau- 
sydama variklio dūzgimo, prisimena įsijungti telefoną. 

Pasigirsta autoatsakiklio signalas. 

„Tau atėjo naujas pranešimas.“ 

„Čia Eba Nilson, socialinė darbuotoja. Ieškojote ma- 
nęs vakar vakare. Būsiu namuose iki pietų. Galite per- 
skambinti.“ 

Naudoti informaciją, rinkti numerį. 

Vienas, du, trys signalai. 

Vėl nepakels? Pakelia. 

- Alio, su kuo kalbu? 

Šaižus balsas, tarsi riebalai spaustų balso stygas. Malina 
įsivaizduoja Ebą Nilson: žemo ūgio apvali dama, kuriai 
nebedaug liko iki pensijos. 

- Čia Malina Fors iš Linšiopingo policijos. Skambinome 
viena kitai. 

Tyla. 

- Ir ko norėjote? 

— Bengtas Andersonas. Kurį laiką buvote už jį atsakinga 
socialinė darbuotoja. 

- Tiesa. 

- Turbūt teko girdėti, kas jam nutiko? 

— Nepavyko išvengti. 

— Gal galite papasakoti apie Bengtą? 

- Bijau, kad negausiai, - atsako Eba Nilson. - Deja. Kol 


* Netoli Jonšiopingo esanti skulptūra. 
** Johnas Baueris - garsus švedų dailininkas, tapęs pasakų motyvais. 

dirbau Jungsbru, jis pas mane lankėsi vos vieną kartą. Buvo 
nepaprastai tylus, nors tai ir nekeista. Jam nebuvo lengva... 
o ir atrodė atitinkamai. 

— Nieko svarbaus, apie ką mes turėtume žinoti? 

— Ne, ko gero, ne. Tiesa, girdėjau, kad mane pakeitusiai 
merginai pavyko užmegzti su juo ryšį. 

— Marijai Murval? 

- Taip. 

- Bandėme su ja susisiekti, tačiau numeris nenaudo- 
jamas. Gal žinote, kur ji dabar? 

Ragelyje įsigali tyla. 

— Dievulėliau brangus... - tuomet ištaria Eba Nilson. 

— Atsiprašau? 

Zekė atitraukia akis nuo kelio, žiūri į Maliną. 

— Ką nors norėjote pasakyti? 

— Prieš keletą metų Marija Murval buvo išprievartauta 
miške prie Hultšio ežero. Jūs apie tai nežinojote? 

Rita Santeson: „Nenoriu į tai gilintis. 

Marija. 

Murval. 

Pavardė pasirodė pažįstama. 

„Mutalos policijos byla. Dabar prisimenu. Turėjau at- 
sekti ryšį.“ 

Marija Murval. 

„Ji buvo vienintelė, kuriai rūpėjo, Bengtai? 

Net ir tavo sesuo atsuko nugarą.“ 

Jausmų logika. 

Virš kelio kyla sniego migla. 

„Ji buvo vienintelė, kuriai rūpėjo, Bengtai? 

Ir ji buvo išprievartauta.“ 


136 


23; 


Hultšio miškas, vėlyvas 2001 m. ruduo 


Ką veiki miške vienut vienutėlė? 

Ir dar taip vėlai, tokia jauna mergaitė? 

Tokiu metų laiku grybai neauga, uogoms taip pat per 
vėlu. 

Temsta. 

Medžių kamienai, krūmynai, šakos, laja, lapai, samanos 
ir kirmėlės. Visi ruošiasi pačiam baisiausiam užpuolimui. 

Vaikų žudikai. Prievartautojai. Vienas vyras? Gal keli? 
Gal moteris ar net kelios? 

Jie sėlina prie tavęs, kai švilpaudama eini mišku. Akys. 
Jos tave mato. Bet tujų - ne. 

O galjos, akys, laukia toliau priekyje? 

Sparčiai temsta, tačiau tu nebijai. Gali eiti šiuo takeliu 
nors ir užrištomis akimis ir orientuotis vien pagal uoslę. 

Gyvatės, vorai, puvėsiai. 

Briedis? 

Stirna? 

Tu atsigręži. Sustingsti. Mišką gaubia tyla. 

Eik toliau. Tavo mašina laukia ant kelio, netrukus 
pamatysi prieš sutemas šmėkštelint Hultšio ežerą. 

Tuomet pasidaro tamsu. 

Žingsniai už nugaros. 

Kažkas kerta tau per kojas, prispaudžia prie šlapios 
žemės, kvėpuoja į kaklą saldžiu ir drėgnu alsavimu. 
Daugybė rankų, neišmatuojama jėga. 

Nesvarbu, ką tu darai. Pirštai kaip gyvatės, kaip vorų 
kojos graužiasi per tavo drabužius, juodos medžių šaknys 
uždusina tavo riksmą ir amžiams suriša su žemės tyla. 

Kirmėlės šliaužia vidine šlaunų puse, suleidžia dantis, 
plėšo tavo odą ir vidų. 

Kokio grubumo ir kietumo yra medžio kamienas? 

Mėsa, oda ir kraujas. Kokio kietumo? 

Ne. 

Ne taip. 

Niekas negirdi tavo riksmo juodos augalijos apsuptyje. 
Jei ir girdėtų - ar ateitų? 

Niekas nesiklauso. 

Išsigelbėjimo nėra. 

Tik drėgmė, šaltis ir skausmas, tavo viduje degantis 
besąlygiškas kietumas, draskantis tai, kas esi tu. 

Amžiams nebyli. 

Miegoti, sapnuoti, prabusti. 

Saldus alsavimas - tai oras, kuriuo kvėpuoji miške 
naktį. Nuogas kūnas, kruvinas kūnas, pasmerktas klajoti 
Hultšio pamiškėje. 

Turbūt ėjai toli. 

Šviesa auga, akina, ėda. 

Ar dabar ateina mirtis? Blogis? 

Vėl? 

Juk buvo jau vakar, spėriais žingsniais prišoko iš savo 
slėptuvės už bauginančių krūmų. 


26. 


— Marija Murval... 

Zekė trina pirštus į vairą. 

- Žinojau, kad esu tą vardą girdėjęs. Velnias. Amžinai 
pamirštu vardus. Ją prieš ketverius metus išprievartavo 
prie Hultšio ežero. Sunkus atvejis. 

— Mutalos policijos byla. 

- Visai ant ribos, tai paėmė jie. Rado klaidžiojančią 
kelyje beveik už dešimties kilometrų nuo įvykio vietos. 
Kažkoks sunkvežimio vairuotojas, vežęs žvyrą į statybas 
Šelmu. Ji visa buvo išdraskyta ir sumušta. 

- Jo niekada nesugavo? 

— Ne. Jei tik tai apskritai buvo jis. Man rodos, apie tą 
atvejį rodė net per televiziją. Buvo rasti jos drabužiai ir 

nusikaltimo vieta, bet daugiau nieko. 

Malina užsimerkia. 

Klausosi variklio ūžimo. 

Medyje pakabintas vyras. 

Didelį dėmesį jam rodžiusi socialinė darbuotoja išprie- 
vartauta prieš ketverius metus. Kai vaikščiojo po mišką. 

Kampinis Kalė. Išprotėjęs degeneratas tėvas. Mergišių 
mergišius. 

Tyrimo metu visi tie įvykiai iškyla į paviršių. Vis dėlto 
tarp jų turi būti kažkoks ryšys. 

Ar sutapimas? 

Reikia patikrinti teoriją su Zeke. 

— Bengtas Andersonas turėjo figūruoti tame tyrime. 
Jei Marija Murval tikrai skyrė jam tiek dėmesio, kaip visi 
sako. 

- Žinoma, - atsako Zekė, tuo pat metu pirštu parody- 
damas pravažiuojančią mašiną. 

— Ketinu pirkti tokį „Seat“. Juos dabar valdo „Volks- 
wagen“. 

„Žinau, Zeke, - pagalvoja Malina, - Janė minėjo daugy- 
bę kartų, kai tik imdavo kalbėti apie automobilius.“ 

— O kuo bloga dabartinė mašina? 

— Murval, - ištaria Zekė, - ar ta pavardė nefigūravo dar 
kokiame nors kontekste? 

- Paskambinsiu Šiomanui ir paprašysiu tyrimo doku- 
mentų iš Mutalos policijos. Nordstriomas tai suorganizuos 
akimirksniu. 


Vos pasukus policijos nuovados link, paskambina trečia 
socialinė darbuotoja iš sąrašo. Ta, kuri pakeitė Mariją 
Murval. 

- Tai, kas nutiko, siaubinga. Baisus dalykas. Bengtas 
Andersonas buvo apimtas depresijos, tylus, per mūsų 
susitikimą visą laiką murmėjo: „Kas iš tos švaros? Kas iš 
tos švaros?" Atvirai pasakius, niekada to nesusiejau su 
išprievartavimu. Nors ryšys gal vis dėlto buvo? Bet kas tada 

prievartautojas? Bengtas Andersonas? Jis buvo ne toks. 
Moterys tokius pajunta. 

Malina išlipa iš automobilio. Oda pajunta šalčio 
laipsnius ir veidas nevalingai susitraukia į grimasą. 

— Kad ir kaip būtų, aš niekada netapau tokia svarbi jo 
gyvenime, kaip Marija Murval. Akivaizdu, kad rūpinosi 
daugiau, nei reikalavo pareigos, šiek tiek jį aptvarkė. Kaip 
supratau, buvo jam tarsi vyresnė sesuo. 

Jie eina į nuovadą. 

Šiomanas stovi prie Malinos darbo vietos ir mojuoja ore 
pluoštu faksu atsiųstų lapų. 

Panašu, kad kolega iš Mutalos nebuvo pernelyg 
užsivertęs darbais. 


Svenas Šiomanas kalba sujaudintu balsu. Malina su 
Zeke stovi šalia. Malina norėtų pasakyti, kad nusiramintų 
ir pagalvotų apie savo širdį. 

— Bengtas Andersonas yra vienas Mutalos policijos 
apklaustų asmenų Marijos Murval išprievartavimo byloje. 
Jis neturėjo alibio tą naktį, tačiau jokie nusikaltimo vieto- 
je ar kitur rasti įkalčiai nerodė jį kaip nors prisidėjus. Buvo 
viso labo vienas iš dvidešimt penkių apklaustų Marijos 
Murval klientų. 

— Velniškai sunkūs skaitiniai, - ištaria Šiomanas ir 
mosteli Zekei lapais. 

— Tikrovė visada pranoksta vaizduotę, - atsako Zekė. 

- Ji buvo, tiksliau, tebėra, brolių Murvalių sesuo, - tęsia 
Šiomanas. - Probleminių pusgalvių gaujos, nors tai jau 
buvo seniai. 

- Murvaliai! Žinojau juk... - ištaria Zekė. 

— Ko gero, tai buvo dar prieš man pradedant dirbti, - 
sako Malina. 

- Blogi vyrukai, - atsako Zekė, - tikri nenaudėliai. 

— Miške buvo rasti drabužiai su DNR likučiais, tačiau 
identifikacijai jų nepakako. 

— O ant kūno? 

— Tą naktį lijo, - atsako Šiomanas. - Viską nuplovė. Be 
to, ji buvo prievartaujama stambia medžio šaka. Viduje 
buvo pilna rakščių ir žaizdų... Taip rašoma. Nėra žinoma, ar 
buvo prievartaujama ir kitais būdais. To taip ir nepavyko 
nustatyti. 

Malina jaučia skausmą. 

Atstato į Sveną delnus. 

Pagalvoja: „Gana.“ 

„Marija Murval. 

Vienišų Žmonių angelas. 

Na, ir pasimatymas tau teko.“ 

Malina girdi viduje skambančius žodžius. Nori pati sau 
užvožti. „Nebūk cinikė, Fors, netapk, niekada netapk ci... 
Ar ašjau tokia? Cinikė?“ 

- Ji taip ir neatsitokėjo, - tęsia Šiomanas. - Paskutiniai 
įrašai prieš bylai atsiduriant archyvuose byloja apie tam 
tikrą jos psichinę būseną. Regis, dabar ji yra Vadstenos 
ligoninės uždarajame skyriuje. Čia nurodytas adresas. 

- Arjau patikrinome? - paklausia Malina. 

— Dar ne, tačiau tai nesunku padaryti, - atsako Zekė. 

— Jei koks nors daktaras ims spyriotis, pasakykite, kad 
tai skubiai reikalinga policijos tyrimui. 

— Dar sulaukėme žinių iš Karin, - priduria Svenas. - 
Sakė, kad vakarop greičiausiai turės informacijos apie 
skylučių lango stikle kilmę. 

— Gerai. Ji iš karto paskambins, kai tik ką nors žinos. 
Kaip sekasi su senaisiais skandinavų papročiais? - paklau- 
sia Malina. 

- Biorjė ir Juhanas darbuojasi. Kol buvote Jonšiopinge, 
apklausė Rikardą Skugliofą ir jo merginą Valkiriją Karlson. 
Kruta toliau. 

- Ar apklausa davė kokių nors rezultatų? 

- Niekada negali žinoti, - atsako Šiomanas. - Jei gerai 
įsiklausai, būna, kad Žmonės pasako daugiau, nei patys 
žino. Dabar tikriname juos nuodugniau. 

Moteriškas gydytojos balsas ragelyje: 

— Taip, pas mus yra Marija Murval. Taip, galite susitikti, 
tik būtų geriau, kad susitikime nedalyvautų vyrai ir būtų 
apskritai kuo mažiau žmonių. Pati? Taip, žinoma, kuo 
puikiausiai. 

Tada ilga pauzė. 

— Tik nereikėtų tikėtis, kad Marija ką nors pasakys. 


27. 


Karin Juhanison paskambina Malinai vos įlipus į 
mašiną ir ką tik pasukus užvedimo raktelį. 

— Malina? Čia Karin. Manau, dabar jau žinau skylučių 
stikle kilmę. 

Malina klesteli ant šaltos sėdynės. Vos per kelis mirks- 
nius pajunta, kaip automobilio viduje pasklinda šaltas oras, 
ir nepaprastai pasiilgsta šilumos. 

- Atleisk, ką tik užvedžiau mašiną. Tai ką išsiaiškinai? 

- Galiu užtikrinti, kad skylutes išmušė ne žvyras ir 
ne akmenukai, - skylių kraštai pernelyg lygūs. Be to, pa- 
lyginti su skylutėmis, stiklo įtrūkimai yra labai dideli. 
Neįmanoma, kad kažkas kažką įmetė. 

— Ką turi omenyje? 

— Tai šūvių pėdsakai, Malina. 

Skylutės stikle. 

Atsiveriančios naujos durys. 

— Esi tikra? 

— Visiškai. Tikrų tikriausias smulkaus kalibro ginklas. 
Ties skylutėmis nėra suodžių ar parako pėdsakų, tačiau 
ant stiklo jie lieka toli gražu ne visada. Galėjo būti orinis 
šautuvas. 

Malina nuščiūva, galvoje lekia mintys. 

Smulkaus kalibro ginklas. 

Kas nors bandė pašauti Bengtą Andersoną? 

Orinis šautuvas. 

Berniūkščių išdaigos. 

Bet ekspertai Bengto Andersono bute neradę nieko, į ką 
reikėtų atkreipti dėmesį. Jokių šaunamojo ginklo paliktų 
žaizdų jo kūne. 

— O jei tai buvo guminės kulkos? Ar jos galėjo palikti 
žaizdų, kurias radome ant Bengto Andersono kūno? 

— Ne. Nuo jų lieka labai specifinės kraujosruvos. Esu 
tokias mačiusi. 

Variklio dūzgimas. 

— Malina, tu kažkur prapuolei, - pasigirsta Karin balsas 
ragelyje. - Gal nuvažiavai nuo kelio? 

- Tik mintimis, - atsako Malina. - Gal galėtum nuva- 
žiuoti į Bengto Andersono butą ir paieškoti ko nors naujo? 
Paimk su savimi Zekę. 

Karin atsidūsta, tuomet sako: 

- Žinau, ko ieškoti, Malina. Gali manimi pasikliauti. 

— Praneši Svenui Šiomanui? 

— Jau pranešiau elektroniniu paštu. 

„Koaš, tai yra mes, nematome?“ - galvoja Malina spaus- 
dama greičio pedalą. 


„Toji policininkė, - galvoja vyr. gydytoja Šarlota 
Nima, - turėtų būti dešimčia metų jaunesnė už mane. Jos 
žvilgsnis skvarbus, budrus, bet tuo pat metu pavargęs. 
Tarsi byloja, kad jai reiktų ilgesnių atostogų pabėgti nuo to, 
kas vadinama šalčiu. Kūnas palieka tokį patį įspūdį - 
atletiškas, nors judesiai kiek sunkoki ir bendraujant su ma- 
nimi truputį neryžtingi. Ji prisidengia dalykiškumu. 

Daili, nors toks apibūdinimas jai tikriausiai nepatiktų. 
O ką slepia skvarbus žvilgsnis? Ką aš matau? Liūdesį? Nors 
tai tikriausiai susiję su jos darbu. Turbūt yra visko pri- 
į tam tikras dalis. Įjungti ir išjungti kaip paprasčiausią 
aparatą. 

Juodi Šarlotos Nimos akinių rėmeliai suteikia išvaiz- 
dai griežtumo, o kartu su cheminio šukavimo tankiais 
raudonais plaukais - net ir šiokių tokių beprotiškų 
niuansų. 

„Gal dirbdamas su pamišėliais ir pats turi būti truputį 
pamišęs? - galvoja Malina. - Arba kaip tik labai sveikos 
nuovokos.“ 

Vyr. gydytojos Šarlotos Nimos prigimtyje yra kažkas 
maniakiško, tarsi ji naudotų pacientų ligas savo pačios 
pamišimui kontroliuoti. 

Prietarai. 

Ligoninė įsikūrusi trijuose baltai tinkuotuose šeštojo 
dešimtmečio pastatuose tvora atitvertoje teritorijoje pa- 
čiame Vadstenos pakraštyje. Pro gydytojos Nimos langą 
Malina mato ledo sukaustytą ir beveik iki dugno įšalusį 
Veterno ežerą. Po ledu šmėkščioja Žuvų šešėliai, tarsi 
bandydami prasibrauti pro nepaslankią ir klastingą masę. 
„Netrukus nebegalėsime kvėpuoti.“ 

Kairėje pusėje už tvoros ji įsivaizduoja raudonus moterų 
vienuolyno mūrus. 

Šventoji Brigita. Maldos. Kiti šventieji. Vienuoliškas 
gyvenimas. | 

Ji atvažiavo viena. Moteris pas moterį. Zekė nepro- 
testavo. 

Senasis beprotnamis, plačiai garsėjęs kaip paskutinė 
prarastųjų stotelė, dabar yra perstatytas į gyvenamuosius 
būstus. Pakeliui į miestą Malina pravažiavo baltą jugendo 
stiliaus pastatą. Beprotnamio fasadas buvo papilkėjęs, o 
aplinkui plytinčiame parke sviro tūkstančių pamišėlių 
riksmus naktimis girdėjusios juodos šakos. 

Kaip galima pasirinkti gyventi tokį namą? 

— Marija čia jau beveik pusę dešimtmečio. Visą tą laiką 
tylėjo. 

Nimos balsas užjaučiantis, draugiškas ir tuo pat metu 
išlaikantis atstumą. 

Bebalsė ir bežodė. 

- Ji nesako jokių pageidavimų. 

- Ar geba savimi pasirūpinti? 

— Taip, prausiasi ir valgo. Nueina į tualetą. Tačiau 
nekalba ir vengia išeiti iš savo kambario. Pirmaisiais 
metais stebėjome ją - kelis sykius bandė pasikarti ant 
radiatoriaus. Nors dabar, kiek galime vertinti, polinkio į 
savižudybę nebėra. 

- Ar galėtų gyventi už ligoninės ribų? Gaudama 
pašalpą. 

- Jei pabandome išvesti iš kambario, jai prasideda 
traukuliai. Nesu nieko panašaus regėjusi. Mūsų manymu, 
yra visiškai neįgali gyventi visuomenėje savarankiškai. 
Panašu, kad visą savo kūną vertina kaip vieną didelį 
protezą, pakaitalą to, kas buvo prarasta. Ji metodiškai 
laikosi kasdieninės higienos ir rengiasi drabužiais, kuriuos 
jai padedame. 

Gydytoja Nima padaro pauzę, tada kalba toliau: 

— Taip pat valgo, tris kartus per dieną, tačiau ne tiek, 
kad priaugtų svorio. Totali kontrolė. Vis dėlto mes negali- 
me užmegzti jokio kontakto. Mūsų žodžiai ir mes patys jai 
tarsi neegzistuojame. Panašūs simptomai būdingi sunkios 
formos autistams. 

— Medikamentai? 

— Bandėme. Deja, jokie mūsų cheminiai raktai 
nesugebėjo pergudrauti Marijos Murval užraktų. 

— O kodėl jokių vyrų? 

- Jai tada prasideda traukuliai. Ne visada, tačiau kartais. 
Retsykiais ją aplanko broliai. Tada gerai. Broliai - ne 
vyrai. 

- Ar yra kitų lankytojų? 

Gydytoja Nima papurto galvą. 

— Mama nesirodo. Tėvas seniai miręs. 

- Fizinės žaizdos? 

- Sugijo. Tačiau gimdą teko pašalinti. Daiktai, kurie 
buvo grūdami į ją tame miške, rimtai sužalojo. 

— Jai skauda? 


— Fizinis skausmas? Nemanau. 

— Terapija? 

- Supraskite vieną dalyką, inspektore Fors: beveik 
neįmanoma taikyti terapiją nekalbančiam žmogui. 
Tyla - stipriausias sielos ginklas. 

- Vadinasi, manote, kad tyla padeda jai išlikti savimi? 

- Taip, jei kalbėtų - būtų nebe ji. 


— Čia gyvena Marija. 

Slaugė atsargiai pradaro duris. Trečias iš septynerių 
koridoriuje antrame pastato aukšte. Nuo palubėje kabančių 
liuminescencinių šviestuvų linoleumu išklotos grindys 
blizga, o iš vieno kambario sklinda tylus stenėjimas. Čia 
naudojami kiti valikliai nei senelių namuose. Aromatizuoti. 
Citrinžolių kvapo. Visai kaip „Ekoxen“ viešbučio SPA. 

— Aš užeisiu pirma ir pasakysiu, kas atvyko. 

Per pravertas duris Marija girdi slaugės balsą. Tarsi 
kalbėtų su vaiku. 

— Atėjo mergina iš policijos. Ji norėtų su tavimi pasi- 
kalbėti. Ar gerai? 

Jokio atsakymo. 

Slaugė grįžta: 

— Galite užeiti. 

Malina plačiau atidaro duris ir pereina nedidelį 
prieškambarį su atlapotomis vonios kambario durimis. 

Ant stalo stovi padėklas su nebaigtais pietumis, ant 
suoliuko - televizorius, mėlynas ir žalias kilimėlis iš 
skiaučių ant grindų bei keli plakatai su motociklais ir 
triračiais automobiliais ant sienų. 

Lovoje kambario kampe - Marija Murval. Atrodo, kad 
kūno iš viso nėra, tik stropiai iššukuotose šviesių plaukų 
sruogose skęstantis veidas. 

„Esi panaši į mane, - pagalvoja Malina, - esi labai 
panaši į mane. 

Moteris lovoje nekreipia į užėjusią Maliną jokio dėmesio. 
Sėdi ramiai, ilgomis geltonomis kojinėmis apmautos pėdos 

kabo nuo lovos krašto žemyn, galva panarinta į priekį. 
Akys atmerktos. Tuščias, tačiau vis tiek kažkuo ypatingas 
šviesių akių Žvilgsnis stebi orą kambaryje. 

Į langą plakasi sniego kaskados. Vėl pradėjo snigti. Gal 
pagaliau bent pora laipsnių atšils? 

— Aš esu Malina Fors. Dirbu Linšiopingo kriminalinės 
policijos inspektore. 

Jokios reakcijos. 

Tylus ir nejudantis Marijos Murval kūnas. 

- Lauke šalta. O ir vėjuota, - sako Malina. 

Idiotė. 

Liežuvis pats kažką pliauškia. 

Geriau tiesiai prie reikalo. Pavyks arba ne. 

- Vienas jūsų klientų Jungsbru socialinių reikalų 
tarnyboje buvo rastas nužudytas. 

Marija Murval sumirksi ir toliau nejuda. 

— Bengtas Andersonas. Buvo rastas pakartas medyje. 
Nuogas. 

Kvėpuoja. Vėl sumirksi. 

— Ar tai Bengtas užpuolė jus miške? 

Po geltona medvilne sujuda pėda. 

— Kiek supratau, jūs padėjote Bengtui. Papildomai dėl 
jo stengėtės. Tai tiesa? 

Naujos šviežio sniego kaskados. 

— Kodėl juo rūpinotės? Kuo jis skyrėsi nuo kitų? Ar 
buvote tokia su visais? 

Tylos žodžiai: 

Eik ir negrįžk čia su savo klausimais. Nejau nesupranti, 
kad mirsiu, jei jų klausysiuos, arba atvirkščiai - būsiu 
priversta gyventi, jei atsakysiu. Aš kvėpuoju, bet tai ir viskas. 
O kas tada iš to kvėpavimo? 

- Gal žinote apie Bengtą Andersoną ką nors, kas galėtų 
mums padėti? 

„Kodėl nenustoju? Nes tu žinai?“ 

Marija Murval pakelia kojas nuo lovos krašto ir pakeičia 
liekno kūno padėtį į gulimą. Žvilgsnis juda ta pačia ampli- 

tude kaip ir kūnas. 

Visai kaip gyvūno. 

„Papasakok, ką žinai, Marija. Kalbėk žodžiais.“ 

Juodas plėšrus žvėris miške. Tas pats vyras, kaip ir 
apsnigtoje bei vėjo gairinamoje lygumoje? 

Galbūt? 

Ne. 

O gal? 

Vietoj to: 

— Kaip manote, kodėl kažkas panoro pakarti Bengtą 
Andersoną vidury lygumos pačią šalčiausią žiemą nuo neat- 
menamų laikų? 

„Kodėl, Marija? Ar dar buvo nepakankamai prisi- 
kentėjęs? 

Ir kas šovė į jo langą?" 

Marija užsimerkia, tuomet vėl atsimerkia. Kvėpuoja. 
Atsainiai, tarsi seniai nebūtų jokio skirtumo - kvėpuoti ar 
ne. Tarsi apskritai viskas neturėtų jokios reikšmės. 

Bandai mane paguosti? 

„Ką matai, Marija, ko nemato kiti? Ką tu girdi?“ 

— Gražūs plakatai, - priduria Malina prieš išeidama iš 
kambario. 


Koridoriuje Malina sustabdo pro šalį einančią slaugytoją 
su frotinių oranžinės spalvos rankšluosčių kalnu glėbyje. 

— Plakatai ant sienų - panašu, kad jie čia buvo ne nuo 
pradžių. Broliai pakabino? 

— Taip. Mano, kad tai primins jai namus. 

— Dažnai čia atvažiuoja? 

— Tik vienas. Jaunėlis Adamas. Pasirodo kartkartėmis. 
Panašu, kad jį graužia sąžinė dėl to, jog ji čia. 

— Daktarė Nima minėjo, kad lanko ir kiti broliai. 

— Ne, tik vienas. Esu tuo tikra. 

— Jie buvo itin artimi? 

— To aš nežinau. Gali būti, nes atvažiuoja būtent jis. 
Kartą buvo dar vienas, tačiau taip ir neprisivertė užeiti 

į kambarį. Sakė, kad pernelyg uždara ir jis negalįs. Tarsi 
kokioje drabužių spintoje. Taip pasakė ir išėjo. 


28. 


- Ten tu, Bengtai? 

- Čia aš, Marija. Matai mane? 

- Ne, nematau, tačiau girdžiu tavo plevenimą. 

- Maniau, kad mano plevenimas begarsis. 

- Taip ir yra. Bet juk žinai - aš girdžiu tai, ko negirdi 
kiti. 

- Ar bijojai? 

- O tų? 

- Manau, kad taip, bet po kurio laiko ateina suvokimas, 
kad bijoti neverta. Tada ir pati baimė išgaruoja. Juk tiesa, 
ar ne? 

- Taip. 

- Tau dar nevėlu, Marija. Ne taip, kaip man. 

- Nekalbėk taip. 

- Viskas susiję. 

- Čia dvelkia vienatve. Nuo tavęs ar nuo manęs? 

- Turi omenyje obuolių kvapą? Jis sklinda ne nuo mūsų. 
Nuo kažko kito. 

- Nuo ko? 

- Jie, jis, ji, mes visi. 

- Į tavo langą šovęs žmogus? 

- Pamenu, grįžau namo ir pamačiau skyles. Buvo labai 
labai vėlu. Žinojau, kad jos nuo šūvių. 

- Bet kas gi šaudė? 

- Manau, visi šaudė. 

- Jie yra keli? 

- Jei visi esame susiję, tai visada esame keli, juk taip, 
Marija? 


Zekė stovi tarpduryje trijų metrų atstumu už Karin 

Juhanison nugaros Bengto Andersono bute. Striukė užsags- 
tyta - šiluma prisukta iki minimumo, kurio pakanka tik 
tam, kad neužšaltų vanduo ir nesusproginėtų vamzdžiai, 
šią žiemą taip jau nutiko keliose miesto vietose, ypač prieš 
Kalėdas, kai turtingieji išsivažinėjo į Tailandą ir kur ten 
dar jie važiuoja, šildymo katilai išjungti, tada tik pokšt, ir 
prašom - vandens padaryta žala būstui. 

„Dabar man tikrai padidins draudimo įmokas“, - gal- 
voja Zekė. 

Ant grindų klūpanti Karin palinksta virš sofos ir bando 
kažką pincetu ištraukti iš joje esančios skylutės. 

Zekė prieš savo valią turi pripažinti, kad štai taip 
pasilenkusi, žiūrint iš nugaros, ji atrodo visai pakenčiamai, 
jei ne gerulė. Puikiai nulipdyta. Neginčytinai. 

Čia atvažiavo tylėdami. Jis visa savo povyza leido 
suprasti, kad kuo puikiausiai apsieis be nereikšmingų 
kalbelių. Karin sutelkė dėmesį į kelią, nors vis tiek atrodė 
norinti pasikalbėti, tarsi būtų laukusi galimybės likti su juo 
vienudu. 

Tarp Karin krapštomos skylutės ir lango galima nubrėž- 
ti tiesią liniją. Nors skylutė galėjo atsirasti nuo ko tik nori. 

Karin kuičiasi, sukioja ranką ir murma: 

— Štai taip, štai taip... 

Tada triumfuodama ištraukia pincetą. 

Atsisuka, atkiša įrankį jam ir sako: 

- Jei paieškosiu ilgiau, dedu galvą, rasiu dar porą tokių 
grožybių. 


Malina stovi savo buto virtuvėje. Bando pamiršti Ma- 
rijos Murval paveikslą tame slegiančiame kambaryje. 

— Judu su Zeke toliau dirbkite Murval linija, bet jei stai- 
ga prireiks daugiau darbo tiriant asų pėdsakus, pagrindinį 
dėmesį sutelksime jiems. 

Karimo Akbaro balsas per susirinkimą skamba taip, 
tarsi visas iki Marijos Murval nueitas kelias būtų buvęs jo 
idėja. Vis dėlto gerai, kad bent jau galima susikoncentruoti 

į kažkokias užduotis. 

Svenas Šiomanas: 

— Reikės patikrinti brolių Murvalių nusikaltimų regist- 
rą. Juhanai, judu su Biorje toliau dirbate su asų garbintojais. 
Iššniukštinėkite visus užkampius. Dabar, kai žinome, kad 
stiklas buvo peršautas, reikės dar kartą apklausti Bengto 
Andersono kaimynus - gal bus ką neįprasto matę ar girdėję. 

Guminės kulkos. 

Karin su Zeke rado sofoje tris. Žalios spalvos. 
Greičiausiai po vieną kiekvienai skylutei. Dydis tinkamas 
mažo kalibro šautuvui smulkiems gyvūnams medžioti. 

Guminės kulkos. 

Pernelyg rimta berniūkščių išdaigoms. Nors gal ir ne 
taip baisu. Greičiausiai - siekiant sukelti skausmą. Kančias. 
Kaip tu ir buvai kankinamas, Bengtai. 

Guminės kulkos. 

Neįmanoma pasakyti, iš kokio tipo ginklo iššautos, nes, 
pasak Karin, „lieka ne itin aiškūs pėdsakai nuo vamzdžio. 
Guma yra paslankesnė už metalą“. 

Malina šliūkšteli šlakelį raudonojo vyno į priešais ją 
verdantį puodą. 

Juhanas Jakobsonas: „Šiandien Šindos apylinkėse 
apklausėme kelis asų fanatikus. Iš visko sprendžiant - 
nekenksmingi, sakykime taip, istorijos entuziastai. Panašu, 
kad tas profesorius iš universiteto yra vienas didžiausių 
kada nors mano matytų žiniasklaidos ekshibicionistų. 
Atrodo irgi švarus. Jo vaikinas Magnusas Jupholmas 
patvirtino incidentą su kate.“ 

Žiniasklaidos ekshibicionistas. 

Apibūdinimas privertė Karimą Akbarą pakelti antakius, 
tarsi būtų išgirdęs netikėtos ligos diagnozę. 

O Maliną - kvatotis viduje. 

Juhanas atsinešė į susitikimą „Aftonbladet“ ir „Expres- 
sen“. Nieko rimto. Tik didžiulės profesoriaus nuotraukos 
ir „senųjų skandinavų ritualų eksperto“ paaiškinimai 
apie viduržiemio kraujo apeigas bei užuominos, kad, jo 

nuomone, tai pasikartos. 

Svenas beveik visą susirinkimą pratylėjo. 

Malina maišo ant viryklės ruošiamą mėsos šiupinį, 
mėgaujasi baltųjų pipirų ir laurų lapų aromatu. 

Toji žmogžudystė visuomenei greitai užsimirš. Nauji 
nužudymai, televizijos žvaigždžių skandalai, politinės 
intrigos, mirtinos bakterijos Tailande. 

Ko vertas medyje kabantis kūnas, kai jis „nebenaujas'? 
Kamuoly, daraisi nebeįdomus. 

Atsidaro buto durys. 

Tuvė. 

— Mama, tu namie? 

— Aš virtuvėje. 

- Gaminai maistą? Aš alkana kaip vilkas. 

— Mėsos šiupinys. 

Tuvės žandai įraudę. Gražūs. Gražiausi visame pasaulyje. 

- Buvau susitikusi Markusą. Gėrėme kavą pas jį 
namuose. 

Didelė balta gydytojų vila Ramshele. Tėtis - chirurgas, 
vienas tų besirengiančių baltai ir žaliai. Mama - gydytoja 
LOR klinikoje. Du medikai. Įprastas derinys šiame 
mieste. 

Suskamba telefonas. 

- Atsiliepk, - sako Malina. 

— Ne, tu atsiliepk. 

Malina pakelia ragelį nuo sieninio laikiklio. 

— Malina, čia tėtis. Kaip laikotės? 

— Gerai, tik šalta. Gėles palaisčiau. 

— Skambinu ne dėl to. Ar viskas gerai? 

- Sakiau jau - viskas gerai. 

— Namuose nešalta? Matėme per „TVSverige kanalą, 
kad Stokholme butuose sproginėja radiatoriai. 

- Pasitaiko ir čia. 

„Kažkas jam neduoda ramybės, - galvoja Malina. - 
Įdomu tik, ar sugebės išstenėti?“ 

— Ko nors norėjai? 

- Tiesiog aš... Nors ne, pakalbėsime kitą kartą. 

„Neturiu jėgų traukti tave už liežuvio, neturiu.“ 

— Kaip Žinai, tėti. 

— Tuvė namie? 

— Ką tik nuėjo į tualetą. 

— Tiek to, vis tiek nieko svarbaus. Susiskambinsime. Iki. 

Malina stovi su telefono rageliu rankoje. Niekas kitas 
nemoka taip staigiai nutraukti pokalbio kaip tėtis. Ką tik 
buvo čia, o dabar jau prapuolęs. 

Tuvė grįžta į virtuvę. 

— Kas skambino? 

- Senelis. Kažkoks keistas pasirodė. 

Tuvė sėdasi prie stalo. Žvelgia pro langą. 

- Visi tokiu metų laiku nešiojami drabužiai subjauroja 
žmones, - sako ji. - Jie atrodo stori. 

— Žinai, - ištaria Malina, - maisto užtektų ir Janei. Gal 
paskambinam ir paklausiam, ar nenorėtų užeiti? 

Staigus noras pamatyti. Kažko griebtis. Pajusti. Tiesiog 
šiaip sau. 

Tuvė nušvinta. 

— Skambink tu, - sako Malina ir Tuvės šypsena dingsta 
taip pat greitai, kaip ir atsiradusi. 

— Geriau paskambink pati, mama. 

Vienas, du, trys, keturi, penki signalai. Nekelia. 

Gal budėjimas gaisrinėje? 

Gaisrinės operatorė: „Šiandien jam laisvadienis“ 

Mobilusis. 

Automatinis Janės pranešimas: „Labas, čia Janė. Prašau 
palikti žinutę po signalo ir aš perskambinsiu.' 

Žinutė nepalikta. 

— Nepavyko prisiskambinti? 

— Ne. 

— Tada teks valgyti dviese, mama. 


Tuvė miega savo lovoje. 
Siek tiek po pusės dvylikos. Malina sėdi ant sofos ir vi- 

sai nenori miego. 

Atsikelia, užmeta akį į Tuvės kambarį. Po antklode 
ilsisi puikus mergaitės kūnas. Krūtinės ląsta vis pakyla ir 
nusileidžia. 

„Broliai - ne vyrai.“ 

Ją užlieja gyvenimo troškimas. 

Karšto, karšto kraujo pulsavimas. Kitas kūnas kitoje 
lovoje. 

„Jane, Jane, kur tu? Skubėk čia. Grįžk. Ant viryklės 
laukia mėsos troškinys.“ 

„Negaliu. Vežu miltų maišus per Bosnijos kalnus. Kelias 
po mumis užminuotas. Jiems reikia mano pagalbos čia. 

„Mums tavęs reikia.“ 

Malina eina į savo miegamąjį. Nejudėdama sėdi ant 
lovos krašto, kai suskamba mobilusis. 

Ji išpuola į prieškambarį ir striukės kišenėje ieško 
telefono. 

- Čia Danielis Hiogfeltas. 

Iš pradžių pyktis, tada nusivylimas, vėliau viltis. 

- Ar turi man ką nors? 

— Ne, nieko naujo. O ką tu galvojai? 

— Galvojau, kad jei nori, esi laukiama čia. 

— Tu namuose? 

- Taip. Ateisi? 

Malina žiūri į save prieškambario veidrodyje, mato, kad 
kuo toliau, tuo silpnesni darosi veido kontūrai. 

Kam priešintis? 

Ji šnabžda į telefoną: 

— Ateinu, ateinu, ateinu... 

Prieš išeidama išgeria stiklą tekilos. Prieškambaryje ant 
grindų palieka raštelį. 


Tuve, 
man paskambino iš darbo, jei ką - skambink į mobilųjį. 
Mama 

II 
Broliai 


[Tamsoje| 


Ar tai jūs ateinate? 

Su meile? 

Eskizai, užrašai, mano juoda knygutė su mažais juodais 
žodžiais, dabarties vaizdai, ateities, praeities, kraujo. 

Aš ne beprotis. Tik dalis manęs pasidavė, siūlės 
neatlaikė. Kas iš tų pokalbių su psichologe? 

Užrašų knygelė yra namuose, spintoje, o čia - tik sausai- 
nių trupiniai, obuoliai, gautų laiškų skyrius, kurį reikia 
ištuštinti, tai, ką reikia padaryti, kas jau padaryta ir ką 
reikės vėl padaryti. 

Įleiskite mane, girdite? Lauke šalta. Įleiskite mane. 

Kodėl juokiatės? Nuo jūsų juoko aš subyrėsiu. 

Čia šalta ir drėgna. 

Noriu namo. Bet dabar tai ir yra mano namai. 

Aš tik noriu būti kartu ir Žaisti. 

Gauti meilės. 

Tai viskas. 


29, 


Vasario 8 d., trečiadienis 


Danielio Hiogfelto miegamasis. 

„Ką aš čia veikiu? 

Ar tai jo rankos ant mano kūno? Jis nekantrus, ryžtin- 
gas, apkabina, žnaibo, plekšnoja. Muša? Tegul. Tegul šiek 
tiek padrasko, truputis skausmo man patinka. 

Aš atsiduodu. Leidžiu tam vykti. Jo kūnas kietas ir to 
gana, man nusispjauti, kas jis toks. 

Pilkos sienos. Mano rankos ties chromuotu lovos 
galvūgaliu, jis kramsnoja mano lūpas, jo liežuvis mano 
burnoje, jis pumpuoja, pumpuoja... 

Prakaitas. Trisdešimt keturi laipsniai šalčio. 

Tuvė, Janė, tėtis, mama, Kamuolys, Marija Murval. 

Danielis Hiogfeltas viršuje, jis kontroliuoja padėtį, 
manai, kad aš tavo, Danieli? Galime apsimesti, jei nori. 

Skauda. Ir nuo to gera.“ 

Ji perima iniciatyvą. Nurieda šalin, prispaudžia jį prie 
čiužinio. Atsiduria viršuje, įveda. 

„Dabar, Danieli. Dabar. 

Mane praryja malonus skausmas. Tai nuostabu. 

Ar negalėtų būti taip, kad daugiau nieko nereikėtų?“ 


Malina guli šalia Danielio. Pasisuka ir atsisėda. Žiūri į 
greta miegantį raumeningą kūną. Atsikelia, apsirengia ir 
išeina iš buto. 

Penkios valandos. Linšiopingas tuštutėlis. 

Ji patraukia į nuovadą. 

„Girdėjau, kaip išėjai, Malina. Nemiegojau, tik tu nieko 
nepastebėjai. 

Norėjau tave pasilikti, tikrai norėjau, lauke velnioniškai 
šalta, norėjau pasakyti, kad noriu, jog liktum. Net ir pa- 
tiems atšiauriausiems, iš pažiūros užkietėjusiems tipams 
reikia šilumos. Visiems reikia šilumos. 

Šiluma niekuo neypatinga. 

Ir vis dėlto ji yra viskas. 

Aš rausiuosi ir knisuosi žmonių gyvenimuose, ban- 
dydamas ištraukti į dienos šviesą jų paslaptis. Toje veikloje 
tikrai nėra šilumos, bet ji man patinka. 

Kaip aš toks tapau?“ 


Broliai Murvaliai. 

Adamas, Jakobas, Eliasas. 

Jų bylos guli ant rašomojo stalo priešais Maliną, kuri 
išsiblaškiusi varto lapus, skaitinėja ir gurkšnoja kavą. 

Trys žmonės. Sukišti į beveik vienodas formas. 

Brolių nusikaltimų registrą galima skaityti kaip bokso 
mačo protokolą. 

Pirmas raundas: vagiliavimas, hašišas, forsuoti mope- 
dai, vairavimas neturint teisių, trukdymas atlikti pareigas, 
įsilaužimai į kioskus, vagystės iš „Cloetta“ sunkvežimių. 

Antras raundas: smurtas, muštynės baruose. 

Trečias raundas: brakonieriavimas, reketas, jachtų 
vagystės, neteisėtas ginklo laikymas. Smulkaus kalibro 
šautuvas „Husgvarna“. 

Paskui - tarsi mačas būtų pasibaigęs. 

Paskutiniai įrašai bylose daryti prieš dešimt metų. 

Kas atsitiko broliams Murvaliams? Gal apsiramino? 
Sukūrė šeimas? Atėjo į doros kelią? Įgavo proto? Nieka- 
da. Taip nebūna. Kartą gangsteris - visiems laikams 
gangsteris. 

Kuris pats didžiausias blogiukas? 

Pastabos, apklausų išrašai. 

Jauniausias brolis Adamas. Jei tikėtume popie- 
riais - hašišo rūkalius, linkęs į smurtą ir pametęs galvą dėl 
mašinų ir motociklų. Kartą iki kraujo sumušė Mantorpo 
trasoje važiavusį lenktynininką už tai, kad nelaimėjo 
varžybų, kaip tikėjosi Adamas. 

Lažybos? Be jokios abejonės. Trys mėnesiai Šeningės 
kalėjime. Vasario mėnesį nušauti du briedžiai. Mėnuo 
Šeningėje. Smurtas prieš draugę. Kaltinimai bandymu 
išžaginti, šeši Mėnesiai. 

Vidurinis brolis Jakobas. Remiantis dokumentais - 
analfabetas. Disleksikas. Įniršio protrūkiai. Kokie šio 
veikėjo žygdarbiai? Septintoje klasėje sumušė moky- 
toją, prie kiosko Jungsbru suspardė bendraamžį. 
Nepilnamečių kolonija. Grįžęs platino mokykloje hašišą, 
sulaužė žandikaulį jį sulaikyti bandžiusiam policininkui, 
šeši mėnesiai Noršiopinge, verslininko reketavimas 
Borensberge, vairavimas išgėrus. Metai Noršiopinge. 
Vėliau nieko. Mirtina tyla. 


Vyriausias brolis Eliasas. Neeilinis egzempliorius. Buvęs 
futbolo talentas, jau trylikos priimtas į dublerių komandą, 
iš jos pašalintas, kai įsilaužė į „Ljungsbro“ IF kioską. 
Girtas įvažiavo į medį, įvykio metu žuvo bendrakeleivis, 
šeši mėnesiai Šeningėje. Sunkaus laipsnio fizinis smurtas 
restorane „Hamletas“. Sudaužė alaus bokalą kitam 
lankytojui į galvą. Vyras prarado regėjimą viena akimi. 

„Turintis mąstysenos sutrikimų, greitai užsiplieskian- 
tis, nepatiklus.“ Psichologo žodžiai. Mąstysenos sutrikimai? 
Nepatiklus? Ar tokios sąvokos dar vartojamos? 

Jauniausioji sesuo Marija. 

„Štai kokie tavo broleliai, Marija? Tie, kurie išklijavo 
tavo kambarį plakatais? Adamas? Įtariu, kad jų, tai yra jo, 
kalba tai reiškia rūpestį. 

Pamėlęs Bengto kūnas medyje. 

Trijų brolių kerštas? 

Ketvirtas raundas: žmogžudystė?“ 

Malina trina akis. Siurbteli iš jau trečio puodelio kavos. 

Girdi atsidarančias biuro duris, pajunta šalto vėjo gūsį. 

Zekės balsas gergždžiantis ir pavargęs: 

— Anksti kėleisi, Fors? Ar tiesiog naktis neįprastai ilga? 


Zekė įjungia radiją. 

Groja tyliai. 

— Nuostabūs skaitiniai, ar ne? 

- Susidaro įspūdis, kad jie apsiramino, - sako Malina. 

- Arba tiesiog pasidarė gudresni. 

Zekė nori dar kažką pasakyti, tačiau jo balsą nustelbia 
radijas. Grota melodija - varginanti dainelė - prityla ir pa- 
sigirsta švelnus Malinos draugės balsas: „Tai buvo...“ 

Helena. 

„Ji ten užaugo, - pagalvoja Malina. - Beveik vienmetė 
su broliais. Gal juos pažįsta? Galiu jai paskambinti. Jau 
skambinu.“ 

— Sveika, Malina. 

Telefonu balsas toks pats mielas ir lipšnus kaip ir per 
radiją. 

— Ar gali kalbėti? 

- Iki dainos pabaigos turime tris minutes ir dvidešimt 
dvi sekundes. Tada, jei praleisiu pliauškalus tarp dainų, 
galėsiu suteikti mums dar tiek pat. 

— Tada tiesiai prie reikalo: kai augai Vretoje, ar paži- 
nojai brolius Murvalius? 

— O kam tau reikia? 

- Juk žinai, kad negaliu pasakyti. 

- Broliai Murvaliai. Be abejo. Visi apie juos žinojo. 

- Iš blogosios pusės? 

- Galima taip sakyti. Buvo vadinami „pamišėliais 
broliais Murvaliais“, šiek tiek trenkti. Nors juos persekiojo 
ir kažkoks liūdesio šešėlis. Tokie, apie kuriuos visi žino, kad 
iš jų nieko gero neišeis, tačiau jie vis tiek garsiai maištauja 
prieš nusistovėjusią tvarką. Tokie, kurie nuo pat pradžių 
yra truputį užribyje. Nežinau, gal galima sakyti „pasmerkti 
belstis į visuomenės vartus ir nebūti įleisti“. Tarsi būtų 
paženklinti. Gyveno Blosvedrete. Pačioje blogiausioje, vėjų 
gairinamoje skylėje visoje lygumoje. Ten buvo Murvalių 
šeimos valdos. Nenustebčiau, jei ir dabar ten tebegyvena. 

- Aratsimeni Mariją Murval? 

— Taip. Iš jos turėjo kažkas išeiti. Mokėsi paralelinėje 
klasėje. 

— Bendravote? 

- Ne,ji tam tikra prasme irgi laikėsi nuošalėje. Tarsi irgi 
būtų paženklinta - nors pažymiai beveik visą laiką buvo 
puikūs, atrodė, - taip, skamba baisiai, - kad tai vis tiek 
beprasmiška. Broliai ją gindavo. Kartą vienas vaikinas 
norėjo ją kažkaip nuskriausti, tik nepamenu, kas ten buvo 
tiksliau, tai jie nušveitė jam žandus švitriniu popieriumi. 
Paliko dvi dideles žaizdas, bet jis taip ir neišdrįso kam nors 
papasakoti, kieno tai darbas. 

— O tėtis? 

— Vertėsi įvairiais darbais. Juodulys, prisimenu. Buvo 
gana šviesaus gymio, tačiau vis tiek turėjo Juodulio 
pravardę. Per kažkokį nelaimingą atsitikimą susilaužė 
stuburą ir atsidūrė invalido vežimėlyje. Tada prasigėrė, 
nors buvo į tai linkęs ir anksčiau. Savo namuose nudardėjo 
vežimėliu nuo laiptų ir nusisuko sprandą. 

— Mama? 

- Sklido gandai, kad ji kažkokia ragana, nors aš manau, 
kad buvo paprasčiausia namų šeimininkė. 

— Ragana? 

— Gandai, Malina, tokia prasmirdusi kaimo skylė kaip 
Jungsbru yra gyva vien gandais ir blevyzgomis. 


Balsas radijuje: 

— O kitą dainą skiriu savo gerai draugei Malinai Fors, 
ryškiausiai Linšiopingo policijos žvaigždei. 

Zekė išsišiepia. 

— Aukščiau galvą, Malina, netrukus apie tave žinos 
visas pasaulis. Tačiau šiuo metu ji tiria Bengto Andersono 
bylą, prikausčiusią viso miesto dėmesį. Jei turite kokios 
nors susijusios informacijos, paskambinkite Malinai Fors 
iš Linšiopingo policijos. Svarbi kiekviena detalė. 

Zekė šiepiasi dar plačiau. 

— Dabar sulauksi skambučių lavinos. 

Užgroja muzika. 

„Tai mano meilės daina. Tai mano laikas žemėje...“ 

Dainininko Pluro balsas, virpantis nuo ilgesio ir 
sentimentalumo. 

„esu toks, koks esu... kaimo berniokas, vadinkite 
mane taip...“ 

„O kas aš esu?“ - susimąsto Malina. 

„Kaimo mergiotė? 

Ne iš meilės. Greičiau per prievartą. 

30. 


Tą pačią akimirką, kai nutyla daina, suskamba telefonas 
ant Malinos stalo. 

— Kad tave kur, - sako Zekė. 

— Čia gali būti bet kas, - atsako Malina. - Galbūt visiš- 
kai nieko bendro su byla. 

Telefonas vibruoja, tarsi sakydamas, kad čia ne juokai. 

— Malina Fors, Linšiopingo policija. 

Ragelyje tyla. 

Kvėpavimas. 

Marija gestikuliuoja Zekei ir pakelia ranką. 

Tada pasigirsta gergždžiantis, ką tik baigęs mutuoti 
balsas: 

— Čia aš, tas su kompiuteriniu žaidimu. 

Kompiuterinis žaidimas? 

Malina karštligiškai rausiasi atmintyje. 

- „Gnu warriors“. 

— Atsiprašau“ 

— Apklausėte mane dėl... 

— Dabar prisimenu, - sako Malina irjai prieš akis iškyla 
prašmatnaus namo rūsyje su valdymo svirtele rankose 
sėdintis Fredrikas Uningas bei atsiribojančiu žvilgsniu į jį 
žiūrintis tėvas. 

— Klausiau tavęs, ar nežinai ko nors, ką ir mums reikėtų 
žinoti. 

— Teisingai. Klausiausi radijo. 

Balse juntamas aną kartą akyse šmėkštelėjęs baimės 
šešėlis. Staiga užklumpantis ir lygiai taip pat greitai atslūgs- 
tantis jausmas. 

— Ką nors žinai? 

— Ar galite atvažiuoti? Jūs ir tas kitas. 

- Šiandien turime reikalų Jungsbru pusėje. Galime šiek 
tiek užtrukti, bet užsuksime ir pas tave. 

- Ir niekas nesužinos, kad čia lankėtės? 

— Tai liks tarp mūsų, - užtikrina Malina ir pagalvoja: 

„Aišku, nelygu ką pasakysi. Tada pačiai dingteli, kaip 
lengvai ji meluoja jaunam žmogui tiesiai į akis, nes to reikia 
tyrimui ir jai pačiai. Nors puikiai žino, kad nepakęstų tokio 
elgesio su savimi. Ir vis tiek taip daro. 

- Tai liks tarp mūsų. 

- Gerai. 

Pokalbis baigtas. Kitoje stalo pusėje - susidomėjusi 
Zekės mina. 

— Kas? - klausia jis. 

— Atsimeni Fredriką Uningą? Tą paauglį su kompiu- 
teriniu žaidimu didžiuliame name. 

— Jis? 

- Taip, sakosi turįs kažką papasakoti. Tik pirma 
imkimės Murvalių. Kaip manai? 

— Murvaliai, - ištaria Zekė ir parodo į duris. - Įdomu, 
kas tam berniokui neduoda ramybės? 


— Kitoje kelio pusėje nekilnojamojo turto kainos mažes- 
nės trisdešimt procentų, - ištaria Zekė, prie vienišos 
„Preem“ degalinės pasukdamas į keliuką, vedantį 
Blosvedretu vadinamos namų grupės link. Lauke dantis 
rodo speigas. Atrodo, kad šalčio laipsniai sukte sukasi ore, 
vėjo gūsiai peša sniegą iš negyvų pusnių, į priekinį stiklą 
plakasi permatomos smulkių snaigių bangos. 

— Perkūnas, koks vėjas, - ištaria Malina. 

- Ir dangus baltas. 

- Tylėk ir sukiok vairą, Zeke. 

— Man patinka, kai netuščiažodžiauji, Malina, man 
tikrai patinka. 

Pirmas įspūdis - niūri vieta. 

Puiku šalia turėti Zekę. Jei kas nutiktų, muštynėse jis 
nepamainomas. Kaip tą sykį Lambuhove, kai narkomanas 
išsitraukė švirkštą ir prikišo jį Malinai prie kaklo. Jai dar 
nespėjus atsitokėti Zekė rankos smūgiu išmušė švirkštą. 
Paskui jau matė, kaip Zekė koja išvertė iš klumpių patį 
narkomaną ir dar paspardė į pilvą. 

Jai teko gerokai paplušėti, kad Zekė liautųsi. 

— Nieko baisaus, Fors, tai kaip pora įprastų smūgių 
kumščiu. Tik skauda truputį stipriau. Velniai griebtų, jis 
norėjo tave nudobti, o mes juk negalime to leisti, tiesa? 

Naujas, dar stipresnis vėjo gūsis. 

— Velnias, kaip keista. Kol važiavome, nebuvo beveik 
jokio vėjo. Kas tai? 

- Blosvedretas* yra Bermudų trikampis, - atsako 
Zekė. - Čia gali nutikti bet kas. 

Viena vienintelė gatvė. 

Vėjų. 

Penki raudonai nudažyti mediniai namai vienoje 
pusėje, garažas, dirbtuvės ir plytinis namas su nuleistomis 
žaliuzėmis kitoje. Dar toliau, gatvės pabaigoje, beveik 
nematomas sniego migloje stovi didesnis baltas namas. 

Ne Murvalių šeimos gyvenami namai Blosvedrete 
atrodo tylūs, gyventojai, ko gero, išsivažinėję į darbus. 
Laikrodis prietaisų skydelyje rodo 11.30, netrukus pietų 
metas. Malina jaučia, kaip traukiasi skrandis. 

Maisto. Kavos, ačiū, nereikia. 

Broliai Murvaliai yra kaimynai. Du paskutiniai medi- 
niai ir plytinis namas yrajų, obalta vila - motinos. Medinių 
namų languose tamsu. Sklypuose riogso netvarkingai 
išmėtyti apsnigti, apledėję ir apgriuvę automobiliai. Ta- 
čiau už plytinio namo žaliuzių šviečia šviesa. Vėjyje bilda 
išlinkusi ir aplūžusi geležinė tvora. Priešais esančios 
dirbtuvės yra su sunkiais, aprūdijusiais geležiniais vartais. 
Prie jų stovi seno modelio žalias „Range Rover“. 

Zekė pristabdo. 

- Adamo namas, - ištaria. 

- Paskambinsime į duris. 

Jie užsisega striukes ir išlipa. Dar daugiau mašinų 
laužų. Ne tokie kaip Janės, šie subyrėję beviltiškai. Jokia 


* Blūsvūdret - švediškai gyvenvietės pavadinimas reiškia „vėjuotas 
<“ 
oras“. 

rūpestinga ranka nelaukia galimybės prisiliesti prie jų. 
Prie įvažiavimo į garažą stovi žalias „Škoda“ pikapas. Zekė 
pažvelgia į kėbulą, perbraukia pirštinėta ranka per sniegą 
ir papurto galva. 

Vėjas pranoksta bet kokius apibūdinimus. Stiprūs, 
nirtulingi arktinio šalčio gūsiai lengvai ir pašaipiai 
skverbiasi kiaurai per striukes ir megztinius. 

Smėlėti betoniniai laiptai. Skambutis neveikia, Zekė 
pasibeldžia į duris, tačiau viduje tylu. 

Malina pažvelgia vidun pro žalią langelį duryse. Sunkiai 
lai, ginklų seifas, netvarka. 

— Nieko nėra namuose. 

- Tokiu metu turėtų būti darbe, - sako Malina. 

Zekė linkteli. 

— Gal tapo dorais žmonėmis? 

- Keista, - ištaria Malina, - ar matai, kaip visi namai 
atrodo kažkuo susiję? 

- Visi tarsi vienas, - atsako Zekė. - Ne fiziškai, tačiau 
jei namai turi sielas, tai šie - vieną bendrą. 

— Einam prie motulės trobos. 

Artėjant sniego ir šalčio migla kiek išsisklaido. Pasirodo, 
visas sodas pilnas aukštų obelų. Juodos šakos kerojasi 
vėjyje. Malina akimirkai užsimerkia, traukia nosimi orą ir 
bando pajusti obelų žiedų bei vaisių kvapą, kuris turėtų čia 
tvyroti pavasarį ir vėlyvą vasarą. 

Tačiau šioje vietoje pasaulis yra bekvapis. 

Ji atsimerkia. 

Namo fasadas nusėdęs, kreivos medinės dalys atrodo 
pavargusios, tačiau vis tiek kupinos begalinio užsispyrimo. 
Iš langų sklinda šviesa. 

— Panašu, kad mama namuose, - ištaria Zekė. 

- Taip, - sutinka Malina ir nespėjusi pasakyti daugiau 
yra nutraukiama. 

Vyras. Aukštas, su mažiausiai savaitę neskusta barzda 
aplink aiškių kontūrų burną. Apsirengęs žaliu kombi- 

nezonu. Tai jis atidarė balto namo duris. Stovi ant laiptelių 
įbedęs į juos žvilgsnį. 

- Ir kas tokie būsit, velniai griebtų? Tik įkelkit koją į šį 
sklypą ir paėmęs šaudyklę nunešiu jums makaules. 

— Sveika atvykusi į Blosvedretą, - ištaria Zekė ir 
viltingai nusišypso. 


— Mes iš policijos. 

Jie artėja prie vyro, o Malina tuo pat metu rodo 
pažymėjimą. 

— Ar galime užeiti? 

Dabar pamato juos. 

Visus žmones, šeimą, kuri stebi pro balto namo langus: 
pavargusias moteris, įvairaus amžiaus vaikus, skarotą 
damą su giliomis juodomis akimis virš smailios nosies ir 
plonomis tiesių žilų plaukų sruogomis, krintančiomis ant 
beveik stiklinės skruostų odos. Malina žiūri į veidus, iki 
pusės matomus kūnus anoje lango pusėje ir pagalvoja, kad 
tie žmonės yra suaugę iš lauko nesimatančia dalimi. Kad 
šeimos nariai turi suaugusias šlaunis, kelius, blauzdas ir 
pėdas. Neatskiriami vieni nuo kitų, kitokie, nors kažkuo 
ir pranašesni. 

— Ko jūs iš mūsų norit? 

Vyras ant laiptų spjaute išspjauna žodžius. 

- Ir su kuo gi turime garbės bendrauti? 

Panašu, kad Zekės tiesumas duoda vaisių. 

— Eliasas Murvalis. 

— Tai štai, Eliasai, įleiskite mus vidun ir neverskite styp- 
soti šaltyje. 

— Mes nieko neįsileidžiame. 

Iš namo gilumos pasigirsta šaižus moters balsas, 
išduodantis, kad jo šeimininkė yra pratusi gauti tai, ko 
nori: 

— Tuojau pat įleisk policininkus, vaike! 

Eliasas Murvalis pasitraukia į šoną ir palydi į prieš- 
kambarį, kur pasitinka troškintų kopūstų kvapas. 

— O batus teks nusiauti, - vėl pasigirsta moters balsas. 

Prieškambaryje pilna žieminių drabužių, ryškiaspalvių 
vaikiškų striukių, kabo pigios pūkinės ir viena kareiviška 
striukė. Priekyje Malina mato svetainę: stilingi baldai 
ant „Wilton“ kilimų, Juhano Krouteno* reprodukcijos 
su saulėtais Osterjotlando** ganyklų vaizdais ir visiškai 
nederantis naujausio modelio plokščiaekranis kompiuterio 
monitorius. 

Malina nusitraukia „Caterpillar“ batus ir pasijunta basa 
tarp šių Žmonių. 

Virtuvė. 

Prie viduryje stovinčio ir pietums padengto milžiniško 
ištraukiamo stalo tylūs ir kupini laukimo sėdi tie, kurie 
turėtų būti visa Murvalių šeima. Žmonių dar daugiau, 
nei ką tik buvo lange, ir jie nesuaugę tarpusavyje. 
Malina suskaičiuoja tris moteris su mažais vaikais, dar 
visai kūdikiais, ant rankų. Ant kitų kėdžių sėdi įvairaus 
amžiaus vaikai. Ar kai kurie jų neturėtų būti mokykloje? 
Gal mokytojai ateina į namus? Ar jie visi dar per maži? 

Kambaryje yra dar du vyrai, vienas su stropiai prižiūrėta 
trumpo kirpimo barzda, o kitas švariai nusiskutęs. 
Apsirengę tokiais pačiais žaliais kombinezonais, kaip 
juos pasitikęs Eliasas, ir lygiai taip pat tvirtai suręsti bei 
grėsmingos išvaizdos. Nusiskutęs atrodo jauniausias, 
turėtų būti Adamas. Barbena į medžiagine staltiese užtiestą 
stalą, tarsi stalviršis būtų durys. Tamsiai tamsiai mėlynos, 
beveik juodos kaip mamos akys. Prieš viryklę sėdi vidurinis 
brolis Jakobas. Plaukai išretėję, po kombinezonu ryškiai 
pūpso pilvas. Žvelgia į juos apsiblaususiu žvilgsniu, tarsi 
būtų tūkstantį kartų susidūręs su kažko iš jo norėjusiais 
policininkais ir tūkstantį kartų pasiuntęs juos velniop. 

Motina stovi prie viryklės. Nedidelio ūgio liesa tetulė 


* Johanas Krouthėnas - švedų dailininkas. 
** Ostergėtland - provincija pietryčių Švedijoje, kurioje yra Linšiopin- 
go miestas. 

vilki raudonu sijonu ir pilku megztuku. Atsisuka į 
Maliną: 

- Trečiadieniais mano šeima valgo kopūstų pudingą. 

— Skanumėlis, - sako Zekė. 

—- O jis ką apie tai išmano? - klausia motina. - Juk 
niekada nėra ragavęs mano kopūstų pudingo. 

Tuo pat metu viena ranka parodo Eliasui, tarsi 
sakydama: „Ko spoksai, sėskis prie stalo. DABAR.“ 

Kantrybės netekę keli vaikai pašoka nuo kėdžių ir išbėga 
iš virtuvės į svetainę, o iš ten - laiptais į antrą aukštą. 

— Na? 

Senoji žiūri į Maliną, paskui į Zekę. 

Zekė nedvejoja, greičiau gal net vos pastebimai šypteli 
ir išpoškina: 

— Esame čia dėl Bengto Andersono žmogžudystės. Jis 
figūravo jūsų dukters Marijos Murval išprievartavimo 
byloje. 

Nors žodžiai nemalonūs, viduje jie trumpam sušildo 
Maliną. Būtent taip ir turi būti. Zekė nieko nebijo ir yra 
pasiruošęs brautis tiesiai į širšių lizdą. Priverčia kitus 
jį gerbti. „Aš kartais tai pamirštu, tačiau žinau, dėl ko 
žaviuosi Zeke.“ 

Sėdinčiųjų prie stalo veiduose jokios reakcijos. 

Jakobas Murvalis tingiai ištiesia ranką, ištraukia iš 
geltono „Blend“ pakelio cigaretę ir prisidega. Ant vienos 
moters kelių ima knirkti kūdikis. 

— Mes apie tai nieko nežinome, - sako motina. - Ar ne, 
berniukai? 

Broliai prie stalo purto galvas. 

— Nieko, - išsiviepia Eliasas, - nieko. 

— Sesuo buvo išprievartauta. Vienas tyrimo akiratin 
patekęs vyras rastas nužudytas, - tęsia Zekė. 

— Ką jūs visi veikėte naktį iš trečiadienio į ketvir- 
tadienį? - klausia Malina. 

— Neprivalome jums pasakoti nė menkiausio šūdo, - 
ištaria Eliasas, o Malina pagalvoja, kad jis kalba perdėtai 

šiurkščiai, tarsi nenorėdamas pasirodyti prieš kitus 
silpnas. 

- Kurgi ne. Privalote, ir dar kaip, - atšauna Zekė. - Jūsų 
sesuo... 

Adamas Murvalis pašoka ir kratydamas rankas 
surinka: 

- Tas išpera tikrai galėjo išprievartauti Mariją! Dabar 
pats užvertė kanopas ir tai yra velnioniškai gerai! 

Tariant tuos žodžius mėlynos akys pasidaro juodos. 

— Gal bent dabar jai bus ramiau. 

- Sėskis, vaike. 

Motinos balsas nuo viryklės. 

Dabar gerkles paleidžia jau keli mažyliai, moterys bando 
juos raminti, o Eliasas Murvalis sodina brolį. 

— Štai taip, — ištaria motina, kai vėl įsigali tyla. - Manau, 
pudingas paruoštas. Bulvės taip pat. 

- Asų garbinimas, - klausia Malina.- Ar tuo užsi- 
imate? 

Aplink stalą nuaidi suaugusiųjų juokas. 

— Mes tikri vyrukai, - atsako Jakobas Murvalis. - Ne 
kažkokie vikingai. 

- Ar turite namuose ginklų? - klausinėja Malina. 

- Visi turime medžioklinių, - sako Eliasas Murvalis. 

- Kaip, turėdami tokią praeitį, gavote jiems leidimus? 

- Jaunystės nuodėmės? Daug vandens nutekėjo. 

- Ar turite smulkaus kalibro šautuvą? 

— Ne jūsų reikalas, kokius šautuvus turime. 

- Vadinasi, nešaudėte smulkaus kalibro šautuvu į 
Bengto Andersono langus? - klausia Malina. 

- Jei kas nors ir pyškino, - ištaria Eliasas Murvalis, - tai 
jam dabar vis tiek nelabai rūpi, ar ne? 

- Būtų gerai pamatyti jūsų ginklų seifus, - įsiterpia 
Zekė. - Juk turite tokius? O mes turime daug klausimų. 
Norėsime pasikalbėti su kiekvienu. Arba čia ir dabar, arba 
nuovadoje. Rinkitės patys. 

„Visos moterys žiūri į mane, - galvoja Malina. - Jų akys 

bando suprasti, ko man reikia. Tarsi norėčiau atimti iš jų 
kažką, ko giliai širdyje joms ir nesinori turėti, tačiau yra 
pasiryžusios ginti tą kažką iki paskutinio kraujo lašo.“ 

— Galite išsikviesti mano berniukus į apklausą, 
o jei norite pamatyti ginklų seifus, turėsite grįžti su 
kratos orderiu, - pareiškia senoji. - Bet dabar broliams 
Murvaliams metas valgyti, taigi, nešdinkitės. 

— Norėsime pasikalbėti ir su jumis, ponia Murval, - 
sako Zekė. 

Rakelė Murval kilsteli galvą: 

- Eliasai, išlydėk policininkus. 


Malina su Zeke stovi lauke šaltyje ir žvelgia į fasadą bei 
daiktų kontūrus už vis blausesnių langų. Malina jaučia, 
kaip gera vėl įsispirti į batus. 

— Tik pagalvok, gyventi taip šiais laikais, Švedijoje, - 
sakoji. - Tam tikra prasme kaip visiški atskalūnai. Kažkoks 
nesuvokiamas anachronizmas. 

— Neturiu supratimo, - atsako Zekė. 

Tada griebiasi pirmo į galvą ateinančio paaiškinimo. 

— Tai vis pašalpos, - sako. - Ačiū prakeiktoms pašal- 
poms. Duodu ranką nukirsti, kad visa šutvė gauna nedarbo, 
socialines ir visas kitas įmanomas. Vien išmokų už tokią 
vaikų gaują kas mėnesį susidaro nemenka sumelė. 

— Dėl pašalpų nesu tikra, - suabejoja Malina. - Gali 
būti, kad ir nieko negauna. Bet vis tiek, dvidešimt pirmas 
amžius, Švedija, šeima, kuri, atrodo, gyvena tik pagal savo 
pačios taisykles. 

— Kai mes liejame prakaitą, jie krapšto mašinėles, 
medžioja ir žvejoja. Ar nori, kad jausčiau jiems simpatiją? 

— Galbūt vaikams. Kas žino, kokios jų gyvenimo 
sąlygos. 

Zekė stovi nejudėdamas, panašu, kad mąsto. 

— Gyventi už visuomenės ribų nėra taip jau neįprasta, 
Malina. Iš tiesų anokia čia retenybė. Tik pažvelk į tuos 
veikėjus Borlengėje, Knutbyje, Šeikėje ir į pusę prakeikto 

Norlando. Aišku, kad jie gyvena tarp mūsų ir kol nepažei- 
džia visuotinės tvarkos, tol niekam ir nerūpi. Tegul 
gyvena savo apgailėtinus gyvenimėlius sau, o normalūs 
žmonės - sau. Neturtingi, silpnapročiai, imigrantai, neįga- 
lūs. Niekam nerūpi, Malina. Svarbu tik viena - gauti 
patvirtinimą, kad pats gyveni normaliai. O ir kas mes 
tokie, kad galėtume spręsti, kaip kitiems žmonėms gyventi? 
Galimas daiktas, jiems net smagiau nei mums. 

- Nemanau, - nesutinka Malina,-o0 dėl Bengto 
Andersono, tai čia ir slypi motyvas. 

Jie grįžta prie automobilio. 

— Kadir kaip būtų, mieli žmonės tie Murvaliai, - ištaria 
Zekė sukdamas užvedimo raktelį. 

— Matei įtūžį Adamo Murvalio akyse? - paklausia 
Malina. 

— Be to, jie yra keliese. Galėjo tai padaryti kartu. 
Pašaudyti į langus guminėmis kulkomis? Tokiems ponams 
tai vaikų Žaidimai. Reikės gauti kratos orderį ir apžiūrėti jų 
ginklus. Nors gali turėti ir nelegalių šaudyklių - per savo 
ryšius nesunkiai susiorganizuotų, taip pat ir kelias kulkas. 

— Tikrai manai, kad turime pakankamai argumentų 
kratai? Iš tiesų nėra jokio konkretaus teisinio pagrindo 
teigti, kad jie į tai įsivėlę. 

— Gal ir taip. Pažiūrėsime, ką pasakys Šiomanas. 

- Adamas Murvalis buvo klaikiai persiutęs. 

- Įsivaizduok, jei tai būtų tavo sesuo, Malina. Tu 
nesiustum? 

— Aš neturiu nei seserų, nei brolių, - atsako Malina. 

Tuomet priduria: 

— Sprogčiau iš įtūžio. 


31. 


Žvelgiant nuo tolėliau esančios kalvos, Roksenas 
primena patiestą pdkšvai baltą pūkinę antklodę. Ežero 

pakraščiuose ir priešais plytinčiuose laukuose styro 
iškankinti ir prislėgti prie žemės medžiai bei krūmai. 
Košiami vėjo jie laukia šilumos, kuri apskritai yra sunkiai 
įsivaizduojama. 

Baltos plytos ir rudi kampai, dėžutė prie dėžutės 
pagal geriausias aštuntojo dešimtmečio tradicijas. Keturi 
privilegijuoti būstai ant kalvos virš stataus šlaito. 

Jie pasibeldė į duris su liūto galva ir atsiveriančiais 
poliruotais nasrais. 

Per pirmą pokalbį su Fredriku Uningu Malina buvo 
įsitikinusi, kad jis žino daugiau, tačiau tylėjo verčiamas 
baimės. Dabar ji tai žino ir lūkesčiai auga su kiekvienu 
žingsniu namo link. 

Kas slepiama ten, viduje? 

Reikės būti atsargiems, šalia jos - nenustygstantis Zekė. 
Iš burnos veržiasi garas, galva plika, tarsi kviestų šaltį 
suleisti savo riestus infekuotus nagus. 

Viduje sujudimas. 

Durys pamažu veriasi ir plyšyje pasirodo trylikamečio 
Fredriko Uningo veidas bei netreniruotas, kiek apkūnokas 
kūnas su žydrais „Carhartt“ marškinėliais ir pilkomis 
karinio modelio sportinėmis kelnėmis. 

— Pagaliau atvažiavote. Na ir užtrukote, - sako jis. - 
Maniau, pasirodysite iš karto. 

„Kad tu žinotum, Fredrikai, - galvoja Malina, - kaip 
puikiai apibūdinai daugelio piliečių supratimą apie 
policijos darbą.“ 

- Ar galime užeiti? - paklausia Zekė. 

Fredriko Uningo kambarys yra trečiame namo aukšte. 
Sienos nukabinėtos plakatais su riedlentininkais. Bamas 
Margera iš „Jackass“ skrieja ore aukštai virš betoninio 
krašto, o naujai išleistame vintažiniame plakate jaunas 
Tonis Alva važiuoja Los Andželo skersgatviu. Vaizdą pro 
einantį nuo grindų iki lubų langą kiek pridengia lengvos 
baltos užuolaidos, o ant rožinės kiliminės dangos šen bei 
ten matyti dėmės. Viename kampe pūpso iš-pažiūros naujas 

muzikinis centras ir ant grindų pastatytas plokščiaekranis 
televizorius, mažiausiai keturiasdešimt penkių colių 
įstrižainės. 

Fredrikas Uningas sėdi ant lovos krašto sutelkęs 
dėmesį į juos. Praėjusį kartą demonstruoto abejingumo 
nė kvapo. Tėvai išvažiavę. Draudimo agentas tėtis išsivežė 
parduotuvės savininkę mamą pasižmonėti į Paryžių. 
„Kartais nuvažiuoja ten. Mamai patinka apsipirkti, o 
tėčiui - pavalgyti. Gera pabūti vienam.“ 

Virtuvėje mėtosi tuščios dėžės nuo picos, apkram- 
tyti „Gorbys“ pyragaičiai, limonado buteliai, o vidu- 
ryje - pergrūstas šiukšlių maišas. 

Malina prisėda ant lovos šalia Fredriko Uningo, o Zekė 
įsitaiso prie didžiausio lango kaip juodas siluetas tiesiai į jį 
šviečiančios saulės spinduliuose. 

— Ką nors žinai apie Bengtą Andersoną, kas galėtų būti 
įdomu mums? 

- Jei ką nors pasakysiu, niekas nesužinos, kad tai aš 
išplepėjau, ar ne? 

— Niekas, - atsako Malina. 

Zekė pritardamas linkteli ir priduria: 

— Tai liks tarp mūsų. Iš kur gauname informaciją - tik 
mūsų reikalas. 

- Jie niekada nepalikdavo jo ramybėje, - sako Fredrikas 
Uningas ir spokso į užuolaidas. - Persekiojo visą laiką. 
Kaip apsėsti. 

— Bengtą Andersoną? 

Zekė iš savo vietos prie lango: 

— Kas tokie jį persekiojo? 

Fredrikas Uningas vėl išsigąsta, kūnas suglemba, 
traukiasi toliau nuo Malinos, o ši svarsto, kaip bėgant 
metams baimė aplink ją tampa vis įprastesnis reiškinys, 
kaip žmonės vienas po kito ima suprasti, kad tyla visada 
yra patikimiausias pasirinkimas, kad kiekvienas ištartas 
žodis yra potencialus pavojus. Galbūt jie teisūs? 

„Pagaliau atvažiavote. Na ir užtrukote.“ 

- Bengtą, - ištaria Fredrikas Uningas. 

— Kas tokie? Viskas gerai, - sako Malina, - sukaupk 
drąsą. 

Žodis „drąsa“ priverčia Fredriką Uningą atsipalaiduoti. 

- Jokė ir Jimis. Amžinai išsidirbinėdavo iš Kamuolio. 

— Jokė ir Jimis? 

— Taip. 

— Kokie tų Jokės ir Jimio pilni vardai? 

Naujos dvejonės. Nauja baimė. 

— Mums reikia žinoti. 

— Joakimas Svensonas ir Jimis Kalmvikas. 

Fredrikas Uningas ištaria jų pavardes ryžtingu balsu. 

- Ir kas jie tokie? 

— Devintokai. Tikri kiaulės. Dideli ir blogi. 

„O pats kartais neturėtum būti mokykloje?“ - pagalvoja 
Malina, bet garsiai nepaklausia. 

— Ką jie darė Kamuoliui? 

— Persekiojo, erzino, šūkaudavo visaip. Manau, kad tai 
jie sulaužė jo dviratį ir mėtė į jį patį maišelius su vandeniu, 
akmenis ir panašiai. Dar manau, kad pylė į jo pašto dėžutę 
visokias nesąmones. 

— Nesąmones? 

Klausiamas Zekės žvilgsnis. 

—- Užmaišydavo košę iš miltų, purvo, vandens, kečupo 
ir ko tik nori. 

— Iš kur apie tai žinai? 

— Kartais versdavo mane dalyvauti. Priešingu atveju 
grasino primušti. 

— Mušė? 

Gėda ir baimė Fredriko Uningo akyse: 

- Jie juk niekada nesužinos, kad išplepėjau? Velnias, jie 
ir kates dar kankina. 

— Kates? O kaip? 

- Pagauna ir pripila garstyčių subinėn. 

„Drąsūs vyrukai , - pagalvoja Malina. 

— Ar pats tai matei? 

— Ne, bet girdėjau iš kitų. 

Nuo lango pasigirsta šaižus it botago kirtis Zekės 
balsas: 

- Ar galėjo šaudyti į jo langus šautuvu? Gal ir pats 
dalyvavai? 

Fredrikas Uningas purto galvą: 

— Niekada to nedariau. Ir iš kur jie gautų šautuvą? 


Debesų skraistė lauke šiek tiek įplyšo ir saulės spinduliai 
pro kelias nedideles properšas nedrąsiai skverbiasi iš karto 
linksmiau atrodančios pilkšvai baltos žemės link. Malina 
įsivaizduoja, kaip Roksenas atrodo iš čia vasarą, apšviestas 
šiltų spindulių, kurie nevaržomi Žaidžia blizgančiame 
paviršiuje. Deja, tokią žiemą nuo minčių apie šilumą šilčiau 
nepasidaro. 

- Velniai griebtų, - sako Zekė, - panašu, kad Jokė ir 
Jimis yra šaunūs vyrukai. Aukščiausios rūšies. 

— Man gaila Fredriko Uningo, - ištaria Malina. 

— Gaila? 

— Juk matei, koks jis vienišas? Tikriausiai buvo pasi- 
ruošęs padaryti bet ką, kad tik tie kietuoliai leistų pasitrinti 
kartu. 

— Vadinasi, jie jo nevertė? 

— Aišku, kad vertė, tik ne viskas taip paprasta. 

— Vis dėlto atrodo, kad tiedu kilę iš normalių namų. 

Visai neseniai ištarti Fredriko Uningo žodžiai: „Jimio 
tėtis dirba naftos platformoje, o mama yra namų šeimi- 
ninkė. Jokės tėtis miręs, o mama, regis, dirba sekretore.“ 

Suskamba Malinos telefonas. 

Ekrane šviečia Sveno Šiomano numeris. 

— Malina klauso. 

Ji trumpai papasakoja apie vizitą pas Murvalius ir ką 
sužinoję iš Fredriko Uningo. 

— Ketinome iš karto apklausti Jimį Kalmviką ir Joakimą 
Svensoną. 

- Mums reikia susirinki į krūvą, - sako Svenas 

Šiomanas. - Tiedu gali ir palaukti porą valandų. 

= Bėt... 

- Tyrimo grupės pasitarimas už trisdešimties minu- 
čių, Malina. 


Vaikai nekreipia dėmesio į šaltį. 

Pro susirinkimų salės langus matomas žaidimų parkas 
pilnas žieminiais kombinezonais aprengtų nerangių 
figūrėlių, kurios maklinėja aplinkui it kosmonautai. 

Mėlyni vaikai, raudoni, tada vienas oranžinis, 
įspėjamasis: būkite atsargūs su manimi, aš mažas, galiu 
sulūžti. Susigūžusios auklėtojos su pilkšvai melsvomis fliso 
kelnėmis, garai kamuoliais veržiasi iš burnų. Kai nereikia 
padėti kuriam nors parvirtusiam mažyliui, jos šokčioja 
vietoje ir daužo rankomis sau per šonus. 

Jei jau šaltis neatlyžta, reikia mokytis gyventi su juo. 
Panašiai kaip susilaužius stuburą. 

Biorjės Sverdo ataskaita. Atsišakojimai nuo Rikardo 
Skugliofo. Apklausti jaunuoliai, kurie, panašu, gyvena 
priešais kompiuterio monitorių arba žaidimuose vaidme- 
nimis. „Kas tik nori, išskyrus savo paties gyvenimą.“ 

Biorjės kūnas išduoda abejones. Malina tai mato 
ir jaučia. Tarsi per visą gyvenimą būtų išmokęs vieną 
vienintelę pamoką: „Nieko nepriimk už gryną pinigą.“ 

Tolesnių ieškojimų rezultatai. 

Rikardo Skugliofo vaikystė, atrodo, buvo kuo nor- 
maliausia. Užaugo darbininkų namuose Otvidaberge. 
Tėvas dirbo kompanijoje „Facit“, jai užsidarius - Adelsne- 
so vaisių ūkyje, kur aukštesnėse klasėse vasaromis plu- 
šėdavo ir sūnus. Dvejų metų gimnazija. Paskui visiška 
tuštuma. Valkirija Karlson užaugo ūkininko sodyboje 
Dalslande. Baigė gimnaziją Dals Ede ir Lundo universitete 
surinko 120 kreditų studijuodama antropologiją. 

Karimas Akbaras taip pat apimtas abejonių, tačiau 
sako: 

— Asų garbintojų pėdsakai. Tęskite, ten kažkas yra. 

Balsas truputį pernelyg užtikrintas, tarsi imtųsi 
įsitikinusio ir kitus į priekį stumiančiojo vaidmens. 

Juhano Jakobsono paakiai pajuodę. Noro virusas, 
bemiegės naktys, patalynės keitimas. Kiekvieną rytą po 
naują, vis gilesnę, raukšlę kaktoje. Tėti, kur tu? Nenoriu. 
Nenoriu. 

Malina užsimerkia. 

Susitikimas varo ją iš proto. Nori lėkti iš čia ir kibti į dar- 
bą. Apklausti Jungsbru nenaudėlius paauglius, išsiaiškinti, 
ką jie žino. Galbūt nuo jų atsiras naujų pėdsakų, galbūt jie 
kur nors gavo šautuvą ir šaudymas į Kamuolio langus yra 
jų darbelis, galbūt krėsdami kokią šunybę persistengė. Juk 
niekas nežino, kas gali ateiti į galvą dviem kūrybingiems 
penkiolikmečiams. 

Tuvė ir Markusas jos tėvų bute. 

Lovoje. 

Vaizdas iškyla Malinai prieš akis. 

- Dar turime tuos paauglius, kurie, regis, krėtė eibes 
Bengtui Andersonui, - sako Svenas Šiomanas. - Judu 
su Zeke apklausite tuodu. Po susirinkimo važiuokite į 
mokyklą. Kaip tik turėtų ten būti. 

„Be abejo, Svenai, be abejo“, - galvoja Malina ir ištaria: 

- Jei nebus mokykloje, teks išsiaiškinti, kur gyvena. 
Turime ir jų mobiliųjų numerius. 

Po vaikėzų norėtų išsikviesti į apklausą brolius 
Murvalius, taip pat motiną, paspausti ją. Paklausyti, ką 
pasakys moterys. 

Broliai. 

Moterų žvilgsniai. 

Jokio draugiškumo, tik įtarumas svetimiems. Vieniši, 
nors ir laikosi drauge. 

Ką reiškia tokia vienatvė? Kas ją pagimdė? 
Pasikartojančios aplinkos grimasos? Visą laiką ir iš visų 
girdimas atsakymas „ne“? O gal mes pasmerkti vienatvei? 
Gal ji glūdi mūsų viduje ir gavusi progą sukeroja bei tampa 
nepakeliama? 

Vienatvės suvokimas. Baimė. 

Kada tą vienatvę ir atsiskyrimą pirmą sykį pamačiau 
Tuvės akyse? Kada jos žvilgsnyje pirmą kartą pastebėjau 
kai ką daugiau nei vien tik gerumą ir džiaugsmą? 

Jai buvo maždaug dveji su puse. Staiga žavingose ir 
nekaltose akyse atsirado išskaičiavimas ir baimės šešėlis. 
Vaikas visiems laikams tapo žmogumi. 

Vienatvė. Baimė. 

Bendraujant su kitais žmonėmis daugeliui pavyksta 
išsaugoti bent dalį vaikiško džiaugsmo be išskaičiavimo. 
Įveikti galbūt lemtą vienatvę. Taip, kaip šiandien pabandė 
Fredrikas Uningas. Ištiesti ranką, tarsi suvokęs, kad yra 
vertas daugiau, nei būti paliktas tėvų likimo valiai ir tapti 
nenaudėlių, kuriems iš tiesų nerūpi, pakaliku. 

Džiaugsmas yra įmanomas. 

Kaip Tuvei. Kaip, nepaisant visko, Janei. Kaip man. 

O moterys prie Murvalių šeimos stalo? Kur pasidėjo 
jų džiaugsmas? Kur išgaravo? Išnaudotas iki galo? Svenui 
Šiomanui apibendrinant tyrimo padėtį, Malina mąsto, ar 
gali būti taip, kad žmogus turi ribotą kiekį tyro džiaugsmo 
ir kiekvieną kartą kažkiek jo netekus tie ištekliai mažėja, 
kol galiausiai visai išsenka, o juos pakeičia nebylumas ir 
šiurkštumas. 

Kas nutinka, jei esi priverstas nusileisti vienatvei? 

Koks smurtas gimsta lūžio taške? Galutinėje nuošalėje? 

Vaikai tiesia rankas į motiną ir darželio auklėtojas: 


Pasirūpink manimi. Paimk mane ant rankų. 
Aišku, kad panešiosiu tave. 
Nepaliksiu likimo valiai. 


„Mama, šiąnakt ketinu pagyventi pas tėtį. Gerai?“ 

Tuvės pranešimas autoatsakiklyje. Malina klausosi 
pranešimo eidama per biurą. 

Skambina. 

— Čia mama. 

— Mama, ar gavai mano žinutę? 

— Gavau. Viskas gerai. Kaip ten nusigausi? 

— Paėjėsiu iki gaisrinės. Jo pamaina baigiasi šeštą, tada 
nuvažiuosime drauge. 

— Gerai, aš vis tiek ilgai dirbsiu. 

Šiomano žodžiai per susirinkimą: „Jau iškviečiau juos 
į apklausą. Jei visa Murvalių šeima savanoriškai nepasiro- 
dys rytoj ryte, galėsime atvesdinti. O štai kratai dėl ginklų 
turime per mažai argumentų.“ 

Pasikalbėjusi su Tuve Malina paskambina Janei. 
Įsijungia atsakiklis. 

- Ar tiesa, kad Tuvė šiąnakt nakvos pas tave? Norėjau 
pasitikrinti. 

Tada sėdasi prie rašomojo stalo. Laukia. Mato, kaip 
kitame biuro gale Biorjė Sverdas nepatenkintas raito ūsus. 

Matinės pilkos spalvos pagrindinis Jungsbru mokyklos 
korpusas. Visus pastatus dengiantis raudonų čerpių stogas 
užklotas plonu sniego sluoksniu, šen bei ten kyla nedideli 
sūkuriai, atviruose plotuose vėjo šuorai sukasi ratu. 

Jie palieka mašiną prie dirbtuvių su stikline siena - 
rankdarbių akvariumas palei kelią į gyvenvietę. 

Malina užmeta akį į dirbtuves. Tuščios. Ilsisi pjūklai, 
tekinimo staklės, deginimo ir litavimo įrankiai. Jiedu 
praeina tai, kas turėtų būti metalo dirbtuvės, - nuo lubų 
kabo vieniši kranai ir grandinės, tarsi pasiruošę bet kada 
kibti į darbą. Kitoje pusėje Malina žino esančius senelių 
globos namus „Vretaliden“, įsivaizduoja lovoje sėdintį 
oranžine antklode užsiklojusį Gotfridą Karlsoną. Jis 
nebyliai klausia: „Kas atsitiko Bengtui Andersonui? Kas jį 
nužudė?“ 

Pakeliui į pagrindinį korpusą Malina su Zeke praeina 
tai, kas tikriausiai yra mokyklos valgykla. Už apšerkšnijusių 

langų personalas šveičia puodus ir stalus. Nekantraudamas 
pabėgti nuo šalčio, Zekė atlapoja įėjimo duris. Salę 
primenančioje fojė vienu metu klega gal penkiasdešimt 
vaikų. Į kiemą išeinantys langai storai aprasoję. 

Niekas nepastebi Malinos ir Zekės - visi pasinėrę į 
paaugliams aktualius pokalbius. 

Tuvės pasaulis. 

Štai kaip jis atrodo. 

Malina atkreipia dėmesį į neramaus žvilgsnio liesą 
vaikiną ilgais juodais plaukais, kuris bendrauja su dailia 
šviesiaplauke. 

Kitame patalpos gale virš stiklinių durų kabanti iškaba 
skelbia: „Direktoriaus kabinetas.“ 

- Vamos, - ištaria iškabą pamatęs Zekė. 

Brita Svedlund, Jungsbru mokyklos direktorė, priėmė 
juos iš karto. Gali būti, kad per visą jos darbo laiką šioje 
vietoje tai pirmas kartas, kai reikalų mokykloje turi 
policija. 

Nors greičiausiai ne. 

Mokykla garsėja kaip probleminė ir kiekvienais metais 
keletas moksleivių iškeliauja į nepilnamečių koloniją gilioje 
provincijoje, kur tęsia smulkaus nusikalstamumo studijas. 

Brita Svedlund užsimeta koją ant kojos, sijonas pakyla 
aukštyn, gerokai daugiau nei įprastai apnuogindamas juo- 
domis nailoninėmis kojinėmis aptemptas šlaunis. Malina 
mato, kad Zekei sunku nulaikyti žvilgsnį. Nors, ko gero, ir 
nemano, kad priešais sėdinti prasirūkiusi, apvytusi ir žils- 
telėjusi moteris yra graži. 

„Vyrų prakeiksmas“, - pagalvoja Malina ir tiesiai 
atsisėda nepatogioje kėdėje. 

Kabineto sienas dengia knygų lentynos ir Bruno 
Liljeforso reprodukcijos. Didžiąją dalį rašomojo stalo 
užima pagyvenęs kompiuteris. Išklausiusi Malinos ir Zekės 
paaiškinimų, kodėl jie čia, Brita Svedlund ištaria: 

— Pavasarį Jimis Kalmvikas ir Joakimas Svensonas, 
kitaip tariant, Jimis ir Jokė, baigs savo mokslus čia. Liko 

vos pora mėnesių ir galėsime džiugiai su jais atsisveikinti. 
Kiekvienais metais turime vieną kitą blogiuką. Kai kuriuos 
galime išsiųsti. Joakimas ir Jimis yra gerokai priėdę velnių, 
bet mes darome viską, kad iš jų išaugtų žmonės. 

Malina ir Zekė turbūt atrodo kaip klaustukai, todėl 
Brita Svedlund tęsia: 

- Jie niekada nepažeidinėja įstatymų, o jei kada ir pa- 
žeidė, tai neįkliuvo. Kilę iš tvarkingų namų, o taip galima 
pasakyti toli gražu ne apie visus šios mokyklos vaikus. Jų 
eibės? Terorizuoja kitus - tiek mokinius, tiek ir mokytojus. 
Dar domisi kovinėmis sporto šakomis. Guldau galvą, kad 
tai jie išspardė kas antrą lemputę mokykloje. 

— Mums reikia jų tėvų telefonų ir gyvenamosios vietos 
adresų, - sako Zekė. 

Brita Svedlund pamaigo klaviatūrą ir ant lapelio užrašo 
pavardes, adresus bei telefonų numerius. 

- Štai, - sako tiesdama lapelį Malinai. 

— Ačiū. 

— O Bengtas Andersonas? - paklausia Zekė tada. - Gal 
žinote, ką jie galėjo iškrėsti jam? 

Brita Svedlund staiga suklūsta. 

- Iš kur gavote tokios informacijos? Neneigiu to, bet iš 
kur sužinojote jūs? 

— Neturime teisės sakyti, - atsako Malina. 

- Tiesą sakant, man nerūpi, ką jie veikia po pamokų ir 
už mokyklos ribų. Jei sukčiau galvą dėl to, ką moksleiviai 
daro laisvalaikiu, jau seniai būčiau išprotėjusi. 

— Vadinasi, nežinote, - ištaria Zekė. 

- Būtent. Žinau, kad praleidžia tiksliai tiek pamokų, 
kiek yra leidžiama, kad būtų atestuoti, o pažymiai yra 
stebėtinai geri. 

— Jie dabar mokykloje? 

Brita Svedlund pabarškina klaviatūrą. 

- Jums pasisekė. Kaip tik prasideda darbų pamoka. Jos 
nenorės praleisti. 

Dirbtuvėse tvyro ką tik obliuotos ir degintos medienos 
kvapas su dažų ir skiediklių tvaiko priemaišomis. 

Jiems įėjus į dirbtuves šešiasdešimtmetis mokytojas 
su pilku megztiniu ir lygiai tokios pačios spalvos barzda 
apžėlusiu veidu palieka prie tekinimo staklių moksleivį ir 
skuba jų pasitikti. 

Ištiesia apdulkėjusią ir pjuvenomis aplipusią ranką, bet 
šypsodamasis iš karto atitraukia. Malina atkreipia dėmesį į 
šiltas, bėgant metams spindesio nepraradusias žydras akis. 
Užuot paspaudėęs, jis pakelia ranką į viršų: 

— Uf! - ištaria. Malina jaučia nuo jo sklindantį stiprų 
kofeino ir tabako tvaiką. Klasikinis mokytojų aromatas. — 
Pasisveikinsime kaip indėnai. Matsas Bergmanas, darbų 
mokytojas. Man už nugaros - 9 b klasė. Nujaučiu, kad jūs 
iš policijos? Brita skambino, sakė, kad jūs pakeliui. 

- Tiesa, - atsako Malina. 

— Vadinasi, žinote, ko ieškome. Jie čia? - paklausia 
Zekė. 

Matsas Bergmanas linkteli. 

— Salės gale. Dažykloje. Išpiešė mopedo degalų baką. 

Malina mato dažyklą už mokytojo nugaros. Kitoje 
subraižytos stiklinės sienos pusėje, kampe tarp lentynose 
išdėliotų pilkos ir žalios spalvų dažų indelių. Viduje sėdi du 
jaunuoliai. Nusisukę, matosi tik šviesių plaukų ševeliūros. 

— Gali kilti problemų? - pasidomi. 

— Ne čia, - atsako Matsas Bergmanas ir nusišypso. - 
Žinau, kad šiaip kartais būna niekdariai, bet čia elgiasi 
kaip pridera. 


Malina atlapoja stiklines dažyklos duris. Ant kėdučių 
sėdintys vaikinai pakelia akis. Iš pradžių vangūs žvilgsniai 
staiga tampa budrūs, kupini įtampos ir nerimo. Ji žvelgia 
į juos sukaupusi visą savo autoritetą. Ant juodo benzino 
bako nupiešta raudona kaukolė. 

Skriaudėjai? 

Taip. 

Šaudytojai į langus? 

Galbūt. 

Žmogžudžiai? 

Kas žino? Klausimas kol kas neatsakytas. 

Vyriokai pakyla. Abu raumeningi ir visa galva aukštesni 
už ją. Abu mūvi plačius hiphopo stiliaus džinsus ir vilki 
džemperius su gobtuvais ir WE logotipu. 

Spuoguoti paaugliški veidai stebėtinai panašūs savo 
nebranda - liesi žandai, per didelės nosys, jau atsiradusio 
geismo pėdsakai ir testosterono antplūdis. 

— Ojūs kas tokie? - atsistodamas klausia vienas. 

- Sėskis, - jai už nugaros iškošia Zekė, - TUOJAU 
PAT. 

Tarsi užgriūtas krintančių lubų, berniokas klesteli 
atgal ant dažais aptaškytos kėdės. Zekė uždaro duris. Jie 
sąmoningi padaro pauzę ir tik tada Malina pradeda 
kalbėti: 

— Aš esu Malina Fors iš policijos, o čia mano kolega 
Zacharijas. 

Malina iš galinės džinsų kišenės išsitraukia pažy- 
mėjimą. 

Atkiša jį berniukams, ir šie atrodo vis labiau sunerimę, 
tarsi išsigandę pasivijusios prikrėstų kiaulysčių lavinos. 

— Bengtas Andersonas. Turime informacijos, kad jį 
erzinote, tyčiojotės ir kankinote. Dabar norime viską 
apie tai žinoti, taip pat ką veikėte naktį iš trečiadienio į 
ketvirtadienį. 

Siaubas berniukų akyse. 

— Kuris iš jūsų yra Jimisė 

Linkteli vilkintis mėlyną džemperį. 

- Taigi, - ištaria Malina, - klokite. 

Tas, kuris vardu Joakimas Svensonas, pradeda teisintis: 

— Kokio velnio, mes tik truputį pajuokaudavome su 
juo. Paerzindavome, kad buvo toks storas. Čia juk nieko 
keisto? 


182 


Jimis Kalmvikas tęsia: 

— Buvo visai pakvaišęs dėl tų savo kamuolių per 
rungtynes. Ir dar smirdėjo. Myžalais. 

- Ir nusprendėte, kad dėl to galima tyčiotis iš žmogaus? 

Malina negali nuslėpti pykčio balse. 

- Turime liudininką, sakantį, kad jūs vandališkai elgė- 
tės prie jo buto ir smurtavote prieš jį patį - mėtėte akme- 
nis ir vandens bombas. O dabar jis rastas nužudytas. Jei 
nepradėsite kalbėti, galiu jus išsivežti į policiją tiesiog 
dabar, - sako Malina. Ji nutyla, leidžia tęsti Zekei. 

— Kalbama apie žmogžudystę. Ar jūsų tuščios puodynės 
tiek supranta? 

— Gerai, gerai. 

Jimis Kalmvikas skėsčioja rankomis ir Žiūri į pritaria- 
mai linkčiojantį Joakimą Svensoną: 

- Smurtavome? Paleisdavom pavymui kokį akmenį, 
nutraukdavom jo bute elektrą, pripildavome visokio šūdo 
į pašto dėžutę, tas tai taip, bet dabar jis negyvas, tai koks 
skirtumas? 

— Velnioniškai didelis skirtumas, - ištaria Zekė ramiu 
balsu. - Kas gali pasakyti, kad vieną dieną nenuėjote per 
toli? Gal per daug prisiartinote. Gal kilo muštynės. Ir gal 
netyčia net užmušėte? Pabandykite pažvelgti į situaciją 
mūsų akimis, vyručiai. Taigi, ką veikėte trečiadienio 
vakarą ir naktį? 

— Kaip būtume galėję jį ten atvilkti? - sako Joakimas 
Svensonas, tuomet tęsia: - Buvome pas Jimį namuose ir 

- Taip, mano mama buvo išėjusi pas savo diedą. Tėtis 
miręs, tai ji turi kitą. Visai nieko tipelis. 

— Kas nors gali tai patvirtinti? - klausia Malina. 

- Taip, mes, - atsako Joakimas Svensonas. 

- Ir daugiau niekas? 

— O ką, reikia? 

„Paaugliai, - mąsto Malina. - Per kelis mirksnius per- 

dėtą drąsą pakeičianti baimė. Pavojingas grandiozinio pa- 
sitikėjimo savimi ir abejonių mišinys. Vis dėlto Tuvės 
Markusas atrodė visai kitoks. Ką Tuvė pasakytų apie tuodu? 
Nepavadintum džentelmenais iš Džeinės Ostin romanų.“ 

- Įsiklausyk, gudruti, - sako Malina. - Žmogžudystė. 
Girdėjai? Čia tau ne kates kankinti. Gali būti tikras, kad 

— „Dogtauno ekstremalus“, - atsako abudu vienu 
balsu. 

- Pasiutusiai geras filmas, - tęsia Jimis Kalmvikas. — 
Apie tokius kietus vyrukus kaip mes. 

Joakimas Svensonas rodo dantis. 

- Ir jei manote, kad kankinome kates, tai to niekada 
nebuvo. 

Malina žvelgia sau per petį. 

Dirbtuvėse plušama prie tekinimo, šlifavimo ir pjovimo 
staklių, lyg nieko nebūtų nutikę. Kažkas iš visų jėgų kala 
vinį į dėžę primenantį daiktą. Ji vėl atsisuka į berniokus: 

— Ar kada nors šaudėte į Bengto Andersono butą? 

- Mes? Šaudėme? Iš kur gautume šautuvą? 

Nekalti kaip ėriukai. 

- Ar domitės asų garbinimu? - klausia Zekė. 

Abudu atrodo kaip dideli klaustukai. Neįmanoma 
suprasti - kvaili ar susitepę. 

— Domimės kuo?.. 

— Asų garbinimu. 

— Kas čia per velnias? - ištaria Jimis Kalmvikas. - Jei 
nuo žodžio asses*, tai jau tikrai. Ir dar kaip. 

Dar spuoguoti, o jau grynakraujai paršai. Atžagarei- 
viai ir triukšmadariai. Bet ar pavojingi? 

— Kačių kankinimas? Tai jis išplepėjo, Uningas, - sako 
tuomet Jimis Kalmvikas. - Tas suskis visai beviltiškas. 

Zekė pasilenkia prie jo ir pažvelgia gyvatės akimis. 
Malina žino, kaip tai atrodo. Girdi jo kimų, šaltą kaip už 


* Asses - užpakaliai (angl.). 

dirbtuvių lango besiartinantis vakaras ir naktis balsą: 

- Jei bent pirštu paliesite Fredriką Uningą, pats 
asmeniškai ištroškinsiu jūsų Žarnas ir priversiu ėsti. Su 
visais šūdais. Čia šiaip, kad žinotumėte. 

„Taip, ji gali nakvoti čia.“ 

Janės trumpoji žinutė ateina 20.15. Pavargusi Malina 
sėdi automobilyje pakeliui į namus iš sporto salės, šiandien 
gavo pernelyg didelę porciją žmogiškųjų šlykštybių, todėl 
reikėjo išvalyti makaulę. 

Pakalbėję su Jungsbru chuliganais jiedu grįžo į nuovadą. 
Įsitaisiusi šalia Zekės keleivio sėdynėje, Malina paskubomis 
tyliai reziumavo situaciją: 

„Bengtas Andersonas buvo erzinamas ir persekiojamas 
(gal ir daugiau) testosterono apsemtų pašlemėkų. Ry- 
toj reikės apklausti jų tėvus. Gal paaiškės kas daugiau. 
Sulaikyti kol kas nėra jokio pagrindo. Jie prisipažino 
skriaudę Bengtą Andersoną, tačiau po jo mirties tai 
jau neaktualu. Be to, galimas daiktas, tai buvo tiesiog 
berniūkščių šunybės ir nieko daugiau. 

Šūviai į kambario langus. 

Pakvaišėliai asų garbintojai lygumoje. Žmogžudystė 
akivaizdžiai primena pagonišką ritualą. 

Ir dar didelis Murvalių šeimos šešėlis visame tyrime. 

Ginklai seife. 

Nebyli Marija Murval. Išprievartauta. Kieno? Bengto?“ 

Marija norėtų atsakyti į tą klausimą neigiamai, tačiau 
žino, kad negalima uždaryti durų nėį vieną kambarį. Vietoj 
to bando apžvelgti tai, ką įmanoma apžvelgti. Įsiklausyti į 
balsus tyrimo metu. 

Kas dar gali išlįsti iš tamsos apgaubtos lygumos ir 
miškų? 

„Taip...“ 


Ji žiūri į pirmą žinutės žodį. 

Kelioms akimirkoms atplėšia akis nuo kelio. 

„Taip.“ 

„Kitados taip vienas kitam prisiekėme, Jane. Tik neiš- 
siaiškinę, kas mūsų laukia ateityje. Kur savęs pervertinimo 
ribos?“ 

Malina pastato automobilį ir skuba aukštyn į butą. 
Išsikepa porą kiaušinių, krinta į sofą ir įsijungia televizorių. 
Ją patraukia laida apie kelis keistuolius amerikiečius, 
besivaržančius, kas sukonstruos gražiausią ir geriausią 
motociklą. 

Laida kažkodėl nesunkiai pradžiugina, ir po poros 
reklamos pertraukėlių ji ima suvokti dėl ko. Janė galėtų 
būti vienas tų amerikiečių, nesitveriantis džiaugsmu, kai 
peržengęs ribą ir palikęs už nugaros kasdienybę bei 
rūpesčius gali visas atsiduoti savo tikrajai aistrai. 

Ji mato ant stalo tekilos butelį. 

Kaip jis ten atsidūrė? 

„Pati ten pastatei, Malina, kai ką tik kraustei stalą ir 
nunešei kiaušinienės likučius.“ 

Ugninis vanduo. 

Gal įsipilti šlakelį? 

Ne. 

Laida apie motociklus baigiasi. 

Pasigirsta skambutis į duris. Malina pagalvoja, kad 
Danielis Hiogfeltas peržengė visas ribas ir dabar nepranešęs 
skambina į duris, tarsi jų santykiai būtų oficialūs. 

Vargu, Danieli. Nors gal... 

Malina išeina į prieškambarį ir nepažiūrėjusi pro akutę 
atidaro duris. „Danieli, velnio...“ 

Ne. 

Ne Danielis. 

Vyras juodo mėlynumo akimis. Variklio alyvos, tepalų 
ir tualetinio vandens kvapas. Degantis žvilgsnis, šaukte 
šaukia beveik pamišimo apimtos akys. 

Jis toliau stovi už durų. Malina nenuleidžia akių. Pyktis, 

neviltis, prievarta? Jis gerokai didesnis nei ten, virtuvėje. 
Ką, velniai griebtų, čia veikia? Zeke, turėtum būti čia. Ar 
jis ketina brautis vidun? 

Pilvas susitraukia, ji išsigąsta ir per trumpą mirksnio 
dalelę pradeda drebėti. Jo akys. Durys, reikia užtrenkti 
duris, šis vyras nusiteikęs ryžtingai ir su juo menki juokai. 

Ji pabando, deja, tarpduryje atsiduria didžiulis juodas 
batas. Prakeikimas. Reikia daužyti, spardyti, trypti, tačiau 
kojinėmis apautos pėdos neveiksmingos prieš plienu 
kaustytus batus, nuogas skausmas užklumpa ją pačią. 

Jis stiprus. Įsikimba į duris rankomis ir trūkteli. 

Priešintis beviltiška. 

Marija Murval. Ar ištiks tavo likimas? 

Baimė. 

Dabar tai daugiau suvokimas nei jausmas. 

Adamas Murvalis. 

Tai tu nuskriaudei savo seserį? Iš ten tas žvilgsnis? Ar 
todėl šiandien taip įtūžai? 

Tik baimė. Atsikratyk jos. 

Kur striukė su pistoletu? Bet jis tik Žiūri į mane, šypsosi, 
prunkšteli, tada vėl žvelgia tuo desperatišku žvilgsniu, 
ištraukia iš tarpdurio koją, nesibrauna vidun, atitraukia 
rankas, apsisuka ir nueina taip pat sparčiai, kaip tikriausiai 
ir atėjo. 

Prakeikimas. 

Rankos dreba, organizmas purškia adrenaliną, širdis 
daužosi. 

Malina pažvelgia į laiptinę. Ant vieno laiptelio guli 
lapelis. Nelygi rašysena: 

Palik Murvalius ramybėje. Nekišk nosies. 

Tarsi kepsnio ar tešlos receptas. Seno, pavargusio 
žmogaus žodžiai. Tada nestiprus grasinimas. Nekišk 
nosies... 

Malina vėl pajunta baimę. Ji užverda sklaidantis adre- 
nalinui, virsta išgąsčiu, kvėpavimas sutankėja. Jei Tuvė 
būtų buvusi namuose? Tada baimę keičia pyktis. 

Kaip, velniai rautų, jis galėjo būti toks kvailas? 

Vyras už durų. 

Galėjo paprasčiausiai sudraskyti mane į gabalus. 

Buvau viena. 

Ji grįžta prie sofos. Susmunka. Atsispiria pagundai 
patraukti tekilos. Praeina penkios minutės, dešimt, gal net 
pusvalandis, kol sukaupusi jėgas paskambina Zekei. 

- Jis ką tik buvo čia. 

— Kas? 

Staiga Malina pamiršta jo vardą. 

- Tas su beveik juodomis akimis. 

— Adamas Murvalis? Ką nors atsiųsti? 

— Ne, velniop. Jis išėjo. 

— Velnias, Malina, velnias! Ką jis padarė? 

— Manau, galima sakyti, grasino. 

— Suimsime jį tuojau pat. Kai tik galėsi, iš karto atva- 
žiuok. Gal man tave paimti? 

— Susitvarkysiu, ačiū. 


Trys automobiliai su mėlynais švyturėliais. Dviem dau- 
giau nei prieš kelias valandas. Adamas Murvalis mato juos 
pro langą. Du sustoja prie jo namo, jis pasiruošia, žino, 
kodėl jie čia ir kodėl jis pasielgė taip, kaip pasielgė. 

„Reikia pasakyti.“ 

Ir tada dar tūkstantis dalykų. Mažoji sesutė, didysis 
brolis, įvykiai miške. Jei ką nors įsikalbi, nieko kito gal ir 
nebėra? 

— Važiuok pas tą kiaulę, Adamai. Paduok raštelį ir 
išeik. 

— Mama, aš... 

— Važiuok. 

Skambutis į duris. Viršuje miega Ana ir vaikai, 
broliai - savo namuose. Keturi uniformuoti policininkai 
ant laiptų. 

— Ar galiu pasiimti striukę? 

- Atsikalbinėji, velnio išpera? 

Policininkai užgriūna, jis kovoja, kad gulėdamas ant 
grindų galėtų įkvėpti oro, jie spaudžia, ant laiptų pasirodo 
Ana su vaikais, rėkia ir šaukia: „Tėti, tėti, tėti...“ 

Kieme kiti policininkai neprileidžia brolių, o jis yra 
vedamas į mašiną kaip supančiotas sulaukėjęs šuo. 

Kiek toliau šviečiančiame lange stovi motina. Nors tiesi 
nugara ir sulenkta, vis tiek ją mato. 

Šaltyje išsisklaido paskutiniai baimės ir nerimo likučiai, 
atslūgsta adrenalino poveikis. Artėdama prie nuovados 
Malina su kiekvienu žingsniu jaučiasi esanti vis labiau 
pasiruošusi netrukus susitikti Adamą Murvalį, o rytoj - ir 
kitus brolius. Kad ir kaip norėtų gyventi atskirai nuo 
visuomenės, dabar jie įžengė į jos teritoriją ir kelio atgal 
nebėra, jei tik apskritai kada buvo. 

Eidama pro senąją gaisrinę Malina nežinia kodėl ima 
galvoti apie mamą su tėčiu. Apie dekoratyvinėmis plytomis 
papuoštą vilą Stureforse, kur užaugo. Kaip vėliau suprato, 
mamavisąlaiką stengėsi, kad namai atrodytų prašmatnesni, 
nei buvo iš tiesų, tačiau nedažnai jų slenkstį peržengda- 
vusių nusimanančių žmonių akis turėjo pastebėti, kad 
originalūs kilimai iš tiesų buvo ne itin geros kokybės, o 
sienas puošė didelių tiražų litografijos. Visi namai buvo 
bandymas sukurti išskirtinumo įspūdį. Ar kas nors kita? 

„Gal reikės tavęs paklausti, mama, kai kitą sykį susi- 
tiksime? Nors tu juk paprasčiausiai neišgirsi mano 
klausimo, net ir puikiai suprasdama, ką turėjau omenyje.“ 


— Nair kvailys, - sako Zekė. 

Malina pasikabina striukę ant kėdės prie rašomojo stalo. 
Ore tvyro laukimo atmosfera ir šiaip tik rytais juntamas ką 
tik išvirtos kavos aromatas. 

— Nelabai gudru, ar ne? 

— Nežinau, nežinau... - atsako Malina. 

— Ką turi omenyje? 

- Niekada nepagalvojai, kad raida yra tokių kaip jie 
rankose? 

Zekė purto galvą: 

— Nekvaršink sau galvos tokiomis mintimis, rūpesčių ir 
taip nestinga. Ar tau viskas gerai? 

— Taip, viskas gerai. 

Iš kavos kambarėlio ateina du uniformuoti policinin- 
kai. Žandai įraudę nuo šiltos kavos. 

— Martinsonai! - šūkteli vienas. - Ar tavo berniokas 
įkals porą įvarčių mače su „Modo ? 

- Pašėlusiai gerai sužaidė prieš Ferjestadą, - antrina 
kitas. 

Zekė ignoruoja uniformuotus kolegas. Apsimeta 
neišgirdęs, vaidina užsiėmusį. 

Zekei į pagalbą ateina Karimas Akbaras. Atsistoja tarp 
jo ir Malinos. 

- Sulaikysime jį, - ištaria Karimas. - Šiomanas tuo jau 
pasirūpino. Gali būti atvežtas bet kurią minutę. 

- Kokiu pagrindu? - klausia Malina. 

— Kabinėjosi prie policininkės jos namuose. 

- Jis paskambino į duris ir paliko raštelį. 

— Turi jį čia? 

- Žinoma. 

Malina pasirausia striukės kišenėje, ištraukia sulenk- 
tą lapelį ir ištiesia Karimui, šis atsargiai išlanksto ir 
perskaito. 

- Aišku kaip dieną, - ištaria. - Akivaizdus bandymas 
trukdyti tyrimo eigai, beveik galima prilyginti grasinimui 
ir priekabiavimui. 

- Tai jau taip, - sako Zekė. 

- Tai nukreipta asmeniškai į tave, Malina. Kaip manai, 
kodėl? 

Malina atsidūsta. 

- Nes aš moteris. Paprasta. Galvoja, kad moterį lengvai 

įbaugins. Nieko naujo. 

— Stereotipai yra nieko naujo, - atsako Karimas. - Gal 
vis dėlto yra kitų priežasčių? 

— Man niekas neateina į galvą. 

— Kur Šiomanas? - klausia Zekė. 

- Pakeliui. 

Sujudimas prie įėjimo. 

Jau atvažiavo? Ne, lauke nesimato mėlynų švyturėlių. 

Tada pamato jį. 

Danielis Hiogfeltas gestikuliuoja, susijaudinęs kažką 
kalba, tačiau neperšaunamas stiklas tarp biuro ir įėjimo 
nepraleidžia garso. Tik gerai pažįstamas veidas ir odine 
striuke vilkintis kūnas. Kažko nori, kažką žino. Atrodo 
rimtas, nors tuo pat metu ir žaidžia. 

Šalia Danielio stovi ta jaunutė fotografė. Kaip užsukta 
fotografuoja administratorę Ebą. Malina susimąsto, ar 
auskaras nosyje galėtų užstrigti fotoaparate, o dredai 
apsivynioti aplink objektyvą. Biorjė Sverdas bando raminti 
Danielį, bet netrukus pavargsta, papurto galvą ir išeina. 

Danielis dirsteli Malinos pusėn. Savimi patenkinto 
žmogaus išraiška. Nors gal yra ir ilgesio šešėlis? Žais- 
mingumas? Sunku pasakyti. 

„Nenuleisk akių, - pagalvoja Malina. 

— Meet the press“, - ištaria Karimas ir nusišypso jai. 
Tuo pat metu atrodo, kad jo veido oda tampa visai kitokia. 
Tada dar priduria: - Beje, Malina, atrodai sukrėsta. Ar 
viskas gerai? 

— Sukrėsta? Vyrų kolegų to niekada nepaklaustum, - 
atsako Malina ir nusisuka į kompiuterį. Bando atrodyti 
užsiėmusi. 

Karimas vėl šypsosi: 

- Fors, aš tik pasidomėjau. Iš geros valios. 

Prie jų prieina Biorjė. Akys šypsosi. Atrodo kaip žmogus, 
kuris žino, ko nori kitas, tačiau neketina jam to duoti. 


* Susitikimas su žiniasklaida (angl). 

- Žiniasklaidos pasididžiavimas. Norėjo sužinoti, ar 
Adamas Murvalis įtariamas žmogžudyste, ar sulaikėme 
jį dėl kitos priežasties. Supyko, kai pasakiau „jokių 
komentarų“. 

— Neerzink žiniasklaidos atstovų be reikalo, - pamoko 
Karimas, - jie ir taip gana bjaurūs. 

Tuomet: 

- Iš kur jis žino, kad šiuo metu ką nors darome? 

— Aštuoni policininkai, aštuoni mobiliojo ryšio 
telefonai, - atsako Zekė. 

— Plius dešimt kitų, - papildo Malina. 

- Plius juokingai mažos algos, - priduria Karimas ir 
patraukia Danielio pusėn. 

— Kas čia buvo? - klausia Biorjė. - Bandymas įsiteikti 
darbo liaudžiai? 

— Ką gali žinoti, - atsako Zekė. - Gal regėjo už savo 
paties veidą ryškesnę viziją? 

- Jis visai normalus, - užtaria Malina. - Baikit šaipytis. 

Tada prie įėjimo ima mirgėti mėlyni švyturėliai ir 
netrukus raumenų prisipumpavę kolegos atidaro balto 
automobilio duris. 


Raumenys. 

Geležiniai pirštai laiko atgal ir į viršų užlaužtas Adamo 
Murvalio rankas. Įriešus giliai įsirėžę metaliniaiantrankiai. 
Tada trūktelėjimas ir savisaugos instinkto genamas kūnas 
pats juda pirmyn. Galva nulenkta žemyn, policininkai 
velka jį į priekį. Aplinkui mėlynos uniforminės kelnės ir 
juodi batai. Apsnigtas asfaltas nuo magnetinės mėlynos 
šviesos primena žvaigždėtą dangų. Blyksi fotoaparatas. Į 
viršų pakyla automatinės durys. Vieną šaltį pakeičia kitas. 

Spigus balsas. Vyro ar moters? 

— Adamai Murvali, ar žinai, kodėl esi sulaikytas? 

„Gal laikai mane kvailiu?“ 

Tada dar vienos durys, žydros ir smėlio spalvos raštai 
po kojomis, balsai, veidai, jauna mergina, pora ūsų. 

— Veskite tiesiai į tardymo patalpą. 

— Kurią? 

- Pirmą. 

— Kas? 

- Laukiame Šiomano. 

Ryžtingas vyriškas balsas. Mano, kad akcento nesigirdi. 
Iš tiesų jis tik prakeiktas juočkis. 


Pro tardymo kambario langą Malina mato, kaip Svenas 
Šiomanas įjungia magnetofoną, girdi, kaip nurodo datą, 
laiką, savo pavardę, tardomojo pavardę ir bylos numerį. 

Stebi, kaip Šiomanas tiesiai atsisėda ant juodai dažytos 
metalinės kėdės. 

Patalpa. 

Keturių metrų ilgio, keturių pločio. 

Pilkos sienos padengtos perforuotomis akustinėmis 
plokštėmis. Didelis, jau nieko nebeapgaunantis veidrodis - 
už jo esi stebimas. Juodai dažytos lubos su įleistais 
halogeniniais šviestuvais. Čia sukuriamas ir sulaužomas 
pasitikėjimas, išklojamos ir prisipažįstamos nuodėmės. 
Tiesa turi išaiškėti. Tam reikia tylos ir ramybės. 

Ramesnių už Sveną nebūna. 

Jis turi Dievo dovaną. 

Gebėjimą priversti svetimus žmones pajusti pasi- 
tikėjimą, susidraugauti su priešais. Pasiruošimas: „Kokios 
jų gyvenimo sąlygos? Kaip atrodo namai? Detalių, man 
reikia detalių.“ 

Kitoje stalo pusėje sėdi Adamas Murvalis. 

Ramus. 

Priekyje surakintos rankos padėtos ant blizgiai nula- 
kuoto sidabrinės spalvos stalo. Virš metalinių žiedų 
formuojasi mėlynės. Prieblandoje akių spalva ne tokia ryški 
ir Malina pirmą kartą atkreipia dėmesį į jo nosį, kuri tarsi 
nedrąsiai prasideda ties akimis ir baigiasi smailiu galiuku 
virš dailios formos šnervių. 

Ne visai valstietiška. 

Ne kranas, kaip sako lygumos gyventojai. 

- Taigi, Adamai, - kreipiasi Svenas, - negalėjai susilai- 
kyti? 

Adamas Murvalis nė nemirkteli. Tik pasukioja rankas 
ir nuo metalo trinties į metalą pasigirsta gergždžiantis 
garsas. 

— Mums nebūtina apie tai kalbėti dabar. Taip pat ir apie 
tavo seserį. Galime pasišnekučiuoti apie automobilius, jei 
tau tai labiau prie širdies. 

— Mums apskritai nebūtina kalbėtis, - atšauna Adamas 
Murvalis. 

Svenas palinksta virš stalo. Jo balsas - draugiškumo ir 
pasitikėjimo esencija: 

- Nagi, papasakok truputį apie mašinas, kurias laikote 
savo kiemuose. Įtariu, neblogai uždirbate jas ardydami? 


35. 


Savimeilė, Malina. Rask raktą į savimeilę. Tada jie 
atsiveria. O kai atsiveria, paprastai susitvarko ir visa kita. 

Svenas Šiomanas. 

Įkalbinėjimo išsipasakoti čempionas. 


Adamas Murvalis galvoja, kad tas policininkas yra daug 
matęs, tačiau šiame mieste dirba ne taip jau seniai. „Prie- 
šingu atveju prisimintų mane. Nes pamiršti negalėtų. Jie 
niekada nepamiršta. O gal apsimeta? Kiti dabar stovi už 
veidrodžio ir spokso į mane. Spoksokite, man negaila. 
Manote, kalbėsiu? Ir kaip jums apskritai kyla tokių minčių? 
Automobiliai - irgi ne tavo reikalas, bet apie juos, žinoma, 
visada galiu pasišnekėti. Čia nėra jokių paslapčių“ 

Adamas nenoromis jaučia, kaip jo pasipriešinimas 
mažėja. 


- Prieš dešimt metų čia nedirbai, - sako Adamas. - Kur 

buvai tada? 

— Patikėk, - atsako Svenas, - mano karjera nuobodi. 
Prieš dešimt metų buvau kriminalinės policijos inspekto- 
rius Karlstade. Tada žmona gavo darbą čia ir man nieko 
kito neliko, kaip tik susirinkti žaislus ir persikraustyti. 

Adamas Murvalis linkteli. Malina pastebi, kad jis 
patenkintas atsakymu. Kodėl jam rūpi Šiomano karjeros 
vingiai? Tada Malinai topteli - jei Šiomanas čia būtų tikras 
senbuvis, jis prisimintų brolius. 

Savimeilė, Malina, savimeilė. 

— Tai kaip ten tie automobiliai? 

- O ką automobiliai? Tiesiog užsiėmimas. 

Adamas Murvalis pasitiki savimi. Jo balsas - variklis 
su ką tik pakeistais tepalais. 

- Išardome ir parduodame vertingesnes detales. 

— Gyvenate tik iš to? 

— Darturime benzino kolonėlę. Tą, prie kelio į akveduko 
pusę, „Preem“. 

- Ir to užtenka? 

— O ką, atrodo, kad neužtektų? 

— Ar pažinojai Bengtą Andersoną? 

- Žinojau, kas jis toks. Visi žinojo. 

— Kaip manai, ar jis kaip nors susijęs su tavo sesers 
išprievartavimu? 

— Ne tavo reikalas. Nekalbėk apie tai. 

— Aš turiu paklausti, Adamai. Pats žinai. 

— Nekalbėk apie Mariją, jos vardas pernelyg šviesus, 
kad jį kriuksėtum. 

Svenas atsisėda tiesiai, nė vienu judesiu neparodydamas 
pykčio ar nuoskaudos. 

- Tave su seserimi sieja stiprus ryšys? Girdėjau, kad iš 
visos šeimos ją lankai būtent tu. 

— Nekalbėk apie Mariją. Palik ją ramybėje. 

— Todėl ir parašei tą raštelį? 

- Čia ne jūsų reikalas. Mes išsiaiškinsime patys. 

— Ką veikei naktį iš trečiadienio į ketvirtadienį? 


— Vakarieniavome pas motiną. Vėliau su šeima grįžau 
namo. 

— Šit kaip? Vadinasi, tuo metu nekorėte medyje Bengto? 
O gal išsiaiškinote reikalą patys? 

Adamas purto galvą. 

— Kiaulė. 

— Kas? Aš ar Bengtas? Ir kas šaudė į jo langus? Tu ar 
kuris nors iš brolių? Vieną vakarą atsėlinote lygiai taip pat, 
kaip pas inspektorę Fors? Palikti žinutės? 

— Nieko nežinau apie jokius šaudymus į prakeiktus 
langus. Daugiau nieko nesakysiu. Gali stengtis nors ir visą 
naktį. Nuo šios akimirkos tyliu. 

— Kaip sesuo? 

— Ką jūs žinote apie mano seserį“ 

- Ji geros širdies. Visi taip sako. 

Adamo Murvalio veido raumenys truputį atsipa- 
laiduoja. 

— Tikriausiai supranti, kad esi įklimpęs iki ausų? 
Grasinimas  pareigūnei, įnirtingas pasipriešinimas, 
trukdymas tyrimui. Turint omenyje tavo praeitį, tai rimti 
kaltinimai. 

— Aš niekam negrasinau. Tik perdaviau laišką. 

- Žinau, koks gali būti piktas, Adamai. Pykai ant to 
šlykštaus storulio Bengto? Kuris išprievartavo tavo seserį? 
Sutrypė jos gerą širdį? Ką? Adamai, ar tu pakorei... 

— Reikėjo taip padaryti. 

— Vadinasi... 

— Manai, kad viską žinai? 

— Oko aš nežinau? 

— Eik po velnių. 

Paskutinius žodžius Adamas Murvalis ištaria pašnibž- 
domis, lėtai pridėdamas sau prie lūpų smilių. 

Svenas išjungia magnetofoną ir atsistoja. Išeina iš 
kambario, palikdamas už nugaros Adamą Murvalį vieną. 
Jis sėdi neįtikėtinai tiesiai, tarsi nugara būtų iš vienos 
plieninės sijos, kurios neįmanoma sulaužyti. 

— Ką manote? 

Svenas Šiomanas nužvelgia visus. 

Karimas Akbaras lūkuriuoja prie durų. 

— Kažkas čia nesueina, - sako Malina. - Kažkas. 

Tačiau smegenys neranda atsakymo į klausimą „kas“. 

- Jis neneigia, - taria Juhanas Jakobsonas. 

- Čia blogų vyrukų šutvė, - prabyla Zekė. - Neigti? 
Prisipažinti? Jiems tai nerūpi. Jie tiesiog daro savo. 

— Svenas nusprendė jį sulaikyti. Patupdysime šiąnakt 
į pačią šalčiausią kamerą, gal įgaus kiek proto, - ištaria 
Karimas. Grupė nuščiūva. Niekas nežino, ar jis kalba 
rimtai, ar tik pokštauja. 

— Pajuokavau, - prisipažįsta tuomet. - Gal pagalvojote, 
kad paversiu nuovadą kurdų kalėjimu? 

Karimas juokiasi. Kiti šypsosi. 


Stebėjimo kambaryje ant sienos kabo laikrodis. Juodos 
rodyklės rodo po vienuolikos dvidešimt. 

— Manau, - sako Malina, - būtų prasminga pasikalbėti 
su visa Murvalių šeima. Man taip atrodo. Rytoj. 

— Jį galime laikyti savaitę. Broliai ir motina yra iškviesti 
rytoj. Galite išsikviesti ir žmonas, - sako Karimas. 

Per garso nepraleidžiantį stiklą Malina mato, kaip du 
uniformuoti galiūnai iš specialaus būrio išveda Adamą 
Murvalį iš tardymo kambario į kamerą. 


Giedrame danguje spindi žvaigždės. 

Aukštai aukštai šypsosi Paukščių Takas. Iš begalinių 
tolių atskriejusi šalta šviesa tuo pat metu guodžia ir šildo. 

Malina su Zeke stovi mašinų aikštelėje prie Karimui 
Akbarui priklausančio juodos spalvos „Mercedes“. 

Greitai vidurnaktis. 

Jis rūko vieną iš retų savo cigarečių. Pirštai, regis, 
mėlynuoja nuo šalčio, tačiau jam nerūpi. 

- Turėtum truputį sulėtinti tempą, Fors. 

Žvaigždžių šviesa vėsta. 

— Kur sulėtinti tempą? 

- Visur. 

— Visur? 

- Tiesiog sumažink apsukas. 

Malina stovi, laukia grįžtančios šiltos šviesos, bet taip 
ir nesulaukia. 

Zekė išmeta nuorūką ir ieško kišenėje mašinos 
raktelių. 

- Važiuoji kartu? 

— Ne, einu pėstute, - atsako Malina. - Noriu truputį 
pasivaikščioti. 


Adamas Murvalis guli ant areštinės gultų. Užsiklojęs 
antklode raumeningą kūną, galvoja apie žodžius, kuriuos 
Juodulys amžinai kartodavo kaip maldelę, sėdėdamas 
girtas savo vežimėlyje virtuvėje. 

Tą dieną, kai pasiduosi, viskas bus baigta. Baigta. 
Supranti? 

Juodulys pasidavė. Tik pats to niekada nesuprato. 

Tada Adamas susimąsto apie motiną, apie tai, kad ji 
gali juo pasitikėti, taip kaip jis visada galėjo pasikliauti ja. 
Visada buvo tarsi siena tarp jų ir visų įmanomų negandų. 

Adamas - ne plepys. O vaikai? Dabar jau tikrai miega, 
nors Anai turbūt ne iš karto pavyko nuraminti. 

Adamas Murvalis mato besikilnojančią septynerių 
Anelės krūtinę, šviesias trejų Tobiaso garbanas ant pa- 
talynės su mėlynais buriniais laiveliais, ant nugaros 
vaikiškoje lovelėje miegantį aštuonių mėnesių berniuką. 
Tada Adamas užmiega, sapnuoja vidury žiemos lauke už 
durų stovintį šunį. Naktis žvaigždėta, o šuo loja taip gar- 
siai, kad skamba drebančias duris laikančios surūdijusios 
vinys. Pats Adamas sėdi didelio balto namo virtuvėje 
prie padengto stalo. Mato, kaip kažkieno ranka su vos 
įžiūrimomis gyslelėmis atlaužia keptos vištos blauzdelę ir 
meta ją pro langą šuniui. 

uo toliau stovi sniege ir loja. 

Gavęs blauzdelę nutyla. 

Tuomet lojimas vėl prasideda. Pasigirsta balsas: 
„Įleiskite mane. 

Nepalikite čia, lauke. 

Man šalta.“ 


36. 


Vasario 9 d., ketvirtadienis 


Tai ne blogas sapnas. 

Tiesiog yra taip, kaip yra. 

Janė vaikšto svetainėje pirmyn atgal. 

Berniukai iš pabėgėlių stovyklos Kigalyje vėl jį aplankė, 
šiąnakt, visai ką tik. Artėjo prie jo lovos rankose kaip 
kruvinus trofėjus laikydami savo pačių nukirstas pėdas. 
Tamsiai raudonas kraujas lašėjo ant paklodės, garavo ir 
dvokė geležimi. 

Jis prabudo nuo to, kad lova buvo šlaput šlaputėlė. 

Prakaitas. 

Kaip visada. 

Tarsi organizmas prisimintų drėgnas naktis džiunglėse 
ir būtų prisitaikęs prie praeities, o ne dabarties. 

Tyliai pakyla laiptais ir praveria Tuvės kambario duris. 
Ji miega saugiai ir šiltai. 

Svečių kambaryje guli Markusas, šaunus vaikinukas, 
kiek Janė spėjo pažinti per trumpą vakarienę, po kurios 
Tuvė ir Markusas pradingo jos kambaryje. 

Neužsiminė Malinai apie tai, kad Markusas liks nakvoti. 
Panašu, kad ji nieko nežinojo, bet vis tiek galėtų pasitei- 
sinti neva manęs, kad ji žino. „Būtų tikrai nesutikusi, tačiau 
bala nematė, - galvoja leisdamasis laiptais Janė. - Geriau 
jau žinoti ir būti šalia nei tos slėpynės uošvių namuose. 
Uošvių? 

Ar aš taip pagalvojau? 

Kad ir kaip būtų, paskambinau Markuso tėčiui ir viską 
su juo suderinau. 

Man jis pasirodė draugiškas. Ne susireikšminęs tipelis, 
su kuriais dažniausiai susiduriam ligoninėje atvežę ką nors 
greitosios pagalbos automobiliu.“ 


Ryte į nuovadą prisistatė Murvalių šeimyna. 

Atvažiavo žaliu „Range Rover“ ir „Peugeot“ mikro- 
autobusu truputį po aštuonių. Saulėje blizgančios mašinos 
ėmė vemti žmonėmis - taip Malina mintyse apibūdino tą 
vaizdą. 

Murvalių klanas - vyrai, žmonos ir vienas po kito 
besipilantys vaikai - okupavo nuovados fojė. Nesibaigiantis 
klegesys. 

Žmonės lūžio taške. 

Laukiantys progos nedaryti to, ko policija iš jų nori, - 
pasakoti. Sąmoningas užsispyrimo ir paklusnumo mišinys 
kiekviename judesyje, mimikoje ir žvilgsnyje. Nenusakomi 
drabužiai - nutriušę džinsai, ryškiaspalviai megztiniai 
ir striukės, seniai iš mados išėjusios ir tarpusavyje ne- 
derančios spalvos, purvas, dėmės ir vaikų snargliai, tarsi 
viską krūvoje laikantys klijai. 

— Čigonai, - šnipštelėjo Biorjė Sverdas į ausį Malinai, 
kai jie stebėjo tą maskaradą iš biuro. - Kaip tikras čigonų 
taboras. 

Žmonių būrio viduryje sėdėjo motina. 

Apsupta kitų, tačiau vieniša. 


- Gražią šeimą turite, - ištaria Svenas Šiomanas, 
barbendamas pirštais į stalą tardymo patalpoje. 

— Mes laikomės išvien, - konstatuoja motina. - Kaip 
senovėje. 

- Neįprasta šiais laikais. 

- Taip, bet mes laikomės išvien. 

- Ponia Murval susilaukė daug dailių anūkėlių. 

- Devynių iš viso. 

— Galėjo būti ir daugiau, jei Marija nebūtų... 

— Marija? Ko pačiam iš jos reikia? 

— Ką veikėte praėjusią savaitę naktį iš trečiadienio į 
ketvirtadienį? 

— Miegojau. Kaip ir dera senutei naktimis. 

— O sūnūs? 

— Berniukai? Kiek žinau, taip pat miegojo. 

— Ar ponia pažinojo Bengtą Andersoną? 

- Bengtą ką, inspektoriau? Jei ponas kalba apie tą, kurį 
jie pakabino medyje, tai skaičiau laikraštyje. 

— Jie? 

— Taip, skaičiau, kad užpuolikų galėjo būti keli. 

— Kaip jūsų sūnūs? 

— Pasigėdintumėte, inspektoriau, pasigėdintumėte... 


Malina žvelgia Sofijai Murval į akis. Nors po jomis kabo 
dideli maišeliai, rudi plaukai švariai išplauti ir tvarkingai 
surišti į uodegą. Susirinkimų salė dabar naudojama ir 
apklausoms. 

Jakobo, vidurinio brolio, žmona. Keturi vaikai, nuo 
septynių mėnesių iki dešimties metų. Žindanti krūtimi, 
nesudedanti bluosto naktimis, išsunkta iki kaulų čiulpų. 

— Keturi vaikai, - ištaria Marija. - Esate laiminga. Aš 
turiu tik vieną. 

— Ar čia galima rūkyti? 

— Ne, deja. Griežtos taisyklės. Nors gal ir pavyktų pada- 
ryti išimtį, - sako Malina ir pastumia per stalą savo tuščią 
kavos puodelį. - Pelenus kratykite čia. 

Sofija Murval pasirausia žalios spalvos džemperio su 
gobtuvu kišenėje ir išsitraukia pakelį „Blend Menthol“ bei 
reklaminį kažkokios transporto kompanijos žiebtuvėlį. 
Prisidega cigaretę. Nuo saldaus, mėtomis atsiduodančio 
dūmo Maliną apima šleikštulys. Ji stengiasi šypsotis. 

- Gyvenimas lygumoje tikriausiai nelengvas? 

— Galir ne visada labai smagu, - atsako Sofija Murval, - 
bet to juk niekas ir nežadėjo? 

— Kaip judu su Jakobu susipažinote? 

Sofija pažvelgia per petį ir užsitraukia dūmą. 

- Jums tai neturėtų rūpėti. 

- Jūs laimingi? 

- Labai, labai laimingi. 

— Net ir po to, kas nutiko Marijai? 

- Tai nieko nepakeitė. 

- Kažkodėl sunku patikėti, - ištaria Malina. - Jakobui 
ir broliams turėjo būti žiaurus smūgis. 

- Jie rūpinosi seserimi, jei tai turite galvoje. Rūpinasi ir 
dabar. 

- Ar pasirūpino ir tuo, kuris, jų manymu, tai padarė? 
Kai pakorė Bengtą Andersoną medyje? 

Pasigirsta beldimas į duris. 

- Užeikit! - šūkteli Malina ir pro durų plyšį pažvelgia 
neseniai įsidarbinusi asistentė Sara. 

- Ten verkia berniukas. Jie sako, kad jam metas žįsti. 
Ar galima? 

Sofija Murval nė nemirkteli. 

Malina linkteli. 

Moteris, kuri, ko gero, yra Adamo Murvalio žmona, 
įneša storą bliaunantį berniuką ir paguldo į Sofijos Murval 
glėbį. Išsižiojęs berniukas ieško spenelio. Sofija Murval už- 
gesina nuorūką, pasikelia džemperį ir apnuogina krūtį. 
Berniukas įsisiurbia. 

Ar supranti savo laimę? Ar jauti ją? 

Sofija glosto berniukui galvytę. 

- Išalkai, brangusis? 

Tada priduria: 

- Jakobas negali būti su tuo susijęs. Neįmanoma. 
Kiekvieną naktį nakvojo namuose, o dienomis plušėjo 
dirbtuvėse. Nuo ryto iki vakaro matau jį pro virtuvės 
langą. 

— Ar gerai sutariate su anyta? 

- Taip, - atsako Sofija Murval. - Nuostabesnio žmogaus 
negali būti. 

Eliasas Murvalis užsisklendęs. Jo atsiminimai nepa- 
siekiami kaip perlas geldelėje. 

- Aš nieko nesakysiu. Lioviausi kalbėti su policija prieš 
penkiolika metų. 

Sveno Šiomano balsas: 

— Mes ne tokie jau baisūs. Ypač tokiam vyrui kaip tu. 

- Jei nieko nesakysiu, kaip sužinosite, ką aš padariau 
ar ko nepadariau? Gal manote, kad esu toks skystas, jog 
leisiuosi palaužiamas? 

- Būtent, - ištaria Svenas. - Mes nemanome, kad tu 
skystas. Bet jei nekalbėsi, mums bus sunku. Ar nori, kad 
mums būtų sunku? 

— O kaip tu manai? 

- Ar tu šaudėei į... 

Eliaso Murvalio lūpos susiūtos nematomais chirurgi- 
niais siūlais, o liežuvis sustingęs ir nebylus. Patalpoje taip 
tylu, kad girdisi ventiliatoriaus švilpimas. 

Iš stebėjimo vietos to nesigirdi, tačiau Malina žino 
garsą ten esant. Duslus mechaninis dūzgimas, šviežias oras 
žmonėms. 


Jakobas Murvalis juokiasi iš klausimo. 

—- Ar esame su tuo susiję? Jūs nesveiki. Dabar mes 
gerbiame įstatymus. Seniausiai apsiraminome ir niekuo 
nenusižengiame. Paprasčiausi automobilių mechanikai. 

Biorjė Sverdas: 

— Gerai, bet ką pasakysi apie gandus, kad grasinote 
pateikusiems pasiūlymus įsigyti Blosvedrete parduoda- 
mus namus? Kad grasinote nekilnojamojo turto agentui? 

— Apkalbos. Tai mūsų valdos. Jei pasiūlome didžiausią 
kainą, tai mes ir perkame, ar ne? 

— Naktį iš trečiadienio į ketvirtadienį? Miegojau lovoje 
šalia žmonos. Na, miegojau ne visą naktį, tačiau buvau 
lovoje su žmona. 

— Marija. Tu nevertas net ištarti jos vardo. Girdi, faro 
išpera? Bengtas Andersonas... Marija... Kamuolys... Aborto 

liekana... Marijai reikėjo spjauti į jį. 

Jakobas Murvalis staiga pakyla. 

Tada vyro kūnas suglemba, jėga apleidžia raumenis. 

— Rūpinosi juo. Ji yra švelniausias ir šilčiausias žmogu- 
tis, kurį Dievas kada nors padovanojo šiai sumautai 
planetai. Tiesiog truputį juo rūpinosi, nejaugi nesupranti, 
šiukšle? Ji tokia. Ir niekas negalėjo jai sutrukdyti. Ir jei 
jis atsidėkojo tuo, ką padarė miške, tai tikrai nusipelnė 
nudvėsti ir nešdintis tiesiai pragaran. 

— Tačiau jūs to nepadarėte? 

— O kaip tu manai, fare, kaip tu manai? 


37. 


„Armija atsitraukia, - pagalvoja Malina. 

Murvalių klanas evakuojasi iš policijos nuovados fojė. 
Kalendami nuo šalčio dantimis sėdasi į mašinas. 

Eliasas ir Jakobas padeda mamai įsitaisyti ant prieki- 
nės mikroautobuso sėdynės, nors senoji pajėgtų ir pati. 

Ką tik stovėjo prie durų skara apsisiautusi galvą ir taip 
išsproginusi akis, kad, rodės, išlips iš akiduobių. 

Davė pylos Karimui Akbarui. 

- Aš išsivežu Adamą namo! 

— Parengiamojo tyrimo vadovas... 

Netikėtas ir staigus seno žmogaus pykčio proveržis 
išmušė Karimą iš pusiausvyros. Jis buvo auklėjamas gerbti 
vyresnius. 

- Jis važiuos namo. Dabar pat. 

Jai už nugaros mūru stovėjo kiti šeimos nariai, o pati 
pirmoji - Adamo žmona su prie kojų besiglaustančiais 
šniurkščiojančiais vaikais. 

— Tačiau... 

- Tada bent jau turiu jį pamatyti. 

- Ponia Murval, jūsų sūnus negali būti lankomas. Pa- 
rengiamojo tyrimo vadovas Svenas Šiomanas... 

— Parengiamojo tyrimo vadovas gali nors ir pasikarti, 
o aš turiu pamatyti savo berniuką. Ir be kalbų! 

Tada šypsena, kuri greitai virsta grimasa, šviečia 
netikroviškai balti dantų protezai. 

Toks atkaklumas primena vaidinimą ar žaidimą. 

— Pažiūrėsiu, ką galiu... 

— Vadinasi, negalite nieko, ar ne? 

Tada Rakelė Murval apsisuka, iškelia ranką ir kariaunos 
atsitraukimas prasideda. 

Prie įėjimo kabantis laikrodis rodo 14.50. 


Susirinkimų salė. Vėdinti per šalta, todėl mėtinių ciga- 
rečių smarvė niekur nedingusi. 

- Lisbetė Murval užtikrina alibį savo vyrui Eliasui, - 
sako Malina. 

- Jie visi vienas kitam užtikrina alibį, - ištaria Zekė. - 
Vienaip ar kitaip. 

Įsiterpia Juhanas Jakobsonas: 

— Susidaro įspūdis, kad jie neturėjo jokių sąsajų su 
Bengtu Andersonu, išskyrus tai, kad jis buvo sesers klien- 
tas ir figūravo jos išprievartavimo byloje. 

— Blosvedrete vis tiek derėtų atlikti kratą, - sako Svenas 
Šiomanas. - Noriu žinoti, kas laikoma tuose namuose. 

— Ar turime tam pakankamai argumentų? - suabejoja 
Karimas Akbaras. - Motyvas, keli incidentai, bet tai ir 
viskas. 

- Žinau, ką turime ir ko neturime. Vis dėlto užteks. 

— Mes tik truputėlį pasidairysime, - ištaria Biorjė Sver- 
das. - Nieko baisaus, ar ne? 

„Tik aukštyn kojomis apversti namai, - pagalvoja 
Malina, - o daugiau tikrai nieko baisaus.“ Tada garsiai 
ištaria: 

— Suorganizuokite kratą. 

— Gerai, - atsako Karimas. 

— Noriu apklausti Joakimo Svensono ir Jimio Kalmvi- 
ko tėvus, - sako Malina. - Kas nors turi patvirtinti, ką jie 

veikė trečiadienį vakare. Be to, galbūt daugiau sužinosime, 
kaip skriaudė Bengtą Andersoną. 

- Šūviai, - primena Zekė. - Vis dar nežinome, kas 
šaudė. 

- Padarysime štai kaip, - nusprendžia Svenas 
Šiomanas. - Pirmiausia - krata. Paskui galėsite pasišnekėti 
su vyrukų tėvais. 

Malina linkteli, pagalvoja, kad Blosvedrete prireiks vi- 
sų pajėgų. Kas žino, ką tie pakvaišėliai sugalvos iškrėsti. 

Tada prisimena išsigandusį Fredriko Uningo balsą: 
„Tai liks tarp mūsų?..' Ir pagalvoja, kad, velniai griebtų, ji 
privalo kiek įmanoma išplėtoti tą tyrimo liniją. 

— Į Blosvedretą, - ištaria Juhanas ir atsistoja. 

- Dumble visada kas nors slypi, - sako Biorjė. 


Tu šį tą išmanai apie dumblą, Biorje, ar ne? 

Buvai giliai dumble, kai gulėdamas šalia žmonos klausei- 
si sunkaus jos kvėpavimo, besiatrofuojančiai diafragmai 
beveik nepajėgiant aprūpinti plaučių. 

Jutai gilyn traukiantį liūną ir lipnias gleives ant pirštų 
silpnai apšviestame miegamajame, kai ji norėjo, kad slau- 
gytum tu, o ne bevardžiai nepažįstami slaugai. 

Taip, Biorje, šį tą išmanai apie dumblą, tačiau žinai, kad 
gyvenime yra ir kitų dalykų. 

Tam tikra prasme irgi laukei per tvorą perlekiančių 
kamuolių, kad galėtum juos įmesti atgal. Tik niekas niekada 
nesijuokė iš tavo judesių. 

Tau niekada neteko badauti ir jausti tikro alkio, Biorje. 
Tikros vienatvės. Pavojingos vienatvės. Tokios, kuri priver- 
čia išsigaląsti kirvį ir tvoti juo tėvui į galvą. 

Aš plevenu virš lygumos, artinuosi prie Blosvedreto. Iš 
taip aukštai namų grupelė atrodo kaip keli juodi taškeliai 
beribėje baltoje staltiesėje, o už kokių dešimties kilometrų 
į vakarus augantis medis, kuriame kabojau, primena 
kruopelę pelenų. Leidžiuosi, matau automobilius, šąlančius 
policininkus ir Rakelės namo virtuvėje susispietusius 

Murvalius. Girdžiu jų prakeiksmus, sunkiai valdomą įniršį. 
Nejau nežinote greitpuodžio veikimo principo? Neauši- 
namas reaktorius sprogsta. Smurtą galima izoliuoti tik 
kuriam laikui. Jūs dabar vaikštote pačiais paribiais. Mano- 
te, kad keturi uniformuoti policininkai prie durų gali su- 
laikyti smurtą viduje? 

Ten, dideliame baltų plytų name, didžiausiose 
dirbtuvėse. 

Malina ir Zacharijas, toks jo vardas, atidaro vartus 
į vieną vidinių patalpų. Viduje šalta, vos dešimt laipsnių, 
tačiau kvapas jaučiamas. 

Čia jus atvedė užgauta savimeilė. 

O gal smalsumas? 

Ar atgaila, Malina? 

Jums kils klausimas, kodėl Murvaliai visko nesutvarkė 
geriau. Tai pasės abejonių grūdą. Kas tai? Koks padaras 
visai nesiskaito su rizika? 

Pamatysite nuo lubų kabančias grandines ir skridinius, 
padedančius iškelti sunkius daiktus palubėn arba dar 
aukščiau. 

Pamatysite sukrešėjusio kraujo pėdsakus. 

Pajusite dvoką. 

Tada atsiras nuojauta. 


- Zeke, matai? 

— Matau. Ir užuodžiu. 

Pagrindinėje dirbtuvių salėje tvyrojusio variklio aly- 
vos kvapo vidinėje patalpoje visiškai nesijaučia. 

- Šviesos, mums reikia daugiau šviesos. 

Milžiniškos slankiosios geležinės durys į patalpą 
pasirodė puikiai suteptos ir noriai atsivėrė. „Svorio visai 
nesijaučia , - pagalvojo Malina, atkreipdama dėmesį į 
siekiančias iki pat durų ratų vėžes. 

Slankiosios durys - lengvumo įsikūnijimas. 

Patalpa belangė. Dėmėtos betoninės grindys. Nuo sijų 
palubėje kabančios grandinės nejuda, tačiau, regis, vis tiek 

barška it barškuolės gyvatės. Pačiame viršuje tarsi atskiros 
planetos juoduoja skridiniai. Visos sienos apstatytos tam- 
soje šiek tiek žvilgančiais plieniniais suolais. Ir smarvė, 
mirties ir kraujo smarvė. 

- Ten. 

Zekė rodo į srovės jungiklį ant sienos. 

Po kelių mirksnių patalpą užlieja šviesa. Zekė ir Malina 
mato sukrešėjusį kraują ant grindų, grandines, tvarkingas 
peilių eiles ant blizgaus poliravimo plieninių suolų. 

— Čia tai bent... 

— Kviesk ekspertus. 

- Ir atsargiai išeinam. 


Malina, Zekė ir Juhanas Jakobsonas stovi prie kriauk- 
lės Adamo Murvalio namo virtuvėje. Uniformuoti poli- 
cininkai verčia stalčių turinį svetainėje, kurios grindys 
nuklotos laikraščiais, nuotraukomis, staltiesėmis ir stalo 
įrankiais. 

— Vadinasi, vidinė dirbtuvių patalpa labiau primena 
skerdyklą? Galėjo tai padaryti čia? - klausia Juhanas. 

Zekė linkteli. 

— Ojūs ką radote? - pasidomi Malina. 

— Rūsys pilnas mėsos. Didžiuliai balti šaldikliai. Maišai 
su nurodytais metais ir skerdienos rūšimis. „Faršas 2001“, 
„nugarinė 2004“, „stirniena 2005“. Tas pats visuose trijuo- 
se namuose. Pas mamą irgi turėtų būti. 

— Daugiau nieko? 

- Tik kalnai visokio šlamšto. Dokumentų nedaug. Pa- 
našu, kad raštvedyba jiems ne prie širdies. 


Pokalbį nutraukia riksmas iš keturviečio garažo prie 
Eliaso Murvalio namo. 

- Kažką čia turime! 

„Džiaugsmingi geltonsnapių balsai. Ar ir manasis taip 
skambėjo prieš devynerius metus? - pagalvoja Malina. - 
Kai buvau ką tik baigusi Policijos akademiją ir pirmą sykį 

patruliavau gimtajame mieste. Atgal į gėrį?“ 

Malina, Zekė ir Juhanas išpuola iš Adamo Murvalio 
virtuvės, paknopstomis perbėga kiemą, atsiduria gatvėje ir 
lekia prie garažo. 

— Cionai! - modamas šaukia jaunas uniformuotas 
policininkas. Akys degte dega iš susijaudinimo, kai rodo 
jiems į „Škodos“ pikapo kėbulą. 

- Panašu, kad visas sumautas kėbulas sulaistytas krau- 
ju, - ištaria. - Tiesiog neįtikėtina! 

„Ne taip jau ir neįtikėtina“, - pagalvoja Malina. Tuomet 
paliepia: 

— Nieko neliesk. 

Nepastebi, kad ką tik pasididžiavimu ir laime spin- 
duliavusiu vaikino veidu nuslenka slogaus nepasitenkinimo 
šešėlis, kurį gali sukelti tik viršininko arogancija. 


Biorjė Sverdas eina įtempęs pilvo raumenis. Jaučia, kaip 
energija iš ten plūsta į visą kūną. 

Degalinė gerai prižiūrėta, čia nenaudėliams nieko 
neprikiši. Jokių keistenybių nei parduotuvėje, nei dirbtu- 
vėse. Viskas nepriekaištinga. Jaučiasi išmanančių šeiminin- 
kų ranka. Čia jis ir pats mielai paliktų paremontuoti auto- 
mobilį. 

Už parduotuvės įrengtas nedidelis biuras - keli aplankai 
lentynoje ir fakso aparatas. Ir dar vienos durys. Su dviem 
stipriomis pakabinamomis spynomis. Vis dėlto ne itin 
stipriomis. 

Dirbtuvėse Biorjė susiranda tvirtą geležinį strypą. 
Grįžta į biurą, užkiša strypą už skląsčio, užgula visu svo- 
riu ir netrukus jau girdi, kaip spynos protestuoja. Tada dar 
sykį užgula krūtine. Metalas pasiduoda ir skląstis išlekia iš 
tvirtinimo vietų. 

Jis žvelgia vidun. Iš pradžių pajunta gerai pažįstamą 
ginklų alyvos kvapą. Tuomet pamato ir prie sienos 
išrikiuotus šautuvus. 

„Kad tave kur“, - pagalvoja. Tuomet topteli mintis, kad 

į degalines dažnai įsilaužiama. Jei savojoje laikai ginklus, 
vadinasi, įsilaužimų ne itin bijai. Kitaip laikytum kur nors 
kitur. 

Šypteli. 

Įsivaizduoja gandus smulkių nusikaltėlių pasaulyje: 
„Kad ir kas nutiktų, nelieskite degalinės Blosvedrete. 
Žinokite, broliai Murvaliai - tikri prietrankos!“ 


Horizontą ima gaubti sutemos. Aplink Maliną baisus 
šurmulys. Uniformuoti, civiliai, kraujas, ginklai, šaldyta 
mėsa. Dabar, jiems apieškant senosios namus, šeima sėdi 
Adamo Murvalio virtuvėje. 

Malinai dingteli, kad kažko trūksta. Bet ko? Tada 
susigriebia - Danielio Hiogfelto. Jis turėtų čia būti. 

Vietoj jo sukiojasi kažkoks kitas rašeiva, kurio net vardo 
nežino. Tik fotografė ta pati - su auskaru nosyje ir visais 
kitais atributais. 

Malina pagauna save norinčią paklausti, kur pasidėjo 
Danielis, bet tai būtų neįmanoma. Kokia priežastimi rei- 
kėtų prisidengti to klausiant? 

Suskamba telefonas. 

— Labas, mama. 

— Tuve, brangute, aš greitai grįšiu. Darbe šiandien 
gausybė įvykių. 

— Nepaklausi, kaip man šiąnakt sekėsi pas tėtį? 

— Žinoma, ir kaip... 

— PUIKIAI! 

— Dabar esi namuose? 

— Taip. Planavau galbūt pavažiuoti autobusu pas 
Markusą. 

Per visuotinį triukšmą pasigirsta Juhano šūktelėjimas: 

- Biorjė degalinėje aptiko krūvą ginklų! 

Malina giliai įkvepia šalto oro: 

- Pas Markusą? Puiku... Tai gal ten ir užvalgysi ko 
nors? 

38. 


Regis, Karin Juhanison skruostai sugeria prožektorių 
šviesą, o rudą odos atspalvį dar paryškina daili blizganti 
raudonojo vyno spalvos pūkinė striukė. Ne ta pati kaip tą 
sykį prie medžio. Kita. 

„Bordo, - pagalvoja Malina. - Taip Karin pavadintų tą 
spalvą.“ 

Karin purto galvą, artėdama prie šalia dirbtuvių vartų 
trypčiojančios Malinos. 

— Kol kas matome tik žvėrių kraują, tačiau kol pa- 
tikrinsime kiekvieną kvadratinį centimetrą, užtruksime 
dar kelias dienas. Mano galva, jie ten mėsinėjo žvėris. 

— Neseniai? 

— Vos prieš kelias dienas, ne daugiau. 

- Šiuo metu kaip ir ne medžioklės sezonas. 

— Apie tai neišmanau, - atsako Karin. 

— Nors kai kuriems žmonėms tas sezoniškumas nieka- 
da netrukdė medžioti kiaurus metus. 

— Brakonieriavimas? 

Karin rauko kaktą, tarsi vien mintis apie maklinėjimą 
miške su šautuvu ant pečių spaudžiant trisdešimties 
laipsnių šalčiui būtų atstumianti. 

— Nėra neįmanoma, - sako Malina.- Iš to galima 
uždirbti. Gyvendama Stokholme vis spėliodavau, iš kur 
turguje kiaurus metus yra šviežios briedienos. 

Karin žvilgsnis slysta garažo link. 

— Tas pats ir dėl automobilio. Nors kol kas dar neži- 
nome. 

— Žvėrių kraujas? 

- Taip. 

— Ačiū, Karin, - ištara Malina ir dėl pačiai nežinomos 
priežasties nusišypso. 

Karin suglumsta. 

Pasitaiso kepurę taip, kad matytųsi ausų speneliai. 
Kiekviename blizga po auskarą su trimis deimantais. 

— Nuo kada, - klausia Karin, - pradėjome dėkoti viena 
kitai už tai, kad kiekviena dirbame savo darbą? 


Ginklai eilėmis sudėti ant juodais šiukšlių maišais 
išklotų parduotuvės degalinėje grindų. 

„Tai ne įprasta degalinės parduotuvėlė su karštomis 
dešrelėmis ir šviežiais produktais, o vieta tikriems vy- 
rams“, - pagalvoja Malina. Keli iš pareigos padėti šoko- 
ladiniai sausainiai ir kampe burzgiantis senas surūdijęs 
gėrimų šaldytuvas, štai ir visa duoklė šiandieninėms 
degalinių madoms, kurios nėra susijusios su variklio aly- 
vomis, atsarginėmis detalėmis ir įvairiais priedais. 

Janei ši vieta patiktų. 

Graižtviniai šautuvai „Husgvarna . 

Išgraviruotos stirnos ir briedžiai, medžiotojai miške, 
gėlės. 

Medžiokliniai šautuvai „Smith Wesson . 

Pistoletai „Luger“, „Colt“ ir „Sig Sauer“ P225 - standar- 
tinis policijos ginklas. 

Jokių mauzerių ar orinių šautuvų. Kiek Malina mato, 
nė vienas ginklų negalėjo būti panaudotas šaudyti į Bengto 
Andersono langus. Seifuose namuose buvo tik įprasti 
medžiokliniai dvivamzdžiai ir graižtviniai šautuvai. Gal 
broliai turi slėptuvę dar kur nors? O gal, nors ir sukaupę 
visą ginklų arsenalą, tikrai neturi nieko bendro su šaudymu 
į langus? Kaip jie ir tvirtina. 

Visų keisčiausia - du kariuomenėje naudojamo mode- 
lio automatai ir rankinė granata. 

„Atrodo kaip obuolys, - pagalvoja Malina. - Keistos 
formos, mutavusios spalvos obuolys.“ 

— Guldau galvą, kad automatai ir granata buvo pavogti 
prieš dvejus metus per įvykdytą įsilaužimą į ginklų sandėlį 
Kvarne, - sako Biorjė. - Tada dingo dešimt automatų ir 
dėžė granatų. Duodu ranką nukirsti, kad šitie yra būtent 
iš ten. 

Jis kosėja, vaikšto po kambarį pirmyn atgal. 

- Su tomis gėrybėmis galėtų karą pradėti, - taria Zekė. 
— Gal jau ir pradėjo? - atsako Biorjė.- Kai pakabino 
medyje Bengtą Andersoną. 


Jakobas ir Eliasas Murvaliai sėdi motinai iš šonų prie 
virtuvės stalo jos namuose. Už nugaros matosi ištraukti 
stalčiai ir ant pasiūtų iš skiaučių kilimų sudėti indų 
bokštai. 

Broliai susikaupę, lyg laukdami komandos, kurią reikės 
įvykdyti bet kokia kaina. „Tarsi kariautų, - pagalvoja 
Malina. - Visai kaip sakė Biorjė - regis, tuoj pakils iš 
apkasų ir pasileis į priešų linijas. Motina Rakelė Murval 
sėdi per vidurį kaip matrona. Apatinis žandikaulis kiek 
atsikišęs, galva truputį atlošta. 

- Imkitės to darbo judu, Malina ir Zeke, - nurodė 
Svenas Šiomanas. - Prispauskite juos. Grasinkite. 

Prieškambaryje ir svetainėje budi uniformuoti 
policininkai. „Jei ką nors bandytų.“ 

Zekė su Malina stovi tiesiai priešais trijulę. Prieš tai 
susitarė taikyti seną kaip pasaulis tardytojų triuką - vienas 
bus blogas, o kitas geras. Zekės akys - kaip sušalusį kraują 
žiemą užuodusio vilko. 

— Aš pabūsiu blogas. 

— Gerai. Sugebėsi? 

- Su tavimi šalia būsiu kietas kaip titnagas. 

Malina palinksta virš stalo. Iš pradžių pažvelgia į 
Jakobą, paskui į Eliasą ir galiausiai į motiną. 

- Įklimpote iki ausų galiukų. 

Nė vienas nereaguoja, tik sunkiai ir ritmingai kvėpuoja, 
tarsi plaučiai ir širdys dirbtų tuo pačiu dažniu. 

Tęsia Zekė: 

- Kiekvienam po penkerius metus. Mažiausiai. 
Įsilaužimas, ginklų vagystė, neteisėtas ginklų laikymas, 
brakonieriavimas, o jei aptiksime žmogaus kraujo - 
kalbėsime apie žmogžudystę. Jei tik rasime jo kraujo. 

- Įsilaužimas? Koks dar įsilaužimas? - stebisi Eliasas 

Murvalis. 

- Ššš, kad man nė žodžio! - įsiterpia motina. 

— Manote, negalime pričiupti už automatus? 

— Niekada, - sušnibžda Eliasas, - niekada. 

Malina mato, kaip kažkuri Eliaso Murvalio balso gaide- 
lė išveda Zekę iš pusiausvyros. Yra tai regėjusi anksčiau. 
Atrodo, neatlaiko vidiniai stabdžiai ir jis ima veikti. Tampa 
raumenų ir adrenalino mišiniu, tiesiog čia ir dabar. Vienu 
šuoliu atsiduria kitoje stalo pusėje. Griebia Eliasą Murvalį 
už gerklės ir bloškia galvą tiesiog į stalviršį, spaudžia taip, 
kad žandai pabąla. 

— Klausyk, sumautas indėne, - šnypščia Zekė. - Išpešiu 
tau plunksnas iš subinės ir sugrūsiu į gerklę. 

— Ramiai, Jakobai, - sako motina. - Ramiai. 

-— Tu jį užmušei, išpera? Jūsų darbas? Ten, dirbtuvėse? 
Kaip šunį! O tada pakabinote medyje, kad visi matytų, kad 
visi apylinkėse žinotų, kas nutinka tiems, kurie susipyksta 
su Murvalių šeima, ar ne taip? 

— Paleisk, - švokščia Eliasas Murvalis, o Zekė spaudžia 
dar stipriau. 

- Paleisk, - sugargaliuoja dar kartą ir Zekė atitraukia 
rankas. 

„Na ir kieti tavo kiaušai, - pagalvoja Malina. - 
Sudraskytum brolius po vieną, o jei reikėtų - ir visus iš 
karto.“ 

— Suprantu, - ištaria Malina, kai Zekė grįžta į jų stalo 
pusę, - kad negalėjote atsikratyti minties, jog galbūt Beng- 
tas išprievartavo jūsų seserį, ir norėjote ką nors padaryti, 
kad... kad žmonės žinotų. 

—- Mums nusispjaut, ką tie žmonės galvoja, - atšauna 
Jakobas Murvalis. 

Motina atsilošia kėdėje ir sukryžiuoja rankas ant 
krūtinės. 

— Nė žodžio, motin, - sako Eliasas Murvalis. 

— Ar dar negana? - klausia Zekė. - Pikape tikrai rasime 
Bengto kraujo, ir to visiškai užteks nuosprendžiui. 

— Ten jūs nerasite jo kraujo. 

— Turėjote nesitverti pykčiu. Ar ketvirtadienį leidote 
jam išsiveržti per kraštus? Atėjo laikas keršyti? - Malina 
nutaisiusi patį švelniausią balsą ir užuojautos kupiną 
žvilgsnį. 

- Bauskite berniukus už brakonieriavimą ir ginklų 
laikymą, - staiga prabyla motina, - tačiau apie kitus daly- 
kus jie nieko nežino. 

„Užtat tu žinai“, - pagalvoja Malina. 

— Užtat jūs Žinote? 

— Aš? Aš nieko nežinau. Berniukai, papasakokite jai 
apie medžioklę, apie trobelę prie ežero, papasakokite ir 
baigtas kriukis. 

Trobelė, Malina. 

Miškas. 

Kažkas sėlina šaltyje tarp medžių kamienų. 

Broliai ir motina. 

Ar tai jie mane kankino, Malina? Šaudė į mano langus, 
pakabino mane medyje? Nusėjo mano kūną žaizdomis? 

Jie spyriojasi. Bando išsaugoti tai, kas priklauso jiems. 

O gal tai berniūkščių darbas? 

Fanatiky? 

Klausimai niekada nesibaigia. 

Pasikalbėk su vaikėzų tėvais, Malina. Žinau, kad 
dabar kaip tik ruošiatės, tu ir Zacharijas. Ieškoti aiškumo. 
Prisikasti arčiau tiesos, kurios manaisi ieškanti. 

Kažkur ten yra atsakymas. 

Kažkur, Malina. 


Laikykis plano. 
Veik pagal pasirinktą taktiką. Nieko nepraleisk, kol nesi 
visiškai įsitikinusi. 

Besąlygiškai, Malina. 

Mėgstamas Sveno Šiomano žodis. 

Durys būna plačiai atlapotos ir uždarytos, visai kaip tos 
priešais ją. 

Zekės pirštas ant skambučio. Virš galvos - raudonai 
nudažytas nedidelis įėjimo stogelis, iš lango šalia durų 
sklinda šviesa. Virtuvė, tačiau joje nė gyvos dvasios. 

Paladės gatvė. 

Maždaug trisdešimt butų su lopinėliu žemės. Spren- 
džiant iš stiliaus, statyti aštuntojo dešimtmečio pabaigoje, 
pamirštame sklype iš karto už Jungsbru savivaldybės 
paplūdimio. Apledėjusius, tačiau rūpestingai pabarstytus 
įėjimus supa žiemos miegu miegantys krūmai. Prie 
kiekvieno yra po mažą lopinėlį apsnigtos pievelės. 

„Kaip privatūs, tačiau ne namai, - mąsto Malina. - 
Namo iliuzija neturintiems pakankamai išteklių. Nei 
šioks, nei toks būstas. Ar tokiuose gyvenantys žmonės irgi 
yra nei šiokie, nei tokie?“ Garažai prie krūmais apsodintos 
automobilių aikštelės taip pat palieka dvejopą ir slogų 
įspūdį. 

Joakimo Svensono mama Margareta. 

„Ji namuose, - pagalvoja Malina. - Įdomu, kodėl 
neatidaro?“ 

Zekė vėl skambina. Iš burnos veržiasi vakaro sutemose 
baltas garas. 

Atvažiavus automobilio laikrodis rodė 17.15. Laukia 
ilgas vakaras, galbūt ir naktis. 

Broliai areštinėje. 

Trobelė miške. 

Tada Malina išgirsta laiptais besileidžiančio žmogaus 
žingsnius. Trakšteli rakinama spyna ir durys šiek tiek 
atsiveria. 

„Ko visi tie pro durų plyšį žiūrintys žmonės 
bijo?“ - klausia savęs Malina. 

Tada prieš akis iškyla Bengto Andersono kūnas medyje. 

Broliai Murvaliai. 

Rakelė. 

Pagalvoja, kad Margaretai gal ir tikrai bus geriausia 
laikyti duris užrakintas. Kreipiasi: 

— Margareta Svenson? Mes iš Linšiopingo policijos, 
norime kai ko paklausti apie jūsų sūnų. Ar galime užeiti? 

Moteris linkteli ir atidaro duris. Susisupusi į baltą 
rankšluostį, plaukai šlapi, nuo šviesių garbanų laša vanduo. 
Prisistatymas ir rankų paspaudimai. 

— Maudžiausivonioje, - paaiškina Margareta Svenson. — 
Užeikite. Luktelėkite virtuvėje, kol apsirengsiu. 

— Ar Joakimas namuose? 

— Ne. Kažkur išėjęs. 

Virtuvė prašosi remonto. Apsilaupę balti langų dažai, 
susidėvėjusios viryklės plytelės. Vis dėlto čia jauku. Rudas 
stalas ir kiek neįprastos medinės kėdės sukuria paprastą, 
tačiau malonią atmosferą, šalčio gniaužtams atleidus nosį 
Malina užuodžia stiprų kvapiųjų pipirų aromatą. 

Jie nusivelka striukes, susėda prie virtuvės stalo ir lau- 
kia. Ant spintelės stovi alyvuogių aliejaus butelis ir viso- 
kiausių sausainių pridėtas indas vaisiams. 

Penkios minutės. 

Dešimt. 

Tada Margareta Svenson grįžta. Vilki raudoną sporti- 
nį megztuką ir baltas kelnes. Pasidažiusi. Ne daugiau nei 
trisdešimt aštuonerių, gal keturiasdešimties. Vos keleriais 
metais vyresnė už Maliną. Graži ir dailios figūros. 
Neabejotinai sportuoja. 

Atsisėda prie stalo ir klausiamai pažvelgia į Zekę ir 
Maliną. 

- Direktorė skambino, sakė, kad lankėtės mokykloje. 

— Taigi, tikriausiai žinote, kad jūsų sūnus ir Jimis 
Kalmvikas skriaudė nužudytąjį Bengtą Andersoną, - sako 
Malina. 

Margareta Svenson susimąsto. 

- Direktorė minėjo. Aš apie tai nežinojau. Bet ir nesa- 
kau, kad tai neįmanoma. Kas žino, ko jiedu prisigalvoja. 

- Jie geri draugai? 

— Taip, kaip broliai, - atsako Margareta Svenson. 

— Nieko nežinote apie tai, ką jie galėjo padaryti Bengtui 
Andersonui? 

Margareta Svenson papurto galvą. 

— Ar galėjo iš kur nors gauti ginklų? 

- Jei turite omenyje peilius, tai jų pilni stalčiai 
virtuvėje. 

- Šaunamųjų ginklų, - patikslina Malina. 

Margareta Svenson atrodo nustebusi. 

— Man tai atrodo neįmanoma. Visiškai. Kur galėtų jų 
gauti? 

— Asų garbinimas, - ištaria tuomet Zekė. - Ar Joakimas 
kada nors tuo domėjosi? 

— Guldau galvą, kad jis nė neįsivaizduoja, kas tai yra. 
Kas kita - tekvondo ir riedlentės. Apie tai žino viską. 

— Ar moka vairuoti mašiną? - paklausia Malina. 

Margareta Svenson giliai įkvepia ir perbraukia ranka 
šlapius plaukus. 

- Jam penkiolika. Nors ką gali žinoti, ką jiedu moka ir 
ko ne. 

— Mums sakė, kad praėjusį ketvirtadienį žiūrėjo čia 
filmą, tačiau jūsų nebuvo namuose. 

- Išėjau septintą, tada jie buvo čia. Kai grįžau, Jokė 
jau miegojo. Įjungtas televizorius teberodė filmą. Tą apie 
riedlentes, kurį jie visada žiūri. 

— Kurjūs... 

- Iš pradžių turėjau mankštos vandenyje užsiėmimą 
baseine. Tada namuose pas savo draugą. Galiu duoti telefo- 
no numerį, jei norite. Namo grįžau pusę dvylikos. 

- Pas draugą? 

— Mylimąjį. Jis vardu Niklas Nyrenas. Galiu duoti 
telefoną. 

— Gerai, - sako Zekė. - Kaip jis sutaria su jūsų sūnumi? 

- Stengiasi. Mano, kad vaikinui reikia vyriško pa- 
vyzdžio. 

— Joakimo tėtis miręs, ar ne? - paklausia Malina. 

- Žuvo autokatastrofoje, kai Joakimas buvo trejų. 

Tada Margareta Svenson ištiesia nugarą. 

- Žinau, kad jis ne Dievo avinėlis ir kartais būna tiesiog 
nepakenčiamas. Tačiau jis kietas ir aš tai visada skatinau. 
Niekam neleis savęs skriausti ir visada duos atkirtį. Tai 
pravers jam kovojant gyvenime, ar ne taip? 

- Ar galime apžiūrėti jo kambarį? 

- Antrame aukšte, durys tiesiai. 

Zekė lieka prie virtuvės stalo, o Malina kyla laiptais. 

Kambaryje tvankoka. Vienišiaus urvelis. Plakatai su 
riedlentininkais. Hiphopo žvaigždės. Tupac, „Outkast“. 

Paklota lova. Melsva kiliminė danga, šviesiai mėlynos 
sienos. Rašomasis stalas su stalčiais. Malina užmeta akį 
vidun: keli rašikliai, popierius, tuščia užrašų knygelė. 

Pasilenkia pažiūrėti po lova, bet ten tuščia, tik keli 
dulkių pūkai kampuose. 

„Miegamoji stotis“, - pagalvoja Malina. 

Paskui dar pagalvoja, kad gerai, jog Tuvė nesusidėjo su 
tokiu kaip Joakimas Svensonas. Tas gydytojų sūnus yra 
tikras gėris, palyginti su šitais kietuoliais. 


Kitas namas yra tarsi iš kitos planetos. 

Nors nuo Margaretos Svenson buto nutolęs vos penkis 
šimtus metrų. 

Didelė aštuntojo dešimtmečio vila su dekoratyvinių 
plytų papuošimais ir dviviečiu garažu ties šlaitu Jotos 
kanalo link. Vienas iš maždaug dešimties kvadrato forma 
aplink stropiai prižiūrėtą žaidimų parką išmėtytų didžiu- 
lių namų. Gatvėje prie krūmų stovi juodas padidinto prava- 
žumo „Subaru“. 

Malina spaudžia įprasto modelio juodai baltą skambutį. 
Po skambučiu už plastikinio langelio užkištas lapelis su 
šokinėjančia rašysena iškeverzota pavarde. 

Kalmvik. 

Lauke šalta ir tamsu, į Jungsbru atėjo vakaras, po trupu- 

tį juntami ir stingdantys nakties žingsniai. 

Joakimas Svensonas ir Jimis Kalmvikas buvo bute 
vieni nuo septynių iki pusės dvylikos. Kas gali garantuoti, 
kad tikrai ten buvo? Kad niekur nėjo ir neiškrėtė kokios 
velniavos? Ar galėjo per tą laiką suspėti ką nors blogo 
padaryti Bengtui Andersonui? Pakabinti medyje? O gal 
Joakimas Svensonas galėjo išsliūkinti iš namų tuomet, kai 
grįžo mama? 

„Nėra nieko neįmanomo, - galvoja Malina. - Kas žino, 
kiek įkvėpimo suteikusių filmų jie prisižiūrėjo? Gal 
berniokiški pokštai netikėtai virto kai kuo daugiau?“ 

Henrieta Kalmvik plačiai atlapoja duris. 

Ne šiaip atsargus plyšelis pasižiūrėti. 

— Jūs iš policijos, ar ne? 

Didelė raudonų plaukų ševeliūra, žalios akys, ryškūs 
bruožai. Elegantiška balta palaidinukė virš elegantiškų 
tamsiai mėlynų kelnių. Keturiasdešimt penkerių moteris, 
gerai žinanti, kas jai tinka. 

- Jūsų mašina? - paklausia Malina. - Ten, gatvėje. 

— Tikrai taip. Argi negraži? 

Henrieta Kalmvik vedasi juos į vidų. Vidiniame 
prieškambaryje gestu parodo, kur pasikabinti striukes, 
šiaip ne taip nusitraukusi pūkinę striukę Malina mato, kaip 
šeimininkė plaukia parketinėmis grindimis į svetainę, kur 
stovi dvi odinės sofos ir stalas su storos liūto letenos formos 
kojomis iš raudono marmuro. 

Henrieta Kalmvik įsitaiso mažesnėje sofoje ir laukia jų. 

Ant grindų - rožinis kiniškas kilimas. Ant sienos 
virš didesnės sofos kabo oranžinių atspalvių paveikslas, 
vaizduojantis nuogą porą paplūdimyje leidžiantis saulei. 
Už lango matyti apšviestas ir apsnigtas baseinas. Malina 
įsivaizduoja, kaip gera jame maudytis rytais šiltuoju metų 
laiku. 

— Sėskitės. 

Malina su Zeke klesteli ant didesnės sofos. Oda pra- 
smenga ir jie paskęsta minkštame balde. Žvilgsnį patraukia 

ant stalo padėta ištekinta medinė lėkštė su blizgančiais 
žaliais obuoliais. 

— Nujaučiu, kad mokyklos direktorė skambino? - 
klausia Zekė. 

- Taip, - atsako Henrieta Kalmvik. 

Tada tie patys klausimai kaip ir Margaretai Svenson. 

Tie patys atsakymai, nors tuo pat metu ir kitokie. 

Įsmeigusi žalias akis į baseiną už lango, Henrieta 
Kalmvik ištaria: 

— Seniai praradau viltį dėl Jimio. Jis nepakenčiamas, 
bet kol nelaužo įstatymų, gali daryti kas tik šauna į galvą. 
Rūsyje turi kambarį su atskiru įėjimu. Gali išeiti ir grįžti 
kada panorėjęs. Jei sakote, kad galbūt persekiojo Bengtą 
Andersoną, atsakysiu, kad tikrai taip, be jokios abejonės. 
Ginklai? Neatmetu tokios galimybės. Liovėsi manęs 
klausyti būdamas devynerių. Negavęs to, ko norėdavo ar- 
ba kaip norėdavo, vadindavo mane „prakeikta velnio boba“. 
Galiausiai nusispjoviau į visas pastangas. Dabar jis namo 
grįžta pavalgyti. Ne daugiau. Aš turiu kitos veiklos - esu 
Lions ir džiazo klubo narė. 

Henrieta Kalmvik nutyla, tarsi būtų pasakiusi viską, ką 
norėjo. 

— Spėju, norėsite pamatyti jo kambarį? 

Atsikelia ir eina prie laiptų į rūsį. 

Jie vėl seka paskui. 

Prieš Henrietai Kalmvik sustojant prie kambario durų, 
praeina rūsyje skalbyklą ir patalpą su pirtimi bei didele 
sūkurine vonia. 

— Jo kambarys. 

Ir pasitraukia į šoną. 

Leidžia Zekei pačiam atsidaryti duris. 

Kambaryje netvarka. Keistai pačiame viduryje pastatyta 
metro dvidešimties pločio lova neklota. Drabužiai išmėtyti 
ant pilkai išmargintų akmeninių grindų tarp komiksų, 
saldainių popieriukų ir tuščių limonado skardinių. Baltai 
dažytos sienos tuščios. Malina pagalvoja, kad pro langą čia 

niekada nepatenka daug šviesos. 

— Norite tikėkite, norite ne, - sako Henrieta Kalmvik, - 
bet jam čia patinka. 

Jie užmeta akį į vienintelės spintelės stalčius, pasirausia 
tarp daiktų ant žemės. 

— Nieko ypatingo, - sako Zekė. - Ar žinote, kur Jimis 
dabar? 

— Neįsivaizduoju. Tikriausiai rezga ką nors su Joke. Jie 
kaip broliai. 

— O Jimio tėtis? Ar galima pasikalbėti su juo? 

- Jis dirba naftos platformoje šiaurės jūroje. Netoli 
Narviko. Tris savaites ten, tada dvi namie. 

- Vienatvė nekamuoja? - klausia Zekė uždarydamas 
Jimio kambario duris. 

- Ne itin, - atsako Henrieta Kalmvik. - Abiem tik į 
naudą nesitrinti šonais kasdien. Be to, jis pašėlusiai gerai 
uždirba. 

- Arjis ten naudojasi mobiliuoju telefonu? 

— Ne, bet skubiais atvejais galima paskambinti į 
platformą. 

— Kada dabar grįš namo? 

— Šeštadienį ryte. Rytiniu traukiniu iš Oslo. Jei skubu — 
skambinkite į platformą. 

Ragelyje pasigirsta balsas. Dėl traškėjimo norvegų kalba 
sunkiai suprantama, balsas sklinda tarsi iš kito pasaulio. 
Zekė išsuka iš Kalmvikų garažo. 

— Taip, alio. Ieškote Jorano Kalmviko? Jo čia nėra jau 
kiek daugiau nei savaitę. Baigė pamainą praėjusį antradienį 
ir pasirodys tik po dviejų savaičių. Labai prastai jus girdžiu, 
labai prastai... Kur jis galėtų būti? Namuose... Nėra? Tai 
kipšas... Tada nežinau... Jis dvi savaites dirba, tada turi tris 
laisvas. 

- Čia tai bent, - ištaria ragelį padėjusi Malina. - 
Kalmviko tėtis ne platformoje. Nebuvo ten jau daugiau nei 
savaitę. 

— O Henrieta, panašu, nieko apie tai nežino, - sako 
Zekė. - Kaip manai, ką tai reiškia? 

— Tai gali reikšti velniškai daug. Jis galėjo būti namuose 
praėjusią savaitę, kai buvo nužudytas Bengtas Andersonas, 
galbūt padėjo vaikėzams, kai šie persistengė skriausdami 
Bengtą Andersoną. O gal paprasčiausiai vedžiojo žmoną 
už nosies ir kur nors turi meilužę ar dar ką nors. Arba tie- 
siog pasiėmė papildomų atostogų. 

- Kada jis turėjo grįžti? Šeštadienį? 

- Taip. 

— Bus sunku pagauti anksčiau. Kaip manai, gal 
vaidindama nieko nežinančią Henrieta meluoja? Norėda- 
ma apsaugoti save ir sūnų? 

— Man taip nepasirodė, - atsako Malina. - Nepasirodė. 

— Kol kas pamirškime Kalmvikus, Fors. Dabar susi- 
grumsime su tamsa ir šalčiu - važiuojame pasižiūrėti 
Murvalių trobelės miške. Tai ne mažiau svarbu. 

„Ne mažiau“, - pagalvoja Malina ir užsimerkia. Ilsisi, 
vaizdai prieš akis bėga tokia tvarka, kaip jiems patinka. 

Tuvė namuose ant sofos. 

Iki pusės nuogas Danielis Hiogfeltas. 

Janė nuotraukoje prie lovos. 

O tada nustelbiantis kitus, augantis ir į pasąmonę 
įsirėžiantis vaizdas - Marija Murval lovoje ligoninės pala- 
toje. Marija Murval tarp juodų medžių kamienų tamsią ir 
drėgną naktį. 


Automobilio žibintų apšviestą miško keliuką supa su- 
ledėjusias figūras iš siaubo filmų primenantys medžiai. Lyg 
sustingęs gražių dienų prie ežero sapnas juoduoja tuščių 
vasarnamių kontūrai. Pro debesis besiskverbiančioje mėnu- 
lio šviesoje šmėžuoja pilkšvas ledo sukaustytas vanduo. 

Eliasas Murvalis nupasakojo kelią motinos namuose: 

— Hultšio ežeras, už Jungsbru reikia pasukti į Ulstorpą, 
pravažiuoti golfo laukus ir tada išsukti į Šelmu kelią. Už 
dešimties kilometrų pasieksite ežerą, iki namų kelias 
nuvalytas, vėliau teks paėjėti. Takelis pažymėtas. Tik nie- 
ko ten nerasite. 

Prieš tai šnekėjo staiga kalbos dovaną atgavęs, tarsi 
motina būtų nuspaudusi mygtuką „groti“, Jakobas Murva- 
lis. Prisipažino dėl nelegalių medžioklių organizavimo, 
prekybos stirnų kailiais, sakė, rusų milijonieriai eina dėl 
to iš proto. 

- Važiuojam ten šįvakar. Dabar pat, Šiomanas suor- 
ganizuos kratos leidimą. 

Zekė dvejoja. 

- Iki rytojaus nepalauks? Broliai bus pervežti į areštinę, 
jie nieko nepadarys. 

— Dabar. 

— Bet man šiandien vakare choro repeticija, Fors. 

— Ką? 

— Gerai jau, gerai, Malina. Bet pirma pasikalbėsime su 
Joakimo Svensono ir Jimio Kalmviko tėvais, - kimus balsas 
išduoda suvokimą, kad Malina erzintų ištisus mėnesius, 
jei repeticija su „Da Capo“ jam pasirodytų svarbesnė už 
visiškai naują pėdsaką. 

Kratos leidimas gautas, Šiomanas tai patvirtino 
telefonu. 

Zekės rankos spaudžia vairą, o Šelio Liono* vado- 
vaujamas choras traukia išsijuosęs „Pasvinguokime, 
draugai“. Chorinė muzika salone - kategoriška sąlyga, su 
kuria reikėjo sutikti, kad Zekė važiuotų prie trobelės. Jis 
išvengia slydimo, varo automobilį į priekį akceleruodamas, 
stabdydamas,vėlakceleruodamas. Malina įtempusi žvilgsnį 
stebi šakotas šalikeles ir boluojančius griovius, ieško 
tamsoje šviečiančių akių - gal kokiai stirnai, briedžiui ar el- 


* Kjellas Lėnna - švedų chorvedys, kompozitorius ir programų ve- 
dėjas. 

niui kaip tik šiuo metu prireiks perbėgti kelią. Nedaug kas 
sugeba vairuoti taip, kaip Zekė. Be profesionalams būdin- 
gos nepagarbos kitiems ir perdėto pasitikėjimo savimi, tik 
atsargiai ir kryptingai siekiant tikslo - nuvažiuoti ten, kur 
reikia. 

Jie suka aplink ežerą. Įsivaizduoja, kad jis plyti ir toliau 
tankmėje, kur susiaurėja, tampa panašus į upę ir veda 
tiesiai į tamsos ir nakties širdį. 

Laikrodis prietaisų skydelyje rodo 22.34. Nepalankus 
metas tokiam darbui. 

Tuvė namuose, pas Markusą taip ir nevažiavo: 

- Pasišildžiau mėsos šiupinio likučius. Viskas gerai, 
mama. 

- Kai tik apsikuopsiu darbe, nuveiksime ką nors 
smagaus. | 

„Smagaus?“ - pagalvoja Malina, stebėdama didžiules 
sniego pusnis kelio pabaigoje, kažkieno prakastą plyšį 
jose ir ant medžių tarsi tolstančias žvaigždes sukabintus 
atšvaitus. 

„Kas tau yra smagu, Tuve? Kai buvai maža, buvo pa- 
prasčiau. Dažnai eidavome į baseiną. Ir į kiną dabar vaikštai 
su kitais. Tau patinka pasivaikščioti po parduotuves, bet 
ne taip maniakiškai kaip kitoms tavo amžiaus mergaitėms. 
Gal nuvažiuoti į kokį koncertą Stokholme? Tau patiktų. 
Kalbėjome apie tai, bet taip ir neįgyvendinome. Knygų 
mugė Geteborge? Nors ji juk rudenį?“ 

- Turėtų būti čia, - gesindamas variklį ištaria Zekė. - 
Tikiuosi, eiti nereikės labai toli, šiąnakt, velniai griebtų, 
dar šalčiau. 


Blogio geografija. 

Kaip ji atrodo? Kokia blogio topografija? 

Regis, netoli šios vietos, vos už penkių kilometrų į 
vakarus, buvo rasti Marijos Murval užpuolimo pėdsakai. 
Nė vienas iš brolių nežinojo, ką ji veikė miške, tada niekas 
nepasakojo apie trobelę nedideliame sklype, kuriuo 

nemokamai leido naudoti ūkininkas Kvarnstriomas. Kodėl 
nemokamai? Niekas nepanoro patikslinti detalių. 

— Palaikome ten tvarką, ir tiek. 

Marija miške. 

Sudraskyta iš vidaus. 

Šaltą rudens naktį. 

Drėgme alsuojantis pasaulis. 

Kamuolys medyje. 

Šalčio sukaustyta lyguma. 

Šakos kaip gyvatės, lapai ir pūvantys grybai kaip vorai 
ir kirmėlės po tavo kojomis, į padus smingantys aštrūs 
spygliai. Kas ten medyje? Šikšnosparniai, pelėdos, naujas 
blogis? 

Nedidelės kalvos ir negilios įdubos - ar tai blogio 
geografija? Pusamžis miškas, moteris su besidraikstančiais 
ant kūno juodų drabužių skutais, auštant šlitinėjanti palei 
tuščią miško keliuką. 

Ar čia yra Žvėrių? 

Visos tos mintys pralekia Malinos galvoje, kol jiedu su 
Zeke klampoja per pusnis brolių Murvalių trobelės link, 
šviečia į medžius kišeniniais žibintuvėliais. Jų šviesoje 
spindi atšvaitai, mirtinoje tyloje juoduoja medžių žievė, o 
sniego kristalai ant žemės žvilga lyg graužikų akys. 

- How far, Fors? Lauke mažiausiai penkiolika laipsnių 
šalčio, bet aš šlapias nuo prakaito. 

Zekė eina pirmas, kasasi per sniegą. Nors takelis yra, 
juo niekas nesinaudojo nuo paskutinio snygio, šone matosi 
sniego motociklo pėdsakai. 

„Žvėrys, - pagalvoja Malina. - Tikriausiai taip juos ir 
vaikosi sniego motociklais.“ 

— Velnioniškai varginantis dalykas, - sako Malina, 
norėdama pasidalinti kančia su Zeke ir taip pakelti jam 
ūpą. - Nukėblinome mažiausiai kilometrą. 

— Kiek dar liko? 

- Jie nenorėjo sakyti. 

Jiedu sustoja ir garsiai šnopuoja tyloje. 

— Gal reikėjo palaukti? - klausia Malina. 

— Judam toliau, - atsako Zekė. 

Po trisdešimties minučių kovos su sniegu ir šalčiu 
atsiveria proskyna, kurios viduryje pūpso nedidelė trobelė, 
neabejotinai kelių šimtų metų senumo. Užpustyta iki pat 
langų. 

Jie apšviečia trobelę žibintuvėliais. Nusidriekia ilgi 
šešėliai, medžių siena už apsnigto trobelės stogo stūkso it 
tamsių niuansų portjeros. 

— Užsukime vidun, - ištaria Zekė. 

Raktas kabo ten, kur sakė broliai, - ant kabliuko po 
stogu, šaltyje subraška spyna. 

- Elektros, aišku, nebus, - praverdamas duris ištaria 
Zekė. - Jungiklio galima ir neieškoti. 

Žibintuvėlių spinduliai šokinėja šalčiu ir vienatve 
dvelkiančiame kambaryje. „Ivarkinga“, - pagalvoja Mali- 
na. Kilimai iš skiaučių ant grindų, dujinė virtuvėlė ant 
paprasto medinio suoliuko, sulankstomas stalas kambario 
viduryje, keturios kėdės, žvakės, šviestuvų nėra. Prie 
belangių sienų - trys dvigulės lovos. 

Malina prieina prie stalo. 

Paviršius aptaškytas šviesia alyva. 

— Ginklų alyva, - ištara ji. Zekė pritardamas numykia. 

Ant lentynos prie stalo išrikiuotos skardinės su žirnių 
sriuba, ravioliais ir mėsos kukulaičiais. Visai greta - dėžė 
su alkoholiniais gėrimais. 

— Kažkaip keistai primena persirengimo kambarį, - 
ištaria Zekė. 

- Taip. Neutralu. Jokių jausmų. 

— O ko tu tikėjaisi, Fors? Nurodė mums šią vietą tam, 
kad nieko nerastume. 

- Nežinau. Tiesiog kažkokia nuojauta. 

Bejausmis kambarys. 

Ką jis slepia? 

„Jei giliai širdyje esate blogi, tai ką tada iškrėtėte, 
Murvaliai?“ 

Staiga Zekė šnipšteli. Malina atsigręžia ir mato prie 
lūpų priglaustą pirštinę. Tada parodo ranka į duris. Abu 
pridengia žibintuvėlius. 

Viskas paskęsta juodoje tamsoje. 

— Ką nors girdėjai? - pašnibždomis klausia Malina. 

Zekė linkteli. Jie nejudėdami stovi ištempę ausis. 
Kažkas vilkdamas kojas artėja prie jų. Gyvūnas? Sužeistas 
žvėris? Eina į šviesą? Tada vėl tyla. Žvėris sustojo? Broliai 
Murvaliai sėdi areštinėje. Senoji? Tik ne čia ir ne dabar. 
Nebent turėtų kelis pavidalus. Koks nors valkata? Bet ką 
jis Čia veikia? 

Malina ir Zekė atsargiai, kiekvienas savo puse, slenka 
prie atvirų durų. Pažvelgia vienas į kitą ir vėl išgirsta tą 
garsą, tik dabar gerokai toliau. Jie puola lauk ir nukreipia 
žibintuvėlius į garso pusę. 

Kažkas juodas šmėkšteli ir dingsta tarp medžių. Judesiai 
ritmingi. Žmogus? 

Moteris“ 

Paauglys? Du paaugliai? 

— Stok! - sušunka Zekė. - Stok! 

Malina puola vytis, bėga juodo padaro pėdsakais, 
tačiau batai prasmenga kietoje plutoje ir klimpsta sniege. Ji 
suklumpa, atsistoja, bėga, krenta, keliasi, vejasi, šaukia: 

— Stok! Stok! Stok! Grįžk! 

Už nugaros rimties kupinas Zekės balsas: 

— Stok arba šausiu! 

Malina atsisuka. Mato Zekę ant laiptelių prie įėjimo į 
trobelę pakėlusį pistoletą ir besitaikantį į tuščią tamsą. 

— Beprasmiška, - ištaria Malina. - Kad ir kas tai buvo, 
dabar jis jau toli. 

Zekė nuleidžia ginklą. Linksi galva. 

- Ir tas kažkas šliuožė slidėmis, - ištaria šviesdamas 
žibintuvėliu į siauras vėžes sniege. 

Vasario 10 d., penktadienis 


Tuvė Malinos glėbyje. 

„Kiek dabar sveri? 

Keturiasdešimt penkis kilogramus? 

Visa laimė, kad mama kartais nueina į sporto salę, ar 
ne taip?“ 

Kojas maudžia, tačiau šiluma pradeda grįžti į pėdas. 

Jie sekė pėdsakais du kilometrus. Per tą laiką miškus 
virš Hultšio ežero aptraukė debesys ir pasiekus vietą, kur 
pėdsakai baigėsi, juos jau buvo užklojęs puraus sniego 
sluoksnis. Pėdsakai baigėsi ties miško keliuku. Buvo 
neįmanoma nustatyti, ar ten stovėjo automobilis. Ant 
žemės nesimatė alyvos dėmių. Vėžės užsnigtos. 

— Miškas prarijo, - ištarė Zekė ir telefonu nustatė jų 
buvimo vietą. 

- Iki mašinos vos penki kilometrai. Nueisime greičiau, 
nei iš nuovados ką nors atsiųs mūsų paimti. 


Kai Malina grįžo, Tuvė miegojo ant sofos. Mirgėjo 
neišjungto televizoriaus ekranas ir iš pradžių Malina norė- 
jo pažadinti Tuvę, kad eitų į lovą. 

Vėliau, žiūrėdama į išsitiesusį tokiam amžiui aukštą 
ir liesą dukters kūną, ant pagalvės išsidraikiusius plonus 
šviesius plaukus, užmerktas akis ir ramiai sučiauptas lūpas, 
panūdo pajusti dukters, gyvos meilės naštos, svorį. 

Kūnui pakelti iš vietos prireikė visų jėgų ir Malina buvo 
tikra, kad Tuvė prabus, tačiau dabar štai stovi laikydama ją 
glėbyje tyloje ir tamsoje skendinčiame kambaryje. Linguoja 
per prieškambarį, koja paspiria Tuvės kambario duris. 

Tada guldo į lovą. Nuo netolygaus svorio pasiskirstymo 
Malina praranda pusiausvyrą, jaučia tolstančią šilumą ir 
kūnas dusliai šlumšteli ant čiužinio. 

Tuvė atsimerkia: 

—- Mama? 

- Taip. 

- Ką tu darai? 

- Atnešiau tave į lovą. 

— Šit kaip. 

Tada Tuvė užsimerkia ir vėl užmiega. 

Malina išeina į virtuvę. Atsistoja prie kriauklės ir žvelgia 
į šaldytuvą. Tas burzgia tamsoje, laša pavargusi šaldymo 
sistema. 

Kiek tada svėrei, Tuve? Tris tūkstančius du šimtus pen- 
kiasdešimt keturis gramus. 

Keturis kilogramus, penkis ir taip toliau. Su kiekvienu 
kilogramu vis mažiau priklausoma, vis mažiau vaikas, vis 
daugiau suaugusi. 

„Galbūt paskutinį kartą taip tave nešiau“, - pagalvoja 
Malina užsimerkdama ir įsiklausydama į naktį. 


Kur skamba telefonas - sapne ar kambaryje už sapno 
ribų? 

Kad ir kaip būtų, jis vis tiek skamba ir Malina ištiesia 
ranką prie naktinio stalelio, grabalioja ten, kur turėtų būti 
ragelis. Kitoje vakuumo pusėje, kur šiuo metu yra ji pati. 
Sapno ir budrios būsenos paribiuose, kur viskas įmanoma, 
kur kelias akimirkas nėra jokių aplinkybių. 

— Malina Fors. 

Jai pavyksta nutaisyti ryžtingą intonaciją, tačiau balsas 
labai labai užkimęs. 

Panašu, kad naktinis pasivaikščiojimas atsiliepė 
bronchams, bet šiaip jaučiasi gerai, kūnas savo vietoje, 
galva taip pat. 

— Ar nepažadinau, Malina? 

Balsas pažįstamas, tik iš pradžių nežino, kam jį priskir- 
ti. Dažnai jį girdi, tik ne tarpusavio pokalbiuose. 

— Malina, tu ten? Skambinu tarp dviejų dainų, tai 
neturiu daug laiko. 

Radijo laidų vedėja. Helena. 

— Aš čia. Dar ne visai išsibudinusi. 

— Tada tiesiai prie reikalo. Pameni, skambinai man dėl 
brolių Murvalių? Šį tą pamiršau papasakoti, tau tai gali 
būti įdomu, šįryt perskaičiau, kad sulaikėte tris brolius, tik 
neaišku, dėl nužudymo ar ne. Ir tada prisiminiau: buvo dar 
ir ketvirtas, man rodos, netikras brolis, šiek tiek vyresnis, 
tikras atsiskyrėlis. Jo tėvas buvo kažkoks nuskendęs 
jūrininkas. Tai va. Pamenu, tie trys broliai laikėsi drauge, 
bet jis - ne. 

Ketvirtas brolis. Netikras. 

Tylos siena. 

— Ar žinai, kuo jis vardu? 

— Neįsivaizduoju. Buvo kiek vyresnis. Kiek pamenu, 
todėl ir laikėsi atskirai nuo kitų. Retai pasirodydavo. Tai 
buvo seniai. Gal viskas ne taip. Gali būti, kad painiojuosi. 

— Labai padėjai, - sako Malina.- Ir ką gi be tavęs 
daryčiau? Gal metas susitikti prie bokaliuko alaus? 

— Būtų smagu, Malina, tik kada? Panašu, kad abi esame 
paskendusios darbuose. 

Jos baigia pokalbį. Malina girdi virtuvėje krebždančią 
Tuvę. Keliasi iš lovos, staiga jaučiasi pasiilgusi dukters. 


Tuvė sėdi prie stalo, geria rūgpienį ir skaito „Cor- 
respondenten“. 

— Tie broliai, mama, atrodo tikri pamišėliai, - sako 
raukydama antakius. - Tai jų darbas? 

„Juoda arba balta“, - galvoja Malina. 

„Padarė arba nepadarė.“ 

Tam tikra prasme Tuvė teisi, tai taip paprasta, nors 
tuo pat metu daug daug sudėtingiau. Viskas susipynę ir 
daugiaprasmiška. 

— Neaišku. 

- Šit kaip? Bet už ginklus ir brakonieriavimą tikriau- 
siai sės į kalėjimą? O kaip kraujas? Tikrai tik žvėrių, kaip 
porina ta daktarėlė? 

— Dar nežinome. Dabar aiškinamasi laboratorijoje. 

— Dar parašyta, kad apklausėte kelis paauglius. Kas jie 
tokie? 

— Negaliu pasakyti, Tuve. Ar smagu buvo pas tėtį vakar 
vakare? 

- Taip, sakiau juk telefonu. Užmiršai? 

— Ką veikėte? 

— Markusas, tėtis ir aš vakarieniavome. Paskui 
pažiūrėjome televizorių ir nuėjome miegoti. 

Malina pajunta, kaip susitraukia pilvas. 

- Ir Markusas buvo? 

- Taip, liko nakvoti. 

- LIKO NAKVOTI? 

- Taip. Aišku, nesugulėme į vieną lovą, pati juk 
supranti. 

Vakar vakare ji kalbėjo tiek su Tuve, tiek su Jane. Nė 
vienas neužsiminė apie Markusą. Nė žodžio apie tai, kad 
nakvos, kad vakarieniaus pas Janę, kad Janė apskritai žino 
apie jo egzistavimą. 

— Nežinojau, kad tėtis apskritai pažįsta Markusą. 

— Kodėl turėtų nepažinoti? 

— Juk sakei, kad jis nieko nežinojo. 

— Užtat dabar žino. 

— Kodėl niekas man to nepasakė? Kodėl? 

Malina pati girdi, kaip paikai skamba jos žodžiai. 

— Galėjai paklausti, - atsako Tuvė. 

Malina purto galvą. 

— Mama, - sako Tuvė, - kartais būni neįtikėtinai 
vaikiška. 

— Yra dar vienas brolis. 

Pamatęs ką tik į nuovadą įėjusią Maliną, popieriaus 
lapu nuo savo darbo stalo mojuoja Juhanas Jakobsonas. Jai 
iš galvos vis dar neišeina pokalbis telefonu su Jane. 

— Galėjai pasakyti, kad jis liks nakvoti. 

Janė apsnūdęs, buvo ką tik sudėjęs bluostą po naktinės 
pamainos. Vis dėlto kalba aiškiai ir sklandžiai: 

— Tai, kas vyksta mano namuose, yra mano reikalas, ojei 
tavo bendravimas su Tuve toks ribotas, kad ji gali nuslėpti 
tokius dalykus, turėtum susimąstyti, kuriems gyvenimo 
momentams reikėtų skirti prioritetą. 

— Moralizuoji? 

— Dedu ragelį, girdi? 

— Nori pasakyti, kad už tai atsakinga Tuvė, o ne tu? 

— Ne, Malina, tai TU atsakinga, tačiau nori tai suversti 
Tuvei. Viso gero. Paskambink, kai nusiraminsi. 


— Gyventojų surašymas! - šaukia Juhanas. - Gavau 
išrašą iš gyventojų surašymo duomenų bazės. Ten užfik- 
suota, kad Rakelė Murval turi keturis sūnus. Pirmagimis 
vardu Karlas Murvalis. Kitiems turėjo būti netikras brolis, 
nes registre rašoma, kad tėvas nežinomas. Įtrauktas į 
telefonų knygą, gyvena Taneforso gatvėje. 

- Žinau apie jį, - sako Malina. - Reikės apklausti kuo 
greičiau. 

— Pasitarimas po trijų minučių, - sako Juhanas ir 
parodo į susirinkimų salės duris. 

Malina susimąsto, ar šiandien lauke bus darželinukų. 
Reikia tikėtis, juo labiau kad ir atšilo vienu kitu laipsniu. 


Žaidimų aikštelėje prie darželio nė vieno vaiko, tik 
tuščios sūpuoklės, lipynės, smėlio dėžės ir čiuožyklos. 

Karimas Akbaras dalyvauja susitikime. Pasidabinęs 
griežtu pilku kostiumu sėdi šalia Sveno Šiomano. 

— Kol kas tik briedžių ir stirnų kraujas, daugiau nieko, - 
ištaria Svenas. - Tačiau laboratorija darbuojasi iš peties. 
Kol baigsime, visos su broliais Murvaliais susijusios durys 
turi likti atviros. Jei daugiau nieko ir nerasime, tai vis tiek 
būsime iškapstę šiek tiek smulkmės. 

— Automatai ir rankinė granata- ne smulkmė, - 

priduria Biorjė Sverdas. 

— Beje, dėl ginklų, - kalba Svenas. - Pasak Kriminali- 
nės technikos laboratorijos ginklų ekspertų, nė vienas pas 
Murvalius rastas ginklas negalėjo būti panaudotas šaudyti 
guminėmis kulkomis į Bengto Andersono butą. 

— Automatai ir rankinės granatos - ne smulkmė, bet ir 
ne tai, kas domintų mus, - įsiterpia Karimas. - Tuo atsiras 
kam pasirūpinti. 

- Įdomu, ką jūs matėte miške? - ištaria Svenas. 

— Nežinia, - atsako Malina. 

- Kad ir kas tai būtų, tas žmogus yra susijęs su šiuo 
reikalu, - sako Zekė. 

- Juhanai, papasakok apie ketvirtą brolį, - paprašo 
Svenas. 

Juhanui išklojus tai, kas yra žinoma, prie stalo įsigali 
tyla. 

Ore kabo nebylūs klausimai. Tada prabyla Zekė: 

— Nė vienas iš Murvalių niekada nėra užsiminęs apie 
netikrą brolį. Ar jis augo kartu su jais? 

— Panašu į tai, - atsako Malina. - Bent jau Helena taip 
manė. 

— Gal atsiskyrė nuo kitų? - klausia Juhanas. 

- Visai įmanoma, kad žmogus norėtų gyventi kitaip nei 
jie, - sutinka Biorjė. 

— Ar žinome ką nors daugiau apie tą Karlą Murvalį? - 
pasidomi Karimas. - Kur, pavyzdžiui, dirba? 

- Dar ne,- atsako Malina, - tačiau šiandien išsi- 
aiškinsime. 

— Dar galime paklausti ir pačių brolių Murvalių bei jų 
dorosios motulės, - šypteli Zekė. 

— Galiu pabandyti, - juokiasi Svenas. 

- Kaip asų versija? - Karimas nužvelgia tyrimo grupę 
užvedančiu žvilgsniu. - Nusikaltimo vietos aplinkybės 
neleidžia jos atmesti. 

- Tiesą sakant, - ištaria Juhanas, - buvome užsiėmę 
kitais reikalais. Vis dėlto esame pasiruošę ir toliau tikrinti 


234 


tą versiją. 

- Gilinkitės dabar kiek tik galite, - nurodo Svenas. - 
Malina ir Zeke, kaip sekėsi pokalbiai su Joakimo Svensono 
ir Jimio Kalmviko tėvais? 

- Su jų mamomis, - pataiso Malina. - Joakimo Svenso- 
no tėtis miręs, o Jimio Kalmviko dirba naftos platformoje. 
Iš tiesų nesužinojome nieko naujo. Vaikėzų alibis 
trečiadienio vakarą vis dar miglotas. Taip pat neaiškumų 
kelia Kalmviko tėvo buvimo vieta. 

— Neaiškumų? - klausia Svenas. - Juk žinai, ką aš apie 
tai manau. 

Tada Malina paaiškina, kodėl abejoja berniokų alibiu, 
papasakoja, kad jie buvo bute vieni, o Joranas Kalmvikas 
yra nežinia kur, nors žmona mano, kad šiuo metu jis naftos 
platformoje. 

— Bet rytoj anksti ryte grįžta. Ketiname jį apklausti. 

— O Margaretos Svenson meilužis? Gal turi ką nors 
papasakoti apie jos sūnelio išdaigas? Juk bandė užmegzti 
su juo ryšį. 

- Dieną apklausime ir Niklą Nyreną. Vakar prioritetą 
skyrėme Murvalių trobelei. 

- Gerai. Tačiau dabar prioritetas turi būti skirtas 
ketvirtajam broliui Murvaliui. Aš pabendrausiu su šeima, - 
sako Svenas. 


— Ak, Karlas. Jis juk išsikėlė gyventi į miestą. 

Rakelės Murval balsas telefono ragelyje. 

„Išsikėlė į miestą? Tai juk vos už keliolikos kilometrų, 
tačiau kalba kaip apie kitą pusrutulį“, - pagalvoja Svenas 
Šiomanas. 

— Nėra ką čia šnekėti, - pasako Rakelė Murvalir padeda 
ragelį. 


- Štai čia, - sako Zekė statydamas automobilį prie trijų 
aukštų baltų plytų namo Taneforso gatvėje, netoliese nuo 
„Saab“ gamyklos. 


Namas veikiausiai statytas penktajame dešimtmetyje, 
kai „Saab“ sparčiai plėtėsi ir mieste buvo šimtais gaminami 
naikintuvai. Pirmame aukšte įsikūrusi picerija žada 
„Capricciosa“ vos už trisdešimt devynias kronas, o prie- 
šais esanti „Ica“ parduotuvė vilioja nuolaidomis kavai 
„Classic“. Geltona picerijos iškaba atsiknojusi ir Malina vos 
įstengia perskaityti pavadinimą: „Conya.“ 

Susigūžę nuo šalčio paskubomis perbėga platų šaligatvį. 
Atlapoja nerakintas laiptinės duris. Perskaito lentoje: 
„Trečias aukštas: Andersonas, Rydgrenas, Murvalis.“ 

Lifto nėra. 

Antrame aukšte Malina pajunta greitesnį širdies 
plakimą ir tankesnį alsavimą, o trečiame jau darosi sunku 
kvėpuoti, šalia pūkščia Zekė. 

— Kiekvieną kartą stebiuosi iš naujo, - šnopuoja jis, — 
koks velnioniškai nepatogus dalykas yra laiptai. 

- Taip, vakarykštės pusnys - palyginti vieni juokai. 

Murvalis. 

Jie skambina į duris, girdi skambutį viduje. Sprendžiant 
iš visko - tuščio buto tyla. Bando dar sykį, tačiau niekas 
neatidaro. 

— Dirba tikriausiai, - ištaria Zekė. 

— Gal pasibeldžiam pas kaimynus? 

Rydgrenas. 

Po dviejų skambučių duris atidaro didžianosis pagy- 
venęs vyras su žemai pūpsančiomis akimis. Nužvelgia juos 
įtariu žvilgsniu: 

— Nedomina, - ištaria. 

Malina parodo policininko pažymėjimą. 

— Ieškome Karlo Murvalio. Jo nėra namuose. Gal žinote, 
kur jis dirba? 

— Nieko apie tai nežinau. 

Vyras lūkuriuoja. 

— Ar žinote... 

— Ne. 

Tada uždaro duris. 

Vienintelis kitas visojelaiptinėje namuosebuvęs žmogus 
pasirodo esanti senyvo amžiaus moteriškė. Pagalvoja, kad 
jie iš paslaugų į namus tarnybos ir atvežė jai pietus. 


Broliai po vieną atvedami iš kamerų į apklausų kamba- 
rį atsakyti į Sveno Šiomano klausimus. 

- Aš neturiu brolio, vardu Karlas, - ištaria trindamas 
kaktą Adamas Murvalis. - Galite sakyti, kad mes giminės, 
žvelgiant jūsų akimis, taip ir yra, tačiau ne mano. Jis 
pasirinko savo kelią, mes - savo. 

- Ar žinai, kur jis dirba? 

— Neprivalau atsakyti, ar ne? 


— Kaip manai, Malina, gal, kol pietų metas, luktelėkime 
picerijoje? Tikėtina, kad grįš namo užkąsti. 

Jie stovi prie automobilio, Zekė kalbėdamas ieško 
raktų. 

— Or picą valgiau velniai žino kada. 

— Neprieštarauju. Gal jie žinos, kur jis dirba? 

Picerijos „Conya“ viduje kvepia raudonėliais ir mielėmis. 
Vietoj įprastų audinio tapetų sienas puošia medžiaginiai 
tapetai su rožinėmis ir žaliomis dėmėmis. „Bauhaus“ kėdės 
prie lakuotų ąžuolinių stalų. Jų užsakymą priima tamsaus 
gymio vyras su netikroviškai švariomis rankomis. 

„Įdomu, ar jis yra savininkas? - pagalvoja Malina. - Ne 
veltui teigiama, kad norintys prasigyventi imigrantai turi 
kurti nuosavą verslą. Kažin, ką apie tai pasakytų Karimas? 
Ko gero, pavadintų sektinu pavyzdžiu. Žmogus, kuris 
rūpinasi savimi pats, užuot palikęs tą naštą kitiems. 

Reikia tikėtis, kad vaikai pranoks tėvus. Tavo sūnūs, jei 
tik jų turi, turėtų būti vieni geriausių savo kurse univer- 
sitete. Tikiuosi.“ 

— Ką gersite? Tai įskaičiuota į pietų kainą. 

— Kolos, - paprašo Malina. 

— To paties, - antrina Zekė. Traukdamas piniginę paro- 
do ir policininko pažymėjimą. 

- Ar pažįstate šiame name gyvenantį Karlą Murvalį? 

— Ne, - atsako picos kepėjas, - nepažįstu. Ką nors pri- 
sidirbo? 

— Neturime pagrindo taip manyti, - nušviečia Zekė. - 
Tik norėjome pasikalbėti. 

— Deja. 

— Čia jūsų restoranas? 

— Taip, o ką? 

- Šiaip įdomu. 

Sėda prie stalo, nuo kurio matosi namo įėjimas. Po 
penkių minučių šeimininkas padeda prieš juos dvi picas. 
Ištirpęs sūris upeliais teka virš pomidorų padažo, kumpio 
ir pievagrybių. 

- Skanaus, - palinki kepėjas. 

— Ačiū, - dėkoja Zekė. 

Jie valgo, stebi Taneforso gatvę, pravažiuojančius 
automobilius ir po jų nusėdančias pilkšvai baltas išme- 
tamąsias dujas. 


„Ką duoda praraja tarp vieno kraujo žmonių?“ - mąsto 
Svenas Šiomanas. 

Ką tik baigė Jakobo Murvalio apklausą. Iš galvos 
neišeina jo žodžiai: 

- Jis gyvena savo gyvenimą, mes - savo. 

— Bet jūs gi broliai. 

— Broliai - ne visada broliai, ar ne taip? 

„Ką duodatai, kad žmonės, kurie turėtų džiaugtis vienas 
kitu ir prireikus ištiesti pagalbos ranką, atsuka vienas 
kitam nugarą? Tampa beveik priešais. Galima susipykti 
dėl pinigų, meilės, tikėjimo, na, dėl daugelio dalykų. Bet 
šeima? Jos viduje? Jei nesugebame išsaugoti mažų dalykų, 
kaip susitvarkyti su dideliais?“ 


Pusė dviejų. 


Picos nusėdo pilvuose kaip skystas betonas. Jie sėdi 
atsilošę kėdėse su paslankiu atlošu iš rotango. 

— Nepasirodys, - sako Malina. - Teks grįžti vakare. 

Zekė linkteli. 

- Ketinau užsukti į nuovadą ir baigti vakarykštį 
raportą, - ištaria. - Gal gali viena nuvažiuoti į Jungsbru 
pasikalbėti su Niklu Nyrenu? 

- Gerai, tuo labiau kad noriu dar kai ką patikrinti, - 
atsako Malina. 

— Pagalbos reikės? 

— Susitvarkysiu pati. 

Zekė linksi. 

— Taip kaip tada, kai aplankei Gotfridą Karlsoną? 

- Mm. 

Išeidami pamojuoja picų kepėjui. 

— Geras picas kepat, - pagiria Zekė. 


Karlas Murvalis yra žmogus, tačiau, švelniai tariant, 
neįdomus savo šeimai. Tai akivaizdu. 

— Karlas? 

Pavargęs Eliaso Murvalio žvilgsnis į Sveną Šiomaną. 

— Nekalbėk man apie tą pasipūtusį skystablauzdį. 

— Kuo nors prasikalto? 

Atrodo, Eliasas Murvalis susimąsto ir kiek atlyžta. 
Tada ištaria: 

- Jis visą laiką buvo kitoks nei mes. 

Malinai priartėjus prie medžio vaizdas ima ryškėti. 

Ji negali patikėti savo akimis. 

Vienišas medis lauke nebėra toks jau vienišas, šalike- 
lėje stovi žalias universalas su stogo bagažine. Tiksliai 
toje vietoje, kur nukrito Bengto Andersono kūnas, stovi 
balta marška apsitaisiusi moteris. Ne, iš viso niekuo 
neapsitaisiusi. Rankos pakeltos kampu, akys užmerktos. 

Neatsimerkia ir priartėjus Malinos automobiliui. 

Moters veide nevirpa nė vienas raumenėlis. Oda 
baltesnė už sniegą, gaktos plaukai netikroviškai juodi. 
Malina sustabdo mašiną. Iš moters toliau jokios reakcijos. 

Sustingo į ledą? 

Numirė stačia? 

Tada Malina pastebi, kad krūtinė ritmingai kilnojasi, o 
moteris lengvai svyruoja vėjyje. 

Išlipdama iš automobilio Malina jaučia plačiai atvertas 
viduržiemio duris. Metų laikas perima juslių kontrolę, tarsi 
nustatydamas nulinę organizmo padėtį ir sutrumpinda- 
mas atstumą tarp įspūdžių, minčių ir veiksmų. Nuoga 
moteris vidury lauko. Visa tai darosi vis beprotiškiau ir 
beprotiškiau. 

Pokšteli uždaromos durys, tačiau atrodo, kad garsą 
sukėlė ne jos jėga. 

Moteriai turėtų būti labai šalta. Malina artinasi 
tylėdama. 

Arčiau, dar arčiau ir netrukus lieka vos keli metrai iki 
užsimerkusios moters, kuri tik kvėpuoja ir laiko rankas 
delnais į viršų. Veidas visiškai ramus, ant nugaros krenta 
anglies juodumo plaukų kasa. 

Aplink ją - lyguma. 

Kamuolys buvo rastas vos kiek daugiau nei prieš savaitę, 
tačiau apsauginė policijos juosta jau nuplėšta, o vėliau 
iškritęs sniegas nepajėgia paslėpti smalsuolių paliktų 
šiukšlių: nuorūkų, butelių, saldainių popieriukų ir dėžučių 
nuo mėsainių. 

— Ei! - sušunka Malina. 

Jokios reakcijos. 

- Ei! 

Tyla. 

Malina neturi kantrybės žaisti - kas žino, ką čia prieš 
save mato. Prisimena Biorjės Sverdo pasakojimą, kaip su 
Juhanu Jakobsonu lankėsi pas Rikardą Skugliofą. 

Bet ką ji veikia čia? 

Malina nusitraukia storą pirštinę ir įžnybia moteriai į 

nosį. Smarkiai, du sykius. Moteris krūpteli ir šaukdama 
atšoka: 

— Kokį velnią čia išdarinėji? 

— Valkirija? Malina Fors iš Linšiopingo policijos. Ką čia 
veikiat? 

— Medituoju. O tu man sutrukdei ir neleidai baigti. Ar 
įsivaizduoji, kaip tai erzina? 

Atrodo, kad Valkirija Karlson staiga pradeda suvokti 
šaltį. Apeina Maliną ir patraukia prie savo mašinos, o 
Malina seka iš paskos. 

— Kodėl būtent čia, Valkirija? 

— Nes čia jis buvo rastas nužudytas. Nes ši vieta kupina 
ypatingos energijos. Tu irgi turėtum jausti. 

- Vis tiek truputėlį keista, Valkirija, tikriausiai 
sutinkat? 

— Ne. Nieko čia keisto, - atšauna į žalią „Peugeot“ 
universalą sėsdama ir ilgu avikailiu nuogą kūną 
apsigobdama Valkirija Karlson. 

— Arjūs ir jūsų vaikinas esate kaip nors su tuo susiję? 

„Kvailas klausimas, - pagalvoja Malina, - tačiau kvaili 
klausimai gali išprovokuoti gerus atsakymus.“ 

- Jei ir būtume, tau juk tikriausiai nepasakočiau, 
nemanai? 

Valkirija Karlson užtrenkia automobilio dureles ir ne- 
trukus Malina mato tik tolstančio automobilio išmetamų 
dūmų kamuolius. 


Malina atsigręžia į medį. 

Už trisdešimt penkių metrų. 

Vejašalinpriešakis stovintį Valkirijosvaizdą. Pasidomės 
ja vėliau, o dabar imsis to, dėl ko čia ir atvažiavo. 

„Tu ten, Bengtai? 

Įsivaizduoja kūną. Pamėlusį, sutinusį, sudaužytą ir 
vienišą besisūpuojantį vėjyje. 

Ką tikėjosi pamatyti visi čia apsilankę smalsuoliai? 

Plevenančią sielą? 

Lavoną? Pajusti smurto kvapą, pamatyti mirtį tokią, 
kokia ji yra baisiausiuose košmaruose? 

Turistai siaubo kambarėlyje. 

Malina vėl atsargiai artėja prie medžio. Leidžia sulėtėti 
pulsui, atsiriboja nuo visų garsų, šiandienos nėra, lieka 
tik tai, kas anądien čia nutiko. Bando atkurti sceną 
viduje. Velkamas besipriešinantis beveidis vyras, kūnas 
sukaustytas grandinėmis, nuogos pėdos, skridiniai tarsi 
juodi mėnuliai žvaigždėtame danguje. 

Malina stovi tiesiai po lūžusia šaka, ten, kur ką tik 
meditavo Valkirija Karlson. 

Kažkas padėjo ant žemės gėlių puokštę su rašteliu 
plastikiniame dėkliuke. 

Malina pakelia nuo šalčio apšarmojusias gėles ir 
perskaito: 

„Ką dabar darysime, kai niekas nebegaudys mūsų 
kamuolių?“ 

„Ljungsbro“ IF pagrindinė sudėtis. 

Dabar pasigedote. 

Padėka po mirties. O kas po padėkos? Krosnis? 

Malina užsimerkia. 

„Kas atsitiko, Bengtai? Kur buvai nužudytas? Kodėl? 
Kas tavęs taip nekentė, jei tik tai buvo padaryta iš 
neapykantos?“ 


Kad ir kaip šaukiu, tu manęs negirdi, tai daugiau nė 
nemėginsiu, Malina Fors. Bet aš stoviu šalia, klausausi tavo 
žodžių ir esu dėkingas už visas pastangas bei rūpestį. Tik, 
tiesą sakant, ar taip jau tai svarbu? 

Ar daugiau neturi kam savęs paskirti? 

Jos nuogas baltas kūnas. 

Ji gali nejausti šalčio. Aš to niekada negebėjau. 

Žinau, kas taip stipriai nekentė. 

Tik ar tai buvo neapykanta? 

Geras klausimas. 

Gal tai buvo neviltis? Vienatvė? Arba pyktis? Gal smal- 

sumas? Auka? Nesusipratimas? 

O gal kai kas daug blogiau? 

Ar gali nors vienas mano žodis pasiekti jūsų ausis? Tik 
vienas vienintelis? Tokiu atveju norėčiau, kad tas žodis būtų 
„tamsa“. 

Tamsa, atsirandanti tada, kai siela niekada neįžvelgia 
šviesos kitame žmoguje, suvysta ir galiausiai bando gelbėti 
save. 


Malina siūbuoja kartu su vėju. Ištiesia rankas nulaužtos 
šakos, likusios jos dalies link. Nepasiekia, tačiau trumpą 
akimirką tarp to, ko nori ir ką gali, staiga pasidaro aišku. 

Tai dar ne pabaiga tau arba jums? 

Tu kažko sieki, kažko nori ir taip tai parodai. 

Ko tu nori? Ko jūs norite? 

Ką tau arba jums duoda nuogas kūnas vidury žiemos 
sukaustyto lauko augančiame medyje? 

Ko reikia taip stipriai geisti? 


Priešais šokolado rojaus - fabriko „Cloetta“ - galingą 
geltonų plytų fasadą, kitoje parkelio pusėje stūkso visa eilė 
ketvirtojo dešimtmečio statybos namų. Privatūs namai 
susimaišę su neaukštais baltos spalvos nuomojamais būs- 
tais, kur kiekvienas butas turi atskirą įėjimą ir laiptelius. 

Niklas Nyrenas gyvena pačiame gatvės gale esančiame 
name, jo butas yra vidurinis iš trijų. 

Malina paskambina kartą, du, tris, tačiau niekas 
neatidaro. Pakeliui nuo medžio skambino jam tiek į 
mobilųjį, tiek ir į namų telefoną. Neatsiliepė, tačiau ji vis 
tiek norėjo pabandyti laimę. 

Deja, be rezultatų. 

Nieko nėra namuose. 

Margareta Svenson minėjo, kad jis dirba „Cloetta“ 
atstovu ir keliaujančiu sausainių platintoju. 

„Ko gero, išvykęs pas klientą, - pagalvoja Malina, - ir 
išsijungęs mobilųjį.“ 


243 


Paliko žinutę jo atsakiklyje: 

„Sveiki, čia Malina Fors iš Linšiopingo policijos. Norė- 
jaupaklausti poros dalykų, prašau kuo skubiau perskambinti 
telefonu 070-3142022. 


Grįždama į miestą Malina klausosi radijo stoties P3. 
Televizijos žvaigždė Agneta Šiodin parašė dar vieną knygą 
apie jai labai svarbų guru iš Indijos. 

- Bendraudama su juo tapau vientisa asmenybe, - sako 
Agneta Šiodin. - Susitikti jį buvo tas pats, kaip atidaryti 
duris ir užeiti pas save pačią. 

Reporteris, sprendžiant iš balso, agresyvus dominuo- 
jantis patinas, šaiposi iš to nesuprantančios Agnetos. 

- Ir ką radai tame smilkalų prirūkusiame kambaryje, 
Agneta? Indišką mūsų išminčių atitikmenį? 

Tada muzika. 

Priekyje ankstyvose sutemose skęstantis Linšiopingas. 
Ties horizontu mirga šiltos šviesos - pažadėtoji ramybė, 
saugi vieta auginti vaikus. 

„Yra ir blogesnių vietų, - galvoja Malina. - Miestas ga- 
na mažas ir galintis suteikti trokštamą saugumą, tuo pat 
metu gana didelis ir išsivystęs, kad pajustum plačiojo 
pasaulio dvelksmą.“ 

„Jaučiau tą dvelksmą ir aš. Ketinau likti Stokholme. 
Man jo dydis atrodė pats tas. Tik štai policininke dirbanti 
vieniša motina Stokholme? Be tėvų, dukters tėtis ir seneliai 
už dviejų šimtų kilometrų, neturinti tikrų draugų...“ 

Prekybos centrai prie „Ikea“. „Babyland“, „Biltema“, 
„BR Leksaker“, Šegetorpo ženklas. „Viliojanti šviesa, kuri 
prieš mano valią virsta namų pojūčiu.“ 


Malina ir Zekė skambina į Karlo Murvalio duris kelios 
minutės po septynių. Nuovadoje ji papasakojo Juhanui 
Jakobsonui ir Biorjei Sverdui apie kelionę į nusikaltimo 
vietą ir ten sutiktą medituojančią Valkiriją Karlson. Paskui 
paskambino Tuvei: 

- Šiandien užtruksiu. 

— Ar Markusas gali ateiti į svečius? 

- Žinoma, jei tik nori. 

„Nenoriu stypsoti prie šitų durų, - galvoja Malina. - 
Noriu grįžti namo ir susitikti dukters vaikiną. Ar jis 
apskritai išdrįs pas mus pasirodyti? Mane pažįsta tik iš 
susitikimo tėvų bute, o tada pasirodžiau ne itin maloni. 
Gal dar išklausė Janės versiją apie mano asmenybę. Įdomu, 
kiek ji atitinka tikrovę?“ 

Bute ir toliau tyla. Mobiliojo numeris neskelbiamas, 
namų telefonas neturi autoatsakiklio. 

Svenas Šiomanas apie apklausas: 

- Jie beveik neigia jo egzistavimą. Nežinau, kokia to 
priežastis, tačiau Murvalių jausmai jo atžvilgiu patys blo- 
giausi. Turiu omenyje, kas turi įvykti, kad motina neigtų 
turinti sūnų? Tai prieštarauja gamtos dėsniams. 

- Jis gali būti bet kur, - sako Zekė jiems stypsant prie 
durų laiptinėje. 

— Gal atostogauja? 

Zekė skėsteli rankomis. 

Jiedu apsigręžia ir jau ketina leistis žemyn, kai pasigirsta 
lėtai pro vartus įvažiuojančio ir sustojančio automobilio 
garsas. 

Malina pasilenkia, pažvelgia pro laiptinės langą į 
mašiną. Tamsiai žalias „Volvo“ universalas su nuo gatvės 
žibintų šviesos netikroviškos rožinės spalvos bagažine 
slidėms. Juoda striuke vilkintis plinkantis vyras atidaro 
dureles, išlipa ir sparčiu žingsniu patraukia į vidų. 

Lauko durys užsidaro ir vyriškis spėriai lipa laiptais. 
Vienas, du ir jau čia. Jis pakelia akis, stabteli, tarsi norė- 
damas apsisukti, tačiau persigalvoja ir toliau eina jų link. 

— Karlas Murvalis? - paklausia Zekė ir parodo pažy- 
mėjimą. - Mes iš policijos, norėtume šnektelėti, jei 
neprieštarausite. 

Vyras sustoja prie jų, šypteli. 

- Taip, aš - Karlas Murvalis, - patvirtina. - Žinoma, 

prašau užeiti. 

Karlo Murvalio tokia pati didelė nosis, tik smailesnė nei 
netikrų jo brolių. 

Nedidelio ūgio, su ryškėjančiu pilvuku. Atrodo, norėtų 
prasmegti laiptinėje skradžiai, tuo pat metu spinduliuoja 
keista, primityvia jėga. 

Karlas Murvalis įkiša į spyną raktą ir atidaro duris. 

- Skaičiau laikraščiuose apie brolužius, - ištaria. - 
Supratau, kad anksčiau ar vėliau norėsite pasikalbėti ir su 
manimi. 

- O pats negalėjote paskambinti? - paklausia Zekė, bet 
Karlas Murvalis, regis, nekreipia dėmesio į jo žodžius. 

- Tuojau jus įleisiu, prašau vidun, - ištaria ir nusi- 
šypso. 


44. 


Karlo Murvalio butas. 

Dviejų kambarių. 

Nepaprastai tvarkingas. Neperkrautas baldais. 

„Primena Bengto Andersono namus, - pagalvoja 
Malina. - Toks pat funkcionalus, su knygų lentyna, sofa ir 
rašomuoju stalu prie lango.“ 

Jokių papuošimų, gėlių ar dekoracijų, nieko, kas 
trukdytų paprastumui arba galbūt tuštumai, išskyrus ant 
rašomojo stalo pūpsantį indą su kvepiančiais geltonai 
raudonais žieminiais obuoliais. 

Knygos apie programavimą, matematiką, Stivenas 
Kingas. Inžinieriaus knygų lentyna. 

— Kavos? - paklausia Karlas Murvalis ir Malina pa- 
galvoja, kad jo balse daugiau šviesių gaidų nei brolių, kad 
jis palieka švelnesnio, tačiau tuo pat metu ir rūstesnio 
žmogaus įspūdį. Užgrūdintas, daug matęs ir patyręs, šiek 
tiek primena Janę, jo žvilgsnį, kai kas nors giriasi, kokius 
nuotykius patyręs atostogaudamas kalnuose. Paniekos, 

užuojautos ir jausmo „džiaukis, kad nežinai, apie ką kalbi“ 
mišinys. 

— Man šiandien jau kiek vėloka, - atsisako Zekė, - 
tačiau kriminalinės policijos inspektorė Fors mielai išgers 
puodelį. 

— Tikrai taip. 

- Prisėskite. 

Karlas Murvalis parodo į sofą ir jie atsisėda. Girdi jį 
šeimininkaujantį virtuvėje. Maždaug po penkių minučių 
grįžta nešinas padėklu su garuojančiais puodeliais. 

— Paėmiau ir trečią puodelį dėl visa ko, - pasako Karlas 
Murvalis, dėdamas padėklą ant stalelio prie sofos. Tada 
pats klesteli ant biuro kėdės prie rašomojo stalo. 

— Dailus butukas, - pagiria Malina. 

— Taigi, kuo galėčiau padėti? 

- Dirbote visą dieną? 

Karlas Murvalis linkteli. 

- Ieškojote manęs anksčiau? 

— Taip, - atsako Malina. 

— Aš daug dirbu. Mano žinioje - visa „Collins“ ga- 
myklos Vikingstade kompiuterinė dalis. Trys šimtai pen- 
kiasdešimt darbuotojų ir vis labiau kompiuterizuojama 
veikla. 

— Geras darbas. 

— Taip. Studijavau universitete kompiuterių inžineriją ir 
dabar tai duoda dividendų. 

— Galėtumėte sau leisti ir didesnį būstą, - priduria 
Malina. 

— Manęs nedomina materialiniai dalykai. Nuosavybė 
įpareigoja. Didesnio man ir nereikia. 

Prieš tęsdamas Karlas Murvalis gurkšteli kavos. 

- Bet jūs čia ne dėl to. 

- Bengtas Andersonas, - ištaria Zekė. 

— Tas, medyje, - ramiai atsako Karlas Murvalis. - 
Šiurpu. 

— Pažinojote jį? 

- Iš Jungsbru prabėgusios vaikystės žinojau, kas jis toks. 
Ten visi žinojo jį ir jo šeimą. 

— Bet ne daugiau? 

— Ne daugiau. 

— Tačiau jis f1gūravo jūsų sesers išprievartavimo byloje? 

Karlo Murvalio tonas nepasikeičia: 

— Taip, bet tai suprantama. Buvo jos klientas, o ji klien- 
tais rūpinosi. Pripratino jį laikytis asmeninės higienos. 

- Ar judu su seserimi artimi? 

— Dabar tai sudėtinga. 

— O anksčiau? 

Karlas Murvalis nukreipia žvilgsnį. 

- Lankote ją? 

Vėl tyla. 

— Susidaro įspūdis, kad jūsų ir brolių santykiai yra 
įtempti, - sako Zekė. 

— Mano netikrų brolių, - pataiso Karlas Murvalis. - 
Nepalaikome jokių ryšių. Tas tiesa. 

— Kodėl? - pasidomi Malina. 

— Aš baigiau mokslus. Turiu gerą darbą ir moku 
mokesčius. Tokie dalykai nedera su mano netikrais 
broliais. Manau, jie dėl to ir pyksta. Galvoja, kad laikau 
save geresniu už juos. 

— Mama taip pat? - tęsia Zekė. 

— Mama gal net labiausiai. 

- Jūs netikri broliai. Gimimo liudijime parašyta, kad 
tėvo asmenybė nežinoma. 

— Aš esu Rakelės Murval pirmagimis. Tėvas buvo jū- 
reivis, dingęs be žinios paskendus laivui. Mama tuo 
metu laukėsi. Tai viskas, ką žinau. Paskui sutiko jų tėvą. 
Juodulį. 

— Koks jis buvo? 

- Iš pradžių girtuoklis. Paskui invalidas girtuoklis. Dar 
vėliau negyvas girtuoklis. 

— Bet jumis rūpinosi? 

- Nesuprantu, kas bendro tarp mano vaikystės ir šio 

reikalo, inspektore Fors, tikrai nesuprantu. 

Malina mato, kaip pasikeičia Karlo Murvalio akys. 
Dalykiškumą keičia širdgėla, paskui - pyktis. 

- Gal jums derėtų pabandyti verstis terapija? Tie žmo- 
nės lygumoje gyvena savo gyvenimą, o aš - savo. Štai ir 
viskas, negi neaišku? 

Zekė palinksta į priekį. 

— Tada dalykiškai: ką veikėte praėjusią savaitę naktį iš 
trečiadienio į ketvirtadienį? 

— Dirbau. Turėjau atlikti didelės apimties sistemos 
atnaujinimus. Teko paplušėti naktį. „Collins“ apsauga gali 
patvirtinti. Tik ar to tikrai reikia? 

— Dar nežinome. Nors ne, iš tiesų nereikia. 

— Dirbote vienas? 

— Taip, su sudėtingais projektais visada dirbu vienas. 
Kiti, tiesą sakant, nieko nesupranta ir tik trukdo. Tačiau 
apsaugininkas gali patvirtinti, kad visą naktį buvau darbo 
vietoje. 

— Ką žinote apie brolių reikalus? 

— Nieko. Net jei ir žinočiau, nieko nepasakočiau. Kad ir 
kaip būtų, jie yra mano broliai. Jei šeimos nariai vienas kito 
negins, tai kas tai padarys? 


Jiems velkantis striukes ir jau beeinant pro duris Malina 
atsisuka į Karlą Murvalį: 

— Mačiau bagažinę slidėms ant mašinos stogo. Mėgstate 
slidinėti? 

— Naudojujądaiktamssusidėti, - atsako Karlas Murvalis 
ir tęsia: - O slidinėti nemėgstu. Nesidomiu sportu. 

— Tada ačiū už kavą, - padėkoja Malina. 

— Ačiū, - antrina Zekė. 

— Tai kad savo puodelio taip ir nepajudinot, - konsta- 
tuoja Karlas Murvalis. 

- Vis tiek ačiū, už rūpestį, - atsako Zekė. 


Malina su Zeke stovi prie Karlo Murvalio universalo. 
Stogo bagažinę dengia brezentas, ant jo užkrauta didelė 

įrankių dėžė. 

— Jo vaikystė turėjo būti ne rožėmis klota, - sako 
Malina. 

— Tai jau taip, toks mėšlas - tikras košmaras. 

— Važiuojame pas Niklą Nyreną? 

— Malina, skambinome jam bent dešimt kartų. Palauks 
iki rytojaus. Grįžk namo ir pailsėk. Važiuok pas Tuvę. 


45. 


Vasario 11 d., šeštadienis 


Traukinys važiuoja pirmyn. 

Joranas Kalmvikas guli išsitiesęs savo kupė. Galvoje 
sukasi mintys. 

„Kada nebelieka nieko, kas trauktų į namus? - 
galvoja. - Galima taip dažnai būti svetur, kad tai ir tampa 
namais. Aš bent jau kažką randu pakeliui.“ 

Už vagono lango vis dar tamsu, tačiau miegas neima. 
Nepadeda monotoniškas traukinio bildėjimas bėgiais, 
nepadeda ir tai, kad jis vienut vienutėlis pirmos klasės ku- 
pė, o traškanti, šilta, minkšta, švariai išskalbta ir kvepianti 
patalynė kvieste kviečia sudėti bluostą. 

Už bilietus moka „Statoil“. 

Jis mąsto, kiek dar ištversiąs. 

Metas pasirinkti gyvenimą. Jam keturiasdešimt 
aštuoneri ir jau beveik dešimt metų žaidžia dvejopą žai- 
dimą. Kiekvieną kartą grįžęs meluoja Henrietai tiesiai į 
akis. 

Nors panašu, kad ji nieko neįtaria. 

Panašu, kad tiesiog mėgaujasi pinigais ir tuo, jog 
nereikia dirbti ir visą laiką galima skirti parduotuvėms. 

Kur kas blogiau dėl bernioko. 

Kiekvieną kartą išvykus didėja ir juodu skirianti 
praraja. 

O tos istorijos mokykloje? Sunku net patikėti, kad gali 
taip elgtis. 

„Velnio vaikas, - pagalvoja Joranas  Kalmvikas 
versdamasis ant kito šono. - Negi taip sunku padoriai 
elgtis su žmonėmis? Dabar jam penkiolika. Visą gyvenimą 
gaudavo ko tik įsigeidęs.“ 

Gal geriau susikrauti daiktus ir išeiti? Išsikelti į Oslą. 
Pabandyti. 

Darbas tokiu metų laiku siaubingas. Taip šalta, kad 
dirbant prie grąžto platformos viršuje smelkia iki pat 
vidurių ir kūnas niekada nespėja atšilti tarp pamainų. 
Brigados nariai neturi jėgų net kalbėtis tarpusavyje. 

Bet jie gerai moka. 

Turint omenyje, kokių turtų netenkama sutrikus 
gavybai, platformoje verta samdyti patyrusį personalą. 
Naftos žarnos yra tarsi juodų svajonių kupinos šaltos 
gyvatės. 

Greitai Noršiopingas. Paskui Linšiopingas. 

Tada namai. 

Be penkiolikos šešios. 

Henrieta stotyje nepasitiks. Seniai liovėsi tai dariusi. 

Lauks namuose. 

Jei tik tai dar netapo svečia vieta. 

Miegamieji vagonai iš Oslo toliau važiuos į Stokholmą 
ir Kopenhagą. Traukinys neskubėdamas veža dar 
sapnuojančius arba jau bundančius žmones. 

Dabar 06.15. Traukinys turi pasirodyti po vienos 
minutės. Rytas tik prasideda, šaltis, regis, spaudžia dar 
stipriau. Vis dėlto ji prisivertė atsikelti. Norėjo įsitikinti, 
ar Joranas Kalmvikas tikrai parvažiuos tuo traukiniu. Jei 
taip - išsiaiškinti jo paslaptis. 

Kalbėjo telefonu su „Collins“ apsauga. Jie patikrino 

savo duomenis ir patvirtino, kad Karlas Murvalis buvo 
gamyklos teritorijoje nuo 19.15 trečiadienio vakare iki 
07.30 ketvirtadienio ryte. Dirbo viršvalandžius dėl dide- 
lės apimties planinių sistemos atnaujinimų. Ji paklausė, ar 
yra koks nors kitas išėjimas arba būdas palikti teritoriją, 
tačiau apsaugos darbuotojas buvo visiškai įsitikinęs: „Jis 
visą naktį praleido čia. Be pagrindinių vartų nėra jokio kito 
išėjimo. Tvora turi daviklius, kuriuos valdome iš apsaugos 
posto. Bet kokius pažeidimus būtume pamatę iš karto, taip 
pat ir jų vietą. Apeidami teritoriją matėme jį serverinėje.“ 

Vakar vakarieniavo su Tuve. Kalbėjosi apie Markusą. 
Paskui dešimt minučių pažiūrėjo filmuką apie rožinę 
panterą ir Malina užmigo ant sofos. 

Įsivaizduoja, kad dabar traukinys turėtų būti ties tiltu 
virš Stongono. 

Kairiau stūkso į kosminį laivą panaši „Cloetta Center“ 
arena. Kompanijos „Tekniska verken“ kaminas monoto- 
niškai leidžia dūmų kamuolius, o raudonos raidės logotipe 
šviečia kaip akys prastos kokybės fotografijoje. 

Artėjantis traukinys didėja. Į peroną įvažiuoja 
lokomotyvas - raketą primenantis didingas inžinerijos 
kūrinys. 

Malina stotyje viena. Daužo rankomis sau per šonus, 
pasitaiso kepurę. 

„Henrietos Kalmvik nė kvapo, - pagalvoja Malina. - Aš 
čia vienintelė pasitinkanti. O aš medžioju žmogžudį.“ 


Atsidaro tik vienos durys už dviejų vagonų. Malina 
skuba prie jų, jaučia, kaip šaltas oras drasko plaučius. Pe- 
rone išlipa vienintelis vyras, abiejose rankose laikydamas 
po raudoną kelioninį lagaminą. 

Vėjo nugairintas veidas ir sunkus raumeningas kūnas. 
Visa povyza spinduliuoja įpratimą prie šalto oro ir atšiau- 
rių sąlygų. Mėlynas paltas net neužsagstytas. 

- Joranas Kalmvikas? 

Vyras nustemba. 


252 


— Taip, o jūs kas tokia būsit? 

Vagono durys užsidaro ir konduktoriaus švilpukas 
beveik užgožia savo vardą ir pareigas sakančios Malinos 
balsą. Nutilus švilpuko aidui ir traukiniui išbildėjus iš 
perono ji greitai nupasakoja reikalo esmę. 

— Bandėt su manimi susisiekti? 

- Taip, - atsako Malina, - norėjau kai ką patikslinti. 

— Tada žinote, kad nebuvau platformoje. 

Malina linkteli. 

— Galime pasišnekėti mano automobilyje, - 
pasiūlo. - Ten šilta. Palikau užvestą variklį. 

Joranas Kalmvikas linksi. Veido išraiška byloja, kad 
jaučia palengvėjimą, nors taip pat ir kaltę. Po akimirkos 
jis jau sėdi keleivio vietoje. Nuo jo sklinda stiprus kavos ir 
dantų pastos kvapas. Kalba pats, klausinėti net nereikia. 

—- Osle bemaž dešimt metų turiu kitą moterį. Visą 
tą laiką meluoju Henrietai. Ji toliau tiki, kad dirbu tris 
savaites ir turiu dvi laisvas, o iš tiesų yra atvirkščiai. Tą 
savaitę praleidžiu Osle su Nora ir jos sūnumi. Man patinka 
tas vaikas - daug paprastesnis už Jimį. Savojo niekada 
nesupratau. 

„Nes niekada nebūdavai namuose“, - pagalvoja Malina. 

— O ginklai? Gal numanote, ar Jimis galėjo kur nors 
gauti ginklą? 

— Ne, manęs tokie dalykai niekada nedomino. 

- Ir nieko nežinote, ką jis krėtė Bengtui Andersonui? 

— Deja. 

„Nes niekada nebūdavai namuose“, - pagalvoja Malina. 

- Man reikia jūsų moters Osle telefono. 

— Ar Henrietai būtina apie tai sužinoti? Pats nežinau, ko 
noriu. Bandžiau pasipasakoti, bet žinote... Taigi ar ji turi 
sužinoti apie... 

Malina papurto galvą. Tarsi atsakydama, tarsi 
bandydama užčiaupti Joraną Kalmviką, tarsi taip su- 
reaguodama į kartais, atrodytų, begalinį kitos lyties 
silpnumą. 

Sėdėdama mašinoje Malina mato pro niūrią plytinę 
maisto prekių parduotuvę Jungsbru kryptimi nuvažiuo- 
jantį Jorano Kalmviko taksi automobilį. 

Mąsto. 

Leidžia suktis galvoje įvairioms galimybėms. Tada ima 
telefoną ir skambina visais Niklo Nyreno numeriais. Jis 
neatsiliepia, neperskambino ir anksčiau. Pagalvoja, kad 
jis gali būti pas Margaretą Svenson. Susiranda jos numerį 
telefono adresų knygoje, tačiau pamato, kiek valandų, ir 
susilaiko. 

05.59. 

Šeštadienio rytas. 

Palauks. 

Tam tikro padorumo reikia laikytis net ir tiriant 
nužudymą. Tegul nusidirbusi vieniša mama dar pamiega. 

Tada Malina važiuoja namo. Gula į lovą, prieš tai dar 
užmetusi akį į Tuvę. Prieš užmiegant prieš akis iškyla 
Valkirija Karlson. Nuoga vidury lauko, panaši į angelą. Gal 
pragaro angelas? 

Kada byla pavirsta baisiu sapnu? 

Kada tiesos paieškos ima suktis ratu? Kada tiriančių 
policininkų širdyse atsiranda pirmosios abejonės ir mintys, 
kad to gal niekada neišpainios, tiesa šį kartą taip ir liks 
neišsiaiškinta? 

Malina žino. 

Taip gali nutikti ankstyvoje arba vėlyvoje tyrimo sta- 
dijoje, kirbėti lyg nuojauta nuo pirmojo skambučio telefonu. 
Užklupti staiga arba atsėlinti pamažu. Ankstyvą rytmetį, 
kai susirinkimų salėje sėdi penki savaitgaliais plušantys 
nuo kojų nusivarę policininkai, kurie turėtų miegoti savo 
lovose, užuot gėrę juodą sintetika atsiduodančią kavą ir 
pradėję dieną blogomis naujienomis. 

— Ką tik gavome galutinį ekspertų raportą su išva- 
domis dėl radinių pas Murvalius. Jie dirbo dieną naktį, tik 
kas iš to? 

Stalo gale stovintis Svenas Šiomanas atrodo prislėgtas. 

— Nieko, - ištaria. - Tik žvėrių kraujas. Briedžių, stir- 
nų, šernų ir kiškių. Dirbtuvėse - žvėrių šeriai. Daugiau 
nieko. 

„Velnias“, - pagalvoja Malina, nors giliai viduje žinojo 
tai visą laiką. 

— Vadinasi, įstrigome, - ištaria Juhanas Jakobsonas. 

Zekė linksi. 

- Sakyčiau, kaip sustingusiame betone. 

— Turime kitų gijų. Asų garbintojų versija. Biorje? — 
klausia Svenas. - Kas nors naujo? Ar dar kartą apklausėte 
Valkiriją Karlson nuo tada, kai Malina užklupo ją prie 
ąžuolo? 

— Bandėme prisiskambinti, šiandien pamėginsime susi- 
tikti, - atsako Biorjė Sverdas. - Esame apklausę dvidešimt 
su Rikardu Skugliofu susijusių asmenų. Atrodo, nė vienas 
neturėjo jokių sąsajų su Bengtu Andersonu. Vis dėlto kyla 
klausimas: ką ji veikė nusikaltimo vietoje? Būtent taip? 
Kodėl? 

- Viešosios tvarkos pažeidimas, - ištara Juhanas. - Ar 
meditavimas nuogai nėra būtent tai? 

— Ji niekam netrukdė, - sako Malina. - Skambinau 
Jorano Kalmviko meilužei į Oslą. Ji viską patvirtino, 
šiandien bandysiu pasikalbėti su Niklu Nyrenu. Atrodo, 
kad jis šioje tyrimo gijoje yra paskutinis akmuo, po kuriuo 
dar galima ką nors rasti. 

— Turime nenuleisti rankų, kitaip nieko nebus, - ištaria 
Biorjė ir sulig jo Žodžiais pasigirsta beldimas į duris. 
Niekam nespėjus šūktelėti „užeikit! į vidų įkiša galvą 
asistentė Marika Gruvberg. 

- Atsiprašau, kad trukdau, bet vienas ūkininkas 
laukuose rado medyje pakartus gyvulius. Tik ką pranešė. 

„Ratai“, - galvoja Malina. 

Septyni. 
Visi veda žemyn. 


Pilkšvi plotai keičia vienas kitą ir akiai darosi sunku 
atskirti Žemę nuo dangaus. 

Gyvuliai kabo vienoje iš vidury lauko tarp Jotos kanalo 
ir Jungo bažnyčios augančių trijų pušų. Toliau prie kanalo 
kaip juodi sargybiniai stovi belapiai medžiai. Maždaug 
už aštuonių šimtų metrų į rytus tarsi ore ištirpsta baltas, 
karstą primenantis bažnyčios pastatas. Jį laiko tik pablukę 
aplinkiniai namai - okros spalvos mokykla ir vėdrynų 
geltonumo mokytojo namas. Ant mažiausios pušies 
apatinės šakos pakartiems gyvuliams, regis, buvo nuleis- 
tas kraujas. Ant sniego raudonuoja sustingusios dėmės. 
Kraujas turėjo upeliais lietis iš perpjautų gerklių ir pjūvių 
kūnuose. Dobermanas, paršelis ir galbūt metų ėriukas, 
šuns nasrai apvynioti geltonos ir juodos spalvos lipnia 
įspėjamąja juosta. 

Po medžiu kraujyje ir sniege mėtosi nuorūkos ir šiukš- 
lės. Sniege Malina įžvelgia žymes nuo kopėčių. 

Šalia jos apsirengęs žaliu pašiltintu kombinezonu stovi 
ūkininkas Matsas Knutsonas. 

— Nutariau apvažiuoti valdas automobiliu. Visada taip 
darau šiuo laiku, tiesiog tikrinu, ar viskas gerai. Tada kaž- 
ką pamačiau medyje. Iš tolo pasirodė kažkaip keistai. 

- Tikiuosi, nieko nejudinote? 

— Nė nesiartinau. 

Zekė vis labiau nepasitiki lygumos gyventojais. 

- Jie visi drėbti iš to paties molio, - iškošė mašinoje 
pakeliui į nusikaltimo vietą. - Ką tai reiškia, velniai 
griebtų? 

— Na, tai ne brolių Murvalių darbas. 

— Ne, jie areštinėje. 

— Gal Jimis Kalmvikas ir Joakimas Svensonas? 

— Įmanoma. Pasak Fredriko Uningo, jie kankino kates. 

— Reikės vėl juos patikrinti. 

- Taip pat ir Skugliofą bei Valkiriją Karlson. 

Už kelių metrų nuo šakos, ant kurios kabo gyvuliai, 
kažkas nelygiomis raidėmis parašė sniege: VIDURZIEMIO 
KRAUJAS. Ne krauju, o raudonais purškiamais dažais, 
tai Malina mato plika akimi. Ką tik pasirodžiusi Karin 
Juhanison suklupusi apieško dirvą po centimetrą. Jai 
padeda kolegė, kurios Malina nėra anksčiau mačiusi. 
Stipriai strazdanota jauna mergina su raudonais į kuodą 
surištais plaukais po turkio spalvos kepure. 

Kiek toliau nuo raudonų žodžių kažkas besišlapinda- 
mas išrašė sniege raides VAL, bet tada, ko gero, pūslė 
ištuštėjo. | 

Šalia medžio stovintis Zekė rodo į gyvūnus: 

- Perpjovė gerkles. Nuleido kraują. 

— Kaip manai, korė gyvus? 

- Šunį vargu. Suveikus instinktams galėjo sukelti 
daugybę problemų. 

- Žymės nuo kopėčių, - sako Malina. - Tarp kūnų. 
Nedideles nutrintas žymes turbūt paliko metalinės 
kopėčios, o sniege matosi, kur jos stovėjo. 

Biorjė Sverdas vaikščiodamas pirmyn atgal kalba 
telefonu. 

Baigia pokalbį. 

— Matote šunį medyje? Turėjo būti visiškai bejėgis. Net 
gražuolis. Vadinasi, pirktas iš veislyno ir tikrai žymėtas. 
Per mokesčių registrą nustatysime savininką. O dabar 
nukelkite jį. Tuojau pat! 

— Turiu pabaigti čia! - šūkteli Karin, pakelia į juos akis 
ir nusišypso. 

— Pasistenk kuo greičiau, - sako Biorjė. - Jam ten nėra 
ko kaboti. 

— Ar šį kartą reikės šildytuvo? - paklausia tada Karin. 

- Jokių prakeiktų šildytuvų! - šaukia Biorjė. 

- Tik ne gyvūnams, - atsako Zekė.- Ką pasakysi, 
Malina? 

Malina purto galvą. 

— Panašu, kad ir taip viską turime. 

Tada pasigirsta variklio gausmas. Visi atpažįsta 
specialaus būrio automobilio garsą ir atsisuka. Mašina 
privažiuoja kuo arčiau, iš jos išlipa Karimas Akbaras ir 
šaukia jiems: 

- Aš žinojau, žinojau, kad asų linija kažkur nuves! 
Profesorius kalbėjo ne veltui! Asų garbintojai... 

Kažkas pabaksnoja Malinai į nugarą. 

Už jos stovi ūkininkas Knutsonas. Kilęs šurmulys, re- 
gis, nedaro jam jokio įspūdžio. 

— Aš dar reikalingas ar jau galiu važiuoti? Karvutės... 

- Važiuokite, - atsako Malina. - Paskambinsime, jei 
dar ko prireiks. 

— O kaip gyvuliai? 

Ūkininkas mosteli ranka į medį. 

— Mes juos nukelsime. 

Vos tai pasakiusi mato artėjantį „Correspondenten“ 
automobilį. 

— Danieli, - pagalvoja, - kur buvai dingęs? 

Tačiau iš mašinos išlipa ne Danielis, o fotografė su 
auskaru nosyje ir užkietėjęs rūkalius žilaplaukis žurnalis- 
tas, pavarde Bengtsonas, tiek Malina žino. Patyręs tipas, 
niekur nesiskiriantis su pypkeir išvisos širdies nekenčiantis 
kompiuterių bei dirbti su tekstais skirtų programų. 

„Juo pasirūpins Karimas, kad jau čia atsibeldė“, - 
pagalvoja Malina. 

„Gal reikėtų paklausti, kur dingo Danielis? - susimąsto 
tuomet, bet ir vėl nuveja mintį šalin. - Kaip tai atrodytų? 
O ir kas man darbo?“ 

- Tuojau pat nukelkite šunį, - ištaria Biorjė. 

Malina mato susierzinimą ir pyktį išduodančius jude- 
sius. Visa tai jis nukreipia į medyje kabančią šuns gaišeną. 

Nori ištarti: „Nusiramink, Biorje, ten kabodamas jis vis 
tiek nieko nejaučia.“ Bet tik tyliai pagalvoja: „Tai, ką jautė, 
jau seniai praeityje.“ 

— Mes čia baigėme, - ištaria Karin. Už nugaros Malina 
girdifotoaparato spragsėjimąir kaip Bengtsonas prikimusiu 
balsu ima interviu iš Karimo. 

— Kokias išvadas darote... 

— Grupuotės... sąsajos... paaugliai... 

Staiga Biorjė puola prie medžio ir pašokęs bando 
pasiekti tabaluojančias šuns letenas su sukrešėjusio kraujo 
dėmėmis. 

- Biorje, kokių velnių! - sušunka Malina, tačiau jis 
šoka vėl, vėl ir vėl, bandydamas apgauti traukos dėsnį ir 
išvaduoti šunį nuo kabojimo medyje. 

— Biorje! - šaukia Zekė. - Ar iš proto išsikraustei? Tuoj 
atneš kopėčias ir galėsime nukelti tą šunį. 

- Užsičiaupk! 

Pagaliau Biorjė sučiumpa galines šuns letenas, rankos 
tarsi prisiklijuoja ir Biorjės kūno svorio veikiamas dober- 
manas trūkteli žemyn, šaka išlinksta lanku ir šunį laikanti 
virvė trūksta. Riaumodamas ir stenėdamas Biorjė šlumšteli 
ant raudono sniego. 

Šalia plumpteli ir šuo su išsprogusiomis negyvomis 
akimis. 

- Šita žiema visus išvarys iš proto, - ištaria Zekė. - 
Pavers nepagydomais prakeiktais psichopatais. 

Iš lauko Malina mato miškus, kuriuose buvo užpulta 
ir išprievartauta Marija Murval. Miško pakraštys balto 
dangaus fone primena juodą dryžį. Ji nemato, tačiau žino, 
kad ten teka Mutalos upė. Čiurlena po storu ledo sluoksniu 
kaip peraugęs upeliukas. 

emėlapyje miškas neatrodo labai galingas - trisdešim- 
ties ar keturiasdešimties kilometrų pločio ruožas tarp 
Rokseno, Šelmu, Finspongo ir Mutalos kitoje pusėje. Vis 
dėlto įžengęs į tankmę gali tiesiog išnykti, paklysti ir išvys- 

ti sunkiai suvokiamus dalykus. Čia užklydusius praryja 
krūmynai ir pūvantys lapai, tarp medžių vinguriuoja 
nerinktų grybų upės. Anksčiau šiose vietose buvo tikima 
troliais, elfais, laumėmis, žmogeliukais su ožkų nagomis, 
kurie šmirinėja tarp medžių kamienų, bandydami atvi- 
lioti žmones į mišką ir pražudyti. 

„Kuo žmonės tiki šiandien? - galvoja Malina, 
nukreipdama žvilgsnį nuo miško į bažnyčios bokštą. - 
Ledo rituliu ir Eurovizija?“ 

Tada nužvelgia gyvulių gaišenas ant sniego. 

Ausinę įsikišęs Biorjė Sverdas šneka telefonu. Užsirašo 
ant lapelio kažkokį numerį, tuomet skambina. 

Zekė užsiėmęs tuo pačiu. 

Už Klokrikės gyvenantis ūkininkas Denisas Hambergas 
didžiai nusiminęs pranešė apie įsilaužimą į jo tvartą: 
„Pavogti du ekologiškai auginti gyvuliai: paršelis ir metų 
ėriukas. Atsikrausčiau čia iš Stokholmo norėdamas atsa- 
kingai ūkininkauti, ir še tau kad nori - buvau apvogtas...“ 

Miškas. 

Juodas ir kupinas paslapčių. Į savo pačios atvaizdą ežere 
žvelgianti mergaitė iš Jono Bauerio paveikslo. Ar niekas 
nesėlina jai už nugaros? 


Jie visi sėdi specialaus būrio automobilyje. Dusliai 
burzgia tuščia eiga dirbantis variklis. Apgaulinga šiluma 
priverčia juos atsisagstyti pūkines striukes, atšilti ir at- 
siverti. Skubiai sušauktas pasitarimas įvykio vietoje. 
Dalyvauja Malina, Zekė, Juhanas, Biorjė ir Karimas. Svenas 
Šiomanas nuovadoje tvarko popierius. 

— Na, - ištaria Karimas, - ko griebsimės toliau? 

- Aš išsiaiškinsiu, kam priklausė šuo, - pasisiūlo 
Biorjė. - Ilgai netruksiu. 

— Uniformuotieji pakalbins vietinius, - sako Zekė. - 
Mudu su Malina aplankysime ekologiško ūkio savininką 
ir pasidomėsime, ką vakar vakare veikė Kalmvikas su 
Svensonu. Kol kas nuo nieko negalima nuleisti akių. 

— Sąsajos, galima sakyti, akivaizdžios, - teigia vairuo- 
tojo vietoje įsitaisęs Karimas. - Ritualas, ryškėjantis kryp- 
tingumas ir įžūlumas. 

— Patirtis rodo, kad tokiais atvejais smurtas stiprėja, - 
priduria Malina. - Perėjimą nuo žmogaus prie gyvulių 
vargu ar galima tuo pavadinti. 

— Visko gali būti, - įsiterpia Biorjė. - Nežinia, kas de- 
dasi žmonių makaulėse. 

- Patikrinkite ir Rikardą Skugliofą su Valkirija Karl- 
son, - primena Karimas. - Čia akivaizdus asų garbintojų 
braižas. 

Pasitarimui pasibaigus Malina vėl nukreipia žvilgsnį 
į mišką. Užsimerkia, mato bejėgiškai ant dygių samanų 
gulintį nuogą kūną. 

Atsimerkia, bando išblaškyti tą vaizdą. 

Pro šalį eina dideliu geltonos spalvos sportiniu krepšiu 
nešina Karin Juhanison. 

Malina pamoja jai. 

— Karin, ar tiesa, kad pastaraisiais metais atsirado dau- 
giau galimybių nustatyti DNR iš kraujo pėdsakų? 

— Malina, tu juk žinai, kad nebūtina saldžialiežuvauti 
ir slėpti savo neišmanymą. Pagrindinėje britų laboratori- 
joje Birmingame pasistūmėta neįtikėtinai toli. 

— O kaip mes? 

— Kol kas tokių galimybių neturime, tačiau kartais 
siunčiame jiems ištirti mėginius. 

— Jei turėčiau mėginį, ar galėtum tuo pasirūpinti? 

- Žinoma. Turiu ryšių. Konferencijoje Kelne susipaži- 
nau su ten dirbančiu Džonu Stiuartu. 

- Susisieksiu su tavimi dėl to, - sako Malina. 

- Lauksiu, - atsako Karin ir toliau tempia per gruoblėtą 
sniegą krepšį. Nepaisant svorio, linguoja elegantiškai it 
modelis Paryžiaus podiumu. 


Malina paeina keliuku truputį nuošaliau ir paėmusi 
telefoną skambina. 

— Ar galėčiau kalbėti su Svenu Nordstriomu iš Mutalos 
aps 
inoma, - atsako operatorė. 

Po trijų signalų pasigirsta Nordstriomo balsas: 

— Nordstriomas. 

— Trukdo Fors iš Linšiopingo. 

- Sveika, Malina. Senokai bendravome. 

— Tas tiesa, bet dabar man reikia tavo pagalbos. Pameni 
jūsų tirtą Marijos Murval išprievartavimo bylą? Jos bro- 
liai dabar figūruoja mūsų tyrime. Sakyk, ar ant jos buvo 
kokių nors drabužių, kai ją radote? 

— Buvo, tačiau kraujo dėmės buvo tokios purvinos, kad 
laboratorija nieko negalėjo nustatyti. 

— Pasak mūsų Juhanison, dabar atsirado naujų tech- 
nologijų ir ji pažįsta tokį burtininką Birmingame. 

— Vadinasi, nori nusiųsti drabužių likučius į Angliją? 

— Taip. Ar gali pasirūpinti, kad Karin Juhanison iš KTL 
juos gautų? 

— Iš tiesų reikėtų laikytis nustatytų procedūrų. 

— Pasakyk tai Marijai Murval. 

— Turime mėginius archyve. Karin gaus juos dar 
šiandien. 

— Ačiū, Svenai. 

Malinai baigus pokalbį pro šalį kaip tik važiuoja Karin 
automobilis. Malina ją sustabdo. 

Karin atsidaro langą. 

- Šiandien Nordstriomas iš Mutalos atsiųs tau medžia- 
gą. Persiųsk kiek galėdama greičiau į Birmingamą. Reikalas 
skubus. 

— Kas tai? 

— Marijos Murval drabužiai. Jų likučiai. 


Duris atidaro pavargusi Margareta Svenson. Iš virtuvės 
kvepia kava, o ji neatrodo nustebusi vėl matydama Maliną 
ir Zekę. Tik pamoja užeiti vidun ir gestu pasiūlo sėsti prie 
virtuvės stalo. 

„Įdomu, ar Niklas Nyrenas čia?“ - galvoja Malina. Bet 
jei būtų čia, tai ir sėdėtų virtuvėje arba bent jau svetainėje. 
Matytųsi. 

— Kavos norite? 

Uždarę duris Malina su Zeke liko stovėti prieškam- 
baryje. 

- Ačiū, ne, - atsisako Malina. - Viso labo norėjome pa- 
klausti poros dalykėlių. 

- Klauskite. 

- Ar žinote, ką jūsų berniukas veikė vakar vakare ir 
naktį? 

- Taip, buvo namuose. Jis, Niklas ir aš kartu vakarie- 
niavome, paskui iki vėlumos žiūrėjome televizorių. 

— Nebuvo išėjęs? 

— Ne, žinau tai tiksliai. Dabar miega viršuje. Galite 
pažadinti ir paklausinėti. 

— Nereikia, - atsako Zekė. - Ar Niklas dabar čia? 

— Ne, savo namuose. Išvažiavo vakar vėlai vakare. 

— Palikau jam kelias žinutes, prašiau perskambinti. 

— Minėjo. Buvo užsivertęs darbais. 

„Žmogžudystės tyrimas, - galvoja Malina. - Vyksta 
prakeiktas Žmogžudystės tyrimas, o Žmonės nesugeba 
perskambinti. O paskui skundžiasi, kad policija nieko 
nedaro.“ Kartais Malinai norisi, kad žmonės suvoktų, 
jog policija viso labo yra kraštinė visuomenės medžio 
šaka. Vainiko, kur visi ir kiekvienas turi rūpintis tvarkos 
palaikymu. 

Deja, visi tikisi, kad kiti vykdys savo pareigas, o patys 
to nedaro. 

KKP, kaip sakoma knygų serijoje „Keliautojo kosmo- 
stopu vadovas po galaktiką“. Kažkieno Kito Problema. 

— Ką manai? - klausia Zekė grįžtant prie mašinos. 

- Ji kalba tiesą. Vakar jis buvo namuose. O Jimis 
Kalmvikas vargu ar būtų pajėgęs padaryti tai vienas. Va- 
žiuojam pas ūkininką. 

Grupelė namų už kilometro nuo Klokrikės skendi 
sniege ir šaltyje. Supantys negausūs beržynai ir iš akmenų 
sudėta siena suteikia priešais naujos statybos ūkininko 
namą plytinčiam sodui tik labai menką užuovėją. 

Iš smiltainio pastatytas namas papuoštas žaliomis 
langinėmis. Prie Viduržemio jūros regionui būdinga 
mėlyna spalva nudažyto įėjimo stovi „Range Rover“ 
automobilis. 

Čia turėtų kvepėti levandomis, čiobreliais ir rozmari- 
nais, tačiau kvepia nebent ledu. Ties įvažiavimu į namo link 
vedančią alėją puikuojasi iškaba: „Finca de Hambergo.“ 

Atsidaro žalios namo durys ir galvą iškiša į penktą 
dešimtį įkopęs vyras šviesintais plaukais. 

— Kaip gerai, kad taip greitai atvažiavote. Užeikite. 

Visą pirmą aukštą sudaro viena patalpa. Prieškambaris, 
virtuvė ir svetainė viename. Žiūrėdama į akmenines sienas, 
raštuotas plyteles, atviras virtuvės spinteles, terakotos 
grindis ir natūralias spalvas, Malina pasijunta patekusi į 
Toskaną arba Maljorką. Nors gal tai Provansas? 

Ji lankėsi tik Maljorkoje ir namai taip neatrodė. Jų su 
Tuve apartamentų viešbutis labiau priminė peraugusį pa- 
ilgą namą su nuomojamais butais Šegetorpe. Vis dėlto 
iš interjero tema rašančių žurnalų žino, kad būtent taip 
atrodo daugelio svajonės apie pietų šalis. 

Denisas Hambergas pastebi jų susidomėjimą. 

— Norėjome, kad namas atrodytų kaip Andalūzijos 
„finkos“ ir Umbrijos kaimo trobos mišinys. Atsikraustėme 
iš Stokholmo ketindami verstis ekologišku ūkininkavimu. 
Iš tiesų norėjome išvykti kur nors toliau, bet vaikams reikia 
švediškos mokyklos. Dabar jie mokosi Jungsbru aukš- 
tesnėse klasėse. Be to, žmona Linšiopinge gavo gerą atstovo 
ryšiams su visuomene darbą parduotuvėje „Nygards Anna . 
Aš dešimtajame dešimtmetyje pašėlusiai daug keliavau, 
todėl norėjau ramybės ir saugumo. 

— Kur šeima dabar? 

- Apsipirkinėja mieste. 

„O tau, pagyvenus vidury tuščios lygumos, labai knie- 
ti išsikalbėti?“ - pagalvoja Malina. 

— Vadinasi, buvo įsilaužta į tvartą? 

— Būtent. Eime čia. 

Denisas Hambergas apsivelka juodą „Canadian Goose“ 
striukę ir vedasi juos per kiemą į raudonai nudažytą tvartą. 
Parodo laužtuvo pėdsakus durų staktoje. 

— Pro čia jie pateko į vidų. 

— Buvo keliese? 

— Taip, pilna pėdų, taip pat ir viduje. 

- Tada pasistenkime jų neištrypti, - sako Zekė. 

Sportinių batelių ir rimtesnės avalynės atspaudai. 
„Kareiviški batai?“ - pagalvoja Malina. 

Tvarte pūpso keli narvai su triušiais. Garde stovi vienišas 
ėriukas, betoniniame keturkampyje guli juoda paršavedė 
ir maitina daugiau nei dešimt paršelių. 

- Iberico. Pata negra iš Salamankos. Gaminsiu kumpį. 

— Kiaulę pavogė iš čia? 

— Taip. Paršą. Ir ėriuką. 

— Ojūs nieko negirdėjote? 

— Nė krepštelėjimo. 

Malina su Zeke apsidairo ir grįžta į kiemą. Denisas 
Hambergas seka iš paskos. 

— Kaip manote, ar galėsiu atgauti gyvulius? - klausia. 

— Ne, - atsako Zekė. - Šįryt jie buvo rasti pakarti me- 
dyje už Jungo. 

Atrodo, kad Deniso Hambergo veido raumenys aki- 
mirksniu apmiršta. Ima drebėti visu kūnu. Tada kiek 
susivaldo ir bando suvokti tai, kas, atrodo, yra visiškai 
nesuprantama. 

— Kaip sakėte? 

Zekė pakartoja, ką sakęs. 

— Bet juk čia tokių dalykų nebūna? 

— Panašu, kad būna, - atsako Malina. 

— Atsiųsime savo ekspertus, jie viską apžiūrės. 

Žvelgdamas į laukus Denisas Hambergas užsitraukia 

gobtuvą. 

- Prieš mums čia atsikraustant, - sako jis, - neįsivaiz- 
davau, koks stiprus gali būti vėjas. Pučia, aišku, ir Egipte, ir 
Kanarų salose, ir Tarifoje, bet tikrai ne taip, kaip čia. 

- Ar turite šunį? - paklausia Malina. 

— Ne, tačiau vasarą ketiname įsigyti kačiukų. 

Truputį pagalvojęs Denisas Hambergas klausia: 

- Gyvuliai... Ar turėsiu juos identifikuoti? 

Malina nusuka žvilgsnį tolyn į laukus. Girdi juoką 
tramdančio Zekės balsą. 

— Dėl to nereikia jaudintis, Denisai, - sako jis. - Laiky- 
simės nuomonės, kad gyvuliai jūsų. Žinoma, jei norite, 
atpažinimą tikrai galima suorganizuoti. 

Biorjė Sverdas gniaužia kišenėse kumščius. Jaučia kažką 
artėjant. Kažką neapčiuopiamo. Nuojauta tvyro ore, kuriuo 
jis kvėpuoja. Nuojauta, kad netrukus kažkas įvyks. Jis tame 
tiesiogiai dalyvaus, tačiau kol kas dar nežino, kas tai. 

Automobilio langai su kiekvienu iškvėpimu vis labiau 
rasoja. 

Mokesčių inspekcijos registro duomenimis, dobermano 
savininkas yra Sivertas Norlingas, gyvenantis Jungsbru, 
Ulstorpo gatvės 39 name. Toje upės pusėje, kur keliai veda 
į miškus prie Hultšio ežero, šuns savininko pavardė buvo 
nustatyta vos per kelias minutes - Stokholme darbuojasi 
savo darbą mėgstantys žmonės. 

Reikia pradėti nuo čia. 

Tai jam kužda policininko nuojauta. Čia arčiausiai 
tiesos, čia didžiausia tikimybė. Skugliofas ir Valkirija 
Karlson palauks. 

Jiedu su Juhanu Jakobsonu jau vietoje. Jis nekantrauja 
pamatyti, kaip tas išpera atrodo, jei tai šeimininko darbas. 
Net jei ir ne jo, šunimi reikia rūpintis, kad nepatektų į 

rankas visokiems bepročiams. 

Baltai nudažyta medinė vila įsispraudusi tarp kitų tokių 
pačių aštuntojo dešimtmečio statybos namų. Suaugusios 
obelys ir kriaušės. Aukštos gyvatvorės vasarą turėtų puikiai 
saugoti nuo pašalinių žvilgsnių. 

— Metas veikti, - sako Biorjė. - Ką gali žinoti, galbūt 
esame labai arti. 

— Kaip darysime? - klausia Juhanas. 

- Paskambinsime. 

— Puiku, taip turbūt geriausia. 

Jie išlipa iš mašinos, atsidaro vartelius ir pakyla laiptais. 
Skambina į duris. 

Po trečio ar ketvirto skambučio viduje pasigirsta 
pavargę žingsniai. 

Atidaro iš paauglystės dar neišaugęs vaikinas. Mūvi 
juodas odines kelnes, ilgi juodi plaukai krenta ant nuogos 
krūtinės su auskaruotais speneliais. Oda balta kaip sniegas 
kieme, šaltis, panašu, jo neveikia. 

— Na? - ištaria ir žvelgia į Biorję su Juhanu apsiblaususiu 
žvilgsniu. 

— Na? - pakartoja Biorjė. - Ar tu Sivertas Norlingas? — 
klausia tiesdamas policininko pažymėjimą. 

— Ne. Tėtušis. 

— O tu kuo vardu? 

— Andrėjas. 

— Ar galime užeiti? Lauke šalta. 

- Ne. 

— Ne? 

— Ko jums reikia? 

— Šuo. Dobermanas. Pabėgo? 

— Neturiu aš jokio šuns. 

— Mokesčių inspekcijos registras byloja, kad turite. 

- Šuo tėčio. 

— Tai kodėl ką tik sakei, kad neturi jokio šuns? 

Juhanas pažvelgia į vaikino rankas. Matosi raudonos 
dėmelės. 


267 


— Manau, tau teks pasivažinėti su mumis, - ištaria. 

— Ar galiu apsivilkti megztinį? 

- Taip... 

Vaikinas netikėtai žengia atgal ir iš visų jėgų užtrenkia 
duris. 

— Velnias! - sušunka tampydamas rankeną Biorjė. 

— Tu stebėk galinę pusę, o aš liksiu priekyje! 

Jie išsitraukia ginklus, pasiskirsto pusėmis ir slenka 
prisiglaudę prie sienų. Striukės brūžinasi į nelygias lentas. 

Juhanas pritupia, sėlina po terasos langu, po kojomis 
girgžda impregnuotos žalios lentos. Ištiesia ranką, apčiuo- 
pia terasos durų rankeną. 

Užrakinta. 

Praeina penkios minutės, dešimt. Viduje tylu, atrodo, 
jokio judėjimo. 

Biorjė iškiša galvą, bando pažvelgti pro langą ten, kur 
turėtų būti miegamasis. Kambaryje tamsu. 

Staiga už durų prie garažo vartų pasigirsta bildesys, jos 
atsilapoja ir išpuola tas vaikinas. Rankoje laiko kažką juodo. 
„Gal patiesti?“ - spėja pagalvoti Biorjė, tačiau nešauna, o 
leidžiasi paskui tarp namų šmėžuojantį siluetą. 

Biorjė nusiveja į gyvenvietės gilumą, Mutalos upės 
link skuodžiantį vaikiną. Paskui pasuka į gatvę kairėje 
pusėje. Sode žaidžia keli vaikai su šiltais kombinezonais, 
širdis, rodos, tuoj iššoks per gerklę, tačiau sulig kiekvienu 
žingsniu jis po truputį artėja. 

Vaikino siluetas priekyje vis ryškesnis. Abiejose kelio 
pusėse akyse didėja ir tuojau pat išnyksta privačių namų 
sodai. Batai būgnija pabarstytas gatves. Į kairę, į dešinę, į 
kairę. Berniokas turbūt pažįsta rajoną kaip penkis pirštus. 

Jėgos senka. 

Abu bėga lėčiau. 

Tada vaikinas sustoja. 

Atsigręžia. 

Taikosi juodu daiktu į Biorję, tas kūliais griūna į pusnį. 

„Ką, po velnių, tas kvailys išdarinėja! Ar bent supranta, 
ką verčia mane daryti?“ 

Sniegas pusnyje dygus ir šaltas. 

Biorjei prieš akis iškyla nejudėdama lovoje gulinti 
žmona, nekantriai voljere laukiantys šunys, namas, vaikai 
tolimose šalyse. 

Priešais save mato į jį ginklą nukreipusį vaikinuką. 

Šunų kankintojas. Vaikas. Lipnia juosta apvynioti do- 
bermano nasrai. 

Gaidukus spaudžiantys pirštai. Vaikino. Jo paties. 

Reikia taikytis į kojas. Blauzdas. Tai jį paguldys. Ten 
nėra jokių arterijų, kurias pažeidus galėtų nukraujuoti. 

Biorjė nuspaudžia gaiduką. Pasigirsta trumpas stiprus 
pokštelėjimas. Vaikinas krenta ant žemės, tarsi kas būtų 
išmušęs pagrindą iš po kojų. 


Juhanas išgirdo sujudimą priekinėje namo pusėje ir 
puolė ten. 

Kur jie nubėgo? 

Du keliai. 

Juhanas puola aukštyn ir į kairę. Jie už to posūkio? 

Sunkiai alsuoja. 

Išgirdus šūvį plaučius sukausto šaltis. 

Prakeikimas. 

Mato prie vidury pabarstytos gatvės tysančio kūno ar- 
tėjantį Biorję. Iš kojos srūva kraujas, ranka kapsto sniegą, 
tada tiesiasi prie žaizdos. Juodi bernioko plaukai išsiskleidę 
ant balto sniego kaip tamsi vėduoklė. 

Biorjė išsitiesia ir nuspiria kažką juodo toliau nuo 
kūno. 

Tada kūnas pradeda leisti garsus: skausmo, nevilties, 
baimės, galbūt ir sutrikimo kupinas riksmas aidi kiaurai 
per visų namų sienas. 

Juhanas pripuola prie Biorjės. 

- Jis sustojo ir ėmė į mane taikytis, - sušvokščia per 
riksmą Biorjė. 

Tada parodo į sniege gulintį ginklą: 

- Prakeikta plastikinė kopija. Tokių pilnas internetas. 
Tik kaip, velniai griebtų, aš turėjau tai nustatyti? 

Biorjė klesteli šalia vaikino: 

— Nusiramink. Iki vestuvių užgis. 

Tačiau už kojos susiėmęs berniokas žviegia toliau. 

— Teks kviesti greitąją, - sako Juhanas. 


Malina žvelgia į tuščią žaidimų aikštelę. 

Galvoja: „Kas dabar auga iš šių žemių? Kodėl visa tai 
vyksta šiuo metu?" Nežino. Gal atėjo lūžio momentas? 
Kažkur kažkas neatlaikė ir dabar detonuoja smurtu ir 
neviltimi. 

Jaunimas. 

Minios susipainiojusių jaunuolių. 

Nors sąlyčio taškų ir nesimato. 

- Jis buvo operuotas. Galėsime apklausti kiek vėliau. 

Pavargęs Sveno Šiomano balsas. 

— Tėvas patvirtino, kad šuo buvo jų. Nupirko vaikėzui. 

— Ką tėvas dar pasakė? - klausia Zekė. 

— Berniūkščio nebuvo naktį namuose, o pastaruosius 
kelerius metus gyveno savo kompiuterinių žaidimų, in- 
terneto ir death metal pasaulyje. Ir, kaip apibūdino tėvas, 
„domėjosi visokiu įmanomu okultizmu“. 

— Vargšas tėvas, - ištaria Zekė. 

Malina mato, kad jis, regis, susimąsto. Galbūt apie kur 
kas geresnes savo perspektyvas. Gal ima suvokti, kad su 
Martino varžybomis susijusios jo kančios ne tokios jau ir 
baisios, o tiksliau - visai juokingos, ir galbūt jam derėtų 
kartąirvisiems laikams liautis dejuoti. Dešimtys tūkstančių 
tėvų Linšiopinge norėtų tokio sūnaus kaip Martinas. Beje, 
kada kitos namų varžybos? 

Panašu, kad Zekė nė neįsivaizduoja. 

Jam ima mausti sėdimąją vien nuo minčių apie „Cloetta 
Center“ areną. 

— Tėtis dirba „Saab“ pardavimo vadybininku, - priduria 

Svenas. - Praleidžia komandiruotėse mažiausiai tris šim- 
tus dienų per metus. Tokiose vietose kaip Pakistanas ir 
Pietų Afrika. 

- Ar turi draugų? - klausia Malina. 

— Tėtis nežino jų vardų. 

— O kaip Biorjė? 

Juhano Jakobsono balse juntamas nerimas. 

- Patys Žinote, kokia tvarka. Nušalintas iš aktyvios 
tarnybos, kol bus tiriamos šaudymo aplinkybės. 

- Čia juk aišku kaip dieną, - sako Malina. - Tai buvo 
savigyna. Tos kopijos visiškai nesiskiria nuo originalų. 

— Žinau, - atsako Svenas. - Tik kada kas nors buvo 
paprasta, Fors? 


Linšiopingo universitetinės ligoninės penkto skyriaus 
dešimtoje palatoje tamsu, šviečia tik virš lovos esanti skai- 
tyti skirta lempa. 

Žaliame fotelyje prie lango sėdi prieblandos apgaubtas 
Sivertas Norlingas. Aukštas, tvirtas vyras. Net ir silpnoje 
šviesoje Malina mato rūstų Žžydrų akių žvilgsnį. Trumpai 
kirpti plaukai, iš kelnių styrančios kojos, šalia sėdi žmona 
Birgita, šviesiaplaukė, su džinsais ir raudona palaidine, 
nuo kurios užverktas veidas atrodo dar labiau sutinęs. 

Lovoje guli vaikinukas - Andrėjas Norlingas. 

Malinai jis kažkur matytas, tik nepamena kur. 

Vaikino koja ištempta, akys apsiblaususios nuo skausmą 
malšinančių vaistų ir narkozės, tačiau gydytojai užtikrino, 
kad nedidelė apklausa nepakenks. 

Zekė ir Malina stovi šalia lovos. Koridoriuje prie palatos 
durų įsitaisęs kėdėje budi uniformuotas policininkas. 

Jiems įėjus vaikėzas nepasisveikino, dabar irgi guli de- 
monstratyviai nusukęs galvą. Juodi plaukai išsidraikę ant 
baltos pagalvės kaip pikti tušo potėpiai. 

— Turi mums kai ką papasakoti, - ištaria Malina. 

Vaikinukas guli tylėdamas. 

— Mes tiriame žmogžudystę. Nesakome, kad tai tavo 

darbas, tačiau turime žinoti, kas šiąnakt įvyko prie 
medžio. 

— Nebuvau aš prie jokio medžio. 

Bernioko tėvas pašoka ir užriaumoja: 

— Būk malonus ir klok, ką žinai, velniai tave griebtų! Tai 
rimta. Čia tau ne žaidimai. 

- Jis teisus, - ramiu balsu ištaria Malina. - Esi pri- 
sidirbęs iki ausų, bet jei kalbėsi, galbūt palengvinsi savo 
dalią. 

Tada vaikinukas pažvelgia į Maliną, ši bando nuramin- 
ti žvilgsniu, įteigti, kad viskas bus gerai. Galbūt jis patiki 
arba nusprendžia, kad visas tas mėšlas jau nesvarbu. 

Pradeda pasakoti. 

Kaip jie perskaitė laikraštyje apie lavoną medyje, apie 
viduržiemio kraują ir kaip visa tai juos užvežė. Žmog- 
žudystės vakarą jis buvęs namuose su mama ir neturi su 
tuo nieko bendra, tai juk žmogžudystė, velniai griebtų. 
Kaip jį užknisęs amžinai perdžiantis šuo ir kaip jo draugė 
Sara Hamberg užsiminė, kad iš jos tėvų tvarto būtų galima 
nudžiauti kokį paršioką, o bičiulis Henkė Andersonas kaip 
tyčia turėjo pikapą. Kaip jis internete rado tinklalapį apie 
seidą ir aukojimus, o tinklalapio savininkas pasirodė besąs 
Rikardas Skugliofas, apie kurį buvo skaitę laikraščiuose. Jis 
buvęs kažkoks asų garbintojų šamanas ir įkvėpė juos keliais 
keistais elektroniniais laiškais. Taip iš vieno išplaukė kita, 
jie kaip ir nebegalėję sustoti, veikė tarsi varomi kažkokios 
nenusakomos jėgos. 

- Išgėrėme alaus ir susiradome peilius. Nemaniau, kad 
bus tokios marios kraujo. Tik šmirkšt, ir jau kliokia upeliais. 
Eina sau, kokia jėga. Tik kad šalta buvo velnioniškai. 

Mama vėl pravirksta. 

Tėtis, atrodo, netveria noru iškaršti sūnui kailį. 

Už palatos lango tvyro juoda naktis. 

— Ar Rikardas Skugliofas dalyvavo? 

Vaikinukas purto galvą: 

— Ne, tik siuntė tuos trenktus laiškus elektroniniu 

paštu. 

— O Valkirija Karlson? 

— Kas ji tokia? 

— Kodėl bėgai? - paklausia tuomet Malina. - Ir kodėl 
taikeisi į kriminalinės policijos inspektorių Sverdą? 

— Nežinau, - atsako vaikėzas.- Nenorėjau būti su- 
čiuptas. Visi juk taip daro? 

— Tą Holivudą reikėtų išsprogdinti, - burbteli Zekė. 

— Ką sakėte? 

— Nieko. Tik galvoju garsiai. 

— Turiu dar vieną klausimą, - sako Malina. - Ar pažįsti 
Jimį Kalmviką ir Joakimą Svensoną? 

— Ar pažįstu Jokę ir Jimį? Ne, bet žinau, kas jie tokie. 
Kiaulės, kokių reta. Abu. 

- Arjie kaip nors su tuo susiję? 

— Niekaip. Aš savo valia niekada su jais neprasidėčiau. 

Einant iš skyriaus prie lifto, Malina klausia Zekės: 

- Sulaikysime Skugliofą? 

— Už ką? Kurstymą kankinti gyvulius? 

— Tu teisus. Kol kas palikime jį ramybėje, bet dar kartelį 
šnektelėti su juo ir Valkirija Karlson turbūt nepamaišytų? 
Kas žino, kokių minčių bus įpūtę kitiems. 

— Taip, o Juhanas tegul apklausia kitus dalyvavusius 
vaikėzus. 

— Gerai. Mums šiandien reikia dar kai ką padaryti, - 
sako Malina. 

- Ką? 

— Važiuojam pas Biorję. 


Išblizgintos baltos spalvos spintelių durelės, ant stalo 
puikuojasi oranžinė ir juoda „Marimekko“ staltiesė. Virš 
stalo kabo PH šviestuvas. 

Biorjės Sverdo namų virtuvė alsuoja ramybe, o kambario 
estetinė kokybė tokio lygio, kokio Malina galvoja nieka- 
da nesugebėsianti sukurti. Visas namas toks. Išbaigtas, 
ramus ir gražus. 

Biorjė sėdi stalo gale, šalia, prikaustyta prie fotelį 
primenančio mėlynos spalvos vežimėlio, sėdi jo žmona 
Ana. Sustingę veido bruožai. Kambaryje girdimas jos 
kankinamai sunkus, tačiau atkaklus alsavimas. 

— Ką, velniai griebtų, turėjau daryti? - sako Biorjė. 

— Pasielgei teisingai, - patvirtina Zekė. 

— Visiškai, - priduria Malina. 

— Tai, sakote, išgis be jokių pasekmių? 

— Gali tuo neabejoti. Kulka pataikė būtent ten, kur ir 
turėjo. 

- Vis tiek kažkokia velniava, - sako Biorjė. - Šitaip 
kankinti gyvulius... 

Malina purto galvą: 

— Beprotybė. 

— Panašu, kad porą savaičių manęs nebus, - ištaria 
Biorjė. - Tie reikalai užtrunka. 

Iš vežimėlio pasigirsta kažkoks gargaliavimas ir keletas 
aiškesnių garsų. 

Kalba? 

Nauji tonai ir garsai, nenoriai formuojantys kažkokius 
žodžius. 

- Ji sako, - išverčia Biorjė, - kad turime padaryti galą 
toms baisybėms. 

- Tikra tiesa, jau pats metas, - sutinka Malina. 


— Kas nutiko darbe, mama? - klausia Tuvė. - Atrodai 
pavargusi. 

Tuvė tiesia ranką prie ant virtuvės stalo stovinčio puodo 
su bulvių koše. 

— Kas nutiko? Keli jaunuoliai, vos vos vyresni už tave, 
pridirbo daugybę kvailysčių. 

— Kokių? 

— Labai labai didelių kvailysčių, Tuve. 

Malina nuryja didelį kąsnį bulvių košės ir tęsia: 

— Pažadėk, kad nedarysi nesąmonių, Tuve. 

Tuvė linkteli. 

— Kas jiems dabar bus? 

— Netrukus bus iškviesti į apklausą, tuomet rūpinsis 
socialinė tarnyba. 

— O kaip? 

— Nežinau, Tuve. Tikriausiai tiesiog pasirūpins. 

Vasario 12 d., sekmadienis 


Koplyčios laikrodis muša vienuolika kartų. Paskui 
pasigirsta varpų skambesys, šį kartą jie skambina man. 
Praneša apylinkėms apie Bengto Andersono laidotuves. 
Gaudžiantys varpai pasakoja apie mano gyvenimą, apie 
mano iš pirmo žvilgsnio bereikalingą kvėpavimą šiame pa- 
saulyje. Ak, ak, kaip jūs klystate! Aš pažinau meilę, bent jau 
vieną kartą, net jei ir pats ja abejojau. 

Nors tai irgi tiesa - buvau vienišas žmogaus. Vis dėlto ne 
pats vienišiausias. 

Dabar bus kalbama apie mane. Paskui aš degsiu. 
Sekmadienį, ne šiaip kada! Man padarė išimtį, tokia jau 
baisi buvo manoji mirtis. 

Nors dabar nebesvarbu, tai jau praeitis. Liko tik galvosū- 
kis, dėl kurio iki šiol buvo saugomos mano kūno dalys. Aš 
esu kraujo grupė, genetinis kodas, tai, kas guli baltame 
karste Prisikėlimo koplyčios oranžinėje salėje netoliese Lam- 
buhovo, kiek toliau į Slakos kaimo pusę. 

Už kokio šimto metrų, požeminio koridoriaus gale, 
laukia krosnys, bet aš ugnies nebijau. Ji nei amžina, nei 
šilta, tiesiog dabar madinga. 

Daugiau ant nieko nepykstu, tik linkiu Marijai truputį 
ramybės. Ji buvo draugiška man, tai šį tą reiškia. 

Sėdėdami tuose suoluose atrodote tokie rimti. Esate tik 
dviese: Malina Fors ir laidojimo namų „Fonus“ atstovas 
Skuglundas, padailinęs mane nuotraukoms „Correspon- 

denten“. Prie karsto stovi moteris. Jos kaklą veržia pas- 
toriaus apykaklė. Ji norėtų, kad viskas greičiau baigtysi, - 
tokios formos mirtis ir vienatvė ją gąsdina. Tiek ji ir pasitiki 
savo Dievu bei jo arba jos gerumu. 

Taigi, pradėkite ir baikite greičiau. 

O aš plevensiu toliau. 

Skausmas niekur nedingo, jis toks pats, kaip ir anksčiau, 
tačiau vieną dalyką išmokau: miręs aš moku kalbėti. 

Galiu šnibždėti šimtus žodžių, šaukti tūkstančių tūks- 
tančius. Galiu pasirinkti tylą. Aš valdau savo pasakojimą. 
Jūsų burbėjimas nieko nereiškia. 

Todėl geriau klausykitės. 


Prieš įeidama į koplyčią Malina pasisveikino su laido- 
jimo namų atstovu Koniu Skuglundu. Pasakė vienas kitam 
„laba diena“ po smėlio formos arkomis ir pasikeitę keliomis 
mandagumo frazėmis tylėdami bei susikaupę stovėjo greta, 
kol ėmė mušti laikrodis. Tada įėjo į erdvią salę. Saulė beveik 
nepadoriai stipriai švietė pro didžiulius langus per visą 
sieną, o šie, regis, taip ir gundė pažvelgti į parką. „Turėtų 
būti gražu, kai viskas sužaliuoja, - pagalvojo Malina. - O 
dabar netikroviškai šviesu.“ 

Jie atsisėdo skirtingose pusėse, tarsi norėdami bent kiek 
užpildyti tuščią patalpą. 

Vienišas gyvenime. 

Dar vienišesnis miręs. 

Bengtas Andersonas buvo rastas kiek daugiau nei prieš 
savaitę. Dabar bus palaidotas. Sekmadienį. Vienišas vaini- 
kas ant karsto. Nuo Jungsbru parapijos. Futbolo klubas 
turbūt pamanė, kad užteks ir tos puokštės nusikaltimo 
vietoje. Malina rankoje laiko baltą gvazdiką. Varpai vis 
skambina ir skambina, Malina pagalvoja, kad dar truputį, 
ir jiedu su laidojimo namų atstovu Skuglundu apkurs. 
Pastorė taip pat. Jai maždaug trisdešimt penkeri, raudonų 
plaukų ir stambiomis strazdanomis nusėtu veidu. Pagaliau 
varpai nutyla, pasigirsta psalmė, tuomet prabyla pastorė. 

Kalba tai, kas tokiais atvejais kalbama, o toje vietoje, 
kur turi pasakyti ką nors asmeniško, ištaria: 

— Bengtas Andersonas buvo nepaprastai paprastas 
žmogus... 

Malina nori pašokti iš savo vietos ir užkimšti jai burną, 
iš kurios liejasi banalybės. Vis dėlto susilaiko ir pati nesu- 
prasdama, kaip tai įvyksta, padeda baltą gvazdiką ant 
Bengto Andersono karsto ir mintyse ištaria: „Mes juos 
sučiupsime, mes jį pagausime. Tu galėsi ilsėti ramybėje, 
pažadu. 


Malina Fors, jei manai, kad „tiesa atneš man ramybę, 
klysti. Tu juk jos ieškai dėl savęs, ar ne? 

Tau reikia ramybės, ne man. 

Nors tai nesvarbu, galime būti atviri. Mums nebūtina 
gražbyliauti apie gerus norus ir panašias nuobodybes. 

Dabar jis stumia mane tuo koridoriumi. Karstas tamsus 
ir šiltas, o netrukus bus dar šiltesnis. 

Jis vardu Davidas Sandstriomas. Keturiasdešimt septy- 
nerių. Visi kraipo galvas, kaip jis gali dirbti tokį darbą. 
Lavony degintojas nėra prestižinė profesija. Ne ką geriau 
nei būti storuliu, kuris vožia tėvui kirviu per galvą. Vis dėlto 
jis mėgsta savo darbą. Dirba vienas, nereikia bendrauti su 
gyvaisiais. Yra ir draugiau pranašumų, bet apie juos dabar 
nekalbėsiu. 

Štai mes patalpoje, kur stovi krosnis. Didelis ir erdvus 
kambarys su dangaus žydrumo sienomis. Jis po žeme, tik 
pačioje palubėje šviečia maži langeliai. Krosnis yra visiškai 
automatiška, lavonų degintojui tereikia užkelti karstą 
ant judančios juostos. Tada atsidaro durelės į krosnį, kuri 
užkuriama paspaudus mygtuką. 

Ir tada aš sudegsiu. 

Bet dar ne dabar. 

Pirma Davidui Sandstriomui reikia perstumti karstą ant 
judančios juostos, o tam teks įtempti visas jėgas. 

Perkūnas, kaip sunku. Paskutinę atkarpą nuo vežimai- 
čio iki judančios juostos karstą reikia stumti, ir nors 
paprastai tai vieni juokai, šį kartą tegul jį velniai... 

Bengtas Andersonas. 

Davidas žino, kaip jis mirė. Palieka uždengtame karste, 
nenori net akies užmesti. Jam labiau patinka jaunesni lavo- 
nai. Juos matydamas pajunta gilesnę ramybę. 

Štai taip. 

Karstas ant juostos. 

Valdymo pultelyję paspaudžia mygtuką, krosnies 
durelės pakyla, tada kitas mygtukas, ir karstą jau laižo go- 
džios liepsnos, nekantraudamos kaip reikiant kibti į medį. 

Dar, dar truputį. 

Liepsnos pagauna medį ir po kelių dešimčių sekundžių 
visas karstas jau yra apimtas ugnies, o krosnies durelės 
lėtai grįžta į pradinę padėtį. 

Davidas Sandstriomas iš vidinės striukės kišenės 
išsitraukia užrašų knygutę. Susiranda specialų rašiklį ir 
viename iš paskutinių puslapių kruopščiai užsirašo: 

Bengtas Andersonas, 61 10 15-1923. Nr. 12.349. 


Jaučiu liepsną. 

Dabar ji - vienintelis mano pojūtis. Aš išnykstu. Išga- 
ruoju, tampu iš krematoriumo kamino rūkstančiais dūmais, 
virš Linšiopingo išsisklaidančiu kvapu ir oru, kurį godžiai 
traukia per automobilių aikštelę prie nuovados einanti 
Malina Fors. 

Lieka pelenai, kurie bus palaidoti prie senyjų kapinių 
koplyčios. 

Mūsų pelenai yra navigacijos gairės prisiminimams. 
Manieji irgi ten bus, kad tie, kas, visų nuostabai, panorės 
mane prisiminti, turėtų kur ateiti. 

Prisiminimuose lankome savo gyvenimus. 

Menka paguoda, tiesa? 

Bet tokie jau gyvųjų įpročiai. 

III 
Gyvųjų įpročiai 


51. 


Gėles palaistyti, paštą išrūšiuoti, čiaupus atsukti. Dulkes 
nuvalyti, šaldiklius išleisti, užtiesalą išlyginti, prisiminimų 
neliesti, įvykius pamiršti, nuojautas paneigti, už netesėtus 
pažadus atleisti, o meilę amžinai prisiminti. 

Ar įmanoma? 

13.45, kelios valandos po Bengto Andersono laido- 
tuvių. 

Malina vaikštinėja tėvų bute. Prisimena paskutinį ap- 
silankymą čia. Tuvė tėvų lovoje, visai kaip ji pati. Toks 
pats ryžtas apie nieką nemąstant, naivus atvirumas kūno 
šauksmui. 

Ir vis dėlto... 

Malina nusijuokia. Turi pripažinti Tuvės išradingu- 
mą ieškant meilės lizdelio su Markusu tokiame šaltyje. 
Dabar jiedu vakariniame kino seanse. Kažkoks naujas 
veiksmo filmas, pastatytas pagal seniai pamirštą šeštojo 
dešimtmečio komiksą, adaptuojant herojaus nuoty- 
kius šių dienų skoniui. Daugiau smurto, daugiau sekso 
(nors lygiai tokio paties nekalto), aiškesnė ir laimingesnė 
pabaiga. Daugiaprasmiškumas yra patikimumo priešas, 
o patikimumas reikalingas sėkmingiems bilietų par- 
davimams. 

„Kiekvienam metui savos istorijos, - galvoja Malina. 


Tėvų bute tvyrantis kvapas. 
Cia atsiduoda paslaptimis. 
Visai kaip medžiotojų trobelėje miške, tik ten, girioje ir 

naktį, kvapas buvo aiškesnis ir šaltesnis, ne toks asmeniškas 
ir sunkiai apčiuopiamas kaip čia. 

„Per ilgai praeityje mirkstantys Žmonės ima suktis 
apie savo ašį, - mąsto Malina. - Tačiau nedrįstantys prie 
jos prisiliesti visai išnyksta.“ 

Psichoterapeutai žino apie tai viską. 

Malina klesteli ant svetainės sofos. 

Jaučiasi nusidirbusi ir ištroškusi. Tėtis laiko gėrimus 
virtuvės spintelėje virš šaldytuvo. 

Išverstos sielos. 

Dailūs baldai, kurie iš tiesų ne tokie jau dailūs. 

„Gėles juk palaistai?“ 

„Jau palaisčiau.“ 

Gėlės. Aromatai. Kopūstų pudingo kvapas. 

Melų tvaikas. Taip pat ir čia? Visai kaip Rakelės Mur- 
val namuose Blosvedrete. Tik čia jis silpnesnis, ne taip 
juntamas. „Reikia ten grįžti, - galvoja Malina. - Grįžti ir 
ištraukti paslaptis iš grindlenčių ir sienų.“ 

Prieškambaryje suskamba mobilusis. 

Striukės kišenėje. Ji keliasi nuo sofos, bėga į prieškam- 
barį, rausiasi kišenėje. 

Užsienietiškas numeris. 

— Malina klauso. 

— Malina, čia tėtis. 

— Sveikas. Aš kaip tik bute, ką tik palaisčiau gėles. 

— Neabejoju, bet skambinu ne dėl to. 

Jis kažko nori, tačiau nedrįsta pasakyti. Tas pats jausmas 
kaip aną kartą. Ragelyje girdisi, kaip tėtis giliai įkvepia, 
iškvepia, tada pradeda kalbėti. 

— Pameni, - sako tėtis, - kalbėjome, kad Tuvė galėtų 
pas mus atvažiuoti, o jai juk kaip tik vasarį atostogos, ar 
ne? Gal būtų pats tas? 

Malina atitraukia ragelį nuo ausies, laiko telefoną 
priešais save ir purto galvą. 

Paskui susivaldo. Vėl priglaudžia ragelį prie ausies. 

— Po dviejų savaičių. 

— Kas po dviejų savaičių? 

— Atostogos prasideda po dviejų savaičių. Tik yra viena 
problema. 

— Kokia? 

— Mes neturime pinigų lėktuvo bilietui. Aš neturiu nė 
vienos atliekamos kronos, o Janė prieš Kalėdas keitė šil- 
dymo katilą. 

— Mudu su mama kalbėjome apie tai. Galėsime nupirkti 
jai bilietą, šiandien užėjome į kelionių agentūrą - pasirodo, 
yra pigių skrydžių per Londoną. Gal ir tu atsilaisvintum? 

- Niekaip, - atsako Malina, - turėčiau pranešti gerokai 
anksčiau. Be to, kaip tik šiuo metu darbo iki kaklo. 

— Tai kaip manai? 

- Puiki mintis, tik pirma reikėtų atsiklausti pačios 
Tuvės. 

- Galėtų čia maudytis ir jodinėti. 

- Ji žino, kas jai patiktų ir kas ne, gali tuo neabejoti. 

— Pakalbėsi su ja? 

- Geriau pats paskambink. Dabar ji kine, bet apie 
dešimtą grįš. 

— Malina, o gal vis dėlto galėtum?.. 

— Gerai, gerai. Pasikalbėsiu ir paskambinsiu. Rytoj. 

— Nedelsk per ilgai. Bilietų kiekis ribotas. 

Balsai. 

Leisk jiems kalbėti. 

Tyrimo metu įsiklausyk į visus. 

Girdėk ir jie padės rasti tai, ko ieškai. 

Niklo Nyreno prieškambaryje stovi permatomi indeliai 
su sausainiais. Apvalūs, smėlio spalvos, aviečių skonio 
svajonės plastikinėse pakuotėse, šokoladinės piramidės, 
negriukais vadinami šokoladiniai rutuliukai. Žalias ki- 
limas pilnas sausainių trupinių. Prie įėjimo stovi aiškiai 

per arti pašto dėžutės prispaustas tamsiai mėlynas „Volvo“ 
universalas. 

„Būk atsargi, Malina, - pagalvojo skambindama į 
duris. - Jei tai berniūkščių darbas, Niklas Nyrenas galėjo 
padėti jiems pakabinti kūną.“ 

Niklas Nyrenas eina pirmas per butą, veda į neprie- 
kaištingai įrengtą svetainę, kurios pagrindinis akcentas 
yra raudona medžiaginė sofa priešais ant sienos pakabintą 
plokščiaekranį televizorių. 

Bute viskas byloja, kad Niklas Nyrenas yra kuo įpras- 
čiausias pusamžis vyriškis. 

Apsirengęs džinsais ir žaliu džemperiu, apvalaus veido, 
virš diržo pūpso pilvas. Per daug sėdimo darbo, kelionių 
automobiliu ir pernelyg skanūs produkcijos mėginiai. 

— Ruošiausi paskambinti, - sako Niklas Nyrenas. Stebė- 
tinai žemas į nutukimą linkusio žmogaus balsas. Turėtų 
būti aukštesnis ir šaižesnis. 

Nieko neatsakydama Malina sėdasi ant kėdės „Skruzdė“ 
kopijos šalia stalo prie lango su vaizdu į „Cloetta“ fabriką. 

— Norėjote ko nors paklausti? - pasidomi ant sofos 
įsitaisydamas Niklas Nyrenas. 

— Kaipjau žinote, Joakimas Svensonas figūruoja Bengto 
Andersono nužudymo byloje. 

Niklas Nyrenas linkteli. 

— Man sunku įsivaizduoti, kad vaikinukas galėtų būti į 
tai įsipainiojęs. Jam tiesiog reikėtų išmokti gerų manierų, 
taip pat nepamaišytų sektinas vyriškas pavyzdys. 

— Gerai su juo sutariate? 

— Bandau, - atsako Niklas Nyrenas. - Bandau. Mano 
paties vaikystė buvo velnioniškai suknista, todėl noriu 
padėti berniukui. Jis turi raktus nuo mano buto. Siekiu 
parodyti, kad juo pasitikiu. 

— Kaip suprasti - suknista? 

— Nenoriu į tai gilintis. Pasakysiu tiek - tėtis stipriai 
gėrė, o mama meile nespinduliavo. 

Malina linkteli. 

— O ką veikėte praėjusią savaitę naktį iš trečiadienio į 
ketvirtadienį? 

— Buvau čia su Margareta. Esu visiškai tikras, kad Jokė 

— Su Jimiu? Pažįstate Jimį Kalmviką? 

Niklas Nyrenas atsistoja, prieina prie lango ir įsmeigia 
akis į gamyklą. 

- Jiedu neatskiriami. Jei nori užmegzti tvirtą ryšį su 
vienu, reikia nepamiršti ir kito. Vis stengiuosi ką nors 
sugalvoti, kas jiems patiktų. 

— Ir kas jiems patinka? 

— Kas patinka vyrukams? Nuvežiau į riedlentininkų 
pasirodymą Noršiopinge. Buvome Mantorpo trasoje. 
Daviau pavairuoti mašiną aikštelėje prie senojo I4 kelio. 
Velnias, šią vasarą kartą net pasiėmiau į šaudyklą. 

„Gali pernelyg nesisaugoti, Malina. Niklas Nyrenas 
spinduliuoja nekaltumu. O gal tik apsimeta naivus?“ 

— Medžiojate? 

— Ne, bet kadaise domėjausi sportiniu šaudymu. Oriniu 
šautuvu. O ką? 


- Tikiuosi, dėl to nemalonumų neturėsiu? 

Niklas Nyrenas rausiasi drabužių spintoje balta spalva 
išdažytame miegamajame. 

— Seifo smulkaus kalibro šautuvui juk nereikia? 

— Manyčiau, kad gal ir reikia, - atsako Malina. 

- Štai jis. 

Niklas Nyrenas atkiša Malinai ploną, beveik trapios 
išvaizdos juodą šautuvą. Ji tiesia rankas, bet tada dingteli, 
kad prieš KTL ekspertizę šautuvo liesti negalima. 

— Padėkite ant lovos, - ištaria. Suglumęs Niklas Nyrenas 
deda ginklą ant lovos. 

— Ar turite šaldymo maišelių? - klausia Malina. 

— Taip, virtuvėje. Ten ir šaudmenis laikau. 

— Gerai, - ištaria Malina, - paimkite ir vienus, ir kitus. 
Aš palauksiu čia. 

Malina atsisėda ant lovos šalia ginklo. Kvėpuoja slogiu 
nevėdinto kambario oru ir apžiūrinėja ant sienų kabančius 
paveikslus. „Ikea“ pirkti įvairių Žuvų atvaizdai pigiuose 
rėmeliuose. 

Malina užsimerkia ir atsidūsta. 

Joakimas Svensonas turi buto raktus. 

Jis su Jimiu Kalmviku, ko gero, bus paėmę šautuvą Niklui 
Nyrenui išvažiavus į kokią komandiruotę. Tada nuėjo 
prie Bengto Andersono buto ir norėdami pagąsdinti bei 
patampyti nervus pašaudė į jo langus. „Sumauti paršai“, - 
galvoja Malina, tačiau susitvardo. Testosteronas ir 
aplinkybės gali kaip reikiant apsukti paaugliams galvas, 
o tas, kuris jaučiasi atstumtas ir trypiamas, lygiai taip pat 
trypia kitus. 

Malina atsimerkia, mato iš virtuvės grįžtantį Niklą 
Nyreną. 

Vienoje rankoje laiko šaldymo maišelių pakuotę, kitoje 
turi šovinių dėžutę. 

— Paprastai naudoju gumines kulkas, - sako. - Velnias, 
buvau šventai įsitikinęs, kad ta dėžutė nepradaryta, bet, 
atrodo, kažkas bus pradaręs. Trūksta trijų kulkų. 

Niklo Nyreno veidą iškreipia nusivylimo grimasa. 


Paspausti Jungsbru nenaudėlius ir ištraukti prisi- 
pažinimą, kad šaudė į Bengto Andersono langus? Paspausti 
stipriau ir priversti papasakoti šį tą daugiau? 

Tik kažin ar yra ką pasakoti. 

„Kad ir kaip norėčiau, kol kas tam dar ne laikas“, - 
pagalvoja Malina. 

Išvažiuodama iš apsnigtos lygumos Maspeliosos link 
spusteli akceleratorių. Nusprendė palaukti, kokius pirštų 
atspaudus Karin ras ant bagažinėje į antklodę suvynioto 
ginklo. Tačiau mintys neišeina iš galvos. „Gal vis dėlto 
apsisukti, aplankyti Jimį Kalmviką ir kaip reikiant 
pričiupti? Sugebėsiu ir viena - palyginti su Murvaliais, tai 
vaikų žaidimas. Ne, geriau tegul pirma savo darbą baigia 

Karin ir išsiaiškina, ar tikrai Bengto Andersono bute rastos 
kulkos buvo iššautos iš Niklo Nyreno šautuvo. Tuo faktu 
būtų galima priremti vaikėzus. Uniformuotieji paims jų 
pirštų atspaudus, o Karin patikrins, ar sutampa.“ 

Iš mobiliojo telefono išsitraukia Rikardo Skugliofo 
adresą. Rasti namą ne taip lengva, ir Malinai tenka gerokai 
pasivažinėti laukuose ratais, kol pataiko į nedidelę sodybą. 

Sustoja. 

Apšarmoję pilki akmeniniai pastatai, apsnigti šiau- 
diniai stogai. Iš mažučių pirmojo namo langelių sklinda 
šviesa. 

„Prietrankos asų garbintojai, - pagalvoja Malina prieš 
pasibelsdama. - Su jais irgi susitvarkysiu.“ 

Praeina vos kelios sekundės ir duris atidaro vyras, 
tikriausiai Rikardas Skugliofas. Apsirengęs sermėga, ilgų 
plaukų ir barzdos kūlys vietoj galvos. Už jo šmėžuoja 
moters su baltais drabužiais figūra, turėtų būti Valkirija 
Karlson. 

— Malina Fors, Linšiopingo policija. 

— O tas kitas po šaudynių turbūt išleistas atostogų? — 
įleisdamas vidun šaiposi Rikardas Skugliofas. Nors kažkur 
ir girdisi židinio traškėjimas, Malinai į veidą tvoskia šilta 
drėgmė. 

— Galite užeiti štai ten. 

Rikardas Skugliofas rodo į kairėje esančią svetainę 
su milžinišku kompiuterio monitoriumi, mirgančiu ant 
blizgančio stalo. 

Parietusi kojas po baltais naktiniais ant sofos sėdi 
Valkirija Karlson. 

— Tai jūs, - ištaria Malinai įėjus į kambarį, - anądien 
man sutrukdėte. 

Rikardas Skugliofas įneša padėklą su trimis 
garuojančiais puodeliais. 

— Žolelių arbata, - paaiškina. - Labai sveika nervams. 
Jei kiek pakrikę. 

Malina nieko neatsakydama paima puodelį ir prisėda 

ant juodos biuro kėdės priešais kompiuterį. Rikardas 
Skugliofas paduoda puodelį Valkirijai ir lieka stovėti. 

- Ar malonu, - klausia Malina, - kurstyti jaunus 
žmones krėsti idiotiškus dalykus? 

— Ką turite omenyje? - juokiasi Rikardas Skugliofas. 

Malinai kyla pagunda tėkšti arbatos puodelį į jo išsi- 
viepusią marmūzę, bet pavyksta susilaikyti. 

— Neapsimetinėkite kvailiu. Mes žinome, kad siuntinė- 
jote elektroninius laiškus Andrėjui Norlingui, ir kas žino, 
kam dar esate susukęs smegenis. 

— A, štai kas. Skaičiau apie tai „Corren“. Niekada nema- 
niau, kad jie taip pasielgs. 

— Ar esate bendravęs su Jimiu Kalmviku? Joakimu... 

— Nepažįstu jokio Jimio Kalmviko. Įtariu, čia vienas tų 
paauglių, apie kuriuos rašė „Corren“, kad neva persekiojo 
Bengtą Andersoną. Noriu pasakyti kartą ir visiems laikams, 
kad aš, kad mes neturime su tuo nieko bendro. 

— Nieko, - pakartoja Valkirija Karlson ištiesdama kojas 
ant sofos. Malina atkreipia dėmesį, kad jos kojų nagai 
nudažyti švytinčiu oranžiniu laku. 

— Ketinu čia ir dabar įvykdyti jūsų standžiojo disko 
poėmį, - ištaria Malina. - Jei protestuosite, iš karto 
suorganizuosiu kratą. 

Šypsena dingsta iš Rikardo Skugliofo veido. Atrodo 
išsigandęs. 

Valkirija įsmeigia akis į Maliną, šnypščia: 

— Ak, šit kaip, šit kaip... Prie mūsų tu niekada neprisi- 
kasi, kale... 


Tuvė grįžta namo tuoj po šešių. Trinkteli durimis. 
Nesuprasi - apimta pakilios nuotaikos ar supykusi. 

„Nuostabus sekmadienis“, - pagalvoja Malina lauk- 
dama, kol Tuvė ateis į svetainę. 

Šautuvas atiduotas KTL, Karin su kolegomis imsis jo 
apžiūros rytoj iš pat ryto. Rikardo Skugliofo standusis 
diskas saugiai laikomas nuovadoje. Juhanas Jakobsonas ir 

kompiuterių specialistai irgi nedelsdami juo pasidomės ir 
pasiaiškins, ar tas sumautas asų pranašas nebus ko nors 
pastūmėjęs iškrėsti labai labai didelę kvailystę, pavyzdžiui, 
nužudyti Bengtą Andersoną. Tokiu atveju jo kompiuteryje 
turėtų būti likę elektroninių laiškų ir kitos medžiagos 
pėdsakų. Kas žino, kiek dar mėšlo yra paruošusi ši žiema 
ir šios vietos? 

Štai Tuvė jau stovi svetainėje prieš Maliną, šypsosi, 
veidas ir akys ramios, jokio maišto ar nerimo šešėlio. 

- Ar geras filmas? - klausia ant sofos įsitaisiusi Malina. 

- Visiškai bevertis, - atsako Tuvė. 

— Bet atrodai patenkinta. 

— Taip, rytoj Markusas ateis vakarienės. Ar gerai? 

Tuvė sėda ant sofos, iš indo ant stalo pasiima bulvių 
traškutį. 

- Jis yra laukiamas. 

— Ką žiūri? 

— Kažkoks dokumentinis filmas apie Izraelį, Palestiną 
ir dvigubus agentus. 

— Daugiau nieko nerodo? 

— Turėtų kas nors būti. Paieškok pati. 

Malina ištiesia Tuvei nuotolinio valdymo pultelį. Ji bėga 
per kanalus, sustoja prie vietinės televizijos. LHC svečiuo- 
se sumušė „Modo“, o Martinas Martinsonas įmušė tris 
įvarčius. Kalbama, kad rungtynes stebėjo NHL skautai. 

— Buvau šiandien senelių bute. 

Tuvė linkteli. 

— Skambino senelis. Klausė, ar nenorėtum jų aplankyti 
vasarį. 

Malina laukia reakcijos. Nori, kad Tuvės veidas pražystų 
šypsena, tačiau mato nerimą. 

— Mes juk neturime pinigų lėktuvo bilietui? 

- Jie nupirks. 

Tuvė dar labiau susirūpinusi. 

— Nežinau, ar noriu, mama. Jie nusimintų, jei atsisa- 
kyčiau? 

- Daryk, kaip nori, Tuve. Čia tavo valia. 

— Bet aš nežinau. 

— Pagalvok neskubėdama, mažute, o rytoj arba 
antradienį galėsi pasakyti, ką nusprendei. 

— Ten turėtų būti šilta? 

— Mažiausiai dvidešimt laipsnių, - atsako Malina. - 
Kaip vasarą. 


Ant medžių šakų kabo obuoliai. Žaliuojančiame sode 
laksto vienas, du, trys, keturi berniukai. Kartais pargriūna, 
keliai žali nuo žolės. Galiausiai lieka vienas. Jis krenta, 
tačiau keliasi ir laksto toliau. Pamažu atsiduria pamiškėje. 
Valandėlę padvejojęs sukaupia drąsą ir leidžiasi į tankmę. 

Bėga tarp medžių kamienų, ant žemės gulintys aštrūs 
žabai raižo kojas, tačiau jis nekreipia dėmesio į skausmą ir 
nesustoja nugalėti išvartose besislepiančių pabaisų. 

Štai berniukas stovi prie Malinos lovos. Lygiais inter- 
valais spaudžia ir kelia jos krūtinę aukštyn žemyn, padeda 
kvėpuoti geltonu ryto oru. 

Tada sušnibžda į jos miegančią ir sapnuojančią ausį: 

— Kuo aš vardu? Iš kur aš atsiradau? 


53. 


Vasario 13 d., pirmadienis 


Miestą ir laukus gaubia balzganas rytinis rūkas. 

Byloje ramybės būsena. 

Reikia ištirti ginklą. 

Anksti ryte bus patikrinta informacija standžiajame 
diske. 

Tuščiuose apsnigtuose laukuose jokio vėjo. Nieko 
nevyksta, tik nuo kojų nusivarę policininkai miega arba ne. 
Lovoje su mėlynomis gėlytėmis išpiešta nuskalbta patalyne 
ilsisi Biorjė Sverdas. Abiejose lovos pusėse snaudžia iš 

voljero į vidų įleisti vilkšuniai. Namo gilumoje du naktinės 
pamainos slaugai apverčia žmoną ant kito šono. Jis sten- 
giasi negirdėti iš ten sklindančių garsų. 

Savo kotedže Lingheme ant sofos knapsėdamas sėdi 
Juhanas Jakobsonas su trejų metų dukrele glėbyje. „Loranga 
ir Masarinas* televizoriaus ekrane, ausinės ant dukry- 
tės galvos. „Kada pagaliau suprasi, kaip gera miegoti?“ 
Vakar jis visą dieną kalbėjosi su kitais gyvulių korime 
dalyvavusiais jaunuoliais. Bengto Andersono nužudymo 
naktį visi turėjo alibį. Tiesiog truputėlį pakvaišę, kas 
dažnai nutinka jaunimui. Dar viena iš šeimos pavogta ir 
darbui paaukota diena. 

Zacharijas Martinsonas pučia į akį šalia sustirusios 
žmonos. Miegamojo langas atsilapojęs, skersvėjis žada 
peršalimą. Savo viloje gulėdamas ant nugaros garsiai 
knarkia Svenas Šiomanas. Žmona sėdi virtuvėje su kavos 
puodeliu ir susidomėjusi skaito „Svenska Dagbladet“. 
Kartais pakyla anksčiau už Sveną, nors ir nedažnai. 

Miega savo lovoje ir Karimas Akbaras, šnopuoja 
gulėdamas ant šono, kosėja, ištiesia ranką norėdamas ap- 
kabinti žmoną, tačiau nieko neapčiuopia. Ji tualete, delnais 
užsidengusi veidą galvoja, kaip viską sutvarkyti ir kas būtų, 
jei Karimas sužinotų. 

Kriminalinių tyrimų ekspertė Karin Juhanison 
nemiega. Sėdi ant savo vyro, plaukai draikosi į šonus. 
Mėgaujasi kūniškais malonumais, traukia jį į save, dabar 
jo kūnas daugiau jos nei jo. Kam dar, tiesą sakant, jis jai 
reikalingas? 

Nemiega ir Malina Fors. 

Vairuoja mašiną. 

Žino, ko nori. 

Trečioji Bengto Andersono nužudymo tyrimo linija 
turi būti išplėtota, nušlifuota ir išnarstyta po kaulelį. 


* Švedijoje populiarus animacinis filmas Barbro Lindgren knygos 
motyvais. 

Malinai šalta. 

Tokį rytą automobilis nepajėgia kaip reikiant prišildyti 
salono. Pro langą mato išstypusį Vretos vienuolyno bokštą. 
Už jo yra Blosvedretas, kur vieniša Rakelė Murval deda 
ant stalo kavos puodelį, žvelgia pro langą ir šypsodamasi 
galvoja, kad geriau jau berniukai kuo greičiau grįžtų ir 
tuščios dirbtuvės nestovėtų be darbo. 


Malina sustoja prie Rakelės Murval namo. Balta troba 
atrodo labiau pavargusi nei praėjusį kartą. Regis, pradeda 
nebeatlaikyti šalčio ir viduje gyvenančio žmogaus. Takelis 
namo link stropiai nukastas, trūksta tik raudono kilimo. 

„Ji tikrai ten, - galvoja Malina. - Nustebinsiu pasiro- 
dydama tada, kai ji mažiausiai tikisi. 

Lygiai kaip Tuvė prieš tai namuose, taip ir ji dabar 
trinkteli automobilio durelėmis. Tačiau ji tiksliai Žino, 
kodėl: tai rodo ryžtingą nusiteikimą, agresyvumą ir galią, 
kas pakirs senosios pasitikėjimą savimi, privers atsiverti 
ir išpasakoti istorijas, kurių ji tikrai turi, tuo Malina 
neabejoja. 

Beldžiasi į duris. 

Įsivaizduoja, kad šalia stovi Zekė. 

Už durų pasigirsta lengvi ir tuo pat metu sunkūs 
žingsniai. Senoji atidaro. Į liesą pilką veidą įspraustos 
galbūt pačios skvarbiausios kada nors Malinos matytos 
akys. Žvilgsnis veria kiaurai, atima iš Malinos jėgas, valią 
ir drąsą. 

„Jai daugiau nei septyniasdešimt, ką gali man pa- 
daryti? - pagalvoja Malina, tačiau žino, kad klysta, - ji 
gali bet ką. 

- Inspektorė Fors, - ištaria Rakelė Murval svetingu 
tonu. - Kuo galėčiau būti jums naudinga? 

— Būtų gerai, jei įsileistumėte vidun, - lauke šalta. Turiu 
kelis klausimus. 

— Ar esate tikra, kad aš turėsiu kelis atsakymus? 

Malina linkteli. 

— Manau, turite atsakymus į visus klausimus pasaulyje. 
Rakelė Murval pasitraukia į šoną ir Malina užeina 
vidun. 


Kava karšta ir paties to stiprumo. 

- Jūsų berniukų Dievo avinėliais nepavadinsi, - ištaria 
Malina ir tiesiai atsisėda medinėje kėdėje. 

Rakelės Murval akyse iš pradžių mato užgautos 
savimeilės, paskui - pykčio šešėlį. 

- Ką jūs išmanote apie mano berniukus? 

- Iš tiesų atvažiavau pasikalbėti apie jūsų ketvirtą 
berniuką. 

Malina pastato kavos puodelį ir įsmeigia akis į Rakelę 
Murval. 

— Karlas, - ištaria. 

— Kas toks? 

— Karlas. 

— Nelabai ką apie jį žinau. 

— Kas buvo jo tėvas? Kiek girdėjau, ne tas pats kaip kitų 
berniukų. 

— Kiek girdėjau, kalbėjote su juo. 

- Taip, kalbėjau. Jis minėjo, kad tėtis buvo jūrininkas, 
žuvęs jums laukiantis. 

- Tastiesa, - sako Rakelė Murval. - Prie Žaliojo Kyšulio 
salų 1961 metų rugpjūčio 18 dieną. Laivas „M/S Dorian“ 
paskendo, kartu į dugną nukeliavo ir įgula. 

— Manau, kad meluojate, - sako Malina, tačiau Rakelė 
Murval tik šypsosi. 

Tuomet tęsia: 

- Tas jūreivis buvo vardu Pederis Palmkvistas. 

- Šį kartą tiek ir tenorėjau, - ištaria Malina ir atsistoja. 
Senoji taip pat pakyla ir iš jos žvilgsnio Malina mato, kad 
dabar vadovavimą perima ji. 

- Jei pasirodysite čia dar kartą, apskųsiu jus dėl 
persekiojimo. 

- Tik stengiuosi dirbti savo darbą, ponia Murval, tik 

tiek. 
- Laivai skęsta, - sako Rakelė Murval. - Skęsta kaip 
kirviai. 


Malina pravažiuoja Murvalių degalinę. „Preem“ 
iškaba nedega, juoduoja tamsūs parduotuvės langai, o 
toliau stūksančios uždarytos dirbtuvės tarsi prašosi nu- 
griaunamos. 

Ji palieka šone Brunbį ir Herną. Nenori matyti namo, 
kuriame butą turėjo Kamuolys. Nuo kelio matosi tik stogas, 
bet ji žino, kuris tai namas. 

„Dabar nuomotojas bus neabejotinai sutvarkęs butą ir 
kam nors dar tinkamus tavo daiktus pardavęs aukcione, iš 
kur pinigai bus pervesti į labdaros fondą. Rebekai Stenlund, 
seseriai biologiniu, tačiau ne teisiniu požiūriu, iš negausaus 
tavo turto nepriklauso nieko. 

Ar kas nors jau perėmė tavo butą, Kamuoly? O gal tušti 
kambariai tebelaukia grįžtančio tavęs paties? Gal pagaliau 
esi namuose? Ant palangių kaupiasi dulkės, iš lėto rūdija 
čiaupai.“ 

Pravažiavusi po akveduku ir pro mokyklą ima telefoną 
ir pagalvoja: „Šį kartą bala nematė rytinio pasitarimo.“ 

- Juhanai? Čia Malina. 

— Malina? 

Juhano Jakobsono balsas ragelyje dar prikimęs po 
nakties, neabejotinai bus ką tik atvažiavęs į susirinkimą. 

- Ar gali dėl manęs išsiaiškinti vieną dalyką, prieš 
pradėdamas kratyti Rikardo Skugliofo standųjį diską? 

Malina paprašo Juhano patikrinti laivo katastrofos ir 
jūreivio žūties faktą. 

- Per sena istorija, kad būtų įtraukta į kompiuterinį 
laivininkystės duomenų registrą, - sako Juhanas. 

- Turėtų būti kokių nors tinklalapių, skelbiančių 
tokią informaciją, gal kokių specialiai tuo besidominčių 
Žmonių. 

- Neabejotinai. Prekybinio laivyno didvyriai turi 

gerbėjų, kurie rūpinasi, kad niekas nebūtų užmirštas. Gal 
tokios informacijos galima gauti ir Jūrininkų sąjungoje. 

- Ačiū, Juhanai. Lieku skolinga tau paslaugą. 

— Neskubėk prisižadėti, kol dar nieko neradau. Paskui 
imsiuosi standžiojo disko. 

Malina padeda ragelį ir suka į senelių namus 
„Vretaliden“. 


Malina neprisistato registratūroje. Net ir eidama sparčiu 
žingsniu vėl spėja užuosti nearomatizuotų valiklių kvapą, 
dėl kurių cheminio nenatūralumo ši vieta varo depresiją. 
„Namuose, - galvoja Malina, - naudojami citrinų arba 
gėlių kvapo valikliai, bet ne čia. Nors čia irgi yra žmonių 
namai. Tikrai nusipelniusių geresnio kvapo nei šis.“ 

Ji pakyla liftu į trečiąjį skyrių ir eina koridoriumi iki 
Gotfrido Karlsono kambario. 

Pasibeldžia. 

Pasigirsta silpnas ir tuo pat metu galios vis dar turintis 
balsas: 

— Taip, užeikite. 

Malina praveria duris ir atsargiai įeina. Mato lovoje 
gulintį geltona antklode užsiklojusį liesą kūną. Jai nespėjus 
nė išsižioti, senolis prabyla pirmas: 

— Panele Fors. Tikėjausi, kad dar sugrįšite. 

Malina pagalvoja, kad visi laukia, jog tiesa pas juos 
ateis pati, o jos ant lėkštutės niekas neatneša ir padėti ją 
išsiaiškinti taip pat neskuba. Nors gal tokia jau tiesos 
prigimtis - sunkiai apčiuopiamas ir droviai šmėkštelintis 
šešėlis, o ne tvirtas teiginys. Ir visa ko pagrindas yra žodelis 
galbūt. 

Malina artėja prie lovos, Gotfridas Karlsonas ranka 
paplekšnoja šalia savęs. 

- Sėskitės čia, panele Fors, šalia seno vyriškio. 

- Ačiū, - padėkoja Malina ir atsisėda. 

— Man skaitė apie jūsų bylą, - sako Gotfridas Karlsonas 
ir pažvelgia beveik nieko nematančiomis akimis. - Baisūs 

dalykai. O broliai Murvaliai - regis, neeiliniai egzem- 
plioriai. Su jais neteko susidurti, ko gero, jau buvau čia. 
Nors motiną ir tėvą tikrai pažinojau. 

— Ką galite pasakyti apie motiną? 

— Per daug nesiafišavo. Vis dėlto pamenu jos akis. Kar- 
tą pagalvojau: „Štai eina Rakelė Karlson. Su ta moterimi 
menki juokai.“ 

— Karlson? 

— Pavardė visai kaip mano. Karlsonas turbūt yra 
labiausiai paplitusi pavardė visoje lygumoje. Taip ji vadinosi 
iki vedybų su Juoduliu Murvaliu. 

— O Juodulys? 

— Girtuoklis ir pagyrūnas, o širdyje - bailys. Ne taip, 
kaip Kampinis Kalė. Tas buvo drėbtas iš kitokio molio. 

—- O sūnus? Ar turėjo sūnų dar prieš santuoką su 
Juoduliu? 

— Regis, pamenu jį, nors vardas išgaravo. Atrodo, buvo... 
Na, taip, kai kurie vardai išsitrina iš atminties. Laikas 
šiek tiek pravalo makaulės turinį. Vis dėlto vieną dalyką 
pamenu - berniuko tėvas žuvo jai dar tik laukiantis. 

— Kaip ji augino berniuką? Turėjo būti sunku. 

— To vaiko niekada nesimatė. 

— Nesimatė? 

— Visi žinojo, kad jis yra, bet jo niekur nesimatė. Niekada 
nesirodydavo viešumoje su juo. 

— O vėliau? 

— Kai ištekėjo už Juodulio Murvalio, berniukui turėjo 
būti dveji. Nors, žinote, panele Fors, sklido gandai... 

— Kokie gandai? 

— Apie tai reikėtų kalbėti ne su manimi, o su Veinu 
Andersonu. 

Gotfridas Karlsonas paliečia Malinos ranką gyslota 
savo plaštaka. 

- Jis gyvena Šernorpo slaugos namuose. Buvo „Doriane“, 
kai tas paskendo. Tikrai šį bei tą žino. 

Kambario durys atsidaro ir Malina atsisuka. 

Seselė Hermanson. 

Trumpos garbanos, regis, stojasi piestu. Pakeitusi storus 
akinius kontaktiniais lęšiais atrodo mažiausiai dešimčia 
metų jaunesnė. 

— Kriminalinės policijos inspektore Fors, - ištaria ji. — 
Kaip jūs drįstate? 


54. 
— Niekas, net ir policija negali lankyti mano klientų 
neužsiregistravę. 
- Bet... 


— Niekas, inspektore Fors, niekas. Taip pat ir jūs. 

Seselė Hermanson nusivedė Maliną į postą koridoriuje 
ir ten pratrūko. 

- Cionykščiai gyventojai iš pirmo žvilgsnio gali 
pasirodyti esą stipresni, nei yra iš tiesų, o tokiu metų laiku, 
kai taip šalta, anapus neretai iškeliauja po kelis iš karto, kas 
sėja nerimą mano... 

Iš pradžių Maliną apėmė pyktis. Gyventojai? Ar tai 
nereiškia, kad čia jų namai? Kad gali elgtis kaip tinkami? 
Vis dėlto netrukus įžvelgė, kad Hermanson yra teisi. Jei ji 
nesirūpintų ir negintų senukų, tai kas tai padarytų? 

Prieš išeidama Malina atsiprašė. 

- Atsiprašymas priimtas, - ištarė Hermanson. Buvo 
akivaizdu, kad jaučiasi patenkinta. 

- Ir pakeiskite valiklius, - pridėjo Malina. 

Dvejojantis Hermanson žvilgsnis. 

- Jūs naudojate nearomatizuotus. Būna alergijos nesu- 
keliančių aromatizuotų, kurie kvepia kur kas skaniau ir 
kainuoja ne kažin kiek brangiau. 

Hermanson susimąstė. 

— Gera mintis, - ištarė paskui ir pradėjo vartyti po- 
pierius, duodama ženklą, kad jų pokalbis baigtas. 

Malinai einant pro įvažiavimą prie aikštelėje stovinčio 

automobilio suskamba telefonas. 

Bėgte grįžta atgal į chemikalais kvepiančią šilumą ir 
atsiliepia. 

— Tai tiesa. Įvykis užfiksuotas Jūrininkų sąjungos 
duomenų bazėje. 

Juhano Jakobsono balsas patenkintas. 

— „M/S Dorian“ paskendo, kartu žuvo ir jūrininkas 
Pederis Palmkvistas? 

— Būtent. Jo nebuvo tarp išnešusių sveiką kailį gelbė- 
jimosi valtimis. 

— Tai buvo ir išsigelbėjusių? 

— Taip, panašu į tai. 

— Ačiū, Juhanai. Dabar tikrai esu skolinga tau paslaugą. 


Griuvėsiai. 

Ir, regis, visiems laikams ledo sukaustytas ežeras. Mali- 
na kelioms akimirkoms atitraukia akis nuo kelio į Rokseną. 
Ant metrinio ledo įrengtu keliu palyginti saugiai slidinėja 
mašinos, o tolumoje dunksančiame kitame krante kyla 
dūmų stulpai iš pašto ženklo dydžio namukų kaminų. 

Šernorpo pilis. 

Sudegė XVIII amžiuje, paskui buvo atstatyta ir iki 
šiol yra Duglasų šeimos rezidencija. Ten ir dabar kvepia 
pinigais. 

Niūresnės pilies ir norėdamas nesugalvosi. Pilkai 
nutinkuotas dviejų aukštų akmeninis pastatas su mažučiais 
langais priešais niekaip neišpuoštą aikštę su paprastais 
ūkinės paskirties pastatais kraštuose, šalia tarsi nebylus 
priminimas, kaip blogai viskas gali pakrypti, snaudžia 
senosios pilies griuvėsiai. 

Senelių namai yra pačiame pakraštyje, iš karto už 
posūkio, kur kelias galutinai išsivaduoja iš miško gniaužtų 
ir atsiveria vaizdas į ežerą. 

Malina pagalvoja, kad tame baltai nutinkuotame trijų 
aukštų pastate turėtų gyventi ne daugiau nei trisdešimt 
senolių, ir atkreipia dėmesį į spengiančią tylą, kurią su- 

drumsčia tik retsykiais pravažiuojantys automobiliai. 

Ji sustoja prie įėjimo. 

Įdomu, su kokia Hermanson teks susidurti čia? 

Tada susimąsto apie vakarą, Tuvė juk pasikvietė Marku- 
są vakarienės. Tikisi, tie dalykai nesusikirs. Žvelgdama į 
pastatą pagalvoja: „Veinai Andersonai, mano vakarienei 
kyla šioks toks pavojus.“ 


Veinas Andersonas sėdi vežimėlyje prie lango su vaizdu 
į Rokseną. 

Malinai prisistačius registratūroje, pagyvenusi slaugė, 
atrodo, net nudžiugo. Jai nerūpėjo ir netrukdė tai, kad 
Malina yra iš policijos ir turi čia darbinių reikalų. Vietoj 
to ištarė: 

- Tai Veinas apsidžiaugs. Jį retai kas aplanko, - ir kiek 
patylėjusi pridūrė: - O jam patinka jaunos personos. 

„Jauna persona? - pagalvojo Malina. - Vis dar patenku 
į tą kategoriją? Tuvė yra jauna persona, o ne aš.“ 

- Po insulto dešinė pusė suparalyžiuota. Kalbai tai 
nepakenkė, tačiau jis greitai susijaudina. 

Malina linktelėjo ir įėjo vidun. 

Abi priešais ją sėdinčio nuplikusio vyro rankos išmar- 
gintos jūreiviškomis tatuiruotėmis. Apmirusioji ilsisi ant 
vežimėlio rankenos. Kažkas ant jos išbadė grubių linijų 
inkarą ir nuspalvino rašalu. 

Veidas raukšlėtas, oda nusėta apgamų. Viena akimi 
nemato, užtat kita atrodo esanti dvigubai žvitresnė. 

- Taip, - pasakoja neatplėšdamas akies nuo Malinos, - 
buvau tame laive. Gyvenome su Palmkvistu vienoje 
kajutėje. Dideliais draugais nepavadinčiau, tačiau buvome 
kilę iš tų pačių vietų, todėl natūralu, kad laikėmės išvien. 

- Jis paskendo? 

- Prie Žaliojo Kyšulio salų patekome į audrą. Audra kaip 
ir kitos, tačiau į laivą smogė milžiniška banga, jis stipriai 
pakrypo ir vos per pusvalandį paskendo. Aš išplaukiau 
ir įsiropščiau į gelbėjimosi valtį. Audra blaškė mus dar 

keturias dienas, kol buvome išgelbėti „M/S Franscisca“. 
Gėrėme lietaus vandenį. 

— Nebuvo šalta? 

— Ne, šalta nebuvo. Tik tamsu. Net ir vanduo buvo šiltas. 

- O kaip Palmkvistas? 

— Daugiau jo nemačiau. Manau, jis jau po pirmos 
bangos buvo įkalintas kambuze, kurį užliejo iš karto. Aš 
tada budėjau ant tiltelio. 

Malina įsivaizduoja. 

Laivas svyra ant šono. 

Tai pažadina jauną vyrą. Tada viskas pasidaro tamsu, 
vanduo kyla, artėja tamsoje kaip daugybė aštuonkojų 
čiuptuvų. Kajutės durys užspaustos iš lauko, vanduo 
semia burną, nosį, galvą ir galiausiai jis pasiduoda. Įkvepia 
vandens ir nugrimzta į minkštą masę, kur egzistuoja tik 
palaimingas miegas ir šiltesnė nei ką tik matyta tamsa. 

— Ar Palmkvistas žinojo, kad greitai taps tėvu? 

Veinas Andersonas nesusilaiko neprunkštelėjęs. 

— Grįžęs namo girdėjau tuos gandus, tačiau galiu 
patikinti, kad Palmkvistas nebuvo Rakelės Karlson berniu- 
ko tėvas. Tuo požiūriu moterys jo nedomino. 

- Jis nenorėjo turėti vaikų? 

- Jūreivis, inspektore Fors. O kokie vyrai anksčiau bū- 
davo jūreiviais? 

Malina linkteli ir kiek luktelėjusi tęsia: 

— Tai kas tada berniuko tėvas, jei ne Palmkvistas? 

— Po to įvykio aš grįžau į krantą. Trečią naktį, kai 
manėme, kad audra jau rimsta, ji vėl sustiprėjo. Bandžiau 
laikyti Chuaną, bet jis išsprūdo tiesiog iš rankų. Buvo tamsi 
naktis, pūtė kaip baisiausią žiemos naktį. Alkana jūra 
riaumojo, taikėsi mus praryti, niekaip nenorėjo paleisti, ir 
nors... 

Veino Andersono balsas trūkinėja. Jis pakelia sveikąją 
ranką prie veido, nuleidžia galvą ir verkia. 

- „nors laikiau glėbyje iš visų jėgų, jis vis tiek išslydo. 
Mačiau baimės pilnas akis, mačiau, kaip dingsta juodame 

vandenyje... ir nieko negalėjau padaryti... 

Malina laukia. 

Leidžia Veinui Andersonui susiimti, tačiau kaip tik 
tada, kai mano, kad senukas jau pasiruošęs atsakyti į kitą 
klausimą, jis vėl pravirksta. 

— „nuo tada, - ištaria jis, - visą laiką gyvenau vienas. 
Manau, kitos galimybės ir neturėjau... 

Malina laukia. 

Mato, kaip širdgėla dingsta iš Veino Andersono veido. 

Paskui, nelaukdamas klausimo, ištaria: 

— Palmkvistui nedavė ramybės tie gandai apie Rakelę 
Murval. Jie pasklido dar prieš mums išplaukiant. Tačiau aš 
ir daugelis kitų žinojo, nuo ko ji laukėsi. 

— Nuo ko? Papasakokite, nuo ko? 

- Ar esate kada girdėjusi apie tokį Kampinį Kalę? Jis 
buvo berniuko tėvas. Dar kalbėta, kad jis taip prikūlė Juo- 
dulį Murvalį, jog tas atsidūrė invalido vežimėlyje. 

Malina jaučia kūnu srūvančią šilumą. Ledo šaltumo 
šilumą. 


55. 


Jungsbru liaudies parkas, ankstyva 1958 metų vasara 


Ak, kaip jis juda. 

Įtempti raumenys, tamsios akys. 

Kiti šalinasi, tarsi instinktyviai patraukia kūnus jam 
sukantis su ja, ja ir ja. 

Jam, Kalei, neįmanoma atsispirti. 

Saldūs vasaros vakaro kvapai maišosi su šokančiųjų 
prakaito tvaiku, o darbo savaitės nuovargį pamiršusius kū- 
nus maudžia nuo laukimo ir gyslose verdančio kraujo. 

Jis mane matė. 

Tačiau delsia. 

Įsišoka po truputėlį, ruošiasi. Pasitempk, Rakele, pasi- 

tempk! 

Scenoje orkestras. Dešrelių, degtinės ir geismo tvaikas. 
Vienas, du, trys... Daugelis kitų yra storos nuo šokolado, 
kurį kemša į save nuo konvejerio, bet tik ne tu, Rakele, 
tik ne tu... Tu apvali tik ten, kur ir dera, todėl pasitempk, 
atstatyk krūtinę tik jam, kai sukasi pro šalį su ta ar ana. 

Jis - gyvulys. 

Laukinis instinktas. 

Jis - smurtas. Nenusakomos pirmykštės prigimties, jis 
niekada nesitraukia, kad ir kas nutiktų, šokolado šalyje 
tokių nesutiksi, jiems ten nėra vietos. 

Šiandien Kalė šoks su tavimi, Rakele. Tik pagalvok, teks 
laimė pašokti su Kale... šiandien paskutinis šokis su Kale 
priklauso Rakelei, ji galės pajusti prakaito kvapą nuo jo 
marškinių. 

Pertraukėlė. Žmonių minia pasklinda į vakaro vėsą, 
šviečia spalvoti žibintai, nusidriekia eilės prie dešrelių, 
tuštinami plokšti butelaičiai. Motociklai prie pat įėjimo, 
beveik kieti jų savininkai ir jų merginos. Ir Kalė, einantis 
pro eilę ir laižantis garstyčias nuo dešrelės, šalia linguoja 
šokoladinė rubuilė, štai jis mane pamato. Atsiskiria nuo jos 
ir eina prie manęs, bet ne, dar ne... Aš apsigręžiu, patraukiu 
tualetų link, spraudžiuosi pro žmones ir visą laiką jaučiu 
už nugaros sparčius jo žingsnius bei tamsų alsavimą. 

Dar ne, Kale. 

Aš pati nesiprašau. 

Švieslentėje užsidega žodžiai: „Kviečia merginos.“ 

Moterys puola prie jo, prie vyro. Jis vienintelis čia 
nusipelno būti taip vadinamas. 

Tačiau jis atsisako. 

Žvelgia į mane. 

Ar turėčiau? Niekada. Aš pati nesiprašau. Jis vėl šoka. 
Spaudžia glėbyje kitos kūną, tačiau šokdina mane. 

Kviečia vyrai. 

Atsakau „ne“ tam, tam, tam ir tam. 

Tada prieina Kalė. 

Aš spaudžiuosi prie medinės sienos. 
Paima mano ranką. Neklausia, tik paima, o aš papur- 


tau galvą. 

Bando mane ištempti. 

Vis tiek ne. 

— Šokti, Kale, - ištariu, - gali su šokoladinėmis mer- 
gaitėmis. 


Jis paleidžia mano ranką, čiumpa pirmą pasitaikiusią 
ir suka, suka, kol nutyla muzika. Stoviu prie parko vartų 
ir matau, kaip jis praeina laikydamas už rankos ją, ją ar 
kitą ją. 

„Kale“, - sušnabždu be garso. 

Dar palūkuriuoju. Tolyje dingsta motociklų riaumoji- 
mas, girtas triukšmas virsta sapnais ir galvos skausmu. 
Žibintai gęsta, orkestras kraunasi daiktus į autobusą. 

Žinau, kad grįši, Kale. 

Kanale tyliai srūva vanduo, lauke jau tamsi naktis. 
Nežvaigždėta. Kažkur aukštybėse dangų užtraukę debesys 
paslėpė žvaigždes ir nepraleidžia mėnulio šviesos. 

Kiek laiko praėjo? 

Valanda? 

Tu grįžti. 

Baigei su ja, Kale? 

Matau tave ateinantį ir kertantį kampą. Atrodai toks 
mažas ten, kur už nugaros lieka geltonas tilto sargo namo 
fasadas. 

Vis dėlto tu ne vaikas. 

Kitaip nelaukčiau tavęs čia drėgną ir vėsią birželio naktį, 
o viduje nebūtų taip šilta, šilta, matant, kaip artėdamas 
auga tavo siluetas. 

Tavo marškiniai atlapoti. 

Gauruota krūtinė, juodos akys, visa tavo kūne slypinti 
jėga nukreipta į mane. 

— Vadinasi, panelė užtruko? 

— Taip, panelė vis dar čia. 

Tu paimi mane už rankos ir vedi keliu pro naujus 

nedidelius namus, tada pasukame kairėn į miško keliuką. 

Kas, mano galva, turėtų įvykti? 

Ko aš tikiuosi? 

Tavo ranka. 

Staiga ji tampa svetima. Tavo kvapas, tavo šešėlis 
svetimas. Nenoriu būti čia, miške. Su tavimi. Noriu, kad 
paleistum ranką. 

Paleisk. 

Bet tu apkabini dar stipriau ir aš einu su tavimi į tank- 
mę, Kale, nors ir nebežinau, ar dar to noriu. 

Tu kažką murmi. 

Kalbi apie degtinę, mali žodžius, tavo kvapai maišosi 
su miško, kuriame pilna naujos gyvybės, bet taip pat ir 
netrukus išnyksiančių puvėsių. 

Paleisk, paleisk. 

Dabar tai ištariu, bet tu toliau mane vediesi, trauki ir 
tempi. Tu stiprus, toks grubus, kaip ir įsivaizdavau. 

Tu liūtas? Leopardas? Krokodilas? Meška? 

Aš nenoriu. 

Aš - Rakelė. 

Išdidi. 

Murmesys. 

Tada sustoji. Mus supa juoda siena. Atsisuki, aš bandau 
ištrūkti, tačiau tu sugriebi antrą ranką, kilsteli mane ir 
tavyje nebėra nieko žmogiško. Dingsta šviesa, dingsta 
svajonė. 

Tylėk, kekše, tylėk. 

Aš jau ant žemės, ne, ne, ne, ne dabar ir ne taip. Tu 
suduodi man per lūpas, aš šaukiu, bet jaučiu tik geležies 
skonį ir kaip kažkas kietas, galingas ir ilgas skinasi kelią 
aukštyn. 

Štai taip, gulėk ramiai, dabar ateina Kalė. 

Žemė įsirėžia į mane, degina. 

Ar tai to taip stipriai troškau? Geidžiau? 

Ašjuk Rakelė, aš pati nesiprašau. 

Kale. 

Aš būsiu kaip tu, tik gudri. 

Tu mane niokoji, bet aš nebesipriešinu, guliu ramiai. 
Neįtikėtina, kaip galiu sumažinti šias akimirkas, kad taptų 
niekuo. 

Aš plyštu, tu mane draskai į gabalus, nuo tavo svorio 
negaliu kvėpuoti, tačiau tavęs vis tiek nėra. 

Štai tu jau viską baigęs. 

Atsikeli. Matau tavo atsagstytas kelnes, girdžiu, kaip 
murmi: „Kekšė, kekšė, visos jos kekšės.“ 

Šakos lūžta, tu klumpi, murmi kažką panosėje, tada 
tyla pasako, kad tavęs nebėra. 

Tačiau naktis tik prasidėjo. 

Mano diafragmoje susitraukia tamsa, į orą pakyla dvi 
rankos, perplėšia švytinčią skaidrią skraistę ir nusprendžia, 
kad čia, čia bus naujas gyvenimas. 

Jaučiau tai jau tada. 

Manyje auga žmogumi tapsiantis skausmas ir kančia. 

Ropoju drėgna žeme. 

Vejasi šakos, pašaipiai juokiasi medžių kamienai, žievė, 
lapai, samanos ėda mane. 

Aš susiriečiu, bet paskui atsistoju. 

Pakylu. 

Ir mano nugara tiesi. 


56. 


Vasario 13 ir 14 diena, 
pirmadienio vakaras ir antradienis 


— Paspausime vienas kitam rankas? 

Markusas ištiesia dešinę ir Malina atsako tuo pačiu. 
Jo paspaudimas tvirtas ir ryžtingas, tačiau ne per daug 
stiprus. 

„Gerai išmokta“, - pagalvoja Malina ir įsivaizduoja, 
kaip baltu gydytojo chalatu vilkintis vyras moko tin- 

kamai paspausti ranką berniuką, iš kurio turi išaugti ne- 
priekaištingas sūnus. 

— Sveikas atvykęs. 

— Malonu, kad pakvietėte. 

— Gyvename galir netaip prašmatniai kaip tavo šeima, - 
ištaria Malina mostelėdama ranka į nedidelį prieškam- 
barį ir drauge susimąsto, kodėl ji instinktyviai beveik atsi- 
prašinėja prieš Tuvės draugą. 

— Man čia patinka, - atsako jis. - Aš irgi norėčiau 
gyventi taip arti centro. 

— Atsiprašau, kad... 

Malina nori nusikąsti liežuvį. Trumpam nutyla, bet 
supranta turinti užbaigti sakinį. 

— „kad kai matėmės praėjusį kartą, buvau truputį 
supykusi. 

- Aš taip pat, - atsako Markusas ir nusišypso. 

Iš virtuvės ateina Tuvė. 

— Mama pagamino spagečių su pesto padažu. Ar mėgsti 
česnakus? 

— Praėjusią vasarą išsinuomojome namą Provanse. So- 
de buvo galima pasiskinti šviežių česnakų. 

— Mes vasarą dažniausiai leidžiamės į vienos dienos 
iškylas, - sako Malina ir greitai priduria: - Tai gal iš karto 
sėdam prie stalo? Ar nori iš pradžių ko nors atsigerti? Gal 
kolos? 

— Aš alkanas, - atsako Markusas. - Geriau iš karto 
kimbam į maistą. 

Malina stebi jį kemšantį už abiejų žandų. 

Bando susilaikyti ir elgtis taip, kaip tėvai neabejotinai 
bandė įkalti į galvą, tačiau Malina mato, kad jis pralaimi 
kovą paaugliškam alkiui. 

- Gal truputį padauginau parmezano... 

- Pašėlusiai skanu, - nutraukia Markusas. - Žiauriai. 

Tuvė atsikrenkščia. 

— Mama, aš pagalvojau apie senelio pasiūlymą. Būtų 
šaunu. Be galo šaunu. Tik gal ir Markusas galėtų keliauti 

drauge? Mes kalbėjomės su jo tėvais, jie nupirktų bilietą. 

Palaukite. 

Kas gi čia dabar? 

Tada mato save pačią ir Janę. Jai keturiolika, jam 
šešiolika. Guli lovoje kažkokiame kambaryje, knebinėja 
vienas kito sagas. Kaip reikės išbūti atskirai ilgiau nei kelias 
valandas? Dabar tas pats jausmas Tuvės akyse. 

Ji kupina laukimo, tačiau pradeda suvokti, kad laikas 
ribotas. 

— Gera mintis, - sako Malina. - Juo labiau kad jie turi 
du laisvus miegamuosius. 

Tada nusišypso. 

Įsimylėjusi paauglių porelė. Su mama ir tėčiu. 
Tenerifėje. 

— Man tinka, - ištaria tuomet, - tačiau reikės atsiklaus- 
ti senelio. 

Tada prabyla Markusas: 

— Mama su tėčiu norėtų kada netolimoje ateityje pa- 
kviesti jus vakarienės. 

Gelbėkite. 

Ne. Ne. 

Gydytojų chalatai ir išdidi dama prie vieno stalo. 
Rankos paspaudimo treniruotės. Atsiprašymai. 

— Labai malonu, - atsako Malina. - Perduok tėvams, 
kad mielai apsilankyčiau. 

Markusui išėjus Malina su Tuve lieka prie virtuvės stalo. 
Į bažnyčios pusę nukreipto lango atspindyje jų kūnai virsta 
juodais siluetais. 

— Argi jis ne mielas? 

— Gerai išauklėtas. 

— Nors ne per daug. 

— Ne, Tuve, ne per daug. Bet pakankamai, kad pasi- 
temptum. Su tais gerai išauklėtais visada sudėtingiausia. 

— Kaip suprasti, mama? 

— Tik šiaip pasakiau, Tuve. Jis šaunus. 

— Rytoj paskambinsiu seneliui. 

Suveikia vidinis žadintuvas ir Malina praplėšia akis. 
Miegai išsilaksto, nors laikrodis ant naktinio stalelio rodo 
02.34, o organizmas reikalauja poilsio. 

Malina vartosi lovoje, bando užmigti. Jai pavyksta 
negalvoti apie tyrimą, apie Tuvę, apie Janę ir visus kitus, 
tačiau miegas vis tiek neima. 

Reikia pamiegoti, reikia pamiegoti. 

Nuo tos maldelės miegai galutinai išsilaksto. Tada 
keliasi, eina į virtuvę ir tiesiai iš pakelio atsigeria pieno. 
Galvoja, kiek kartų pati Žaibavo, kai taip darydavo Janė. 
Kaip atstumiančiai ir be galo prasčiokiškai tai atrodė. 
Name užmiestyje atsimerkęs guli Janė ir galvoja, ar kada 
nors liausis sapnavęs tuos sapnus. Paskui, norėdamas 
atsikratyti džiunglių ir kalnų keliukų prisiminimų, įsivaiz- 
duoja Malinos ir Tuvės veidus. Nurimsta, nudžiunga 
ir nuliūsta. Galvoja, kad tik tikrai mylimi žmonės gali 
sukelti tokius prieštaringus jausmus. Tada atsikelia, eina 
į Tuvės kambarį, žiūri į tuščią lovą. Apsimeta, kad dukra 
ten miega. Mąsto, kad netrukus ji užaugs ir ims gyventi 
savarankiškai, o jis nė už ką nenori jos paleisti. Tą pačią 
akimirką mieste esančiame bute Malina stovi prie Tuvės 
lovos ir laužo galvą, ar viskas galėjo būti kitaip, ar taip jau 
buvo nuspręsta iš pradžių. 

Nori paglostyti Tuvės plaukus. 

Bet gal tai ją pažadintų? „Nenoriu tavęs budinti, Tuve, 
tačiau trokštu pasilikti.“ 


Savaitinis pasitarimas vakar buvo atšauktas. 

— Nėra prasmės, jei tu nedalyvauji, Fors, - paaiškino 
telefonu Svenas. 

Susirinkimų salėje trūksta šviežio oro. Visi atrodo esan- 
tys Žžvalesni už ją. 

Gal todėl, kad buvo gautas atsakymas iš KTL? 

Bengto Andersono bute aptiktos guminės kulkos buvo 
iššautos iš Niklo Nyreno namuose rasto smulkaus kalibro 
šautuvo. Ant ginklo - Joakimo Svensono ir Jimio Kalmviko 

pirštų atspaudai. 

- Štai taip, - sako Svenas. - Dabar žinome, kas šaudė 
į Bengto Andersono langus. Malina su Zeke galės kaip 
reikiant pričiupti jaunuosius nenaudėlius ir išsiaiškinti, ar 
neslepia dar ko nors. Imkitės to kuo greičiau, šiuo metu 
kaip tik turėtų būti mokykloje. 

Tada Malina papasakoja, ką išsiaiškinusi su 
Murvaliais. 

Kalbėdama apie Kampinio Kalės sąsajas su Murvalių 
šeima, jaučia Karimo Akbaro skepticizmą. Na ir kas, kad 
galbūt buvo Karlo Murvalio tėvas? Ar tai duoda mums ką 
nors, ko dar neturime ar ko dar nežinome? 

— Murvalių tema yra akligatvis. Dabar dėmesį reikia 
sutelkti į naujus kelius. Ieškoti galų asų garbintojų pėdsa- 
kuose, kas nors turėtų būti standžiajame diske. Juhanai, 
kaip sekasi? Pavyko nulaužti slaptažodį? Gerai. Daugybė 
užkoduotų katalogų? Šit kaip... 

Tačiau Malina neatlyžta: 

— Tai reiškia, kad Karlas Murvalis yra Bengto Ander- 
sono brolis, ko, galimas daiktas, ir pats nežino. 

- Jei tik tas senolis iš Šernorpo kalba tiesą, - atkreipia 
dėmesį Karimas. 

- Tai galima nesunkiai patikrinti. Turime Bengto DNR, 
todėl užtenka paimti Karlo Murvalio mėginį ir viskas bus 
aišku. 

— Nereikia skubėti, - sako Karimas. - Negalime puldi- 
nėti aplinkui ir švaistytis žmonių privatumą pažeidžian- 
čiais tyrimais remdamiesi vien tik kažkieno teiginiais. Ypač 
tada, kai jų reikšmė tyrimui yra, švelniai tariant, miglota. 

Vakar povakarienėsji paskambino Svenuiir papasakojo, 
ką sužinojusi iš Veino Andersono. Malina dvejojo - 
patenkintas jis ar susierzinęs, kad ji viena darbavosi 
sekmadienį, tačiau įdėmiai išklausęs pasakė: 

- Gerai, Fors. Kol kas ši tyrimo linija nebaigta, o 
broliai Murvaliai sulaikyti ir sėdi areštinėje už kitus 
nusikaltimus. 

Gal todėl įsiterpia ir dabar: 

- Malina, judu su Zeke galite dar sykį apklausti Karlą 
Murvalį ir surinkti daugiau informacijos. Jis turi alibį 
nužudymo vakarą, tačiau pabandykite išsiaiškinti, ar 
ką nors žino apie šią istoriją. Galimas daiktas, kad praė- 
jusio pokalbio metu melavo. Pradėkite nuo jo, paskui 
prispauskite Kalmviką su Svensonu. 

— O DNR tyrimas? 

- Viskam savas laikas, Malina. Susitikite su juo. 
Pažiūrėkite, ką tai duos. Visi kiti toliau ieškokite, pakelkite 
kiekvieną akmenį ir iššniukštinėkite visus kampus bei 
užkampius, kurių dar nejudinome. Laikas bėga, o kaip 
patys žinote, kuo toliau, tuo mažesnės mūsų galimybės 
sučiupti nusikaltėlį. 


Zekė prieina prie jos stalo. 

Piktas, akių vyzdžiai mažučiai, akys verte veria. 

„Jis širsta, kad vakar išvažiavau viena. Negi niekada 
nepripras?“ 

— Galėjai man paskambinti, Malina. Kaip manai, ar 
Karlas Murvalis žino apie Kampinį Kalę? 

- Galvojau apie tai. Galbūt, tačiau ne iki galo, jei su- 
pranti, ką turiu omenyje. 

- Tu man per sudėtinga, Fors. Važiuojam į „Collins“ 
šnektelėti su juo, šiandien antradienis, tikrai bus darbe. 

„Collins Mekaniska“ AB netoli Vikingstado. 

Daugiau nei šimto metrų ilgio asfaltuota automobilių 
aikštelė plyti nuo pat tankaus miško iki apsaugos posto. 
Vartai su užkardu yra vienintelis tarpas dešimties metrų 
aukščio tvoroje su spygliuotos vielos spiralėmis. 

Įmonė yra „Saab General Motors“ tiekėja. Viena iš 
nedaugelio sėkmingų kompanijų šioje lygumoje. Trys 

šimtai darbuotojų automatiniu būdu montuoja automobi- 
lių detales. Prieš keletą metų buvo septyni šimtai, tačiau su 
Kinija nepakonkuruosi. 

„Ericsson“, NAF, „Saab“, „BT-Trucks“, „Printcom“. Visi 
sumažėjo arba apskritai išnyko. Malina pastebėjo gamy- 
binių įmonių uždarymo keliamus pokyčius. Kiekvieną 
kartą padaugėja smurtinių nusikaltimų, taip pat ir smurto 
namuose. Kad ir ką kalbėtų kai kurie politikai, neviltis 
yra sugniaužto kumščio bendrininkė. 

Vis dėlto po kurio laiko kažkokiu nesuprantamu būdu 
padėtis normalizuojasi. Vieni susiranda naujus darbus. 
Kitų atžvilgiu taikomos įvairios priemonės - kažkas mo- 
kosi kursuose, kažkas priverčiamas arba įkalbamas išeiti į 
išankstinę pensiją. Dalis lyg dar ir būtų reikalingi, kiti jau 
nebe. Tokie atsiduria lūžio taške, visuomenės paribiuose. 
Visuomenės, kurios dalimi tokios šeimos kaip Murvaliai 
nė už ką nenori būti, nebent pagal savo pačių taisykles. 

„Koks jausmas, kai supranti, kad esi panaudotas? — 
galvoja Malina. - Nė neįsivaizduoju, ką reiškia suvokimas, 
kad tampi nebereikalingas ir nepageidaujamas.“ 

Už neįveikiamos spygliuotos vielos tvoros stūkso 
angarus primenantys baltos spalvos belangiai fabriko 
pastatai. 

„Atrodo kaip kalėjimas“, - pagalvoja Malina. 

Poste sėdi mėlyna „Falck“ uniforma vilkintis apsau- 
gininkas. Jo veide stinga aiškaus perėjimo tarp žandų, 
smakro ir kaklo. Kažkur fizionomijoje padaras turi porą 
vandeningų pilkos spalvos akių, kurios skeptiškai spokso į 
policijos pažymėjimą ištiesusią Maliną. 

- Ieškome Karlo Murvalio. Jis čia kompiuterinės dalies 
vadovas. 

— Kokiu reikalu? 

- Visai nesvarbu, kokiu reikalu, - sako Zekė. 

- Turite nurodyti... 

- Policijos reikalu, - nutraukia Malina. Tada išverstakis 
nukreipia žvilgsnį nuo jos, kažkam skambina, prieš padė- 

damas ragelį porą kartų linkteli. 

— Galite eiti į pagrindinę registratūrą, - ištaria. 

Malina su Zeke žingsniuoja prie įėjimo. Per kelių šimtų 
metrų ilgio pasivaikščiojimą praeina uždaras montavimo 
sales. Pakeliui pasitaiko vienos kitos pravertos durys. Nuo 
sijų palubėje kabo šimtai padėvėtų tiltinių kranų, tarsi būtų 
ilgai ilsėjęsi, o dabar trokštų vėl kibti į darbą. Į registratūrą 
patenkama pro besisukančias duris iš graviruoto stiklo, 
įrengtas po plieno sijų laikomu stogeliu. Raudonmedžio 
poste sėdi dvi moterys. Panašu, kad nė viena jų nepastebi. 
Kairėje stūkso platūs marmuriniai laiptai. Patalpa kvepia 
citrinų aromato valikliais ir poliruota oda. 

Jiedu prieina prie registratūros. Viena administratorių 
pakelia akis. 

— Karlas Murvalis jau leidžiasi. Prisėskite ten, prie 
lango. 

Malina apsigręžia. Trys raudoni kiaušinio formos 
krėslai ant rudo kilimo. 

— Ar greitai pasirodys? 

- Po poros minučių. 


Karlas Murvalis nusileidžia laiptais po dvidešimt penkių 
minučių. Apsirengęs pilku švarku, geltonais marškiniais ir 
kiek trumpokais tamsiai mėlynos spalvos džinsais. Malina 
su Zeke pakyla ir eina jo link. 

Karlas Murvalis ištiesia ranką. Veide jokios išraiškos. 

— Kriminalinės policijos inspektoriai? Kuo nusipelniau 
tokios garbės? 

- Reikia pasikalbėti netrukdomiems. 

Karlas parodo į krėslus. 

— Gal čia? 

- Gal geriau konferencijų salėje, - ištaria Malina. 

Karlas Murvalis apsisuka ir ima kilti laiptais. Pažvelgia 
per petį, norėdamas įsitikinti, ar Zekė su Malina seka 
paskui. 

Suspaudžia stiklinių durų spynos kodą ir tos nuvažiuoja 

į šoną, atidengdamos ilgą koridorių. Viename kambaryje 
su matinio stiklo durimis girdisi stipriai dūzgiantis 
ventiliatorius. Už durų matyti juodas šešėlis. 

- Serverinė. Visos gamybos širdis. 

- Jūs už tai atsakingas? 

- Tai mano valdos, - atsako Karlas Murvalis. - Kontro- 
lė mano rankose. 

- Čia ir dirbote tada, kai buvo nužudytas Bengtas 
Andersonas? 

— Būtent čia. 

Tada Karlas sustoja prie kitų stiklinių durų ir suveda 
„naują kodą. Durys vėl nuvažiuoja į šoną. Aplink maždaug 
dešimties metrų ilgio ąžuolinį stalą stovi dvylika juodų 
kėdžių „Skruzdė“. Viduryje stalo - lėkštė su ryškiai raudo- 
nais žieminiais obuoliais. 

- Valdybos posėdžių salė, - ištaria Karlas Murvalis. — 
Turėtų tikti. 


— Na tai? 

Karlas Murvalis sėdi prieš juos. Nugara prispausta prie 
kėdės atlošo. 

Zekė sukinėjasi ant savosios. 

Malina palinksta į priekį: 

- Jūsų tėvas - visai ne jūreivis. 

Karlo Murvalio veidas nejuda. Nesukruta nė raume- 
nėlis, akyse jokio nerimo šešėlio. 

- Juo buvo, - tęsia Malina, - Jungsbru legenda Karlas 
Andersonas, Kampinis Kalė. Jums tai žinoma? 

Karlas Murvalis atsilošia. Nusišypso Malinai. Šypsena 
ne pašaipi, greičiau kupina tuštumos ir vienatvės. 

- Absurdas, - tuomet ištaria. 

- Jei tai tiesa, esate, tiksliau, buvote, netikri broliai su 
Bengtu Andersonu. 

- Ašir jis? 

Zekė linkteli. 

- Jūs ir jis. Mama nepasakojo? 


Karlas Murvalis sukanda dantis. 

— Absurdas. 

— Nieko apie tai nežinote? Apie tai, kad mama turėjo 
romaną su Kampinuu... 

— Man nusispjaut, kas buvo ar nebuvo mano tėvas. Man 
tai jau praeitis. Privalote su tuo skaitytis. Pabandykite 
suprasti, kaip sunkiai kovojau, kad atsidurčiau ten, kur 
esu dabar. 

— Ar galime paimti jūsų DNR mėginį, kad palygintume 
su Bengto Andersono? Tada žinosime tiksliai. 

Karlas Murvalis papurto galvą. 

— Neįdomu. 

- Tikrai? 

— Taip, nes aš žinau. Nereikia jokių mėginių. Mama 
pasakojo. Tik kadangi aš bandžiau pabėgti nuo savo netik- 
rų brolių ir jų gyvenimų, šis dalykas man taip pat visiškai 
nerūpi. 

- Vadinasi, esate netikras Bengto Andersono 
brolis? - klausia Zekė. 

— Jau nebe. Dabar jis negyvas, ar ne? Dar kas nors? 
Manęs laukia kitas susitikimas. 


Jiems einant prie automobilio Malina žvelgia į tolumoje 
dunksantį mišką. 

Karlas Murvalis nenorėjo pasakoti apie savo patėvį, apie 
vaikystę Blosvedrete, nenorėjo nieko kalbėti apie santykius 
su broliais ir seserimi. 

- Daugiau nė žodžio. Gavote tai, ko jums reikėjo. Nė 
neįsivaizduojate, ką reiškia būti manimi. Jei daugiau niekas 
nedomina - mane šaukia pareiga. 

— Bet Marija?.. 

— Ką Marija? 

- Ar buvo jums tokia pat gera kaip Kamuoliui? Geresnė 
nei Eliasas, Jakobas ir Adamas? Kiek žinome, ji labai 
rūpinosi Bengtu. Ar žinojo, kad buvote jo netikras brolis? 

Tyla. 

Karlo Murvalio žandai pilki, lūpų kampučiai trūkčioja. 

Prie apsaugos posto pakyla užkardas ir jie išeina. 

„Sudie, kalėjime“, - pagalvoja Malina. 

Pareiga. 

Kokia niūri dėl jos gali tapti vieta. 

Karlas Murvalis yra ir Rebekos Stenlund netikras brolis, 
oji - netikra jo sesuo. 

„Tik čia ne mano pareiga, - pagalvoja Malina. - Patys 
tegul aiškinasi, jei, aišku, dar nežino. Be to, Rebeka 
Stenlund nori būti palikta ramybėje.“ 

- Kaip manai, ar Marija Murval žinojo, kad Bengtas 
Andersonas ir jos netikras brolis turėjo tą patį tėvą? Gal 
todėl juo taip ir rūpinosi? 

Jie valgo ir Zekė neaiškiai kalba pilna burna. 

Malina atsikanda dešrelės „Chorizo“. 

Kioskas prie Valos žiedo. Geriausios dešrelės visame 
mieste. 

Variklis dirba tuščia eiga - šildo saloną. Už jų tylūs 
stūkso geltonų plytų daugiabučiai ir pailgi Rydo studentų 
bendrabučiai. Apgaubti ramybės, tarsi žinodami savo vietą 
būsto hierarchijoje, - mumyse gyvena tik tie, kuriems 
stinga šlamančiųjų. Vieni apsistoja trumpam, kiti lieka 
visą gyvenimą, jei tik koks aukso puodas nepasipainioja. 

Anapus autostrados už retų miškelių matyti universi- 
teto pastatai. „Kaip ironiškai jie turėtų atrodyti daugeliui 
Rydo gyventojų, - pagalvoja Malina. - Kiekvieną dieną 
matai juos kaip priminimą apie neįgyvendintas svajones, 
neišnaudotas galimybes, neteisingus pasirinkimus ir ap- 
ribojimus. Kartėlio architektūra.“ 

Nors ne visiems. Toli gražu ne visiems. 

— Nežinau, - atsako Malina. - Gal nujautė kažkokį ryšį. 
Instinktyviai. Arba žinojo. 

— Moteriška intuicija? 

Zekė krizena. 

— Kad ir kaip būtų, dabar jos nepaklausime, - atsako 
Malina. 


Jei žaisi su skorpionu, jis įgels. Jei kiši ranką į urvą, 
barsukas įkąs. Jei erzinsi barškuolę, ji įkirs. Tas pats ir su 
tamsa - užspeisk kampe ir ji kirs. 

O tiesa? 

Kokia ji? 

Kai jie su Zeke eina prie namo per Rakelės Murval 
kiemą, ji tyliai šnibžda tą žodį. Už nugarų ties horizontu 
leidžiasi saulė. Perėjimas tarp šviesos ir tamsos greitas ir 
šaltas. 

Pasibeldžia. 

Motina neabejotinai juos matė, tikriausiai pagalvojo: 
„Ne, tik ne tai.“ 

Vis dėlto atidaro. 

— Jūs? 

— Norėtume užeiti, - sako Zekė. 

— Prisibuvote čia jau pakankamai. 

Liesas Rakelės Murval kūnas žengia į šoną ir atgal. 
Lieka stovėti prieškambaryje įsispendusi rankomis į šonus, 
aiškiai parodydama: „Čia, bet nė žingsnio toliau“ 

— Aš iš karto prie reikalo, - sako Malina. - Kampinis 
Kalė. Jis buvo jūsų sūnaus Karlo tėvas. 

Jos akys pajuoduoja, paskui vėl prašviesėja. 

— Kur tai išgirdote? 

— Būna tokie testai, - atsako Malina. - Mes žinome. 

— Tai reiškia, kad Karlas yra netikras nužudytojo 
brolis, - įsiterpia Zekė. 

— Ką norite sužinoti? Kad nuskendus laivui išgalvojau 
istoriją apie vaiką nuo homoseksualo jūreivio? Kad vieną 
vakarą atsidaviau parke Kampiniui Kalei? Ne aš viena 
tokia buvau. 

Rakelė Murval žvelgia į Zekę ramiu, paniekos kupinu 

žvilgsniu. Paskui apsisuka ir patraukia į svetainę, jie seka 
paskui. Jos žodžiai šaižūs kaip botago kirčiai: 

- Jis, Kalė, niekada nesužinojo, kad yra mano berniuko 
tėvas, bet vaiką pavadinau Karlu, kad niekada neužmirš- 
čiau, iš kur jis atsirado. 

„Tu, - pagalvoja Malina, - tu niekada neleidai jam to 
užmiršti. Savaip.“ 

Dabar akys dvelkia šalčiu. 

— Manote, buvo lengva auginti jį vienai? Jūreivio 
berniukas, jis jūreivio vaikas! Ir šokoladinės raganos tuo 
patikėjo! 

— Kaip sužinojo Karlas? - klausia Zekė. - Ar berniukai 
ir Juodulys jo neskriaudė? 

- Atėjo į mano septyniasdešimtmetį su kažkokiais 
keistais karoliais. Manėsi kažkuo tapęs, štai tada jam ir iš- 
klojau, kaip viskas buvo, kad jis Kampinio Kalės vaikas. 
Taip ir pasakiau. Inžinierius! Na, kaip? Stovėjo ten, kur ir 
jūs dabar. 

Senoji žengia atgal. Moja Malinai ir Zekei ranka, tarsi 
sakydama: „Škac, škac, škac!“ 

- Tik pabandykite apie tai prasitarti berniukams, ir aš 
jums taip įkrėsiu, kad gailėsitės gimę. 

„Ji nebijo grasinti policijai, - galvoja Malina. - Šmėklos 
turi būti išvaikytos bet kokia kaina. Iniciatyva ir toliau 
tavo rankose, Rakele. Ką tai reiškia?“ 


Pro virtuvės langą Rakelė Murval stebi prie automobilio 
savo pačių pėdomis grįžtančius policininkus. Jaučia 
rimstantį pyktį, agresiją keičia susimąstymas. Tada eina 
į prieškambarį ir pakelia ant stalelio stovinčio telefono 
ragelį. 

Pakilusi Brita Svedlund veria akimis ką tik į jos kabine- 
tą Jungsbru mokykloje įėjusius Joakimą Svensoną ir Jimį 
Kalmviką. Kavos ir nikotino kvapo prisigėrusi patalpa 
tiesiog vibruoja nuo jos pykčio. 

„Tikriausiai kartais patraukia čia dūmelį ', - tik užėjusi 
pagalvojo Malina. 

Pamatę Maliną ir Zekę berniokai ėmė trauktis atatups- 
ti, tarsi norėdami sprukti, tačiau aštrus direktorės žvilgs- 
nis prikaustė kojas prie žemės. 

Kiek anksčiau, laukiant iš anglų kalbos pamokos 
iškviestų Joakimo ir Jimio, Brita Svedlund išdėstė savo 
mokymo filosofiją. 

— Supraskite - visiems padėti neįmanoma. Aš visada 
didžiausią dėmesį skirdavau tikrai norintiems. Nebūtinai 
patiems gabiausiems, tačiau tiems, kurie nori mokytis. Kai 
kuriuos mokinius galima priversti siekti kai ko daugiau, 
nei jie patys tikisi, tačiau pasitaiko ir beviltiškų. Tokiems 
niekada nešvaisčiau jėgų. 

„Tačiau Joakimo ir Jimio dar nelaikai beviltiškais, — 
pagalvoja Malina, matydama, kaip Brita Svedlund prire- 
mia žvilgsniu berniokus prie sienos. - Nors pavasarį jau 
baigs mokyklą, nors jau yra gana suaugę ir gali atsakyti už 
savo poelgius.“ 


- Sėskitės, - paliepia Brita, ir susigūžę nuo jos balso 
vaikinai paklusniai klesteli ant kėdžių. 

- Ašjus traukiu už ausų, o jūs taip atsidėkojate? 

Malina atsistoja, kad vaikėzai matytų jos akis. 

- Žiūrėkite man į akis, - ištaria lediniu balsu. — 
Daugiau jūsų melų nepakęsiu. Žinome, kad tai jūs šaudėte 
į Bengto Andersono langus. 

— Mes ne... 

Iš kitos stalo pusės nugriaudėja Britos Svedlund balsas: 

— UŽSIČIAUPK! 

Ir Jimis Kalmvikas ima kalbėti. Balsas gailus ir 
išsigandęs, tarsi būtų grįžęs į nekaltą amžių dar prieš 
mutaciją. 

— Na, gerai, pašaudėme tuo šautuvu į jo butą, bet jo 
nebuvo namuose. Paėmėm šautuvą, nuvažiavom dviračiais 
ir pykštelėjom. Buvo tamsu ir jo ten nebuvo. Prisiekiu. 
Paskui iš karto pabėgome. Labai kvaila. 

— Tai tiesa, - ramiu balsu ištaria Joakimas Svensonas. — 
Tačiau mes neturime nieko bendro su paskui Kamuoliui 
nutikusiomis beprotybėmis. 

— Kada šaudėte? - klausia Malina. 

— Prieš pat Kalėdas, ketvirtadienį. 

— Ar už tai sėsime į kalėjimą? Mums juk dar tik 
penkiolika... 

Pavargusi Brita Svedlund palinguoja galva. 

- Priklauso nuo to, ar bendradarbiausite, - atsako 
Zekė. - Klokite viską, kas gali būti svarbu. Pabrėžiu - viską. 

- Tai kad daugiau nieko nežinome. 

— Nė šūdelio. 

— Vadinasi, paskui liovėtės persekioję Bengtą? O gal 
vieną vakarą neplanuotai nutiko dar šis tas? Ką? 

— Klokit tiesą, - sako Malina. - Turime tiksliai žinoti. 

— Mes daugiau nieko nedarėm. 

— O naktį iš trečiadienio į ketvirtadienį? Prieš randant 
Kamuolį? 
šventa teisybė! 

Joakimo Svensono balse girdėti desperacija. 

- Galite eiti, - ištaria Zekė, o Malina pritardama 
numykia. 

— Ar tai reiškia, kad mes laisvi? 

Naivus Jimio Kalmviko balsas. 

- Tai reiškia, - ištaria Zekė, - kad atėjus laikui su jumis 
susisieksime, šaudymas į žmonių langus nepraeina be 
pasekmių. 

Brita Svedlund atrodo pavargusi ir pasiilgusi stiklo 

viskio su cigarete. Regis, lengviau atsikvepia berniokams 
išėjus. 

— Dievas mato, aš stengiausi dėl šitų dviejų. 

- Gal dar padarys išvadas, - ištaria Malina. 

- Tikėkimės. Ar netrukus ką nors sučiupsite dėl tos 
žmogžudystės? 

Zekė purto galvą. 

— Turime kelias versijas, - atsako Malina. - Reikia pa- 
tikrinti net ir mažiausiai tikėtinas prielaidas bei variantus. 

Brita Svedlund žvelgia pro langą. 

— Kas dabar laukia berniukų? 

- Laišku bus iškviesti į apklausą, jei parengiamojo 
tyrimo vadovui tai pasirodys verta. 

- Tikėkimės, kad pasirodys, - ištaria Brita Svedlund. - 
Jie turi suvokti padarę didelę klaidą. 


Nuovados priimamajame juos pasitinka Karimas 
Akbaras. 

Taip įpykęs, kad net verda. 

— Ką judu sau galvojate? 

— Mes... 

- Žinau. Buvote pas Rakelę Murval ir priekabiavote 
klausimais, su kuo turėjusi seksualinių santykių prieš 
keturiasdešimt metų. 

— Prie nieko mes nepriekabiavome, - atsako Zekė. 

— O ji sako, kad priekabiavote. Paskambino ir oficia- 
liai pasiskundė. Ir dar pažadėjo „pranešti į laikraštį“. 

— Ji nėra... 

- Fors, kaip, tavo manymu, tai atrodys? Ji bus 
pavaizduota kaip bejėgė senutė, o mes - kaip pabaisos. 

- Bet... 

- Jokių „bet“. Neturime jokio apčiuopiamo pagrindo į 
tai gilintis. Privalome palikti Murvalius ramybėje. Jei tu, 
tai yra jūs neatstosite, šį reikalą turės perimti Jakobsonas. 

— Prakeikimas, - sušnibžda Malina. 

Karimas prieina visai prie pat. 

- Aš tik noriu ramybės bent vieną dieną, Fors. Tai 
viskas. 

— Prakeikimas. 

— Nuojautų nebeužtenka, Fors. Netrukus bus praėju- 
sios dvi savaitės. Mums reikia ko nors konkretaus, o ne 
krūvos mėšlo apie tai, kas kieno brolis, ir priekabiavimo 
prie senos moteriškės dėl kitų variantų stygiaus. 

Biuro durys atsilapoja. Svenas a Žvilgsnis 
nusivylęs. 

- Trūksta įrodymų laikyti brolius Murvalius už įsi- 
laužimą į ginklų sandėlį Kvarne. Privalome juos paleisti. 

— Bet juk turėjo namuose iš ten gautų rankinių granatų, 
velniai griebtų. Granatų! 

- Taip, bet kas pasakys, kad negalėjo iš ko nors nusipirkti 
nelegaliai? Brakonieriavimo ir neteisėto ginklų laikymo 
neužtenka, kad teismas pratęstų sulaikymo terminą. Jie 
juk prisipažino. 

Tada pasigirsta administratorės balsas: 

- Fors, tau skambina. 

Ji atsiliepia prie savo stalo. Ragelis rankoje šaltas ir 
sunkus. 

- Fors klauso. 

- Čia Karin Juhanison. 

— Sveika, Karin. 

— Ką tik gavau elektroninį laišką iš Birmingamo. Jiems 
nieko nepavyko išgauti iš Marijos Murval drabužių - 
per daug purvo. Bet atliks kažkokį kitą, visiškai naują, 
testą. 

— Nieko? Ką gi, tikėkimės, kad naujasis testas suveiks. 

— Tavo balsas pavargęs. Ar to smulkaus kalibro šautuvo 
tyrimas ką nors davė? 

- Taip, galime atmesti vieną tyrimo liniją. 

— Irė 

— Na, ką galiu pasakyti, Karin. Vaikai, tiksliau, paaugliai, 
kuriais nesirūpinama. Prie gero tai niekada nepriveda. 

60. 


— Mama, mama! 

Malina girdi iš virtuvės sklindantį Tuvės balsą. 
Ko gero, bus pabaigusi matematikos namų darbus. 
„Matematika, - pagalvoja. - Kad ją kur. Gal tai ir mokslų 
mokslas, bet jis ne man.“ 

— Ateik, mama! 

„Paauglė. 

Vaikas. 

Beveik suaugęs Žmogus. 

Suaugęs. 

Keturi viename. Ir noras išsiaiškinti savo vietą pasauly- 
je, kuris visai nelaukia ir tik labai nenoriai suteikia stovimą 
vietą. Net jei ir baigsi mokslus, Tuve, nėra jokios garantijos, 
kad gausi darbą. Tapk gydytoja ar mokytoja, tai patikima. 
Tik ar kas nors apskritai yra patikima? Klausyk širdies bal- 
so. Būk kuo nori, svarbu, kad tikrai to norėtum. Kol kas tavo 
atsakymas: „Aš nežinau.“ Gal rašytoja? Visai neatitinka 
laiko dvasios. Geriau kurk scenarijus kompiuteriniams 
žaidimams, Tuve. Daryk, ką nori, tik neskubėk, pažink 
pasaulį, per anksti neprisigimdyk vaikų. 

Nors tu ir pati tai žinai. Esi supratingesnė, nei aš kada 
nors buvau.“ 

— Kas atsitiko, Tuve? 

Malina tiesiai atsisėda sofoje ir pritildo televizorių. 
Naujienų pranešėja be garso judina lūpas. 

— Ar skambinai seneliui? 

Velnias. 

— Ne. Argi nesusitarėme, kad pati paskambinsi? 

— O ne tu? 

- Nežinau. Kad ir kaip būtų, reikia tai padaryti 
nedelsiant. | 

— Aš paskambinsiu, - aidi iš virtuvės Tuvės balsas. 

Malina girdi, kaip ji pakelia ragelį ir renka numerį, 
paskui pradeda kalbėti: 

— Seneli, čia Tuvė... taip, taip, skamba puikiai... bilietai... 
Kada?.. Dvidešimt septintą?.. Klausyk, dar vienas dalykas, 
aš turiu draugą... Markusas... Dvejais metais vyresnis... 
Aš... pagalvojau, kad gal ir jis galėtų kartu... Taip, pas 
jus... į Tenerifę... Jo tėvai neprieštarauja... o... ne... Geriau 
pakalbėk su mama... MAMA, MAMA, SENELIS NORI 
PASIKALBĖTI SU TAVIMI. 

Malina keliasi ir eina į virtuvę, kurioje tebejuntamas 
vakarienės kvapas. | 

Paima ragelį iš Tuvės ir priglaudžia prie ausies. 

— Malina, tu čia? 

Balsas sujaudintas, kalba beveik falcetu. 

— Kaip suprasti? Kažkoks Markusas važiuotų kartu? 
Tai tavo mintis? Tu visada piktnaudžiauji net ir menkiau- 
sia tau parodyto pasitikėjimo kruopelyte. Ar supranti, 
kad viską sugadinai? Dabar, kai norėjome suteikti Tuvei 
galimybę pamatyti Tenerifę? 

Malina patraukia ragelį toliau. Lūkuriuoja, šalia kupina 
laukimo stovi Tuvė, tačiau Malina purto galvą. Reikia 
ruoštis tam, kas neišvengiama. Mato Tuvę apimantį nusi- 
vylimą, svyrančius pečius. 

Kai vėl priglaudžia prie ausies ragelį, jame tylu. 

— Tėti, tu ten? Jau baigei? 

— Malina, kodėl kali tokius dalykus Tuvei į galvą? 

— Tėti, jai trylika. Trylikametės mergaitės turi draugų, 
su kuriais nori leisti atostogas. 

Tada išgirsta pyptelėjimą. 

Padeda ragelį. 

Apkabina Tuvę per pečius, sušnibžda: 

— Neliūdėk, brangioji, tačiau seneliui mintis apie 
Markusą nepasirodė gera. 

- Tada liksiu namuose, - ištaria Tuvė ir Malina jaučia 
pasiryžimą. Tokį patį stiprų ir aiškų kaip jos pačios. 


Būna naktų, kai lova atrodo be galo plati, sutelkianti 
viso pasaulio vienatvę. Būna naktų, kai lova minkšta ir 

žeria gausybę pažadų. Miego laukimas tada yra geriausia 
besibaigiančios dienos dalis. O kartais, kaip šiąnakt, lova 
kieta, čiužinys tampa priešu, kuris bando suvelti mintis 
ir tarsi šaiposi, kad guli viena, be šalia besiilsinčio kito 
kūno. 

Malina ištiesia ranką. Tuštuma šalta kaip naktis už 
lango ir daug kartų didesnė, nes tiesdama ranką jau žino 
ją ten esant. 

Janė. 

Galvoja apie Janę. 

Apie tai, kaip jis pradeda senti. Apie tai, kaip jie abu 
pradeda senti. 

Nori atsisėsti, paskambinti, tačiau jis miega arba budi 
gaisrinėje, arba... Danielis Hiogfeltas. Ne, šiąnakt kamuoja 
ne tos rūšies vienatvė. Gerokai blogesnė. Tikroji vienatvė. 

Malina nusispardo antklodę. 

Atsikelia iš lovos. | 

Miegamajame tamsu. Tamsa beprasmė ir tuščia. 

Sugrabalioja ant stalo padėtą nešiojamąjį kompaktinių 
plokštelių grotuvą. Žino, kokia plokštelė įdėta. Užsideda 
ausinės. 

Vėl atsigula ir netrukus galvoje srūva švelnus Margo 
Timnis balsas. 

„Cowboy Junkies.“ Kol dar nebuvo nuobodūs. 

Ilgesio ir vienatvės kamuojama palikta moteris 
paskutiniame posmelyje vis dėlto triumfuoja: ...kinda like 
the few extra feet in my bed... 

Malina nusitraukia ausines, susiranda telefoną ir 
surenka Janės numerį. Jis pakelia po ketvirto signalo. 

Tyla. 

- Žinau, kad tai tu, Malina. 

Tyla. 

- Malina, aš žinau, kad čia tu. 

Jo balsas yra vienintelis reikalingas balsas, švelnus, 
ramus ir toks saugus. Tarsi apkabinimas. 

— Pažadinau? 

- Nesijaudink dėl to. Juk žinai - aš prastai miegu. 

— Čia tas pats. 

- Šiąnakt šalta, ar ne? Taip šalta gal dar ir nebuvo. 

- Tiesa. 

- Visa laimė, kad naujas katilas veikia kuo puikiausiai. 

— Kaip gerai. Tuvė miega. Iš plano apie kelionę į Tenerifę 
su Markusu nieko neišėjo. 

— Jis supyko? 

- Taip. 

— Panašu, kad jie niekada nepasimokys. 

„O mes, ar mes kada nors pasimokysime?“ 

Tačiau lūpos ištaria ne šiuos, o kitus žodžius: 

- Šią žiemą sunaudosi labai daug kuro. 

Janė atsidūsta į ragelį. Tada ištaria: 

— Miegam, Malina. Labanakt. 


61. 


Vasario 15 d., trečiadienis 


Atrodo, kad bažnyčia priprato prie šalčio. Pilkas tinkas 
žilstelėjo nuo plono šerkšno. Tik medžiai toliau priešinasi, 
o kelionių agentūros languose kabančios afišos su 
paplūdimiais ir žydru dangumi ir toliau be galo ironiškos. 

Namuose kvepia bandelėmis, šįryt anksti pakirdusi 
Malina spėjo pašauti į orkaitę kepti paruoštas bandeles. 
Pati suvalgė dvi - su abrikosų marmeladu ir Vesterboteno 
sūriu. Dabar stovi prie lango. 

Už nugaros ant virtuvės stalo guli „Correspondenten“. 
Išlankstyti neturėjo noro. Viskas pirmame puslapyje. 

Žmogžudystės bylą tirianti policija apskysta dėl 
priekabiavimo. 

„Apgailėtina antraštė, - pagalvoja Malina, priglaus- 
dama prie lūpų kavos puodelį ir nukreipdama žvilgsnį į 
„Ahlėns“ pūkinių striukių bei kepurių reklamą. 

Antraštė apgailėtina, o tekstas - prastas pokštas, tiesiog 
melas. 

„nors policija neturi jokių įrodymų, kad Murvalių šeima 
būtų kaip nors susijusi su Bengto Andersono nužudymu, 
72 metų Rakelė Murval buvo apklausta savo namuose ne 
mažiau kaip septynis kartus. Vos prieš metus Rakelė Murval 
patyrė nedidelį insultą... tai panašu į paprasčiausią policijos 
persekiojimą... 

Pasirašo Danielis Hiogfeltas. Vadinasi, grįžo. Visu 
gražumu. Pluša iš peties. Kur buvo prapuolęs? 

Šalia trumpas straipsnis apie tai, kad pagaliau 
išsiaiškinta, kas šaudė į Bengto Andersono langus, tačiau 
policija to nesieja su pačia žmogžudyste. Karimo Akbaro 
citata: „Kad ir kaip būtų, itin mažai tikėtina, kad šie įvykiai 
susiję.“ 

Malina sėdasi prie virtuvės stalo. 

Atsiverčia laikraštį. 

Vienoje citatoje Rakelė Murval nurodo jos ir Zekės 
pavardes. 


„Jie čia lankėsi septynis kartus ir vis brovėsi į vidų. 
Policija visiškai nesiskaito su vyresnio amžiaus moterimi... 
Bent jau mano berniukai pagaliau grįžo namo...“ 

Berniukais Rakelė Murval vadina savo sūnus Eliasą, 
Adamą ir Jakobą, paleistus iš areštinės po to, kai kaltinimai 
buvo pripažinti nepakankamai rimtais, kad būtų taikomas 
laisvės apribojimas... 


Karimo nuotrauka. 

Kadre užfiksuotas perkreiptas veidas, pastėrusios 
akys žvelgia į objektyvą: „Be jokios abejonės, skundą 
nagrinėsime labai rimtai.“ 

„Nuotrauka jam nepatiks“, - pagalvoja Malina. 


Apskritai susidaro įspūdis, kad žmogžudystės tyrimas 
įstrigo. Policijos viršininkas Karimas Akbaras nenori 
komentuoti, kokia dabar tyrimo stadija, nes, kaip pats 

teigia, „situacijos jautrumas“ neleidžia pasisakyti ta tema. 
Tuo tarpu „Correspondenten“ šaltinis policijoje teigia, kad 
tyrimas yra patekęs į mirties tašką ir policija neturi jokių 


naujų pėdsakų. 


Malina išgeria kavą. 

Šaltinis policijoje? Kas tai? Galėtų būti ir ne vienas. 

Ji nuslopina instinktą suglamžyti laikraštį, nes žino, 
kad Tuvė irgi norės paskaityti. Prie kriauklės stovi skarda 
su bandelėmis. Paliko dvi Tuvei. Radusi apsidžiaugs. 


Vietinis rytinis laikraštis. 

Mėgstamas beveik visų miesto gyventojų. Tai rodo 
skaitytojų apklausos ir žmonių nepasitenkinimas tais retais 
atvejais, kai dėl problemų spaustuvėje numeris apskritai 
neišeina. Kartais atrodo, kad gyventojai tiesiog nepaleidžia 
„Correspondenten“ iš rankų ir susitapatina su aprašomais 
įvykiais bei pamiršta, kad laikraštis nėra jų buities dalis. 

Danielis Hiogfeltas sėdi redakcijoje prie savo 
kompiuterio. 

Vis dėlto pats geriausias dalykas yra skaitytojų meilė 
ir reakcija. Jei parašai gerą straipsnį, iš karto sulauki bent 
dešimties elektroninių laiškų su pagyrimais. 

Jis patenkintas straipsniais šiandienos numeryje ir 
apdovanoja save prie Sodų aikštės esančios kepyklėlės 
„Schelins“ bandele su cinamonu. Senas krienas Bengtsonas 
nebeturi energijos, kuria galėtų įkrauti savo tekstus, o 
aprašant tokius nusikaltimus kaip Bengto Andersono 
žmogžudystė energijos tikrai reikia. Protingai paskirstytos 
energijos, kuri dar sustiprintų ir taip dramatišką įtampą. 
Miestas gali atrodyti prislėgtas ir paralyžiuotas šalčio, 
tačiau gaunamuose elektroniniuose laiškuose jis jaučia 
nerimą dėl Linšiopinge plintančios baimės ir stiprėjantį 
nepasitenkinimą policijos trypčiojimu. 

„Atiduodame mokesčiams penkiasdešimt procentų, o 
policija neatlieka savo...“ 

Danielis dvi dienas praleido Stokholme. 

Gyveno naujame „Hotel Anglais“ viešbutyje prie 
Sturės aikštės su vaizdu į visus prie to paiko grybo“ 
besisukiojančius dabitas. 

„Expressen.“ 

Susitiko net su pačiu vyriausiuoju redaktoriumi, tuo 
saldžialiežuvaujančiu psichopatu, tačiau vis tiek neapleido 
jausmas, kad tai būtų klaida. Žinoma, didelis laikraštis, 
riebesnė alga, bet... 

„Expressen.“ 

Stokholmas. 

Ne dabar. Dar ne. 

Pirma geriau pasirodyti taip, kaip ta iš „Motala Tid- 
ning , atkapsčiusi skandalą rotušėje ir už tai apdovanota 
Didžiuoju žurnalistikos prizu. 

Jei kelsiuosi į Stokholmą, tai turiu įžengti kaip karalius 
arba bent jau princas. Koks ir esu čia. 

Įdomu, ką dabar veikia Malina Fors? 

Būtų neblogai pasimatyti. 

Neabejotinai nusidirbusi, pikta ir karšta. Visai kaip aš, 
kai per daug dirbu ir per mažai miegu. Žmogiška. 

„Expressen.“ 

Šiandien parašysiu tam vyriausiajam redaktoriui ir 
atsisakysiu. 


Trejų metų mergaitė spyriojasi Juhanui Jakobsonui, 
kai bando ją pražiodinti. Akyse jau mirga mėlynos vonios 
kambario plytelės, tačiau jis nenuleidžia rankų. 

— Reikia išsivalyti dantis, - sako jis. - Kitaip juose 
apsigyvens trolis. 

Bando kalbėti griežtai ir linksmai, tačiau pats girdi, kad 
balsas įkyrus ir pavargęs. 

- Žiokis. 


* Grybas (šved. svampen) - grybo formos dengta konstrukcija Stok- 
holme, populiari vietinių susitikimo vieta. 

Tačiau ji taikosi išsprūsti. Tada laiko sugriebęs ir švel- 
niai spusteli žandikaulius. 

Ji ištrūksta ir sprunka iš vonios kambario, o Juhanas 
lieka sėdėti ant unitazo. Velniop tą dantų trolį. 

Darbas. Kada jų tyrime kas nors paaiškės? Kada yla 
išlįs iš maišo? Netrukus baigs tikrinti Rikardo Skugliofo 
kompiuterio standųjį diską, tačiau iki šiol nieko nerado. 
Žinoma, elektroniniai laiškai gyvulių korikams, ki- 
tiems prietrankoms ir asų garbintojams, tačiau nieko 
nusikalstamo. Ir nieko daugiau. Teliko patikrinti vos porą 
užkoduotų katalogų. 

Visas jo gyvenimas dabar kaip ta besispyriojanti 
burna. Malina su Zeke atrodo vis labiau susierzinę. Biorjė 
laikinai nušalintas. Dabar jis su Žmona, savo šunimis 
arba šaudykloje. Nors, aišku, šaudyti jam šiuo metu norisi 
mažiausiai. 


Cheminėje valykloje Karimas Akbaras ištiesia penkių 
šimtų kronų banknotą. Naudojasi valyklos prekybos 
centre „Ryds Centrum“ paslaugomis dėl dviejų priežasčių: 
ji anksčiau atidaro ir geriau išvalo. 

Jam už nugaros - pats prekybos centras. Nedidelis ir 
aptriušęs. Parduotuvė „Konsum“, spaudos kioskas, raktų 
dirbtuvės ir batų taisykla bei dovanų parduotuvė, kurioje, 
regis, po bankroto nieko nevyksta. 

Trys kostiumai su plastikiniais dėklais ant išklibusių 
pakabų. Vienas „Corneliani“, du „Hugo Boss“ ir dešimt 
porų į krūvą sudėtų baltų marškinių. 

Prie prekystalio stovintis vyras paima banknotą, 
padėkoja ir tiesia grąžą. 

- Čia lygiai, - ištaria Karimas. 

Žino, kad valyklos savininkas yra iš Irako, atvykęs čia 
su šeima Sadamo laikais. Kas žino, ką jam teko patirti? 
Kartą Karimui atnešus kostiumus vyras norėjo papasakoti 
apie save, apie inžinieriaus išsilavinimą, apie tai, kuo galėjo 
tapti, tačiau Karimas apsimetė skubąs. Nes, kad ir kaip 

žavėtųsi dėl šeimos kovojančiu vyru, jis yra problemos 
dalis. Problemos, dėl kurios jis pats ir beveik visi atvykę 
iš kitų kraštų yra laikomi kitos kategorijos piliečiais. 
Tokiais, kurie turi verstis švedams nerūpinčiomis 
paslaugomis. „Reikėtų uždrausti imigrantams steigti 
picerijas ir chemines valyklas, - galvoja Karimas. - Tai 
padėtų pakeisti susiformavusią nuomonę. Besirūpinantys 
politiniu korektiškumu, žinoma, protestuotų, tačiau tokia 
jau realybė. Nors tai, aišku, neįmanoma. O aš pats? Aš nė 
per nago juodymą nesu geresnis už jį, net jei ir esu taip 
vaizduojamas.“ 

Susvetimėjimas gimdo atskirtį. 

Atskirtis gimdo smurtą. 

Smurtas gimdo... taip, ką? 

Begalinis atstumas tarp žmonių. Murvalių šeima labiau 
už viską trokšta būti palikta ramybėje ir nuošalyje, tuo 
metu daugybė kitų svajoja patekti į šią visuomenę ir tapti 
jos dalimi. Labai nedaug kieno svajonės virsta tikrove. 

„Štai mano tėtis, - mąsto pakeliui iš cheminės valyklos 
Karimas. - Pasyvus smurtas privedė jį prie savižudybės.“ 

„Bet aš niekada ir su niekuo apie jį nekalbu. Net su 
žmona. 

Pradariusį duris Karimą pasitinka šaltis. 

Juodas „Mercedes“ blizga net ir blyškioje Žiemos 
šviesoje. 

Jis galvoja apie jų dabar medžiojamus žmogžudžius 
arba žmogžudį. Ko jie nori? Ko siekia? 


Zekė praveria nuovados duris. 

Įeina į priimamąjį, čia tvoskia prakaitu ir perkaitusiais 
šildytuvais. Vienas uniformuotųjų, stovinčių prie rūsin 
vedančių laiptų, šūkteli: 

— Kaip Martinas? Ar žais kitose varžybose? Kelio rimtai 
nesusižeidė? 

Ledo ritulininko tėtušis. 

„Ar tokį jie mane mato?“ 

- Žais, kiek žinau. 

Martinas sulaukė NHL klubų pasiūlymų, tačiau kol 
kas jokia sutartis nepasirašyta. Panašu, kad dabartinė 
komanda dar nenori paleisti. Zekė žino, kad ledo ritulys 
anksčiau ar vėliau padarys vaikiną turtingą. Tokį turtingą, 
kad net sunku įsivaizduoti. 

Vis dėlto net ir piratų lobiui prilygstanti alga negali 
priversti jo gerbti tą žaidimą. Apsaugos, šalmai. Tai 
netikra. 

Štai Bengto Andersono atvejis tikras. Laisvėje klajo- 
jantis blogis - taip pat. 

„Kovodamas su didžiausiu žmonėse slypinčiu blogiu 
negali būti apsikarstęs apsaugomis, - galvoja Zekė. - Tai, 
ką darome čia, - ne žaidimas.“ 


— Ar matei, kaip ten atrodau? 

Karimas Akbaras stovi prie staliuko kavos kambarėlyje 
ir rodo savo paties nuotrauką laikraštyje. 

— Negi negalėjo įdėti kitos? 

— Ne taip jau blogai, - atsako Malina. - Būna ir baisiau. 

— Kurgi ne. Tik pažiūrėk, į ką aš panašus. Jie specialiai 
parenka nuotraukas, kad atrodytume nuleidę rankas. 

— Neimk į galvą, Karimai. Rytoj neabejotinai vėl būsi 
laikraščiuose. Ir argi mes nuleisime rankas? 

— Ne, Malina, rankų nenuleisime. Niekada. 


Malina tikrina elektroninį paštą. Keletas įprastų 
administracinio pobūdžio laiškų, kažkiek šiukšlių ir žinutė 
iš Juhano Jakobsono. 

— Standžiajame diske kol kas nieko. Liko vos keli 
katalogai. 

Ir raudonai pažymėtas laiškas. 

„PASKAMBINK MAN. 

Nuo Karin Juhanison. 

Kodėl pati negalėjo paskambinti? 

Nors Malina žino, kaip būna. Kartais paprasčiau 

brūkštelėti laiškelį. 

Atsako: „Ar ką nors sužinojai?“ 

Spusteli „siųsti“ ir vos po kelių minučių ima mirksėti 
gautų laiškų skyrius. 

Atsidaro naują laišką nuo Karin Juhanison. 

„Ar gali atvažiuoti?“ 

Atsakymas: „Būsiu laboratorijoje po dešimties 
minučių.“ 


Karin Juhanison kabinete KTL nėra langų, tik į 
koridorių išeinanti stiklinė dalis. Sienos nuo grindų 
iki lubų apstatytos knygų lentynomis, ant stalo pūpso 
aplankų krūva. Ant geltono linoleumo patiestas originalus 
kilimas su raudonais raštais. Malina žino, kad Karin pati jį 
atsivežė. Kilimas suteikia netvarkingai patalpai elegancijos 
ir jaukumo. 

Karin sėdi prie rašomojo stalo. Nežemiškai šviežia, 
kaip visada. 

Pasiūlo Malinai prisėsti ir ši įsitaiso ant nedidelės 
kėdutės prie durų. 

— Gavau atsakymą iš Birmingamo, - sako Karin. - 
Palyginau jį su Bengto Andersono mėginiu. Nesutampa. 
Jis neišprievartavo miške savo netikros sesers. 

- Tai padarė vyras ar moteris? 

- Negalime nustatyti. Tačiau galime nustatyti, kad ne 
jis. Manei, kad tai jo darbas? 

Malina papurto galvą. 

— Ne, bet dabar žinome tiksliai. 

- Dabar žinome, - antrina Karin. - Galima pasakyti 
ir broliams Murvaliams. Ar manai, kad kuris nors bus 
nužudęs Bengtą Andersoną? Gal dabar, sužinoję, kad 
klydo, prisipažintų? 

Malina šypsosi. 

— Ko šypsaisi? 

— Tu gerai išmanai chemiją, Karin, - sako Malina, - bet 
Žmones pažįsti prasčiau. 

Moterys sėdi tylėdamas. 

- Kodėl negalėjai to pasakyti telefonu? - klausia 
Malina. 

— Norėjau tai pranešti akis į akį, - atsako Karina. - Taip 
atrodė geriausia. 

- Kodėl? 

- Tu tokia užsidariusi ir įsitempusi, Malina. Mes dažnai 
susitinkame darbe. Pagalvojau, kad būtų gerai pasimatyti 
štai taip, ramioje aplinkoje. Kaip manai? 


Pakeliui iš KTL suskamba telefonas. 

Malina kalba eidama per mašinų aikštelę, pro uždarytus 
garažus, krūmais apsodintų vietų link, kur stovi jos „Volvo“ 
ir blizgančios pilkos spalvos nuosavas Karin „Lexus“. 

Tuvė. 

- Labas, brangioji. 

- Sveika, mama. 

- Tu mokykloje? 

— Pertrauka tarp matematikos ir anglų kalbos. Mama, ar 
pameni, kad Markuso tėvai norėjo pakviesti vakarienės? 

— Pamenu. 

— Gal gali šiandien? Jie nori šįvakar. 

Šaunūs gydytojai. 

Jie nori. 

Tą patį vakarą. 

Gal nežino, kad kiti irgi turi planų? 

- Žinoma, Tuve. Galiu. Tik ne anksčiau nei septintą. 
Perduok Markusui, kad bus smagu. 

Jos baigia pokalbį. 

Atidarydama automobilio dureles Malina pagalvoja: 
„Kas atsitinka, kai meluoji savo vaikui? Kai darai vaikui ką 
nors negero? Gal kokia žvaigždutė užgęsta danguje?“ 

- Ar dar liko koks nepajudintas akmuo? - klausia 
Zekė. 

— Nežinau, - atsako Malina. - Dabar nematau aiškios 
visumos. Tie atskiri gabalėliai nesueina. 

Laikrodžio ant mūrinės sienos rodyklės iš lėto artėja 
prie dvylikos. 

Biuras nuovadoje beveik tuščias. Zekė sėdi prie savo 
stalo, Malina pasistačiusi kėdę šalia. 

Nuleidę rankas? Mes? 

Rankų nenuleidę, tačiau ieškantys apgraibomis. 

Malinai grįžus iš KTL prasidėjo visą amžinybę trukęs 
pasitarimas dėl tyrimo eigos. 

Pirmiausia buvo praneštos blogos žinios. 

Nusivylęs Juhano Jakobsono balsas stalo gale: 

- Priešpaskutiniame Rikardo Skugliofo kompiuterio 
kataloge buvo pačios paprasčiausios pornografinės nuo- 
traukos. Gana karštos, bet nieko ypatingo. Liko dar vienas 
katalogas su kiek įmantriu kodu, bet mes dirbame. 

— Tikėkimės, jame ir slypi paslaptys, - ištarė Zekė. 
Malina jo balse pajuto užslėptą troškimą, kad visa tai 
pagaliau baigtųsi. 

Tada toliau kartu laužė galvas. Bandė išgirsti tyrimo 
detales vienijantį ir sujungiantį balsą, tačiau, kad ir kiek 
stengėsi, vis grįždavo į pradinį tašką. Vyras medyje ir 
žmonės aplink jį: Murvaliai, Marija, Rakelė, Rebeka. 
Ritualas, pagoniškos apeigos. Valkirija Karlson, Rikardas 
Skugliofas ir nedidelė tikimybė, kad Jimis Kalmvikas ir 
Joakimas Svensonas bus iškrėtę kokią kvailystę per tas 
kelias valandas, kai alibį garantuoja tik vienas kitam. 

- Mes visa tai žinome, - ištarė Svenas Šiomanas. - 
Klausimas, ar dar galime ką nors iš to išspausti? Ar daugiau 
nėra jokių kitų kelių? Nematome jokių kitų pėdsakų? 

Salėje įsigalėjo ilga, kankinanti tyla. 

Tada prašneko Malina: 

— Galvis dėlto reikėtų papasakoti broliams, kad Bengtas 
Andersonas neišprievartavo jų sesers? Gal tai žinodami 
pasakys ką nors naujo? 

- Vargu, Malina. Ar pati tuo tiki? - suabejojo Svenas. 

Malina gūžtelėjo pečiais. 

— Be to, jie paleisti, - įsiterpė Karimas Akbaras. - 
Negalime jų išsikviesti vien dėl to, o jei patys nuvažiuotume 
pasikalbėti, neabejotinai imtų dar daugiau skųstis 
dėl šeimos persekiojimo. Blogas įvaizdis dabar mums 
mažiausiai reikalingas. 

- Jokios naujos informacijos iš visuomenės? - paklausė 
Juhanas Jakobsonas. 

— Nieko, - atsakė Svenas. - Kapų tyla. 

— Galime išplatinti naują kreipimąsi, - pasiūlė Juha- 
nas. - Kas nors turėtų ką nors žinoti. 

— Rašeivos ir taip jau mus ėda, - atsakė Karimas. - 
Dabar teks verstis be kreipimosi. Tai tik pablogintų žinia- 
sklaidos atsiliepimus. 

— Valstybinė kriminalinės policijos valdyba? - pasiūlė 
Svenas. - Gal jau laikas kviestis juos? Reikia pripažinti, 
kad trypčiojame vietoje. 

— Dar ne, dar ne, - nepaisant visko, Karimo balsas 
kupinas pasitikėjimo savimi. 

Jie skirstėsi iš posėdžių salės apimti jausmo, kad visi 
laukė kažko įvykstant, kad galėjo tik stebėti įvykių raidą ir 
laukti, kad tas arba tie, kurie pakorė Bengtą Andersoną, vėl 
kažkaip atkreips į save dėmesį. 

O ką,jeijis, ji arba jie tapo nematomi? Jei tai vienkartinis 
atvejis? 

Tada jie įklimpę. 

Tada nutils tyrimo balsai. 

Tačiau Malinos neapleido prie medžio aplankęs jausmas, 
kad kažkas dar nebaigta, kad miškuose ir lygumoje dar 
kažkas vyksta. 

Laikrodžio ant mūrinės sienos rodyklės be garso rodo 

dvylika. Tą pačią akimirką Malina ištaria: 

- Pietų? 

— Ne, - greitai atsako Zekė, - man choro repeticija. 

— Repeticija? Per pietus? 

- Taip, po kelių savaičių koncertas Katedroje, tai 
numatėme papildomai pasitreniruoti. 

- Koncertas? Nieko neminėjai. Papildomai pasitre- 
niruoti? Kalbi kaip ledo ritulininkas. 

— Apsaugok Viešpatie, - atsižegnoja Zekė. 

- Ar galiu pažiūrėti? 

— Repeticiją? 

- Taip. 

- Žinoma, - atsako apstulbęs Zekė. - Be abejo, Malina. 


Miesto muziejaus renginių salėje kiek tvankoka, tačiau 
panašu, kad choro nariams patinka erdvi patalpa, šiandien 
susirinko dvidešimt du. Malina suskaičiavo - trylika 
moterų ir devyni vyrai. Daugeliui per penkiasdešimt, tvar- 
kingai apsirengę nepriekaištingai išlygintais provincijai 
būdingais drabužiais: spalvoti marškiniai ir palaidinės, 
švarkai ir sijonai. 

Susirinkę choristai sustojo scenoje trimis eilėmis. Už 
nugarų kabo didžiulis gobelenas su išsiuvinėtais paukščiais, 
kurie, regis, trokšta pakilti ir paskraidyti po skliautuotomis 
lubomis. 

Malina sėdi paskutinėje kėdžių eilėje prie pat ąžuolinių 
apkalų. Klausosi, kaip choro dalyviai prasidainuoja, kos- 
čioja, persimeta vienu kitu žodžiu ir trumpai nusijuokia. 
Zekė kažką karštai aptarinėja su mėlyna suknele vilkinčia 
panašaus amžiaus aukšta blondine. 

„Miela, - pagalvoja Malina. - Tiek ji, tiek ir suknelė.“ 

Tada garsiai prabyla viena moteris: 

— Taigi, pradėsime. Iš pradžių - „People get ready “. 

Choristai kaip pagal komandą pasitempia, paskutinį 
kartą atsikrenkščia ir veiduose atsiranda susitelkimas. 

- Vienas, du, trys! 

Salę užlieja daina, vientisas skambesys. Maliną nuste- 
bina rami jėga ir grožis, kai dvidešimt du balsai pavirsta 
vienu. „..you don't need no ticket, you just get on board...“ 

Malina atsilošia kėdėje. Užsimerkia, leidžiasi nešama 
muzikos sparnų. Vėl prasimerkia tik prasidėjus kitai dainai. 
Mato, kaip Zekė ir visi kiti stovintys scenoje mėgaujasi, 
dainuodami tarsi susilieja ir pasineria į paprastumą. 

Staiga Malina pajunta dygią vienatvę. Ji nėra viso to 
dalis. Jaučia, kad toji vienatvė kažką reiškia, toji atskirtis 
susijusi su kai kuo už šios patalpos sienų. 

Kiek toliau matosi durys. 

Anga uždaroje erdvėje. 

„Intuicija, - galvoja Malina. - Balsai. Ką jie bando man 
pasakyti?“ 

Piktadarystės. 

Kada jos prasideda, Malina? Kada baigiasi? Ar viskas 
sukasi ratu? Laikui bėgant jų gausėja, ar blogis yra pastovus 
dydis? Paskirstomas vienodai, ar kiekvienam gimusiam 
žmogui jo tenka vis daugiau? 

Apie visa tai galiu mąstyti keliaudamas virš šių 
vietovių. 

Žvelgiu į ąžuolą, kuriame kabojau. 

Vieniša vietelė. Gal medžiui patiko mano draugija? 
Kamuoliai. Gaudydavau kamuolius ir mesdavau atgal, o jie 
vis grįždavo ir grįždavo. 

Marija? 

Tu žinojai? 

Todėl ir buvai tokia draugiška? Mus siejantis ryšys? Argi 
tai svarbu? Nemanau. 

Po manimi ir virš manęs tik oras. Aš ilsiuosi savo tuščioje 
erdvėje. Visi negyvėliai aplink mane šnibžda: „Tęsk, Malina, 
tesk.“ 

Tai dar ne pabaiga. 

Aš vėl bijau. 

Ar yra išeitis? 

Turėtų būti. 

Paklausk tos moters apačioje. Moters, prie kurios iš 
nugaros, pasislėpęs už krūmų eilės, sėlina juodai apsiren- 
gęs Žmogus. 


Ankstyvas, tylus ir tamsus vakaras. Garažo vartai 
nenori keltis, girgžda ir braška, o tas garsas, regis, stringa 
sustingusiame ore. Ji vėl nuspaudžia mygtuką sienoje. 
Raktas įkištas teisingai, srovė yra, dėl to jokių abejonių. 

Už jos namai ir sušalusi augalija. Daugelyje langų dega 
šviesa. Beveik visi grįžę į namus po darbų. Garažo vartai 
spyriojasi. Teks atidaryti rankomis. Kartą jau yra taip 
dariusi. Sunku, bet įmanoma, o ji skuba. 

Už nugaros kažkas sutraška krūmuose. Gali būti 
paukštis. Tokiu metų laiku? Gal katė? Bet jos juk tupi kur 
šilčiau? 

Ji atsigręžia ir pamato prie jos puolantį tamsų šešėlį. 
Vienas, du, trys, keturi žingsniai, ir jis jau čia. Ji mojuoja 
rankomis, šaukia, tačiau nieko nesigirdi - burna užkimšta 
kažkuo, kas atsiduoda chemija. Ji draskosi ir daužosi, tačiau 
su kumštinėmis pirštinėmis tai tik švelnūs patapšnojimai. 

Pažvelkite pro savo langus. 

Pamatykite, kas vyksta. 

Jis (o čia juk jis?) užsimaukšlinęs juodą kepurę. Ji mato 
tamsiai rudas akis, iš jų žvelgiantį pyktį ir nuoskaudą. 
Chemikalų kvapą dabar jaučia smegenyse. Jis švelnus 
ir skaidrus, tačiau vis tiek priverčia išnykti. Raumenys 
atsipalaiduoja ir ji nebejaučia kūno. 

Gali matyti, tačiau vaizdas dvigubinasi. 

Regi virš savęs stovintį žmogų. Žmones. Jūs keliese? 

Ne, liaukitės, ne taip. 

Tačiau priešintis beprasmiška. Tarsi viskas jau būtų 

įvykę. Tarsi jau būtų nugalėta. 

Akys. 

Jo? Jos? Jų? 

„Jos ne čia, - galvoja ji. - Akys kažkur kitur, labai toli.“ 

Saldus ir šiltas kvėpavimas turėtų būti svetimas, bet 
taip nėra. 

Tada chemija pasiekia akis, paskui ausis. Vaizdų ir 
garsų nebelieka, dingsta visas pasaulis ir ji nežino - miršta 
ar užmiega. 

„Dar ne dabar, - galvoja ji. - Aš juk esu reikalinga? Jo 
veidas namuose, mano veidas...“ 

Dar ne dabar, ne dabar, dar ne, ne, ne... 

Ji prabunda. 

Žino tai. Nes akys atmerktos, o galva plyšta, nors 
aplinkui ir tamsu. O gal miega? Mintys pinasi. 

Aš mirusi? 

Tai mano kapas? 

Nenoriu čia būti. Noriu namo pas save ir pas savus. Bet 
aš nebijau. Kodėl man nebaisu? 

Tas garsas turėtų būti variklio. Gerai prižiūrėto variklio, 
kuris su džiaugsmu dirba ir tokiame šaltyje. Degina riešus 
ir kulkšnis. Jų neįmanoma pajudinti, tačiau ji gali spardytis, 
išsiriesti lanku ir daužytis į keturias tos ankštos patalpos 
sienas. 

Gal rėkti? 

Žinoma. Tik kažkas, jis, ji arba jie, užlipdė burną lip- 
nia juosta, į gomurį remiasi skuduras. Kuo jis atsiduoda? 
Sausainiais? Obuoliais? Alyva? Sausas, sausesnis, sau- 
siausias. 

Aš galiu kovoti. 

Visada tai dariau. 

Aš nemirusi. Guliu automobilio bagažinėje. Man šalta. 
Aš spardausi ir protestuoju. 

Bumt, bumt, bumt. 

Ar kas nors mane girdi? Ar aš egzistuoju? 

Aš tave girdžiu. 

Aš tavo draugas, tik nieko negaliu padaryti. Tiks- 
liau - labai nedaug. 

Galbūt galėsime pasimatyti, kai visa tai baigsis. 
Galėsime pleventi greta. Galėsime mėgti vienas kitą. Bėgioti 
ratu aplink kvepiančias obelis galbūt amžinai trunkančią ir 
niekada nesibaigiančią vasarą. 

Bet pirma... 

Į priekį braunasi automobilis, tavo kūnas bagažinėje. 
Mašina sustoja apleistoje aikštelėje ir tu gauni naują 
chemijos dozę. Per daug spardeisi. Automobilis važiuoja per 
laukus į juodžiausią tamsą. 

Ramshelis. 

Šviesiausia Linšiopingo pusė. 

Ko gero, pats geriausias miesto rajonas, kurio durys 
daugeliui yra užtrenktos. Čia gyvena tik patys iškiliausi. 

„Gal atsiradus galimybei, - galvoja Malina, - žmonės iš 
tiesų sąmoningai arba nesąmoningai susireikšmina? Tiek 
kalbant apie didelius, tiek ir apie mažus dalykus.“ 

Tik pažvelkite, kur mes gyvename! 

Mes galime sau tai leisti, mes - O13 rajono karaliai! 

Markuso tėvų namas yra Ramshelyje, „Saab“ direktorių, 
verslininkų, paklausių gydytojų ir sėkmingai dirbančių 
smulkesnių įmonininkų kaimynystėje. 

Privačių namų rajonas įsikūręs beveik pačiame centre, 
ant šlaito su vaizdu į „Folkungavallen“ stadioną ir vandens 
pramogų parką po atviru dangumi „Tinnis“ bei jį supančią 
teritoriją, dėl kurios jau seniai varvina seilę nekilnojamojo 
turto projektų vystytojai iš visų šalies galų, šlaito apačioje 
pastatai išnyksta miškelyje arba mažomis gatvelėmis 
vingiuoja Tinerbekeno upės link, kur stūkso purvinos gel- 
tonos spalvos ligoninės korpusai. Smagiausia gyventi ant 

šlaito, su geru vaizdu ir netoli miesto. Ten ir stovi Markuso 
tėvų namas. 

Apšviestos gatvių žibintų Malina su Tuve eina greta 
viena kitos. Ilgi jų šešėliai krenta ant stropiai pabarstytų 
šaligatvių. Vietiniai neabejotinai norėtų  apsitverti 
visą rajoną mūrine arba elektrine tvora su spygliuota 
viela ir įsirengti saugomus vartus. Kai kuriems miesto 
taryboje sėdintiems moderatams mintis apie atitvertas 
bendruomenes nėra svetima, todėl tvoros aplink Ramshelį 
atsiradimas ne toks jau neįtikėtinas. 

Stop. Čia, bet ne toliau. Mes ir jie. Mes prieš juos. Mes. 

Nuo buto iki Ramshelio ne daugiau kaip penkiolika 
minučių kelio pėstute, todėl Malina nusprendė nekreipti 
dėmesio į šaltį ir pasivaikščioti, nors Tuvė ir protestavo. 

— Aš sutikau ten eiti, todėl ir tu būk maloni su manimi 
pasivaikščioti. 

— Man regis, sakei, kad bus smagu? 

— Taip ir bus, Tuve. 

Pakeliui juodvi praėjo Karin Juhanison vilą. Geltonai 
nudažytas ketvirtojo dešimtmečio namas su mediniu 
fasadu ir veranda. 

- Šalta, mama, - skundžiasi Tuvė. 

— Gaivu, - atšauna Malina ir su kiekvienu žingsniu jau- 
čia augantį nerimą bei tyliai ruošiasi atlaikyti vakarienę. 

— Tu nerviniesi, mama, - staiga ištaria Tuvė. 

— Nervinuosi? 

- Taip, dėl vizito. 

- Visai ne. Kodėl turėčiau? 

- Nemėgsti eiti į svečius. O jie juk dar ir gydytojai. 

— Tarsi tai būtų svarbu. 

- Štai ten, - sako Tuvė ir rodo pirštu į priekį. - Trečias 
namas iš kairės. 

Malina mato vilą. Nedidelės tvoros apsuptas dviejų 
aukštų baltų plytų namas su prižiūrėtais krūmais sode. 

Namas ima augti jos viduje. Tampa gerai įtvirtintu, 
vienišam pėstininkui neįveikiamu Toskanos miestu. 

Viduje šilta, kvepia laurų lapais ir švara, kurią namams 
gali suteikti tik stropi valytoja lenkė. 

Stenvinkelių pora pasitinka prieškambaryje. Ką tik 
paspaudė ranką Malinai, kuriai nuo tokio netikėtai 
draugiško sutikimo svaigsta galva. 

Mama Birgita, ausų, nosies ir gerklės ligų klinikos vyr. 
susipažinti su Malina, apie kurią tiek daug skaičiusi 
„Correspondenten“. Tėtis Hansas, chirurgas, norėtų būti 
vadinamas Hase. 

- Tikiuosi, mėgsti fazanus, nes man kaip tik pavyko 
rasti porelę labai neblogų parduotuvėje „Lucullus“. 

„KilęišStokholmo, vidutinės klasės grietinėlės. Karjeros 
vingiai nubloškė į šiuos laukinius kraštus“, - pagalvoja 
Malina. 

- Sprendžiant iš tarties, abu, ko gero, būsite iš 
Stokholmo? - klausia Malina. 

- Iš Stokholmo? Tikrai taip pasirodė? Ne, aš iš Buroso, - 
sako Biga, - o Hasė - iš Enšiopingo. Susipažinome studi- 
juodami Lunde. 

„Jau žinau jų gyvenimo istoriją, - pagalvoja Malina, - 
nors mes dar tik prieškambaryje.“ 

Markusas su Tuve dingsta name ir Hasė kviečia Maliną 
į virtuvę. Ant blizgančio nerūdijančio plieno staliuko stovi 
aprasojęs kokteilių plaktuvas. Malina kapituliuoja ir nė 
neketina priešintis. 

— Gal martinio? - paklausia Hasė. 

- Žinok, jo kokteiliai labai sausi, - mirkteli Biga. 

— Maišau su „Tangueray“, - sako Hasė. 

- Mielai, - atsako Malina ir po kelių mirksnių jau 
laiko rankoje taurę. Jie susidaužia, gėrimas skaidrus ir 
tyras. Malina pagalvoja, kad Hasė tikrai žino, kaip maišyti 
kokteilius. 

- Paprastai skanaujame aperityvą virtuvėje, - paaiškina 
Biga. - Cia tokia jauki atmosfera. 

Hasė stovi prie viryklės. Viena ranka pamoja Malinai 

prieiti, o kita pakelia juodo jau daug kartų naudoto puodo 
iš ketaus dangtį. 

Arčiau priėjusiai Malinai į veidą tvoksteli kvapų banga. 

— Tik pažvelk, - sako Hasė. - Ar esi regėjusi tokį ska- 
numėlį? 

Lėtai burbuliuojančiame geltoname padaže skendi du 
fazanai. Malina pajunta, kaip alkis suspaudžia pilvą. 

— Na, kaip? 

— Atrodo fantastiškai. 

- Oi, tai greitai išgaravo, - aikteli Biga, ir iš pradžių 
Malina nesupranta, apie ką ji čia, bet paskui pamato tuščią 
taurę savo pačios rankoje. 

- Tuoj suplaksiu dar vieną, - pasisiūlo Hasė. 

Jam kratant ore kokteilių plaktuvą Malina paklausia: 

— Ar Markusas turi brolių ar seserų? 

Hasė staiga nuleidžia plaktuvą. Biga nusišypso ir 
atsako: 

— Ne. Ilgai stengėmės, bet paskui teko pasiduoti. 

Tada vėl pasigirsta ledukų tarškėjimas plaktuve. 


65. 


Galva. 

Sunki. Skauda taip, tarsi kas būtų įvaręs peilį tarp 
smegenų pusrutulių. Jei jauti tokį skausmą, vadinasi, 
nemiegi. Sapnuose fizinis skausmas neegzistuoja. Todėl jie 
mums ir patinka. 

Ne, ne, ne. 

Dabar grįžta atmintis. 

Kur variklio gausmas? Automobilis? Ji nebe mašinoje. 

Liaukitės. Paleiskite. Turiu kai ką, kam manęs reikia. 

Nuimkite nuo akių raištį. Nuimkite. Gal galime apie tai 
pasikalbėti? Kodėl būtent aš? 

Ar čia kvepia obuoliais? Ar mano pirštai liečia žemę? 
Šaltą ir tuo pat metu šiltą žemę? Čia sausainių trupiniai? 

Traška židinys. 

Ji spiria ten, iš kur sklinda šiluma, tačiau kojos nesutinka 
metalo. Įtempusi nugarą bando judėti, tačiau niekur 
nepasistūmėja. Tik duslus gaudesys kūne ir vibracija. 

Aš esu... Kur aš? 

Guliu ant šaltos žemės. Ar tai kapas? Gal vis dėlto aš 
mirusi? Gelbėkite! Gelbėkite! 

Vis dėlto aplinkui šilta, o jei būčiau karste, jausčiau 
medį. 

Atriškite mane, velniai griebtų! 

Skuduras burnoje. 

Gal pasistengusi galėčiau nutraukti virves? Reikia 
trūktelėti šen bei ten. 

Tada nuo akių nutraukiamas raištis. 

Virpanti šviesa. Rūsio skliautai? Žeminės sienos? Kur 
aš? Kas čia juda aplinkui? Vorai ir gyvatės? 

Veidas. Veidai? 

Su kaukėmis. 

Akys. Žvilgsnis yra ir tuo pat metu ne. 

Dabar veidai vėl dingsta. 

Kūną skauda. Bet skausmas dar tik prasideda, ar ne? 


Norėčiau, kad galėčiau kuo nors padėti. 

Tačiau aš bejėgis. 

Galiu tik žiūrėti, tai ir darysiu. Gal bent mano žvilgsnis 
suteiks tau paguodos. 

Liksiu ir tada, kai galbūt norėsis nematyti ir pradingti 
visose tose vietose, į kurias galiu išsidanginti. 

Tačiau aš liksiu. Apimtas baimės, meilės ir visų kitų 
jausmų. Tai dar nesibaigė, bet ar tau tikrai būtina taip 
daryti? Manai, jiems tai padarys įspūdį? 

Skauda, suprantu, pats tai patyriau. Liaukis, liaukis, 
sakau aš, nors ir žinau, kad negirdi mano balso. Manai, 
kad jos skausmas numalšins kieno nors kito skausmą? 
Jos skausmas atvers duris? Manasis juk nieko panašaus 
nepadarė. 

Todėl maldauju: 
liaukis, liaukis, liaukis. 


„Ar sakiau „liaukis“? 

Kaip galėjo ištrūkti garsas iš mano lipnia juosta 
užklijuotos ir skuduru užkimštos burnos?“ 

Dabar ji nuoga. Kažkas nuplėšė drabužius, peiliu 
perpjovė siūles ir braukia žvake palei pečius. Ji bijo. Balsas 
murma: „Tai turi, turi įvykti.“ 

Ji šaukia. 

Kažkas traukia žvakę visai prie pat. Karštis veriantis. 
Ji šaukia taip, tarsi nežinotų, kaip reikia šaukti, tarsi odos 
čirškėjimas ir skausmas būtų vienas ir tas pats. Ji raitosi, 
tačiau niekur negali pabėgti. 

— Gal nudeginti veidą? 

Ar murmantis balsas taip pasakė? 

— Gal užtektų? Tada gal nereikėtų tavęs užmušti, nes be 
veido kaip ir neegzistuotum, ar ne? 

Ji šaukia ir šaukia. Be garso. 

Antras žandas. Skruostikaulis dega. Judesiai ratu. 
Raudona, juoda, raudona. Skausmo spalva. Smirda ap- 
svilusi oda. Jos oda. 

— Gal geriau paimti peilį? Palauk. Neprarask sąmonės, 
laikykis, - murma balsas jai beveik alpstant. 

Sviesoje žybteli peilio ašmenys. Skausmo nebeliko, 
organizmas pumpuoja adrenaliną. Vienintelis likęs daly- 
kas - baimė niekada iš čia neištrūkti. 

Noriu namo pas savus. 

Jis turėtų susirūpinti, kur aš. Kiek laiko čia praleidau? 
Jie turėtų manęs pasigesti. 

Peilis šaltas ir šiltas. Kas čia tokio šilto teka mano 
šlaunimis? Tarsi genys plieniniu snapu kaltų mano krūtis 
iki pat šonkaulių. Leiskite išnykti. Veidas dega, kai kažkas 
muša, kvailai bandydamas neleisti man prarasti sąmonės. 

Nepavyksta. 

Aš išnykstu. 
Norite jūs to ar ne. 


Kiek laiko praėjo? Nežinau. 

Ar tai grandinių žvangesys? 

Dabar stoviu prie stulpo. 

Aplink mane miškas. 

Aš viena. 

Ar tavęs, ar jūsų nebėra? Nepalikite manęs čia. 

Aš verkiu. 

Girdžiu tai. 

Tačiau man nešalta. Įdomu, kada šaltis nebešaldo, o 
skausmas nebeskaudina? 

Kiek laiko čia prabuvau? 

Aplink mane tankus miškas. Tamsus, tačiau apšviestas 
sniego. Nedidelė iškirsta proskyna. Durys į urvą. 

Mano pėdų nėra. Taip pat rankų, plaštakų, pirštų arba 
žandų. Vietoj žandų - degančios skylės. Viskas aplink 
mane neturi kvapo. 

Daugiau nebeturiu prisiminimų, neegzistuoja jokie kiti 
žmonės, jokių paskui ir vėliau, tik aiški dabartis su viena 
vienintele užduotimi. 

Sprukti. 

Pabėgti iš čia. 

Tai viskas, kas liko. 

Bėgti, bėgti, bėgti. 

Bet kokia kaina. Tik kaip bėgti, jei neturiu pėdų? 


Kažkas vėl artinasi. 

Angelas? 

Tik ne šioje tamsoje. 

Ne, artėja kažkas juodo. 

„Ką aš padariau?“ 

Ar tai ištarė juodas siluetas? 

„Aš turiu tai padaryti“, - štai ką jis pasakė. 

Ji bando pakelti galvą, tačiau nepavyksta. Tada susiima 

ir galva iš lėto pakyla. Juoda spalva prie pat, užsimoja 
verdančio vandens puodu. „Šalin“, - pagalvoja ji. Tada gar- 
sas, tarsi kas nors riaumotų, kai ant jos šliūkšteli vanduo. 

Tačiau jis nepasiekia. Karščio nėra, vos keli lašai 
šilumos. 

Dabar vėl artinasi juodasis. 

Su šaka rankoje? 

Ką su ja darys? 

Man šaukti? 

Aš šaukiu. 

Tik ne todėl, kad kas nors išgirstų. 


66. 


Valgomajame dega žvakės, ant sienos už Hasės ir Tuvės 
kabo didelis dailininko Jokumo Nordstriomo paveikslas. 
Pasak Bigos, jis tapęs tikra įžymybe Niujorke. Paveiksle 
pavaizduotas mėlyname lauke stovintis tamsiaodis vyras 
su berniukiškais drabužiais. Malinai kūrinys atrodo vienu 
metu naivus ir brandus. Vyras vienišas, tačiau kažkuo 
susijęs su tuo mėlynu lauku, kur danguje plevena gitaros 
ir biliardo lazdos. 

Fazanai gardūs, bet dar gardesnis vynas. Raudonas, 
iš kažkokio Malinai negirdėto Ispanijos regiono. Toks 
skanus, kad turi sukaupti visą valią, kad neišmauktų vienu 
kartu. 

— Malina, dar fazano? - klausia Hesė rodydamas ranka 
į puodą. 

— Neatsisakykite, - sako Markusas. - Tėtis apsidžiaugs. 

Vakarėlio metu buvo kalbama pačiomis įvairiausiomis 
temomis, nuo Malinos darbo iki treniruočių ir nuo 
ligoninių reorganizavimo iki savivaldybės politikos bei „be 
galo nuobodžių“ renginių miesto koncertų salėje. 

Hasė ir Biga. Mandagiai ir nuoširdžiai besidomintys 
viskuo po truputį. Kad ir kaip stengėsi, Malina jų balsuose 

neišgirdo apsimestinių gaidelių. Panašu, kad jie džiaugiasi 
galimybe mus priimti ir visai nesibodi. Malina gurkšteli 
vyno. Dar jie žino, kaip priversti mane atsipalaiduoti. 

- Šauni mintis dėl tos Tenerifės, - ištaria Hasė ir 
Malina įsmeigia žvilgsnį į kitoje stalo pusėje sėdinčią Tuvę, 
ši nudelbia akis. 

- Ar bilietai jau užsakyti ir paruošti? - klausia tada 
Hasė. - Būtinai palik sąskaitos numerį, kur pervesti 
pinigus. Primink, jei pamiršime. 

— Aš... - išsižioja Tuvė. 

Malina atsikrenkščia. 

Sunerimę Biga su Hase žiūri į ją, Markusas atsisuka į 
Tuvę. 

— Mano tėtis persigalvojo, - sako Malina. - Deja, turės 
priimti kitus svečius. 

— Bet čia juk anūkė! - išsprūsta Bigai. 

— Kodėl nieko nesakei? - klausia į Tuvę atsisukęs 
Markusas. 

Malina papurto galvą: 

— Mano tėvai truputį įdomūs. 

Tuvė atsikvepia. Malina mato, kad nuo to melo jai pa- 
lengvėjo, nors tuo pat metu gėdinasi neišdrįsusi pasakyti 
paprastos teisybės: Markusas nėra ten pageidaujamas. 

„Kodėl aš meluoju?“ - pagalvoja Malina. 

„Kad kai ko nenuvilčiau? 

Kad gėdinuosi savo tėvų socialinės nekompetencijos? 

Kad teisybė skaudi?“ 

- Keista, - sako Hasė. - Kokie svečiai gali būti svarbesni 
už pačią anūkę su draugu? 

— Kažkoks senas verslo partneris. 

— Nėra to blogo, kas neišeitų į gera, - atkunta Biga. — 
Tada abudu galėsite važiuoti su mumis į Orę*? Kaip ir 
siūlėme iš pradžių. Su visa pagarba Tenerifei, žiemą žmonės 
slidinėja! 


* Are- slidinėjimo kurortas Švedijoje. 

Malina su Tuve apšviestomis gatvėmis traukia namo. 

Dėl virškinimui pagerinti prie maisto išmestos burnelės 
konjako Malinai kiek veliasi liežuvis. Biga irgi gėrė, tačiau 
Hasė kompanijos nepalaikė - rytoj ryte jam į darbą. 
„Mažas stiklas martinio ir taurė vyno. Daugiau nė lašo, jei 
rytoj reikės imti skalpelį į rankas!“ 

— Turėjai viską iš karto paaiškinti Markusui. 

- Galbūt, bet aš... 

— Dabar privertei mane meluoti. Žinai, ką apie tai 
manau. Ir dar Orė... Jie tave kvietė į Orę, ar negalėjai 
papasakoti? Kas aš tau esu, tavo... 

— Mama, ar negalima būtų tiesiog patylėti? 

— Kodėl gi? Noriu kai ką pasakyti. 

— Bet kalbi kvailus dalykus. 

— Kodėl nieko neminėjai apie Orę? 

— Mama, tu pati žinai. Kada turėjau pasakyti? Tavęs juk 
beveik niekada nėra namuose. Amžinai dirbi. 

„Ne!“ - nori sušukti Malina, tačiau susimąsto - negi iš 
tiesų taip blogai? 

Tylėdamos praeina pro „Tinnis“ ir viešbutį „Ekoxen“. 

— Ar daugiau nieko nesakysi, mama? - klausia Tuvė 
joms einant pro labdaros turgelį. 

— Jie malonūs žmonės, - ištaria Malina. - Visai ne tokie, 
kaip tikėjausi. 

— Tu visada bala žino ką galvoji apie žmones, mama. 


67. 


Aš kraujuoju. 

Kažkas mane pakelia nuo stulpo ir guldo į minkštą 
gauruotą guolį. 

Gyvenu. 

Manyje plaka širdis. 

Juodojo pilna visur. Užkloja mano kūną vilnone 
antklode, šilta. Juodojo balsas ar balsai sako: 

- Jis mirė per anksti, bet tu, tu kabosi taip, kaip 
sumanyta. 

Tada medžiai virš manęs. Kažkur judu mišku. Guliu 
rogėse? Girdžiu kieta sniego pluta šliuožiančias slides? Aš 
pavargusi, tokia pavargusi. Ir man šilta. 


Tikra šiluma. 

Sapne ir tikrovėje. 

Šalin nuo šilumos. 

Ji žudo. 

Aš nenoriu mirti. 

Vėl variklio ūžesys. Dabar aš mašinoje. 

Tame gaudesyje, jo užsispyrusioje monotonijoje slypi 
nuojauta, kad mano kūnas turės dar vieną galimybę ir kad 
dar ne viskas baigta. 

Kvėpuoju. 

Sveikinu skausmą kiekvienoje savo suniokoto kūno 
dalyje, savo kraujuojančiame ir išdraskytame viduje. 

Dabar egzistuoju skausme. Jis padės man išgyventi. 


Aš plevenu čia. 

Atviras laukas. Tarp Maspeliosos, Furnosos ir Banke- 
bergo. Plonu sniego sluoksniu padengto nevalyto kelio 
pabaigoje auga vienišas medis, panašus į tą, kuriame 
kabojau aš. 

Automobilis su moterimi bagažinėje sustoja čia. 

Norėčiau, kad galėčiau jai padėti. 

Tačiau ji turi tai padaryti pati. 


Tegul juodasis atidaro. Tegul padeda man išlipti, o tada 
pavirsiu varikliu. Sprogsiu, spruksiu, gyvensiu. 

Juodasis praveria bagažinę. Permeta mano kūną 
per kraštą ir išverčia ant sniego, prie išmetamųjų dujų 
vamzdžio. 

Palieka ten gulėti. 

Medžio kamienas. Storas, už dešimties metrų. 

Akmuo apsnigtas, tačiau vis tiek jį matau. Mano rankos 


348 


laisvos. Ar tas sutinęs raudonas mėsgabalis kairėje yra 
mano ranka? 

Dabar juodasis prie manęs, šnabžda apie kraują. Apie 
auką. 

Jei pasisukčiau į kairę, sugriebčiau akmenį ir trenkčiau 
į tą vietą, kur turėtų būti padaro galva, gal ir pasisektų. 
Mane tai gali išvaduoti. 

Aš - variklis. Pasuku užvedimo raktelį. 

Detonuoju. 

Aš vėl esu. Griebiu akmenį ir šnibždesys liaujasi, 
tvoju, turiu sprukti, prasimušiu kelią ir nebandyk manęs 
stabdyti, tvoju, noriu stipriau, mano valia slypi giliausiai, ji 
šviesesnė, nei tamsa geba užtemdyti. 

Nebandyk. 

Daužau į juodąjį. Mes ritinėjamės sniege, šaltis 
neegzistuoja, padaras mane sugriebia, tačiau aš sprogstu 
dar kartą ir vėl tvoju. Akmuo pataiko į kiaušą ir juodasis 
suglemba, nuslysta nuo manęs į sniegą. 

Rėplioju keturiomis. 

Plynas laukas į visas puses. 

Atsistoju. 

Tamsoje. Buvau ten. 

Šlitinėju į horizontą. 

Aš sprunku. 


Aš plevenu šalia tau klaidžiojant po lygumą. Kur nors 
pataikysi, ir kad ir kas tai būtų, lauksiu tavęs ten. 


68. 


Vasario 16 d., ketvirtadienis 


Vairą spaudžiančios Jonio Akselsono rankos jaučia 
automobilio vibraciją ir nuo šalčio nelygiai dirbantį 
variklį. 

Ankstyvas rytas. 

Vėjas gūsiais ir įvairiomis kryptimis blaško sniegą nuo 
laukų ant kelio, kurio kartais veik visai nesimato. 

Kelionė automobiliu iš Mutalos į Linšiopingą trunka 
beveik penkiasdešimt minučių, o šiuo metų laiku ji dar ir 
pavojinga. Kelio danga vietomis slidi, kad ir kiek druskos 
būtų išbarstyta. 

Ne, geriau būti atsargiam. Jis visada renkasi kelią per 
Furnosą, o ne per Borensbergą. 

Be to, niekada negali žinoti, kas iššoks iš miško. Ne 
kartą vos nesusidūrė su stirnomis ir briedžiais. 

Vienas pranašumas - keliai tiesūs. Taip nutiesti tam, 
kad karo atveju galėtų būti naudojami kaip nusileidimo 
takai. 

Tik kokia tikimybė, kad prasidės karas? 

Nors gal jau seniai vyksta? 

Mutala, Švedijos narkotikų sostinė. 

Labai negausios darbo vietos, jei netrokšti darbuotis 
viešajame sektoriuje. 

Vis dėlto Jonis Akselsonas užaugo Mutaloje, čia nori 
ir gyventi, todėl pora valandų kelionei nieko nereiškia, šią 
kainą jis pasiruošęs sumokėti už galimybę gyventi ten, kur 
jautiesi esąs namuose. Kai laikraštyje pasirodė skelbimas 
apie laisvą darbo vietą „Ikea“ parduotuvėje, nedvejojo nė 
akimirkos. Taip pat ir tada, kai buvo priimtas. Jis nenori 
būti našta. Pašalpų gavėjas. Pats savimi pasirūpins. Kiek iš 
jo senų draugų gyvena ne iš pašalpų? Daugelis tebegauna 
nedarbo išmokas, nors darbų neteko jau prieš dešimt metų. 
Dieve brangus, mums juk trisdešimt penkeri, kaip tokia 
mintis apskritai gali pasirodyti priimtina? 

Žvejoja. 

Medžioja. 

Dalyvauja lažybose. Žiūri žirgų lenktynes. Ką nors 
sumeistrauja nelegaliai. 

Jonis Akselsonas pravažiuoja raudoną gyvenamąjį namą 
šalia kelio. Viduje mato pusryčiaujančią pagyvenusią porą. 

Virtuvinės lempos šviesoje jų oda atrodo aukso geltonumo. 
Dvi akvariuminės žuvelės saugiame lygumos kampelyje. 

„Žiūrėk į kelią, - susigriebia Jonis. - Ten turi būti tavo 
dėmesys.“ 


Atvykusi į nuovadą Malina pirmiausia patraukia į kavos 
kambarėlį, šviežia kava iš aparato. 

Prisėda ant kėdės prie lango į vidinį kiemą. 

Tokiu metų laiku lauke - tik balta sniego masė. Nedidelė 
grįsta aikštelė, kurią pavasarį, vasarą ir rudenį puošia 
neįspūdingos gėlių lysvės. 

Ant stalo padėtas žurnalas. 

Ji ištiesia ranką. 

„Amelija.“ 

Senas numeris. 

Antraštė: „Esi puiki tokia, kokia esi!“ 

Kitame puslapyje: „Specialus reportažas apie riebalų 
nusiurbimą!“ 

Malina užverčia žurnalą, atsistoja ir eina prie savo 
darbo stalo. 

Popierių krūvos viršuje kaip šauktukas geltonuoja 
prilipdytas lapelis. 

Žinutė nuo administratorės Ebos: 


Malina, 
Paskambink šiuo numeriu. Ji sakė, kad tai svarbu. 
013-173928. 


Daugiau nieko. 

Malina eina su lapeliu į registratūrą. Ebos nėra, Sofija 
sėdi viena. 

— Gal matei Ebą? 

- Virtuvėje. Nuėjo pasiimti kavos. 

Eba įsitaisiusi virtuvėje prie vieno iš apskritų stalų ir 
varto kažkokį žurnalą. Malina atkiša lapelį. 

— Kas čia? 

— Skambino moteris. 


— Tiek ir pati matau. 

Eba suraukia nosį. 

- Nenorėjo pasakoti, dėl ko skambina, bet, kiek su- 
pratau, tai svarbu. 

— Kada skambino? 

- Visai prieš pat tau pasirodant. 

— Daugiau nieko? 

- Žinai, ji man pasirodė išsigandusi, - sako Eba. - Ir 
apimta abejonių. Kalbėjo pašnibždomis. 

Malina ieško numerio geltonuosiuose puslapiuose. 

Nieko. 

Numeris turbūt saugomas. Net ir jiems, norint prisikas- 
ti, reikėtų gaišti daugybę laiko popierizmui. 

Skambina. 

Niekas nekelia, atsakiklio taip pat nėra. 

Vos po akimirkos suskamba jos telefonas. 

Pakelia ragelį: 

— Malina Fors klauso. 

— Čia Danielis. Gal turi man kokių naujienų apie Bengto 
Andersono nužudymo tyrimą? 

Ji supyksta, tada stebėtinai greitai nusiramina, tarsi būtų 
norėjusi išgirsti jo balsą. Paskui bloškia jausmus į šalį. 

- Ne. 

— Gal gali pakomentuoti skundą dėl priekabiavimo? 

— Gal kuoktelėjai, Danieli? 

— Buvau išvykęs kelias dienas. Nepaklausi, kur? 

— Ne. 

„Noriu paklausti, noriu nenorėti paklausti.“ 

— Stokholme. Lankiausi „Expressen“. Jie mane kviečia, 
tačiau aš atsisakiau. 

— Kodėl? 

Klausimas išsprūsta Malinai. 

— Vadinasi, tau vis dėlto rūpi? Niekada nereikia elgtis 
taip, kaip tikimasi, Malina. Niekada. 

- Viso, Danieli. 

Ji padeda ragelį ir telefonas vėl suskamba. Danielis? Ne. 

Ekrane nepažįstamas numeris, ragelyje tyla. 

— Fors klauso. Su kuo kalbu? 

Kvėpavimas, abejonės. Galbūt baimė. Tada švelnus, 
tačiau sunerimęs moteriškas balsas, tarsi suvokdamas, kad 
taria draudžiamus žodžius: 

— Aš... - pradeda moteris, o Malina laukia. 

— Aš esu Viveka Kraford. 

— Viveka, aš... 

— Dirbu psichoanalitike čia, Linšiopinge. Skambinu dėl 
vieno paciento. 

Malina instinktyviai nori paprašyti moters nutilti ir 
daugiau nieko nepasakoti. Jai draudžiama gauti informaci- 
ją apie pacientus, o Vivekai Kraford lygiai taip pat 
draudžiama tokią informaciją suteikti. 

- Skaičiau, - sako moteris, - apie jūsų tiriamą Bengto 
Andersono nužudymo bylą. 

— Minėjote, kad... 

— Manau, kad vienas mano pacientas... Na, jums reikėtų 
kai ką žinoti. 

— Kas tas pacientas? 

— Juk suprantate, kad negaliu to atskleisti. 

— Gal vis tiek galime pasikalbėti? 

—- Nemanau. Atvažiuokite į mano biurą šiandien 
vienuoliktą. Karalienės gatvė 3, priešais „McDonalds“. 
Durų kodas 9490. 

Viveka Kraford padeda ragelį. 

Malina pažvelgia į kompiuterio laikrodį. 

07.44. Dar trys valandos ir penkiolika minučių. 

Martinis, vynas ir konjakas. Jaučiasi sutinusi. 

Atsikelia ir eina prie laiptų į sporto salę. 


Kiek laiko jau einu? 

Švinta, tačiau dar ne diena. Einu laukais, neturiu jokio 
supratimo, kur esu. 

Mano kūnas - viena didelė žaizda, tačiau dėl šalčio 
jo nejaučiu. Vos velku kojas, neturėčiau būti nuėjusi toli. 

Mane vejasi? Gal juodasis atsigavo? Gal jis netoli? 

Ar ta mašina atvažiuoja spalva? Juoda spalva? Tamsos 
variklis? 

Užgesinkite šviesą. 

Ji akina. Pagailėkite mano akių. 

Galbūt jos vienintelės manyje sveikos. 


„Stebėk kelią“, - galvoja Jonis Akselsonas. 

„Akys. Nežiopsok ir atvyksi saugiai.“ 

Išvažiuoja iš miškingos dalies. 

Atviruose laukuose smagiau, tačiau dėl speigo ir vėjo 
matomumas blogesnis nei paprastai, tarsi žemė alsuotų ir 
jos iškvepiamas oras virstų garais šaltoje atmosferoje. 

Akys. 

Stirna? 

Ne. 

Kas... 

Kas tai, velniai griebtų? 

Jonis Akselsonas jungia žemesnę pavarą, važiuoja 
lėčiau, mirksi šviesomis, norėdamas nubaidyti stirną iš 
griovio, tačiau tai ne prakeikta stirna, tai, tai... 

Kas tai? 

Mašina beveik sustoja važiuojamojoje dalyje. 

Kas, kas? 

Žmogus? Nuogas žmogus? Ir velnias, velnias, kaip ji 
atrodo. 

Ką čia veikia? 

Lygumoje. Štai taip. Ryte. 

Jonis Akselsonas lėtai pravažiuoja ir sustoja. Galinio 
vaizdo veidrodėlyje mato šalia klibikščiuojančią moterį, 
kuri visiškai nekreipdama dėmesio į automobilį eina 
toliau. 

„Palauk“, - pagalvoja jis. 

Jis skuba į darbą „Ikea“ sandėlyje, tačiau negali leisti jai 
tiesiog taip nueiti. Būtų labai negerai. 

Praveria dureles, kūnas iš karto prisimena, kaip šalta. 

Kiek padvejojęs puola prie moters. 

Uždeda ant peties ranką ir ji sustoja. Atsisuka. Žandai... 
Kažkas nudegino ar šaltis pasidarbavo? Kur pilvo oda? 
Ir kaip ji gali eiti tokiomis pėdomis? Juodos kaip juodieji 
serbentai jo sode. 

Ji žiūri kažkur pro šalį. 

Tada pažvelgia į akis. 

Nusišypso. 

Akyse šviesa. 

Ir susmunka jam į glėbį. 


Dvylikos kilogramų svarmuo nenumaldomai svyra 
prie žemės, kad ir kaip Malina stengiasi. 

Velnias, kaip sunku, o juk turėtų iškelti bent dešimt 
kartų. 

Šalia Juhanas Jakobsonas. Nusileido į salę iš karto po 
jos, tarsi norėdamas kartu pabėgti nuo blogų žinių. 

Vakar namuose Juhanui pavyko atidaryti paskutinį 
katalogą Rikardo Skugliofo kompiuteryje. Ten buvo viso 
labo kelios nuotraukos, kuriose ant didelio kailio Rikardas 
Skugliofas įvairiomis pozomis santykiauja su Valkirija 
Karlson. Kūnus išsipiešę kažkokiais senovės genčių tatui- 
ruotes primenančiais raštais. 

— Pasistenk, Malina. 

Ji kelia svarmenį, stumia aukštyn. 

Deja, nesiseka. 

Nuleidžia svarmenį ant grindų. 

Duslus bumbtelėjimas. 

— Truputį pabėgiosiu, - ištara Juhanui. 

Kakta žliaugia prakaitas. Bėgimo takelis žingsnis po 
žingsnio varo iš organizmo alkoholį. 

Bėgdama Malina žiūri į veidrodį. Mato suprakaitavusią 
kaktą ir išblyškusį veidą, nors žandai nuo krūvio ir iškaitę. 
Veidas. Trisdešimt trejų metų Žmogaus veidas. Nuo fizinio 
krūvio lūpos atrodo putlesnės nei paprastai. 

Regis, pastaraisiais metais veidas galutinai susiformavo, 

tarsi oda būtų radusi savo vietą ant skruostikaulių. Anks- 
čiau turėti mergaitiški bruožai nuo arkliško praėjusių 
dviejų savaičių darbo dingo be pėdsakų. Ji pažvelgia į 
laikrodį ant sienos. 

09.24. 

Juhanas ką tik išėjo. 

Jai irgi metas į dušą ir ruoštis pas Viveką Kraford. 

Suskamba vidinis telefonas. 

Perbėgusi per salę Malina pakelia ragelį. 

Sujaudintas Zekės balsas: 

— Ką tik skambino iš ligoninės priimamojo. Kažkoks 
Jonis Akselsonas atvežė lygumoje rastą nuogą sužalotą 
moterį. 

— Ateinu. 

— Ji sunkios būklės, tačiau, pasak skambinusio gydy- 
tojo, pašnibždomis aiškiai ištarė tavo vardą, Malina. 

— Ką? | 

— Moteris šnibždėjo tavo vardą, Malina. 

Viveka Kraford palauks. 

Visi palauks. 

Išskyrus tris. 

Bengtas Andersonas. 

Marija Murval. 

Ir antroji moteris, rasta beveik tokiomis pačiomis 
aplinkybėmis. 

Auka išbėga iš juodo miško į baltus laukus. Kur blogio 
ištakos? 

Zekė spaudžia septyniasdešimt. Keturiasdešimčia per 
greitai. Grotuvas išjungtas. Tik šaižus kamuojamo variklio 
dejavimas. Tenka važiuoti aplinkkeliu: vyksta darbai, pa- 
našu, kad sprogo kažkoks vamzdis. 

vėryno gatvė, medžiai prie Sodininkystės draugijos. 

Saulėje blizga styrančios nuogos pilkos šakos. Ligoninės 
gatvė ir devintojo dešimtmečio statybos raudonų plytų 
daugiabučiai. 

Postmodernizmas. 

Malina skaitė „Correspondenten“ straipsnių seriją 
apie miesto architektūrą. Žodis skambėjo paikai, tačiau ji 
suprato, ką žurnalistas turėjo omenyje. 

Jie pasuka į ligoninę. Geltonos skardos pastato fasadai 
bėgant laikui išbluko saulėje, tačiau sveikatos apsaugos 
sistemos pinigų reikia ir svarbesniems dalykams. Vienoje 
vietoje jie nepaiso saugos salelės. Žino, kad taip negalima, 
kad reikėtų važiuoti ilga apylanka, tačiau kaip tik šiandien 
tam nėra laiko. 

Štai jie jau prie priimamojo. Stabdo važiuodami žiedu, 
pastato automobilį ir puola vidun. 

Juos pasitinka seselė - neaukšto ūgio, kresna moteriškė 
su arti pūpsančiomis akimis, nuo ko siaura nosis atrodo 
išsišovusi. 

— Gydytojas nori su jumis pasikalbėti, - sako vesdama 
koridoriumi pro tuščias palatas. 

— Koks gydytojas? - klausia Zekė. 

— Gydytojas Stenvinkelis, ją operuosiantis chirurgas. 

„Hasė“, - pagalvoja Malina ir iš pradžių pajunta nenorą 
susitikti Markuso tėtį darbe, tačiau tuomet pagalvoja, kad 
tai visai nesvarbu. 

— Pažįstu jį, - šnibžteli Zekei jiems sekant paskui 
seselę. 

— Ką? 

— Gydytoją. Taigi nesistebėk. Tuvės draugo tėtis. 

- Viskas gerai, Malina. 

Seselė sustoja prie uždarytų durų. 

- Galite užeiti. Belstis nebūtina. 


Šiandien Hansas Stenvinkelis visai kitoks nei vakar. 
Nebėra to paprasto kompanijos žmogaus, vietoj to 
priešais sėdi griežtas, rimtas ir susikaupęs specialistas. 

Žaliai aprengtas kūnas spinduliuoja kompetencija. Su ja 
pasisveikino asmeniškai, tačiau oficialiai, tarsi sakytų: 
„Mes pažįstami, bet dabar turime svarbaus darbo.“ 

Zekė sukiojasi ant kėdės. Akivaizdu, kad atmosfera 
šiame kabinete daro jam įspūdį. Žaliai apsirengęs žmogus 
tarsi suteikia daugiau svarbos ir baltai nudažytoms sienoms 
su audinio tapetais, knygų lentynoms iš ąžuolo faneros bei 
paprastam rašomajam stalui su nudrengtu stalviršiu. 

„Štai taip buvo anksčiau, - pagalvoja Malina, - kai 
žmonės dar gerbė gydytojus ir internetas nebuvo kiekvieno 
pavertęs visų sričių žinovu.“ 

— Galėsite netrukus ją pamatyti, - ištaria Hansas. - Ji 
sąmoninga, tačiau turėsime kuo greičiau pritaikyti nejaut- 
rą, kad galėtume apžiūrėti žaizdas. Reikės persodinti odą. 
Tuos dalykus išmanome. Esame geriausi šalyje nudegimų 
specialistai. 

— O kaip nušalimai? - klausia Zekė. 

- Irgi yra, tačiau medicininiu požiūriu jie panašūs 
į nudegimus. Drįstu teigti, kad patekti į geresnes rankas 
negalėjo. 

— Kas ji? 

— Nežinome. Tepasakė, kad nori susitikti su jumis, 
Malina. Vadinasi, turėtumėte žinoti, kas ji. 

Malina pritardama linkteli. 

— Tada susitikti ir bus geriausia. Jei tik ji pajėgs. Reikia 
išsiaiškinti tapatybę. 

— Manau, jai užteks jėgų trumpai pašnekėti. 

— Ar labai sunkiai sužalota? 

— Taip, - atsako Hansas. - Pačiai taip susižaloti neį- 
manoma. Neteko daug kraujo. Dabar atliekame perpylimą. 
Malšiname šoką adrenalinu. Nudegimai, nušalimai, 
kaip jau minėjau, durtinės ir pjautinės, stipraus veržimo 
padarytos žaizdos, taip pat sunkiai sužalota vagina. 
Stebuklas, kad neprarado sąmonės ir kažkas laiku ją 
rado. Kitas klausimas - koks monstras vaikštinėja laisvas 
lygumoje. 

— Kiek laiko ji galėjo praleisti lauke? 

— Tikrai visą naktį. Nušalimai sunkūs. Vis dėlto daugelį 
pirštų turėtume išgelbėti. 

- Ar žaizdos užfiksuotos dokumentuose? 

- Taip, tiksliai taip, kaip jums ir reikia. 

Iš Hanso balso girdėti, kad yra tai daręs anksčiau. Gal 
Marijos Murval atveju? 

— Gerai, - ištaria Zekė. 

- Oją atvežęs vyras? 

- Paliko savo numerį. Dirba „Ikea“. Prašėme pasilikti, 
tačiau jis atsakė, kad „Ingvarui širdis pyksta, kai kas nors 
vėluoja“. Taip ir nepavyko įkalbėti. 

Tada Hansas pažvelgia jai į akis. 

- Įspėju, Malina. Ji atrodo kaip tiesiai iš pragaro, šiur- 
pus vaizdas. Reikia neįtikėtinos valios, kad ištvertum tai, 
ką ji patyrė. 

— Dažniausiai žmonės pademonstruoja pašėlusią valią, 
kai sprendžiamas gyvybės ir mirties klausimas, - ištaria 
Zekė. 

- Ne visi, ne visi, - prislėgtu ir liūdnu balsu atsako 
Hansas. Malina linkteli, tarsi tiksliai žinotų, apie ką jis 
kalba. „Tikrai žinau?“ - susimąsto vėliau. 


„Kas ji?“ - galvoja Malina praverdama palatos duris. 
Zekė laukia koridoriuje. 

Prie sienos stovi vieniša lova. Pro žaliuzes prasiskverbia 
tik ploni šviesos ruoželiai, išsisklaidantys ant pilkšvai 
rudų grindų. Tyliai ir ritmingai pypčioja osciloskopas, dvi 
raudonos lemputės jo ekrane šviečia kaip barsuko akys 
tamsoje. Lašelinių stovai su kraujo ir skysčio maišeliais, 
kateterio maišelis ir plonomis geltonomis antklodėmis 
užklotas kūnas lovoje. Galva ilsisi ant pagalvės. 

Kas ji? 

Į Maliną atsuktas žandas sutvarstytas. 

Kas gi ji? 

Malina atsargiai prisiartina. Kūnas lovoje stenėdamas 


359 


atsuka į ją galvą ir ar tik ne šypsena atsiranda tarpelyje tarp 
tvarsčių“ 

Rankos apvyniotos marle. 

Akys. 

Pažįstu jas. 

Kieno? 

Šypsena dingsta ir nosis, akys ir plaukai virsta prisi- 
minimu. 

Rebeka Stenlund. 

Bengto Andersono sesuo. 

Ji kilsteli Malinai sutvarstytą ranką ir pamoja prieiti 
arčiau. 

Tada įtempiamos jėgos, visi žodžiai turi būti pasakyti iš 
karto, o sakinys baigtas, lyg būtų paskutinis. 

— Pasirūpinkit mano berniuku, jei neišsikapstysiu. 
Pasirūpinkit, kad patektų į geras rankas. 

- Išsikapstysit. 

- Aš stengiuosi, patikėkit. 

— Kas nutiko? Ar pajėgsite papasakoti? 

— Automobilis. 

— Automobilis? 

— Ten mane pagrobė. 

Rebeka Stenlund pasuka galvą ir padeda sutvarstytą 
žandą ant pagalvės. 

— Tada urvas miške. Ir stulpas. 

— Kur tas urvas? 

— Tamsoje. 

— Kur - tamsoje? 

Rebeka užmerkia akis, tarsi sakydama: „Nejįsi- 
vaizduoju.“ 

— Kas tuomet? 

— Rogės ir vėl mašina. 

— Kas? 

Ji vėl purto galvą. 

— Turėjau kaboti kaip Bengtas. 

— Jie buvo keliese? 

Rebeka dar kartą papurto galvą. 

— Nežinau, gerai nemačiau. 

— Otas, kuris jus čia atvežė? 

- Jis man padėjo. 

— Vadinasi, nematėt... 

- Tvojau juodam, tvojau, aš... 

Rebeka nutolsta, užsimerkia ir murma: 

- Mama, mama, ar galime palakstyti tarp obelų? 

Malina prikiša ausį prie jos lūpų. 

— Ką sakote? 

- Lik, mama, lik, tu nesergi... 

— Ar girdite mane? 

-— Berniukas, pasi... 

Rebeka nutyla, tačiau kvėpuoja, krūtinės ląsta kilnojasi. 
Ji miega arba yra be sąmonės. Malina galvoja, ar ji sapnuoja. 
Tikisi, kad daug naktų miegos be sapno, tačiau žino, kad 
sapnai aplankys. 

Šalia pypčioja aparatas. 

viečia jo akys. 
Malina atsistoja. 
Prieš išeidama dar lukteli prie lovos. 

Zekė važiuoja į „Ikea“, o Malina kyla Karalienės gatvėje 
trečiu numeriu pažymėto namo laiptais, kurių pakopose 
sustingusios milijonų metų senumo fosilijos. Vivekos 
Kraford priimamasis trečiame aukšte iš keturių. 

Namas be lifto. 

„Kraford psichoterapija.“ Žalvarinė iškaba su įmantriai 
išraitytomis raidėmis ant blizgančių rudų durų. Malina 
paspaudžia rankeną, tačiau durys užrakintos. 

Skambina. 

Vieną kartą, paskui dar ir dar. 

Duris atidaro keturiasdešimtmetė moteris smulkiai 

garbanotais juodais plaukais. Į ją žvelgia apvalus ir tuo pat 
metu aštrių bruožų veidas. Rudos protingos akys, nors šiuo 
metu ir pusiau paslėptos už akinių raginiais rėmeliais. 

— Viveka Kraford? 

— Vėluojate valandą. 

Ji šiek tiek daugiau praveria duris ir Malina atkreipia 
dėmesį į drabužius. Odinė liemenė kabo ant pūstos 
violetinės palaidinės, o ši savo ruožtu krenta ant pliušinio 
iki kulkšnių siekiančio žalios spalvos languoto sijono. 

— Ar galiu užeiti? 

— Ne. 

— Sakėte, kad... 

— Dabar turiu klientą. Palaukite „McDonald's“, po pus- 
valandžio paskambinsiu. 

— O čia palaukti negaliu? 

— Nenoriu, kad kas nors jus matytų. 

— Ar turite... 

Priimamojo durys užsidaro. 

— „mano mobiliojo numerį? 

Klausimas lieka kaboti ore. Malina pagalvoja, kad dabar 
kaip tik pietų metas ir ji turi puikų pasiteisinimą pašlovinti 
amerikiečių greitojo maisto išperą. 

Iš tiesų „McDonald's“ jai nepatinka. Visada laikėsi 
tvirtos nuostatos nesivesti ten Tuvės. 

Morkytės ir sultys. 

Mums rūpi, kad vaikai nebūtų nutukę. 

Tuomet liaukitės pardavinėję tas prakeiktas bulvytes ir 
limonadą! Ko verta pusiau atsakomybė? 

Cukrus ir riebalai. 

Malina nenoriai atlapoja duris. 

Už nugaros į Sodų aikštę įvažiuoja autobusas. 

Iš pradžių „Big Mac, paskui sūrainis ir staigus noras 
išsivemti. Akį rėžiančios restorano spalvos ir stiprus kepi- 
mo aliejaus dvokas viską tik pablogina. 

Skambink pagaliau. 

Dvidešimt minučių, trisdešimt, keturiasdešimt. 

Telefonas suskamba. 

Pakeliamas akimirksniu. 

— Malina? 

Tėtis? Tik ne dabar, tik ne dabar. 

- Tėti, aš užsiėmusi. 

— Mes pagalvojome apie tą reikalą. 

— Tėti... 

— Tuvė yra laukiama. Kartu su savo draugu, savaime 
suprantama. 

— Ką? Juk sakiau, kad... 

— „paklausk, ar jie vis dar norėtų. 

Kitas skambutis. 

Malina nutildo pokalbį su Tenerife ir persijungia į naują 
skambutį. 

- Klausau. 

— Galite pakilti. 


Vivekos Kraford kabinetas primena biblioteką 
devynioliktojo amžiaus pabaigos aukštuomenės namuose. 
Knygos. Daugybė Froido tomų su naujais blizgančiais 
odiniais viršeliais. Nespalvota Jungo nuotrauka su storais 
auksiniais rėmeliais. Brangūs kilimai, raudonmedžio 
stalas ir turkiškais raštais išmargintas fotelis priešais jaučio 
kraujo spalvos oda aptrauktą sofą. 

Malina sėdi ant sofos, atsisakiusi pasiūlymo išsitiesti 
joje visu ūgiu. Pagalvoja, kad Tuvei patiktų ši modernia 
Džeinės Ostin dvasia įrengta vieta. 

Sukryžiavusi kojas Viveka sėdi fotelyje. 

- Tai, ką papasakosiu, liks tarp mūsų, - ištaria. — 
Niekam ir niekada negalėsite to atskleisti. Tai niekada 
negalės būti paminėta policijos raporte ar kokiame kitame 
dokumente, šio susitikimo niekada nebuvo. Tinka? 

Malina linkteli. 

- Jei kas nors iškils į viešumą, mūsų abiejų profesi- 
nė reputacija atsidurs pavojuje. Taip pat jei paaiškės, kad 
informaciją suteikiau aš. 

- Jei imsiuosi kokių nors su jūsų pasakojimu susijusių 
veiksmų, paaiškinsiu tai intuicija. 

Viveka Kraford šypsosi. | 

Tačiau prieš savo valią. 

Tada vėl surimtėja ir pradeda pasakoti. 

- Prieš aštuonerius metus į mane kreipėsi vyras. Tuomet 
jam buvo trisdešimt septyneri. Norėjo atsikratyti vaikys- 
tės baubų. Nieko ypatingo. Keista šiuo atveju buvo tai, kad 
per pirmuosius penkerius metus nepadarė jokios pažangos. 
Lankydavosi kartą per savaitę. Buvo apsirūpinęs, turėjo 
gerą darbą. Sakėsi norįs kalbėti apie vaikystę, tačiau vietoj 
to teko išklausyti daugybę istorijų visomis įmanomomis 
kitomis temomis. Apie kompiuterių programas, slidinėji- 
mą, obuolių auginimą, įvairias religines pakraipas. Apie 
viską, išskyrus tai, ką minėjo norėjęs aptarti. 

— Kuo jis vardu? 

— Prie to dar prieisiu. Jei reikės. 

— Manau, reikės. 

— Prieš ketverius metus kažkas atsitiko. Jis nenorėjo 
atskleisti, kas, tačiau aš manau, kad kažkas iš jo giminaičių 
moterų tapo smurtinio nusikaltimo auka. Buvo išprie- 
vartauta ir tas įvykis privertė jį pasikeisti. 

— Pasikeisti? 

— Taip. Tada pradėjo pasakoti. Iš pradžių netikėjau, bet 
paskui... Galėjo būti ir kai ko daugiau. 

- Paskui? 

— Kai jis toliau tvirtino savo. 

Veveka Kraford papurto galvą. 

- Kartais, - ištaria, - kyla klausimas, kodėl kai kurie 
žmonės susilaukia vaikų. 

— Man taip pat. 

- Tėtis buvo jūreivis, žuvęs jam dar būnant motinos 
įsčiose. 

„Netiesa, - pagalvoja Malina. - Tėtis buvo kitas.“ 

Vis dėlto leidžia Vivekai Kraford tęsti. 

- Pirmas jo prisiminimas, kurį abiejų pastangomis 

pavyko atkapstyti, buvo atvejis, kai mama uždarė berniuką 
drabužių spintoje. Tuomet buvo maždaug dvejų. Ji nenorė- 
jo rodytis viešumoje su vaiku. Paskui motina ištekėjo už 
aršaus būdo vyro ir susilaukė daugiau vaikų. Trijų brolių ir 
sesers. Naujasis vyras ir sūnūs laikė savo pareiga jį kankinti, 
o motina, panašu, tik skatino. Žiemą išvarydavo jį nuogą į 
lauką, kur stovėdavo sniege ir šaldavo jiems vakarieniaujant 
virtuvėje. Jei protestuodavo - prikuldavo. Tai buvo daugiau 
nei įprasta. Mušdavo, raižydavo peiliu, apipildavo karštu 
vandeniu, mėtydavo į jį sausainių trupinius. Kurstomi tėvo, 
broliai, regis, peržengė visas ribas. Jei smurtas skatinamas, 
vaikai gali tapti nepaprastai žiaurūs. Jie nesupranta, kad tai 
blogai. Selektyvinis smurtas, beveik primenantis sektantų 
veiklą. Jis buvo vyriausiasis brolis, tik kas iš to? Suaugę ir 
vaikai prieš vienišą berniuką. Brolius tokia situacija irgi 
turėjo sužaloti. Sutrikę, šiurkštūs, nepasitikintys ir tuo pat 
metu ryžtingi, įklimpę į tai, ką viduje visi laikome blogiu. 

„Tu tiki gėriu“, - pagalvoja Malina. 

— Kaip jis išgyveno? 

- Fantazijų pasaulyje. Savo visatoje. Išsigalvojo, pasak 
jo, niekada neegzistavusį urvą miške. Kompiuterių progra- 
mos. Religinės pakraipos. Visa tai, ko žmonės griebiasi, 
norėdami susitvarkyti savo pasaulį. Mokslas. Sugebėjo 
nuo jų atsiriboti. Turėjo būti labai stiprios valios. Be to, 
regis, juo rūpinosi sesuo, nors ir nelabai galėdama kuo 
nors padėti. Kalbėjo apie ją, nors dažniausiai be konteksto, 
minėjo kažkokius įvykius miške. Tarsi būtų gyvenęs 
lygiagrečiuose pasauliuose ir išmokęs juos atskirti. Vėliau 
kiekvieno susitikimo metu vaikystės kančios pasireikšdavo 
vis stipriau. Greitai įniršdavo. 

— Buvo linkęs smurtauti? 

— Pas mane - niekada, nors kitur galbūt. Jie degindavo 
jį žvakėmis. Pasakojo apie trobelę miške, kurioje būdavo 
pririšamas prie medžio ir deginamas bei apipilamas karštu 
vandeniu. 

— Kaip jie galėjo? 


- Žmonės gali padaryti kitam žmogui bet ką, kai tik 
liaujasi jį laikę žmogumi. Istorijoje pilna pavyzdžių. Nieko 
nuostabaus. 

— Nuo ko tai prasideda? 

— Nežinau, - atsidūsta Viveka Kraford. - Šiuo atveju 
viskas prasidėjo nuo motinos, o galir dar anksčiau. Manau, 
buvo nemylimas ir tuo pat metu jai reikalingas. Kodėl jo 
neatsisakė - neįsivaizduoju. Galbūt motinai reikėjo ko 
nors nekęsti? Ko nors, į ką galėtų nukreipti savo įniršį? 
Jos neapykanta, be jokios abejonės, lėmė ir vyro bei sūnų 
elgesį. 

— Kodėl nenorėjo jo mylėti? 

— Nežinau. Kažkas turėjo įvykti. 

Viveka nutyla. 

— Paskutiniais metais gulėdavo ant sofos, kur dabar 
sėdite jūs. Tai raudodavo, tai niršdavo. Dažnai šnibždė- 
davo: „Įleiskite mane, įleiskite. Man šalta.“ 

— Ojjūs ką? 

— Bandydavau nuraminti. 

— O dabar? 

— Liovėsi pas mane vaikščioti prieš metus. Kai pastarąjį 
kartą matėmės, jis pratrūko. Vėl neteko nuotaikos, šaukė, 
kad žodžiai nepadeda, kad viską išspręsti galima tik veiks- 
mais, kad dabar jis žino, dabar žino, kažką išsiaiškinęs, 
rėkė žinąs, ko reikia. 

— Daugiau su juo nebuvote susisiekusi? 

Viveka Kraford atrodo nustebusi. 

- Gydymasis pas mane yra savanoriškas, - ištaria ji. - 
Pacientai ateina patys. Pagalvojau, kad jus tai galbūt 
sudomins. 

— Kaip manote, kas nutiko? 

- Taurė buvo perpildyta. Visi jo pasauliai susiliejo. 
Nutikti gali bet kas. 

- Ačiū, - padėkoja Malina. 

— Norite sužinoti jo vardą? 

— Nereikia. 

- Taip ir maniau, - ištaria Viveka Kraford nusisuk- 
dama į langą. 

Malina pakyla eiti. Nežiūrėdama į ją Viveka Kraford 
paklausia: 

— Ojūs pati kaip jaučiatės? 

— Kaip suprasti? 

— Esate lyg atversta knyga. Retai kada požymiai tokie aiš- 
kūs. Regis, nešiojatės širdyje ramybės neduodantį skausmą 
arba netektį. 

- Tiesą sakant, nežinau, apie ką kalbate. 

— Mane rasite čia, jei norėsite. Pasikalbėti. 

Lauke krenta didelės snaigės. „Atrodo kaip dulkės, - 
pagalvoja Malina. - Prieš milijardus metų kažkur kosmoso 
tolybėse išnykusių gražių žvaigždžių likučiai.“ 

Jungsbru, 1961 m. 


Mažas šlykštynė. 

Įdėjau medžiaginį vystyklą. 

Išklojau rūbų spintą iš vidaus skudurais. Gal įmesti 
obuolį ar duonos kriaukšlę? Nors jau neberėkia. Kažkiek 
sykių gavęs per žabtus nenaudėlis ima suprasti, kad rėkimas 
nieko gero neduoda, nuo jo tik skauda. 

Taigi, uždarau. 

Žliumbia be garso, kai keliu į spintą jį dvejų su puse 
metų. 

Pogimdyvinė depresija? 

Taip, neneigsiu. 

Išmokos už vaiką? 

Ačiū, paimsiu. 

Tėvas žuvo. Vienas tūkstantis šeši šimtai aštuoniasde- 
šimt penkios kronos per mėnesį. Biurokratai užkibo ant 
kabliuko, taip jau liūdnai viskas atrodė. Augs be tėvo. Ne, 

nenorėjau jo atsisakyti, taip pat ir pinigaičių. 

Mano melai - visai ne melai, nes jie tik mano. Kuriu 
savo pasaulį. O spintos gyventojas suteikia jam tikrovės. 

Taigi, užrakinu. 

Ir einu savo keliais. 

Pamatę pilvą jie atleido mane iš fabriko. Sakė, negali 
tokių laikyti prie šokoladinių batonėlių konvejerių. 

Užrakinu spintą, o jis paleidžia dūdas. Noriu praverti 
duris ir pasakyti, kad jis čia yra tik todėl, jog jo nėra. 
Pasprink obuoliu, nustok kvėpuoti ir galbūt tapsi laisvas, 
nuokruša. Bet ne. 

Vienas tūkstantis šeši šimtai aštuoniasdešimt penki 
riksdaleriai per mėnesį. 

Traukiu per miestelį į bakalėjos parduotuvę aukštai 
iškėlusi galvą. Neabejoju, kad jos šnibždasi: „Kur berniu- 
kas? Kur ji laiko berniuką?“ Nes žino, kad tu esi. Noriu 
sustoti, padaryti damoms reveransą ir išrėžti, kad berniuką, 
jūreivio sūnų, laikau tamsioje, drėgnoje, skudurais išklotoje 
spintoje. Net ir skylučių prigręžiau, visai kaip Lindbergo 
sūnaus pagrobėjai dėžėje, matėte juk reportažą „Savaitės 
žurnale“. 

Nekalbu su juo, tačiau žodžiai vis tiek kažkaip ima 
rastis jo galvoje. 

Mama, mama. 

Mama. 

Mama. 

Man šlykštu nuo tų garsų, jie kaip drėgnos gyvatės 
šlapioje miško žemėje. 

Kartais matau Kalę. Pavadinau jį tuo pačiu vardu. 

Jis žiūri į mane. 

Ant dviračio atrodo nerangus. Dabar jau paskendęs bu- 
telyje. O ta dora moteriškė pagimdė jam sūnų. Ką jis su juo 
veiks? Negi mano, kad iš to kraujo gali išplaukti kas nors 
gero? Mačiau bernioką. Išpampęs kaip balionas. 

Paslaptis yra mano kerštas. Mano oro bučinys. 

Nemanyk, kad mane gausi, Kale. Nemanyk, kad gavai. 

Rakelės niekas negaus. 
Niekas, niekas, niekas. 
Atidarau spintą. 
Jis šypsosi. 
Mažas nuokruša. 
Užtvoju, kad šypsena dingtų nuo lūpų. 

Sklendžiu per šaltį. Diena balta kaip po manimi plytintys 
laukai. Smaila Vretos vienuolyno bokšto viršūnė rodo man 
kelią į Blosvedretą ir Hultšio mišką. 

Visur balsai. Visi per daugybę metų ištarti žodžiai 
susipynė į baugų ir gražų tinklą. 

Išmokau atskirti balsus, kuriuos noriu girdėti. Suprantu 
juos gerokai giliau, nei sako reikšmės. 

Ką tokius girdžiu? 

Brolių balsus. Eliaso, Jakobo ir Adamo. Jie spyriojasi, 
tačiau vis tiek nori papasakoti. Pradedu nuo Eliaso, 
klausausi, ką turi pasakyti. 


Niekada neparodyk silpnumo. 

Niekada, niekada. 

Kaip tas benkartas. Nors ir vyresnis už mane, Jakobą ir 
Adamą, vis tiek skystablauzdis bliaudavo sniege kaip boba. 
Jei pasirodysi silpnas, jie tavęs nepasigailės. 

Kas jie? 

Tie išperos. Visi ne mūsiškiai. 

Kartais, nors to niekada nesakau mamai ir broliams, 
mąstydavau, kuo jis iš tiesų prasikalto. Kodėl mama jo ne- 
kentė, kodėl mes turėjome jį mušti? Žiūriu į savo vaikus 
ir galvoju, ką jie turėtų iškrėsti, ką galėjo padaryti Karlas? 
Ką mama kurstė mus daryti? Gal galima priversti vaikus 
daryti bet kokias žiaurybes? 

Ne, šalin tokias mintis. 

Žinau, kad nesu silpnas. Man devyneri, stoviu prie 
naujutėlės, baltai nutinkuotos Jungsbru mokyklos įėjimo. 
Ankstyvas rugsėjis, šviečia saulė. Darbų mokytojas 
Bromanas rūko lauke. Nuskambėjo skambutis ir visi 
vaikai puola prie įėjimo, aš pirmas. Kai jau noriu atplėšti 
duris, Bromanas užremia jas ranka, o kitą iškėlęs į viršų 
sušunka: „STOP, PRISIŠIKUSIEMS ČIA NE VIETA!“ 
Šaukia garsiai, garsiai, jo žodžiai priverčia vaikų būrį 
sustoti, mažus raumenėlius įsitempti. Jis pašaipiai šypsosi, 
vis šypsosi ir kiekvienas mano, kad jis kalba būtent apie jį. 
Tada mokytojas surinka: „ČIA SMIRDI MĖŠLU, ELIASAI 
MURVALI, UŽUODŽIU ŠŪDĄ!“ Pasigirsta juoku 
virstantis šnibždesys, o Bromanas riaumoja prarūkytu 
balsu: „PRISIŠIKAI!“ Tada patraukia mane į šalį ir 
plaukuota ranka tvirtai tvirtai prispaudžia prie stiklo, o 
kita atidaro duris ir įleidžia vaikus. Jie juokiasi, praeida- 
mi šaiposi: „Apsišikėlis, suskretėlis, čia dvokia šūdais.“ 
Aš to negaliu pakęsti ir neatlaikęs sprogstu: išsižioju ir 
kandu, giliai suleidžiu dantis į Bromano ranką. Juntu, kaip 
mėsa pasiduoda, ir jam subaubiant pajuntu geležies skonį. 
„Sakyk, parše, kas dabar čia rėkia, kas rėkia?“ 

Atleidžiu žandikaulius. 

Jie norėjo išsikviesti į mokyklą mamą pasikalbėti apie 
tą įvykį. 

„Su tokiu mėšlu, - pasakė ji apkabindama mane vir- 
tuvėje, - mes nesitaikstome, Eliasai.“ 


Toliau plevenu ir klausausi. Dabar esu labai aukštai, 
kur oras per retas žmonėms, 0 šaltis žudantis akimirksniu, 
tačiau tavo balsas, Jakobai, gerai girdimas. Toks aiškus ir 
tyras, permatomas kaip lango rėmas be stiklo. 


— Kulk tą išperą, Jakobai! - rėkė tėtis. 

Kulk. 

Jis nėra vienas mūsų, kad ir kiek tai įsivaizduotų. 

Toks liesas ir nususęs, kad nors ir būdamas dvigubai 

žemesnis spardydavau jam į pilvą, o Adamas laikydavo. 
Adamas buvo ketveriais metais jaunesnis, tačiau vis tiek 
stipresnis ir drūtesnis. 

Tėtis invalido vežimėlyje prie įėjimo. 

Kaip tai nutiko? 

Nežinau. 

Vieną naktį žmonės rado jį parke. Su lūžusiu nugarkau- 
liu. Ir žandikauliu. Motina visada sakydavo, kad, ko gero, 
bus sutikęs tikrą vyrą ir dabar Juodulio laikai baigėsi. 
„Gerk, kol nudvėsi, - sakydavo tiesdama dar vieną tau- 
relę, - pats laikas.“ Ir jis gerdavo. Vežiodavome namuose 
ratais, o jis girtas maurodavo ir bandydavo atsistoti. 

Tai aš jį radau nudardėjusį nuo laiptų. Buvau trylikos. 
Grįžau iš sodo prisiskynęs neprinokusių obuolių, kuriais 
ketinau apmėtyti pravažiuojančias mašinas. 

Akys. 

Spoksojo į mane tokios baltos ir negyvos. Oda buvo 
pilka, o ne raudona kaip visada. 

Aš išsigandau. Norėjau šaukti. 

Vietoj to užspaudžiau jam akis. 

Laiptais nusileido ką tik išsimaudžiusi motina. 

Peržengė per kūną ir pasilenkė prie manęs. Jos plaukai 
buvo šlapi, tačiau vis tiek šilti, kvepiantys gėlėmis ir lapais. 
Sušnibždėjo man į ausį: „Jakobai, mano Jakobai.“ Tuomet 
pridūrė: „Atėjus metui ką nors padaryti, tu juk nedvejosi, 
tiesa? Padarysi tai, kas būtina, ar ne?“ Tada stipriai stipriai 
apkabino. Paskui pamenu bažnyčios varpus ir juodai 
apsirengusius žmones žvyru pabarstytoje aikštėje priešais 
Vretos vienuolyno bažnyčią. 


Žvyru pabarstyta aikštė. 

Apsupta dvyliktą amžių menančių sienų. 

Dabar ten nusileidau ir matau tai, ką tada turėjai regėti 
tu, Jakobai. Ką tie vaizdai tau padarė? Nors viskas juk įvyko 
daug daug anksčiau. Manau, tu darai tai, ką turi padaryti, 
visai kaip aš dabar. 

Vis dėlto ten stipriausias ne tavo balsas. Stipriausias 
Adamo. Jo žodžiai vienu metu protingi ir beprotiški, tokie 
patys gluminantys ir aiškūs kaip žiemos speigas. 


— Tai, kas mūsų, yra mūsų, ir niekas to neatims, 
Adamai. 

Motinos balsas, nepaliekantis vietos man pačiam. 

Buvau turbūt dvejų, kai pirmą kartą supratau, kad tėtis 
jį muša. Supratau, kad ten kažkas visą laiką yra, bet tik 
tam, kad būtų mušamas. 

Smurtas aiškus kaip daugiau niekas. Užpilti akis, 
sudaužyti kieno nors makaulę, visus ištaškyti ir sumušti. 

Štai taip. 

Ir aš mušiau. 

Mama irgi mėgsta aiškumą. 

„Dvejonės, - mėgsta ji sakyti, - ne mums.“ 

Su tuo naujoku buvo kitaip. 

Jis nežinojo. 

Turkas. Atėjo į mūsų mokyklą penktoje klasėje. Iš 
Stokholmo. Jo motušė ir tėtušis gavo darbą šokolado rojuje. 
Galvojo, kad gali mane skriausti, - aš juk buvau tas visada 
nuošalyje liekantis vaikėzas su dėmėtais drabužiais. Manė, 
kad tokiam galima daryti ką nori, jei sieki pasirodyti ko 
nors vertas naujoje vietoje. 

Taigi, jis mane primušė. 

Tiksliau, pabandė. 

Kažkokiu sumautu dziudo veiksmu parvertė ant žemės 
ir užtvojęs kumščiu į nosį paleido kraują. Kai buvau ant jo 
beužšokantis, pasirodė mokytoja, sargas ir kūno kultūros 
mokytojas Bjorklundas. 

Apie įvykį sužinojo brolyčiai. 

Turkas gyveno Hernoje. Palaukėme ant kanalo kranto, 
pasislėpę už beržų prie vandens. Tuo keliu mulkis paprastai 
grįždavo namo. 

Pasirodė ir tą sykį, visai kaip planavo broliai. 

Jiedu iššoko ir numetė jį nuo dviračio. Gulėjo ant 

žvyro prie kanalo ir rėkdamas rodė skyles savo naujuose 
džinsuose. 

Jakobas gręžė jį žvilgsniu, Eliasas taip pat, o aš, pamenu, 
stovėjau prie beržo kamieno ir spėliojau, kas dabar bus. 
Nors iš tiesų Žinojau. 

Eliasas ėmė spardyti dviratį, o kai turkas pabandė 
atsikelti, Jakobas ėmė spardyti jį patį. Iš pradžių į pilvą, 
paskui į dantis. Turkas bliovė, o kraujas varvėjo iš lūpų 
kampučių. 

Aš sulanksčiau rėmą ir įmečiau dviratį į kanalą. Tada 
pribėgęs ėmiau spardyti turką. 

Spardžiau išsijuosęs. 

Vis spardžiau. 

Dar spardžiau. 

Jo tėvai net nepranešė farams. 

Vos po kelių savaičių jie išsikraustė. Mokykloje sklandė 
kalbos, kad grįžo į Turkiją, bet aš tuo netikiu. Jie mat buvo 
kurdai, o tie tai tikrai negrįžtų. 

Grįžtant nuo kanalo į namus sėdėjau Eliasui už nugaros 
ant jo mopedo „Puch Dakota“ Laikiausi apsikabinęs, 
jaučiau, kaip vibruoja jo didelis kūnas, šalia krovininiu 
mopedu burzgė Jakobas. 

Sypsojosi man. Jaučiau nuo Eliaso sklindančią šilumą. 

Mes buvome, mes esame broliai. 

Visi kaip vienas. 

Čia nieko keisto. 

Čia šilta. Manęs niekas neras. 

Žemėtos lubos virš galvos atstoja dangaus skliautą. 
Sausainių trupiniai apačioje. 

Ji man sudavė? 

Ar ji kabo? 

Jei ne, ketinu bandyti dar, dar ir dar. Nes jei sunaikinsiu 

tą kraują, turėsite mane įsileisti, privalėsite, jei paaukosiu 
tai jums. 

Su Kamuoliu buvo lengviau. Sunkus, bet ne taip jau 
baisiai. Apsvaiginau einantį pro šalį automobilių aikštelėje 
Hernoje. Tada buvau pasiėmęs antrą mašiną, tą su paprasta 
bagažine. Toliau viskas kaip su ja, atitempiau rogėmis. 

Tačiau jis per anksti mirė. 

Paėmiau iš fabriko skridinius, iškirpau tvoroje skylę ir 
iš serverinės atjungiau jutiklius. Nelengva. Paltas ant paka- 
bos per matinį stiklą apsaugininkams atstojo mane. 

Ėmiausi jo naktį, miške. Nuleidau, išsunkiau kraują, kad 
tik mane priimtumėte. Viską padariau nepriekaištingai. 

Grandinės, kilpa. Metas į medį, išpampęs išgama. 

Auka. 

Ašjums paaukojau. 

Bet kas nutiko su ja? 

Pamenu, prabudau lauke. Jos nebuvo. Nusvirduliavau 
prie automobilio, įsėdau ir šiaip taip užvedžiau variklį. 
Grįžau čia. 

Bet ar ji kabojo medyje? 

O gali visai kitur? 

Turėtų kaboti. Ištaisiau klaidas, paaukojau. 

Netrukus ateisite ir atidarysite duris. 

Juk ateinate su meile? 

Kas atsitiko? Kas padaryta? 

Mano urve kvepia obuoliais. Obuoliais, trupiniais ir 
dūmais. 


Vidury dienos deganti sekmininkų Filadelfijos bažuy- 
čios iškaba tarsi skelbia: „Čia yra Dievas! Tereikia užeiti ir su 
juo susitikti!“ Bažnyčia įsikūrusi visai šalia „McDonald's“ 
kitoje Karalienės gatvės pusėje. Kontingentas - ištikima 
ir apsirūpinusi publika. Ji pamena laisvųjų bažnyčių 
įspūdžius iš mokyklos laikų. Tie žmonės buvo mandagūs ir 
gana madingai apsirengę, tačiau vis tiek kažkokie trenkti, 
bent jau jai taip atrodė. Tarsi kažko trūktų. Tarsi lipšnu- 

mas ir švelnumas slėptų kažką stebėtinai šiurkštaus. Kaip 
cukraus vata su vinutėmis. 

Malina stebi gatvę. 

Kur Zekė? 

Neseniai jam skambino, prašė paimti prie bažnyčios. 
Susitarė važiuoti į „Collins“ sulaikyti Karlo Murvalio. 

Pasirodo „Volvo“. 

Mašina pristabdo ir Malina įšoka į priekį, nelaukdama, 
kol automobilis visiškai sustos. 

Zekė nekantrauja: 

— Ką pasakė psichologė? 

— Pažadėjau nepasakoti. 

— Malina... - atsidūsta Zekė. 

— Tai Karlas Murvalis nužudė Bengtą Andersoną ir 
bandė nužudyti Rebeką Stenlund. Dėl to jokių abejonių. 

- Iš kur Žinai? Argi jis neturėjo alibio? 

Zekė pradeda važiuoti Karalienės gatve. 

— Moteriška intuicija. Be to, kas pasakys, kad jis nega- 
lėjo kaip nors kompiuteriu atjungti jutiklių, išsikirpti 
skylės „Collins“ juosiančioje tvoroje ir nepastebėtas iš- 
smukti tą naktį? Gal sistemos atnaujinimus buvo baigęs 
jau anksčiau? 

Zekė didina greitį. 

— Taip, kodėl ne. Galbūt jutikliai yra valdomi iš serve- 
rinės, - sutinka jis. - Bet jie juk sakosi jį matę? 

— Gal tik per matinį stiklą, - atšauna Malina. 

Zekė linkteli. Tada ištaria: 

— Giminės visada kelia didžiausių rūpesčių, ar ne? 


Vartai į „Collins gamyklą nuo paskutinio karto 
atrodo padidėję, o miškas prie automobilių aikštelės - dar 
tankesnis ir neįžengiamas. Tingūs fabriko pastatai už 
tvoros primena internavimo barakus, paruoštus bet kurią 
dieną perkelti kur nors į Kiniją, kur būtų užpildyti šimtąją 
čionykščio uždarbio dalį gaunančių darbininkų. 

„Vėl jūs, - tikriausiai pagalvoja poste sėdintis apsau- 

gininkas. - Kiek galite versti mane atidarinėti tą langelį ir 
leisti vidun šaltį?“ 

- Ieškome Karlo Murvalio, - sako Malina. 

Sargas šypsodamasis purto galvą. 

-— Ne ten pataikėte, - atsako. - Užvakar buvo išspirtas. 

- Išspirtas? Gal netyčia žinote, kodėl? Ar jūsų tokia 
informacija nepasiekia? - klausia Zekė. 

Apsaugininkas atrodo užsigavęs. 

— O už ką žmonės būna išspiriami? - paklausia. 

- Nežinau. Jūs man pasakykite, - atšauna Zekė. 

- Jo atveju - už keistą ir grėsmingą elgesį bendradarbių 
atžvilgiu. Dar ką nors norėtumėt sužinoti? 

- Užtenka, - sako Malina. Apie žmogžudystės naktį 
ir tvorą net neklausia. Vienaip ar kitaip, tą naktį Karlas 
Murvalis buvo išėjęs. 


- Argalime paskelbti jo paiešką? - klausia Malina Zekės 
išvažiuojant iš automobilių aikštelės ir judant pagrindinio 
kelio link, kur prasilenkia su įtartinai pasvirusią priekabą 
tempiančiu sunkvežimiu. 

— Ne. Tam reikia kažko apčiuopiamo. 

— Turiu tai. 

— Ko negali paviešinti? 

- Tai jis. 

- Turi sugalvoti ką nors daugiau, Fors. Bet kada gali iš- 
sikviesti jį į apklausą. 

Jie išvažiuoja į pagrindinį kelią, praleidžia mažiausiai 
keturiasdešimčia kilometrų leistiną greitį viršijantį juodą 
„BMW Cruiser“. 

- Tada turime jį rasti. 

— Manai, jis namuose? 

- Visada galime pabandyti. 

— Neprieštarausi, jei paleisiu muziką? 

— Ką tik panorėjęs, Zeke. 

Po kelių akimirkų saloną užpildo šimtai vokiškai dai- 
nuojančių balsų. 

Ein bisschen Frieden, ein bisschen Sonne... 
- Klasikinių šlagerių chorinės versijos! - sušunka 
Zekė. - Visada praskaidrina nuotaiką, ar ne? 


Skambinant į Karlo Murvalio buto duris Tanerforsve- 
geno gatvėje laikrodis rodo kelias minutes po pusės keturių. 
Durų dažai apsilupinėję ir Malina pirmą kartą atkreipia 
dėmesį, kad visa laiptinė prašosi remonto. Panašu, kad 
bendro naudojimo patalpų būklė čia niekam nerūpi. 

Niekas neatidaro. 

Malina pažvelgia pro pašto angą. Ant grindų guli 
nejudinti laikraščiai ir laiškai. 

— Net ir sumautos kratos negalime prašyti, - sako 
Malina. - Negaliu nurodyti, ką sužinojau iš Vivekos 
Kraford, o Rebekos Stenlund užpuolimas taip pat nesutei- 
kia teisės brautis kaip panorėjus. 

— Kur jis galėtų būti? - garsiai klausia Zekė. 

— Rebeka Stenlund minėjo mišką ir urvą jame. 

— Tik nesakyk, kad vėl važiuosime į mišką. 

— Ką dar, jei ne jį, matėme tą naktį? Turėjo būti jis. 

— Manai, glaudžiasi medžiotojų trobelėje? 

— Vargu, tačiau miške kažkas yra. Jaučiu visomis 
ląstelėmis. 

— Tada nėra ko laukti, - ištaria Zekė. 


Pasaulis susitraukia šaltyje. Pavirsta tamsiu kambariu, 
apimančiu viską, kas yra po atmosfera. Tampa tiršta juo- 
dąja skyle. 

„Tu slepi paslaptis, tamsusis Esterjotlando miške“, - 
galvoja Malina. 

Sniegas kietesnis nei praėjusį kartą, pluta išlaiko jų svorį. 
Gal šaltis pamažu pavertė sniegą ledu? Per kelis mėnesius 
užslinkęs ledynmetis, pakeičiantis augaliją, kraštovaizdį 
ir miško garsus. Supantys medžiai primena didžiules, 
apleistas antikines kolonas. 

Žingsnis po žingsnio. 


Iš visų nematomų, paliktų, tėvams, mamoms ir visam 
pasauliui nerūpinčių vaikų visada atsiras nepritampančių 
ir nerandančių vietos, o juos atstūmęs pasaulis sulauks 
pasekmių. 

Karin Tailande. 

Janė Bosnijoje ir Ruandoje. 

Stokholme. 

Linšiopinge. 

Jungsbru. Blosvedrete. 

„Nieko sudėtingo, - mąsto Malina. - Tereikia pasi- 
rūpinti mažyliais ir silpnais. Parodyti meilę. Nėra įgimto 
blogio. Jis sukuriamas. O štai įgimtu gėriu tikiu. Tik ne 
dabar, ne šiame miške. Jį gėris seniai apleido. Čia yra tik 
išgyvenimas.“ 

Amžinai per plonose pirštinėse gelia pirštus. 

— Perkūnas, kaip šalta, - sako Zekė. Malinai atrodo, kad 
pastaraisiais mėnesiais ji girdėjo tuos žodžius tūkstančius 
kartų. 

Kuo tirštesnės darosi sutemos ir kuo giliau skverbiasi 
šaltis, tuo mažiau klauso kojos. Kojų ir rankų pirštų pojūtis 
dingo. Neliko net gėlimo. 

Murvalių trobelė dunkso paskendusi speige ir vienatvė- 
je. Sniegas paslėpė visas slidžių vėžes. 

Malina su Zeke tyliai stovi prie trobelės. 

Klausosi, tačiau nieko nesigirdi, tik juos supantis 
bekvapis žiemos miškas. 

„Bet aš tai jaučiu. Jaučiu. Tu visai prie pat.“ 


Ko gero, buvau užmigęs. Krosnis šalta, nė vienos 
rusenančios malkos, šalta, reikia vėl pakurti, kad jiems 
atėjus manęs įleisti viduje būtų šilta. 

Mano žeminė yra mano namai. 

Visada buvo mano vieninteliai namai. Buto 
Tamerforsvegeno gatvėje namais niekada nelaikiau. Tiesiog 
vieta, kurioje miegodavau, galvodavau ir bandydavau 
suprasti. 

Įdedu malkų, mėginų užkurti, tačiau sugrubusios 
rankos nenulaiko degtukų. 

Man šalta. 

Tačiau turi būti šilta, kai jie mane įleis, kai aš patirsiu 
jos meilę. 


— Čia nieko nėra, Fors. Ar girdi, ką sakau? 

Proskyna priešais trobelę. Visiškai begarsė vieta, 
apsupta medžių, miško ir nepermatomos tamsos. 

- Klysti, Zeke. 

Kažkas čia yra. Kažkas juda. Blogis? Šėtonas? Užuodžiu 
tai. 

— Po penkių minučių visiškai sutems. Aš einu atgal. 

— Dar truputį, - paprašo Malina ir pradeda eiti. 

Jie braunasi į tankmę dar apie keturis šimtus metrų ir 
Zekė netenka kantrybės: 

— Grįžtam! 

— Dar truputį. 

— Ne. 

Malina apsigręžia ir patraukia atgal, taip ir nepriėjusi 
už penkiasdešimties metrų augančių medžių, kur iš mažo 
žeminės kamino ima kilti pilki dūmai. 


Nuopadidėjusių apsukų riaumoja variklis. Jie pravažiuo- 
ja prie Vretos vienuolyno plytinčius golfo laukus. 

„Keista, - galvoja Malina.- Palieka vėliavėles per 
Žiemą. Anksčiau nepastebėdavau. Tarsi kažkokia proga.“ 

Tada ištaria: 

- Važiuojam pas Rakelę Murval. Ji žinos, kur jis. 

- Išprotėjai, Malina. Prie tos tetulės tu neprieisi arčiau 
nei per penkis šimtus metrų. Pats tuo pasirūpinsiu. 

- Ji žino, kur jis slepiasi. 

- Visai nesvarbu. 

- Svarbu. 

— Ne. Ji tave apskundė dėl priekabiavimo. Dabar apsi- 
lankymas ten prilygtų profesinei savižudybei. 

— Velnias. 
Malina trenkia ranka į prietaisų skydelį. 
- Vežk prie mašinos. Palikau automobilių aikštelėje 


> € 


prie „McDonalds“. 


- Atrodai žvali, mama, - sako nuo knygos akis pa- 
keldama ant sofos įsitaisiusi Tuvė. 

— Ką skaitai? 

— „Laukinę antį“. Ibseno pjesė. 

— Nenuobodu skaityti pjesę? Gal geriau būtų pažiūrėti? 

— Galima ir skaityti, jei turi fantaziją. 

Televizorius įjungtas. „Jeopardy“*. Rubuilis Adamas 
Alsingas**, įsispraudęs į geltoną kostiumą. 

Kaip Tuvė sugeba skaityti rimtą literatūrą esant tokiam 
fonui? 

— Buvai lauke, mama? 

— Taip, net ir miške. 

— Ko ten? 

— Kai ko ieškojome su Zeke. 

Tuvė linkteli, nesukdama sau galvos, ar jie rado tai, ko 
ieškojo. Vietoj to vėl sutelkia dėmesį į knygą. 

Jis nužudė Bengtą Andersoną. Bandė nužudyti Rebeką 
Stenlund. 

Kas yra Karlas Murvalis? Kur jis? 

Kad tu prasmegtum, Rakele Murval. 

Jos sūnūs. 

Priešais Tuvę ant stalo guli atverstas visuomenės mokslo 
vadovėlis. Antraštėje kalbama apie valstybės valdymo 
formas, skyrius iliustruotas Jorano Persono ir kažkokio 
Malinai nežinomo imamo nuotraukomis. Žmones galima 
paversti kuo tik nori. Taip jau yra. 

-— Tuve, šiandien skambino senelis. Sakė, kad abudu su 
Markusu esate laukiami Tenerifėje. 


* Jeopardy - daugelyje šalių populiarus amerikiečių televizijos žai- 
dimas. 
** Adamas Alsingas - populiarus Švedijos televizijos laidų vedėjas. 

Tuvė atplėšia akis nuo televizoriaus. 

— Aš nebenoriu, - ištaria. - Be to, bus sunku įtraukti 
senelį į mūsų melus apie užgriuvusius kitus svečius. 

— Dieve brangus, - ištaria Malina, - kaip tokie paprasti 
dalykai tampa tokie sudėtingi? 

— Nenoriu ten važiuoti, mama. Ar turiu pasakyti Mar- 
kusui, kad senelis persigalvojo? 

- Ne. 

— O kas, jei kada nors ten nuskrisime ir senelis ims kal- 
bėti, kad praėjusį kartą neatvažiavome, nors jis ir kvietė? 

Malina atsidūsta. 

— Gal tiesiog reikėtų pasakyti Markusui, kaip viskas yra 
iš tiesų“ 

— O kaip viskas yra iš tiesų? 

— Senelis persigalvojo, bet tu nebenori. 

— O tos melagystės? Negi tai nesvarbu? 

— Nežinau, Tuve. Toks mažas melas neturėtų būti labai 
pavojingas. 

— Tada gerai. Galėtume važiuoti. 

— Maniau, kad nenori. 

— Ne, tačiau galėčiau, jei norėčiau. Geriau tegul senelis 
lieka nusivylęs. Gal pasimokys kitą kartą. 

— Vadinasi, renkiesi Orę? 

- Mmm. 

Tuvė nusisuka ir tiesia ranką prie nuotolinio valdymo 
pultelio. 


Tuvei užmigus Malina dar valandėlę pasėdi ant sofos. 
Paskui atsistoja, eina į prieškambarį, užsimeta pistoleto 
dėklą ir apsivelka striukę. Prieš išeidama pasirausia 
viršutiniame komodos stalčiuje. Kažką susiranda ir įsikiša 
į priekinę džinsų kišenę. 

74. 


Vasario 17 d., penktadienis 


Linšiopingas vidurnaktį. Paties šalčiausio vasario naktis 
iš ketvirtadienio į penktadienį. Centre neoninės reklamos 
varžosi su gatvių žibintais, kas suteiks bent kiek juntamesnę 
šilumą gatvėms, kuriomis troškulio kamuojami, vieniši ir 
pramogų išvarginti praeiviai greitai šmirinėja tarp įvairių 
restoranų ir barų, tarsi giminingų sielų ieškantys Arkties 
tyrinėtojai. 

Niekur nėra eilių. 

Per šalta. 

Malinos rankos spaudžia vairą. 

Miestas pro automobilio langą. 

Sodų aikštėje burzgia raudoni ir oranžiniai autobusai, 
viduje sėdi namo susiruošę paaugliai. Raudonais žandais, 
nusiplūkę, tačiau akys kupinos laukimo. 

Ji pasuka vairą ir važiuoja Karalienės gatve Stongono 
link, šone lieka nekilnojamojo turto agentūros vitrinos. 

Svajonės apie namus. 

Vaizdus, kuriuos prabudęs matysi pro langus. 

Svajonės mieste gyvos, kad ir kaip būtų šalta, kad ir kas 
nutiktų. 

„Apie ką svajoju aš?“ - pagalvoja Malina. 

„Apie Tuvę. Apie Janę. Danielį. 

Kūnas gali apie jį svajoti. 

Be ko aš tikiuosi? Kokiu ilgesiu dalinuosi su autobuse 
sėdinčiomis paauglėmis?“ 


Daugiabučio durys atsidaro.  Nerakinamos net 
naktimis. 

Malina atsargiai lipa laiptais. Vogčia. Niekam nenori 
pranešti apie savo vizitą. 

Sustoja prie Karlo Murvalio durų. 

Klausosi. 

Tačiau naktis tamsi, o grindys viduje ir toliau nuklotos 
nejudintais laikraščiais. 

Pasibeldžia. 

Lukteli. 

Tada į rakto skylutę įkiša visraktį. Paklibina, pasukioja 
ir lengvai trakštelėjusi spyna pasiduoda. 

Viduje tvyro troškus nevėdintos patalpos kvapas, tačiau 
šilta. Radiatoriai neabejotinai atsukti, kad neužšaltų. Inži- 
nieriaus įžvalgumas, nepaisant Karlo Murvalio viduje 
turėjusio kirbėti suvokimo: „Čia daugiau negyvensiu, todėl 
visai nesvarbu, jei radiatoriai užšals. 

Vis dėlto jis gali čia būti. Nedidelė tikimybė egzistuoja. 

Malina stovi nejudėdama. 

Klausosi. 

Gal išsitraukti ginklą? 

Ne. 

Uždegti šviesą? 

Reikia uždegti šviesą. 

Malina nuspaudžia jungiklį prie vonios durų ir prieš- 
kambarį užlieja šviesa. Kabykloje tvarkingai į eilę 
sukabintos striukės ir paltai. 

Klausosi. 

Tik tylos spengimas. 

Greitai apeina kambarius ir grįžta į prieškambarį. 

„Švaru“, - pagalvoja. 

Apsidairo prieškambaryje, ištraukia komodos stalčius. 
Kumštinės pirštinės, kepurė, popieriai. 

Algos lapelis. 

57 000 kronų. 

Kompiuterinės fantazijos. Nors kas tie pinigai? 

Malina eina į virtuvę. Rausiasi stalčiuose, nužvelgia 
sienas. Tuščios, išskyrus laikrodį su gegute. 

Tuojau pirma valanda. Neišsigąsk, jei gegutė užkukuos. 
Netrukus taip ir padarys. Svetainė. Stalčiai pilni popierių: 
pranešimų iš banko, reklaminių lankstinukų. Nieko 
įtartino. 


383 


Staiga Malinai dingteli: bute nėra drabužių spintų. 
Prieškambaryje, ten, kur tokia turėtų būti, tuščia. 

Malina vėl jame. 

Spintos vietoje tik uždažyti kampai. 

„„Užrakindavo jį... 

Malina eina į miegamąjį. Paspaudžia jungiklį, tačiau 
kambaryje toliau tamsu. Ant rašomojo stalo prie lango 
stovi šviestuvas. Langai išeina į galinį kiemą ir sodo žibintas 
apšviečia kambario sienas silpna pilka šviesa. 

Įjungia šviestuvą. 

Kūgio formos lempa ant peiliu kažkieno išraižyto 
stalviršio. 

Apsisuka. 

Girdi, kaip prie namo sustoja mašina. Kažkas uždaro 
dureles. Ji ranka paliečia ginklo dėklą. Paprastai nemėgsta 
nešiotis pistoleto, bet dabar juo labai džiaugiasi. Laiptinės 
apačioje pokšteli uždaromos lauko durys. Malina pirštų 
galiukais pereina į prieškambarį, tuo pat metu klausydama 
žingsnių laiptinėje. 

Pasigirsta vienu aukštu žemiau į spyną kišamo rakto 
garsas. 

Durys atsargiai uždaromos. 

Malina atsikvepia. 

Grįžta į miegamąjį ir tada pamato ją. Drabužių spintą. 
Lovos kojūgalyje. Norėdama daugiau šviesos uždega ant 
sienos pritvirtintą šviestuvą prie lovos. Pastebi, kad jis 
specialiai sumontuotas taip, jog šviesa kristų tiesiai ant 
drabužių spintos. Ant rankenos kabo spyna. 

Kažkas ten užrakinta. 

Žvėris? 

Malina nedvejodama kiša į spyną visraktį. Toji spyriojasi 
ir po trijų minučių nugara sudrėksta nuo prakaito. 

Galiausiai spyna trakšteli ir pasiduoda. Ji atsargiai pra- 
veria duris ir pažvelgia vidun. 


Matau tave, Malina. Ar prieš tavo akis atsivėrė teisybė? 

Jautiesi saugi ar išsigandusi nuo to, ką regi akys? Ar dabar 
naktimis geriau miegosi? 

Pažvelk į jį, pažvelk į mane, į Rebeką, tiksliau, Lotą, kuo 
ji man visada liks. Mes vieniši. 

Ar tavo tiesa gali užgydyti mūsų vienatvę, Malina? 


Malina apžiūrinėja vidines spintos sienas. Išklijuotos 
tapetais su stilizuotu žalių obuolių pilnu medžiu. Dugne 
šalia apvalių sausainių pakelio mėtosi įvairios knygos apie 
asų garbinimą ir psichoanalizę, Biblija ir Koranas. Juoda 
užrašų knygelė. 

Malina varto knygelę. 

Darbotvarkės pastabos. 

Tvarkingas braižas, mažos, beveik neįskaitomos raidės. 

Apie darbą „Collins“. 

Vizitus pas Viveką Kraford. 

Toliau atrodo, kad rašančiajam kažkas nutiko, tarsi ra- 
šiklį būtų perėmęs kitas žmogus. Braižas pasidaro nelygus, 
nebelieka datų, stilius tampa fragmentiškas. 

„vasarį bus viduržiemis... 

„dabar žinau, žinau, ką tokius reikia paaukoti... 

Ir keliose vietose: „Įleiskite mane.“ 

Knygelės gale - detalus žemėlapis. Blosvedretas, laukas 
su nupieštu medžiu netoli tos vietos, kur buvo rastas 
Kamuolys, ir vieta miške, kažkur ten, kur turėtų būti 
Murvalių medžiotojų trobelė. 

Jis čia sėdėjo ir kalbėjosi su mumis. 

Su ta knygele už nugaros ir visomis paslaptimis viduje. 

Pačios baisiausios pasaulio grimasos sėdėjo tiesiog 
priešais mus, tačiau sugebėjo pasislėpti po kauke ir išlikti 
mums pažįstamoje tikrovėje. 

Malina girdi visų jo balsų riaumojimą. Jie sklinda iš 
spintos, smelkiasi į kambarį, toliau į ją pačią. Vidų sukausto 
šaltis. Daug blogesnis už pačią žemiausią įmanomą tem- 
peratūrą anapus lango. 

Lūžio taškai. 


Viduje ir lauke. 

Fantazijų pasaulis. 

Tikras pasaulis. 

Jie susitinka. Kažkur labai giliai pasąmonėje jis 
žino reikalavimus. Dalyvauja žaidime. Aš išsigelbėsiu: 
paskutiniai suvokimo likučiai, už kurių galima kabintis, 
prieš sąmonei susiliejant su instinktais. 

Kitas žemėlapis. 

Kitas medis. 

Ten turėjo kaboti Rebeka, ar ne? 


Nenusimink, Malina. Tai dar ne pabaiga. 

Matau Rebeką lovoje. Ji miega. Odos persodinimo į 
žandus ir ant pilvo operacija praėjo sėkmingai. Gal nebus 
tokia graži kaip anksčiau, tačiau tuštybė jos seniai nebe- 
kamuoja. Jai neskauda. Gretimoje lovoje miega sūnus, o jos 
gyslomis teka naujas kraujas. 

Karlo reikalai prastesni. 

Žinau, turėčiau ant jo pykti, nes tai jis su manimi taip 
pasielgė. Tačiau jis guli savo šaltoje žeminėje susisupęs į 
antklodes priešais krosnį su gęstančia ugnimi ir jame matau 
tik patį vienišiausią žmogų visoje planetoje. Jis neturi net 
savęs paties, o save net ir aš visada turėjau. Net ir tada, kai 
apimtas nevilties nukirtau tėvui ausį. 

Taigi, negaliu pykti ant tokios vienatvės, nes tai reikštų 
pykti ant žmonių, kas nesuteikia jokios paguodos, jei tik 
apskritai yra įmanoma. Juk širdyje visi esame dori ir linkin- 
tys gero, ar ne taip? 

Vėjas vėl darosi šaltas. 

Malina. 

Turi tęsti. 

Aš neturėsiu ramybės, kol tas vėjas nenurims. 


Malina padeda užrašų knygelę atgal. 
Keikia save, kad paliko ant jos pirštų atspaudus, nors tai 
jau nesvarbu. 


386 


Kam skambinti? 

Zekei? 

Svenui Šiomanui? 

Malina išsitraukia mobilųjį ir surenka numerį. Po 
keturių signalų atsiliepia. 

Užsimiegojęs Karin Juhanison balsas: 

— Karin klauso. 

— Čia Malina. Atleisk, kad trukdau. 

- Viskas gerai, Malina, aš lengvai užmiegu. 

- Ar gali atvažiuoti į butą Taneforsvegeno 34 name? 
Pačiame viršuje. 

— Dabar? 

— Taip. 

— Būsiu po penkiolikos minučių. 


Malina apieško Karlo Murvalio drabužius. 

Randa kelis plaukus. 

Įdeda į virtuvėje rastą šaldymo maišelį. 

Vėl išgirsta už vartų sustojantį automobilį. Vėl pokšteli 
durelės. 

Sušnibžda iškišusi galvą į laiptinę: 

— Karin, aš čia, viršuje. 

— Ateinu. 

Malina aprodo Karin butą. 

Grįžus į prieškambarį Karin ištaria: 

— Teks ištirti spintą ir likusią buto dalį. 

— Pasikviečiau tave visų pirma dėl ko kito. Va dėl ko. 
Noriu atlikti šitų DNR testą. 

Malina ištiesia maišelį su plaukais. 

- Nedelsiant. Ir palyginti su Marijos Murval prievar- 
tautojo mėginiu. 

- Čia Karlo Murvalio? 

- Taip. 

- Jei dabar pat nuvažiuosiu į laboratoriją, atsakymas 
bus rytoj ryte. 

— Ačiū, Karin. Taip greitai? 

— Su geru plaukų kuokštu tai vieni juokai. Nesame tokie 
jau atsilikę. Kodėl taip svarbu? 

— Nežinau, Karin, tačiau kažkaip svarbu. 

— O visa tai? 

Karin mosteli ranka į butą. 

— Turi juk kolegų, - atsako Malina. - Net jei tau jie ir 
neprilygsta. 

Karin išsukant iš kiemo Malina skambina Svenui 
Šiomanui. Perduoda toliau. Užkuria mašiną, kuri turi būti 
užkurta. 

Miegamasis apšviestas ekspertų prožektorių. 

Rūbų spintą kratantys Svenas Šiomanas ir Zekė atrodo 
pavargę. Prieš tai Šiomanas telefonu paklausė, kodėl ji 
atvažiavusi į butą ir kaip patekusi vidun. „Nuojauta. Be 
to, durys buvo atrakintos“, - atsakė ji, o Svenas daugiau 
neklausinėjo. 

Zekė užsitempia plastikines pirštines ir vėl tiesia ranką 
prie užrašų knygelės. Varto, skaitinėja, padeda atgal. 

Vos tik atvykusiems Svenui ir Zekei Malina iš karto 
parodė knygelę su tekstais ir žemėlapiais. Suvedė visus 
galus, papasakojo, kokių priemonių ėmėsi ir kad čia jau 
buvo Karin. Nupasakojo, kas, sprendžiant iš atvedusių iki 
čia įvykių, turėjo nutikti. Pastebėjo, kad pasakojimas juos 
dar labiau nuvargino. Užsimiegoję sunkiai gaudė žodžius 
ir negebėjo kaip reikiant įsijausti, nors Svenas pritardamas 
linkčiojo, tarsi patvirtindamas, kad tai tiesa. 

— Taip, velniai griebtų... - ištaria Zekė, atsisukdamas į 
Maliną, ši sėdi ant kėdės prie rašomojo stalo ir svajoja apie 
puodelį kavos. 

— Kaip manai, kur jis dabar? 

— Tikriausiai miške. Kur nors netoli medžiotojų 
trobelės. 

— Mes jo neradome. 

— Gali būti bet kur. 

- Jis sužeistas. Tai žinome. Rebeka Stenlund sakėsi jį 
pritrenkusi. 

Sužeistas žvėris. 

— Paskelbta paieška visoje šalyje, - sako Svenas. - 
Neatmetama savižudybės galimybė. 

— Ar pasiųsime į mišką kinologus su šunimis? - klausia 
Malina. 

— Palauksime ryto. Dabar per tamsu. Be to, šunys tokia- 
me šaltyje netenka uoslės, todėl nesu tikras, ar tai labai gera 
mintis. Kinologai geriau žinos, - sako Svenas. - Jo ieško 
visi ekipažai. Vienintelis apie galimą buvimą miške bylo- 
jantis faktas yra taškeliai užrašų knygelės žemėlapiuose. 

- Tai daug, - atsako Malina. 

— Vakar po pietų medžiotojų trobelėje jo nebuvo. Jei 
yra sužeistas, iš karto nusigavo į slėptuvę ir dabar ten guli. 
Vadinasi, tikimybė rasti medžiotojų trobelėje minimali. 

— Tačiau jis gali būti kur nors netoliese. 

— Nepulkime stačia galva, Fors. 

— Malina, - įsiterpia Zekė, - aš palaikau Sveną. Dabar 
penkios ryto. Vakar vakare trobelėje jo nebuvo. 

— Fors, - ištaria Svenas, - eik namo ir pamiegok. Vi- 
siems bus geriau, jei prieš rytojaus darbus truputį pailsėsi. 
Tada šviesiomis galvomis apsvarstysime, kur jis gali būti. 

— Ne, aš... 

— Malina, - nutraukia Svenas, - tu jau peržengei ribą. 
Tau reikia pailsėti. 

— Turime jį rasti. Manau... 

Malina nebaigia sakinio. Jie nesuprastų jos minčių. 

Vietoj to atsistoja ir išeina. 

Leisdamasi laiptais susiduria su Danieliu Hiogfeltu. 

- Ar Karlas Murvalis įtariamas Bengto Andersono 
nužudymu ir Rebekos Stenlund užpuolimu? - klausia lyg 
niekur nieko. 

Malina neatsako. 

Prasispraudžia ir leidžiasi toliau. 


„Ji pavargusi ir išsekusi , - pagalvoja Danielis, lipda- 
mas paskutinius laiptelius iki buto, kurio duris saugo du 
uniformuoti policininkai. 

„Patekti vidun nebus lengva. 

Bet nuleisti rankas būtų gėda. 

Malinai, atrodo, visai nerūpi, kad atsisakiau „Expres- 
sen“ pasiūlymo. 

O ko aš tikėjausi? Mes juk viso labo geri sugulovai ir 
daugiau nieko, šis tas kūnui, o sielai - vargu. 

Vis dėlto buvai graži, Malina, kai spraudeisi pro mane. 

Pašėlusiai graži, pavargusi ir nusiplūkusi. 

Paskutinės pakopos. 

Danielis nusišypso uniformuotiems pareigūnams. 

- Neturi jokių šansų, Hiogfeltai, - šypsena atsako 
aukštesnysis. 


Kartais, kai Malina galvoja, kad sudėti bluostą bus 
sunku, miegas užklumpa vos per kelias akimirkas. 

Ji sapnuoja šiltoje lovoje. 

Lova yra minkštos grindys baltame kambaryje su 
šiltame vėjyje plevenančiomis permatomomis sienomis. 

Už sienų kaip ryškius šešėlius mato visus: mamą, tėtį, 
Tuvę, Janę. Zekė taip pat čia. Svenas Šiomanas, Juhanas 
Jakobsonas, Karimas Akbaras, Karin Juhanison, Biorjė 
Sverdas ir jo žmona Ana. Broliai Murvaliai, Rebeka ir 
Marija, nerangus storas siluetas su futbolo kamuoliu 
rankose. Atsiranda Markusas, Biga, Hasė ir „Collins“ ap- 
saugininkas poste, taip pat Gotfridas Karlsonas, Veinas 
Andersonas, seselė Hermanson, Jungsbru chuliganai, 
Margareta Svenson, Joranas Kalmvikas, Niklas Nyrenas ir 
daug daug kitų. Sapne yra visi, tarsi kuras prisiminimams 
ir navigacijos gairės sąmonei. Pastarųjų savaičių įvykiuose 
dalyvavę žmonės šmėžuoja it plūdurai apšviestoje erdvėje, 
kuri gali būti bet kas. Viduryje tos erdvės spinduliuoja 

Rakelė Murval, juodos bangos pulsuoja nuo jos šešėlio. 


Ant naktinio stalelio suskamba žadintuvas. 
Kietas ir garsus skaitmeninis signalas. 
Laikrodis rodo 07.35. 

Po pusantros valandos sapnų metas baigiasi. 


Prieškambaryje ant grindų guli „Correspondenten“. 

Jie nors kartą atsilieka, nors, aišku, tik dėl leidybos 
procesų trukmės. 

Turi visą informaciją apie Rebeką Stenlund. Nurodo, 
kad ji yra nužudytojo Bengto Andersono sesuo, tačiau nė 
žodžio apie Karlą Murvalį ir šios nakties įvykius. 

Laikraštis tuo metu, ko gero, jau buvo atiduotas spaus- 
dinti. Tačiau internete naujienos tikrai bus. Dabar neturi 
jėgų patikrinti, o ir nesužinotų nieko naujo. 

Laikraštyje - keli Danielio Hiogfelto straipsniai. 

Kaip visada. 

„Gal šiąnakt buvau pernelyg atšiauri? Gal būtų sąžinin- 
ga suteikti jam šansą parodyti, koks yra iš tiesų?“ 

Duše kūną glosto šiltas vanduo ir Malina jaučia, kad 
bunda. Apsirengia. Mikrobangų krosnelėje pasišildžiusi 
puodelį vandens, stovėdama prie kriauklės išgeria drung- 
nos tirpios kavos „Nescafė“. 

„Kad tik šiandien rastume Karlą Murvalį, - pagal- 
voja. - Gyvą arba mirusį.“ 

Ar gali būti nusižudęs? 

Dabar viskas įmanoma. 

Ar gali įvykdyti naują žmogžudystę? 

Ar jis išprievartavo Mariją Murval? Karin greitai ištirs 
mėginį ir atsakymas bus jau šiandien. 

Atsidususi Malina žvelgia pro langą į Šventojo Lauryno 
bažnyčią ir medžius, šalčiui nepasiduodančios šakos 
kerojasi į visas puses. „Visai kaip žmonės mūsų platu- 
mose, - pagalvoja kelionių agentūros iškabas pamačiusi 
Malina. - Nors sąlygos ir netinkamos gyvenimui, tačiau 

namus susikūrėme būtent čia. 
Miegamajame Malina užsisega dėklą su pistoletu. 
Praveria Tuvės kambario duris. 
Gražiausia visame pasaulyje. 
Leidžia dar pamiegoti. 


Karimas Akbaras tvirtai laiko sūnaus ranką. Jaučia 
aštuonmečio pirštus kumštinėje pirštinėje. 

Vyrai traukia pabarstytu takeliu į mokyklą. Trijų ir 
keturių aukštų daugiabučiai Lambuhove primena netyčia 
lygumoje atsidūrusias kosmines stotis. 

Paprastai sūnų į pamokas palydi žmona, tačiau šiandien 
skundėsi baisiu galvos skausmu ir net nepakilo iš lovos. 

„Byla išspręsta. Teliko jį suimti. Nejau tuomet viskas 
bus baigta? 

Malina pasidarbavo. Zekė, Juhanas ir Biorjė. Patikimas 
kaip uola Svenas. Ką be jų daryčiau? Mano vaidmuo yra 
stumti juos į priekį, neleisti nukabinti nosies. Niekinga, 
palyginti su tuo, ką daro jie. Jie rūpinasi žmonėmis. 

Malina. Įvairiais požiūriais tiesiog ideali tyrėja. Turinti 
nuojautą, nepailstanti, net šiek tiek maniakiška. Sumani? 
Be jokios abejonės. Gerąja prasme. Randa trumpesnius 
kelius, nebijo rizikuoti. Tačiau protingai. Bent jau ne per 
dažnai. 

— Ką šiandien veiksite mokykloje? 

— Nežinau. Kaip visada. 

Toliau Karimas ir sūnus eina tylėdami. Priėjus neaukštą 
baltų plytų mokyklos pastatą Karimas atidaro durisir sūnus 
dingsta viduje, tarsi prarytas silpnai apšviesto koridoriaus. 


„Correspondenten“ guli pašto dėžutėje prie kelio. 

Rakelė Murval pradaro lauko duris ir išėjusi ant laiptų 
konstatuoja, kad šiandien šaltis drėgnas. Nuo tokio ima 
sukti sąnarius. Vis dėlto panašios fizinės kančios jos 
nekamuoja. Visada galvojo: „Mano mirtis bus staigi. 
Neketinu inkšdama voliotis palatoje negebėdama net šūdų 

sulaikyti.“ 

Atsargiai eina per sniegą, saugodama savo šlaunikaulių 
kaklelius. 

Pašto dėžutė atrodo taip toli, tačiau artėja su kiekvienu 
žingsniu. 

Berniukai dar miega. Netrukus prabus, bet ji nori per- 
skaityti laikraštį jau dabar, nelaukdama, kada jie užneš 
arba perskaitys naujienas tame monitoriuje svetainėje. 

Pakelia dėžutės dangtelį. Laikraštis guli ant kelių 
negyvų auslindų. 

Grįžusi į vidų įsipila ką tik išvirtos kavos, įsitaiso prie 
virtuvės stalo ir įninka į laikraštį. 

Vėl ir vėl perskaito straipsnius apie Bengto Andersono 
nužudymą ir užpuolimą. 

„Rebeka? 

Žinau, kas nutiko. 

Aš ne tokia kvaila. 

Paslaptys. Praeities šešėliai. Mano melai. Yla pradeda 
lįsti iš maišo. 

Jo tėvas buvo jūrininkas. 

Taip visada sakiau berniukams. 

Ar visa tai buvo melas, mama? 

Klausimai, virstantys kitais klausimais. 

Ar jo tėvas buvo Kampinis Kalė? Melavai mums visus 
tuos metus? Ko dar nežinome? Kodėl su tėčiu vertėte mus jį 
kankinti? Nekęsti. Savo brolio. 

Gal ir dar daugiau. 

Kaip tėtis nukrito nuo laiptų? Gal tu jį nustūmei, gal 
melavai ir apie tos dienos įvykius? 

Tiesą reikia uždusinti. Negalima pasėti abejonių. Dar 
ne per vėlu. Matau galimybes. 

Ji, Rebeka, šlitinėjo laukais, visai kaip Marija.“ 


- Bravo, Malina. 
Karimas Akbaras ploja jai pasirodžius nuovadoje. 
Malina šypsosi. 

Galvoja: „Bravo? Dėl ko? Dar niekas nebaigta.“ 

Sėdasi prie rašomojo stalo. 

Skaito „Correspondenten“ tinklalapį. 

Trumpas straipsnis apie policijos veiksmus Karlo 
Murvalio bute ir paskelbtą jo paiešką. Jokių išvadų, tačiau 
minimos sąsajos tarp žmogžudystės tyrimo ir jo motinos 
skundo dėl policijos priekabiavimo. 

- Fantastiškai padirbėjai, Malina. 

Karimas stovi šalia. Malina pakelia akis. 

- Ne visai pagal instrukcijas, tačiau, tarp mūsų kalbant, 
dabar svarbiausia rezultatas, o norint ko nors pasiekti 
kartais reikia veikti pagal savas taisykles. 

— Turime jį surasti, - ištaria Malina. 

— Ko nori griebtis? 

- Priekabiauti prie Rakelės Murval. 

Karimas žiūri į Maliną, ši žvelgia viršininkui tiesiai į 
akis. Akivaizdu, kad nejuokauja. 

- Gerai, - atsako jis. - Prisiimu galimas problemas. Tik 
vežkis kartu Zekę. 

Malina nužvelgia biurą. Sveno Šiomano dar nėra, tačiau 
Zekė nekantriai lūkuriuoja prie stalo. 

Automobilyje tylu. 

Zekė neužsiminė norįs paleisti muziką, o Malinai 
patinka monotoniškas variklio gausmas. 

Miestas už lango toks pats kaip prieš dvi savaites. 
Nepasotinamas kaip visada, Šegetorpas pilnas sustingusio 
gyvenimo, parduotuvės prie Tornbio tokios pat 
gremėzdiškos, apsnigtas Roksenas toks pats kompaktiškas, 
o namai prie Vretos vienuolyno šlaito ir toliau spinduliuoja 
gerove. 

„Niekas nepasikeitė, - mąsto Malina. - Net oras.“ 
Vis dėlto paskui pagalvoja, kad Tuvė pasikeitė. Tuvė ir 

Markusas. Tuvė įgavo naujų spalvų. Dabar nebe tokia 
atsargi ir užsisklendusi. Atviresnė, pasitikinti. „Tau tinka, 
Tuve, - galvoja Malina. - Užaugusi būsi be galo malonus 
žmogus.“ 

„O pati galbūt suteiksiu progą Danieliui Hiogfeltui 
pabūti daugiau nei vien tik patinu.“ 


Blosvedreto languose dega šviesa. Brolių šeimos sėdi 
savo namuose. Vėjų gatvės gale kaip vienišas bokštas 
stūkso balta medinė Rakelės Murval troba. Sniego migla 
plakasi į fasadą. „Blyškus žiemos šydas vis dar slepia 
paslaptis, - pagalvoja Malina. - Padarysi bet ką, kad tik jas 
išsaugotum, Rakele, ar ne taip?“ 

„Išmokos už vaikus. 

Vaikas, kurį laikei tik dėl pinigų. Dėl niekingų 
skatikų. Nors tau gal tai ir neatrodė mažai. Beveik užteko 
pragyvenimui. 

Kodėl jo taip nekentei? Kuo nusidėjo Kampinis Kalė? 
Ką nors padarė miške, visai kaip kažkas pasielgė su Marija? 
Su Rebeka? Kampinis Kalė tave išprievartavo? Ar taip 
pastojai? Todėl nekentei gimusio vaikelio? Galbūt norėjai 
jo atsisakyti? Bet tada dingtelėjo auksinė mintis sugalvoti 
istoriją apie jūreivį ir gauti išmokas. Ko gero, taip ir buvo. 
Jis tave išprievartavo, o vaikeliui teko už tai sumokėti. 

Nes kodėl gi dar būtum nekentusi savo sūnaus? Šiais 
laikais tai dažnai sutinkama tema.“ Malina skaitė apie karo 
pabaigoje rusų kareivių išprievartautas vokietes moteris, 
kurios išsižadėdavo gimusių kūdikių. Tas pats dėjosi 
Bosnijoje. Akivaizdu, kad ir Švedija ne išimtis. 

„O gal mylėjai Kampinį Kalę, kuriam buvai tik viena 
iš daugelio ir daugiau nieko? Ir to pakako, kad nekęstum 
sūnaus.“ 

„Vis dėlto spėju, kad pirmas variantas. 

O gal tavo blogis įgimtas, Rakele? 

Nuo pradžių. 

Ar toks egzistuoja? 


395 


Ir pinigai. Jų troškimas, tarsi juoda saulė, šviečianti 
šioje apleistoje ir vėjuotoje gatvėje. 

Reikėjo atiduoti berniuką į kitą šeimą, Rakele. 

Pyktis ir neapykanta gal būtų atlėgę. Gal likę berniukai 
būtų buvę kitokie. Gal net ir tu pati.“ 

— Na ir šėtoniška vieta, - sako Zekė jiems einant pro 
įvažiavimą į garažą. - Įsivaizduoji jį, mažą berniuką, 
stovintį sniege prie obelų ir šąlantį? 

Malina linkteli. 

- Jei yra pragaras, jis čia, - tuomet ištaria. 

Po pusės minutės jie jau beldžiasi į Rakelės Murval 
namo duris. 

- Nesiruošia atidaryti, - sako Malina. 

Zekė vėl pasibeldžia. 

- Minutėlę! - pasigirsta iš vidaus. 

Durys atsidaro ir Rakelė Murval jiems nusišypso. 

— O, inspektoriai. Kuo nusipelniau tokios garbės? 

— Na, turime klausimų, jei tik... 

Rakelė Murval nutraukia Zekę: 

- Prašau į vidų, pareigūnai. Pamirškite tą mano skundą. 
Dovanokite supykusiai senutei. Gal kavos? 

- Ačiū, ne, - atsisako Malina. 

Zekė irgi papurto galvą. 

- Tuomet prisėskite. 

Rakelė Murval gestu pakviečia prie stalo. 

Jie atsisėda. 

- Kur Karlas? - klausia Malina. 

Rakelė Murval ignoruoja klausimą. 

- Jo nėra nei bute, nei „Collins“. Be to, buvo atleistas iš 
darbo, - sako Zekė. 

- Ar sūnus į ką nors įsipainiojo? 

„Sūnus... Anksčiau Karlo taip niekada nevadinda- 
vo, - pagalvoja Malina. 

- Skaitėte laikraštį, - ištara Malina, uždėdama ranką 
ant priešais juos gulinčio „Correspondenten“. 

„Moki pridėti du prie dviejų.“ 

Senoji šypsosi, tačiau neatsako. 

— Neturiu jokio supratimo, kur berniukas galėtų 
būti, - tuomet ištaria. | 

Malina žvelgia pro virtuvės langą. Mato sniege ir šaltyje 
šaukiantį nuogą berniuką. Žandai raudoni nuo ašarų. 
Vaikas krenta į pusnį, mala rankomis ir kojomis. Sustiręs 
angelas apsnigtoje žemėje. 

Malina sukanda dantis. 

Nori pasakyti Rakelei Murval, kad ji nusipelno degti 
pragare, galvoja, kad už kai kuriuos dalykus atleidimo 
nėra. 

Formaliai jos nusikaltimams jau seniai suėjo 
senaties terminas. O žmogiškai? Už kai kuriuos dalykus 
nedovanojama. 

Prievartavimai. 

Pedofilija. 

Vaikų kankinimas. 

Mažylių nemylėjimas. 

Bausmė - gėda visą gyvenimą. 

O meilė vaikams? Juk tai pati didžiausia meilė. 

— Kas įvyko tarp jūsų ir Kampinio Kalės, Rakele? 

Rakelė atsisuka ir įsmeigia akis į Maliną. Juodi ir 
išsiplėtę senos moters vyzdžiai tarsi stengiasi perduoti per 
tūkstantmečius susikaupusią moterų patirtį ir kančias. 
Tada sumirksi ir prieš kalbėdama toliau kelias akimirkas 
sėdi užsimerkusi. 

- Tai buvo labai seniai. Net nebepamenu. Metams 
bėgant turėjau tiek rūpesčių dėl berniukų. 

„Kabliukas kitam klausimui , - pagalvoja Malina. 

— Ojums niekada nerūpėjo, - klausia ji, - kad berniukai 
kada nors sužinos, jog Kampinis Kalė buvo Karlo tėvas? 

Rakelė Murval įsipila kavos. 

- Berniukai yra apie tai informuoti. 

- Tikrai? Ar tikrai, Rakele? Melas gali sugriauti bet 
kokius santykius, Rakele, - tęsia Malina. - O ką gali tas, 
kuris yra priverstas meluoti? 

— Nesuprantu,apieką kalbate, - ištaria Rakelė Murval. - 
Pliauškiate visokius niekus. 
— Ar tikrai, Rakele? - klausia Malina. - Ar tikrai? 


Jiems išėjus Rakelė Murval uždaro lauko duris. 

Atsisėda ant raudonos medinės kėdės prieškambaryje, 
žiūri į nuotrauką ant sienos. Ji dar mažų berniukų apsup- 
tyje sode. Juodulys irgi kartu. Dar prieš vežimėlį. 

„Nuokruša. Tu tikriausiai fotografavai.“ 

„Jei dingsi, išnyksi visiškai, - galvoja ji, - mano paslap- 
tys ir gali likti tik mano.“ 

„Jei jis išnyks, liks tik reti gandai, kuriuos uždarysiu 
tamsioje drabužių spintoje. Jis turi paprasčiausiai išnykti. 
Būti ištrintas. Tiek privargau nuo jo buvimo.“ 

Pakelia ragelį. 

Skambina Adamui. 

Atsiliepia jo sūnelis. Berniuko balsas tyras ir nekaltas. 

- Alio. 

— Sveikas, Tobiasai. Čia močiutė. Ar tėtis namie? 

— Labas, močiute. 

Ragelyje pasidaro tylu, paskui pasigirsta vyresnis ir 
šiurkštesnis balsas: 

- Motin? 

— Turi čia ateiti, Adamai. Ir brolius atsivesk. Noriu 
papasakoti kai ką labai svarbaus. 

— Tuojau būsiu, motin. Ir kitiems pasakysiu. 


Atvažiuodavau čia dviračiu. 

Miškas buvo mano. 

Kartais medžiodavote netoliese, girdėdavau šūvius 
visais metų laikais. Jau tada norėdavau, kad ateitumėte pas 
mane. 

Motina. 

Kodėl taip pykai? 

Ką aš padariau? Ką padariau? 

Vaizdai ir šiluma. Aš esu angelas po obelimi iš sausainių 
trupinių. Ugnis vėl šildo. Jokių garsų, išskyrus spragsėjimą. 
Čia, žeminėje, gera, tačiau vieniša. Bet aš nebijau vienatvės. 
Juk negalima bijoti to, kuo pats esi, tiesa? 

Galiu dar truputį pamiegoti čia, savo tamsoje. Žinoma, 
galiu. Tada ateisite manęs pasiimti ir įleisite. Tada būsiu 
kitas, ar ne? Kai įleisite mane. 


— Ką darysime dabar? 

Zekė vairuoja Vretos vienuolyno link. Maždaug už 
kilometro stūkso senovinį fortą primenanti bažnyčia. 
Vienoje kelio pusėje - „Heda“ jojimo klubo arklidės, ki- 
toje - plynas laukas. 

Malina norėjo pasibelsti pas brolius ir paklausti, ar jie 
žino, kas buvo Karlo tėvas, tačiau Zekė atkalbėjo. 

- Net jei ir nežino, senoji turi teisę į tokias paslaptis, 
Malina. Negalime tiesiog įsibrauti į jos gyvenimą ir viską 
suvelti. 

Ji žinojo, kad Zekė teisus, nepaisant galimų jų neryž- 
tingumo pasekmių. Jei jie liautųsi gerbę žmones, kad ir 
kokie jie būtų, kaip galėtų to reikalauti iš visuomenės ir 
apskritai iš bet ko? 

Atsako į Zekės klausimą: 

— Palaukime Šiomano paieškos komandos. Dabar 
jie stengiasi kuo geriau pasiruošti paieškoms miške, 
tačiau šunims per šalta. Nors porą vis tiek pasiims. Gal 
nuvažiuojame ten anksčiau? 

— Ne, Malina. Nieko neradome vakar, nerasime ir 
šiandien. 

— Nežinau, - atsako Malina. - Galprasukime pro žmog- 
žudystės vietą ir tą vietą, kur turėtų būti antras medis? 

- Vienas ekipažas ieško nuo pat nakties. Žinotume, jei 
būtų ką radęs. 

-— Turi geresnių pasiūlymų? 

— Ne, - ištaria Zekė ir apsuka automobilį priešinga 

kryptimi. Jie grįžta tuo pačiu keliu, kaip atvažiavę, pro 
namus Blosvedrete. Mato į mamos namo pusę drauge 
traukiančius brolius. 

— Kaip manai, kiek laiko prireiks Karin ištirti Karlo 
Murvalio mėginį? - klausia Malina. - Noriu žinoti, ar tai 
jis išprievartavo Mariją Murval. 

— Taip manai? 

— Ne, tačiau noriu žinoti tiksliai. Manau, ji vėl mus 
vedžioja už nosies. Tik nežinau, kaip. Dėl vieno esu tikra - 
niekada nebūtų mūsų įsileidusi, jei neturėtų iš to kokios 
nors naudos. Iniciatyva ir toliau jos rankose. Griebsis net 
šiaudo, kad tik apsaugotų tai, kas, jos manymu, priklauso 
jai. 

Malina giliai įkvepia ir iškvepia: 

- Ir kad jos paslaptys liktų neatskleistos. 


Adamas, Eliasas ir Jakobas Murvaliai sėdi prie stalo 
motinos virtuvėje. Kiekvienas glaudžia prie lūpų ką tik 
išvirtos kavos puodelį, skanauja ką tik mamos iš šaldiklio 
ištrauktus ir orkaitėje pašildytus nuostabius sausainius. 

— Ar skanūs sausainiai, berniukai? 

Rakelė Murval stovi prie viryklės, rankoje laiko 
„Correspondenten'“. 

Nuo stalo pasigirsta patenkintas mykimas. Sūnūs 
klausosi, ką pasakys motina. Ko nenorėjo pasakoti nepa- 
sodinusi ir nepavaišinusi kava. 

— Martinsonas ir Fors, - ištaria ji, - ką tik čia buvo ir 
klausinėjo apie Karlą. Ar nejis nukankinęs ir išprievartavęs 
tą moterį iš laikraščio, kuri buvo rasta klaidžiojanti prie 
kelio. Kodėl jiems prireikė atvažiuoti čia? Nepaisant mano 
skundo dėl persekiojimo. Kam jiems rizikuoti? 

Ištiesia berniukams „Correspondenten“. 

Leidžia paskaityti antraštę, pažiūrėti nuotrauką. 

— Policija ieško Karlo. Laikraštyje rašo, kad rasta mote- 
ris turėjo lygiai tokias pačias žaizdas kaip Marija. O jei 
įsijungsite kompiuterį, sužinosite, kad šiąnakt policija jo 

bute darė kratą. 

— Vadinasi, tai jis išprievartavo Mariją miške? 

Adamas tiesiog išspjauna žodžius. 

— O kas dar, jei ne jis? - atšauna Rakelė Murval. - 
Dabar dingęs. Turėtų būti jis, viskas lygiai taip pat. Lygiai 
taip pat. 

- Savo seserį? 

— Tai išpera... 

- Išsigimėlis. Jis išsigimėlis. Visada toks buvo. 

— Bet kam jam to prireikė? 

Eliaso Murvalio balse girdėti abejonė. 

- Ir kodėl mes jo taip nekenčiame? Ar kada apie tai 
susimąstėte? 

Rakelė nutyla, paskui tęsia žemesniu balsu. 

- Jis buvo išsigimėlis nuo pat pradžių. Niekada to 
nepamirškite. Ir nekentė jos. Nes ji buvo viena iš mūsų, o 
jis - ne. Nes jis beprotis. Juk patys žinote, kaip išsinešdino 
į mišką? O ta jo žeminė yra vos už dešimties kilometrų 
nuo tos vietos, kur buvo rasta Marija. Tai jo darbas. Viskas 
sutampa. 

— Dešimt kilometrų miške yra daug, motin, - sako 
Eliasas. - Buvo panašių minčių ir anksčiau, bet vis tiek, 
motin... 

— Viskas sutampa, Eliasai. Jis lyg niekur nieko išprie- 
vartavo miške savo seserį. Sunaikino ją. 

— Motina teisi, Eliasai, - ištaria Adamas ir gurkšteli 
kavos. 

- Tiesa, - sutinka Jakobas, - viskas sutampa. 

— Dabar, berniukai, atėjo metas padaryti tai, ką 
ir privalote. Už seserį. Ar ne, Eliasai? Ką pasakysite, 
berniukai? 

— Ojei policija klysta? 

— Farai dažnai klysta, Eliasai, tačiau ne šį kartą, ne šį... 
Liaukis dvejoti. Kas tau pasidarė? Gal palaikai jį? 

Rakelė Murval mojuoja ore laikraščiu. 

— Galtujo pusėje? Kas dar tai galėtų būti? Sutampa visos 

smulkmenos. Privalote pagaliau suteikti seseriai ramybę. 
Galbūt atsigaus, kai žinos, kad jos skriaudiko nebėra. 

- Jie mus pasodins, motin, tikrai pasodins, - sako 
Eliasas. - Be to, viskam yra ribos. 

— Ne, berniuk, - atšauna Rakelė Murval. - Vištidėje 
daugiau protingų galvų nei policijoje. Jūs juk žinote, kur 
jis. Darykite, kaip sakau, berniukai, ir patys pamatysite. 
Klausykitės įdėmiai... 


Lygumoje augantis ąžuolas, kuriame kabojo Bengtas 
Andersonas, atrodytų kaip bet kuris kitas vienišas medis, 
jei nei ta nulaužta šaka. 

Tačiau šis bus amžinai siejamas su paties šalčiausio 
vasario įvykiais. Pavasariop nuo besimėtančių ant žemės 
gėlių, smalsuolių ir medituojančių mergelių pavargęs 
ūkininkas nupjaus medį. Iškas visas šaknis, kiek tik ras, 
ir nesiliaus tol, kol bus įsitikinęs, kad žemėje iš ąžuolo 
neliko visiškai nieko. Vis dėlto giliai giliai slėpsis šaknies 
likutis. Jis išaugs ir lygumoje išdygs naujas medis, kuris 
Esterjotlando platybėms šnibždės Kamuolio, Kampinio 
Kalės ir Rakelės Murval vardus. 

Malina su Zeke žiūri į ąžuolą neišlipdami iš mašinos. 

Variklis dirba tuščia eiga. 

— Ne čia, - ištaria Zekė. 

— Bet kartą čia buvo, - atsako Malina. 


„Range Rover“ viduje trenkia alyva ir tepalais. Kėbulas 
barška automobiliui dideliu greičiu riedant per Jungsbru, 
pro „Vivo-hallen“ parduotuvę, konditeriją ir „Cloetta“ 
kakavos bokštą pakalnėje prie tilto per upę. 

Vienas ant galinės sėdynės įsitaisęs Eliasas Murvalis 
gniaužo rankas ir girdi savo balsą tariant žodžius, kurių 
nenorėjo sakyti garsiai: 

— O kas, jei ji klysta? Jei jis to nepadarė? Tada gailėsimės 
per amžius. Kokią turime teisę... 

Iš keleivio vietos atsisuka Adamas Murvalis: 

— Tai to išperos darbas. Jis išprievartavo Mariją. Viskas 
sutampa. Privalome tai padaryti. Kaip tu ten visada saky- 
davai, Eliasai? Niekada negalima parodyti silpnumo? Tai ir 
nerodyk jo dabar. Elkis kaip pridera. 

Visai prieš pat posūkį į Ulstorpą sumėtytas automobilis 
slysteli į griovio pusę. 

- Tu teisus! - surinka Eliasas. - Aš ne skystablauzdis! 

— Velniai griebtų! - suriaumoja Jakobas. - Padarome 
tai ir baigtas kriukis. Aišku? 

Eliasas atsilošia atgal. Nors Jakobo balsas piktas, veikia 
raminamai. 

Giliai kvėpuodamas Eliasas jaučia, kaip ryžtingai rieda 
automobilis, tarsi daugybę kartų būtų važiavęs ten dar 
tada, kai nebuvo surinktas. 

Eliasas atsigręžia. 

Pažvelgia į bagažinę. 

Ten guli dėmėta dėžė, jos viduje - trys granatos iš įsilau- 
žimo į ginklų sandėlį. Ką tik ištraukė iš dirbtuvių grindyse 
įrengtos slėptuvės, kurios nepastebėjo prieš savaitę namus 
krėtę policininkai. 

— Velniškai pasisekė, kad tie šiukšlės nerado granatų, - 
ištarė Jakobas, kai motina namuose išdėstė savo planą. 

— Gerai sakai, Jakobai, - sutiko motina. - Velniškai 
pasisekė. 


Malina su Zeke klaidžioja lygumoje ieškodami dar vie- 
no vienišo medžio. 

Tačiau prie rastųjų nėra jokių grumtynių pėdsakų. 
Paprasčiausi vėjo gairinami ir speigo žalojami medžiai. 

Zekė sukioja vairą važiuojant nuvalytu keliu Klokrikės 
kryptimi, šalia plyti iš pažiūros beribis baltas laukas. Staiga 
suskamba Malinos telefonas. 

Ekrane šviečia Karin Juhanison numeris. 

— Malina klauso. 

— Atsakymas neigiamas, Fors, - ištaria Karin. - Karlas 
Murvalis neprievartavo Marijos Murval. 

— Jokio panašumo? 

- Jis to nepadarė, dėl to jokių abejonių. 

- Ačiū, Karin. 

— Ar tai buvo svarbu, Malina? Manei, kad tai jo 
darbas? 

— Nežinau, ką maniau. Užtat dabar žinau tiksliai. Dar 
kartą ačiū, - padėkoja Malina ir padeda ragelį. 

- Jis neišprievartavo Marijos Murval, - perduoda Zekei, 
šis priima informaciją neatitraukdamas akių nuo kelio. 

— Vadinasi, dar yra neatsakytų klausimų, - ištaria Zekė 
kimiu, jo žodžius patvirtinančiu balsu. 

Broliai traukė į Rakelės Murval namus iš karto po jų su 
Zeke apsilankymo. 

Broliai nežino, kad Karlas neišprievartavo Marijos. 

Jie klauso motinos. Paklūsta jai. 

Motinos, kuri nori išsaugoti paslaptis. 

Išsaugoti galima tik vienu būdu. 

Zekė sustabdo mašiną prie dar vieno medžio. 

„Šaknys, - galvoja Malina. - Kraujas turi būti nuplau- 
tas. Įvykiai, į kuriuos reikia atsakyti veiksmais. Mes taip 
elgiamės.“ 

„Vadinasi, jis turi būti sunaikintas. Rakelė nežino, kad 
mes turime Karlo DNR ir viskas išaiškės. 

Arba giliai viduje žino, tačiau ignoruoja tai ir griebiasi 
paskutinio įsivaizduojamo šiaudo.“ 

Į kampą užspeistas blogis kerta... 

- Žinau! - sušunka Malina Zekei vos pravėrus vairuo- 
tojo dureles. - Žinau, kodėl ji mus įsileido. Spausk, kiek 
gali, prie medžiotojų trobelės! 

Kelią netoli Vretos vienuolyno iš abiejų pusių supa 
vilos. Viduje - klestinti gerovė. Taip arti ir tuo pat metu 
labai toli. 

Po šios kelionės ji mažiausiai tūkstantį metų nenorės 
važiuoti tuo keliu. 

Ties Kungsbru pervažiuoja tiltą ir juda Ulstorpo kryp- 
timi, šone lieka Bjorkio Montesori mokykla su rožinės spal- 
vos ir kampuotos antroposofinės architektūros pastatais, 
kurie, regis, kenčia nuo šalčio ne mažiau už įprastus. 

Reikia tikėtis, viduje ugdomi geri žmonės. 

Janei kitados buvo kilusi mintis leisti Tuvę į Montesori 
mokyklą, tačiau Malina nesutiko. Buvo girdėjusi, kad to- 
kiomis sąlygomis mokslus baigusiems vaikams paskui 
sunku atlaikyti konkurenciją už saugių mokyklos sienų. 

Kerpa iš popieriaus lėlytes. 

Riša knygeles. 

Vaikai mokomi, kad pasaulis pilnas meilės. 

Kažin, kiek meilės yra šiame miške? O kiek pritvinkę 
neapykantos? 

Zekei spustelėjus greičio pedalą mašiną ima mėtyti 
slidžiame kelyje. 

— Spausk, Zeke. Reikia skubėti. Žinau, kad jis kažkur 
ten. 

Zekė nieko neklausinėja. Sutelkia visą dėmesį į vairavi- 
mą ir kelią. Jie pasuka į Ulstorpą ir važiuoja Hultšio link. 

Už lango vėl šmėžuoja golfo laukai su tebestypsančiomis 
vėliavėlėmis. Malina įsivaizduoja, kad vėliavėlės yra vėjyje 
plazdančios brolių figūros. Motina papūs ir sūnūs patrauks, 
kur tik ji panorės. 


Jakobas Murvalis stipriau suspaudžia vairą ir pasuka 
į keliuką Hultšio vasarnamių link. Sniego migloje pūpso 
baltakepurės dėžutės. 


Žalias „Range Rover“ buksuoja sniege, ledo kristalai 
žyra į griovius kaip kasetinių bombų turinys, tačiau jam 
pavyksta išlaikyti automobilį kelyje. 

Eliasas daugiau neištarė nė žodžio. 

Keleivio sėdynėje tylus ir kupinas ryžto sėdi Adamas. 

„Mes tik padarysime tai, ką reikia padaryti, - mąsto 
Jakobas. - Visada taip darome. Visada taip darydavome. 
Taip pasielgiau ir tada, kai laiptų apačioje radau tėtį. 
Susivaldžiau, nors ir norėjau šaukti. Užmerkiau jo akis, 
kad motinai nereikėtų matyti to klaikaus žvilgsnio. 

Privalome tai padaryti. Ko būsime verti, jei leisime 
kažkam išprievartauti savo seserį ir likti nenubaustam? 
Vadinasi, daryk, ką nori? Ne, dabar mes tarsime „gana“ ir 
priversime už viską sumokėti.“ 

Jis akceleruoja, spaudžia greičio pedalą, kol kelias 
baigiasi. Sustoja ir pasukęs raktelį užgesina variklį. 

- Lipkit lauk! - šūkteli ir broliai iššoka iš mašinos. Prieš 
tai Eliasas abejojo, bet dabar jo judesiai ryžtingi. 

Jie apsirengę žaliomis striukėmis ir tamsiai mėlynomis 
kelnėmis. 

— Nagi, - ištaria Jakobas ir Adamas atidaro automobilio 
bagažinę. Išima dėmėtą dėžę ir statydamas ant žemės 
užtrenkia dureles. 

- Jau, - ištaria. Tada atsargiai pasikiša dėžę po pažasti- 
mi ir broliai pusnimis patraukia į mišką. 

Jakobas pirmas. 

Už jo Eliasas. 

Adamas su dėže paskutinis. 

Jakobas nužvelgia supančius medžius, mišką, kuriame 
tiek kartų medžiojo. Mato prie stalo sėdinčią motiną. 
Mariją lovoje tą vienintelį kartą, kai įstengė ją aplankyti 
Vadstenoje. 

Galvoja: „Velniai griebtų... Išpera.“ 

Už nugaros linguoja broliai. 

Susikeikia kiekvieną kartą, kai balta sniego pluta 
neatlaiko jų skubių ir sunkių žingsnių. 

„Keista, kad trys granatos gali būti tokios sunkios, - 
mąsto Adamas. - Nors tuo pat metu labai lengvos, jei 
pagalvoji, kiek žalos gali padaryti. 

Mintys sukasi apie Mariją palatoje. Kaip išsigąsta jam 
įėjus, spaudžiasi į lovos kamputį, o jis ir vėl turi šnibždėti jos 
vardą, kad nurimtų. Net nėra tikras, ar sesuo jį atpažįsta. Ji 
niekada nieko nepasakė, tačiau bent jau įsileidžia vidun. Po 
kurio laiko nusiramina ir nebesibaido jam ten būnant. 

O paskui? 

Paskui jie sėdi sudėję rankas, o ji toliau kenčia. 

Velniai griebtų. 

Batas giliai prasmenga sniego plutoje iki pat medžio 
šaknies ir tenka gerokai trūktelėti koją, kad ištrauktų. 

Tai to niekšo darbas. 

Savo paties seserį! 

Kitos galimybės nėra. Jis turi, privalo būti sunaikintas. 
Be jokių abejonių. Mes ne iš tų, kurie abejoja. 

Dėžė po pažastimi. Tvirtai ją laiko. Negali žinoti, kas 
nutiktų iškritus iš rankų. 

Jis garsiai šnopuoja. Priekyje mato brolius, jaučia šaltį 
ir prisimena tą dieną prie kanalo, kai pamokė skriaudiką 
turką. Kai parodė, kad joks išpera mūsų neengs, nes mes 
laikomės išvien. Tas galioja ir tau, Marija, todėl dabar tai 
ir darome. 

Tada vis spardėme, spardėme, spardėme... 

Dabar to neužteks. 

Mes suaugę, tai ir elgtis turime atitinkamai. 

Eliasas eina priekyje už kokių dešimties metrų ir 
Adamas jaučia jo kūną, jaučia vėją plaukuose. Vis dar sėdi 
jam už nugaros ant „Puch Dakota“ ir sėdės ten amžinai. 


Ten stovi automobilis. 

Brolių Murvalių „Range Rover“ įvarytas į pusnį ir Zekė 
apdairiai sustoja visai už jo, blokuodamas kelią. 

Jie paskambino ir iškvietė sraigtasparnį. „Pasitikėk ma- 

nimi, Svenai', - pasakė Malina. 

Tačiau tokiame šaltyje pakelti sraigtasparnį į orą 
užtrunka, todėl teks pasikliauti savimi ir savo kojomis. 
Patruliai su šunimis ką tik pajudėjo iš nuovados. 

Jie perlipa sniego kaugę ir seka brolių Murvalių pėdomis. 
Bėga tarp medžių, batai smenga sniege, jie klumpa ir bėga 
toliau. Krūtinėje daužosi širdis, nuo didžiulių pastangų ir 
per didelės šalto oro dozės gelia plaučius. Kūnai veržiasi 
pirmyn, tačiau net ir adrenalino atsargos nėra begalinės, ir 
netrukus jie daugiau kėblina nei bėga, bandydami išgirsti 
miške brolius, kažkokio veiksmo, gyvybės garsus, tačiau 
kol kas nė vienas nieko negirdi. 

— Prakeikimas, - žiopčioja Zekė. - Kaip manai, ar jie 
toli? 

- Toli, - atsako Malina. - Turime tęsti. 

Malina vėl paknopstomis leidžiasi per mišką, tačiau 
sniego pluta neatlaiko sunkių ir negrabių žingsnių. Ji 
klumpa, keliasi ir braunasi toliau. 

Regos laukas tampa siauru tuneliu. 

„Tai ne jis išprievartavo jūsų seserį! - nori sušukti per 
visą mišką. - Netikėkite motina. Jis jos neprievartavo. Pa- 
darė daugybę baisybių, bet ne tai. Sustokite, dar nevėlu, kad 
ir ką apie jį manytumėte, kad ir ką ji įkalė jums į galvas, jis 
vis dėlto brolis. Ar girdite? Ar girdite? Jis yra jūsų brolis ir 
jis neprievartavo jūsų sesers, mes tai tiksliai žinome.“ 

Tunelis siaurėja. 

„Privalau suspėti“, - galvoja Malina. 

- Jis neprievartavo jūsų sesers! - surinka, tačiau ji taip 
uždususi, kad pati vos girdi savo balsą. 


„Niekada nerodyti silpnumo, niekada nerodyti 
silpnumo, niekada...“ 

Eliasas gromuliuoja mintyse tuos žodžius kaip 
užkeikimą, prisimena visus kartus, kai parodė esąs stiprus, 
kaip užtvojo mokytojui Bomanui į dantis, kai tas pavadino 
jį Blosvedreto šūdžiumi. 

Kartais galvodavo, kodėl viskas išėjo taip, kaip išėjo. 
Kodėl jie liko užribyje, ir kiekvieną kartą į galvą ateidavo 
tas pats atsakymas - taip buvo nuo pradžių. Buvo turinčių 
darbus, tikrus gyvenimus, gražius namus, o mes tokie nebu- 
vome niekada, niekada. Gyvenimas leido tai suprasti. 

Už nugaros eina Adamas. 

Eliasas sustoja, atsisuka. Pagalvoja, kad brolužis gerai 
kovoja su svoriu. Kakta išraudusi žiemos šviesoje ir šaltyje, 
spindi prakaitas. 

- Tvirtai laikyk dėžę, Adamai. 

- Laikau, - užtikrintu balsu atsako tas. 

Priekyje tylėdamas eina Jakobas. 

Žengia ryžtingai, nors pečiai po striuke ir nuleisti. 

— Velnias, - keikiasi Adamas, - sniegas nelaiko. 

Jo koja dar kartą prasmego. 

— Paspartinkim žingsnį, - ištaria tuomet. - Metas tai 
baigti. 

Eliasas nieko nesako. 

Daugiau nėra apie ką kalbėti. Teliko išsiaiškinti vieną 
dalyką. 

Jie praeina medžiotojų trobelę. 

Nelėtindami žingsnio kerta proskyną ir vėl neria į dar 
tamsesnį ir tankesnį mišką. Sniego pluta ten storesnė ir 
tvirtesnė, tačiau kartais vis tiek neatlaiko. 

- Jis slepiasi viduje, - ištaria Eliasas. - Esu tuo visiškai 
tikras. 

— Užuodžiu dūmus iš kamino, - sako Adamas. 

Dėžę laikančius Adamo pirštus ima traukti mėšlungis, 
jie nevalingai trūkčioja ant medinio paviršiaus. Jis pakeičia 
ranką ir ištiesia pirštus, kad mėšlungis liautųsi. 

- Prakeiktas urvas. Jis niekuo nesiskiria nuo gyvulio, - 
šnibžda Jakobas. 

Tuomet ištaria garsiai: 

- Atėjo Marijos eilė! 

Garsiai išrėkia žodžius, tačiau juos sugeria medžių 
kamienai. Miškas - nepalanki aplinka balsams. 

Tęsk, Malina, tęsk. Dar ne per vėlu. Sraigtasparnis jau 
pakilo iš Malmsleto oro uosto, burzgia per lygumą jūsų 
link. Skalija ir loja patrulių šunys, karštligiškai ieškodami 
pėdsakų savo atbukusiomis juslėmis. 

Palaikau tave, Malina. Jau užteks. 

Nors... 

Noriu, kad Karlas būtų šalia. 

Noriu pleventi greta jo. 

Noriu paimti jį iš čia. 


Ar įmanoma dar labiau pavargti? 

Malinos kūnas skęsta pieno rūgštyje, ir nors jiedu mato 
toliau į mišką vedančius brolių pėdsakus, turi prisėsti ir 
pailsėti ant medžiotojų trobelės laiptelių. 

Vėjo švilpesys. 

Šnibždesys, prasiskverbiantis per triukšmą kūne. 

Nors ir spaudžia šaltis, oda, regis, verda. Garai virsta 
Zekei iš burnos kaip gęstančios ugnies dūmų kamuoliai. 

— Velniai griebtų... - ištaria gaudydamas kvapą Zekė. — 
Dabar praverstų Martino fizinis pasirengimas. 

— Reikia eiti toliau, - šnopuoja Malina. 

Jie atsistoja. 

Vėl braunasi per mišką. 


78. 


Ar jau ateinate? 

Ateinate manęs įleisti? 

Nemuškite. 

Čia jūs? Ar numirėliai? 

Kad ir kas ten lauke, pasakykite, kad esate mano 
draugai. Pasakykite, kad ateinate su meile. 

Pažadėkite man. 

Prašau, pažadėkite. 

Pažadėkite. 

Girdžiu jus. Jūs dar ne čia, bet greitai būsite. Guliu ant 
grindų, girdžiu jūsų žodžius ir duslų šauksmą. 

- Dabar jį įleisime! - šaukiate jūs. - Dabar jis taps 
mūsiškiu. Dabar galės užeiti. 

Man gera. 

Aš taip stengiausi. To kito kraujo nebėra. O tekančio 
mano gyslomis gal galime neskaityti? 

Dabar jūs arčiau. 

Nešate jos meilę. 

Ateinate manęs įleisti: Mano žeminės durys neturi 
staktos. 


Eliasas Murvalis mato iš apsnigto kūgio styrantį 
vamzdelį ir iš jo kylantį dūmelį. Įsivaizduoja, kaip tamsoje 
spaudžiasi išsigandęs ir nuovokos netekęs Karlas. 

Turėtų būti jo darbas. 

Abejonės - silpnumo požymis. 

Privalome jį sudaužyti, suspardyti ir visa kita. 

Ko gero, taip ir yra, kaip sakė motina: jis nuo pat 
pradžių buvo išsigimėlis, o ir mes visi trys jautėme, kad tai 
jis išprievartavo Mariją. 

Būdamas devynerių Karlas pats atrado tą urvą, kai 
dviračiu slapta važiuodavo į mišką ir medžiotojų trobelę. 
Išdidžiai parodė, tarsi koks nors sumautas urvas būtų 
turėjęs padaryti įspūdį. Jiems lankantis trobelėje Juodulys 
užrakindavo jį žeminėje ir laikydavo tik su vandeniu 
ištisas dienas. Bet kokiu metų laiku. Iš pradžių Karlas 
priešindavosi, tai patėviui ir brolyčiams tekdavo įgrūsti 
per jėgą, tačiau paskui, regis, pradėjo jaustis urve kaip 
namuose ir šis tapo jo slėptuve. Nebeliko smagumo laikyti 
ten uždarytą, nes jam patiko. Kurį laiką galvojo išrausti tą 
jo Žeminę, bet visi tingėjo. 

— Tegul velniūkštis tūno tame savo kape, - subaubė iš 
vežimėlio tėtušis ir niekas neprotestavo. Žinojo, kad jis ir 
toliau tenlankosi. Matydavo nuo trobelės į tą pusę vedančias 

slidžių vėžes. Kartais vėžių nebūdavo, tada galvodavo, kad 
bus atšliuožęs iš kitos pusės. 

Eliasas ir Jakobas prieina arčiau. 

Išpera turi išnykti. 

Adamas neša sunkią žalią dėžę. Ryžtingu žingsniu seka 
brolių pėdomis per baltą ir juodą mišką. 


- Zeke, girdi? 

— Ką? 

— Man regis, kažkokie balsai toliau priekyje. 
- Negirdžiu jokių balsų. 

— Kažkas kalbasi, aš girdžiu. 

- Nėra ko malti liežuviais, Fors. Pirmyn. 


Ką sakote? 

Kalbate apie tai, kad reikia atidaryti duris, tiek suprantu. 
Atidaryti ir įleisti. 

— Tu atidaryk, Jakobai, o aš įleisiu, - sako Eliasas. 

Vadinasi, tiesa. Man pavyko. Aš tai padariau ir dabar 
triumfuoja teisybė. 

Tai ko gi laukiate? 

- Pirma, - sako jis, - įleisiu vieną, tuomet iš karto kitas, 
o paskiausiai - dėžę. 


Malina bėga, girdi balsus, tačiau kaip šnibždesį, kurio 
prasmę nusineša tarp medžių sklindančios garso bangos. 

Murmesys. 

Per tūkstantmečius susikaupusios istorijos ir nuoskau- 
dos susispaudusios į šią akimirką. 

Regis, miškas retėja? Zekė nespėja su ja. Skuba iš paskos, 
šnopščia, atrodo, tuoj nugrius. Ji sukaupia paskutines jėgas, 
puola tarp medžių, o po kojomis, regis, nebelieka sniego. 
Tiesos artumas suteikia sparnus. 


Eliasas Murvalis išima iš dėžės pirmą granatą. Mato prie 

žeminės durų stovintį Jakobą. Jam už nugaros tarsi šydas 
sklaidosi dūmai iš kamino, įsitempęs stovi miškas. Atrodo, 
net medžiai skatina: „Padaryk tai, padaryk, padaryk...“ 

Užmušk savo tikrą brolį. 

Jis sunaikino tavo seserį. 

Jis ne žmogus. 

Tačiau Eliasas dvejoja. 

- Velniai rautų, Eliasai! - šaukia Jakobas. - Turime 
tai padaryti. Mesk jas vidun! Mesk! Kokio velnio čia 
laukiam? 

Eliasas šnibžda: 

- Taip, velniai griebtų, ko laukti? 

- Mesk vidun, mesk! - Adamo balsas. 

Eliasui ištraukiant pirmosios granatos žiedą Jakobas 
atidaro medines metro aukščio duris. 


Jūs praveriate duris. Matau šviesą. Dabar aš vienas iš 
jūsų. 

Pagaliau. 

Jūs tokie geri. 

Pirma obuolys, nes žinote, kad juos mėgstu. Rieda prie 
manęs, toks žalias švelnioje pilkoje šviesoje. 

Paimu obuolį, jis šaltas ir žalias. Tada mano žemėtomis 
grindimis įrieda dar du ir įkrenta keturkampė dėžė. 

Kaip malonu. 

Paimu vieną obuolį. Nuo šalčio jis kietas ir šaltas. 

Dabar jūs čia. 

Tada durys vėl užsidaro ir šviesos nelieka. Kodėl? 

Juk žadėjote mane įsileisti. 

Spėlioju, kada vėl nušvis šviesa. Iš kur tas dundesys? 


Iš paskos bėgantis Zekė pargriuvo. 

Ką ji ten priekyje mato? Vaizdas šokinėja tarsi rankinėje 
filmavimo kameroje, juda pirmyn ir atgal. Ką ji mato? 

Trys broliai? 

Ką jie daro? 

Krenta ant sniego. 

Tada trenksmas, dar ir dar vienas. Ugnies liežuviai 
plyksteli iš sniego kauburio ir ji taip pat puola ant žemės. 
Jaučia, kaip visus kaulus persmelkia šaltis. 

Ginklai iš sandėlio. 

Rankinės granatos. Prakeikimas. 


„Jis sunaikintas, - galvoja Eliasas Murvalis. - Daugiau 
jo nebėra. Aš nepasirodžiau silpnas.“ 

Eliasas stovi keturpėsčias. Nuo sprogimo ausyse 
skambina varpai, o galvoje spengia. Mato kylančius Adamą 
ir Jakobą, nulėkusias žeminės duris ir tarsi nesibaigiančios 
baltos dulkės krintantį stogą dengusį sniegą. 

Koks vaizdas turėtų būti viduje? 

Susprogdink rankoje petardą... 

Įkišk ją katei subinėn... 

Kruvinas sniegas. 

Prakaito, apsvilusios mėsos dvokas. Kraujo smarvė. 

Kas čia šaukia? Moteris? 

Jis atsigręžia. 

Mato nuo miško pakraščio artėjančią moterį su pistoletu 
rankoje. 

Ji? Kaip, po perkūnais, taip greitai čia atsirado? 

Pakilusi Malina atstačiusi pistoletą artėja prie ketu- 
riomis rėpliojančių trijų vyrų. Jie stojasi, iškelia rankas. 

- Jūs nužudėte savo brolį! - šaukia ji. - Nužudėte savo 
pačių brolį! Manote, kad jis išprievartavo jūsų seserį, tačiau 
jis niekaip su tuo nesusijęs, išperos! Užmušėte savo brolį! 

Jos link šaukdamas žengia Jakobas Murvalis: 

— Mes nieko nežudėme! Ketinome pasiimti namo, nes 
žinojome, kad jo ieško policija. Kai priartėjome, pasigirdo 
sprogimas. 

Jakobas Murvalis šypsosi. 

- Jis neprievartavo jūsų sesers! - šaukia Malina. 

Šypsena dingsta iš Jakobo Murvalio veido, vietoj to 

atrodo suglumęs ir apgautas. Malina kiek įmanydama 
greičiau skrodžia orą pistoletu ir tvoja rankena jam į nosį. 
Kraujas liejasi iš šlitinėjančio Jakobo Murvalio šnervių 
ir giliai nudažo sniegą ryškia raudona spalva. Malina 
susmunka ant kelių ir rėkia į orą, rėkia vėl ir vėl, tačiau 
niekas negirdi pamažu gargaliavimu virstančio šauksmo, 
nes tą akimirką iš jos plaučių sklindantį garsą praryja virš 
proskynos pasirodęs sraigtasparnis. Riksme susipynusi 
neviltis, kančia ir žmonių gyvenimų fragmentai amžinai 
skambės miškuose prie Hultšio ežero. 

Girdite balsus? 

Neramų šnabždesį? 

Šnaresį nuo samanų? 

Tai numirėlių balsai, bylos legenda. Numirėlių ir dar 


gyvų lavonų. 

Epilogas 
Mantorpas, kovo 2 d., trečiadienis 


- Aš daugiau nebijau. 

- Aš taip pat. 

Nėra pagiežos. Nėra nevilties. Jokių skriaudų, kurias 
reikėtų atleisti. 

Čia yra tik obuolių kvapas ir besvoriai kamuoliai, 
skriejantys niekada nesibaigiančioje erdvėje. 

Plevename greta. Karlas ir aš. Kaip ir dera broliams. 
Žemės daugiau nematome. Vietoj to regime beveik viską ir 
mums gera. 


Rakelė Murval sėdi virtuvės stalo gale, nugara į viryk- 
lę, kur orkaitėje baigia iškepti saldoko kvapo kopūstų 
pudingas. 

Eliasas atsistoja pirmas. 

Tada Jakobas. Galiausiai ir Adamas. 

— Tu melavai, motin. Straipsniai laikraščiuose. Jis buvo 
brolis... 

— Tu žinojai. 

- Jis vis tiek buvo brolis. 

- Tu melavai... privertei mus nužudyti savo... 

Broliai vienas po kito palieka virtuvę. 

Trinkteli lauko durys. 

Rakelė Murval braukia atgal ilgus žilus plaukus. 

- Grįžkite, - šnibžda ji. - Grįžkite... 


Kaip tai įvyko? 

Vaikštinėdama tarp drabužių eilių „H8.M“ parduotu- 
vėje iš karto už Mantorpo esančiame „Mobilia prekybos 
centre, Malina nė kiek neabejoja. 

Jie įmetė granatas į žeminę. Motina primelavo ir privertė 
juos tai padaryti. 

Tačiau prie brolių pasakojimo neprisikabinsi. Neįma- 
noma įrodyti, kad Karlas Murvalis ne pats ištraukė iš 
kažkur gautų granatų žiedus. Iki vasaros broliai atsėdės 
kelis mėnesius Šeningės kalėjime už brakonieriavimą ir 
neteisėtą ginklų laikymą, bet tai ir viskas. 

Tuvė laiko prisidėjusi pavasarinę suknelę su raudono- 
mis gėlėmis. Akys klausia, lūpos šypsosi. 

Malina purto galvą. 

Bengto Andersono žmogžudystės, kaip ir Rebekos 
Stenlund pagrobimo bei sužalojimo, byla laikoma baigta. 
Abiem atvejais nusikaltėlis buvo aukų brolis, susisprogdinęs 
į tūkstančių tūkstančius gabalėlių žeminėje, kuri šiame 
pasaulyje atstojo jam namus. 

Oficialioji tiesa yra tokia: „Jis negalėjo gyventi su savo 
nusikaltimais.“ 

Jakobas Murvalis apskundė Maliną dėl prievartos 
panaudojimo, tačiau ją parėmė Zekė: „Nieko panašaus 
nebuvo, ko gero, nukentėjo sprogimo metu.“ Skundas bus 
atmestas. 

Lieka neatsakytas klausimas: kas išprievartavo Mariją 
Murval? 

Malina varto žydrus šliaužtinukus. 

Arį visus klausimus turi būti atsakymas? 

Šaltis lauke atlėgo, nors sniego dar liko. Baltas sluoksnis 
kiekvieną dieną plonėja ir snieguolės po žeme jau ruošiasi 
mesti iššūkį tamsai. Jau kruta dirvoje ir netrukus sveikins 
saulę. 

NAUJOSIOS BANGOS 
DETEKTYVAI IŠ ŠVEDIJOS 


Detektyvų karaliumi tituluojamas švedų žurnalistas ir ra- 
šytojas Monsas Kallentoftas gimė 1968 m. Jungsbru miestelyje 
Švedijoje. Vaikystės dienas būsimasis rašytojas leido su kitais 
vaikais žaisdamas futbolą ir ledo ritulį. Kerintį literatūros 
pasaulį jaunuolis atrado tik būdamas keturiolikos, kai po pa- 
tirtos traumos ilgam buvo prikaustytas prie patalo. Štai tada 
F. Kafkos, E. Hemingway, G. Orwello ir kitų autorių knygos 
apvertė jo gyvenimą aukštyn kojomis. 

M. Kallentofto kelias į literatūrą buvo sėkmingas. Pirmasis 
autoriaus romanas „Pesetas“ (2000 m.) pelnė premiją už geriausią 
literatūros debiutą - Katapultpriset. Sutartinai palankiai tiek 
skaitytojai, tiek ir švedų literatūros kritika sutiko M. Kallentofto 
detektyvinių romanų seriją apie inspektorę Maliną Fors. Labai 
greitai šie kūriniai pelnė autoriui ir pasaulinę šlovę. „Jis gimė 
tam, kad papasakotų istorijas apie Maliną Fors“, - pagyrų 
autoriui nestokoja kritikai. 


Dabar M. Kallentofto kūrinius galės skaityti ir lietuvių 
skaitytojai - leidykla „Nordina“ rengia spaudai dar penkis 
autoriaus romanus. 

Jūsų laukia pažintis su garsia 
švedų detektyvinių romanų autore 

Kam galėjo neįtikti geraširdis keistuolis, vienišius? Gal ši 
žmogžudystė - kieno nors kruvinas ritualas? O gal priežasčių 
reikia ieškoti aukos giminės praeityje? Asmeninių problemų 

„*14 Talentingo švedų rašytojo Monso Kallentofto 
" romanų serija apie insptktorę Maliną Fors 

jau pakerėjo šimtus tūkstančių skaitytojų. 

Autoriaus knygos išverstos į 25 kalbas. 


Anksčiau nebuvau didelis knygų mėgėjas, bet Monso 
kb romanai mane „užkabino 
re Tomas, 19 m. 


Koks liūdnas pasakojimas apie žiaurumą ir vienatvę... 
Monika, 30 m. 

ai Nevadinkite pono Kallentofto tiesiog detektyvų 
„2. autoriumi. Jis — nuostabus Rašytojas, o jo knygos — 
puikūs romanai, rimtoji grožinė literatūra. Pamilau 
Švediją, pradėjau mokytis švedų kalbos... 
Ana, 58 m. 

Šė 'ęs į pensiją, perskaičiau kalną detektyvų ir galiu 
„drąsiai pasakyti, kad Kallentofias rašo geriau už kitus. 
iekvienas jo romanas — veikiau socialinė psichologinė 
LZ a su detektyvo elementais. Tai knygos, aukštyn 
Ofom apvertusios mano požiūrį į daugelį dalykų. 


Karlas, 75 m. 

